
Čovjek je poput razlomka. 
Brojnik mu je ono što on jest, 
a nazivnik ono što misli o sebi. 
Što je nazivnik veći, 
razlomak je manji. 
L. N. ToLsTOJ 


Ovako živim s njim, u njemu. Nerazdjeljiv. 
O ko me spoji s ovim tuđinom u jedno? 
Tijelo: težina drži me za zemlju 
i odvući će me u nju svega, bez ostatka. 
A.B. ŠIMIĆ, TIJELO 

Tumačenje brojeva preuzeto je iz djela: David Wells, Rječnik zanimljivih i neobičnih brojeva, 
Sveučilišna knjižara, Zagreb, 2005. 


Temelj priče o Melek Jaši zapisao je Vladimir Mažuranić u: Melek Jaša Dubrovčanin u Indiji, 
godine 1480.-1528. (i njegovi prethodnici u Islamu prije deset stoljeća), Zbornik Kralja Tomislava, 
JAZU, 1925. 


Biografija Vasca da Game provjeravana je u knjizi Sanjay Subrahmanyam objavljenoj pod 
naslovom The Career and Legend of Vasco da Gama, Cambridge University Press, 2002. 


Alikvot (latinski — aliquoties) poznati je dio nekog većeg broja 
u kojemu je ovaj, poznati dio, sadržan bez ostatka. Tako je broj 
3 alikvot broja 9, broja 15, broja 21 i, primjerice, broja 27, a broj 
5 alikvot je broja 10, 15, 25 i ostalih brojeva djeljivih s brojem 5. 

Suprotnost alikvotu naziva se alikvant i predstavlja one 
brojeve kojima određeni broj nije djeljiv. Osnovno svojstvo 
alikvota — dijeljenje bez ostatka — susreće se posvuda. U glazbi, 
tiši tonovi koji se javljaju uz osnovni ton dajući mu boju i punoću, 
nazivaju se alikvotni tonovi. Osim u glazbi, prisutno je i slikarstvu, 
matematici, kemiji, ali i u ideji kršćanstva. Dijeljenje bez ostatka 
primijenjeno je i u pisanju ovog rukopisa kao i u njegovom 
konačnom oblikovanju. 


Praslika svake ljubavi je žrtva na Golgoti: samog sebe dati bez 
ostatka. 


BELA HAMVAS, KRŠĆANSTVO, 
SCIENTIA SACRA II. 


Antika je, primjerice, lijepim smatrala objekt koji posjeduje 
harmonijske mjere, odnosno mjere bez ostatka. To je podrazumi- 
jevalo sumjerljivost (symmetria): jedna glava kanonski je ulazila 
u tijelo sedam puta bez ostatka. Prikaz tijela koje bi prema 
glavi bilo primjerice u odnosu 1 : 7,6 smatralo bi se ružnim. 
Više ulančanih zajedničkih mjera osiguravalo je veću ljepotu. 
Ovo se naziva proporcija, odnosno niz izjednačenih omjera: 
100:50 = 18:9 = 10:5 itd. 
MIROSLAV HUZJAK, OSJEĆAJI, 
RAZUM I UMJETNIČKO DJELO 


Veličina stošca Kožičićevog glagoljskog olovnog slova je 4,558 
mm. Sve veličine unutar knjige moguće je bez ostatka mjeriti 
tom veličinom kao jedinicom — kao svojevrsnim cicerom. Riječki 
cicero samo je 0,046 mm veći od Didotova (4,512 mm) koji je 
tek od 1879. g. bio prihvaćen kao standardna međunarodna 
tipometrijska jedinica. 

FRANE PARO, TIPOGRAFSKE 


OSOBITOSTI KNJIŽICE OD ŽITIJA 
RIMSKIH ARHIJEREJOV I CESAROV 

Podijeljeno s Vladimirom 


OSIJEK, PROSINAC 2008. GODINE 


Karte se ne otvaraju prije igre. U igri, ne odaju se aduti. Kao i o 
kartaškoj igri, o napisanom ne bi trebalo progovarati dok ne postane 
odigrano — pročitano. Razlog je jednostavan, tekst je vrsta igre. Kod 
oulipovaca* i Šeherezade, igra je to zadana ograničenjima iz svijeta 
brojeva. Premda dogradiva i složiva, ovakva lingvističko-matematička 
igra, okončavala se s onoliko ishoda koliko je puta zaigrana. Svako 
novo čitanje (ponekad i istog čitatelja) permutira prethodne ishode, 
nudi novo razumijevanje i potvrđuje igrivost slovno-brojčanog teksta. 


Govorenje o pisanom umanjuje igru čitanja, jednako kao što i pisanje 
o čovjeku umanjuje enigmu postojanja. Cini se, i čovjek i tekst su 


a Andrijana Kos-Lajtman i Ivana Buljubašić u svom radu Romani Jasne Horvat kao (post) 
oulipovski narativi (Čakovec, 2013.) za Oulipo grupaciju navode sljedeće: “24. studenog 1960. 
povijest književnosti, posebice francuska književnost, pamtit će kao dan kada je održan 
prvi sastanak skupine Oulipo (Lescure 2003, 172). Oulipo (franc. Ouvroir de littćrature 
potentielle / Radionicu potencijalne književnosti) osnovao je Francois Le Lionnais zajedno 
s Raymondom Queneauom, a skupina je okupljala uglavnom francuske književnike i ma- 
tematičare. Prvotni naziv bio je S.L.E. (franc. Sćlitex; sćminaire de littćrature expćrimentale 
/Seminari eksperimentalne književnosti), a tek je 19. prosinca 1960. preimenovana u Oulipo 
(isto, 172). Cilj je skupine bio, kako govori i sam naziv, pronalaženje novih potencijalnih 
struktura, uzoraka i modela koje će se koristiti pri stvaranju književnih tekstova. Članovi 
skupine Oulipo eksperimentiraju s tehnikama pisanja, najčešće koristeći matematičke 
permutacije ili matematičke probleme i obrasce u oblikovanju tekstova. Ti su obrasci i 
tehnike ponajprije ograničenja koja si oulipovci postavljaju i testiraju na svojim radionicama. 
lako su svoja ograničenja primjenjivali najčešće u poetskim tekstovima, postoje i prozna 
ostvarenja izgrađena na istim principima.? 

kao šljiva, isprva tvrdi, teško raskoljivi; naposljetku podbuhli, otežani 
svatko svojim crvom, svatko svojom gnjilosti. 

Govoriti o tekstu prije teksta kvari igru, a kvariti igru nije mudro, 
time ni poželjno. 

Ipak, sve što je mudro nije uvijek i dobro. Učinci nekih ludosti, 
nemudrosti, do sada su uspijevali nemoguće, čak i pomaknuti putanju 
planeta. Time su ludosti opravdale neracionalna, nepromišljena 
djelovanja, kao što će i ovo pojašnjenje usmjeriti Alikvot, trenutačno 
još uvijek — nepročitani rukopis u tekst koji preslikava svojevrsno 
dijeljenje bez ostatka. 

Čemu dijeljenje, zašto bez ostatka? 

Dijeljenje i primanje, bitne odlike postojanja, nerijetko su uvje- 
tovane taštinom i pokojom emocijom. Ljubavi, strasti i zatravljenosti 
rađaju se i umiru, taština ih preživljava i u preživljavanju navodi na 
primanja i davanja. Tim su načelima određene civilizacije, pisana i 
nepisana pravila, zakoni i postulati življenja. 

Velike riječi, kao što su taština i civilizacija, ponekad podra- 
zumijevaju vrlo malo... tek način na koji se prepoznaje svemirom 
rasprostranjeni osjećaj bespomoćnosti. 

Kada se govori o davanju, lakše je odgovoriti što darujemo 
(ono čime raspolažemo) negoli zašto se odlučujemo na darivanje. 
Osvajamo li davanjem? Tražimo li milost? Ili nju, milost, ako smo 
dovoljno jaki i nadmoćni, pokazujemo? Dajemo li da bi naša ljubav 
bila veća, ispravljamo li, možda, neku nepravdu? 

Kao i u svemu, i u davanju i u primanju moguće je prekoračiti 
među. Zbog nevidljivosti linija međe, nema nam druge, nego ih 
procjenjivati naslijepo, otprilike i pogađanjem. Krivo procjenjivanje 
granica naziva se prekoračivanjem osjećaja za mjeru. Prekoračeni 
osjećaj za mjeru vodi nerazumijevanju, sudarima, sukobima, velikim 
i malim bitkama, cijelim ratovima. 

Kako prepoznati je li prekoračen osjećaj za mjeru? Je li se mo- 
guće nekomu/nečemu (pre)dati bez ostatka, a ne prijeći nevidljivu 
granicu? Hoće li se, moraju li se ostvariti želje kojima smo se predali 
potpuno, bez ostatka? 

Alikvot, tekstualno dijeljenje bez ostatka, neće odgovoriti na ova 
pitanja. Njime će se prepričati životi nekih pojedinaca, onih koji 

su se bez ostatka predali vizijama i vremenu. Kako riječ dijeljenje 
obitava i u bezbolnim, svijetlim razinama svijesti apstraktnog svijeta 
matematike, pripovijedanje će slijediti matematičke principe. 

Poglavlja numeriraju složeni brojevi. Izabrano ih je deset: 15, 
21, 27, 45, 35, 81, 49, 63, 25, 9, listom umnošci neparnih brojeva". 
Primijeni li se postupak faktorizacije na brojeve poglavlja (u kojemu 
će se izostaviti dijeljenje s brojem jedan“ i složenim brojem kojim 
je označeno pojedino poglavlje), čitatelju se na izbor nude mogući 
epilozi. Rečeno jednostavnije, podijele li se (bez ostatka) brojevi 
kojima su označena poglavlja uporabom tri prosta broja (3, 5i7)i 
jednog složenog broja (broja 9), dobiveni će kvocijent čitatelja uputiti 
na jedan ili više mogućih epiloga svakog poglavlja. 

Tako se, primjerice, poglavlje broj 15 bez ostatka može podijeliti 
brojem 3 i brojem 5 te su i epilog broj 3 i epilog broj 5 njegovi 
alikvoti i jednako mogući završeci. Poneka poglavlja, kao što su 
poglavlja broj 25 i 49, te poglavlje, ali i epilog broj 9 alikvoti su samo 
jednog broja tako da ta poglavlja rezultiraju tek jednim ponuđenim 
završetkom. Iznimku čini poglavlje broj 81. Broj 81 djeljiv je s tri 
broja (3, 9 i 27), od kojih su dva broja oznake poglavlja (9 i 27), a 
dva broja oznake epiloga (3 i 9). Arhitektura poglavlja 81 pokazuje 
da se priroda ponaša postojano, čak i kada u svom ponašanju tvori 
iznimke. 


Dakle, pokuša li se bez ostatka podijeliti svako poglavlje, rezultat će 
dijeljenja imati jedan ili više mogućih ishoda. Čitatelju je prepušteno 
izabrati najvjerojatniji epilog ponuđen na kraju romana (epilog 3, 
epilog 5, epilog 7 ili epilog 9) ili, ponekad, jedini moguć (ako se broj 
poglavlja može bez ostatka podijeliti samo jednim brojem (primjer; 
poglavlje broj 25 bez ostatka djeljivo je jedino epilogom 5). Uz brojeve, 


b = Pojam neparnog broja uveli su pitagorejci. Nazivali su ga muškim brojem. Za neparni broj 
postoji još jedan hrvatski naziv — lihi broj. 

c = Iako zadovoljava definiciju prostog broja, broj jedan se po konvenciji ne ubraja u proste 
brojeve. 

vodiči pri izboru epiloga mogu biti simboli glagoljičkih“ znakova, 
pisma Konstantina Filozofa Solunskoga". U Konstantinovu pismu, 
slova istodobno predstavljaju brojeve i simbole, te se glagoljičke 
numeracije poglavlja mogu interpretirati u njihovom simboličkom 
značenju. 

Ishodi pojedinih poglavlja vjerojatno će ostati dvojbeni jer, kao 
što ljudski životi mjestimice osvjetljavaju tek neke dijelove epohe, 
tako i epilozi opisuju samo neke od mogućih ishoda. 

Prije negoli se poglavlja podijele, junaci umore i epilozi zatvore, 
treba reći da je zabilješke o mjestima i likovima objavio Vladimir 
Mažuranić! davne 1925. godine. 

Puljiza, junaka izmiješanih osobina dviju postojećih osoba. 

Prva od njih je Vladimir Lendić Lemba. Njegova je izdašna ruka, 
naučena na dijeljenja i darivanja, u doba ratne 1991. godine utišavala 
nemire ispisivanjem nikada objavljenih pjesama. Druga je osoba 
poznata čitateljima knjige Pismo u pismu (Naklada Ljevak, 2008.), 


d = Glagoljica (glagoljati — govoriti, pripovijedati, reći) je pismo čiji je tvorac Konstantin Filozof 
Solunski (Ćiril). Nastala je 863. godine pri teološkoj misiji braće Konstantina i Metoda u 
Moravskoj, kamo ih je po zahtjevu moravskoga kneza Rastislava uputio bizantski car Mihael 
TII. Ćiril je na glagoljici zapisao prve slavenske riječi. U glagoljici 38 znakova istodobno 
označavaju slova, brojeve i simbole. Pri sastavljanju pisma Konstantin je koristio teološku 
simboliku u kojoj je križ simbolizirao kršćanstvo, krug savršenstvo, a trokut Sveto Trojstvo. 

e — Konstantin Filozof Solunski (826./827. — 14. 2. 869.) u Rimu je, pred kraj života, ime 
izmijenio u Ćiril. Konstantin i brat mu, Metod, rođeni su u Solunu. Otac im je bio drungar, 
visoki bizantski vojni zapovjednik. Konstantin je odgojen na carskom dvoru. Radio je kao 
bibliotekar u carigradskoj Svetoj Sofiji i kao učitelj filozofije na carigradskoj visokoj školi. 
Braća su proglašena kršćanskim svecima čiji se spomendan obilježava 5. srpnja, a papa 
Ivan Pavao II. ih je, zbog njihova zalaganja za sprječavanje crkvenog raskola, proglasio 
zaštitnicima Europe. 

f > Vladimir Mažuranić, pravnik (Karlovac, 16. 10. 1845. — Zagreb, 17. 7. 1928.). Sin Ivana i otac 
Ivane (Brlić-Mažuranić). U Beču i Zagrebu studirao pravo. Nakon sudačke i odvjetničke 
prakse u Karlovcu i Ogulinu, 1878. dodijeljen austrijskoj vojsci kao savjetnik za civilna pitanja 
u okupaciji BiH. Od 1884. u Odjelu za pravosuđe Hrvatsko-slavonsko-dalmatinske vlade, 
potom (1898.-1912.) predsjednik Banskog stola. Član predsjedništva JAZU (1818.-1821.); 
počasni član Češke akademije znanosti, Poljske akademije znanosti i Učenog društva u 
Lavovu. Od 1870. piše pjesme i kazališne komade, poslije se bavi povijesnim temama, 
osobito ulogom Hrvata u islamskom svijetu. Najpoznatija su mu djela O rječniku pravnog 
nazivlja hrvatskoga, Rad JAZU, 1902., Prinosi za hrvatski pravno-povijesni rječnik, Zagreb 
1908.-1922., Grof Ivan (drama), Zagreb 1883; Hrvatsko pravno-povjestni izvori i naša lijepa 
književnost, Ljetopis JAZU 1912.; Dodatak prinosima za hrvatski pravno-povjestni rječnik, 
Zagreb 1923.; Djela Ivana Mažuranića (ured.), Zagreb 1924.; Melek Jaša Dubrovčanin u 
Indiji, godine 1480.-1528. (i njegovi prethodnici u Islamu prije deset stoljeća), Zbornik Kralja 
Tomislava itd., JAZU 1925., i druga djela. (Hrvatski leksikon, II svezak; Naklada Leksikon 
d.o.0., Zagreb 1997.). 

romana Bizarij (Naklada Ljevak, 2009.) i romana Auron (Naklada 
Ljevak, 2011.). Ta je osoba predstavljena kao moj životni partner, i 
slovom B. — inicijalom svoga prezimena i nadimka. B. me nadahnjuje 
i danas: sažetošću, sadržajnošću, davanjima i, iznad svega, poimanjem 
života kao filozofije koja se ostvaruje u djelima. 

Dovršetkom Alikvota počelo je udaljavanje od opisanih dijeljenja 
bez ostatka. Udaljavajući se, dogodila se razdaljina, s njom i pogled 
unazad, točnije u 1993. godinu. 

Ta je godina počela smrznuto. Hladno, smrznuto i traljavo. Za 
razliku od dugačkog i oblačnog siječnja, veljača se zakitila sunčanim 
danima. Sjeverac je fijukao i čistio ravnicu. Mnogi su se nadali da će 
proljeće donijeti nešto dobro, nešto drukčije i novo. 

Devetog je veljače, iznenadno, u trideset i devetoj godini života, 
umro Vladimir Lendić Lemba. Iza njega ostalo je upravo onoliko 
koliko će ostati iza svakoga od nas, onoliko koliko je dospio podijeliti. 
Podijeliti i napisati. Za one do kojih nije dospjelo njegovo dijeljenje, 
ostavio je pjesme. Lemba ih je pisao upravo onako kako je i živio — 
dijeleći i rasipajući sebe. 


NIKAD VIŠE 


Ostavi ljubavi, ostavi danas, 
tugu zbog ljudi, tugu zbog grada, 
ima još sretnih dana i za nas, 
dana bez suza i barikada. 


Kada se laste vrate sa juga 
proći će ova osama duga, 
plakat će sretne proljetne kiše, 
rat nikad više, rat nikad više. 


Stat ćemo opet s rukom u ruci, 
K'o nekada davno u Zimskoj Luci, 
šumit će rijeka tiho i tiše, 
rat nikad više, rat nikad više. 


Ljuljat će voda svjetla i sjene, 
sve naše čežnje, sve uspomene, 
šumit će rijeka poratne nade, 
moj mirni, rodni, umorni grade. 

Ako u tiho osječko veče, 
i neka vrela suza poteče, 
osmijeh je suši, vrijeme je briše, 
rat nikad više, rat nikad više. 


Vladimir Lendić Lemba, OSIJEK, STUDENI 1991. 


OSJEČKI VALCER 


Tu damu želim u postelji sresti, 
a ona me uporno čeka na cesti, 
i premda je malo o meni znala, 
slutim da noćas sve bi mi dala. 


A solira bubanj i luduje bilo, 
za ovaj susret lijepo bi bilo, 
čuti Vaš svileni glas. 
Zvijezda je pala Vama u krilo, 
slušajte bubanj osječka vilo, 
valcer svira za nas. 


Svira naš valcer smrti, 
a ja još ljubiti znam, 
Vaš glas bih volio čuti, 
padaju zvijezde, madam. 


Svira osječki valcer, 
noćas sam ponovno mlad, 
i ljubim zvjezdano nebo, 
i zvijezde pale za grad. 


Svira naš valcer smrti, 
a ja još ljubiti znam, 
Vaš glas bih volio čuti, 
padaju zvijezde, madam. 


Vladimir Lendić Lemba, OSIJEK, PROSINAC 1991. 

VRIJEDNOST BROJA 


Početna slova glagoljske azbuke imaju i vrijednost broja (čislice). 
Titlom iznad slova ili točkom ispred i iza njega upućuje se na čitanje 
brojevne a ne glasovne vrijednosti znaka (od broja 11 do broja 19 na 
prvo mjesto dolazi jedinica a zatim desetica; tako se ti brojevi pišu 
i u većem poretku, iza stotica): 


Prema: Anica Nazor, Ja slovo znajući govorim, Erasmus naklada, 2008. 


Dijeljenje 
ez ostatka 


15 


Prazan dan 


naputak: 15 je bez ostatka djeljiv s brojevima 3 i 5 
te su brojevi 3 i 5 alikvoti broja 15 


... O broju 15 

Broj 15 prvi je prirodni broj koji je umnožak dvaju neparnih prostih brojeva. 

Peti je trokutni broj. 

Najjednostavniji je među višekutnim brojevima. 

Njemu je jednak zbroj redaka, stupaca i dijagonala najmanjega magičnog kvadrata. 


Petnaest je kugla u biljarskom trokutu. 


g [Ih - glagoljički znak (D — dobrć — dobro), ima numeričku vrijednost broja 5. 
tP _ glagoljički znak (1 — iže), ima numeričku vrijednost broja 10. 


Elitna naselja podjednako brižljivo njeguju travu i tišinu. Jednako 
kao što se ne čuje buka, u njima se ne osjećaju ni mirisi. Ondje ne 
mirišu objedi, a šetač ne može poći za mirisom bečke šnicle, orade 
na lešo, naravnog odreska ili škarpine sa žara. 

Izdvojena tišinom, izdvojena su i nazivima, dobivenim po boe- 
mima, pjesnicima i znanstvenicima, individualcima za života rijetko 
svrstanih u elitu. 

Elitno je naselje Tina Ujevića izrastalo posljednjih dvadesetak 
godina. Osim kuća s njegovanim okućnicama, krajem osamdesetih 
sagrađeno je i šest četverokatnica, prvotno povremenih obitavališta 
političara, novinara i biznismena u prolazu. S vremenom su se stanari 
mijenjali, a starosjedioci otpućivali u druga naselja i neke drukčije 
živote. Krajem devedesetih iza neparne numeracije urbanih vila u 
tom su se naselju mogli zateći dobro situirani samci. Ne zna se je 
li za takvu, neparnu numeraciju, bila kriva gradska vlast, propust 
činovnika ili želja da se i brojevima označi izdvojenost njegovih stanara. 
U svakom slučaju, takva je neparnost otvarala prostor nagađanjima i 
pretpostavkama, posebno usamljenim damama. Neke su tvrdile da 
ih u pronalaženju njima odgovarajućeg para priječe neparni brojevi 
s pročelja, a druge da krivica počiva na cijelom naselju i imenu Tina 
Ujevića, sinonimu samoće i lutanja. 

Nedjeljno jutro Dane Puljiza bilo je ispunjeno mišlju kako mu 
nedostaje netko tko bi ga prisiljavao. Dlanom je dotaknuo hladnu 
stijenku prozorskog stakla. Zadržao je dlan i kao da naselju mjeri 

vrućicu, oslušnuo njegovu temperaturu, a zatim i bilo. Puls naselja 
je obznanjivao ritam (malo)građanskih navika. 

Posluhnuo je i izgovorio dijagnozu: “Elitno naselje, u državi bez 
elite, u svijetu bez otmjenosti.? 

U njegovoj se rečenici nisu osjećali ni bijes ni gorčina. Čak ni 
rezigniranost. Tek konstatacija. Bez očevidaca. Konstatacija bez 
učinaka. 


Na licu mu se razabirala neprospavana noć. Pogledom je prešao 
po kožnatoj fotelji, pisaćem stolu, antiknom stoliću sa šahovskom 
pločom i naputkom o igri slavnoga Luisa Ramireza de Lucene: Za 
igara noću ruka bi mogla praviti sjenku. Stoga uz ploču valja sjesti 
tako da je svjetlo na lijevoj strani. Danju je poželjno protivnika posjesti 
naspram svjetlosti. Dobro je pobrinuti se neka protivnik prije igre jede i 
Dije više negoli je potrebno. Ipak, ako igra traje duže, tada je potrebno 
jesti kako se u glavi ne bi oslabilo. Igračima na raspolaganju mora biti 
dovoljno vode. Ako se igra za novac, ulog neka bude što manji, jer 
bi pomisao na gubitak mogla remetiti smirenost u igri... Pješake koji 
se nalaze ispred kralja ne treba pokretati bez potrebe. Njihovim bi se 
pomicanjem oslabljeni kralj mogao izložiti napadu. 

Iznad šahovske ploče, tik uz naslon kožnate fotelje, nalazila se 
kićena gravura. Prikazivala je Aresa, zaokupljenog ljubavnim nemi- 
rom i strepnjom, u prilaženju Caissi, šahovskoj muzi. Pokreti su mu 
odavali nemir i iščekivanje njezina ushita. Ruke su im se tek doticale 
nad šahom, igrom koju je Aresovo nadahnuće osmislilo za Caissu. 

Za razliku od Aresove predanosti susretu, kretnje Caissina 
tijela ukazivale su na oprez i nelagodu. Caissa je uzmicala, a on, 
Ares, omamljivao se ljubavnim zanosom isprekidanim strahom od 
neizvjesnosti ishoda igre. Iako se nije razabirala godina nastanka 
gravure, detalji su upućivali na manirizam osamnaestoga stoljeća, 
razdoblja u kojemu se šah počinjao igrati Europom. 


Uz šahovsku je ploču stajala čaša neispijenoga pića zagasito smeđe 
boje, grafitna olovka istupljenog vrha, u neredu odložene skice 
šahovskih poteza i raritetne knjige. Pritiješnjene tvrdo ukoričenim 

izdanjem Sufficientie, ležale su jedna preko druge — mala knjižica 
doktora Hoića iz 1888. godine Slike iz obćega zemljopisa, prijepis 
rukopisa Cosmographiae Commentaria Luje Gjuraševića iz 1551. 
godine, Ibn Hawkalova Orijentalna geografija, Averroesova Knjiga 
prosudbenih rasprava. 

Posvuda knjige, a pod njima fotografije. Motiv na fotografijama, 
uvijek jedan te isti, utvrda nalik Dubrovniku ili stonskome Velikome 
zidu. Različitost vremenskih prilika zabilježenih na fotografijama 
ukazivala je na to da su fotografije prikupljane dugotrajno. Pozornijeg 
bi promatrača zasigurno zadržala na fotografijama dopisana riječ 
Diu, naziv utvrđenog zdanja, uokvirenog tonovima mora, u svemu 
različitog od poznatih nijansi mediteranskoga akvamarina. 

Knjige su se nalazile posvuda, uz noge stolića, na stolcima i 
prozorskim klupčicama, a po policama biblioteke, makete diuske 
utvrde i boce s modelima brodova. Osim maketa i boca, dojam su 
usahnuća u podjednakoj mjeri ostavljale zbirke kompasa, dvogleda, 
kao i tijela staklom nepokrivenih karavela. 

Sveopću tromost remetio je uokvireni dječji crtež. Žustri potezi 
snažnih boja prikazivali su more, jedrenjak i nasmijano sunce, a pri 
samom dnu bila je poruka: Dragi tata, vrati se kući. Tvoja Danica. 


Biblioteka je doticala čelni zid sobe obzidan bračkim kamenom. Na 
njemu nije bilo ukrasa, uz njega se nije prislanjao namještaj. Dane je 
tvrdio kako ga kamen vraća prirodnosti i sebi samomu. Nazivao ga je 
različitim imenima: kapelicom, čistilištem, inkubatorom nadahnuća, 
praznom plohom, sugovornikom, sveznalicom i stoikom. Obraćao mu 
se nekad glasno, nekad bez riječi, u mislima, a u danima koji žele biti 
zaboravljeni stajao bi pred njim, sa željama ili bez njih, onako kako 
hodočasnici stoje pred jeruzalemskim Zidom plača. Znao je reći kako 
ne zna moliti. Od religije je tražio više od utočišta, više od utjehe. 
Svakako, smisao i opravdanje postojanja. Svrhovitost. Razlog zbog 
kojega smo načinjeni drugačijima od Tvorca. Pojašnjenje osjetilnosti. 
Odgovor na pitanje je li svatko od nas živuća kazna ili dar. 


Vratimo se jednostavnijem, onome što je moguće prepričati bez dvojbe. 

Podovi, čak i kupaonički, bili su od drva. Dane je kolekcionarskom 
upornošću promišljao suživote suprotnosti, njihovu upućenost jedne 
drugima, vatre — zraku, drva — vodi. Držao je da drvu dodir s vodom 
produljuje život. Ta nije li voda ona tvar koja ga je u doba izrastanja 
hranila i održavala? Pitao se nisu li poganska vjerovanja vidjela os 
svijeta — Axis mundi upravo u Drvu svijeta, prvotno rakiti, potom, 
hrastu, u oba slučaja stablima sa staništima nedaleko vode? Nije li 
Drvo svijeta povezalo tri razine kozmosa: nebo — svijet bogova, zemlju 
— svijet ljudi i podzemlje — svijet mrtvih? Nije li Drvo svijeta najbliži 
srodnik bilja Edenskoga vrta — Drva spoznaje i Drva besmrtnosti? 
Nije li radoznala Eva posegnula za plodom s Drva spoznaje i tako 
obznanila žudnju čovjeka da bude što sličniji Bogu? Nije li njezin 
neposluh, nemir i nestrpljivost ono što najtočnije određuje ljudsko 
postojanje, a usmjereno je ne samo plodovima Drva spoznaje nego 
i plodovima Drva besmrtnosti? I naposljetku, nije li se izgon iz 
Edenskoga vrta dogodio baš zbog tih ljudskih osobina? 

Dane je odvojio dlan od prozorskog stakla i prišao pisaćem stolu. 
Isključio je prijenosno računalo i prihvatio se slaganja bilježaka — 
termina letova, telefonskih brojeva i nerazumljivih skraćenica čija 
se značenja lako zaboravljaju. Po svemu sudeći, putovao je često i 
daleko, a bilježio brzo, neuredno i višejezično. 


Ništa od svega toga ne bi bilo razlogom za spominjanje kad se među 
inim papirima ne bi nalazile posvema nesvakidašnje kopije srednjo- 
vjekovnih i ranorenesansnih zemljopisnih karata. Na nekima su se 
nalazili ucrtani smjerovi vjetrova. Na nekima su označeni podvodni 
grebeni, na nekima su slikovnim pismom dopisani cijeli odlomci. 
Dane se ispravio u leđima. Stojeći, prelistavao je poznate stranice. 


INCIPIT VITA NUOVA 


Procvat Osmanskoga Carstva događao se u doba bujanja zapad- 
noeuropske renesanse, njezinih slobodnih gradova, sveobuhvatnog 

pojma građanstva i pojave nove vrste misaonog čovjeka, uomo 
universale, već u začetku — seciranog i tijela i duha. Psihotičnost 
srednjovjekovnog bunila u poimanju svijeta poljuljalo je upravo 
spomenuto seciranje, tehnika razotkrivanja. Anatomija je prvo 
ovladala vještinama u kojima se ponajmanje očekivala — slikar- 
stvu i pjesništvu, a imena poput Leonarda da Vincija i Williama 
Shakespearea još uvijek svjedoče o zastrašujućoj preciznosti rezova 
vještih anatoma. Je li anatomija bila napredak u razvoju ljudske 
svijesti o svijetu i sebi? Paracelzus, najglasniji oponent talijanskih 
anatomskih škola — tu je disciplinu držao sirovom i pogubnom. 
Vjerovao je u jedinstvo svemira i u cjelovitost njegova organskog 
tijela na kojemu bolesti tvore samo jedan dio. Zalagao se za 
osvjetljavanje mraka čovječjeg tijela prodiranjem maštom, a ne 
nožem; ovladavanjem “Anatomijom esencije", a ne mesarenjem; 
upoznavanjem svojstava esencije, tajanstvene klice posađene u 
svim elementima univerzuma. 

Europa se tresla. Kako i ne bi kada je padom Carigrada postajala 
sve manja i manja. Kardinal Buntovnik — Andrija Jamomelić, usudio 
se četrdeset godina prije Luthera, točnije 1482. godine, za turski 
prodor optužiti Svetog Oca Siksta IV. i njegovu cezaropapističku 
politiku. Zalaganje kardinala Buntovnika za pobjedu nove europske 
misli zaustavio je tek gubitak života. 

No, što je značio jedan posječeni slobodoumnik u iščekivanju 
sveopćeg potopa pretkazanog za 1524. godinu i ulazak u zodijak 
riba? Glave su se kotrljale zbog izrečenih ideja; svatko je mogao biti 
demon ili vještica. Inkvizicijski su sudovi provodili svoju osobnu 
anatomiju. Samo je u Arezzu 1520. godine spaljeno 1700 heretika, 
vjerojatno pod utjecajem dvaju najznačajnijih djela onoga vremena: 
Summis desiderantes affectibus (bule Pape Inocentija VIII. o 
pobijanju krivovjerstva oglašene na dan 4. 12. 1484.) i čuvene 
knjige Jakoba Sprengera Mlatilo za vještice - Malleus maleficarum 
iz 1489. godine, priručnika o elementima čarobnjaštva. 

Srednjovjekovno bunilo postalo je kolektivnom fantazijom sa 
svim simptomima sveopće zaraženosti. Uz duhovnu epidemiju, 
skučenim gradovima Europe harale su kuga, sifilis, kolera i guba, 
dopunski pojačivači arome ratova, političkih pustolovina i velikih 
otkrića, često posljedica osjećaja skučenosti. Paradoksalno, i crna 
je kuga doplovila morem. Iskrcana je listopada 1347. godine, kada 
je jedna flota s Orijenta stigla do obale sjeveroistočne Sicilije. Iako 
su polumrtvi članovi posade stavljeni u karantenu, štakori s njihovih 
brodova ubrzo su se vrlo uspješno razmilili po kontinentu. U samo 
četiri godine stanovništvo Europe se prepolovilo. Simptomi su uvijek 
bili jednaki: otekline na preponama i pod pazuhom, potom i krvavi 

ispljuvak. Neki su držali da je kuga okrutna, ali i milostiva. Žrtve 
crnog pomora nisu se predugo mučile. Trećega dana od pojave 
simptoma nastupalo bi umiranje. 

Je li moguće da je čovječanstvo i u doba “procvata“ moralo biti 
ukaljano bezumnim krvoprolićima? I konačno, je li moguće da 
je put u Novi Svijet otkriven zbog nečije želje za bijegom iz grotla 
svjetskih sukoba, a ne zbog strasti za osvajanjima? Jesu li mene, 
novovjekog pojedinca, davni prijepori zarobili i odvojili me od 
svakodnevice? 

Ja, Dane Puljiz, robijam osamnaest ili nešto više godina, sve od 
dana kada sam se uhvatio promišljanja istodobne predodređenosti 
procvata i pada dviju kultura — zapadnoeuropske i osmanske. 
Odgovore sam tražio posvuda, pa tako i u knjigama temeljnih 
spoznaja o čovjeku klasičnoga razdoblja. Ponešto sam razabrao 
u djelima Erazma Roterdamskog (prije svega mislim na Pohvalu 
ludosti i Knjigu o dječjem i uglađenom vladanju); ponešto u Orbis 
Breviarium Zachariosa Lilliusa izdanom 1493. godine u Firenci. 

Intrigirali su me i ondašnji dometi širenja tiskarske riječi 
omogućeni uzdizanjem trgovačkog sloja. Ništa manje nije me 
oduševljavao ni Maksimus Planudes koji je u 14. stoljeću s indijskog 
preveo oznaku za “nazivnik "i tako je uveo u europsku matematiku, 
ili pojava “arapskog paradoksa" kojim su arapski brojevi trajno 
potisnuli rimske i uveli novu oznaku za nulu, do tada nekorišten 
broj. Arapi su sanskrtsku riječ “sunya“— prazno, praznina, preveli 
kao “sifr', te joj omogućili zaživljavanje u latinskom (zephirum), 
ali i u drugim jezicima Europe (zero, cifre, cifra, cipher). Ubrzo su 
se oko nule obavile rasprave o njezinu podrijetlu i značenju, prije 
svega o stajalištu koje valja zauzeti prema onomu čega nema te je 
jednako nuli. Uz nazivnik i nulu, matematičkim iznenađenjima 
nije bilo kraja. Kao operator zbrajanja pojavila se oznaka “plus", 
prvi put tiskana u jednom njemačkom rukopisu iz 1481. godine. 
Sve u svemu, moglo bi se zaključiti, matematika se u Europi 
ponovno počela rađati. Tekovine starogrčkih spoznaja arapski 
je svijet razvijao kako bi ih mogao vratiti Europi. Moglo bi se 
naslutiti, s povratkom matematike, počela se događati točnost. 
Demonstriranje točnosti odrazilo se i na mjerenju vremena. Tako se 
1344. godine, na crkvi Blažene Djevice u Milanu, pojavio jedan od 
prvih mehaničkih satova s kojima je otpočelo precizno odbrojavanje 
odbjeglih sati svakodnevnice. Klepsidre, sunčani i pješčani satovi 
počinju lagano odumirati, a temelj u mjerenju vremena postaje 
uteg pokretan silom teže. 

U doba širenja ideje o važnosti pojedinca renesansna je Europa 
uvela dvije novine: broj 1095 kao “broj šutnje" i vilicu. Dok je 

“broj šutnje“ trebao podsjećati na položene prisege o trogodišnjem 
(365:3=1095) zavjetu šutnje polagane pri ulasku u templarska 
i srodna tajna bratstva, vilica je, nečujno ali sigurno, postala 
mjerom civilizacijske uljuđenosti. Premda u Veneciji poznata već 
u jedanaestom stoljeću, njezino je dugo putovanje (s Bizanta preko 
Venecije do svih europskih trpeza) potrajalo stoljećima. Nakon što 
je konačno uvedena u dnevnu rutinu, moglo se pristupiti analizi 
onoga što je vilica polučila. Rezultati su se činili jasnima: vilica je 
sudionike objeda razdvojila uputivši svakoga svome tanjuru. Time 
je prokrčila put jednom od oblika kultivirane usamljenosti. Vilica 
je individualizirala trpezu te je ubrzo, uz različite druge novotarije 
poput krumpira, rajčice, začina i duhana, postala okidačem buduće 
“europske modernosti". Jean Baudrillard je zapisao: “Modernost 
nije samo stvarnost tehničkih, znanstvenih i političkih prevrata 16. 
stoljeća, nego igra znakova, običaja i kultura što proizvode mijene 
struktura na razini rituala i društvenih navika." 

Pisani dokumenti nadalje su svjedočili o snažnoj ekspanziji 
novih središta znanja (sveučilišta Bologne, Pariza i Oxforda), 
novih središta društvene promocije utemeljene na ovladavanju 
znanjem, a ne na privilegijama baštinjenim rođenjem. Njihovom 
su zaživljavanju pridonijele tekovine izučavanja skolastike, ali i 
širenja pravila svetoga Benedikta, usustavljenog u devetom stoljeću, 
prema kojemu se vrijeme molitve jasno moralo dijeliti od vremena 
rada. Jacques le Goff vrlo je suvereno ustvrdio kako je “uporaba 
redovničkog vremena prema pravilnim razdiobama kanonskih 
sati dana i noći — podloga današnjoj organizaciji individualnog i 
kolektivnog vremena." 

Petnaesto je stoljeće otvorilo prostor širokim spekulacijama u 
polju geografije, ali i pustolovinama temeljenim na spoznajama 
navigacije, astronomije, geometrije i meteorologije te usmjerilo 
zanimanje javnosti na privatno sveučilište portugalskog kneza Hen- 
rika Moreplovca nedaleko Sagresa (njega su pohađali, primjerice, 
Magellan i Vasco da Gama). Ta je neslužbena akademija geografije 
bila čuvena kako po ludičkim eksperimentima, tako i po iznimnoj 
dragocjenosti — rukom rađenoj geografskoj karti majstora Pedra, 
kneževa kartografa. 

Jesam li dosljedno presudio tekovine renesanse? Mogu ustvrditi tek 
kako sam ih svesrdno provjeravao — putovanjima, pretraživanjima 
starih i novovjekih spoznaja, navika, prijašnjih i sadašnjih osjećaja 
bliskosti i udaljenosti. Do svoje četrdeset druge godine obišao sam 

sve prijestolnice Orijenta. U turskom mjestu Sivas (prijestolnici 
svetoga Vlahe, zaštitnika Dubrovnika i “sveca od grla") potvrdilo 
mi se koliko smo izmiješani i povezani prošlošću. 

Indiju sam ophodio srednjovjekovnim kopnenim putevima. 
Prelaskom većeg dijela bivše Perzije obznanila mi se negdašnja 
snaga Otomanskoga Carstva i sve posljedice turskog osvajanja 
Carigrada 1453. godine i zatvaranja kopnene poveznice Europe 
s Azijom. Pješice sam istražio i Sjevernu Afriku i njezina dva 
posljednja križarska uporišta — utvrde Tir i Sidon, osvojene od 
mameluka 1291. godine, nakon pada Akre. 

Lutajući Sredozemljem, slušao sam o slavnom Džauharu?, 
mameluku poteklom s jadranskih obala — utemeljitelju Kaira (969. 
godine), neimaru kalifa Fatimide, čuvenog osvajača Afrike. Upravo 
me životopis Džauhara, Dalmate cavtatskog podrijetla, poučio o 
bojne vještine i prijezira smrti. 

Nakon pronalaženja tragova iz Džauharova života, preda- 
je o mamelucima čekale su me na svakom koraku. Ističem to 
zbog činjenice koja mi je izgledala kao ukaz sudbine i putokaz 
u lutanjima — mameluci su bili moji zemljaci, otporni i vješti u 
opstanku na razmeđi vjera, putova i svjetova čak i nakon što su 
prevođenjem s kršćanske na islamsku vjeru izgubili posljednju 
sponu s djetinjstvom i podrijetlom. S njima me i danas povezuje 
biljeg urezan prostorom na kojemu sam rođen. Držao sam kako 
će mi upoznavanje njih, prilagođenih nepoznatom, izmijenjenih 
u srži čovjekovoj — vjeri i vjerovanju, rasvijetliti pravila po kojima 
se odvijaju današnji životi, kada smo poravnati globalizacijom, 
izravnati do neprepoznatljivosti. 

Na putovanje čovjeka potiče sve, čak i religija. Ono je jedan 
od najsnažnijih medikamenata za ozdravljanje duše kojim se 
umnažaju neizvjesnosti i čarolije postojanja, a plovidba je, kao 
i voda, neponovljivi oblik putovanja. Ploveći, nemoguće je dva 
puta proći isti put. O neponovljivosti plovidbe pisali su mnogi, čak 


Džauhar (Jawhar) je sicilo-bizantski general koji je Kairo okružio bedemima i monumen- 
talnim ulaznim dverima 969. godine. Njegov su koncept dodatno nadograđivali armenski 
general Badr al-Gamali 1087.-1092. godine i sultan Salah al-Din 1181. godine. Džauhar 
je 970. godine počeo graditi kairsku džamiju Al Azhar u kojoj je 988. godine osnovano 
sveučilište. U dekoru ove džamije prisutni su utjecaji Aje Sofije i džamije Ibn Tulun. Često 
se susreće komentar kako zidana platna unutarnjeg dvorišta ove džamije djeluju svileno. 

i Anaharsis, grčki filozof i moreplovac iz šestog stoljeća. Nakon 
što je završilo doba njegova plovljenja, Anaharsis je zaključio da 
je upoznao svega tri vrste ljudi “one koji su mrtvi, one koji su živi 
i one koji su na moru. 

Moju je plovidbu odredio Rt dobre nade (Cabo da Boa Espe- 
ranga), od Bartolomea Diaza prvotno nazvan Rtom oluje (Cabo das 
Tormentas). Portugalski kralj Jodo nije dvojio o važnosti njegova 
položaja pri ovladavanju svjetskim morima. Čak mu je promijenio 
i ime. Rt dobre nade trebao je svijetlim tonovima svoga naziva 
potaknuti želju za otkrivanjem novih svjetova i umanjiti strah od 
oluja koje su se oduvijek kovitlale uz njegove hridi. 

Svejednako tragajući za mamelucima, Džauharom i inim Dal- 
matama, zaplovio sam putovima Vasca da Game, prvog osvajača 
Rta dobre nade. Slijedeći Vasca da Gamu slijepo sam se držao reda 
plovidbe njegovog prvog oplovljavanja Afrike 1497. godine. Prema 
navodima na koje sam nailazio, da Gama je iz lisabonske luke 
isplovio 8. srpnja, a godinu je dana kasnije dojedrio pred Kalikut, 
luku na malabarskoj obali Prednje Indije, sjedište Samorina, 
vrhovnoga poglavice brahmanskih Indijaca. 

Pitam se stoji li iza i ispred otkrića tek radoznalost ili postoji i nešto 
drugo što bi je svojom veličinom nadmašilo? Nove spoznaje mijenjaju 
obzore, približavaju ih i istodobno udaljuju. Iza jedne dostignute 
točke horizont se ugiba, a na njegovom se ulegnuću rađaju nove 
znatiželje. Između njih leže tijela pogažena strahom, sljepilom i 
usamljenošću. Neizgovorena nerazumijevanja. Neizrečene istine. 

Nakon svega doživljenog još uvijek ne znam kako odgovoriti na 
pitanja kojima sam samoga sebe zarobio, jednako kao što nisam 
znao razumjeti ono što se pred mojim očima trenutno zbivalo. 
Nepostojanje konačnosti samo je jedan razlog zbog kojega šutim, 
ali nije li svijest o tome da je istina istinita tek kada je konačna 
ono što i svima uokolo otežava sagledavanje i svijeta i sebe? Zbog 
prisutnog osjećaja bespomoćnosti znam tek jedno: ovoga sam puta 
potpuno u pravu. 


Biti u pravu ne znači biti slobodan. Ovo zarobljeništvo, stvoreno od 
pitanja bez odgovora, mjerio sam potežući za uzicu neizvjesnost, 
temelj moje slobode. Vrtio sam se u krugu iscrtanom oko sebe, 
naganjajući neizvjesnost čak i kada sam mirovao. Dozivao sam je 
kroz prošlost. Tražeći sebe, u knjigama sam tražio svoga dvojnika iz 

prošlog vremena. Pokazat će se, dvojnik kojega tražim bit će Melek 
Jaša, ime s korica koje su me pratile od djetinjstva. 


Još se živo sjećam božićne večeri u našoj kući nakon koje je moj ujak 
Lemba, slijedeći svoj uobičajeni zanos, zaboravio knjigu Vladimira 
Mažuranića, netom kupljenu u antikvarijatu. Privučen njezinim 
pustolovnim nazivom Melek Jaša Dubrovčanin u Indiji, godine 
1480.-1528. (i njegovi prethodnici u Islamu prije deset stoljeća), 
iste sam je večeri u cijelosti prelistao. Prvu sam radoznalost utažio 
spoznajom kako se riječju “melek" u islamskome svijetu označavaju 
anđeli, ali i da ta riječ predstavlja počasne titule kraljeva, vladara 
ili kraljevih namjesnika. Ime iz naslova je prema tome moralo 
označavati kraljeva namjesnika, nekog Jašu poteklog s dubrovačkog 
područja. Ipak, uza sav uloženi napor, većinu pročitanih stranica 
nisam uspijevao razumjeti. 


Ujaku sam knjigu pokušao vratiti za blagdan Sveta tri kralja. Držao 
sam, moralo bi mu biti jasno da joj nikada neću dorasti. On me 
dugo promatrao, ispitivački i podozrivo (sada znam da podozrivost 
njegova pogleda nije bila usmjerena prema meni, nego je bila samo 
jedna od posljedica njegova iskustva nakupljenog u četrdesetak 
godina). Nakon takvih, podozrivih i ozbiljnih pogleda, ono što je 
izjavljivalo zvučalo mi je kao privid, svojevrsna prijevara. Valjda 
je toga i sam bio svjestan. Prelistavao je knjigu i činilo se, listajući 
je pokušavao je ublažiti naš nesporazum. 

“Neka ti ostane, možda će ti zatrebati. 

Nisam bio siguran što bih trebao misliti. Nije ju želio ponijeti? 
Ostavljao mi je ovaj dar s nekom višom namjenom? Očekivao 
je nešto? Ili sam, možda, bio lakom? Zaista se nisam uspijevao 
domisliti ničemu drugom doli tome da ću ga razočarati. Tko će sve 
to iščitati? Ni ne znam gdje je ta Indija. Pokušao sam se obraniti 
od njegovih očekivanja. 

“Kada me bude zanimalo ti ćeš mi pojasniti." 

Ujak je raspravu izbjegao jednom od sebi svojstvenih galantnih 
kretnji. 

“Ipak je zadrži, mali! Tko zna hoću li ti biti u blizini kada me 
budeš htio pitati." 


Sjećam se kako sam mu zavidio na vječnom osmijehu, na ne- 
predvidivosti s kojom nam je dolazio i odlazio i na svemu onome 
što je sam živio. Već sljedeće veljače, činilo se, preminuo je lako i 
bezbrižno, gotovo jednako nepredvidivo i hitro kao što nas je na 


ALIKVOT 29 


večernjim odlascima napuštao. Tada su govorili, i sreća se umori 
kada nekoga dugo nosi na leđima. 


Sada, dok ponovno držim raspravu o Melek Jaši, u sebi prepozna- 
jem onoga Danu kojega više nema. Osjećam se ispunjen nadom, 
sitan, neznatan, a radostan, baš kao one božićne večeri. Radostan 
i siguran da će me izučavanje jednog jedinog života i njegovog 
konačnog ishoda (za razliku od množine povijesnih neizvjesnosti) 
odvesti upravo onom mjestu koje je Dante označio mjestom novoga 
početka (Incipit vita nuova). Prije negoli se posvetim njemu, Melek 
Jaši, koji će mi pomoći da se posvetim sebi, imam još potrebu reći 
kako zavidim svakom onom tko je u mladosti uspio biti mlad. 


Jutro je poodmaklo. Dane je podigao pogled prema zidnom satu i 
odlučio se vratiti navikama samačkoga života. Počeo je planirati poteze 
za poslijepodnevnu partiju šaha istodobno odvajajući dokumente 
za skorašnji susret s Leutarom, poznatim kupcem riječnih brodova. 
Postao je svjestan nelagode koja će ga pratiti tijekom razgovora. 

Nastavio je razmišljati o najnižoj cijeni prijevoza riječnih brodova 
koju mora postići, a potom i pobrojavati nekolicinu događaja koji 
bi mu mogli poslužiti kao prateće teme u poslovnom razgovoru. 
Prisjetio se, dva dana nije pratio vijesti. 

Izgledom je odavao čovjeka koji je potpuno nesvjesno zakoračio u 
zrelo doba, ponajviše zbog poskakivanja u hodu. Njegov neritmičan hod 
podsjećao je na proživljene terapije, na teški zadah fizioterapeutskog 
odjela Gradske bolnice, na prugaste pidžame i na odsutne poglede 
nepoznatih ljudi. Nekako istodobno, od korektivnih su vježbi odustali 
i on i roditelji. Pokazalo se, bila je ovo njegova prva dobivena bitka. 
Dobivena tvrdoglavošću, ondašnjim Daninim jedinim oružjem. 

Zaključao je vrata stana broj sedam. Na privjesku za ključeve 
zanjihalo se sedmo glagoljičko slovo [IT]. Njihalo se slovo Ž, istodobno 
oznaka za broj sedam i simbol života. Živjeti. 


Zastao je pred poštanskim sandučićem. Na podebljoj je kuverti 
stajalo njegovo ime napisano iskrzanim rukopisom, kao da je pisano 
u žurbi. Okrećući kuvertu u ruci zamijetio je da nedostaju poštanska 

marka i ime pošiljatelja. Umjesto njih je pisalo: Pismo i ja stižemo 
istodobno. Otvorio je kuvertu. Citajući pismo, oči su mu poprimale 
tamniju boju. 


Daleki moj prijatelju, 

večeras sam sama, u Rijeci. Izbjegavam razgovore i druženja, a 
nedostaju mi naši razgovori. Nakon izlaska iz vlaka odlučila sam se 
držati Tvoga savjeta: upoznati se s gradom kroz njegovu najpoznatiju 
kavanu. Izabrala sam Sladis, nedaleko od željezničkog kolodvora. 
Izgleda, Rijeku ću pamtiti po njoj i po autobusu “tridesetduje 
koji vozi za Lovran i Opatiju. Propustila sam ih nekoliko, samo 
da bih što kasnije stigla u hotel. Nedugo nakon devet, u Sladisu 
sam ostala jedini gost. Promatrala sam konobare kako čiste pod, 
peru šalice i strpljivo čekaju na moj odlazak. Čini se, ipak sam 
boravila u kafiću, jer, ako sam dobro zapamtila, Ti tvrdiš — kavana 
je mjesto koje okuplja ljude u razgovoru ili igri, a ja sam, eto, večer 
provela sama i u šutnji. 


Kada sam se našla na ulici, na klupi uz autobusno stajalište glavom 
mi je proletjela rečenica: Divio se mom ugodnom karakteru: nije 
se valjda sjetio da sam bila naviknuta na siromaštvo. 

To sam negdje pročitala. Ima nas još umornih od razgovora 
kojima prikrivamo sramne točke svoje jezgre. 


Žao mi je što nisi ovdje, obala je lijepa pod noćnim svjetlima. 
Sjedim uz prozor autobusa, odmah iza vozača. Sada vidim Rijeku 
kako treperi kroz noć. Vozač je otvorio vrata, dotiče me miris 
mora i borova. 

Konačno sam stigla u hotelsku sobu. Čudnog je oblika, nalazi 
se u potkrovlju, stepenice povezuju kupaonicu i ostatak sobe. Noć 
je topla. Mogu spavati uz otvoreni prozor i pokušati zaboraviti 
našu kontinentalnu zimu. Kao rođeni pomorac i trgovac riječnim 
brodovima, sigurno razumiješ ovu potrebu. 

Pod dojmom sam sna. Neću ti ga zapisati. Jednom si rekao da 
ljude upoznaješ kroz njihove snove. 

Kakva su moja upoznavanja? Teško je reći. Kao da sam s njima, 
upoznavanjima, uništavala neku samo moju čaroliju. Prepustiti 
im se, za mene je značilo, izgubiti Sebe. Priču koju sam izmišljala. 

Identitet u koji (ni)sam vjerovala. Nisu li sve naše priče izmišljene? 
Ili su istinite, a ja sam tek u jednom od “onih raspoloženja“. 

Nakon buđenja, šetala sam obalom. Udaljenost horizonta 
podsjećala me na tvoja pitanja: Ako ja odem, iko će ostati; ako 
ostanem, tko li će otići? 

Izvježbani smo u ostajanjima. Gomilanje stvari, ali i ljudi 
uokolo sebe, otežava odlazak. I sama sam ponekad poželjela 
nestati. Zaboraviti na odgovornost prema precima, prošlosti i 
sadašnjosti. Biti iskorijenjena, iz obitelji i domovine. Ja, ona koja 
ostaje, osjećam približavanje tvoga odlaska. Ne moraš me na njega 
upozoravati. Ukorijenjenost i ostajanja izvježbali su me prepoznati 
ga po mirisu i šutnji kojom se navještava. 

Odlaskom ćeš mi promijeniti ovaj novi identitet u koji sam tek 
povjerovala otkako sam s tobom. Nešto ću morati učiniti, Dane. 
Ti si snažan i bešćutan. Odan si svojoj viziji i tom odanošću oprav- 
davaš sve izdaje. Ali i ja posjedujem snagu. Bojim se, morat ćeš je 
upoznati. Ako si i snažniji, ja ću možda morati biti pokvarenija. 
Nitko ne voli biti ostavljen. A ti si utjelovljeni Odlazak. 

Teško mi je misliti o tebi. O nama. 

Nazirem tijela nekih kupača. Valovi snažno udaraju o obalu. 
Kao i svake snage, postajem je svjesna tek nakon što se pokrene. 
Sunce je jako. Teško je gledati u daljinu. Nabrojala sam pet jedrilica. 
lako još nisi krenuo na svoj veliki put, u svakoj od njih tražim tebe. 

Humanizam se pretvorio u industriju. Danas sam, na simpoziju, 
pomislila: življenje u eri industrije i racionalizma podrazumijeva 
prihvaćanje medicine, obrazovanja, čak i putovanja, kao novih 
oblika industrije. Umjesto putnici, postali smo konzumenti turističke 
industrije. Evo, baš danas, kao jedna od liječnica obrazovanih u 
“industriji obrazovanja" konzumiram uslugu “industrije kongresnog 
turizma" i osnažujem “industriju zdravstva“. Industrije su me 
izmijenile. Zbog njih sam prestala spominjati mističan doživljaj 
svijeta. Konačno sam shvatila da o njemu, o mističnom doživljaju 
svijeta, nije mudro davati izjave. Ista ona intuicija koja je naše 
pretke čuvala od napadaja s leđa, govori mi da šutim o svemu što 
nije dio “industrije Stvarnosti". Poslušala sam samu sebe. Zaista, 
šutim. Nisam željna podsmijeha. 

Referate sam slušala cijelo prijepodne. Nakon stanke za ručak 
i sama sam imala izlaganje. Prepričala sam mitološku podlogu 
znanosti i Geneze prema kojoj je znanost začeta Evinom znatiželjom, 

Pramajčinim neposluhom, posezanjem za plodom Stabla spoznaje 
i počinjenjem Istočnog grijeha. Čini se, nisam izabrala najsretniji 
uvod za raspravu o medicinskoj praksi. Dakako, ti pretpostavljaš, 
izlagala sam o današnjem položaju liječnika i medicini koja liječi, 
ali različitim metodama ovisno o platežnoj sposobnosti bolesnika. 
Spominjala sam još podosta toga: bolesnički strah/sram od poraza, 
kolektivnu hipohondriju, istrošenost riječi “znanost", a recenzije 
znanstvenih radova označila sam egzekutorima slobode mišljenja 
i ubojicama izvorne znanstvene misli. Ne sjećam se više točnog 
slijeda, ali u izlaganje sam uspjela unijeti i prilično oštru kritiku 
demokracije, željezne poluge provođenja volje gomile i njezine 
načine porobljavanja kroz globalizaciju i pozerstvo polupismenih 
moćnika. Spominjala sam sveopći poriv za konzumiranjem sero- 
tonina, hormona zadovoljstva, kao i učinke njegove nadomjesne 
terapije. Novija istraživanja pokazuju da su najveći broj ubojstava 
i samoubojstava počinili upravo oni koji su liječeni serotoninskim 
inhibitorima. 

Ne znam više kako sam dospjela do zaključka, ali on je bio posve 
jednostavan. Na izmaku smo industrijske etape razvoja čovječanstva 
u kojoj očekujemo, s više ili manje bojazni, prijelazak u novu eru 
informatike, vjerujući kako je iu ovom skoku djelovala dijalektika 
napretka. Na visokom smo stupnju razvoja i naše su bolesti točno 
takve: duboke posljedice otuđene Stvarnosti, oglušene na temeljni 
poriv evolucije — istodobnu vježbu tijela, uma, duše i duha. Mi, 
liječnici, obavezni smo priznati da nije dovoljno operativno odstra- 
njivati dijelove tijela ili mozga... Čovječanstvo vapi, a mi režemo 
li režemo i od medicine stvaramo novu religiju. Odlučujemo kada 
ćemo i kako izolirati “oštećene“, označene ili izrezane, a oni nam 
moraju vjerovati. Preventivno ih, naravno, drogiramo sedativima, 
hipnoticima, anesteticima i analgeticima... Čitala sam Fromma, 
Marcusea, Adorna i ostale... Zar nitko više neće progovoriti o 
potrebi za novim načinom življenja, drukčijim navikama koje vode 
u novu eru, koje svakom pojedincu omogućuju da izraste u Budu, 
običnog čovjeka koji je dotaknuo Boga?! 


lako sam podigla prašinu, nisam učinila ništa veliko osim što sam 
vjerojatno poljuljala uzlet svoje karijere. Ovo je bio samo još jedan 
dosadan simpozij (podsjetio me, stari Grci su ovu riječ, simpozij, 
uveli za raspravljanja, ali u istinskim dijalozima, zbog razotkrivanja 
istine, nakon kojih bi uslijedile i gozbe s jelom i pilom), dosadna 
retorika upozoravanja na opasnosti, dosadna prezentacija neznan- 
stvene znanosti (prava znanost uz sebe ne bi vezivala toliko puta 
ponovljenu atribuciju — dosadno!). Znam, znanost je samo jedan 

od mnogih načina razmišljanja, ne nužno i najbolji, ali ja sam, 
Dane, silno umorna od njega. Umorna i razočarana. 

Kada sam se spakirala, požurila sam na “tridesetduju" i stigla u 
Rijeku, a potom i u minijaturni antikvarijat Mali neboder. 

Predugo sam se zadržala među starim stvarima i mirisima 
potrošenih života. Srećom, pogled na sat podsjetio me na vrijeme. 
Pet sati?! Do polaska vlaka ostalo mi je manje od sat vremena. 
Vrijeme je proletjelo. Pet sati! Jesam li dobro upamtila kako je pet 
broj ljubavi, Afroditin broj, ili nešto slično? 

Nekoliko trenutaka poslije žurila sam prema kolodvoru. U ruci 
mi se nalazilo nešto za tebe — stara, drvena tabakera, nepraktična, 
ali romantična, obilježena tuđom, a ne tvojom, mojom ili našom 
prošlosti. 

Optužuješ me da ti ne govorim ništa o sebi. To te ujedno i mami. 
Izmaštavaš me onakvu kakva nisam. Na sva tvoja pitanja moji bi 
odgovori bili banalni. Zaboravljaš, život u bolnicama izvještio me u 
potiskivanju. Moj opstanak se temelji na zaboravljanju tijela, misli, 
bolesti i sebe. Previdio si ono što me odlikuje. Ja sam ona koja pati 
kada se okrene Sjećanju. Zato šutim. Ne govorim. Ne upuštam 
se u bliskosti. Ja sam ona koja je najdalja kada je prisutna. Sve 
ovo što ti pišem, kao i ono što ovoga časa koncentrirano mislim, 
ubrzo će nestati. Postat će dio onoga što ne želim posjedovati, dio 
Sjećanja. O njemu, Sjećanju, ne želim ti govoriti. 

Pitaš se što uopće volim u tebi? 

Kao i svi moji odgovori, i ovaj je trivijalan, banalan. Volim 
tvoju opsjednutost Prošlošću. I strast s kojom se upuštaš u bijeg 
od života. Strast s kojom si se dotakao mene. Mene, kao priče u 
koju vjeruješ, ali i drugih priča kojima si se omotao. 

Evo, pomišljam na jednu od tih priča i ponovno se osmjehujem. 
O genijalnosti Konstantina Filozofa pričao si mi s takvim žarom 
da i sama još uvijek treperim zbog tvoje uvjerenosti u njegovo više 
poslanje. Tebi je svaki detalj njegova života imao viši cilj i svrhu. 
On se morao roditi u Solunu, njegov je otac morao zarana umrijeti 
jer ga je majka morala dati na crkvenu izobrazbu. Konstantin je 
morao biti višestruko nadaren, on je morao izvrsno vladati grčkim 
i morao je imati starijeg brata Metoda koji je morao biti monah na 
Olimpu kako bi Konstantin mogao kod njega boraviti i duhovno se 
izgrađivati. Konstantin je morao ostati dvorski službenik, profesor 
carske škole i visoki državni činovnik oproban u carskim misijama 

baš zato da bi ga car Mihael po potrebi vjere mogao poslati u 
Moravsku, knezu Rastislavu. 

Car ga je prije odlaska u Moravsku već morao iskušati, a 
Konstantin je morao pokazati svoju filozofsku vještinu na najtežem 
mogućem mjestu — u zemlji Kazara. Do Kazarije je Konstantin 
morao dugo putovati i morao se uputiti preko Krima, gdje je u 
Hersonu morao čekati na pogodno vrijeme za plovidbu Crnim 
morem. Vrijeme je moralo biti loše jer kako bi se inače Konstantin 
na nekoliko mjeseci mogao posvetiti učenju kazarskoga jezika 
i svladavanju samaritanskog i hebrejskog pisma koje je kasnije 
ugradio u glagoljicu? Na koncu, kako bi Konstantin mogao pronaći 
moći sv. Klementa na dnu mora (30. siječnja 861. godine) da se 
nije toliko dugo morao zadržati u Hersonu? I ne samo to, da nije 
bilo boravka u Hersonu, bi li se Konstantin, nakon što se uputio 
u smjeru Meotskoga jezera preko Kaspijskoga mora i kavkaskih 
gora, znao duhovno približiti kazarskome vladaru Kaganu? Tko bi 
osim Konstantina uspio pokrstiti 200 muževa s Kaganova dvora i 
tako obnoviti staro prijateljstvo između Bizanta i Kazara? 

Da nije bilo sve kako je bilo, koga bi car Mihael III. poslao 
Rastislavu u Moravsku kao pripomoć u širenju kršćanske vjere? 
Tko bi osim Konstantina bio kadar priznati da, “ako se moli tuđim 
jezikom moli tek um, duh ostaje bez ploda“? Koga bi moglo obuzeti 
takvo nadahnuće da u jednoj jedinoj noći sastavi nova pismena, 
glagoljicu, i u njima objedini sva svojstva hebrejskog, samaritanskog 
i grčkog znakovlja? Tko bi, osim Konstantina, nova pismena nizao 
vođen jednom jedinom misli: “U početku bijaše Riječ, i Riječ bijaše 
u Boga, i Bog bijaše Riječ"? 

Tko bi, dakle, ako ne Konstantin, nakon što je četrdeset mjeseci 
prevodio crkveno bogoslužje na novo pismo, krenuo dalje? Je li 
postojao itko osim njega tko unatoč smrtnosti i zemnosti ne bi 
stao i odustao? Koga bi na proputovanju primio Kocelj, panonski 
knez i odmah mu predao pedeset novih učenika? Tko bi odbio 
sva Koceljeva i Rastislavova zlata i umjesto zlata zatražio oprost 
kazne za 900 zarobljenika? 

Slušala sam te i sama se zanoseći, a ti si me uvjeravao da je u 
svemu ovome morao postojati dublji značaj, viši razlog zbog kojeg 
se braća nisu vratila u Carigrad, pred zimu 867. godine, nego su 
produžila za Veneciju. Vjerovao si da ih je neki jasan znak zaustavio 
i spriječio ih da ulete u carigradski državni udar. Oni nisu smjeli 
nazočiti događajima kojima je Vasilije Makedonac s prijestolja 
zbacio Mihaela III. davši ga udaviti. 

Braća su morala odživjeti svoje poslanje, a Konstantin je morao 
ostati živ još toliko koliko je bilo potrebno za donijeti moći svetog 
Klementa u Rim i ući u monaško zvanje mijenjajući ime u Ćiril. 
Mojim tijelom još uvijek odzvanja tvoj snažan glas, bez dvojbe 
zvonak od pripovjedačke strasti. Ti si me uvjerio. Konstantin Filozof 
Solunski morao je živjeti tako kako je živio, morao se davati bez 
ostatka i morao je umrijeti na dan svetoga Valentina 14. veljače 869. 
godine, u 42. godini života, pedesetog dana nakon što je odjenuo 
svetu monašku odjeću. 

Uvjerio si me i u to da bez tebe, Dane, onoga koji s ove vremenske 
udaljenosti još uvijek vidi Konstantinov život, ne bi postojalo ono 
što je Konstantina činilo posvećenim, drugačijim, Filozofom. Bez 
promatrača, bez onih koji vide, svijet ne postoji. 


g 


Još sam stigla popiti kavu i mineralnu. Zamišljam te uz sebe, 
kako otpuhuješ dimove, naginješ šalicu s kavom i pojašnjavaš mi 
razloge zbog kojih se prekoračuju neoznačene granice Prostora 
i Vremena. Ti si onaj koji živi u Povijesti. Tvoja je sadašnjost 
živa ako je potvrđena Prošlošću. Ti i ja možda bolujemo od iste 
bolesti, ali smo ujedno i živi dijelovi njezine suprotnosti. Ako si ti 
sjena, ja sam njezin lik koji hoda i djeluje. Ako sam ja sjena, ti si 
onaj koji joj stvara oblik i pokrete. Ti i ja smo isti. Jednaki. A u 
jednakosti smo neizrecivo različiti. Grci su riječju kozmos (ures, 
ili nakit) označavali prekrasno uređen svijet. U Univerzumu — bio 
on universus (lat. — sav, cio, svekolik, svemir, kozmos) ili uni-vers 
(lat. — unus — jedan, lat. versus — red, redak, stih), mi smo samo 
fragment... dio... dijelovi... Radije mislim da smo u tom jednom 
jedinom stihu postojanja, dio versa... dio stiha. Njegovi različiti 
glasovi. Vokali. Ponekad suglasnici. Čak i oni kojih nema i zbog 
čijeg odsustva Georges Perec piše roman. Ispario mu je vokal “e*, 
ispario jena koncu i sam Perec. Bez tebe, za mene je ispario Kozmos. 


2 


Moje je putovanje pri kraju. Vlak je sve bliži Osijeku, gradu kojemu 
se vraćam i tebi, kojega dospijevam domisliti tek odlaskom. Ne 
znam jesi li u ovo rano jutro još uvijek budan. Ako ne spavaš, 
osluškuješ zvukove grada, pamtiš ih i razmještaš po sebi. A ja 
zaboravljam. Ulaskom u grad, ponovno me neće biti. Dolaskom 

kući, postat ću ona koja nisam. Radit ću, spavati i jesti. Opstajat 
ću, to sigurno. Ali me neće biti. 

Pišem kao da više nemam vremena. I doista, ni nemam puno 
vremena — pisma se pišu kada si daleko od kuće, a ja sam joj sve 
bliže i bliže. 

Blizu sam kuće u kojoj ćeš me posjetiti večeras. Tjerat ćeš me 
govoriti o svemu što sam ti napisala. Ništa ti neću moći reći. Šutjet 
ću, a tvoj bijes će rasti. Obuzdavat ćeš ga obazrivošću. 


Parr 


Dane, moram ti reći, tebi i meni (ili ako baš inzistiraš “nama 
nema pomoći. Oboje smo predugo sami. Samoća je i pakao i raj. 
Možda navika. Ne znam, ali, s tobom i tvojom samoćom moja 
usamljenost pati. Netko će morati otići. 

lako sam sigurna kako ovu bilješku s puta nije nužno potpisati, 
ostajem dosljedna vremenu u kojem se pisalo i potpisivalo... 


Tvoja Ružica 


Pismo je uredno složio i vratio u kuvertu. Kuvertu je okrenuo 
među prstima i promotrio. Na teksturi papira nalazio se reljefno 
utisnut cvijet jasmina. Razmišljao je o Ružici i njezinoj usporedbi 
nepredvidivosti ljudskoga trajanja sa životnim vijekom balona. Kako 
je ono govorila? Kao što neki baloni polete visoko, smjelo, mnogi 
život provedu u polumraku, u sjeni, titrajući bez žara. 

U onim drugim životima, usmjerenim vrhuncima ili ponorima, 
prepoznavala je vijugave putove balona oslobođene uzica. Spominjala 
je lomove svjetla u njihovim oblim tijelima, oslobođenost pokreta i 
plesnost zračne “duše". Žalostila se zbog kratkoće trajanja njihovih 
letova i buke praska, navjestitelja kraja. Nekima kraj nije pristizao 
brzo. Batrganja poluispuhanih plastičnih tijela sličila su joj šaranima 
nasukanima u riječnom plićaku. Njihove je obrise prepoznavala i 
u svojim danima. Vidjela ih je u naporima svakodnevice, ali i u 
otimanjima njezinoj rutini. 

Dane je slegnuo ramenima. 

Ružica je u ljudima vidjela balone, a ja sam u Ružici vidio Hipatiju, 
prvu veliku znanstvenicu i veliki um Aleksandrijske knjižnice. Hipatija 
je početkom petog stoljeća napunila trideset godina i potvrdila svoju 
različitost od većine ondašnjih žena. U njezinim su se godinama 
vrline i nedostaci vidjeli posve jasno, no Hipatija je, nekim čudom, 
ostala nedotaknuta buntom gluposti i sljepilom mladosti. Njezina je 

mladost bila zaokupljena Diofantovom Aritmetikom i Apolonijevim 
Presjecima stošca. Da, Hipatiju su zaobišle ludosti. Možda zato što je 
odrastala u centru uporišta inteligencije. Inteligencije i kršćanstva. 
Ako se za grad može reći da je mudar, Aleksandrija se u Hipatijino 
doba nalazila na vrhuncu mudrosti. Hipatija i Aleksandrija. Jedna se 
ponosila drugom, Hipatija Aleksandrijom, Aleksandrija Hipatijom. 

Ružici ovo nikada nisam spomenuo. Zašto? Rado bi me slušala, to 
znam. Slušala bi me, a ipak, Hipatiju joj nisam spominjao. Vjerojatno 
zbog kraja. Kako bih Ružici pojasnio osudu prema kojoj je Hipatija 
proglašena vješticom ogrezlom u crnoj magiji i sotonističkim činima 
usmjerenim prema žiteljima grada. Politikom? Politika je preslaba 
riječ da bi opravdala razlog zbog kojega su Hipatijini dijelovi tijela 
razbacani Aleksandrijom. 

Šutio sam o Hipatiji, iako sam u Ružici vidio upravo njezine 
odlike: inteligenciju, ljepotu i samosvojnost. Uz to i svojevrstan 
hedonizam, podlogu dražesnih tonova njezina šarma. 

Sve sam to vidio, sve to uviđam i danas, a ipak, ne uspijevam 
proniknuti u njezinu sposobnost prepuštanja postojećem trenutku, 
ukusu zalogaja, suncu, ili snu. Izbaždarenost ovog osjetljivog me- 
hanizma uranjanja u sadašnjost imaju oni koji se životu predaju s 
voljom, načinu srodnom pjesničkom zanosu ili stvaralačkoj ekstazi. 

Ipak, upoznao sam i njezina mračna stanja. Nakon dugotrajnih 
razgovora u kojima popušta oprez, njezina se sklonost ugodi ob- 
znanjuje kao posljedica nesvijetlih iskustava prekrivenih slojevima 
razočarenja. 

Kriomice sastavlja epitafe. Prvo sam mislio, priprema se za 
buduće rastanke. Ali ne. Ružica zapisuje epitafe misleći na sebe. 
Uživljava se u drukčije uloge i zapisuje ih, uvijek ponovno, uvijek 
jednako revno. Epitaf za epitafom. Svaki drugačiji, s naglaskom na 
neku drugu, gotovo nevidljivu vrlinu. Neki su se činili istinitima. Za 
druge je bilo izvjesno da su izmišljeni. Autentičnost je nije zabrinja- 
vala. Ne, ni malo. Ljutitom je postajala zbog jednog te istog, zato 
što, nakon što bi ih zapisala, nije uspijevala zaplakati. Vjerovala je, 
kada već sama ne zna koji je smisao njezina postojanja, poslanje će 
se otkriti u napisanom epitafu, sažetku nje same. Jednom jedinom. 
Onom nad kojim se rasplače. 

Iz razmišljanja ga je trgnulo otvaranje ulaznih vrata i pozdrav starije 
gospođe. 

“Dobar dan, susjed. Vi tek sada izlazite?" 

“Dobar dan, gospođo Marković.? 

“A ja se već vraćam. Znate, dižem jedan veći kredit, za vilu na 
moru!" 

Dane se pokušavao osloboditi čvrstoga stiska, no gospođa Mar- 
ković je nastavljala." 

“Formulari su ispunjeni. Upravo ih je potpisao moj Žžiri.? 

“Mislite, žiranti. Jamci?" 

“Da, da, susjed, baš to mislim. Od prvog do posljednjeg, sve 
krasni ljudi.? 

Utanjivši glas, potiho je nabrajala.? 

“Znate odvjetnika, gospodina Burića? Ne znate?... Ma, znate 
ga, sigurno ga poznajete. On i njegova supruga i gospodin profesor 
Matić... Kažem Vam, sve važne osobe grada. 

“Hm, da... 

“Nakon banke smo se zadržali u kavani hotela Central. Ondje 
zalaze isključivo intelektualci.? 

“Lijepo", Dane je uzmicao prema vratima. 

“Znate li što se govori o Vama, susjed Puljiz?" 

“O Vama, susjed, baš o Vama... Čula sam od gospođe Kovač da 
ste Vi neizostavno, jako suptilna osoba.? 

“Ja, suptilan?" 

“Vi, susjed, Vi. Iskusne žene to prepoznaju." 

“Ali, molim Vas. 

“Susjeda Vas je susrela kad Vam je zazvonio mobitel, zar ne?? 

“Da. 17" 

“I Vi ste ga, susjed, izvadili iz plastične vrećice u kojoj ste nosili 
limenke paštete." 


“Samo suptilna osoba, susjed, drži mobitel među paštetama... ne 
vrijedi Vam poricanje. Mi smo odmah znale, Vi ste krajnje suptilni.? 

Dane je odustao od razgovora. Za njim se vukao glas gospođe 
Marković, sporo i uporno, kao tisućiti nastavak meksičke sapunice. 

“Ne zanosite se. Susjeda Kovač je kao gušter, ne pita se čije je 
sunce grije.? 

Izišao je na praznu ulicu. I sam se osjećao praznim. Točnije, 
dijelom velike Praznine, prirode svih stanja. Zastao je. Valjalo se 
ponašati racionalno. Podsmjehnuti se dramatiziranju. Nije li svaki 
dan jednako rizičan transport od točke A do točke B? Nije li poanta 
postojanja tiho prilaženje pravca unutar intervala A — B i što priprav- 
nije dočekivanje prijelomnih točaka, ma kako se one nazivale, C, D 
ili E? Nije li i prazan dan jednako neizvjestan i jednako prijeloman 
kao i bilo koji drugi, više ili manje prazan dan iz niske dana jedne 
uobičajene svakodnevice? Ipak, osjećao se prazno. Prazno. Sve oko 
njega bilo je prazno, a svijest o tome potvrđivala mu je kako su dio 
stvarnosti i on i prazan dan. 

Kava ne kaže: hajde, 
nego: sjedni! 


naputak: 21 je bez ostatka djeljiv s brojevima 3 i 7 
te su brojevi 3 i 7 alikvoti broja 21 


+2. 


... o broju 21 


Šesti trokutni broj. Najmanji je broj koji se na 4 načina može predstaviti zbrojem od najviše 
3 trokutna broja. Najmanji je broj različitin kvadrata na koje se neki kvadrat može rasjeći. 


Čini ukupan broj točkica na kocki za kockanje. 


i  &—-glagoljički znak (I — i), ima numeričku vrijednost broja 20. 
rh - glagoljički znak (A — aZE — ja), ima numeričku vrijednost broja 1. 


Ljudski je rod oduvijek gradio skloništa. Skloniti se, značilo je: sačuvati 
se, preživjeti, ponekad brzo trčati ili na pravome mjestu prijeći vodu. 
Značaj pronalaženja riječnih gazova prisutan je i u povijesti Osijeka, 
grada na desnoj obali Drave, podizanog na mjestu tri kilometra dugog 
riječnog gaza. Tko bi ovdje pregazio Dravu, pregazio bi, zapravo, 
Dunav koji je od Osijeka udaljen svega 25 kilometara. 

Današnjica zahtijeva drugačiju vrstu znanja. U gradskome se 
životu pronalaze kafići, susretišta i skloništa od novovjekih struja. 
Iako termin kafić djeluje kao ružni deminutiv impozantne kavane, 
ipak je s gradskih ulica potisnuo simbol urbanosti začet u renesansi. 
Prva se kavana, kahva-han, pojavila u Konstantinopolu, pet stoljeća 
nakon što u njemu više nije živio Konstantin Filozof. U sedamnaestom 
je stoljeću, prolazeći Sarajevom, o kavanama pisao vitez Henrik 
Blunt: / koliko god je na čaršiji graja, u kavani je tišina. Lijepo čuješ 
kako krklja tekućina u nargilama i kako vri kahva na žeravici. Kad 
uniđe novi gost, najprije pogleda i potraži mjesto gdje će sjesti, pa kad 
sjedne, onda se ogleda desno, lijevo i pravo po gostima koji od ranije 
sjede u kavani. Pošutjevši još minutu ili dvije, izrekne pozdrav. Zatim 
opet zavlada šutnja kao u katoličkih trapista. 


Nitko više točno ne pamti kada se dogodilo potiskivanje kavane 
u gradska predgrađa i njezino poistovjećivanje s pojmom krčma. 
Malo tko se u gradovima još uspijeva sjetiti onoga što je kavana prije 
nudila: ugodnu hladovinu, ulaštene stolove i podove, prozore zastrte 
teškim zavjesama, aromatične mirise vrućih napitaka, i prijateljsko 
zadržavanje pri odlasku: Kava ne kaže: hajde, nego: sjedni! 

Dane je pamtio kako se sredinom sedamdesetih godina odlazilo 
na fildžan melema. Sjećao se i očevih riječi koje su se izvijale umjesto 
pozdrava: “Odoh do Anđine kavane... Miris mrkuše skida mi maglu 
s očiju.? 


Lovački nagoni izvještenih kafićkih sjedača nisu u potpunosti 
potrošeni. O njihovom postojanju svjedoče ritualne poze — leđa 
okrenuta zidu, držanje ulaznih vrata na oku, hitro obaziranje na 
pridošlice. Osim dobro osmišljenog držanja za stolom, s razvojem 
kafićke kulture usvojeni su i novi kodovi naručivanja pića, ignoriranja 
preglasne glazbe, užurbana plaćanja konobaru i neprimjetni odlasci. 

Dane je Puljiz odavao dojam osobe posve srasle s kafićem, 
točnije, kasnosocijalističkom kavanom. Bez potrebe za druženjem 
ili razgovorom, satima je običavao sjediti za svojom šalicom kave. 
U oslobađanju misli pomagala mu je izdvojenost kavanskih, ničijih 
prostora. U njima mu se rasvjetljavalo mnogošto, čak i razlozi zbog 
kojih kava, kao i umjetnost, može biti loša, sve i bez počinjene 
pogreške. Ponekad se upuštao u rasprave s površnim poznanicima. 
Izvještio se i u razgovorima o samoj kavi. Rado je elaborirao razloge 
Bachova skladanja Coffee Cantate. Kao prvi, navodio je empatiju 
emotivnog Sebastiana prema usamljenim ženama čiji su se muževi 
zabavljali po kavanama. Drugi je pronalazio u odgovoru Fredericku 
Velikom na zabranu pijenja kave u Njemačkoj, premda se tom zabra- 
nom nastojala smanjiti pošast igranja kartaške igre ombre, omiljene 
zabave kavanskih prostora. Uz većinu aristokrata protivio joj se i 
Bach, premda pripadnik nižeg staleža. Kavana je ipak preživjela. 
Ine samo preživjela, nadrasla je samu sebe. Tijekom osamnaestoga 
stoljeća postala je mjesto u kojem se obavljalo gotovo sve; istodobno 
je služila kao brijačnica, kockarnica i neizostavno mjesto druženja. 

Sredinom devedesetih, na jednom od svojih lutanja Mediteranom, 
Dane se upoznao s radikalnom feministicom Johanom. Ona je o 
svemu imala stajalište, a za svaki prijepor — recept ili preporuku. Kavu 
je, primjerice, držala zaslužnom za dostizanje ženske autonomije u 
Njemačkoj osamnaestog stoljeća kada su žene osjetno manje radile 
na polju, ali još uvijek nisu imale pravo pristupa kavani. Johanu 
je pamtio po ugodnom altu i šarmantnoj energiji koju je unosila 

u opisivanje ženskog pitanja sada i otprije dvjestotinjak godina, 
kad su se žene, uslijed naglo stečene dokolice, počele okupljati u 
kućama. Za nju je ovaj oblik nesvjesnog organiziranja, s kartama, 
uz razgovor, označio početak izgradnje ženske autonomije i prvi 
oblik emancipacije. 

Johana je vjerovala kako je sve moguće kupiti novcem, čak i 
slobodu. Vrijednost je poimala kao umnožak cijene i količine. Mno- 
žeći količine i cijene, mjerila je sve oko sebe: vrijeme, sposobnosti 
i želje. Posljednji su se put čuli prije dvije godine. Nazvala ga je, 
ispostavilo se, vođena krajnje operativnim povodom: tragala je za 
nekolicinom muškaraca koji bi sudjelovali u testiranju osjetljivosti 
svojih maskulinih svojstava na primjenu oksitocina, hormona ljubavi 
koji se razvija s majčinstvom i inducira snažne osjećaje prianjanja, 
držanja, dodirivanja i hranjenja. 

Glasom obojanim revolucionarnim zanosom obznanjivala mu je 
zablude prijašnjih feminističkih uvjerenja i sreću zbog radikalnog 
zaokreta od tog, za dvadeset i prvo stoljeće arhaičnog svjetonazora. 
Ima tomu već neko vrijeme otkako se uključila u pokret rodovskog 
(kulturnog), a ne spolnog (biološkog) određivanja osobnosti. Ta 
valjda se sjeća, njezina je velika vrlina oduvijek bila predanost 
suvremenim trendovima, a za takvu vrlinu valja odvajati vrijeme, 
energiju i novac — trendovi se, zaboga, još uvijek ne kupuju na 
rasprodajama! Kao predana aktivistica rodovskog određivanja 
osobnosti, sudjeluje u svim eksperimentima, a jedan od njih je i 
ovaj s hormonom oksitocinom, ljubavnim ljepilom, naravno, vrlo 
seriozan i promišljen, sve pod nadzorom liječnika. 

Pokušala je opravdati njegov nepristanak. Takvu promjenu svog 
naprasitog temperamenta pojasnila je jednim od popratnih rezultata 
terapije hormonima. Povjerljivo mu je dodala da to što doživljavamo i 
proživljavamo sami sebi tumačimo ovisno o razini pojedine kemijske 
supstance koja tog trenutka dominira moždanim vijugama. Osim 
toga, njegovo je odbijanje bilo očekivano, predvidivo. Ako se ne 
vara, oduvijek je bio iznimno muževan, a i muževnost ima svoje 
hormonalno tumačenje i potkrjepu u visokoj razini testosterona, 
hormona reprodukcije. Na kraju mu je povjerila da njegova dinaridska 
konfiguracija lubanje nikada neće prestati raspaljivati maštu žena. 

O da, žene instinktivno znaju prepoznati dobar genetski potencijal, 
kamen temeljac zdravlja i sreće njihove buduće djece. 

Čeznutljivim glasom je zaključila da je Dane upravo prototip 
pravog muškarca, onakvog s kakvim bi bez razmišljanja prionula 
u projekt stvaranja buduće djece. Pokušala ga je uvjeriti da je 
dobro čuo. Da, on je genetski prototip za kakvim već dugo traga i 
uz vrlo povoljne uvjete pristala bi mu honorirati tu, za njega sitnu 
uslugu. Trenutno se osjećala izvrsno, a liječnici su je uvjeravali i 
vrlo plodno. Nije ga željela prisiljavati, no ako bi poželio posijati 
svoj zemaljski trag, mogao bi joj se obratiti bez ustezanja, naime, 
njezina bi reprodukcijska sposobnost trebala potrajati još najmanje 
petnaestak godina. 

Dane se nejasno sjećao odgovora. Nešto je petljao, valjda o 
relativnoj kratkoći razdoblja u kojemu su žene autonomiju stečenu 
kavom evoluirale u dominaciju planetarnih razmjera. Dvjesto-tristo 
godina. Što je to u odnosu na pet tisuća godina patrijarhata koji je, 
kad bi se rezimiralo, najveće tekovine svoje dominacije stvarao kao 
posljedicu zaigranosti. Cijeli je planet, uslijed muške zaigranosti, 
postao prenapučen stadionima i svakojakim igralištima (u njih 
je ubrajao i slikarstvo i pjesništvo, ali i ratove), no stvaralaštvo se 
za patrijarhata doimalo lakim. Lakim, igrivim i neurednim. Jest, 
nakon tisućljetnih igranja, možda je nužno ovo veliko pospremanje 
za koje se pripremaju žene. Iako su proglašene emotivnim bićima, 
one će uništiti i posljednji trag osjećajnosti i nerazboritosti. Uredit 
će planet, uredit će i odnose među ljudima. Sve će imati pravi 
izmijenjenim dominacijama, mogao je samo nagađati. Pouzdano 
je znao tek da bi se on sam, muški pojedinac iz Hrvatske, još volio 
poigrati koju godinu. Neracionalno, ali emotivno. 

Koliko se sjećao, Johani je izrekao upravo tako nešto. Ili nešto 
posve drukčije. Odgovor se činio nevažnim. Što god se u njemu 
nalazilo, svakako nije zalazilo u središte niti jednog suvremenog 
trenda. Sjećao se posve jasno, u njegovu se odgovoru jasno iščitavala 
pomirenost nad činjenicom da jedan rod svakako mora dominirati, 
kao i snažna želja da izbjegne takvu vrstu igre. 

Dane je pokoji put cijeli dan provodio u Žutoj podmornici, kafiću 
na brodu usidrenom u Zimskoj luci. U lijevoj bi ruci držao mobitel, 
u desnoj cigaretu. Ispisivao bi račune, telefonirao, primao klijente, 
ponešto čitao. Takva su razdoblja znala potrajati tjednima. Prestajala 
bi bez najave. Jednako nenajavljeno, ponovno bi se događala. 

Dobra kava mu je najviše značila na početku dana. Puštao bi je 
stajati dok se ne prohladi. Volio je ispružiti noge ispred sebe, ugodno 
se zavaliti u stolac, šibicom zapaliti cigaretu, u tišini promatrati 
povijanje dima iznad šalice 1 osjećati njegovo uspinjanje kroz nosnice. 
Tada mu se sve činilo mogućim, čak i sloboda, koja mu je, bio je 
uvjeren, oduvijek izmicala. 


Ponekad bi prepričavao predaje o otkriću kave. S vremena na vrije- 
me, volio je promijeniti pokoji pripovjedački detalj. Ipak, početak 
je pričanja ostajao jednak; Dane bi zažmirio, zamislio vrući afrički 
zrak, topot ustrčalih kopitara i etiopskog pastira Kaldija iz plemena 
Galla kako se s ispaše vraća živahan i razdragan. Premda je Kaldi 
živio u prvom tisućljeću, razdraganost je i u ta davna doba pobuđi- 
vala podozrivost i jal. Za Kaldijevo su se vedro raspoloženje prvo 
prilijepila mračna nagađanja suplemenika, a potom i uhođenja kojima 
je trebalo rasvijetliti razloge radosti. Ubrzo su sumnje suplemenika 
potvrđene — u Kaldijev se slučaj umiješala viša sila uobličena u bobice 
koje su i pastir i koze zobali s grmolike biljke. Jedne su večeri bobice 
demonskoga voća svečano spaljene. Oko lomače su se okupili seoski 
ratnici oboružani kopljima, pripravni za bitku protiv nepoznatih sila. 
No, umjesto urlanja poraženih demona, iz plamena se cijele noći 
izvijao opojan miris. Njegova čarobna aroma nije zaustavila ovaj opit. 
Ratnici su ustrajali u daljem ispitivanju demonskoga voća. Tople su 
bobice izvadili iz ugaraka vatre i uronili ih u hladnu vodu. Kad je 
voda promijenila boju i postala tamni napitak, otpočelo je kušanje. 
U ta je doba hrabrost bila vrlina. Napitak su stoga kušali svi redom, 
ispijajući ga u pravilnim razmacima i malim gutljajima. Toga je dana 

selo Galla bilo živahno. Afrička je vrućina manje uspavljivala, a 
razgovori uz kavu sami su se nametali. 


Osim Kalmijeve sudbine Dane je rado rekonstruirao sudbinu izgna- 
nog Arapina Omara i njegovih sljedbenika. Zašto je Omar izgnan, 
povijest je zaboravila istoga dana u kojemu je kažnjen i sa svojim 
sljedbenicima izgonom osuđen na gladovanje u pustoši. Sam Omar 
nije se bojao smrti. Premda gladovanje nikada ne bi izabrao za način 
odlaska s ovoga svijeta, progon u pustinju izjedao ga je ne zbog njega 
samog, nego zbog osjećaja odgovornosti za sudrugove. On, Omar, 
čuven po inatu, tog je puta svu svoju tvrdoglavost usmjerio na želju 
za preživljavanjem. Od prvoga dana izgnanstva, pustoš ga je sama 
navodila prema zelenim grmovima sjajnih zelenih listova i crvenih 
bobica. Postao je vješt u pripravljanju različitih obroka od ove, pokazalo 
se, čudotvorne biljke. Pripravci su krijepili, podizali snagu i brisali 
umor. S njima je hodanje postajalo podnošljivo, a lutanje pustošima 
gotovo zabavno. Kada su Omar i njegovi sljedbenici naposljetku 
prispjeli pod zidine grada Moche i tako okončali besciljno lutanje 
pustinjom, njihov je dolazak i preživljavanje protumačeno svijetlim 
znakom Božje volje. 

Čudotvorna biljka nazvana je ona koja drži budnim — quahwa. 
Gradski su je mudraci pripravljali u obliku napitka koji su potom 
dugotrajno ispijali i nad njegovim učincima ozbiljno vijećali. Rezultat 
tih promišljanja bio je zaključak da ratniku nije dostatna samo snaga. 
Za ulogu pobjednika trebalo je udovoljiti dvjema vrlinama — snazi 
i budnosti. 

Biti budan i jak, postala je formula potrebna za osvajanje, obranu, 
ali i preživljavanje. O njoj su se pisale rasprave, nad njom su se oštrili 
umovi. Poanta se činila jednostavnom: snaga je lako dostižna. Za nju 
je potrebna volja i ustrajno vježbanje. Jednom dostignuta, njezino se 
mjesto nalazi na granici duha i tijela, u prostoru između mišića i volje. 

S budnošću je teže. Njezino dostizanje zahtijeva nešto više od 
volje i vježbe. Za nju je potrebna reska misao, izazov i sve ono što 
razbija dosadu. Budnost održava razgovor. Govorenje s drugima ili 
sa samim sobom. Sve do točke u kojoj govorenje o drugima počinje 

uspavljivati, a govorenje o sebi obznanjivati neistine koje također 
uspavljuju. 

Za postizanje budnosti, kava se mudracima učinila pravim 
rješenjem. Njezino je ispijanje razbuđivalo bez razgovora, bez riječi 
i opsjena. Uz nju, budnost se mogla dostići tišinom, svjesnošću bez 
govorenja. 

Tajna kave uvrštena je u vojne planove Moche. Osmišljeni su 
novi rituali pijenja i detaljni naputci kako je pripravljati u miru, ali 
i koliko je često valja iznositi pred bitku. 

Premda pomno čuvana, kava je ipak prokrijumčarena iz riznica 
Moche. U Indiju je, uz njezinu tajnu formulu budnosti, prispjelo i 
nešto zrnja. Kada je jednom pristigla do Indije, put joj bio otvoren 
i prema sumnjičavom Starom kontinentu nastanjenom kršćanima. 

Kršćani su, prema svom uvriježenom običaju, već pri prvom 
susretu s kavom, arabijskim vinom, počeli zazirati od ovog mračnog 
eliksira. U njemu su vidjeli nedvojbene odlike vražjeg pića. Strah od 
kave uspio je utemeljiti nove teorije o njezinu podrijetlu i neupitnoj 
smrtnosti koju širi brže od većine poznatih epidemija. No, kako je 
radoznalost najučinkovitije sredstvo za borbu protiv straha, tako je 
i taj strah razbijen obznanom radoznalosti jednog pojedinca, Pape 
Klementa VII. Papa je, iziritiran brojnim nesuvislim pričama o 
arabijskom vinu, odlučio osobno iskušati kavu, suočiti se s vragom u 
njemu i pobijediti ga. Upoznavanju je pristupio studiozno i posvećeno. 
Napitak je ispijao svakodnevno, oprezno i u malim gutljajima. Bilježio 
je njegove učinke sve dok se nisu počeli izdvajati uvijek isti, pozitivni 
pomaci u promjenama raspoloženja i elana. Naposljetku je zaključio 
da je napitak dio Božjeg svijeta i da ga valja blagosloviti. Od tada se 
kava proširila Europom, procvjetale su kavane, a s njima druženja 
uz igru i navika razgovaranja. 

I ovo kasno prijepodne Dane je provodio u Žutoj podmornici. 
Promatrao je lijevu obalu Drave i riječnu flotu. Sjedio je na samom 
kraju brodskoga trupa, uz poluotvoreno okruglo prozorsko okno, 
pred njim su stajale kava, voda i pepeljara. 

Leutara je očekivao za sat vremena. Teme za razgovor odlučio 
je prikupiti prelistavanjem dnevnih novina. Naslove je teško pamtio. 
Već dugo, oni su za njega bili samo potvrda kako svijetom vlada laž 
i prijevara. Prazan senzacionalizam, prazne kolumne, prazni oglasi. 
Krležine Zastave (dvadesetog stoljeća) u ovom bi se stoljeću vjerojatno 
deklinirale singularno. Dvadeset prvo stoljeće ne poznaje množinu 
riječi zastave. Nad njim se vije kapital kao jedan jedini barjak, praznog 
imena i trivijalnog sadržaja. 

Pogled je povremeno usmjeravao prema rijeci pjeskovita korita. 
Pomišljao je na začudno snažnu prisutnost mračne gotike u mutnom 
toku Drave unatoč njezinom lepršavom podrijetlu i izvorištu u 
raspjevanoj Italiji. Talijanski temperament Drave kao da se zadržao 
samo u virovima i brzini otjecanja. Njezine su tamne boje također 
prijevara koja navodi na pomisao kako je izrasla negdje na sjeveru, 
u Njemačkoj, možda u Kolnu. Sjetio se i kako je kavu ispijao s Nives 
Opačić i Vesnom Smokvinom. Nives je filozofiju jezika primjenjivala 
na putovanja, uključujući i život kao put, a Vesna je putovala kako 
bi samu sebe suočavala s panikom zbog susreta s nepoznatim. Obje 
su kavu ispijale otmjeno... 


Žuta podmornica rijetko je imala otmjene goste. Za stolom uz ulazna 
vrata sjedile su dvije žene zaokupljene raspravom o dionicama. 
Njihov izgled bio je uglačan, pravocrtan, beživotan. Sve se nalazilo 
na svom mjestu, a dojam je bio potpuno suprotan. Nešto nije bilo u 
redu. Nešto je nedostajalo. Ili je svega bilo previše. Kao da nisu čule 
za pojam zlatnog reza, omjera savršeno prilagođenog ljudskom oku, 
proporciji koja harmonizira u linearnu, nepodnošljivu preciznost i 
nepravilnu, netočnu nesavršenost. 


Visoke potpetice, a uz noge stolaca poluotvorene aktovke. Oko njih 
se širio miris novca. One su važne, značajne, uposlene. Na sve strane 
biznis. Barjak kapitala. Uvjerenost u značaj dojma koji su ostavljale, 
Danu je sjetio izreke Leonarda da Vincija: Pretpostavka je majka 
svih pogrešaka. 

Poslovnost ga je nervirala. U njoj nije vidio ništa drugo osim 
maratonskog trčanja za materijom. Dio kulture nametnute uvezenim 
potrošačkim mentalitetom. Kako li je ono Leonardo zapisao? Est 
autem unicuique homini naturaliter insitum rationis lumen, quo in suis 
actibus dirigatur ad finem... (Svakom je čovjeku po naravi usađeno 
svjetlo razuma kojim upravlja svoje djelovanje prema cilju...) 


Morao se nasmijati starom Leonardu. Svjetlo razuma ipak je anti- 
kvarna kategorija. 

Uz gospođe, nenadano su se stvorile tri cigančice, čupave, neo- 
prane, bosonoge. Najstarija je ispružila dlan. 

“Daj nam nešto gospođo, kad" si tako lijepa." 

Žene su se u nelagodi osvrnule, a iza leđa im je progovarala 
petogodišnjakinja. 

“Daj nam nešto. Imaš oči iste k'o Barbika." 

“Barbika? Zar se i ti igraš takvim lutkicama?? 

Treća, najtiša, progovorila je načinom onih koji imaju samo jedan 
cilj - preživjeti pod svaku cijenu. 

“Dabogda se još 1 više uljepšala 1... dabogda 11' sina il kćer rodila!" 

Konobar je lupkao nogom. Pričekao je da djeca pokupe sitniš, a 
zatim je za djevojčicama zatvorio vrata. Dane je pomislio na lakoću 
kojom zaboravljamo. Ako su snovi rezultat parcijalne budnosti 
mozga, onda bi zaboravljanje morala biti njihova suprotnost — budna 
uspavanost. 

Konobar je smještao nove goste, umirovljenike, ne prekidajući 
ih u razgovoru. 

“Naši južnjaci voze onako kako žive. Ne mogu podnijeti čovjeka 
pred sobom.? 

“Pivo, momak." 

“I meni pivo. Kupio sam malog Fiata? 

“Onog što se dere k'o formula jedan?" 

“Prijatelju, vjeruj mi, svaki auto je dobar auto, samo je bitno 
održavanje. 

“Ali nije isto ako imaš Mercedesa starog petnaest godina, ili Fiata 
starog sedam godina.? 


56 Jasna Horvat 


“Moja je Ascona stara petnaest godina. Znaš kad ću je mijenjati? 
Nikad"! Poznajem joj dušu. 

“Ma, da. Novo ne valja." 

“To i govorim. Evo, gledaj kakvi su mladi... Svugdje su loši.? 

“Zato, distanca! Pa da vidimo.. .? 

“Ako se ljudi ne mogu disciplinirati sami, treba ih disciplinirati 
netko drugi!" 

“Nenormalnog svijeta je sve više.? 

“Naravno, kad im nitko ne pruža otpor.? 

Dane je prelistavao novine. Iščitavao je podatke o uspješnoj sjetvi, 
očekivanom prinosu kukuruza zubana, visokoj korupciji, indeksu 
troškova života, izmjenama obrazovnoga sustava, predstojećim iz- 
borima i rejtingu političkih stranaka. 

Vrata su se zalupila. Odložio je novine i pozdravio Tihomira 
Leutara, poslovnog čovjeka, jednog iz niza novoskrpanih biznismena. 
Premda antipatičan, Leutar je očuvao važnu vrlinu: danu riječ držao 
je zakletvom. Ta Leutarova osobina Dani je ulijevala povjerenje. 
Zbog nje je opraštao mnoge Leutarove prijevoje, muljanja i slalome. 
Pozdravljanje. Rukovanje. Izmicanje stolaca. Kurtoazni upiti. 

“Kako je?" 

“Eto, ide. 

“Što ima?" 

“Što ima, ima; što nema, kupit ćemo. Ha-ha-ha.? 

“Ne znam, nije ni s kupovinom jednostavno. Kažu, kada bi i 
najmudriji prodao sve što ima, još uvijek ne bi dostajalo za kupovinu 
svega što nema." 

Što to govorim?, pomislio je. Sjedajući, zagledao se u Leutarove 
sitne oči uvaljane u podbuhle podočnjake. Kompromis. Pokušati mu 
prodati riječne brodove nije ništa drugo doli kompromis. Preživljavati 
od prodaje, mutne trgovine, ponovno — kompromis. Prazan dan 
popunjavati trgovinom — kompromis. Poslovati nedjeljom — čista 
bedastoća. 


U svojim četrdesetima Dane je postajao svjestan da u izbjegavanju 
kompromisa uspijeva tek djelomice. Izmicanje kapitalu i njegovim 
institucijama vodilo je u neke druge oblike robovanja. Još je uvijek 

moralnim držao ono što se poduzima bez koristi, trenutne ili buduće. 
Toga je bilo sve manje. Okruživali su ga interesi. Njegovi i tuđi. 

Pogled na Leutarovo pretilo tijelo natjerao ga je da potraži svoj 
odraz u brodskom prozoru. Oscar Wilde bio je vidovit; slika Doriana 
Graya vreba na sve i svakoga. U lica nam se upisuju kompromisi za 
koje (ne)postoje opravdanja. A ako se i pronađu, najčešće su svedena 
na svega nekoliko riječi: oprosti, nisam znao, slučaj je htio. 

Prateći pomicanje Leutarovih čeljusti, Dane je pomislio da je 
jednostavnije gnušati se drugih nego sebe. Morao se natjerati misliti 
o bilo čemu drugom. Možda o prošlosti. Nije valjda svijet oduvijek 
temeljen na interesima? Zaboga, valjda su postojali i neki drugi 
motivi?! Nije li viteštvo sugeriralo poštovanje? I odabir dostojnog 
protivnika. Ili, prije svega, odabir protivnika. Umjesto Leutara, 
Dani je pred očima narastala vizija Vasca da Game, najdugotrajnijeg 
lovca na Melek Jašu. Vasco da Gama je lovio čovjeka za kojeg je 
Dane vjerovao da je njegova povijesna praslika. Zvuči neracionalno? 
Možda. Ipak, Dane je bio uvjeren da je Melek Jaša postojao i da su 
se njihova postojanja preklapala. Ne, doduše u vremenu, ali svakako 
u srodnostima i sklonostima. Zašto ne bi bilo moguće da svatko 
od nas posjeduje svoju prasliku? Melek Jaša je postojao, a Dane je 
poznavao njegovu sudbinu. Jednako točno kao i svoju, ovostoljetnu. 
Previše ih je sličnosti povezivalo da bi im postojanja bila slučajna. 
Preklapali su se i u velikim i u malim detaljima. Od načina na koji 
su se upuštali u borbu, do načina na koji su izbjegavali sukobe. 

Ili su sve njihove sličnosti bile plod slučaja? Slučaja ili neizbježnosti? 
Civilizacija se okreće oko Čovjeka kao bića volje, no ipak prečesto 
ne biramo ništa od onoga što je vrijedno življenja. Posvuda stupice 
neizbježnosti. Kao što je Dani Puljizu, u ovome praznom danu, 
dodijeljen susret s Leutarom, jednako neizbježno unaprijed su mu 
zadani elementi putnih isprava: i domovina, i podrijetlo, i doba. Ne 
biramo mi zapravo ništa, mislio je u sebi, a i kada mijenjamo zada- 
nosti postojanja, u njima mijenjamo tričarije. Leutar je domahnuo 
konobaru, a Dane je automatski izgovorio. 

“Cappuccino. 

Promatrao je novonastali raspored čaša i šalica. Novi raspored, 
nova nepredvidljivost. Nepredvidljivost kao konstanta postojanja. 

Nepredvidljivost kao otupljivačica ljudske volje. Ona je, zapravo, 
kriva za sve. Obijesno, hirovito, nepredvidljivost dodjeljuje ono što 
nas pokreće: ljubavi, sklonosti, želje i suparnike, a prelasci preko 
rascjepa kojima iznenađuje čine tek jedan detalj iz mnoštva detalja 
svakodnevice. Pitao se postoji li nešto što je nadigrava? Možda 
opstanak. Da, svakako ego i opstanak. Nepredvidljivost ne djeluje u 
postojanoj želji za opstankom. Njoj su odani i slabi i jaki. Život jest 
ništica, ali svako stvorenje želi preživjeti što dulje. Eto, Leutar sa 
svim svojim nakaznostima također želi trajati. Gospođe za susjednim 
stolom moraju biti biznismenke; nekako, do vraga, moraju opstati. 
Življenje je naprosto takvo, imperativno nametnuto samo sebi. Živ- 
ljenje i nadmetanje. Nadvladavanje jačih. Upoznavanje protivnika i 
poigravanje njegovim slabostima. Ovladavanje osvojenim prostorima. 
Razmahivanje tuđim sferama. 


Poželio je biti manje trivijalan. Otići. Udahnuti snagu izazova. 
Doživjeti dvoboj u kojemu bi ime suparnika izgovorio bez podsmi- 
jeha. Umjesto s Leutarom, odmjeriti snage na primjer s Vascom da 
Gamom. Zatvorio je oči. I nadalje sjedeći na istome mjestu, njegova 
se svijest opirala kompromisu. Odmicala je udaljenim stoljećima, 
drugačijim protivnicima. 


Ako se prihvati da nas neprijateljstva određuju jednako snažno kao 
i prijateljstva, tko se ne bi upitao kakav li je morao biti Melek Jaša, 
čovjek bez podrijetla, kada mu je ustrajno neprijateljstvo iskazivao 
Vasco da Gama, sin civilnoga guvernera Estć6vda da Game? Tko 
je koga prvi označio neprijateljem? Jesu li za tridesetogodišnje 
suparništvo postojali čvrsti razlozi ili barem žestoke povrede — imena, 
dostojanstva ili obitelji? Kako su se pronašli? I što je Neizvjesnost 
željela postići tim sučeljavanjem? 

Odgovori su rijetko jednoznačni. Oni su, kao i cijeli Kozmos, 
nikada dovršen posao. Najčešće se naslućuju kroz ponešto od 
izrečenog ili zapisanog. Ponekad, istraživanjem biografije. Topo- 
grafskom analizom životne mape. 

OJaši, čovjeku bez podrijetla, za početak je dovoljno reći upravo 
toliko — nije imao podrijetla. A neposjedovanje rađa želju. Jaša je 
tu želju za podrijetlom umanjivao puštanjem korijenja. Uporno 

je podizao luku Diu, a potom je branio. Braneći je, zamišljao je 
kako brani svoju temeljnu manjkavost, nepostojeće podrijetlo. 
Trideset je godina odolijevao napadima Portugalaca, među njima 
i Vascu da Gami. 

Posve izvjesno, njihovo je tridesetogodišnje suparništvo sjedi- 
njavalo polove različitosti. Za razliku od Jaše, Vasca je odredilo 
upravo podrijetlo. Suprotno Jaši, koji je gradio i ostajao, Vasco 
je privrženost podrijetlu dokazivao odlascima: isplovljavanjima, 
jedrenjima i osvajanjima. 

Jašu je, potpuno predvidivo, zgražavala Vascova sklonost odlasku. 
Trideset godina, uvijek iznova, Jaša se propitivao: kakva li je to 
ludost ugrađena u Vasca da ga uznošenje obiteljskog imena tjera 
na odlaske? Nije li mu dovoljno biti izdankom dviju snažnih loza 
i poznatog rodoslovlja? Zar ga podrijetlo ne obvezuje na ostanak? 


Evolucija zahtijeva nadilaženje onoga što je bilo prije. Rađajući 
se 1469. godine kao treće dijete obitelji da Gama, Vasco je morao 
nadrasti oba roditelja — uvaženog civilnog guvernera Est6vda i nježnu 
donu Isabelu Sodrć, ali i svog imenjaka, nepriznatog polubrata koji 
je u doba očeve mladosti začet u grijehu, strasti i ludosti. 

Udobno njihan u majčinoj utrobi, Vasco je 1469. godine 
osluškivao zvukove pristanišnog mjesta Sines, zvona obližnje 
crkve Nossa Senhora das Salas, igru starije braće i glas svoga 
oca, Estevda da Game, snažno nadahnutog vjerom da će ovim 
novim životom sprati grijeh mladosti. Još nerođeni plod odlučio je 
nazvati po svom nahočetu, Vascu, i tako iskupiti i njega i sebe pred 
Fortunom. Svakodnevno je polagao ruku na Isabelin zaokružen 
trbuh i ponavljao jedno te isto: “Fortuna favet forbitus — sreća 
služi hrabre". 

Očekujući Vascovo rođenje, Estćvdo je obilazio svetišta. U 
svakome je zavjetovao život nerođena djeteta na dostizanje tri sveta 
cilja: očuvanje križarskoga reda, osvajanje teritorija pod zastavom 
križa i borbu protiv hereze. Još jedan Vasco, dotaknut Srećom i 
Snagom, morao bi nadjačati dva imena i jedno prezime. Vasco da 
Gama morao je uspjeti. 

lako bi se moglo zaključiti kako su Estevđove molitve uslišene 
jer je Vascov život zaista i bio označen uspjesima, ipak je teško 
povjerovati da su oni listom bili izmaštani u očevoj glavi. Zacijelo, 
Estevdo nije mogao zamoliti ono što se u to doba nije dalo naslutiti, 
a ponajmanje Vascovo otkriće pomorskog puta za Daleki istok 
(1497-1499.). Ili, je li Estevdo mogao zamoliti Boga neka Vasca u 
Indiju vrati još dva puta, uvijek uvećanog imena; prvo kao admirala 

Arapskog, Perzijskog i Indijskog mora (1502.-1503.), a zatim kao 
grofa od Vidigueira (1524.). Još je manje moguće očekivati da je 
stari Estevdo zamislio lik pjesnika Camoesa kako piše portugalski 
nacionalni ep “Luzitanci" nadahnut baš Vascom, budućim “ocem 
portugalske nacije". Potpuno je neuvjerljiva i pomisao da Estevdo 
snatri nad Meyerbeerovim skladanjem opere “LAfricaine* inspirirane 
Vascom, ili njezinom premijernom izvedbom u Parizu? Na koncu, i 
najnadahnutijim vizionarima Estćvđova vremena bilo je nemoguće 
zamisliti dugačke redove pred lisabonskim manastirom svetoga 
Jerolima, sve zbog kupovanja ulaznica za obilazak dva sučeljena 
sarkofaga — njegova sina i istraživača Vasca i njime nadahnutog 
pjesnika Camoesa. 


Roditi se na obali Atlantika u pristanišnom Sinesu, mjestu po 
kojemu su osim mirisa mora polijegali mirisi iz tvornice sapuna, 
također nije ukazivalo na posebno sretnu okolnost, niti su se u njoj 
mogli vidjeti prsti čarobnice Fortune. Roditi se i začuti krik vlastite 
majke, Engleskinje plave krvi, done Isabele da Gama, rođene Sodrć, 
ni po čemu nije najavljivalo život drugačiji od drugih. 

Ne, sretna zvijezda posvema izvjesno nije nazočila dolasku na 
svijet Vasca da Game. Ipak, krik Vascove majke najavljivao je više 
od novoga života i više od bola porođajnih muka. 

Premda planet Zemlja vrišti od prvoga dana svog postojanja 
krikovima označujući i rađanja i umiranja, vrisak done Isabele 
bio je po svom tonu i duljini trajanja drugačiji. On je prije svega 
bio posljedica užasa i ustravljenosti nad viđenim prizorom, usta 
njezina novorođena sina Vasca bila su unakažena nesvakidašnjom 
obilježenošću — jezikom obraslim dlakama. 

Pribravši se, dona Isabela učinila je ono što bi učinila svaka 
zabrinuta majka, prekrižila se i u dahu izmolila stotinu očenaša. 
Pomislila je poduzeti i druge korake, potražiti nekog od arapskih 
čarobnjaka, naručiti hitno pripravljanje vještičje masti ili sredstva 
za razrjeđivanje krvi. No, od svih njezinih nauma, zaustavila se 
pomislivši na Estevđov bijes koji bi eksplodirao nad ovakvim 
pothvatima. 

Odlučila je šutjeti. Do Vascova krštenja plaćala je tri bogoslužja 
dnevno. Mališana je kupala u svetoj vodi, a mlijeko kojim ga je 
dojila, izdajala je i miješala ga s ljekovitim travama. Sve se poka- 
zalo uzaludnim. Kada su nakon krštenja dlake ostale ondje gdje 
su se rođenjem zatekle, dona Isabela odsjekla je kosu upletenu u 
pletenicu i pokopala ju na kraju groblja. Nadala se, raspadanjem 
kose nestat će i dlaka s Vascova jezika. 

Gospodin Est6vdo da Gama o Vascovoj obilježenosti nije 
želio slušati, niti je potvrditi zamjećivanjem. Kao aktivan templar 
Kristova reda, odbijao je pomisliti da bi pod njegovim krovom 
moglo živjeti stvorenje prikrivene nakaznosti. Učinio je što je 
mogao: zabranio je spominjanje Vascova dlakavog jezika, sinove 
je zavjetovao Portugalu i templarima Kristova reda, a osim toga, 
davno je odlučio — Vasco mora uspjeti! 


U okruženju pristanišnog mjestašca Sines najraniji dani Vascova 
djetinjstva prolazili su u ovladavanju molitvama. Znanju se pri- 
stupalo s oprezom jer je i ono moglo biti zao, poganski čin ako 
nije u potpunosti ispunjavalo svrhu svete misije. Tek nakon što je 
vjera mladoga Vasca procijenjena dovoljno čvrstom, osigurana 
mu je poduka iz matematike, astronomije i navigacije, a potom i 
izobrazba u Evori. 

Odlazak od kuće Vasca je još više približio majčinu bratu, 
Vicenteu Sodreu. Za razliku od oca, ujak je istodobno bio nježan 
i jak. Engleskom suzdržanošću obraćao se samo Estevđu koji bi 
ga, da nije bilo visoka položaja i značaja obitelji Sodre, najradije 
udaljio iz kuće. Dona Isabela njihove je sukobe ignorirala. Šutnja 
joj je oduvijek bila utočište. Dovoljno joj je bilo vidjeti lica djece 
nahranjena bratovom ljubavlju, svojstvom koje Estćvdo nije niti 
davao, niti posjedovao. Odavno je shvatila da na ovome svijetu 
iste stvari nisu jednake. Ma koliko jednakim imenima nazivali 
ljubavi, nijedna nije nalik ostalima. Ali ne samo ljubavi, takva su i 
sva rađanja, sve radosti, sva umiranja. Kako je vrijeme protjecalo, 
njezine su želje kopnile. Čudno je i voljela. Sve mučnije. Još uvijek 
mlada, bila je neopisivo umorna. Mudra i umorna. Nakon toliko 
poroda, dovoljno joj je bilo vidjeti sreću koju su djeca dobivala 
kroz Vicentea. To što su ga naprosto obožavali Vasco, Paulo, 
Jodo, Pedro, Aires, čak i mala Theresa, dona Isabela znala je, 
nije bio izraz ljubavi same po sebi, nego potreba za onim što im je 
Vincente davao. Kasnije se rodila želja nalikovati mu. Biti njegovim 
produžetkom i umanjenom slikom. Njezina su djeca do te mjere 
ovisila o Vincenteu da su se potajice nadala kako će jednom, nekim 
čudom, on, ujak, postati otac, a otac ujak. 


Kako to već zna biti, Vascu se ta dječja želja ostvarila kada je 
na njezino postojanje gotovo zaboravio. Ujak, Vincente Sodre, 
u potpunosti mu je zamijenio oca 1502. godine, za drugog pre- 
komorskog putovanja u Indiju. Radoznali će nagađati jesu li se 
tada Vascu vratile uspomene na davnašnje djetinje želje i jesu li 

se s njima pojavili osjećaji krivice i grizodušja? Jesmo li krivi kada 
prirodom zadane uloge želimo aranžirati drukčije, po legendi neke 
naše unutarnje pravde? 

Vincenteova uloga bila je zapravo vrlo jednostavna. Od njega 
se očekivalo da bude prisutan. Da razumije i podupire. Zato nije 
začudno što je Vasca pratio i na prvom odlasku od kuće, jednom 
od oblika inicijacije. S prvim napuštanjima kuće, obično se rađao 
ili ako je već bio rođen, pojačavao, osjećaj usamljenosti. Pomisao 
na Vascovu obilježenost, u Vincenteu nije ostavljala dvojbu hoće 
li ga Evora dotaći nerazumijevanjem, sramotom i izdvojenošću. 
Držao je da dječaka valja zaokupiti mislima koje će ga liječiti od 
poruge. Obilazeći ga u Evori, nadzirao je rast Vascova svjetonazora. 
Propitivao ga je gramatiku, povijest i Evanđelje, a u jednom od 
ugodnih razgovora Vasco je diskretno nagovijestio smjer u kojem 
se razvija: najradije se bavio pitagorejskom religijom, zamišljanjem 
loksodroma i ruže vjetrova. Ubrzo, postao je očaran cvijetom 
ljiljana s očeva kompasa, Ptolomejem i njegovom legendarnom 
Geographiom. Predsnovita maštanja prestao je priječiti dlakama 
obrastao jezik i ona su se sve češće posvećivala imenima upisanim u 
ondašnje zemljovide: India Orientalis, Maris Pacifici, Totius Africae, 
Pars Orbis. Vascu se dogodila glad za daljinom, a usamljenost 
se razbila o osluškivanje zgoda trgovaca, poslanika, misionara, 
učitelja, mornara i najrazličitijih pustolova. 

Izučavanje stranih jezika otkrilo mu je tajne i o njemu samom. 
U jednom od djela bizantskog gramatičara Suida pronašao je 
sudruga po dlakavom jeziku — grčkog govornika Hermogena, i 
po prvi puta umanjio stid zbog svoje skrivene nakaznosti. Otkrio 
je da je Hermogen, najutjecajniji grčki retorik rimskoga carstva, 
već u petnaestoj godini uspješno nastupio pred carem Markom 
Aurelijem, a briljantno govorništvo nisu mu omeli ni dlakavi jezik, 
ni maljavo srce. Svidjela mu se i Aurelijeva izjava za koju je bio 
zaslužan upravo Hermogen: “Vrijeme je ljudskog života trenutak; 
bit tog života je vječiti tijek; osjet je nejasan; struktura tijela trošna; 
duša — nepostojana; sudbina — zagonetna; slava — nepouzdana. 
Jednom riječju, sve što se odnosi na tijelo slično je rijeci; sve što 
se odnosi na dušu — snu i dimu. 

U djelima grčkog pjesnika Suida Vasco je otkrio imena čitavih 
naroda obilježenih dlakavim srcima, ali i hrabrošću, posljedicom 
tog nesvakidašnjeg uresa. Prema Suidu su, navodno, i mnogobošci 
Sabinjani, baš zbog gustih dlaka na grudima i srcu, bili potpuno 
lišeni bogobojaznosti spram većine bogova, čak i samoga boga rata. 

Vincente se povukao kada je Vasco postupno izgradio stajalište 
da je njegova neobična maljavost znak budućih izazova. Dječak je 
zajedrio predjelima snova o dalekim plovidbama, dohranjivanih 
opisima udaljenih krajeva. Ponajviše se vraćao pripovijedanjima o 
isplovljavanju dviju galija braće Vivaldi iz đenovske luke u smjeru 
slabo poznate Afrike. Posvećivao se i izučavanju bilježaka Arapa, 
najhrabrijih pomoraca Mediterana. Gladovao je za sučeljavanjem 
s ondašnjim strahovima i nagađanjima. Tako je gotovo naizust 
znao dijelove rukopisa maurskoga pisca Xarifa al Edrizia: “Ovo 
more okružuje posljednje rubove napučene zemlje, a sve je iza 
toga nepoznato. Nitko još nije mogao osvijetliti ništa od toga zbog 
teške i pogibeljne plovidbe, velike tame, čestih bura i opasnih 
grabežljivih riba." 

lako se kopnenim putevima Zapad uvelike doticao s krajnjim 
istokom Azije, Vasco je sanjao o otkrivanju novih morskih putova 
koji bi Portugal povezali s neobičnim mirisima Istoka. Iz tih su 
ga lutanja razbuđivala tek zvona s pozivom na večernju molitvu. 
U ritmu njihova zvuka predavao bi se religijskom zanosu i prisezi 
Svevišnjem da će, ne štedeći se, pronositi Njegovu vjeru i Ime do 
na kraj svijeta, preko mora, sve do poganskih krajeva. 

Kada se pronio glas o nevjerojatnom otkriću Kristofora Kolumba, 
Vasco je punio dvadeset treće ljeto. Uz naslov pomorskoga oficira 
obnašao je i vodeću ulogu u očuvanju portugalskih teritorija na 
obalama Zapadne Afrike. Nakon dobivenih bitaka u Alžiru i pobjede 
nad Francuzima, potvrdio je dar plovidbe i ratovanja. 

Upravo u to doba dogodilo se nešto što je začudilo cijeli po- 
morski svijet, a ostalo je nerazjašnjeno do današnjih dana. Vješti 
je pomorac Bartolomeu Diaz doplovio do najjužnije točke Afrike, 
Rta oluje, i kada se već činilo kako je na pragu novoga otkrića, 
Bartolomeu se suočio s iznenadnom pobunom mornara čiji razlozi 
nikada nisu do kraja razriješeni. 

S pristajanjem Bartolomeova broda u Portugal trajno se 
izmijenila ne samo povijest pomorskih otkrića nego i do tada 
uobičajena jeka lisabonskih pristaništa. Umjesto nadglasavanja 
ribara i moreplovaca, pristaništima su se pronosila nagađanja 
o zbivanjima kod Rta oluje. Kako je u tim nagađanjima gotovo 
uvijek bilo spominjano Božje ime, glasovi su se pripovjedača na 
mjestu izricanja Božjega imena udvajali, mijenjali, otimali se svom 

prirodnom tonu i pretvarali u eho koji je množinom pripovjedača 
postajao zvučniji i od crkvenih zvona. 

S vremenom, eho se trajno ustalio u pristaništu, a pripovijedanja 
o Bartolomeovim doživljajima mogla su se u njemu razabrati i kada 
bi pristaništa potpuno opustjela. Osobito pozorno osluškivao ga je 
Vasco. Krv bi mu uz eho postajala bržom, a misao, opijena slikom 
Bartolomeovih doživljaja, tromijom. U neumornom ehu pristaništa 
do njega su dolazile i one poruke koje drugi nisu uspijevali razabrati. 
Pitao se je li poludio? Po svemu sudeći, razlikovao se od ostalih, 
ali je li razlikovanje znak ludosti ili predodređenosti za ciljeve koji 
nisu namijenjeni drugima? 

Takve su ga misli uznemirivale. Posumnjao je u svoju hra- 
brost. Ne bi li se razuvjerio, pokušavao je propitati svoju čvrstoću 
zamišljajući doticanje nepoznatog. Osluškivao je eho i u njemu 
zamišljao svakojake strahote i najrazličitije pogibije. Uvjeravao je 
samoga sebe da je u stanju nadjačati sve zamišljeno. Iz sata u sat, 
iz dana u dan, sve dok nije povjerovao. Vascom je zavladao osjećaj 
besmrtnosti, tjelesne izdržljivosti i duhovne moći. 


Opijeni sobom ne traže razloge takvome stanju. Darovi se najčešće 
lako prihvaćaju, a primatelji, darovanim konjima ne gledaju u zube". 
Jednako tako postupio je i Vasco. Nije se upitao zašto bi se baš 
njegova izdržljivost izdvajala od ostalih. Zašto bi samo njegovu uhu 
bio razumljiv eho? Je li mu sluh možda darovao polubrat oglušivši 
nakon lanjskog ronjenja? Je li mu snaga umnožena imenjakovim 
životom iz sjene? Živi li Vasco možda snagu dviju mladosti? 


Okolnosti su se ubrzo pobrinule za provjeru Vascove nadmoćnosti. 
Premda mu je eho pristaništa nagovijestio promjene, ipak je ostao 
zatečen obratom do kojega je dovela jedna jedina odluka kralja 
Portugala, Jođoa II.: ekspediciju prema Indiji povest će njegov 
otac, civilni guverner Estevdo da Gama. 

Vasca je očevo imenovanje preplavilo srećom. U njemu je vidio 
početak Božjih obznana koje ga i nisu izrazito iznenadile. On je 
na njih već odavna čekao pripravan. Uostalom, njih mu je jasno 
najavljivao i eho portugalskih pristaništa. Mjesecima mu je njima 
nadimao slušne bubnjiće i stijenke ušnih membrana. Evo, i sada, 
još uvijek ne sustaje. Kao da još najavljuje. Donosi vijesti i obznane. 


I dok se obitelj okupljala u pripremama za obilježavanje očeva 
promaknuća, Vasco se osamljivao. Dok su drugi slavili očev skori 
odlazak, Vasco je rukama pokrivao uši. Dan za danom, buka je 

bivala sve nesnosnijom, a potom, potpuno bez najave, eho je nestao. 
Vasco je ponovno dobro čuo, mogao je jasno razaznati tišinu i 
zvukove. Čak i kada bi dlanovima prekrio uši, zvukovi su do njega 
dopirali zvonki i čisti. Staloženo je dočekao vijest za koju mu je 
eho najavio da će stići: u razmaku od nekoliko dana preminuli 
su obojica: i kralj Jodo II., i Vascov otac, civilni guverner Estćvdo. 

Neke ljude nikada ne upoznamo. Nekih se nikada ne zasitimo. 
Nekih ostajemo dovijeka željni. Za svaku od tih osoba drugi će 
nam prije ili kasnije izraziti sućut. 

Upravo je sućut bio osjećaj koji je kod Vasca razvijao najviše 
frustracije. Primajući sućut nakon očeva pokopa, poželio je biti 
gnjevan. Ili otići. Kamo? Još je Heraklit konstatirao da se u ovom 
univerzumu nema kamo uteći jer se i univerzum neprekidno mijenja 
i sam nastojeći pobjeći od stanja u kojem se nalazi. 

Premda nije imao kamo poći, tugu je ipak još uvijek mogao 
zamijeniti, primjerice, bijesom. Na što? Na kraljevo imenovanje? 
Očevu smrt? Kao da je netko nešto pogrešno razumio? Nije li Estevdio 
kraljevom odlukom trebao biti izabran za jedrenja i osvajanja, a 
ne za umiranja? Kakva pogreška! 

U ovakvim ga je razmišljanjima zateklo proljeće 1497. godine i 
ukaz kralja Emanuela I. kojim je umjesto oca Est&vđa, upravo on, 
Vasco, plemić nižega ranga, imenovan zapovjednikom “indijske 
ekspedicije“. Ukaz je primio stoički. Eho mu ga je, uostalom, 
odavno najavio. Ono što mu je valjalo otkriti bila je njegova uloga 
u lancu pogrešaka koje su se za njega počele lijepiti. 

Kralj Emanuel I., nasljednik Jođoa II., Vascu je dodijelio tri karavele, 
svaku od 100 do 120 tonelata, u posljednje dvije godine izgrađivane 
pod nadzorom Bartolomea Diaza, posljednjeg profesionalnog 
pomorca Henrika Moreplovca. Pri svečanoj predaji karavela, 
Bartolemeu je Vasca promatrao podozrivim pogledom. Njegova 
je mladost nevješta plovidbi trebala povesti 170 duša i izgraditi 
trgovačke veze s Indijom. Od venecijanskih morskih lavova učiniti 
ribare i kuhare. Ismijati i njih i đenovežane. Izgraditi diplomaciju 
i dostići cilj širenja portugalskog imperija novim sredstvima. 
Razgovorom, dijalogom, pregovorima. 

Gledao ga je i čudio mu se. Vascove su oskudne vještine plovljenja 
mogle donijeti samo poraz. Ali mladost je oduvijek nerazumna. 
Misli da je vječna, besmrtna. Bartolomeu je predosjećao da je u 
pozadini Vascova žara za širenjem Kristove vjere postojalo još nešto. 
U njemu je razabirao porive civilnoga guvernera Estevda da Game. 
Oni su Vascovim očima dodavali svjetlo i neku čudnu žudnju, za 
koju niti u ta davna vremena nije postojalo prikladno ime. 

Pripremajući se za odlazak, Vasco je obilazio karavele. Nadgledao je 
utovar hrane, zatezanje konopa i razmještanje navigacijskih naprava. 
Koraci su mu bili nemirni, misli prepune grozničave strepnje. Eho 
se i nadalje javljao. Bez jasnih poruka. Raznih značenja. Prije kao 
upozorenje i dodatni pritisak. Vasco je dvojio hoće li povjerenu 
zadaću ostvariti onako kako bi to učinio njegov otac. Proklinjao 
je svoj dlakavi jezik, izmiješane obiteljske uloge i pristanišni eho. 

Promatrajući karavele gotovo pripremljene za isplovljavanje, 
ponavljao im je imena propitujući snagu izabranih zaštitnika! S 
ujakom je danima vijećao o nazivima karavela i značenjima koja 
im imena nose. Vicente je odricao Vascovo zalaganje da najveća 
karavela ponese jedno od Božjih imena — Elohim. Tvrdio je da 
se Božje ime umnaža u imenima anđela zaštitnika Gabrijela, 
Mihaela, Rafaela, Urijela, Anaela, Zaharijela i Samuela. Držao je 
da se sveto “el" sadržano na kraju njihovih imena, mnogostrukim 
ponavljanjem spaja u zvuk koji zaglušno odjekuje prostranstvima. 
Posljednje je vijećanje ujak zaključio: 

“Jednu karavelu valja nazvati po Mihaelu, zaštitniku kršćanske 
vojske u ratu s poganima. Ime mu govori, blizak je Bogu. Prevede 
li se s hebrejskog, poruka mu je jasna. Mihael je onaj koji je kao 
Bog. Uz njega, navjestitelja posljednje odluke i kraja, druga karavela 
se neizostavno mora zvati po Gabrijelu, “Božjem čovjeku", anđelu 
početka i nastajanja. Treće ime vas treba čuvati od boleština koje 
će vas napadati. Jednu karavelu nazovite po Rafaelu “Božjem 
lijeku", “vidaru i iscjelitelju. 

Vasco se pričinjao kao da važe ujakove prijedloge. Mrštio se. 

Ujak mu je pokušao preduhitriti nezadovoljstvo. 

“Dobro, ova najmanja karavela možda ne zaslužuje Mihaelovo 
ime. Nju bi mogao nazvati Berrio." 

Vasco o imenima nije dospijevao razumno promisliti. Misli su 
mu se osipale. Eho je hučao. Vežući vrpcu oko glave nastojao je 
obuzdati glavobolju. Pisaru je domahnuo neka zapiše ono što ujak 

bude diktirao. Vicente je za njega uvijek dobro birao. I ovi prijedlozi 
sigurno su bili razumni. Da, karavele će se zvati po anđelima, 
Gabrijelu, Rafaelu i Mihaelu. Ili, ne. Kako je ono rekao? Neka se 
najmanja među njima zove Berrio. A brod s namirnicama? Je li mu 
dao neko ime? Uh, eho je izluđujući. Ne, zaboravio je spomenuti 
brod za namirnice. Nije važno, ne mora baš sve na ovome svijetu 
biti određeno imenom. Ne, na njega ništa ne pišite. Putovat će 
bezimen. Kao što će se neki s ovoga putovanja i vratiti. Kako 
znam? To Vas se ne tiče. Znam, neki od nas će ostati bezimeni pa 
ne vidim zašto takav ne bi ostao i brod za namirnice. 

Proljeća 1497. godine do Vasca je dospjelo ime Melek Jaše. Put na 
koji je trebao povesti stotinu i sedamdeset duša, bio je neistražen, 
obale uz koje će ploviti nepoznate, a Indija, u koju su kanili 
stići, divlja i bezbožnička. Brižljivo je prikupljao sve dostupne 
podatke o indijskim vladarima i običajima. Uputio se u spoznaje 
srednjomorskih trgovaca, živih spona europskih luka s Egiptom 
i Azijom, posebice Indijom — Prednjom i Stražnjom. Tako je 
doznao kako se na obalama Gudžerata nalazi velika država 
sultana Mahmudbega i njegova pouzdanika Melek Jaše. Čuo je 
i da je Melek Jaša izgradio neosvojivu utvrdu Diu po uzoru na 
grad svoga djetinjstva, Dubrovnik. Pričalo se kako je taj neimar 
vrijedio za nepobjedivoga strijelca i začudnog stratega. O njemu 
se govorilo i kao o usamljeniku, povjerljivom tek prema papiru i 
glagoljici — slikovitom pismu hrvatskih prostora. Glagoljici su ga 
naučili roditelji, u Dubrovnik prispjeli iz unutrašnjosti Hrvatske. 
Satima je znao slagati znakove, ponekad stvarajući tek sliku koja 
je ugodna oku, ponekad ispisujući riječi o kojima mu je valjalo 
staloženo promisliti. U trenucima rastrojstva vraćao bi se križu 
prvoga slova rh (a, aze, ja, 1). Promatrao ga je i pitao se tko je on. 
Je li njegovo “ja" ja kršćanina? Ako bi dvojbe prerasle u nemire, 
prvom bi slovu dodavao sljedeća dva € (b, buky, 2) i ID (v, v&de, 
3). Jedno uz drugo, slova su tvorila značenje “Bog koji je Početak 
i Svršetak", a kada bi ih preklopio jedno preko drugoga, ona su 
poručivala “Ja vjerujem u vječnoga Boga". Ponekad, kad ne bi 
pronalazio razloge za započinjanje sutrašnjega dana, ispisivao bi 
prvih devet glagoljičkih slova rh (azbo), W (buky), NN (vćdć), Za 
(glagoljo), Wh (dobrć), 3 (esto), MMI (živćti), HB (3610), Gu (zemli). 
Dugotrajnim ponavljanjem počinjao bi živjeti njihovu poruku: “Ja 
koji slova poznajem, govorim da je dobro časno živjeti na zemlji. 

Sve je to Vasco doznao o Melek Jaši. To, ali i još ponešto, 
obznanjeno iz eha i onoga što se u njemu dalo naslutiti. 


U Indiji, na obalama Gudžerata, portugalske karavele očekuje 
glagoljicom zaigrani stoik. Nepomičan. Stoji i čeka. U utvrdi izgra- 
đenoj po uspomeni na djetinjstvo i Dubrovnik. Stoik. Ukorijenjen 
u mjesto izraslo iz uspomena. Portugalske karavele očekuje čovjek 
bez podrijetla. 

S prvim zracima vrućega jutra osmoga su srpnja 1497. godine estuarij 
rijeke Tejo napustile tri karavele i brod s namirnicama. Santom 
Gabrijelom upravljao je Vasco, ulogu kormilara obnašao je P6ro de 
Alenquer, a pisara Diego Dias, Barolomeuov brat. Vasco se uzdao 
da će ga upravo anđeo Gabrijel, navjestitelj Otkupljenja, navesti na 
put kojim će poganskim zemljama donijeti svjetlo Kristove vjere. 

Upravljanje karavelom pod imenom Santa Rafael Vasco je 
povjerio bratu Paulu. Jedan od njih morao je ispuniti zadaću 
prvotno povjerenu ocu. Za kormilara mu je dodijelio iskusnog Jođo 
de Coimbra, a za pisara Joćo de Sd. Trećim su brodom upravljali 
vrsni Nicolau Coelho, kormilar Pćro Escobar i pisar Alavaro Braga. 

Odlukom kralja Emanuela I., s braćom da Gama isplovio je i 
Bartolomeu Diaz. On ih je kanio pratiti dio puta, a potom se, na 
obali Gvinejskoga zaljeva, odvojiti radi preuzimanja portugalske 
utvrde Elmino. 

Kapetani su iza sebe ostavili neprospavanu noć u samostanu Gospe 
Betlehemske podignute za Henirka Pomorca nadomak Lisabona. 
U crkvi Santa Maria de Belćm pripremali su se za procesiju s kojom 
će sutradan biti ispraćeni. Nisu zabilježene ni molitve koje su te 
noći izgovarali, ni zavjeti koje su pred oltarom polagali. Poznato je 
samo kako je neposredno pred odlazak Vasco pristupio križarskom 
redu Kristovih vitezova te kako je bijela jedra brodova označio 
krvavocrvenim križevima. 

Rastajući se od pristaništa i rijeke Tejo, Vasco je gutao dlake 
s jezika. Molio se da ga Bog nadari snagom, osnaži mu vid i 
prosvijetli put. 

Grb obitelji da Gama. 


Leutar je, zadovoljan svojom tek sročenom dosjetkom, nasmijano 
podvikivao. 

“Ljudi vole biti prevareni, vole laskanje. Ne žele biti ostavljeni 
na miru. Boje se slobode.? 

Dane je sve do sada uspijevao održavati razgovor s Leutarom bez 
ijedne izgovorene riječi. I dalje šuteći, pružio mu je pisma, povod 
susretu. Leutar ih je nepovjerljivo prihvatio. Bila je to e-mail prepiska 
Dane i njegovoga poznanika iz studentskih dana. Dane je Adema 
pamtio kao jednoga od tada brojnih, inozemnih studenata pristiglih 
s egzotičnoga Orijenta, koji se za razliku od drugih studentskih 
imigranata, vrlo uspješno uklopio u svakodnevicu studentskog života. 
Čak je i ratnu 1991. godinu proživio negdje u Hrvatskoj (prema 
nekim glasinama u Sisku je otvorio poduzeće za proizvodnju otrova 

protiv mrava i srodnih insekata). Za vrijeme rata susreli su se još 
jednom. Tada mu je Adem otkrio svoje palestinsko podrijetlo i strah 
od osnivanja obitelji, jer, eto, od silnih pokušaja pronalaženja mira, 
prije ili kasnije sustigne ga rat i sve ono što sa sobom nosi. Povjerio 
mu je odluku o povratku na Istok. Spomenuo je lik nekoga ifrita 
koji mu je u snu naložio neka se vrati prostorima s kojih je krenuo i 
sudbini od koje bježi. Tvrdio je kako je tek nakon tog sna razumio 
značenje riječ Europa, koju su iskovali Feničani, gotovo istodobno 
kad i prvi novac. Ništa se nije promijenilo. Ereb je Feničanima bila 
oznaka zalaska sunca, a on se, Adem, na Zapadu osjeća baš tako, 
zašlo, neživo. U Europi je postao dijelom mrtvila onoga časa kada 
je Europa postala mjesto bez vremena za ljubav. Bez ljubavi se on, 
Adem, nije uspijevao prepustiti životu. Na Danino pitanje priprema 
li se na novu nostalgiju, nostalgiju za Europom, Adem je bez raz- 
mišljanja odgovorio. 

“Nostalgija? Za Europom? O čemu govoriš? Kako ću ja, pale- 
stinski Hrvat, tugovati za Europom, kada njezini stanovnici ne žive 
europski, nego, što ti ja znam... kao Japanci... ili oni u Americi?! 
Nije ovo Stari kontinent o kojem sam ja sanjao.? 

Dane je u Ademovim stajalištima pronalazio i ponešto sebe. I sam 
se osjećao zašlim. Prestar za Kontinent koji se globaliziranjem utvara 
u nekoj novoj mladosti. A to traje i traje. Predugo. Već više od dva 
stoljeća. Možda baš od onoga dana kada se počela ispijati kava, a 
zatrla glagoljica. Da, tako nekako. Dugo, predugo traje to sustavno 
zaglupljivanje, nesnalaženje u preobilju informacija kojima je cilj 
zavarati. Stvoriti sliku obilja. Prazno. Sve je to, zapravo, potpuno 
isprazno. 

Prije negoli su se oproštajno rukovali, Adem je rukom pokazao 
u smjeru zapada i rekao: 

“Believe me, the feeling is dead." 

Dane je pratio kretanje Leutarovih šarenica. 
“Nije potrebno sve čitati. Dovoljan je posljednji odlomak.? 
“Baš je informativno." 

“Ali, nema potrebe... .? 

“Nije loše ponoviti čitanje. Nekad mislim, možda sam ga i zabo- 
ravio. Srećom, postoje reklame. One me drže u kondiciji. Ha-ha.? 

Leutar se prestao ceriti. Prelistao je podeblji svežanj papira. Nešto 
je u svemu bilo sumnjivo. Oprezno je pogledavao u Danu. 

“Iskreno, nisam imao čudniji posao. S kim pregovaram? Tko je 
tu čiji zastupnik? Čemu sveto naklapanje?? 

Prepiska je zaista otvarala prostor sumnji. Počinjala je dvadesetim 
danom veljače, doimala se nepismenom i složenom bez logičkog 
smisla. Dane je odlučio prezentirati je bez cenzure. Volio je reći. 

“Sve je tako kako je, pa ako treba, neka što ranije pukne.? 


20. 2. 
Bog! 

Kako si, šta ima novog u Hrvackoj, kao šta znaš ne živim više u 
HR i to je već četri godine, ali stvarno sam požilio da mala dođem 
i da vas vidim. Ja sam u Qataru (Doha) radim i to je ljep posao, 
savjetnik ministra poljoprivrede za ekonomski pitanje i razvoj. Imam 
četri zločesti: dva sina i dvije ćer. Život u Qataru dosta ljepo i mirno, 
ali jako vrući. Šta se tičestandard kodmene je super dosta visok, 
šta hoćeš raditi samnom??? Oni tvoji čamci? Može odmah. Često 
putujem i naj više u susjedne zemlje, a u staru, trulu Europu jako 
malo. Koje zemlje ti zanima??? Čekam tvoj odgovor. Pozdrav. Ćao 


24. 2. 
Bog! 

Od uvijek kažem da naj veći ljeni ljudi koji ih poznjem su Ivić i 
Mrkalj, dali ih se sjećao za vrijeme studije? Molim te kaži mi koga 
vidi od naša generacija i dali imati namjeru napraviti slavije za 
drugih dest godine diplomiranje?? 

Danas kad sam se vratio u ured čitao sam tvoj e-mail nisam 
imao vreman jer posle toga odmah sam imao sastank i to jedan na 
nivo Arabskih zemalja (League of Arab state, Arab Organization 
For Agricultural Development) tvoj friend član i zastupnik State 
of Qatar. 

Inači radim dosta stvari i jedan od važnih i klučnih osobama 
u MMAA, hvala Bogu i sve me poštoje i sluša. 

Šta da ti pričam nadam se da ćeš jednog dana dođi u posjet 
mene po ćeš vidjeti truli kapitalizm kako živi? 

Šta se tiče zemlje ja ću se potruditi i nešto ću raditi, ali ako treba 
nešto vezano za arabske zemlje to sam siguran da mogu i više. Mi 
imamo čamci, a nemamo rijeka, ali, moja prijatelji znaju ljudi. Što 
se tiče suradnje, sve me zanima. Samo jedan podatak: u arabskom 
zaljevu zivot je jeftije nego Hrvatska dva puta kad kilogram šećera 
košta samo 0.17 Euro, bensin 0.14 Euro itd. 

Dali znaš da ja tu živim kao Hrvat??? 

Moj mobitel je +974 220743 ako trebaš nešto, ali ja ću ti nazvati 
uskoro da čujem tvoj glas.Pozdravi ne sve. Adem 

P. S. Uvijek se sjećam tebe i tvoja dugakosa. Dali imaš još uvijek 
istu frezuru, i onaj gitar???Putuješ li još oko svijet? 


Leutar je podigao glavu i prekinuo Daninu zagledanost kroz usko 
brodsko okno. 

“Kakve veze ja imam s Vašom dugačkom kosom iz studentskih 
dana i s cijenom žita u Arapskom zaljevu?" 

“Šećera.? 

“Molim?" 

“Adem govori o cijeni šećera, a ne žita.? 

“Kamo to uopće vodi? “Ajde da vidim i tu zbrčkariju. U ovoj 
zemlji ništa ne može onako kako Bog zapovijeda. 


28. 2. 
Bog! 

Ja ću ti dati broj od jednog tipa — Leutar, ja sam počao neki 
pregovori vezano za čamci. Kaži mu da nam čamci hitno treba, a 
on neka dovezi one tvoje. Zna on sve, kaži ga dali se sjeća novca 
koliki mi je dužan. 

Veliki pozdrav tebe iz toplog grada. Ti si moj friend iz mladosti, 
a Adem ne zaboravi. Dobar je bilo taj studiranje. 


Dane je s osmijehom očekivao Leutarovu reakciju na Ademovu 
konstrukciju “jednog tipa — Leutar". Primijetivši dizanje obrva, a 
potom mrštenje, znao je, Leutaru je pismo postalo zanimljivo, ali i 
neugodno. 

14. 3. 
Bog! 

Kako si kako ti zdravlje nadam se da je sve uredu!!! 

Šta se tiče moja žena, ona je Palestinka (rođena u Oataru, 
studirala u Damasku Sirija, završila Stomatološki faks u Zagreb, 
sada je Dr. Zubar). Radi u dom zdravlja. I ona Hrvatica kao i ja 
tako da je moja žena Hrvatica. Boravak smo riješli na moj poso 
i sve uredu. 

Ja sam poslao jedan e-mail na Tihomir Leutar i poalao sam 
tebe Cc. Dali se razumio o čemo se radi??? Ne popusti kod njega 
za cijenu, jer on je meni već duga dužna, i pravi se lud. 

Mi samo trebati ukrcati naše čamci, kod taj tip koji se zovi 
Tihomir Leutar (dug ima veliki odprije kod meni) i onda on me 
kaži da će poslati cijene, uvijeti prijevoz, osiguranje i isporuka i to 
je bilo u drugi mjesec i onda rekao da će imati remont svoga veliki 
brod i tek u treći mjesec može nešto ponuditi i do dan danas ništa. 
Ja bi te molio da ga nazoviš na broj 098-432042 (taj, Tihomir). 

Veličina posla je oko 2 Milon USD, jer ću ja sa Tvoji čamci 
voziti moja sirovina. Naravno, to je dobar posao i ako tebaš neki 
informacija javi se ja sam tu. 

Koji su sad dobre firne u HR, ne moraju imati kapital samo 
znanje i kadrove i mi ostalo, jer ja imam kod sebe informacija i 
cijeli planove razvoja do 2010 i budžet (za godinu 310 Mil. Euro). 

Puno pozdrava te želim, i, ne popustiti u cijenu! 

Adem. 


Šalim ti e-mail koji sam sla na Tihomir. 


Subject: JESI ŽIV? 

Gosbon Tihomir Leutar!!! 

Ja Vas čekam dugo dugo i Vas nema. Kao šta 
Vi znate mi ne tražimo pomoć ili donacija od Vas 
nego hoćemo prevesti naša roba za naš novac sa Vaš 
brod i odbiti od dug koji imate, a to znam i Vi i ja 
i nezaboraviti. 

Molim da nam javeti... jer mi imati svoj ljudi 
ako ne javeti 

Hvala 


Leutar se počešao desnom rukom preko lijevoga ramena. 

“Vi mislite kako ću ja, kao ozbiljan čovjek, prihvatiti ove nabrljane 
gluposti? Osim toga, kakve su to insinuacije? Ja dužan!?? 

Vrtio je mesnatim vratom ulijevo, pa udesno; uzvikujući. 

“Teccc, tcccc... Ja sam dužan tamo nekakvom Ademu? Pravim 
se lud?! On se to, možda, meni prijeti?!" 

Dane je domahnuo konobaru. Svaki ga je pogled na Leutara 
učvršćivao u stajalištu kako on, Dane Puljiz, nije rođen niti za velikoga 
protivnika, niti za velika djela. Poželio je nestati, zaboraviti čamce, 
tuđe dugove, rokove, isporuke, brze zarade. 

Leutar se, primijetivši Danine bezglasne pripreme za odlazak, 
počeo osmjehivati. Povukao ga je prema stolu i povjerljivo zašaputao. 

“Čekaj, prijatelju. Zar nisi čuo za poslovno pregovaranje? Sada 
ćemo se nas dvojica u miru dogovoriti.. .? 

Dane ga je prazno pogledao. Neki se događaji odvijaju sami po 
sebi, bez jasnog razloga, ali sa unaprijed zadanim rješenjem. 


Jedna od poslovnih gospođa približila se vratima Žute podmornice. 
Ovlaš je okrznula Danu ugodnim mirisom (ljiljana?). Snop sunčeve 
svjetlosti osvijetlio joj je siluetu kao na crno-bijelom negativu dok joj 
je prašina brodskog prostora pojačavala auru lika. Prizor je podsjećao 
na sliku iz prošlostoljetne kinodvorane. 

Zakoračivši naprijed, susrela se s jednom od već zaboravljenih 
nagriženo pecivo. Mala je prazno zurila u uređenu gospođu. Njezina 
prilika činila se dobrim početkom praznog razgovora. 

“Bravo, malena. Ti mudro ulažeš novac, zar ne?" 

Djevojčica je tupo gledala ispod podjednako čupavih obrva i 
kose. Uređena gospođa je nastavljala. 

“To fino pecivo, to si kupila za doručak, zar ne?? 

“Mislim, to si kupila od onih novaca koje si dobila od mene.? 

Tišina je rasla. Njezino je tijelo bujalo pod osluškivanjem prisutnih 
gostiju, sada već i samih zainteresiranih za odgovor. Cigančica ga je 
napokon iscijedila, glasom u kojemu su se miješali dosada i čuđenje. 

“Štitebi? I to sam — dob/la.? 

Dane je sjeo. Vratio se stolu i ostatku ohlađene kave. Motrile su 
ga Leutarove sitne oči uvaljane u podbuhle podočnjake. Pitao se o 
čemu su njih dvojica pregovarala i kamo vodi ova pogodba. Kome 
uopće trebaju riječni čamci na sušnom Bliskom Istoku? Je li postao 
utjerivač dugova? Ili sitni profiter nečijih nedovršenih poslova? 
Kompromis. Prazan dan prepun kompromisa. Ostao je, sudjelovao 
je, srkutao je iz prazne šalice. Ostao je, a bio je daleko. Uz njega i u 
njemu, oživjeli su kultni stihovi. Zapamtio ih je davno. Gdje točno? 
U Sarajevu, prisjećao se, osamdesetih godina, kada je posjetio Alija, 
Ademova brata. Ali je studirao nešto praktično, poljoprivredu, tako 
nešto. Student iz Palestine ostao je živjeti u Sarajevu. Zavolio je grad 
u kojemu su se pjesme recitirale i pjevale po ulicama. 


Poželjet će drumovi budala 
al" budala više biti neće. 

I dugo će plakati za njima 
ojađena zemlja i drveće. 


Neće biti onoga tko će smjeti 
posumnjati u sve k*o do sada. 
Poput teške omorine ljeti 
svijetom će vladati dosada. 


Svi cvjetovi ostat će bez glava 
da bi bili s travom u skladu. 
Poželjet će drumovi budala 

al' budala više biti neće. 


27 


Tko se uzdiže, 
dolazi iz dubine 


naputak: 27 je bez ostatka djeljiv s brojevima 3 i 9 
te su brojevi 3 i 9 alikvoti broja 27 


.2 +. Di 


... 0 broju 27 

Osim broja jedan, broj 27 je prvi neparni savršeni kub. 

Cijeli su brojevi zbroj od najviše 27 prostih brojeva. 

Zbroj je znamenki vlastitoga kuba (273=19683, dakle 1+9+6+8+3=27). 


27 je načina razrezivanja deveterokuta na trokute. 


j E - glagoljički znak (I — i), ima numeričku vrijednost broja 20. 
(O — glagoljički znak (Ž — živćti — živjeti), ima numeričku vrijednost broja 7. 


Neki tvrde, predgrađa su najvažniji dijelovi grada. U njima je moguće 
izbjeći odlike centra: financije, osiguranje, ekonomsku propagandu 
i čvrsto planiranje (kako arhitekture tako i života). Unatoč mnogim 
pretpostavkama, nije određen jednoznačan razlog koji stanovnike 
predgrađa tjera u iscrpljujuće probijanje prema redovima pobjednika. 
On se možda nalazi i u činjenici da prigradski život, često sveden 
na održavanje egzistencije, ne vrijedi mnogo. Djeluje bezvrijedno i 
uvjetno rečeno — podnošljivo. Podnošljivo u jednakoj mjeri u kojoj 
je podnošljivo primanje bolesničke terapije jer na njezinu kraju stoji 
nada u ozdravljenje. Paradoksalno je samo jedno: da bi se u predgrađu 
uspjelo ili dostiglo dostojnu cijenu života, iz njega je nužno otići. 


U civilizaciji globalnog, neočekivana uzdizanja rijetkih anonimaca ne 
iznenađuju. Čak obratno, njima se retorika kapitala raduje, nestrpljivo 
ih dočekuje i odmah potom gorljivo im se posvećuje medijskim 
eksponiranjem začudnih biografija. Ispisivanjem kontroverznih živo- 
topisa potvrđuje se humanost kapitalizma u kojoj mogu uspjeti oni 
kojima uspjeh nije dopušten. Osim kapitala samog po sebi, profitira 
čak i književnost — ispisani su životopisi najčešće živopisni: rubna se 
uspinjanja razlikuju od onih, uspjesima predodređenih rođenjem i 
podrijetlom. 


Feniksi rubova, okrajaka i ogrizaka zadržavaju sposobnost prepo- 
znavanja sličnih sudbina, neovisno pada li se s njima u ponore ili 
uspinje u visine. Ne postoji točan recept prepoznavanju. Ali oni se 

osjećaju. Možda ih određuje osmjehivanje različito od nekih drugih 
osmijeha; načini na koje tuguju, misli kojima se liječe od poraza, 
ili ono što im piše u uglovima očiju. Možda ih odaje spominjanje 
djetinjstva, doba po kojemu se poznajemo jednako kao što se dani 
prepoznaju po jutru. 


Dane je, pritišćući papučicu gasa, smanjivao razdaljinu koja ga je 
dijelila od Juga II. i Bikare. Pri pogledu na dimnjake napuštene 
ciglane, zamirisali su mu obližnji bajeri, podivljali šaš 1 natopljena 
glina. Fantomski miris, upravo kao i fantomska bol koja se javlja na 
amputiranom dijelu tijela. Propustio je pješaka i ponovno pokrenuo 
automobil — samohod... Prije ulaska u ciglarski okrug zaustavit 
će se u kafiću Moj domić, a nakon što s konobarom obračuna ceh 
za prisutne, naći će se okružen sredovječnim ljudima. U njima će 
prepoznati osobe s kojima je maštao. Sadašnjost će se prešutjeti. I 
ovaj put, Dane će im prepričati prožvakane priče: kako je njegova 
majka natjerala pače koje se izleglo s naopako okrenutim perajama 
da prohoda, pokušat će im opisati način na koji je pače obuveno u 
kutije šibica obilazilo ciglarski okrug, i uvjeriti ih da njegova majka 
noću ne doziva taksi, nego odlutalog psa kojega je, iz samo njoj 
poznatih razloga, nazvala imenom urbanog prometala. 

Znao je i kako će, kada iziđe izsamohoda, u njemu ostaviti klju- 
čeve u bravici, kao znak pripadnosti onima koji vladaju predgrađem 
nastanjenim došljacima s juga. 

Njihova je lica nosio u sebi onakva kakva su bila prije dvadeset 
godina. Jednako kao i razgovore. S njima je mogao govoriti o uma- 
klim danima, o prošlosti koja je, sa svim svojim upitnostima, nakon 
izgovaranja ponovno bila prisutna. Je li ostario? Ili je samo mrzio 
svakodnevicu? Podsjećanje na prošlost činilo ga je manje stvarnim, 
svakodnevnim. 

Osim toga, ti sredovječni ljudi mogli su mu reći kada je i zašto 
zatvorena Anđina točionica na crno na čijem je ulazu stajao slogan 
Svaka cigla je temelj domu. Kao dijete nije uspijevao razjasniti jesu 
li se upravo zbog tog natpisa ciglarski radnici tako predano opijali; 
i jesu li oni, nesreća oblikovanih u cigle, pili zbog svojih domova ili 

zbog nečijih nepoznatih obitavališta čiju su sreću omeđivale opeke 


vo va_»* 


Zrak je, isprekidan vlagom, mirisao na bajere i glinu. Pod nogama 
je osjećao travu, blato i želju za odlaskom. Odlaske valja opravdati. 
Osim želje, nedostajao mu je dobar razlog. Sjetio se Vasca da Game 
i pozavidio mu na ukazu kralja Emanuela I. koji ga je otputio prema 
Indiji. Točno, ako dovoljno dugo čekaš, netko drugi će donijeti odluku. 
Njega su nestrpljivosti koštale. Pogrešnih odlazaka. Neuvjerljivih 
ostanaka. 

Zamislio ga je na pramcu karavele Santa Gabrijel, dotaknutog 
daljinom, opsjednutog ehom. Otkrivati nepoznati put ipak je nagrada. 
Nositi barjak s vjerom u njega? 'To bi mogao. U nekim mlađim godi- 
nama, pravi barjak bio bi ravan magiji. Osvajati fantazmagoričnu luku 
Diu? Hm, čak i to bi bilo u redu. Kao igranje utakmice pred punim 
stadionom. O(d)mjeriti snage s duboko ukorijenjenim čovjekom bez 
podrijetla? E, da. To bi morala biti dobra igra. S nadigravanjima. 
Vrhunski derbi. 


Iz predimenzioniranog estuarija lisabonskog pristaništa Vascova 
je ekspedicija isplovila 8. 7. 1497. i dodatno izmiješala rijeku Tejo 
s oceanom. Miješanje slatkog sa slanim. Gorko. Kao i ispraćaj. 
Ispraćaji su oduvijek bili gorki. Na dokovima gomila, ponajviše 
majke, sestre, žene svikle na ostanke, ispraćaje. Kao da će prevariti 
sudbinu, riječi rastanka nisu izgovorile, poljupce nisu razmijenile. 
Samo se stari Alfonso nije dao zaustaviti. Proklinjao je onoga koji je 
prvi razapeo jedro na lađi i u ljudima pobudio želju za plovidbom. 
Uzvikivao je uvrede slavohleplju i taštini, pokretačima ludih pothvata. 
Usamljene, njegove su riječi tupo udarale o brodove. U obliku jeke 
vraćale su se obalama Portugala i okupljenoj gomili. 


Vasco se uspravio na pramcu Santa Gabrijela. Eho ga je uznemirivao. 
Hoće li čuti oglašavanje zaplovljavanja? Tijelo su mu potresali grčevi 
zanosa. Nestrpljivost ga je požurivala. Što to Alfonso govori? Još 
će im navući nesreću na vrat! Pokušavao se smiriti. 

Kormila se prihvatio u trenutku kad je Alfonso prestao bajati. 
Oglasile su se lumbarde i topovi. Po utihnuću salva, za Santa 

Gabrijelom redom su isplovljavale i ostale karavele. Vasco je 
nadgledao navigaciju brata Paula, kapetana karavele Santa Rafael, 
vješte manevre Nicolana Coelhoa, i sigurno zasijecanje dvaju Diasa, 
mlađeg Diega i Bartolomeova broda iz pratnje. Za pristaništem 
se nije osvrtao. Sve da se i obazreo, ne bi prepoznao nagluhoga 
imenjaka, dvojnika po imenu i srodnika po ocu. Jedan Vasco da 
Gama je odlazio, drugi je ostajao pokriven sjenom gorja Sintre. 
Gluh i tih. Gladan svega što je polubrat dobivao bez napora. Čak 
i odlaska do vraga. 


g 


Plovidba uz dobro poznate obrise planina Mauritanije, zelenilo 
Madeire, rubove Kanarskog i Kapverdskog otočja, nije predstavljala 
napor. Kitove su susretali povremeno. Naslućivali su ih po tamnim 
obrisima praćenim obiljem mjehura na površini. U Gvinejskom 
zaljevu, rađaonici ovih morskih grdosija, karavele su se trebale 
razdvojiti od Batolomeova broda. 

Prema dogovoru, ekspedicija je pristala na Santiagu, otoku 
zaštićenom svetim Jakovom, patronom Portugalaca. Obnavljale su 
se zalihe vode, a navigatori su primali posljednje Bartolemeove upute 
za navigaciju duž hladne Bengalske struje. Valjalo je prevariti more, 
ploviti u suprotnom smjeru, prema Kolumbovoj zemlji, a zatim, 
kada već bude nadomak, okrenuti i povući dijagonalu prema Rtu 
oluje. Logično. Sve što se razvija nužno krivuda, mislio je Vasco 
i vodom natapao kosmati jezik. Žeđao je i potajice raspetljavao 
dlake. Sve oko njega i u njemu bila je voda. Kitovi su se rađali, 
valovi i putovi su krivudali. 

Trećeg kolovoza 1497. godine Vascove su karavele izjedrile s otoka 
Santiago. Oglasile su se pozdravnim plotunima i u čast Bartolomea 
Diaza zapjevali barkarolu, pjesmu Jođoa Zorroa portugalskog 
trubadura. 


U Lisabonu, gdje je more, 
dadoh graditi lađe nove, 
haj, moja gospo lijepa! 


U Lisabonu, a uz žalo, 
graditi nove lađe dadoh, 
haj, moja gospo lijepa! 


ALIKVOT 


83 


Dadoh graditi lađe nove, 
neka pučinom mora plove, 
haj, moja gospo lijepa! 


Graditi nove lađe dadoh 
ina more ću s njima rado, 
haj, moja gospo lijepa! 


Obilazeći jugozapadnu Afriku, Vasco je tri mjeseca nastojao shvatiti 
je li prostor doista bezgraničan i je li gustoća tmine opipljiva. 
Činilo mu se da su more, nebo i vrijeme jednako veliki. Premda 
brzina napredovanja prema cilju nije bila mjera dostignuća, ipak 
je pomišljao da cilj možda ne postoji. Kakav morski put za Indiju? 
Nije li i Kolumbo krenuo u nju, a na kraju, pokazalo se, dospio 
Bog zna kamo? Ponekad je želio odgovore dobiti odmah. Brzo. 
Istoga časa. U takvim stanjima znao se pitati je li obijestan? Nije li 
brzina otupljivač ustrajnosti? Da, trebalo se primiriti. Posvetiti se 
nečemu što zaokuplja nemire. Ne izreći ih. Odšutjeti ih pisanjem. 
Ili ugađanjem smjera i brzine plovidbe. Za mjerenje brzine bila 
su mu potrebna tri mornara. Jedan bi bacao uzicom privezanu 
pločicu u more, drugi bi držao motovilo, treći bi na pješčanom satu 
odbrojavao minute, a Vasco bi bilježio. Računanje bi ga uspijevalo 
zaokupiti. Množenje i dijeljenje. Stavljanje u omjere. 

Eho mu se obznanjivao tek povremeno, prije počinka i u ranim 
jutrima. U njemu je osluškivao nagađanja o prostoru iza ruba svijeta 
i o smrtnom zagrljaju sirenskih pojeva. Strepio je da će ga glasovi 
sirena začarati. O, da. One su mogle čuti želje. I ispuniti ih. Kakva 
bi to bila pogibija! Njegove ispunjene želje nisu mogle donijeti ništa 
dobro. Samo kraj. Možda u plovidbi jednim loksodromom sve do 
najudaljenije točke, kraja svijeta. Ili bi to bilo ispunjenje njegova 
poslanja? Ipak, predostrožnosti radi, rukama bi povremeno zaklanjao 
uši štiteći ih od eha i u njemu umnoženog sirenskoga poja. 

Mjerenjem i pisanjem dnevnika Vasco je liječio ono što se ne 
liječi razumom. U dnevniku je bilježio sve: pojedinosti prelaska 
preko ekvatora, mijene noćnoga neba, zvukove s pučine, poneke 
razgovore. Detaljno je opisivao i zviježđa. Tako su se ondje na- 
lazila pojašnjenja odlika Južnoga Križa, njegova pojavljivanja i 
opisi zvjezdanoga sjaja. Zabilježio je i rastanak s Velikim i Malim 
Kolima, njihovo utapanje u moru i susret s vatrom svetoga Elma 
nakon koje su se oblaci pretvorili u vodeni stup, golemu cijev koja 
je usrkavala duboke oceanske vode. Zapisao je i ono što je otprije 
čuo o toj pojavi, ali, sada, kada je bolje promislio, vidjeti je, ipak 

je bilo nešto posve neočekivano. Pitao se zašto je Bog poželio u 
zraku ponajprije stvoriti laganu paru, rijedak dim što se vrti oko 
sebe, a zatim je zakovitlati i njezinim kovitlanjem od oceana učiniti 
dio oblaka? Nije li taj stup poslan kako bi njega, Vasca, prenio u 
Kraljevstvo Nebesko? Ako jest, je li se Bog preračunao? Možda ga 
je želio ustrašiti? Ili pripremiti na štogod strašnije? 

Eho ga je upozoravao neka ne huli. O Božjim namjerama se 
ne nagađa, a ovakva kušnja se ne stavlja pred svakoga. Ako je i 
hulio, u trenutku kada je tanani stup počeo rasti srčući samoga 
sebe u more, Vasco se bez dvojbe predao Bogu. Neka ga uzme. 
Kraljevstvo nebesko moralo je biti mekše i od zemlje i od vode. 

Vodeni stup se dizao i spuštao tik uz karavelu sve dok mu se 
na vrhu nije stvorio oblak, svakoga časa sve tmastiji i gušći. Vasco 
se ponadao da ga je Bog čuo. Eho mu je potvrdio tu pomisao. 
Osim toga, pljusak koji je uslijedio nije mogao biti slučajan. Bog 
je znao što čini, zašto ih zaljeva pljuskom i naposljetku odvaja od 
vodenog stupa. Pripremao ih je za nešto puno veće. Pripremao ih 
je za ono što je najavio i Bartolomeu, nakon što je na krajnjem 
afričkom rtu postavio spomen-kamen Sđo Felippe, a sam rt nazvao 
Tormentoso (olujni, mučni rt). Bog ih je trenirao za Tormentoso, 
Rt oluje i Adamastora. 

Slutnje ove kušnje ubrzo su se obznanile. Nakon što su za sobom 
ostavili otočić koji je Bartolomeo nazvao Santa Cruz, doplovili su 
do Rta oluje čije preimenovanje u Boa Esperanca (Rt dobre nade) 
nije uspjelo promijeniti karakter njegove negostoljubivosti. Sablast, 
Adamastor, očekivao ih je onako kako grobovi čekaju svakog od 
nas. Razjapljenih ralja. Bez nestrpljenja. Bez žurbe. 

Te je noći puhao povoljan vjetar. Valovi su bili neznatni, zrak 
čist i ugodan, a posada je dokolicu kratila razgovorima i pjesmom. 
U tili čas, bez najave, nad glavama im se pojavio golem oblak, a s 
njim i zamračenje. More je zahučalo kao da se valovi razbijaju o 
demonsku utvaru i donijelo glas divovske spodobe, grgurave kose 
pune zemlje i crnih usta zaraslih u bradu. 

“Vi, Portugalci, ometate me u osami!" 

“Noli me tangere! Ne dotiče me!" doviknuo je Vasco ričućoj 
nemani. 

“Ja sam Adamastor, divlji sin majke zemlje." 

“I ja sam divlji sin svojega oca. 

Jadniče, bolje šuti. Ti se nisi borio protiv boga Jupitera." 

“Ne, ja svome Bogu, domovini i pokojnom ocu služim. Za njih 
osvajam Ocean." 

“Smiješan si, smrtniče. Ocean je osvojen. Sa mnom." 

“Što onda visiš po tom stijenju?" 

“Ti, što ne poznaješ ljubav, šuti." 

“Osvoji ljubav, a nas ostavi na miru, ti što naričeš kao baba." 

“Ljubav se ne osvaja. Posebno ne ljubav Tetide, kćeri Neptunove. 
Zbog ljubavi i jesam hladna stijena. Ali nutrina mi je vrela. Vruć 
sam. Gorim!? 

Plamen iz Adamastorovih ralja osvijetlio je krunu tmastih 
oblaka kojima se prikaza razmahivala okrećući vratinu. Orijaškom 
je ljevicom razgrtala more, a desnicom se na karavele nabacivala 
stijenjem. 

“Bori se s Tetidom, a ne s nama!" dovikivali su mornari. 

“Borim se, a vi smetate. Tetida je postala val. Moja mi kraljevna 
oplakuje obale, čas bliska, čas daleka. Osjećate li tu bol?!" 

Vasco se uspravio na pramcu. 

“Noli me tangere!" 

Bacajući stijene, Adamastor je bjesnio. 

“Bježite! Ometate me! Zbog vas ne uspijevam zagrliti dragu. 
Izmiče mi svakim novim valom!" 

Vasco je pritrčao kormilu i doviknuo strahom omamljenoj posadi. 

“Naprijed! Tko se boji nesreće, neće ugledati sreću! Adamastor 
je samo znak, na pravom smo putu! 

Ne zna se je li Vascov poklič otjerao Adamastora ili je sablast, 
izmučena Tetidinim bjegovima, samovoljno odustala od borbe s 
Portugalcima. Oluja je nakon Vascovih riječi jenjala, a Adamastor je 
postupno poprimio obličje rta. More i nebo su se počeli razlikovati. 
Vasco je klonuo. Eho mu je razdirao bubnjiće. Umjesto predaha, u 
glavi mu je tutnjalo. Nije se mogao radovati. Buka ga je ometala. 
A ekspedicija je odnijela pobjedu. Protiv mora, neba, prirode, 
Adamastora i straha. 

U Vascovom je dnevniku uz datum četvrti studeni 1497. godine 
stajala jedna jedina riječ: pristajanje. Sidra su bačena u zaljevu 
Sveta Helena, a Pero de Aleuguar otputio se istražiti ga. 

Mornari, znalci vode, gladovali su za kopnom, a crni domoroci 
za raznobojnim staklima i oslikanim portugalskim azulejossima. 
Trampa je oduvijek govorila sve svjetske jezike. Iako je karavele 
punila hranom i vodom, Vasco je se gnušao. Grozio se sjaja koji 
je pridodavala očima. Potrebi za gomilanjem. 

Radije je proučavao taj arhaičan svijet i njihov jezik simbola. 
Prikradao im se. Ne ometajući ih, pokušavao je biti sjena koja 
osluškuje i pamti. Uz njih se i sam osjećao arhetipski. Iskonski 
snažan i određen. 

Svojim se Portugalcima izmicao. Nastojao je ne vidjeti što čini 
Diazov brat, Diego. Ne vidjeti njegov prezir upućen domorocima. 
Ismijavanje neukosti. 

Nismo li svi djeca jednoga Boga? Eho je osjetio Vascov nemir. 
Napao ga je iz prikrajka. Eho i Diegov smijeh. Morao je maknuti 
se. Krenuti. Nastaviti. 

Mjeseci koji su uslijedili vodili su prema sjeveru i ekvatoru. Ušće 
Velike riblje rijeke prošao je 16. prosinca. Predjele na koje je nailazio 
nije poznavao ni po čuvenju. Nastojao je ne slušati nezadovoljstvo 

posade, ne vidjeti tromo razvijanje jedara i podsmijeh s kojim su ga 
nazivali “hvatačem sudbine“. On ne hvata nikoga, nego se sudbina 
hvata za njega — po jeziku, ušima i stopalima. Neka, izdržat će. 
Otrpjet će svoje križne postaje, ma koliko god ih bilo, četrnaest, 
kao Kristovih, ili više... Morao je misliti samo jedno. Izdržati... 
barem do Badnjaka... 

No, Badnjak je pristigao, a misija još uvijek nije bila ispunjena. 
O morima s istočne obale Afrike nije imao spoznaja. Nagađao je 
struje. Osluškivao je vjetrove. Plovio je tik uz obalu i strahovao 
za karavele. Zar je rekao Badnjak? Večer uoči Kristova rođenja 
on, Vasco, usuđivao se strahovati i tako se prikloniti posrnulom 
anđelu. Nije li malodušje otklon od Vjere? Dlake s jezika su ga 
gušile. Kao i pogled na obalu. Pomolio se i osjetio prisutnost 
Boga, tvorca svih ljepota. Ovoga časa nije mogao učiniti puno. 
Mogao je tek ustrajati. I poigrati se riječju. Zar i u Bibliji ne stoji: 
na početku bijaše Riječ?! Riječ koja oblikuje misao. A misli se ne 
pojavljuju niotkuda. One su pokret stvarnosti, onoga što se nastoji 
spoznati. Iz njih se ne može istupiti. Sada, baš ovoga časa, morao 
je nešto učiniti. Označiti Badnjak, Kristovo rođenje i postojanje. 
Pozvao je pisara. Pomno je birao riječi. Složio ih je u odluku. Ta, 
on je imao ovlasti, a Bog mu je dao dalekovidan pogled kojim je 
zamjećivao ono što je drugima bilo nejasno. Odluka je zvučala 
dobro. “Koloritni predjeli afričke obale od današnjega se dana, 
24. 12. 1497., nazivaju imenom Natal. Odluku potpisuje izaslanik 
kralja Portugala, Vasco da Gama" 

To je bilo baš dobro. Ekspedicija je dobivala smisao. Spomenuo 
sam se Krista i njegovih postaja. Ipak, kako je Krist mogao umrijeti 
opraštajući krvniku? Zar nije osjećao bijes zbog poraza? Ja se ne 
bih uspio obuzdati. Sumnjam li? Jesam li nevjernik? Nisam. Sve 
sam, samo ne nevjernik. Dokazat ću da vjerujem. I ja ću svoje 
postaje izdržati. 

Pristajanja uz Afriku Vasca su natjerala da se pita što čovjeka čini 
divljim? Obilje ili oskudnost podataka? Glave njegovih mornara 
kao da su podlegle zbrci. Vašaru poimanja. Nadao se, to što čine 
crnim domorocima odraz je iscrpljenosti i malodušja. Ipak, kako 
oni, upućeni u tajne filozofije i Vjere, u crnim ljudima ne vide 
oblik Božje obznane? Nije li se u puštenoj krvi domorodaca jasno 
crvenjelo crvenilo jednako svima nama? 

Žalio je zbog čestih pristajanja. Pristajanja su razočaravala 
novim neljudskostima, a ljepota Prirode ih je naglašavala. 

Za blagdan Sveta tri kralja zaustavili su se uz ušće rijeke. U tom 
trenutku misli su mu bile najdragocjeniji posjed. Riječi kojima je 
oblikovao misli. I nazive. Rijeku je nazvao Rio do Cobre. Najnužnije 
popravljanje Santa Rafaela zahtijevalo je točno trideset i dva dana. 
Previše. Kopno je od mornara činilo demone. U dnevnik je zapisao: 
“Ne predstavljamo se kršćanima. Tako sam odlučio jer ne znamo 
kakvi će nas neznabošci dočekati. Ali, i zbog stida. Posadu jedva 
obuzdavam. Kako biti milostiv prema onima koji zaboravljaju Tebe 
Kriste i Tvoje poruke? Nedostaje nam vodič. Loš sam u navigiranju 
i morem i njihovim dušama. Portugalci su se pokazali divljima, a 
vode potpuno nepredvidivima. Bez dobrog navigatora, bojim se, 
nećemo dospjeti nikamo." 

Sredinom siječnja karavele su pristale uz ušće rijeke Quelimane. 
Čišćenje brodskih trupova bilo je neizbježno. Kao da su na izmaku 
bili svi, i brodovi i posada, skorbutom posvema iscrpljena i ma- 
lodušna. Obnova brodova napredovala je sporo. Jednako tako i 
izgradnja utvrde. Od kada je načuo prigovore kojima ga prozivaju 
za popustljivost prema starosjediocima, Vasco se nastojao izmaći. 
Vrijeme je provodio u razgovorima s Paulom i u traganju za novim 
navigatorima. S bratom se razumio potpunije negoli ikada u 
Portugalu. Doživljena iskustva vezivala su ih jednako snažno kao i 
djetinjstvo. Razumjeli su se bez riječi. Baš tada, među njima je sve 
bilo jasno. Riječima se misli tek dotiču. Njihova su prava značenja 
često prekrivena frazama. Nesporazumima. Vasco je Paula osjećao. 
Umjesto o sebi, govorili su o drugima. O Africi, mornarima, Bogu 
i njegovim obznanama. Rijeku su odlučili nazvati Rios dos Bons, 
Rijekom dobrih znakova. Željeli su vjerovati kako dobre znakove 
ponovno zamjećuju. Točnije, u njih su morali vjerovati. Naprijed 
ih više nije gonila želja. Uz njih je ostala samo nada. 

Prema sjeveru Afrike isplovili su koncem veljače. Vrijeme je 
bilo mirno, posada tiha. Vasco je zapisao u dnevnik: “Plovidbom 
pratimo toplu morsku struju. 

Treće veliko pristajanje uz istočnu obalu Afrike dogodilo se na 
otoku Mozambiku. Iako nije planirao dugo zadržavanje, valjalo 
je obnoviti zalihe vode i konačno doznati kako ploviti. Struje su 
ga već dulje vrijeme zbunjivale. 

Santa Rafael. 


Tamnoputi stanovnici Mozambika, po svemu sudeći, bili su mu- 
slimani. Odavao ih je prije svega govor, vrlo srodan maurskom, S 
pokojom razlikom — u intoniranju i naglašavanju. Domaćini su se 
činili upućeni u trgovinu i impresionirani talijanskim trgovcima s 
Levanta. Na sve su načine pokušavali doznati tko su pridošlice, 
prije svega provocirajući ih razmetanjima u poznavanju plovidbe, 
aktualnih cijena tražene robe i beskonačnim cjenkanjem. Ipak, 
informacije i potrepštine uspješno su se razmjenjivale sve do prve 
nedjelje, kada su se Portugalci osamili na nenastanjenom otoku i 
održali kršćansko bogoslužje. Malo je reći kako je te iste nedjelje 
došlo do incidenta. Sultan ih je nakon povratka s bogoslužja dočekao 
pripravan i naoružan. A Vasco je zapamtio vatru. Oganj ravan 
onome u paklu. Udarce i krv. Rat za vodu i povlačenje. Plotune 

topovske tanadi ispaljene s protjeranih karavela. Zapomaganje 
otete dvojice Maura. I bijes. 


Korist od otetih Maura pri navigiranju portugalskih karavela bila je 
manja od štete koju su ubrzo učinili. Početkom travnja na obzoru 
se pojavila Mombasa, zemlja u kojoj je dan dugačak koliko i noć. 
Vasco je puna tri dana dvojio o uplovljavanju, a kada se konačno 
odlučio na njega, jedan od tamnoputih navigatora je s vrha katarke 
skočio u more i otplivao na obalu. Okretanje karavela pučini moglo 
je izazvati nove incidente. S druge strane, uputiti se obali moglo je 
polučiti trajne posljedice. U svakom slučaju, više nije imalo svrhe 
tajiti kršćanski identitet. 

Stoga je na drugi dan Uskrsa (16. travnja), Vasco odlučio 
malindijskom kralju poslati glasnika, obznaniti zemlju iz koje 
dolazi i zamoliti za audijenciju. Pokazalo se da je u takvoj odluci 
bilo ponešto i dobre kobi. Stanovnike Malindija, iako Maure, 
nije odlikovalo vjerolomstvo i krvoločnost svojstvena Maurima 
iz Mombase, a dobrodošlica koja je uslijedila ukazivala je na to 
da i među suparnicima postoje oni koji su rukovođeni uljudnim 
karakterom. Malindijski je kralj u znak pozdrava kršćanima prema 
karavelama odaslao darove, ovce, kokoši, voće, birana jela, dobra 
pića i druge sitne znakove dobrodošlice. 

Vasco se požurio s odgovorom. Držao je da i dobrota, ako 
čeka, može ostarjeti. Na obalu je uputio časnika koji je poznavao 
nešto maurskoga jezika i uzvratne darove: skupocjenu svilu, 
brušene koralje, azzulejose i oslikano staklo. Darovima je priložio 
pozivnicu kralju za posjet Santa Gabrijelu koji, kako je naveo, zbog 
kapetanskih obveza, nije bio u prilici napustiti. 

Prijepodne je proteklo u iščekivanju, a s prvim poslijepodnevnim 
zrakama kralj i dvorska svita našli su se nadomak karavela. Susret 
su popratile trublje i omaglica od praskanja lubardi. 

Za razgledanja portugalskog galijuna Vasco se upinjao prevo- 
ditelja natjerati na prevođenje bitnih detalja slavne portugalske 
povijesti i grada Lisabona koji je utemeljio Uliks, legendarni grčki 
moreplovac. Malindijski kralj morao je doznati da ova ekspedicija 
nije važna sama po sebi. Ona je u svakom od mornara oživljavala 
žustru krv svih predaka. Bez portugalske povijesti upisane u navike 
i svjetonazore nitko od njih ne bi bio ono što jest. Vasco je to morao 
reći ovom gostoljubivom kralju i opravdati upućenu im dobrodošlicu. 

Zbog njegove neukosti i nepoznavanja maurskoga jezika razgovor 
se sveo na smješkanja. Na nesreću, prevoditelj nije govorio nego 
njakao. Vasca je obuzimao bijes koji je oduvijek gajio prema praznim 

riječima i pogrešnim govorenjima. Magarac. I on, i svi mornari, svi 
su oni samo hrpa magaradi. Ljutio se i na sebe. Cijeli su mu život 
nedostajale riječi. Pomišljao je, valjda mu je zato jezik i obrastao 
dlakama. Svatko normalan shvatio bi da kosmato čudovište u 
njegovim ustima ukazuje na to da nikada neće pronalaziti prave 
riječi. Ne smeta mu govorenju, a svejedno, nitko ga ne razumije. 
Je li to išta drugo doli osuda? 


Paulo je, srećom, zadržao staloženost, a malindijski kralj uvjerenje 
da su prijateljski kontakti stvoreni. Nakon što su se Vascove dlake 
s jezika i misli povezale u nerazmrsivo klupko, Paulo je preuzeo 
ulogu domaćina. Znao je otprije da u ovakvim stanjima Vasca 
valja prepustiti samoći i razgovorima sa samim sobom. Priči kojoj 
nije potreban jezik. Monologu. O egu. Ljutnji na taštinu. I strahu 
da se nikada neće približiti Bogu dok ga ego bude zasljepljivao. 

U uzvratnim posjetima malindijskom tlu slijedile su gozbe začinjene 
opojnom ritmičnošću bubnjeva i rasplesanih pokreta. 

Potpuno izvjesno, malindijskoga je kralja intrigirala Vascova 
ekspedicija. Prijateljstvo koje im je iskazivao možda i nije bilo u 
potpunosti hinjeno, ali nije bilo nevjerojatno da je zbog interesa 
Malindija, a i svoje osobne radoznalosti, želio ostati upućen u 
buduća kretanja ovih kršćana. Na gozbama je, bez puno napo- 
ra, doznavao njihove strahove i planove. Kako im je navigacija 
predstavljala sve veći problem, odlučio im je u pratnji osigurati 
nazočnost najpriznatijeg navigatora tih prostora, Shihab al-Din 
Ahmad ibn Majid al Najdija. 

Ahmad Ibn Majid bio je znalac mnogo čega. Osim pomorstvu, 
život je posvetio astronomiji, ljekarstvu i Allahu. Godinama, uvijek 
iznova, uporno je izučavao svih 114 sura Kur'ana te je osim tevhida, 
učenja o Allahovoj jednoći, rado upozoravao i na ostale poruke 
Proroka. Njih je vidio u svemu, a posebno u putovanju, na koje 
je i sam Kur'an pozivao. 

Redovito je pojio sirotinju, dijelio svoju imovinu i postio, ne 
samo za Ramazana, nego iu mnogim bezimenim danima. Blagujući 
pri iftaru iznova je shvaćao blagodati kojih bi se danju odricao. 
Zahvaljivao je Allahu na mijenama kojima je obdario svijet i na 
mjeri s kojom je uzvisio nebo i razastro zemlju. Ahmad je život u 
cijelosti posvetio Allahu, Onome koji nikada ne spava. 

Malindijskome kralju bio je posvema odan, a kralj mu se zauzvrat 
povjeravao i propitivao ga za mišljenje. Ahmadovi su savjeti, kao i 
sm Ahmad, bili osebujni, redovito u sprezi sa Svetom Knjigom i 
putovanjima. O njegovoj su prirodi govorile i rečenične konstrukcije, 
nikada direktne, nikada uvredljive, redovito dalekovidne. Primje- 
rice, kada bi kralja upozoravao na loše suradnike, Ahmad bi mu 
se obraćao retoričkim pitanjem. Zašto oni ne putuju po svijetu? 
Putujući, mogli bi vidjeli kako su završili oni prije njih. To bi ih 
poučilo onome za što su slijepi. 

Ili, kada bi tkogod posumnjao u njegova znanja iz navigacije, 
Ahmad ne bi nijekao. Uvjeravanja je držao oblikom agresije, a 
uvjerenja i djela snažnijima od izgovorenih riječi. Sumnjičavca bi 
pozivao da se odmjere u plovidbi noću, onoj najtamnijoj kad je 
Sjevernjača prekrivena oblacima. Kako bilježe Ahmadovi rukopisi i 
drugi dokumenti doba, svaki od dvoboja završavao je u Ahmadovu 
korist. 

U dolasku Portugalaca Ahmad je prepoznao svoj novi poziv. Za 
gozbama ih je pomno promatrao. Znakovi su ga upućivali na 
odlazak iz kraljevine. Vasco da Gama bit će krvolok. Nesvjestan 
svoje uloge, ali krvolok. Potopit će brod s preko šest stotina vjernika. 
Da, s Portugalcima je za Ahmada pristiglo doba da Malindiju služi 
iz daljine. Znao je, poruku zvijezda neće moći promijeniti. Ipak, 
umiješa li se među Portugalce, možda će je uspjeti ublažiti. Nije 
puno, ali vrijedilo je pokušati. 

Nakon jedne od gozbi, prije negoli su se dotakli rasprave o 
portugalskim problemima s navigacijom, Ahmad se odlučio. 
Pričekao je stanku, a zatim je progovorio. Onako kako je govorio 
kad je bio nemiran. Kratko. Jezgrovito. Gledajući u ostatke pečenja 
od prepelice predložio je neka ga kralj dodijeli Francima. 

“Što to govoriš, Ahmade? Ta znaš koliko mi vrijediš.? 

“Ne smijemo pustiti Portugalce da odu sami i slobodni." 

“Da, previše su sumanuti. Ali, neka idu. Neka odu i neka se 
ne vraćaju." 

“Netko naš mora otići s njima." 

“Misliš, ne smijemo ih ispratiti bez doušnika?" 

“Kažem Ti opet, pošalji mene.? 

“Prihvaćanje tvojih savjeta do sada je bila moja vrlina, ali..." 

“Poslušaj me još ovaj put, pošalji me s njima." 

“Kud baš tebe, Ahmade? Znaš kakvo je doba nastupilo, sve je 
više svijeta, a sve manje ljudi." 

“Zar nisi i sam rekao da je oduvijek tako, svake godine se 
povećava opseg, a smanjuje dubina?" 

“I onda mi predlažeš da ostanem bez čovjeka s dubinom? * 

“Znaš da ne ostaješ bez mene." 

“Mh, da. Jednom izmiješane sudbine, uvijek pomiješani životi. 
Nego, ne želiš li otići iz drugih razloga?" 

“Kojih, kralju, tako Ti svega?" 

“Čovjek si, sve je moguće. Možda si nezadovoljan životom 
na dvoru. Poznajem te. Nikada nisi priznao kad si trpio. Imaš li 
svega dovoljno?" 

“Ne pitaj me ono što dobro znaš. Odavna me ne pokreće 
imovina." 

“Nego?* 

“Nego, usjedio sam se. A mogao bih biti i koristan Tebi, kra- 
ljevstvu i nemoj zamjeriti, prije svega islamu." 

“E, da. I sam sam pomislio, ne sluti dobro vidjeti ovolike Franke 
na putu za Indiju." 

“Čuo si ih. Ne znaju što trebaju, ali ne štede udarati lumbardama 
itanadi. Kažu, trebaju im začini. Bojim se, gladni su nečeg drugog.* 

“Dakle, ti si odlučio?" 

“Mirno i bez dvojbi. Sutra me ponudi." 

“Umjesto Sudbine, ti svojoj dobroti svojom voljom i odlukom 
sam činiš zapis!" 

Raskoš završne gozbe zasjenila je sve prethodne. Na bogatim se 
trpezama nalazilo sve što skače, leti i pari se u gnijezdu, jarebice, 
prepelice i druge vrste ptica; meso u octu, pečene tikve s pčelinjim 
medom i kokoši s nadjevom od neslanoga sira. Kada je posluženo 
jelo od zašećerenih badema preliveno ružinom vodom i mošusom, 
dvoranu su zatresli udarci bubnjeva. Očekivao se proglas malindij- 
skoga kralja upućen portugalskom kralju Emanuelu I. 

U ovoj se zemlji sve događalo polako. Tako je i čitanje proglasa 
potrajalo cijeli sat. Kitnjasti je uvod pratio nadugačak opis gosto- 
primstva ukazanog članovima Vascove ekspedicije, a zatim i vrlina 
malindijskog kralja i cijele nacije. Redom su se iznosili i pobrojavali 
darovi upućeni kralju Emanuelu I. i Portugalu, a posljednjom je 
rečenicom posebno istaknuto dodjeljivanje Ahmada Ibn Majida 
na potporu i pratnju Vascovim mornarima. 

Okrijepljeni boravkom u Malindiju, Portugalci su zajedrili prema 
gradu Kalikutu. Činilo se da i jedra prepoznaju mir s kojim ih je 
razvila sigurna ruka Shihab al-Din Ahmad ibn Majid al Najdija, 
najiskusnijeg navigatora cijelog muslimanskoga svijeta. Portugalski su 
mornari neko vrijeme lomili jezik u izgovaranju njegova komplicirana 
imena, a zatim su ga, impresionirani njegovom vještinom tumačenja 
zvijezda i predviđanja, nazvali Malema Canaua - Kapetan Astrolog. 

Ahmad je unio velike promjene u život na karaveli Santa Gabrijel. 
Svakodnevno razmatanje tepiha i pet obrednih klanjanja Allahu 
bili su razlog zgražanjima i povod negodovanjima portugalskih 
mornara od prvoga dana zajedničke plovidbe. Ahmad je njihovo 
zaziranje koristio za širenje islamske misli. 

“Čudite se klanjanju? Nedosljedni ste sve dok i sami ne mirujete. 
Gibanjem, Vi uvažavate Njega jer Allah je naredio kretanje, a ne 
mirovanje. Klanjajući mu se pet puta u danu poštujem Onoga koji 
sve mijenja, a sm se ne mijenja nikada. 

Neosjetno, Ahmad ih je upućivao u temelje islama. Satima je 
govorio o surama, Allahovim obznanama i položajima u namazu. 
Njegova bi poučavanja redovito prekidao Vasco da Gama. Ljutio 
se što su njegovi kršćani tako lako zanemarivali svoje obrede, a 
tako dosljedno pratili Ahmadove namaze. Sve bi bilo lakše kada 
Ahmad ne bi govorio. A taj je baš znao mlatiti jezikom. Kakvom li 
je lakoćom usvajao portugalski! Možda ga je znao otprije? Možda 
je i sdm bio upućen u Knjigu Sirahovu i upozorenje da i slava 
i sramota dolaze od riječi jer jezik je čovjekov dar, ali i propast 
njegova. Nekome propast, a nekome sredstvo za dostizanje cilja, 
mislio je Vasco. Eto, Ahmad ga koristi. Opija ove portugalske 
budale milozvučnim porukama. S njegovim rečenicama kao da se 
dovlači i neki miris. Miris jasmina i orijenta. Čarobnjak je on i mag. 
Jedri glupo, a uspješno. Tko bi pomislio da se treba odmaknuti od 
obale i zaputiti prema otvorenom moru? Vrag jedan, to je on. Vrag, 
posrnuli anđeo. Valovi mu se razmiču kao da i sami zaziru od njega. 

Ali, čut će on riječ kršćansku. Niti jedno stvorenje obdareno 
razumom i osjećajima ne može odoljeti ljepoti i mudrosti Biblije. 
Na Ahmadova klanjanja treba uzvratiti misama. Tako je, to je 
dobar plan. Molitve će se odvijati danonoćno. Konačno, nismo li 
brojniji od jednoj jedinog Maura? 

Tih je dana Santa Gabrijel pružao jedinstvenu sliku. Na njegovoj 
su se palubi ravnomjernim ritmom smjenjivale molitve Kristu i 
Ahmadovi namazi Allahu. Istodobno, Zapadna je Europa strahovala 

od osmanskih osvajača s Istoka, a Istočna od osvajanja Europejaca 
sa Zapada čiji je predstavnik bio i sam Vasco. Nadmoći su se njušile 


+. ve, 


druge. Zavladati, ovladati i postati neprikosnovene. 


g 


Jednoga praskozorja, nedaleko obala Goe, Ahmad se obratio Vascu. 

“Poštovani emire-al-bahr, je li te moj kralj izvolio izvijestiti o 
utvrdi nad utvrdama?" 

Vasco je u prvi mah pomislio da ga Ahmad priprema za jednu 
od uzaludnih religijskih rasprava. Odlučio je biti odriješit. 

“Ahmade, poštujem kralja Malinidije, ali tebe ću sasjeći mačem 
zaboraviš li još jednom da ploviš pod barjakom Krista, Božjega sina 
čije je carstvo nebesko i slava i moć u vjekove!? 

Ahmadu su odlike Vascove vruće krvi bile već posve poznate. 
Zbog njih je i sada odstupio nekoliko koraka. 

“Saburom je dženet pokriven. Nema raja bez strpljenja, efendija... 
naravno, ako ti je naum postati dženetlija!" 

Odmaknuo se još nekoliko koraka i zaškiljio na Vasca razmo- 
tavajući janjeću kožu. Poznavao je on odlike radoznalosti, zbog 
nje su i mačke znale ostati bez glave. Očima je prelazio iscrtane 
linije obala Indijskoga oceana sve dok nije zamijetio kako i Vascov 
pogled slijedi istu liniju. 

“Vidiš li ovu točku, udaljenu na dva dana plovidbe?" 

Vasco se primaknuo koži. “Što to piše?" 

“Diu, efendija, Diu." 

“Mhm, utvrda onoga... Kako se ono zvao?" 

“Melek Jaše, efendija. 

“Da, sjećam se, nešto sam načuo. On je niotkuda?" 

“Tako nekako. Prije osamnaest godina nije mu se ni za ime 
znalo, ali danas mu se ruka nadaleko prepoznaje." 

“Hoćeš li ti, Ahmade, izreći nešto razumljivo? Ne podnosim 
tvoje zagonetke." 

“Hoću reći, efendija, tko se čime zanima, po tome se i poznaje. Eto 
na primjer, njega... Zarana je stekao povjerenje kralja Gudžerata, a 
odakle je stigao — ne zna se, od čijeg je sjemena niknuo — ne zna se, 
čija ga je ruka šibom udarala — ne zna se. Ali zato ono što je do sada 
uradio, to ti spominju i hvale, efendija, svi što jedre ovim morem." 

“Čekaj, efendija, sjedni. Kamo si krenuo? Hoćeš sve odjednom 
doznati... Ali, efendija, Ti kao učen čovjek sigurno znaš kolika je 

pogreška kada se zamršeno pitanje treba brzo riješiti? Ahmad ne 
preskače u govorenju." 

“Govori ako ti se hoće, ili me pusti s mirom.* 

“Zovu ga Melek Jaša." 

“To sam i bez tebe znao." 

“Poznato je i da je iz nepoznata kraja i da su u njegovoj vlasti 
četiri bogata grada, svaki uz more i svaki s dobrom lukom, Diu, 
Vasai, Madrefabad i Jaket.? 

“Noli me tangere.? 

“A je li ti poznato kako je luku Diu izgradio sam samcat, po 
uzoru na grad iz svog nepoznatog kraja? Znaš da je u milosti staroga 
sultana Mahmudbega, ali znaš li da se sdm bori isto kao neka pčela, 
nikada samo za sebe, nego uvijek i za drugoga.? 

“Zašto bih to morao znati?" 

“Zato što ti on neće otvoriti vrata. Na tvrd ćeš orah naići." 

“Ne bojim se nikoga, uz mene je Krist i moja vjera.? 

“Ali, znaš li njegove navike? Znaš li mu vrline?" 

“Noli me tangere!" 

“Ne dotiče te ništa njegovo, a ipak ćete se susresti." 

“Susretao sam se s mnogima." 

“Da, ali rijetki su toliko oprezni i prepredeni." 

“Je li? Po čemu to sudiš?" 

“O sebi nikomu ne progovara, ali, zna Ahmad ono što ne 
znaju mnogi, Jaša je rođen kao kršćanin, u Dubrovniku na obali 
Jadranskoga mora." 

“Možda je to laž, izmišljotina puka." 

“Čemu će mu onda iglom ubockani križ pod miškom? U tim 
njihovim krajevima Turci odvode djecu, a majke ih označuju križem 
da ne bi zaboravili odakle su." 

“Hm, on je, dakle, naš. Kršćanin!" 

“Ne bih to uzeo zdravo za gotovo. Kažem ti, himben je i o sebi 
ništa ne odaje. Sada vrijedi za pravoga muslimana." 

“Dobro, o tome ćemo poslije... Kakav je to grad u Gudžeratu, 
ta luka Diu?" 

“Čvrst i tvrd kao stijena. Neosvojiv kao uvjerenja iskrenoga 
vjernika. Od pustog otoka uz grad Jaša je izgradio predgrađe Bandar 
dei Rumi s najmanje četiri stotine duša iz rodnog kraja." 

“Oni su mu namjesnici?* 

“A, ne. Svi do jednog su trgovci, nikad u ostanku, uvijek u 
odlasku. Podigao im je bazar, pustio ih trgovati, a oni mu donose 
vijesti i s kopna i s mora." 

“U tom predgrađu su, dakle, kršćani?" 

“Nema ti kod njega, samo ovi, samo oni. Svakojaki svijet se 
okuplja u Bandar dei Rumi. Dolaze i odlaze po slobodnoj volji, 
pripadaju svatko svojoj vjeri, dobro trguju i uvijek se vraćaju, a oni 
ih časti medovinom, vinom zaslađenim medom." 

Vasco je pomislio na svoj Lisabon, na dokove, na četvrt Alfama, 
na najzapadniju zemlju Europe i Cabo da Roca, najzapadniju točku 
svijeta. Poželio je ostati sam i osluhnuti slike i uspomene u sebi. 
Dlake s jezika ponovno su mu se kovrčale. U njemu je zavladalo 
doba u kojemu su i vladari i sužnji sami sa sobom. 

Valjalo mu je odgovoriti na pismo kralja Emanuela I. dostavljeno 
mu kopnenim putovima. Letimice je preletio listu počasti kojima je 
nagrađen, kao i pohvale upućene posadi, nagrade koje ih očekuju 
i promaknuća koja im se pripremaju. Kralj ga je obavještavao i 
o zbivanjima na kopnenom dijelu azijskih krajeva, ali i o svojim 
osobnim bojaznima od mogućeg poraza pri pokušaju opsade grada 
Diu. Upozoravao je kako prilaz Gudžeratu priječi osobito vješt 
zapovjednik Melek Jaša te je iznosio mišljenje da se osvajanje luke 
Diu ostavi za neko drugo doba. Predlagao je neka karavele nastave 
plovidbu prema istoku jer bi izmorena posada mogla podlijeći 
udarcima diuske obrane. 


Vasco je presavio kraljevo pismo. Ravnajući mu rubove, sravnjivao 
je utiske u sebi, a Ahmad je, okrenut Meki, ponavljao riječi svete 
Knjige. Što li mi toliko smeta u islamu, pitao se Vasco. Možda 
srodnost njihove i naše predaje? Isom zovu Isusa, Mejrimom Mariju, 
Ademom Adama. Teško podnosim srodnost, mislio je. I Paulo me 
prečesto žesti. A toliko smo slični. Ta njegova tvrdoglavost! Kako 
samo skače na Joćdoa Nunesa kada me napada zbog popustljivosti 
prema domorocima. Glupo. Glupo i bespotrebno. Ne postoje niže 
rase, svi su jednako predodređeni — ostanku, odlasku i radoznalosti. 
A ipak, granice nam nisu jednako postavljene. Možda one sežu do 
obzora očaja? Nunes nije glup, samo je privržen starim svjetona- 
zorima. Koči ga odanost navikama. I mišljenje može biti navika. 
Baš kao i odanost. A Paulo ne vidi ništa od svega toga. Ne uviđa 
koliko nastojim pobjeći od sitničavosti. Čak i on misli, važan mi 
je cilj, odredište. Sve sam ih obmanuo. Ja samo moram putovati. 
Otiskivati se kao luđak. Možda i jesam lud. Možda su glasovi u 
mojoj glavi potvrda ludosti. Ili su samo oblici onih osoba od kojih 
ću se rastajati onoga dana kada budem trebao umrijeti? 

Dane je kupljene namirnice odložio u uskom hodniku. Potom je 
ponovno izišao pred kuću i nekoliko puta glasno udario nogama u 
ciglene stube. Stresanjem ilovače s cipela najavljivao je ulazak. Rano 
stečene navike teško se zaboravljaju. Sjetio se, otac mu je oduvijek 
ponavljao da sve može postati navikom, i hrabrost i strah. 

Otvorio je vrata kuhinje. Na otomanu, iza stola, ležala je majka 
zatvorenih očiju. Domahnula mu je rukom pozivajući ga k sebi. 

“Ne brini se, sine, nije mi ništa. Odmaram oči, znaš već, okružile 
su me slike. Dane moj, kada bih mogla, pa da se ne sjećam. Ali ne 
mogu, u tome ti je moja nesreća i kob. Sada, kada je sve prošlo i 
kada me žuljaju i kosti i tijelo, mogu ti reći, duša boli više od kostiju. 

Dane joj se smjestio uz uzglavlje. Okrenuo se uokolo tražeći 
pepeljaru. 

“Nisam gladan. Samo ti lezi, navratio sam na brzinu, usput." 

Majka se promeškoljila. Okrenula se u Daninom smjeru i otvorila 
samo jedno oko. 

“Jesam li ti rekla oklen smo mi?" 

Kada nije dobila odgovor, ponovno je zatvorila oči i nastavila. 

“Mi smo po prirodi Talijani, od dva brata, oba trgovca, od dva 
Puljiza. Jednoga dana njih su se dvojica dogodila u Dalmaciji. Tu 
su se i nastanili, jedan gore, u brdu, a drugi je dolje, pod brdom, 
otvorio trgovinu. Tako su ti nastala i mjesta: Puljizi Gornji, Puljizi 
Donji i Mlin na Jarugi. U našoj se kući govorilo pola hrvatski, pola 
talijanski.? 

Pogledala ga je u trenutku gašenja cigarete. 

“Nemoj, sine, toliko pušiti. Isti si ćaća. Što ću s vama kada vam 
sagori duša?... A ti, šutiš? Čekaj, reći ću ti o mojoj sestri. Znaš 
ti kakva je Điva ljepotica bila — crne oči, bijeli zubi. Umrla je za 
avionskog napada četrdeset i treće. Ja sam ti tada bila dijete, a ona 
lijepa, bogato uređena. E, što se ta voljela nositi i pokazivati. Vidim 
je kao i onda... trčala je ledinom dok su avioni fijukali iznad glava. 
U pola trka k'o pokošena je udarila u zemlju i nije se više dizala. 
Odnijela je na sebi puno mesa, i zlata." 

Dane je zapalio još jednu cigaretu, ovaj put nezamijećenu. 

“Điva je loše živjela s tim Marijanom. A on je, ipak, s njom 
sahranio sve njezino zlato. Nije dugo živio. Brzo je otišao, valjda za 

njom. Prije smrti podijelio je Đivinu robu, a ja sam još godinama 
sretala žene u njezinim haljinama. 


Na vratima su se začuli koraci, udaranje cipela o dovratak, a potom i 
otvaranje vrata. Dane je pomislio, u ovoj se kući zvukovi ne mijenjaju 
desetljećima. Kao i tada, znao je, otac se vraća. Pamtio ga je po 
mirisu duhana i mesliđana, po vatri koju je održavao u ciglarskoj 
peći, po ustrajnosti, trpljenju i šutnji. 

Mama je i dalje žmirila, a oči su joj šetale pod vjeđama i nadalje 
prateći Đivu. 

“I, tako, jednoga dana, Điva je kretala kući nakon posla u ljeva- 
onici, a ja sam je, kao i inače, čekala pod bagremom. Tada nam je 
prišao neki Čeh. Činio se radoznalim. Nije odolio znatiželji, svašta 
nas je pitao. I danas patim njegovo pitanje. 

“Što vas dvije Talijanke radite tu, daleko od kuće? 

Nama je tada bilo smiješno što je u nama vidio Talijanke, ali nam 
je promaklo ono daleko od kuće. A po mami smo ti mi Babićevi, 
Dalmatinci. Što ću ti reći za Babićeve nego da su divni, lijepi, prekrasni. 
Oni ti se bave samo gostionom i sada su, u Runovićima, najbogatiji.? 


Tata je sjeo uz Danu. Gledao je pepeljaru i u njoj za njega zabranjenu 
cigaretu. Trebao mu je duhan kojim je sažgan, odavno. Porok kojim 
se vrijeme dijeli na sedmominutne odsječke. Priče o zdravom životu 
za njega nisu postojale. Nije li svaki život nezdrav sam po sebi? 
Hodali brže ili sporije, ionako se ide uvijek jednom stazom, prema 
svima nam zadanom kraju. Čovjek silom hoće zatvoriti krug, a ne 
uspijeva. I što mu ostaje? Pokoji porok, pokoji dojam slobode. Majka 
je proškiljila i jednim okom promotrila Danu. 

“Nisi mi debel, a i neka, bolje je tako. Kilama čovjek mora biti 
sluga i nositi to svoje meso. Nisi ti lud, ti si moja lisica draga, cili si 
na me, na mater svoju.? 

Dane je ocu palio cigaretu i pogledavao na majku, a ona je već 
izgovarala. 

“Što me tako gledaš? Stara sam, ali, nije tvoja mater uvijek takva 
škrlja bila.? 

Odšutjela je zabranjenu cigaretu. Prerijetko se viđaju da bi se 
susreti kvarili jalom, ritualima dnevnih nadmetanja u zabranama, 
ograničenjima i brigama. Dotakla je Daninu ruku i s nježnošću 
nastavila. 

“Neka si mi proputovao svijeta i vidio svašta. Nego, uvijek se 
pitam, jesi li se bojao? Znaš, Dane, od straha ti nema amajlije. Životu 
se ne treba otimati." 

Pri pomisli na višeznačnost riječi strah, Dane se trgnuo. Za njega 
je strašnije od samoga straha bilo njegovo imenovanje. Iščekivanja 
strahovanja. Sebe je držao čovjekom koji strahuje samo od jedne 
pojave na svijetu, od samoga straha. 

“Nije točno“, rekao je u sebi, “ne strahujem zbog straha od straha. 
Plaši me nemoć. Ponekad i sreća.? 

Okrenuo se ocu, koji je sjedio tih i uobičajeno udaljen od razgovora. 

“Kako je, tata?" 

Otac je prije odgovora povukao dim. “Ja sam ti, sine, u progonstvu. 

Majka je negodovala, a Dane je pogađao. 

“Zatvorili su Anđinu točionicu?" 

“Jesu, zatvorili. Moj je svijet svakoga dana sve manji. Nego, vidim, 
donio si nam opet svega. Nisi trebao, ima u nas dosta.? 

Dane je razgrnuo jaknu i izvadio šteku cigareta. 

“Neka, ćaća, davao si i ti. Vas ste dvoje dijelili ni iz čega, kad ste 
najmanje imali... Idem sada.? 

Mama je obuvala papuče i rukom slijepo vrludala zrakom u 
potrazi za Daninim dlanom. 

“Ne vidim te, napale su me neke mrene... Čekaj, neka ti još ovo 
kažem: život je ružan, ali ga ti pokušaj napraviti lijepim. Samo, ne 
smiješ prema sebi biti strog. Ta ti je strogoća ono što se zove robija. 
I neka ti još nešto kažem, dok daješ, do tada i dolaze." 

Dane je već bio na vratima. Po prešutnom dogovoru nisu spomenuli 
da mu je danas rođendan i puno toga neizrečenog bilo je manje teško. 
Majka se pridržavala za stolce pokušavajući ga ispratiti. 

“I kada te, sine, pitaju što ćeš, ne govori, nisi lud. Ako im moraš 
nešto reći, onda neka je to: 

Sutra ću znati, a poslije ću vidjeti.? 

Čežnja za okusom 
bagremova cvijeta 


naputak: 45 je bez ostatka djeljiv s brojevima 5 i 9 
te su brojevi 5 i 9 alikvoti broja 45 


.L+ DM: 


... O broju 45 
Šesterokutni broj (niz šesterokutnih brojeva počinje: 1, 5, 15, 28, 45...) 
Treći po veličini Kaprekarov broj, nakon 1 i 9. 


Svaki broj veći od 45 zbroj je različitih prostih brojeva većih od 11. 


ko &Z-glagoljički znak (K — kako), ima numeričku vrijednost broja 40. 
Ub — glagoljički znak (D — dobrć — dobro), ima numeričku vrijednost broja 5. 


Domovi se oduvijek čuvaju bagremove sjenke, gotovo jednako 
brižljivo kao i hladovine demonskog drveta oraha. Izgnan daleko 
od kuća, bagrem se ustalio u pustarama, uz drumove, jarke i međe. 
Ničući s nemogućih mjesta, iz živoga pijeska 1 uskislih tala, postao 
je najusamljenije drvo ravnice. Kao i usamljenost, i bagremovo je 
drvo oholo i surovo. Ondje gdje pusti korijenje, trajno je u prevlasti: 
posiječe li ga se u panj, iz panja će krenuti tri nova izdanka; sreže li 
se u korijenu, iz njega će izbujati šikara. Ako je združen, iz parova 
prerasta u guste skupine, a suverenim vladanjem osvojenih prostora 
uvećava međašku prirodu graničarske čamotinje. 

Čvrsto ukopan, žilama zadržava klizišta pijeska u osipanju. Njima 
odolijeva sjevercu i kroti zemlju tjerajući je, vukući je i sileći mjestu 
kojemu pripada. Žilavi se, inati i potvrđuje da ravnice neće nestati 
sve dok je bagremova u njoj. 


Osim Daninih roditelja rijetko je tko, ili možda baš nitko, usred 
dvorišta puštao na volju tolikim nasadima bagrema gušiti ostalo 
drveće u rastu. I orah, gladan vlage i hrane, sušio se i povlačio pred 
bodljikavim izbojima bagremovih mladica. 

Robinia pseudacacia, bagrem, biblijski znak besmrtnosti duše, 
Danu je pratio oduvijek. Donosio mu je, kao i danas, miris juga, 
ustreptalost ljeta i slast žvakanja cvjetnih grozdova u vrijeme medenja. 
Svijet nije slučajna pojava, mislio je Dane. Niti sam se bagremom gostio 
slučajno, niti sam bez njega bio slučajno. Obuzela ga je sjeta. Nad 
svim onim godinama u kojima se nije častio nektarom s bagremovih 

grana, ali i nad sadašnjošću, toliko različitom od nekadašnje, naivne 
vizije budućnosti. 

Zatekao se ruku prepunih natrganih grana ijednjaka zagušenog 
cvjetovima. Žvakao ih je halapljivo, gladan okusa koji bi mu vratio 
dane bez kojih je trajno ostao. Nesvjestan vremena, punio je unu- 
trašnjost automobila bodljikavim granama, trnjem i bijelim cvjetnim 
grozdovima. Palio je samohod i pjevušio. 


Što to šušti bagrem bijeli, 
svojim cvijetom uvelim 
kad ga lahor tiho dirne, 
sav u duši zatreperim. 


Divaltovom je prošao do stadiona, a zatim je podvožnjakom izbio na 
Vukovarsku. S Vukovarske je skrenuo u Istarsku, iz nje u Aveniju 
Europe. Kao i svake nedjelje, grad se doimao napuštenim, praznim. 
Zveket jedaćeg pribora, prazna gradska raskrižja i samoćom zatečene 
ulice sposobni su produbiti osjećaj nepripadanja. Svijet je poprimao 
oblike koncentričnih kružnica, svijetlih i pulsirajućih. Poželio je po- 
dijeliti svoje blago. Poželio je biti glasan i nečijim budućim sjećanjem 
sačuvati ovaj trenutak, poželio je biti dijelom vječnosti. 

Iz Šamačke je zavio uz Slona i nastavio Strossmayerovom do 
poznatoga ugla i ljubičaste kuće. Dotrčao je do ulaznih vrata i 
nekoliko puta pritisnuo zvonce. Nestrpljivo je pogledavao u prozor. 
U njega su tupo zurile lončanice afričke ljubičice. Kako nitko nije 
izlazio, još jednom se vratio ulaznim vratima. Zalupao je mjedenom 
alkom ovješenom iznad prezimena Štelzer — Puljiz. 

Nedugo zatim, Danin je osmijeh zalio podrhtavajući bijes dobro 
poznatih kobaltnih očiju i prigušena glasa. 

“Želiš li razgovarati s policijom ili s odvjetnikom?" 

“Ne odgovaraš? Prema mom kalendaru, ti si prije dva tjedna 
trebao ispuniti roditeljsku obvezu. Naravno, nisi se oglasio. Ovo te 
dijete iščekivalo sve do ponoći. Plakala je i cviljela do ponedjeljka. 
Današnji vikend ja imam pravo provesti sa svojim djetetom u miru 

i bez ometanja. Ali, ne... Ti se nenajavljeno pojavljuješ na vratima 
moje kuće, i... zaista, ne znam što očekuješ?" 

Dane je stajao bez riječi, ali i bez osmijeha. Moglo se pomisliti 
da intenzivno smišlja odgovor, no on je zapravo tražio sve ono s čim 
je stao pred ova vrata i ono što je pred njima izgubio. Kobaltno su 
plave oči zasvijetlile bojom neonskih svjetala. 

“Čuvaj me se, Dane!... Davno sam shvatila da tebe ime određuje 
u potpunosti: svako tvoje izgovoreno DA, treba čuti u njegovom 
pravom značenju, a to je NE... Ponovno ti dajem riječ, nikad ti 
neću oprostiti prijevare koje sam od tebe doživjela, kao što ti neću 
dopustiti da svojim postupcima povrijediš ovo dijete kojemu si, na 
nesreću, rođenjem pripao." 


Stajali su sučeljeni jedno drugom, ni pitomi, ni divlji. Neuspijevanje u 
pripitomljavanju rađa bijes, a bijes koji potraje dovoljno dugo prelazi 
u posebnu vrstu nemoći. Tim jedinstvenim osjećajem nemoćnoga 
bijesa dvoje obostrano nepripitomljenih ljudi ispunilo je prostor 
pred vratima ljubičaste kuće. Kada se činilo kako je Dane zaustio 
odgovoriti, začuo se sitan glasić. 

“Ja sam spremna. Nosim i knjige. Mama, nemoj se brinuti, zadaću 
ću napisati s tatom. On će paziti na mene, zar ne, tata?" 

Pogledi. Bijes je potisnula krivica. Lagana mučnina? Da, i lagana 
mučnina. Dijete je vuklo školsku torbu prema Daninom automobilu. 

“Tata, ja bih naprijed. Smijem? Je li da smijem?" 

Dane se okrenuo kobaltnim očima. Glupo je buljio u afričke 
ljubičice. 

“Oprosti, zaista nisam želio da sve ovo bude ovako teško, i... 
nesretno.? 

Učinilo mu se kako ga za ljubičastu kuću vezuju samo odlasci. 
Od godina u kojima je u nju dolazio s osmijehom ostala su vrata s 
dva prezimena. Krivnja, računi, dogovoreni vikendi koje zaboravlja. 

“Tataaa, požuri se. Idemo! Samohod će ti sam otići." 

“Ti si pravi idiot." Vrata su se zatvorila. 

“Ideeemoooo... hajde, tataaaa...? 

Dane se rukom uhvatio za dovratak. Oštar bol u lijevoj ruci 
natjerao ga je da se prisloniti leđima uza zid. Je li idiot? Misli su 

se povlačile. Trebalo je misliti na nešto drugo. Neko drugo vrijeme, 
neko drugo mjesto, neki drugi život, neki drugi svijet. Bolna je ruka 
potražila priču o Melek Jaši. 


“Plovidbom pratimo toplu morsku struju." 

Vasco je otvorio brodski dnevnik. Okrenuo je novu stranicu i 
zapisao datum, 23. kolovoza 1498. godine. Prekrižio se, zahvalio 
Bogu i nastavio dopisivati. 

“Nakon deset mjeseci plovidbe pod okriljem Božje milosti, 
dvadesetog smo svibnja pristali u Kalikut, indijsku prijestolnicu 
nad kojom stoluje Samorin koji je po svojstvu kralj ili nešto srodno 
tome. Oko naših se brodova okupilo mnogo svijeta, čini se vedrog i 
dobronamjernog. Ohrabren njihovim nasmijanim licima, na obalu 
sam otputio glasnika, a ovaj se odmah upustio u razgovor s nekim 
Maurom, ime mu je Monsaide, koji se pokazao vještim govornikom 
španjolskog i dobrim domaćinom. Glasnik se nije vraćao cijele 
noći i za polovice sljedećega dana. Pokazalo se, Monsaide ga je 
ugostio pod svojim krovom. Častio ga je jelima, ali i pričama o 
ovoj zemlji kojom su od davnih vremena pokušavali zagospodariti 
strani vladari, prvi među njima bio je Bakha, potom asirijska 
kraljica Semiramida, a zatim i Aleksandar Makedonski. Povratak 
glasnika dogodio se sutradan, a osmog dana po uplovljavanju u 
Kalikut posjetio nas je katual, guverner ove zemlje, u pratnji nairia, 
ratnika. U nosiljci su me prenijeli u dvorove Samorina, kojemu 
sam ponudio savez s Portugalom i našim kraljem Emanuelom 
I. Ne znam koliko me je pozorno slušao, ali ovaj svijet ne odaje 
ono čime su mu misli zaokupljene. Samorin je usta otvarao tek 
zbog žvakanja lišća betela, mirisne biljke čijoj sam se etričnosti iz 
uljudnosti ubrzo i sam posvetio. S večeri, kada se već nakupilo 
ispljuvaka sažvakana betela, Samorin me otpustio i obećao da će 
mom, portugalskom kralju, poslati darove i odgovor, ali tek nakon 
vijećanja sa savjetnicima. 

Večeras istječe treći mjesec boravka u Kalikutu, gradu na 
Malabarskoj obali. Vrijeme je ljetnih monsuna kad vjetrovi pušu 
s mora na kopno i donose kišu. Dok čekamo Samorinov odgovor, 
kiša nas natapa, a karavele se pune darovima Emanuelu I. Maurin 
Monsaide prevodi nazive darova i načine na koje se koriste. Ne žuri 
jer na ovaj način skraćuje čekanje Samorinova pisanog odgovora 
kralju Emanuelu I. 

Vremena i kiše ovdje je napretek. Čekajući Samorinov odgovor, 
pokušavam shvatiti ovaj puk i njihova budistička vjerovanja. Još 
sam pod utjecajem obrednog kupanja. Nazočio sam mu slučajno, 
u hinduističkom hramu Saiva, nedaleko Kottakkalua, mjesta u 
blizini Kalikuta. Ne razumijem kipove kojima se klanjaju, ali sam 
sklon povjerovati da je stvarnost varka uma. Blisko mi je njihovo 
zagovaranje nenasilja i vježbanje joge. Iskušavao sam je u nekoliko 
navrata. Ishod je bio uvijek jednak — meditirajući, doživljavao 
sam prestanak vrtnje uma i njegovih poriva. Moj se um mijenjao. 

Izučio sam i dijelove vedske matematike. Moram priznati, neke 
složene račune sada provodim lakše i s manje naprezanja. Budizam 
ne razumijem. Zašto mislim da bi Budine sljedbenike Krist rado 
ogrnuo svojom ljubavlju? 

S Ahmadom sam se rijetko susretao. Često je izbivao s kara- 
vela. Eto, i sada je negdje na kopnu. Govori da vrijeme troši na 
prikupljanje podataka o Melek Jaši. Ne vjerujem mu. Ali, nije 
li cijeli život sazdan od nevjerice i osjećaja krivnje kad god smo 
pretjerano lakovjerni?" 


Vasco je odložio pero. Učinilo mu se, za ovu je večer pisao dovoljno. 
Pred njim su iz dana u dan narastali svežnjevi opisa raznih čudesa 
s putovanja. Bilo je tu bilježaka, primjerice, o neobičnoj ptici 
dronti, o nazivima i svojstvima opojnih mirodija, ali i Ahmadovih 
zapisa o malabarskoj obali, velikoj državi Mahmudbega i njegova 
namjesnika Melek Jaše. Pomislio je, valjalo bi unijeti reda i u 
Ahmadove bilješke o Melek Jaši. 

Tek što je počeo čitati, a već je zastao nad prvim redom: 
“Kunem se Juhanom i Marijamom!" Ahmadovu izraženu sklonost 
pretjerivanju i izmišljanju nisu uspijevale obuzdati čak niti prijetnje 
svakojakim vrstama mučenja. 

Tvrdoglaviji je i od vola i od magareta, mislio je Vasco. Ustao je 
i krenuo prema vratima. Kanio je dozvati Ahmada, ali je odustao. 
Uostalom, sigurno se nije vratio, a čak ako i jest, s njim se nije 
vrijedilo inatiti. lonako je sve Vascove ukore odobravao i koristio 
ih kao povod za duge rasprave. 

“Kako god izvoliš, poštovani emir-al-bahr, drugi put ću te sigurno 
poslušati jer ja sam ti, moj efendija, razuman čovjek. Razumijem 
čak i one koji se ne umaraju osuđujući druge. Razumijem ih jer 
ne vide da je osuđivanje nedostatak mašte i nesposobnost domisliti 
nešto bolje." 

Bi li se na ovo nešto moglo izreći? Tu bi valjalo jedino oplesti bi- 
čem ili ga na pramcu objesiti za noge. S Ahmadom je najjednostavnije 

bilo misliti nešto svoje. I tješiti se da je budali mudro ne reći ništa, 
ni puno, ni malo. 

Ali, uz Ahmada je bilo teško i šutjeti. On je i na svađu i na 
šutnju imao spreman odgovor. 

“Što ti drugo mogu reći, emir-al-bahr efendija, negoli da imaš 
posla sa mnom, koji sam razuman čovjek jer radim onako kako 
mislim. Ti bi želio da budem čovjek koji je razumniji od razumnog 
pa da radim po savjetima ljudi koji pravilno misle. Ali, efendija 
moj, takav čovjek ne zna kakve će mu biti posljedice, a takav ne 
može ni tebi valjati." 

Kada Vasco ne bi odgovarao, Ahmad bi žurno nastavljao. 

“Osim toga, obojica znamo kako ti sa mnom imaš veliku sreću 
jer bih ja mogao biti i neodlučan čovjek koji ne zna pravoga puta 
i ne sluša onoga koji ga uči." 

Ahmadova mi mudrovanja valja podnositi, u sebi je mislio Vasco. 
Rijetki su oni koji naizust posjeduju tolika znanja. I ne samo što ih 
posjeduje, već primjenjuje i navigaciju i ljekarstvo kao da je rođen 
s njima. Mora me ljutiti. Koga ne bi uznemiravalo kada bi mu se 
uz drugu osobu, kao meni uz Ahmada, njegova vlastita erudicija 
doimala nepotpunom i opasnijom od neznanja? 

Tako se umirivao i prebirao po Ahmadovim bilješkama. Nije 
volio biti nedosljedan. Stoga je okrenuo prvi list označen široko 
ispisanim naslovom “O podrijetlu Melique Aza", prikupio Shihab 
al-Din Ahmad ibn Majid al Najdi provodeći vrijeme na malabarskoj 
obali, ljeta 1498. od rođenja Krista. 

“Rumi tvrde da je rođen u gradu na Golfu, ili u Zadru ili u 
Ragusi, Dubrovniku. Ja bih rekao da potječe iz Dubrovnika. Lako 
je leći i zamisliti grad po uzoru na Dubrovnik, ali luka Diu toliko 
je nalik na zidine grada Dubrovnika da je nije mogao izgraditi 
nitko drugi doli onaj koji je samoga sebe u zidinama Dubrovnika 
trajno ostavio. 

Kako je dospio u Indiju? Govore, protiv volje. Kao dijete otela 
ga je naša, turska ruka i izbavila ga od kršćanstva. Jest, dobro si 
čuo, kršćanin je bio. Križ mu je još uvijek izbockan pod pazuhom, 
valjda ga je majka njime označila kada ga je nazvala Jakovom. Uz 
križ, kršćansku mu prirodu odaje i pokoja navika. I dan danas pije 
biklu, vino izmiješano s mlijekom; ne protivi se izgradnji kršćanskih 
bogomolja, nego u njih i sam kriomice navraća. 

Neki će reći — oteli ga Turci i odveli do Stambola, ali vjernik zna, 
Allah mu je posvijetlio put. Nije lako živjeti. Svaki je život robija i 
svi smo mi Allahovi robovi. Ako Allah Uzvišeni svome robu ukaže 

pomoć, greške mu postaju pravi put, a mane vrline. Vjernik zato 
zahvalno prima volju Gospodara i u težini vidi dar. 

Ipak, robovati u Stambolu, Carigradu, Konstantinopolu, kako 
li ga se sve ne naziva, nije moglo biti lako. Što je, efendija, reci 
pravo, rumski mladac mogao željeti i misliti u gradu Osmana 
Gazija, utemeljitelja osmanske dinastije, negoli čistu tugu za rodnim 
krajem? Jesu li ga rode nad Bosporom mamile da poleti s njima, 
Dubrovniku i kršćanima? Jesu li mu vode Zlatnoga roga donosile 
glasove s Jadrana? Neki kažu da su te godine valovi Mramornoga 
mora zaglagoljali. Gotov sam povjerovati da je vodom doplivao 
jezik ovoga tuđinca. Još kada sam čuo da su se obalama Zlatnog 
roga ispisivala glagoljička slova, nije bilo dvojbe: njegova je tuga 
govorila morem. 

Nanizalo se događanja. Svakoga su se jutra, u pijesku Bospora i 
na obalama Zlatnoga roga, iznova i iznova, ponavljala četiri slova: 
ODU (9, E (5), TN (2), dh (a). 

Sultan je potražio pismenog čovjeka, znalca svih slova, bivšeg 
Ruma i carskoga pisara. Valjalo mu je odgonetnuti poruku koju 
su ova čudna pismena zasigurno posjedovala. I ne samo to. Carski 
je pisar morao pronaći i lijek protiv nje. Kako mu je nad glavom 
visjela sultanova nestrpljivost, pisaru nije trebalo dugo odgonetanje. 
Ugledavši slova, ispalio je bez imalo dvojbe. 

“Ovako nanizana, pismena znače samo jedno: tvrdo slovo živim 
ja. U Carigradu imate nevjernika, zatočenog glagoljaša. Njegova 
bi tuga mogla pomračiti svjetlost Carstva. Otputite ga iz grada." 

Pitao sam se, efendija, nije li slova kriomice ispisivao baš Jaša? 
Tko je ikad robovao u Stambolu ne bi postavljao ova pitanja. Tijela 
su se na carigradskim čengelema njihala i za manje neposluhe. 
Nema druge, slagala ih je njegova želja i čežnja. 

Prije negoli je prodan s ostalim Rumima, gotovo se odao. Nećeš 
lako povjerovati, efendija, noć koja sve tajne skriva, Jaši je bila 
izdajica. Danju bi šutio i gledao u neki bagrem. Činilo se, dječak je 
od jada poblesavio. Ali, noću, u snovima, jezik bi mu se razvezao. 
Govorio je da je bagrem sveto drvo zavjetnoga kovčega, da je njime 
Noa barku izgradio, da će i on s bagremovim cvijetom otprhnuti. 
S jutrom bi zanijemio i ne bi više glasa ispustio. 

Znaš ti, efendija, a zna i Ahmad, ne mora se govoriti da bi se 
priče doznavale. Zato će ti, efendija, o mučaljivome Jaši, Ahmad 
zapisati još podosta. Poslušaj sada sljedeće. 

Dogodilo se nakon što je Jaša na stambolskoj tržnici prodan, 
baš onako kao što bi se prodala vreća žita, tovar drva ili tegleća 
marva. Otkupio ga je trgovac Ridvan, pred sim put u Kambaju, 

sultanu Mahmudbegu. Putovanja, kao i snovi, čine mnogo malih 
smrti u kojima se ostavlja sva stečevina. Neke od tih malih smrti se 
odsanjaju, neke se na neko vrijeme odgode, a od nekih se nikada 
ne otrgne. Pitaš se zašto bi Ridvan putovao? Tko će ga znati. 
Kažu, želio je proširiti trgovinu. U ova nemirna vremena, znaš i 
sam efendija, ni širiti se nije lako. Ridvan je držao da je onoliko 
strana svijeta koliko i životnih nevolja: sjever nije ništa doli zatvor, 
jug siromaštvo, zapad bolest, a istok dugo putovanje. Odlučio se 
kao i ti, efendija, od većega zla izabrati manje. Kad je već naumio 
širenje trgovine, neka ga Sudbina povede istoku. Birajući između 
zatvora, bolesti i siromaštva, činilo mu se, najlakše bi podnio 
dugo putovanje. 

Da mu ovaj odlazak nije bio sila, vidjelo se po dugim pripre- 
mama. Mučilo ga je s kim i kako krenuti, na koga se i koliko 
osloniti. Kao upozorenje da su bojazni opravdane vraćale su mu se 
riječi jednog Arapina: Ar-rafiqu thumma (a)t-tartq, prvo pronađi 
suputnika, a potom put. 

Pokušavao ih je slijediti. Posvetio se razgovorima. Slušao 
je pozorno, uspoređivao dojmljivost upućenih mu riječi i njima 
otkrivenih ćudi, navika, izdržljivost. Potvrdio je sve što je otprije 
znao: nema drveta bez grane, ni čovjeka bez mane, a sudbina je 
ta koja upravlja ljudima u velikim i malim odlukama. 

Tada je kupio nekoliko robova, među njima i Jašu. Izdvojio 
ih je po snazi tijela, odsutnosti duha, udaljenosti od mjesta podri- 
jetla, nemogućnosti susreta s rodom, ali i udaranja mačetom na 
zaboravljena brata. 

Na polazak se ipak nije bilo lako odlučiti. Pakirao je svoje blago, 
slagao ga, preslagivao i na svaki način otezao. Poučile su ga godine 
da se dobro ne postiže sve dok se ne udijeli dio najdražeg. Mislio 
je, škrtost je oblik straha, a strahovati se smije samo od Allaha. 
Strah ništa ne uvećava pa se tako ni trgovina neće uvećati bez 
bogatih darova. Po cijele je dane vagao, mjerio i odmjeravao. Na 
koncu je ponio sve što mu vrijedi, a ne diše, ali i ono najpotrebnije 
za putovanje — vjeru da sve što se događa, biva s Božjom voljom i 
određenjem (Ve bil — kaderi hajrihi ve šerrihi minal — lahi teala). 

Eto, efendija, to je za tebe tvoj Ahmad doznao. Doznavao 
sam i promišljao. Promišljao sam i uspoređivao. Postavljao sam 
si i pitanja. 

Ti si se, efendija, isprobao u borbi s vodom, ali ne znam jesi 
li ikada stopalima satirao zemlju? Reći ćeš: “Tko nije hodao? 
Mijenjajući se hodimo kroz dane i godine." 

Da, u pravu si, efendija. Ali, jesi li stopama gazio tuđu zemlju? 
Znaš li kako peku takvi koraci? 

Negdje pred Basrom, u doba kada je san najsladi, prije negoli 
se noć rasvijetli, Ridvanov su logor napali razbojnici. Eto što se 
dobru čovjeku dogodi kad zaboravi na svete riječi Kurana “budite 
oprezni". Borba nije bila laka. Udaralo ih je sa svih strana. Kada 
se činilo da niti jedna glava iz karavana neće ugledati zoru, Jaša 
se nekako domogao lrika. Ondje gdje je rastao, u toj zemlji Ruma, 
izvještili su ga u glagoljici kako ti već rekoh, i u streličarstvu. Allah 
je tako htio. 

Ono što ću ti reći zvučat će kao da je izmislila Šeherezada. 
I sam sam sumnjao da bi golobradi mladac strijelama potukao 
cijelu razbojničku družinu. Što ćeš, morao sam vjerovati, priča se 
ponavljala na svim obalama Indijskoga oceana. 

Allah pomaže svome robu dok god Njegov rob pomaže svome 
bratu. Tako je On uredio da Ridvan u Jaši prepozna vrijednost 
veću od svih dragocjenosti namijenjenih kambajskomu kralju. 
Obznanila mu se Jašina dragocjenost i on mu je postao darom 
nad darovima, biserom nad biserima. Pomislio je, Jaša bi mogao 
biti pravi dar za Mahmudbega. Valjalo bi ga još samo izbrusiti, 
ali vremena je dovoljno, put je pred nama, a učitelj je spreman. 

Pedeset je Ridvanovih godina govorilo iz ovog nauma. Ne valja 
biti samo hrabar. Niti domišljatost nije dovoljna. Bez uljudnosti, 
spoja svih savršenstava, Jaši su i hrabrost i domišljatost mogli biti 
poruga. Stoga se, na putu od Basre do Ormuza, pa sve do same 
Kambaje, Ridvan posvetio novoj zadaći — oblikovanju Jašinoga 
nemirnoga duha prema svetim pravilima Knjige. Jedan od putnika 
karavane čuo je kako je kao prvu poduku Jaši Ridvan izrekao: 
“Češljaj kosu na razdjeljak, podsijecaj brkove, reži nokte, čupaj 
dlaku ispod pazuha, brij stidnu kost i uvijek se služi čačkalicom 
za zube — u tome su sedamdeset i dvije vrline. I neka je abdest za 
tebe čišćenje od onoga što je bilo između dva petka." 

Uputio ga je mnogočemu: namazima, arapskim pismenima i 
temeljima Vjere. Učio ga je vjeri u Allaha Pravednog i njegovim 
svojstvima (sifatima) po kojima ga se poznaje. Hodajući, korake 
su kratili izgovarajući sifate naizust. 

Boga ima i On postoji (Vudžud). 

Bog je jedan (Vahdanijjet). 

Bog je oduvijek, jer nije postao (Kidem). 

Bog je zauvijek, jer ga neće nestati (Beka). 

Bog nije ničem sličan (Muhalefetun lil - havadisi). 

Bog sam o sebi opstoji (Kijamun bi — nefsihi). 

Bog živi svojim vječnim životom (Hajat). 

Bog sve zna (Ilm). 

Bog sve čuje (Sem). 

Bog sve vidi (Besar). 

Bog sve svojom voljom čini (Iradet). 

Bog je svemoćan (Kudret). 

Bog govori svojim božanskim govorom (Kelam). 

Bog sve stvara, održava i rastvara (Tekvim). 

Smišljao je i primjere kojima bi potvrdio kako su vrhunci pleme- 
nitih svojstava velikodušnost i blagost, a čistoće uma umjerenost. 

Mnogo je toga Jaša čuo od trgovca Ridvana, a ovdašnji ljudi 
kažu i zapamtio, baš kao da mu je otac govorio. I kasnije, kad su 
mu pripale moć i vlast, Jaša je svoje vrline pripisivao Ridvanovim 
učenjima. A i sam je od sebe bio posebnoga kova, težak i zahtjevan, 
nikada posve zadovoljan sobom. Niti onda kad su svi sami i u osami 
sobom zadovoljni. Ni za snova. Možda i stoga što je Ridvan Jašu 
odučavao od snatrenja. Govorio mu je da za čovjeka nema ničeg 
goreg od uspjeha ni od osjećaja veličine. Uvijek treba biti budan 
i svjestan sebe. A Jaša bi se, valjda pod utjecajem ovoga nauka, 
noću trzao baš kad bi san postajao ljepljivo sladak. Razgovarao 
bi sa sobom, ni budan ni snen. 

“Sanjao si, Jašo. Sanjao i budalio. Uspješan čovjek nije drugo 
nego drvo. Ljudi su mu blizu dok im kao voćka dijeli plodove. 
Ali, dani su svima promjenjivi, čak i najmoćnijima, a strpljenje u 
svakoj stvari ljepše je od uspjeha." 


Je li Jaša uistinu prihvatio učenje Knjige ili je to samo hinio, 
pouzdano se ne može reći. Zna se kako su se na svom dugom 
putovanju zaustavili u Meki. Bilo je očevidaca koji su prisegli da 
je uz Ridvana i Jaša tavafio oko časne Ka be prekrivene crnim 
prekrivačem, da su klanjali u njezinoj blizini i proučili dovu Allahu. 
Vjerujem im, efendija, kada kažu i da je Jaša naslonio čelo na 
zid Bejtullaha. Vjerujem im, a kako i ne bih, u riječi se vjernika i 
hadžije ne sumnja. 


Bilo kako bilo, nakon godina putovanja, jedne su večeri pristigli u 
Kambaju. Pitaš se, efendija, što čini putnik, musafir, kad prestane 
putnikom biti? Čini ono što se valjda i u tvojoj zemlji čini, odlazi 
u hamam skinuti sa sebe nečist, prašinu i umor. Moralo je biti 
ugodno istrljati tijela lotosom i brašnom, isprati se vrućom i hlad- 
nom vodom, nauljiti kožu i kosu i nakon kupanja, dušu osnažiti 
molitvom. Valjalo je otpočinuti, a znati da je cilj dotaknut. Ridvan 

i Jaša su se privikli putovati. Putovanje im je postala navada, a nje 
se ne možeš tek tako otresti. Da bi se riješio stare i priklonio novoj, 
svakomu treba proteći najmanje dvije sedmice. Te su se noći, po 
navici, prepustili snovima, prostorima bez bogatih i siromašnih, 
onako kako su i putovali, na zemlji, uz životinje. 


Tog jutra među jutrima, Ridvan je ustao prvi. Loše se nosio s 
nemirom u sebi. Nakon što je učinio namaz bio je mirniji. Nedugo, 
ponovno je ustreperio. 

Isti sam kao svaki neodlučan čovjek koji od zore nešto hoće pa 
neće, a kad napokon hoće, onda i hoće i neće. 

Iješio se da bi i veći ljudi od njega strepili pred poklonom 
Mahmudbegu. Promislio je o ovoj svojoj slabosti i prelomio. Nije 
se imalo što čekati. S Jašom je uglas izučio Bismille: — Bismilla 
— hirrahma — irrahim. (U ime Boga, Sveopćeg Dobročinitelja, 
Milostivog.) — i još jednom Allaha zamolio za pomoć. Uprtili su 
se darovima i krenuli prijestolnici opasanoj s pedeset i dvije bijele 
kule nadzirane stalnom vojskom od 25000 konjanika. 


Jutro je bilo doba u kojem je Mahmudbeg primao na poklon 
iu kojem je dodatno narastala njegova prebogata riznica Vrt 
božanstvenosti. 

Veliko bogatstvo postaje još većim za malo vremena, a za prikupiti 
malo bogatstvo nije dovoljna ni vječnost, mislio je Ridvan uzdihan 
pod svojim teretom. Bojao se, ovo malo sirotinje što nosi na dar 
utopit će se u ovoj golemoj povorci. Ali, neka, tješio se, gole kosti 
ne bi pogledalo ni gladno pseto, a ne sultan. 

Povorku je predvodilo pedeset slonova. Za njima su se nizali 
eunusi, najvještiji ratnici, potom i svi oni koji su kanili sultana 
darivati. Njihovi su koraci svečano odzvanjali stazama labirintskog 
vrta, predvorja Vrta božanstvenosti. Tišinu su povremeno presijecali 
čeznutljivi uzdasi izmamljeni čarobnim šedrvanima, stablima rodnih 
voćaka i raskošnim cvijećem omamljujućeg mirisa. Pred sultanovim 
tronom uzdahe su nadjačali zvuci damaških tambura, perzijskih 
harfi i tatarskih frula. Sultanov lik nije se mogao jasno razabrati 
od šatora svila koje su se nad njim vijorile okićene svime što na 
ovoj zemlji baca svjetlost ili se presijava. 

Pitaš se kako izgleda onaj koji posjeduje što ljudsko srce može 
poželjeti? Rekao bih ti to, efendija, u dvije-tri riječi: bijel i duhom 
odsutan. Mahmudbeg je povorku dočekao sjedeći na zelenom 
jastuku mramornog prijestolja. Bijela brada mu je padala sve do 

stopala. Bijela, da bjelja biti ne može. Bjelja i od dugih brkova 
spletenih preko glave u pletenice. 

Čudno je kako strah koči komešanje i graju. Meni to govori da 
smo mi, ljudi, bez Allaha i vjere u njega, slabi i blesavi. Gomila 
se ne boji Pravednog, a strahuje od moćnog čija je sudbina, kao i 
sudbina svih nas, u rukama Onoga koji sve vidi i sve zna. 

Kažu, i Ridvan je tako razmišljao u doba darivanja i prozivanja 
imena poklonika. Svatko bi normalan vidio, svjetina se ponašala 
potpuno neprirodno. Kako se netko cijelo jutro može gurati u 
redu, a zatim se odmicati i ne prilaziti bliže od dometa sultanove 
pljuvačke? Doimali su se smiješnima i sitnima. Ridvan ih je dijelom 
mogao razumjeti. I do njega su dospjele priče o Mahmudbegovoj 
otrovnoj slini koju je ponekad znao ispljunuti na onoga čijim darom 
ne bi bio zadovoljan. Pitaš se kako je Mahmudbegova slina bila 
otrovna, a on nije umirao? Sve od straha, efendija. Sultan je zbog 
straha od trovanja godinama svakodnevno uzimao male doze 
otrova. Naposljetku, kada je postao imun, pljuvačka mu se toliko 
zagadila da je postala ubojita. Onaj koga bi pljunuo, na mjestu 
bi bivao umoren. 

Ridvanu je cijela ova priča bila čudna. Osim toga, već se umorio, 
i od mimohoda i od svjetine i od kićene povorke. Kada bi on bio 
sultan, sigurno ne bi pljuvao. Čemu bi se bez razloga izlagao naporu 
kad je okružen tolikom vojskom koja spremno čeka mig da sasiječe 
i raspori? Ridvan ga je promatrao i pitao se znaju li moćni koliki 
su radijusi njihove vlasti i mogu li izmjeriti točku koja iskrenost 
dijeli od prijetvornosti? 

Za primanja darova sultanovo je lice bilo posve nepomično. 
Izgovarao je svega jednu rečenicu. 

“Allah je izišao u susret tvojoj potrebi i priveo te onomu kojemu 
želiš." 

Nakon nje, darovatelji bi uzmicali lica uperenog zemlji, ne 
okrećući leđa i ne osvrćući se unazad. 

Za razliku od Ridvana koji je ceremoniju pratio s napetim 
iščekivanjem, Jaša je jedva obuzdavao nemir. Mladost opija jače 
nego rakija. Ljepše mu je bilo putovati, mijenjati mjesta i okušavati 
snagu tijela, negoli se sporo primicati sultanu. Kada je sunce dostiglo 
zenit, pobojao se da poklone trgovca Ridvana Mahmudbeg neće 
primiti sve do večeri. 

Misao nije u potpunosti dospio ni domisliti, kadli je Mahmudbeg 
ustao ne bi li pogledao u zube netom primljenom konju. Pokazalo 
se točnim da ako ideš brzim korakom sam sustigneš nevolju, a ako 
se pomičeš polako, ona sustigne tebe. Tako se i dogodilo. Sokol koji 

je toga trena nadlijetao dvor, učinio je ono zbog čega bi i kraljevi 
ostali bez glava: izmetom je zagadio sultanovo čelo i svečanu mu 
odoru. Brojna je vojska stajala poput kipova, očiju uprtih u pod 
kako bi izbjegli pogled na Mahmudbegovu sramotu. 

Bilo je jasno, padat će glave. Pas svoju sramotu skriva repom, 
čovjek odjećom, a sultan mačem i krvlju. Čak su i svirači prestali 
sa svirkom. Jedini zvuk koji se u dvoru mogao čuti bilo je grgoljenje 
vode iz šedrvana. Tijela su mirisala na strah. Muka je kao rijeka, 
ima svoju maticu, svoj tijek i svoja pravila. Uzvanici su se jedan 
za drugim spustili na koljena glava oborenih zemlji. Kad ne može 
ništa učiniti, mudrom čovjeku preostaje jedino čekati. 


Fijuk odapete strijele podsjetio je na ono što se u jednom životu 
ne može vratiti: izgovorena riječ, izbačena strijela, protekli život i 
propuštena prilika. 

Ridvanovim se mislima zanjihala bojazan. 

“Lud je onaj čija je ludost različita od ludosti većine, a ta bi 
luda mogao biti baš moj Jaša." 

Krišom je podigao glavu provjeriti slutnju i bolno zajaukao. 

“O, budale. Još se iznad svih na noge osovio. Razmahuje lukom 
kao da nije čuo da se bez sultanove naredbe oružje ne dotiče." 

Sljedeći Ridvanov primjer, i ostale su se glave u dvorani podigle. 
Nebo su presijecala dva prizora, Jašino tijelo napeto kao ltik koji je 
držao i beživotan let sokola. Ptica koja je svima pomrsila račune, 
u sljedećem je trenutku ležala pred Mahmudbegovim nogama srca 
podijeljena na dva dijela, a dvoranom se prolomio sultanov povik: 
“Ono što se zbilo ne otklanja se! Dovedite mi drznika!" 


Ridvan i Jaša se nisu pristigli niti obazrijeti oko sebe, a čelični 
stiskovi stražara već su ih bacili sultanu pod noge. Mahmudbeg 
im se unio u oči. 

“Kojemu je palo na um postupati protiv moje volje?" 

“Meni, slugi i robu, koji nema druge vrijednosti doli svoga 
života, niti drugog poroka osim siromaštva." 

“Tada ću posjeći i tebe i onoga koji te je doveo." 

“Silni Mahmudbeže, ne sudi prerano!" zavapio je Ridvan. 
“O, veliki, oprosti nam. Veliki grijeh ne može oprostiti nitko drugi 
doli onaj koji je velik." 

“Meni ne opraštaj! Ne žalim umrijeti!" dovikivao je Jaša. 

“Šuti, budalo, inat je loš zanat", zdvajao je Ridvan. “Tko si ti 
da bi Mahmudbegu naredbe izdavao?* 

Oni koji znaju kažu da je Ridvana i Jašu zaštitio sam Allah 
dotaknuvši sultana svojim umilnim pogledom. Ovaj se, onako bijel 
i trom, od svetog dodira preobratio. Glas mu je postao zvonak i 
jasan. Kao da govori neki drugi čovjek, mirno je upitao: “Jesi li 
čovjek ili džin? Ako si koji od džinova, idi s mirom, a ako si čovjek, 
pričekaj malo." 

Uto se pridigao Ridvan i umjesto Jaše odgovorio sultanu. 

“Presvijetli Mahmudbeže, čovjek je on, ali junačan, i dokazan u 
hrabrim djelima. Njega Ti preko svih daljina donosim sa Zapada, 
Tebi i Tvomu kraljevstvu. Uz njega Ti darujem i ovo skromnog 
blaga te nešto pušaka i baruta." 

“Ne prekidaj me u govoru, ti što trguješ. O tvom ću daru, aliio 
glavi, odlučiti onako kako mi tvoj rob bude odgovarao na pitanja." 
“Samo izvoli, svjetlosti. Brzo je učio. Znat će on, sigurno." 

“Robe, prati me pozorno. Što radiš kada odlaziš onima koji 
su ti ravni?" 

“Slušam kako govore i ne napadam kada napadaju." 

“Tako, dakle. A kako se ponašaš kada odeš svojim gospoda- 
rima?" 

“Pozdravljam ih i čekam da progovore. Šutim dok šute. I rob je 
gospodar riječi koje nije izgovorio, ali i gospodar je rob onih riječi 
koje su mu izmakle." 

“Što bi ti preporučio meni, sultanu Mahmudbegu?" 


Ovdje moram nakratko stati s pričom, efendija, i priznati kako 
sam se nad posljednjim sultanovim pitanjem i sam dobro zamislio. 
Savjet je nešto što mudrima ne treba, a ako ga traži budala, ne 
vrijedi ga udijeliti jer ga ona neće poslušati. Osim toga, što reći 
onome koji ti život drži o koncu? Kako rob može savjetovati onoga 
koji mu glavom upravlja i odlučuje? 

Jaša, za razliku od mene, nije dugo umovao. Odgovorio je 
brzinom kojom bi ispalio i strijelu. 

“Tebi bih, poštovani Mahmudbeže, preporučio da staješ nogama 
na zemlju, ali danjima mičeš bez žurbe i da uvijek ispod oka motriš 
one koji te okružuju." 

Zveket sablji spremnih pokositi i Jašu i njegova učitelja, trgovca 
Ridvana, sultan je zaustavio jednim pokretom ruke. 

“Ostavite ga. Prorok nas je sve poučio, blagoslovio ga i pozdravio 
ga Allah, da treba poštovati stranca. A ovaj stranac je i ratnik. 
Odlučio sam o njegovoj sudbini. Neka je hvala Allahu koji mi te 
poslao!* 

Ridvan je već ležao pod sultanovim nogama. Klanjajući se, 
ljubio je zemlju. 

“Neka si nam živ, o vladaru nad vladarima! Neka su Tvojoj 
silnoj vojsci tijesne pustinje i svekoliki svijet široki. Neka Te čuva 
gospodar naš, jer dušom si čvrst, a djela su Ti pravična i njima je 
prekrivena cijela zemlja Gudžeratska u kojoj si izjednačio i blisko 
i daleko!" 


Oprosti mi, efendija, što duljim, ali ne mogu preskočiti opisati ti i 
slavlje koje je uslijedilo (moram priznati, i sam se poželio ritmova 
defova i njima uzgibanih tijela plesačica). Pričalo se da je sultanova 
trpeza te večeri ponudila sve najbolje; bilo je tu marelica i badema, 
odmah do njih šljiva u svim bojama, višanja koje otklanjaju žutilo 
sa zuba i smokava u dvije boje - odvojeno one s bijelim sladom od 
crvenih. Na posebnim pladnjevima služene su naranče po boji slične 
biserima i koraljima, a uokvirivale su ih ušećerene latice anemona, 
margareta i cijelih glava narcisa. U izobilju je bilo raznovrsnih 
pečenja svakih vrsta riba i pernatih životinja, a iz svijetlih su ibrika 
točeni sok jabuke i ružina šerbet voda. 


Jaša nije puno blagovao. Izdvojen i pomaknut od sebe promatrao 
je narod što je slavio njegovu riječ i djelo. Osjetio se usamljeno pa 
se primaknuo Ridvanu. 

“Što je ovo, Ridvane? Zašto mi se sada vraća slika kraja iz 
kojega potekoh? Što li mi se duša vraća zemlji Ruma, Dubrovniku, 
Cavtatu i Jadranu?" 

“Šuti i ne izazivaj nesreću." 

“Šutim." 

“Da, ali ti na licu piše sve o čemu misliš." 

“Pitam se, kako je tamo, u Dubrovniku, na Jadranu." 

“Među onima koje si ostavio drugi će zamijeniti tvoje mjesto. 
Tebi je, Jašo, u dlanu zapisana sudbina u tuđini, a ne u rumskim 
zemljama." 

“Što će mi takva sudbina,sada kada znam da mi je duša ostala 
u Hrvatskoj?" 

“Gdje te je ovo spopalo nakon što si onoliki put prevalio?" 

“To te i pitam. Jesam li morao tabane izderati da bih mjesto 
svoje duše odredio?" 

“Hajde, mlad si. Proći će te i ova ludost." 

“Proći će te, proći će te. Što ću sa sobom dok ne prođe?" 

“Misli na to kako se u tuđini smije zaželjeti više negoli u rodnom 
kraju." 

“Što će mi želje, Ridvane? Dosta mi je i mene bez želja. Kakav 
bih teret bio sam sebi kad bi me još i želje primile." 

“Ne budali, želje su ti kao i muhe. Nanjuše živog čovjeka i onda 
mu ne daju živjeti. Već sutra ćeš nešto željeti. 

“Misliš, želje će mi život olakšati? * 

“Ama, neće ga olakšati. Još će ti ga otežati. Ali, dok ih budeš 
dostizao, vrijeme će prolaziti." 

“Za tugu te pitam, Ridvane." 

“Tuga, tuga... U tuđini su tuge dublje, ali su bitke slobodnije." 

“Zar opet bitke, Ridvane?* 

“Nego kako, Jašo. Zbog želja ćeš se boriti, nešto ćeš tako tvrdoglav 
već željeti dostizati. Kad nisi izgubio glavu, a ni ja s tobom, hvala 
Allahu, ne zaboravi koliko ti je danas vrat bio blizu maču i kako 
se bez njega lako može ostati." 

“Željet ću. Možda. Što ću dok mi se ne dogode nove želje?" 

“Uhvati se matematike, Jašo." 

“Matematike?" 

“Njezini su predjeli čisti. 

“Kažeš, čisti?" 

“Čisti, nego kako. Brojevi vole red. Red voli tišinu, a tišina 
nadjačava ljude." 

“Daj mi, onda, matematike, Ridvane.? 


Eto, efendija, rekao sam ti najvažnije o Jaši. Mahmudbeg ga je 
neko vrijeme držao uza se, a onda je, bez najave i objava sazvao 
divan gudžeratskih uglednika. Pred njima je pisaru diktirao slovo 
po slovo ovako kako ti iznosim: 

Jašu, roba, ratnika i strijelca, proglašavam svojim namjesnikom. 
U posjed mu stavljam gradove Jakett, Vasai i Madrefabad, ali i 
obvezu da na ostacima drevnog Mahadevinog svetišta izgradi jaku 
utvrdu Diu. Dodjeljujem mu počasni naslov “melek" i u zijamet 
primorsko područje poluotoka Gudžerat. Prema svojoj volji neka 
izabere robove, pisara, kuhara i mjesto na kojemu će živjeti. On mi 
je pokazao mjesto koje je na vratima lukavstva preusko za mene, a 
ja mu ovim zapisom svjedočim kako mi hrabrosti i umnosti ipak 
ne nedostaje. 

Od tebe tražim, Melek Jašo, da sve vrijedno što u sebi nosiš 
ugradiš u zijamet kojim sam te obdario. I, neka me sačuva Allah 
od natjecanja s tobom, jer danas ti svojom voljom dajem u ruke 
silne ovlasti." 

Privedoh kraju, efendija, sve što sam o Melek Jaši doznao. 
Priča se još kako je naredbe počeo izdavati onoga dana u kojemu 
je ponio naslov “melek". Prvo se obratio kuharu i naložio mu neka 
brižljivo povede računa o njegovu tijelu, odrazu duha po kojemu 
nas procjenjuju čak i oni koji o poslovima duše i duha ne znaju 
mnogo. Obroci su mu morali biti česti i lagani, a jedaći pribor 
srebrni. Zahtijevao je redovito čišćenje i struganje srebrnih pladnjeva, 
a zatim i prikupljanje ostataka srebrnoga praha koji je dodavao 
hrani. Mlijeko i vodu pio je samo ako je u vrču bio srebrnjak, a 
izbor hrane nije se smio ponavljati unutar sedam dana. Držao 
je, tijelo će zaštiti čistoćom srebra, a snagu duha odolijevanjem 
navikama, otupljivačima fantazije. Prije i nakon jela, vježbao je 
duh. Pitaš se čime? Matematikom, efendija. Matematikom. Lupao 
je glavom o brojeve i nije odustajao. 


Kada bi se izmorio, pozvao je pisara, osobu po kojoj će ga pamtiti 
drugi, čak i oni koje za života ne bude susreo. Razgovarali bi dugo, 
iza zatvorenih vrata. Teme su im bile različite, preko rasprava o 
poznatim pismenima i jezicima sve do priča o tome kako hladan 
mjesec, blijed od srdžbe pretvara ljude u luđake. Pisar je sudjelovao 
u raspravama i zapisivao ono što bi Jaša govorio. Eto, ako baciš 
pogled, donio sam ti, efendija, zapis o strahovima koji vrebaju na 
čovjeka u svim religijama svijeta i o Jašinoj slutnji da će novo doba 
stvoriti još mračnije oblike nelagode. Predviđao je, strahovi od 
uspjeha i neuspjeha mogu samo narastati, a s njima i sve prijetvorniji 
oblici samomučenja. Ili, ako te zanima, na čitanje sam ti pribavio 
i bilješku o pisaru. Pokazalo se, pisar je bio mjesečeva duša, ona 
koja živi za poeziju, a loša je u sastavljanju pjesama. Riječi su ga 
napadale oduvijek, posebno u snovima, ali ih je java otimala i posve 
iskrivljivala. Jadničak, odsanjao je tisuće soneta, jedan ljepši od 
drugog, ali ih je sve do jednog uništila dnevna svjetlost. Govorili su 
mu, njegove pjesme trpe zbog nedostatka mašte i preobilja osjećaja. 
Možda ga je zato oduvijek boljela jetra, središte ljudske osjećajnosti? 
Nikome se još nije povjerio, ali Jaša je, eto, kao i on, upućen u 
boje i predjele straha, pa ga je razumio. Prihvatio je sve do jednog 
savjeta, koje je Jaša izmolio od Ridvana, opisujući mu pisarov 
slučaj. Prihvatio je savjete i potvrdio povjerenje kojim su se jedan 
drugome približili. 1, mogu ti reći, efendija, pisaru je postalo bolje. 

Otkako je provodio jutarnju i večernju molitvu, a prije i nakon 
molitve sat vremena brzoga hoda, umjesto loše poezije, počeo je 
pisati hvaljene i čitane priče. Neke od njih sam čitao i sam. U 
njima se uglavnom bavio sobom. Sobom i sitnim događajima koje 

nam Allah dnevno šalje na dar. Svidjele su mi se. Posebno one u 
kojima je opisao događaje s jutarnjih i večernjih šetnja, osluhnute 
razgovore slučajnih prolaznika, nevolje s kojima su putovali Jašini 
Rumi, odlike nekog pisma — glagoljice i Jašine i Ridvanove rasprave 
o matematici. 


g 


Vasco da Gama odložio je Ahmadove bilješke. S obale su dolazili 
zvukovi pjesme i smijeh žena. Indijski je ocean njihao karavelu 
Santa Gabrijel, Vasca i njegova poimanja Melek Jaše. Teško mu 
je bilo povjerovati da je zdanje koje ometa Portugal sagradio bivši 
rob, bivši kršćanin, bivši sin neke rumske majke, dakle, u svemu 
i po svemu — čovjek koji je već u najranijoj mladosti bio “bivši". 

Prihvatio se novog, podebljeg svežnja — pripovjedaka Jašina 
pisara. Prelistao ih je i pomislio, riječi su vječne. Vječnije od onih 
koji ih stvaraju i onih zbog kojih su stvarane. U kronologiji proteklih 
osamnaest godina, počevši od svibnja 1480. godine, dana kada je 
Jaša postao najbliži podanik sultana Mahmudbega, pronalazio je 
čistu obijest. Obijest i hrabrost! Ponešto i ludosti. Samo je hvalisavac 
mogao objelodaniti pojedinosti izgradnje tvrđave nedostupne i s 
kopna i s mora. Kako ono veli, zbog dobre artiljerije i položaja 
na uzvisini, zovemo je “adspicit castrum". Hvalisavac! Razmetao 
se, taj Melek Jaša. Okolnostima i moći. A sve mu je išlo na ruku. 
Pogodovao mu je položaj koji je ostvario kod Mahmud bega, ali i 
položaj luke, izvrstan i za obranu i za razvoj trgovine. Razmetljivac 
je navodio imena trgovaca koji su preko luke Diu prometovali s 
Kinom, otočjem Sunda, Stražnjom i Prednjom Indijom, Cejlonom 
i Malabarom. I nije mu bilo dovoljno opisati razmjenu konja za 
šećer i rižu, ne, on je navodio imenom, prezimenom i detaljnim 
opisom sve koji su preko njega uspostavljali veze s trgovcima na 
Perzijskom moru i Ormuzu, neizostavnoj točki na putu prema 
Basri, odmorištu karavana kojima se povezivao Kavkaz sa Sjever- 
nom Europom. Zanimljivo, u Basri su se zadržavali svi, čak i oni 
kojima je odredište bilo Sredozemno more, a iz nje bi, odmoreni, 
napojeni i nahranjeni zgodama prethodnika hvatali put Alepa, 
potom i Mediterana. 

Hvalisavac je detaljno opisao svaki ugrađeni kamen, svaki ucrtani 
ures na pročelju kuća ali i tijesne veze s Egiptom i carigradskim 
sultanima Osmanskoga Carstva. Evo ga sad, veliča svoje Hrvate. 
Rekli ovo, donijeli ovo. Nema sumnje, o zbivanjima na Mediteranu 
službeno su ga izvješćivali europski namjesnici, no prave pikanterije 

su donosili njegovi Hrvati i ostali iz tih krajeva, njegovi Rumi. 
Kakve li bahatosti, hrvatskom puku urediti cijelu jednu gradsku 
četvrt. Kako li je ono naziva? Bandar dei Rumi... 

Što je ovdje dopisao pri dnu? Nepotrebno znanje opasnije je od 
neznanja. Poručuje li da mi je ove zapise namjerno podmetnuo? 
Možda me kani zavarati? Hm, od njega je i to moguće očekivati. 
Kako je ono rekao Salomon? “Što ćeš učiniti ti, na kraju računa, 
ako te tvoj protivnik zbuni?" Smiri se, Vasco, obuzdaj bijes. Bijes, 
ljutnju i žurbu. Sjeti se, pripremaš se za povratak u Portugal. 
Zaboravi na Jašu. Zaboravi na Gudžerat. Eh, a najradije bi mu 
se zajurišao na tu njegovu luku. Ja, Vasco da Gama, ja sam taj 
koji bi mogao osvojiti Diu i pokoriti hvalisavca. 

Jesam, taj sam, ali noć nije dobro doba za donošenje odluka. 
Zrak je prepun vlage. Mrak je neprobojan. Vrijeme je nemjerljivo. 
Ja sam bijesan i neoprezan. 

Stat ću. Obuzdat ću se. Prenoćit ću. 


Svjetionik u luci Diu. 

Zveckanje posuđa iz unutrašnjosti restorana stvaralo je dojam obiteljske 
prisnosti. Zbog usporenosti konobara pojačane taktovima revijske 
glazbe i glasovima sa susjednih stolova, Dane je počeo bubnjati prsti- 
ma. Svijest o neiskrenosti prema sebi činila ga je nervoznim. Kakva 
obiteljska prisnost? Kakvim se on to fikcijama tješi i uspavljuje? Sam 
se pobrinuo razbiti, atomizirati obitelj, temeljnu stanicu pojedinca i 
društva. Prema holarhijskoj teoriji, društvo bi zbog razbijenosti svoje 
najmanje ćelije, jedne jedine obitelji, već odavno moralo prestati 
postojati. Veće je dijelove oduvijek narušavalo izumiranje njegovih 
manjih cjelina. Ali ne. Nepostojanje njegove obitelji nikome nije 
ugrozilo opstanak. Nekim čudom, čak ni Danici. Ona je i nakon 
razvoda nastavljala rasti. 

Pamti li njezin dječji um išta doživljeno? Ili namjerno zaboravlja? 
S posljednjeg zajedničkog ljetovanja spominje samo Lunju, psa s kojim 
se igrala. Možda me namjerno pokušava prevariti takvim izjavama? 
Ili se brani? Možda već sada potiskuje slike za koje ne zna jesu li 
dio prevare ili stvarnosti. 

Mir terase narušavali su glasovi sa susjednih stolova. Proljetni 
je vjetar trgao stroge obrise sjena, a Danica je ispunjavala prazna 
polja listića iz matematike. S vremena na vrijeme bi podizala glavu i 
očekivala odgovor na glasno postavljena pitanja. Dane je prelistavao 
bilježnice i pitao se hoće li ga uopće upamtiti? Kako će ga jednoga 
dana interpretirati? Kao prodavača riječnih čamaca i manijakalno 
melankoličnog tragičara? Zastao je uz sastav. 


Dobro mi je bilo 

Zima je hladna. U zimi je teško vrapcima. Zimi se djeca raduju. 
Najbolje mi je bilo kada sam ukrašavala bor. Najbolje mi je bilo 
kada sam pronašla darove ispod bora. Dar mi je poslao i tata. 
Dobro mi je bilo kada sam se igrala na snijegu. Dobro mi je bilo s 
tatom, u piceriji na ručku. Dobro mi je bilo kada sam se sanjkala 
sa prijateljima iz razreda. Gledala sam dobar crtani film. Dobro 
mi je bilo kada sam čula petarde u ponoć. Dobro mi je bilo kada 
sam se klizala na ledu. Dobro mi je bilo kada sam lomila led. 
Dobro mi je bilo kada sam svirala gitaru u glazbenoj školi. Dobro 
mi je bilo kada sam bila na rođendanu mojoj najboljoj prijateljici. 
Dobro mi je bilo kada sam bila kod tete Mirjane. Dobro mi je bilo 


ALIKVOT 123 


kada sam bila mirna. Dobro mi je bilo kada sam bila u trgovini. 
Prekjučer sam puno gledala televiziju. Jučer sam posudila film. 
Jučer je opet padao snijeg. Jučer mi je bilo dobro. 


Gledajući je pognutu, zaokupljenu računanjem, želio joj je reći kako 
su ga bagremovi cvjetovi vratili u dane u kojima se i sam osjećao 
dobro, spokojan u siromaštvu i oskudici. Nezabrinut nad činjenicom 
da svaka sudbina na ovom planetu završava neuspjehom. Rasterećen 
misli o smrtnosti koja mu je ogadila sklonost banalnim zabavama. 
Koliko li je tada bio bistar, lucidan i prazan! Prazan i svijetao. Kao i 
Ovo dijete za čiji je život odgovoran. A već sada je ne uspijeva zaštiti. 
Ponajprije od sebe. 

Danica je prekinula šutnju i zamahala nogama ispod stola. 

“Zovem se Danica po tebi? Mama mi neće priznati." 

Dane je domahnuo konobaru i naručio kavu. Izbjegavajući pogled 
njezinih radoznalih očiju mašio se kutije crvenog Marlbora. 

“Ne znam, možda i zbog mene, ali vjerojatnije po zvijezdi.? 

“Baš pravoj zvijezdi? Onoj što se noću vidi na nebu?" 

“Da, onoj što svijetli i pokazuje put mornarima i putnicima." 

“Jesam li i ja, tata, tebi trebala pokazati neki put? I ti si bio 
mornar, zar ne?" 

Dane je odmicao uspomene koje su, umorne i iznevjerene, ležale 
u slovima Daničina imena. Rastvorio je bilježnicu na sastavu Dobro 
mi je bilo i pokazao prstom na nepoznato ime. 

“Reci, znam li ja tetu Mirjanu koju ovdje spominješ?" 

“Ti ne znaš tetu Mirjanu?" 

Optrčala je stol i zagrlila Danu oko vrata. 

“Ona je moja susjeda i svakoga dana kad sam sama malo odem 
k njoj. Znaš, ona ima veliku crnu kosu kakvu ću i ja jednom imati, 
a prema meni se ponaša kao da sam velika. Prvo malo pijemo kavu 
i pričamo što je bilo toga dana, a onda bojamo čaše. Uvijek sam 
tužna kad mama dođe po mene.? 

“Ti piješ kavu? Znaš da to nije za djecu?!" 

“Tata, ti si se zaboravio igrati. To se samo tako kaže pijemo kavu, 
kobajage. Ja dobijem u maloj šalici kakao, ali se pravim da je kava. 

Pogledala ga je pogledom odrasle osobe. 

“Ona za mene uvijek ima vremena i kaže mi da sam joj prava 
prijateljica.? 

Sljedećeg se trenutka jednom rukom držala za glavu. Glasom je 
odavala umor, razdražljivost i nervozu: “Draga moja Danice, ove 
kupovine su sve napornije. Nemoj me, molim Te, ništa pitati, niti 
gdje sam bila, niti koliko sam bila, niti zašto sam bila, a posebno ne 
pošto košta to po što sam bila.? 

Glumeći umor, srušila se na prvi slobodan stolac. “Dakle, ovaj 
fen s difuzerom! On me stajao uludo potrošenog vremena, gomile 
nepotrebnih stvari i ogrooomnog računa." 


Dane je pozvao konobara i pomilovao djevojčicu po glavi. Danica 
je negodovala. Kao i on, nije voljela kad joj diraju kosu. Dane je 
pokušao izreći nešto vedro. 

“Jesam li ti ispričao priču o volu i svijetu?" 

Kako je Daničino namršteno lice ukazivalo na to da se ne uspijeva 
prisjetiti, Dane je produžio. 

“U davna se vremena vjerovalo kako je Zemlja na volu, vol na 
ploči, a ploča na vodi, i svaki puta kada bi se vol pomaknuo, nastajali 
bi potresi.? 

“Sve si zaboravio! Prošli put si mi rekao da Zemlja stoji na volu 
Mikonji, a vol je na ploči, ploča na ribi, riba u vodi, a zemljotresi 
nastaju kad Mrkonja makne uhom. Ako se Mrkonja cijeli zatrese, 
onda brda udaraju jedna o druge!" 

Veselo se smijala. Zastala je, zamislila se i nastavila s nadmu- 
drivanjem. 

“Čula sam kako su bila tri sunca. Dva je sunca pojela aždaja, a 
treće je sunce lastavica sakrila pod svoje krilo. Od tada dan nastaje 
uvijek kad lastavica podigne krilo, a noć kad ga spusti. 

Dane joj je otvorio vrata svog samohoda. Rastanci su ga podsjećali 
na odgovornost i nikada dovoljno pokazane brige. 

“Bio sam ti na informacijama.? 

Danica je kimnula glavom i uvukla ramena. Činilo se, očekivala 
je prijekor na koji se pripremila već otprije. 

“Dobro, Danice, možeš li mi reći koliko je vrata imala Tvrđa?" 

"cetiri." 

“I, što se dogodilo s tim vratima?" 

“Srušena su.? 

“A njihova imena su bila...?? 

“Caaaarska ili Istočna, Južna ili Nova, Sjeverna ili Vodena vrata... .? 

“Jesu li srušena Vodena vrata ili ona i danas postoje?" 

“Nisu srušena Vodena vrata... ne, ne, to nisam napisala...? 

“A što si napisala?" 

Prije negoli je Danica uspjela odgovoriti, Dane je iz džepa izvukao 
presavijeni kontrolni listić. Prstom je pratio pitanje broj 3. 

“Imena vrata u Tvrđi su bila: Vodena, Plastična, Drvena i Staklena. 

Danica je gledala u zemlju, a Dane je i dalje čitao. 

“Stari Panoni su se borili protiv Ajvara... To je isto kao da si 
napisala da su se borili protiv pekmeza." 

“Ali ajvar volim. Jutros sam ga doručkovala, a Avare nikada 
nisam ni vidjela." 

Dane je odmahnuo rukom sričući. 

“Slavonija je dno... 

“Bivšeg Panonskog mora!" 

“Ali, što si ti napisala?" 

“Malo sam izmislila.? 

“Dogovorili smo se da ne izmišljaš ako ne naučiš. Ovo što si 
napisala je politika, razumiješ li? 

Danica se izbeljila, a Dane je udario po kontrolnom listiću. Bijes. 
Znao je, ni ovaj put ga neće uspjeti obuzdati. 

“Slavonija je dno dna današnje Hrvatske... Shvaćaš li, u doba 
socijalizma i mama i ja bismo završili u zatvoru zbog tvog testa?" 

“Meni je baš žao što nisam živjela onda kada je sve bilo kao u 
stripovima.? 

“Kakvim stripovima?" 

“Mirjana mi je rekla da su u socijalizmu kipovi bili posvuda i 
da se ona zaljubila u jedan od njih, mislim nekog Radu Kompara.? 

“Končara.? 

“Da, baš u tog, Končara. Kaže da se njegov kip nalazio u njezinoj 
školi i da je taj Rade bio jako zgodan. Imao je neku super frizuru s 
loknicama i ispod svakog njegovog kipa pisalo je: Milost ne tražim, 
niti bih vam je dao!" 

Kipovi? Socijalizam? O čemu to govori ovo dijete? I kako joj 
pojasniti ono u što niti sam nije bio siguran. Hm, je li socijalizam 
bio posljednje prebivalište heroja kolektivne svijesti? Kapitalizam, 
doduše, nije izbacio ni jednu novu ikonu tako širokih dimenzija. 
Još uvijek se prodaju priče o Che Guevari, Castru, pa čak i Mao 
Tze Tungu. I Tarzan je interesantniji od Busha, Blaira i ne znam 
kojih sve političara. Zanimljivo, tek sada mu se prosvijetlilo da su u 
kapitalizmu revolucije postale iščezla pojava. Demokracijom su svima 
dopustili mišljenje i ono je prestajalo postojati. Nitko više ništa ne 
misli. Ili točnije, puk ne misli, a intelektualna elita, ustrašena vlastitom 
malobrojnošću, čuči skrivena u mraku. Šuti. Ili brblja nešto što puk 
ne razumije. Izvrsna prijevara! 


Zbrajao je godine kojima su odolijevali Rade Končar i njemu slični, više 
ili manje izmišljeni junaci. Zapalio je cigaretu i pomirljivo zaključio. 

“Ako je i bilo doba stripova, davno je prošlo, a ti više ne smiješ 
izmišljati jer si ti tatina dobra curica.? 

Danica se već smještala na stražnjem sjedištu auta. Ponovno 
radosna. Ponovno prekrivena zaboravom na prethodni trenutak. 
“Priču! Priču! Priču!" 

“Može, ako mi kažeš što ste radili iz matematike. 

“Nešto lagano. Omjer." 

“I? Što je omjer?" 

“Omjer znači mjeriti.? 

“A što znači mjeriti?" 

“Mmmm, uspoređivati, mislim. Svašta se može uspoređivati." 

“Da, u pravu si. I ljudi se međusobno uspoređuju." 

“Meni je to bezveze. Ja sam sebi najbolja. 

“I jesi najbolja, draga. Što još znači omjer?? 

“Pa ne znam što znači. To je, uglavnom, rezultat dijeljenja. A di- 
jeljenje još ne znam. 

“Kako ne znaš? To svi znaju." 

“Ne znam. Tek smo radili omjer i množenje. Dijeliti još ne znam.? 

“A jesi li meni danas udijelila osmijeh i lijep dan?" 

“Jesam. 

“Vidiš da svatko zna dijeliti. Ti si moja velika djeliteljica i zavri- 
jedila si priču.? 

Dane je premjestio cigaretu u lijevu ruku. Palio je automobil i 
Danici započinjao još jednu suncoliku priču. 

“Na nebu se prvo nalazilo devet sunaca, svih jednako velikih i 
jednako vatrenih. Jednoga dana prišao im je neki zmaj i sve ih pojeo. 
Zmaj je bio toliko gladan da je u jednome dahu progutao osam sunaca. 
Na Zemlji je naglo postalo puno mračnije, ali je nestalo strašne jare 
koju je stvaralo prvotnih devet sunaca. Ono jedno jedino preostalo 
sunce ugodno je grijalo. Ali, zmaj je predahnuo i odlučio progutati 
i posljednje sunce. Ljudi su vidjeli što je naumio, ali nitko se nije 
usudio ni pomaknuti. Tada su se rode sakupile u veliko, bijelo jato i 
poletjele prema zmaju. Lepetom krila su uplašile lakomog zmaja. I 
letjele su brzo, brže i od zmajeva pogleda. Otjerale su zmaja i spasile 
sunce koje nam i danas daje toplinu i svjetlost.? 


Danica je bila ozbiljna. Skrivala je pogled. Kao da je kriva i svjesna 
krivice. 

“Bi li ti želio biti besmrtan, tata?? 

Dane je začuđeno pogleda. Zar njegova djevojčica misli o smrt- 
nosti? Nije li to u njezinoj dobi prerano? Možda joj je i to nametnuo, 
ne daj Bože, darovao u naslijeđe? 

“Ne znam, nisam o tome razmišljao. Zašto te to brine?" 

“Zato što će se zemlja jednom raspasti. Zbog udarca meteora, 
ili zbog leda, ili zbog sunca.? 

“Kako znaš?" 

“Učili smo u školi.? 

“Da? 1" 

“I, kada se to bude dogodilo, svi oni koji bi bili besmrtni lutali bi 
svemirom jer ne mogu umrijeti i ne bi im bilo lijepo, a ja bih željela 
da mi uvijek bude lijepo.? 


Vozeći se prema ljubičastoj kući ponovno su bili tihi. Danica je raz- 
mještala bagremove grane po zadnjem sjedištu automobila. Njezino 
je pitanje pokazalo — intuicija ipak preživljava. 

“Čemu će ti ove grane, tata?" 

Bagremovi cvjetovi su uslijed svibanjske vrućine usahli. Dane je 
promatrao retrovizor. Pripovijest o okusu bagremova cvijeta trebala 
je pričekati neka druga vremena. Te okuse i uz njih vezane Danine 
uspomene, Danica nije mogla ponijeti kao svoje uspomene. Iskustvo 
se ne nasljeđuje. Kao ni sjećanja. Kao ni natjecanja i suparništva bez 
kojih bi svijet stajao u mjestu. 

Dakle, prošlost je promjenjiva. 

Nije volio koristiti riječi koje označavaju konačnost, ali ovaj put, 
promatrajući Daničin ulazak u ljubičastu kuću, Dane je bio siguran, 
prošlost je zaista promjenjiva. Promjenjiva je, a njezine posljedice u 
mijenjanju budućnosti nije moguće zaustaviti. 


Još dok je skretao u poznatu ulicu i iz daljine nazirao ljubičastu kuću, 
nosnice su mu punili mirisi prostora koji mu je jednom bio dom. 
On, koji je svojevremeno i sam imao naviku otvarati vrata ljubičaste 
kuće, sada nije mogao odrediti jesu li mu vrata s mjedenom alkom 
postala naslijeđem iz daleke, ali poznate daljine ili dijelom posjeda 
baštinjenim iz nepoznate blizine. Pamtio je kišu koja je naglo počela 
padati baš kada su sadili bršljan pod kuhinjskim prozorom, veselja 
kada su od starih ormara napravili policu za porculanski servis, 
mirise pakistanskih sagova i nigdje ponovljene zelenkaste nijanse 
jutarnjega svjetla ispod spuštenih zavjesa. 


Ona je bila drukčija. Nju je od drugih razlikovalo sve: izgled, pokreti, 
želje i navike. Čak i boja očiju. Godinama je pokušavao saznati vide 
li njezine kobaltno plave oči svijet u plavim ili, možda, ljubičastim 
bojama. Gledajući je, zamišljao je svijet obojan njezinim pogledom. 
Tih je godina sve bilo plavo, cesta, drveni stolci, ruke i inače naran- 
časti zidovi. Bili su plavi i slučajni prolaznici i njezini roditelji koji bi 
je budni čekali. Plavjeli su se i lepeti ptica u praskozorje kad su se 
rastajali. Tih plavih godina i Dane je bio plav, a jedina bijela osoba 

plavoga svijeta bila je Ona, ona s kobaltno plavim očima, ona uvijek 
različita, ona koja je bila drukčija. 


Smijala se rijetko, nikada potpuno predano. Valjda se stoga toliko 
trudio zaslužiti njezine osmjehe. Volio je iščekivati trenutke u 
kojima će se početi smijati, nikada do kraja, nikada predano. Želio 
je gledati čuđenje koje će joj izmijeniti lice. Zbog nje je i sam želio 
biti drukčiji. Neko vrijeme su zajedno odlazili na mjesta koja su ga 
oduvijek pozivala, u smjeru Istoka i prošlih civilizacija. S putovanja 
su donosili predmete za njihov budući dom o kojemu su sve češće 
razgovarali, Ona bi dodala — i sanjali. 


Nije se više mogao sjetiti kako su izabrali ulicu u kojoj će živjeti, ali 
se još uvijek dobro sjećao dana u kojem su prvi puta otvorili vrata 
ljubičaste kuće. Zapuhnuo ih je miris praznoga prostora i udarac 
osjećaja pustoši, snažan i rezak unatoč svježim označivačima po- 
četka — oličenim zidovima i neosušenom laku drvenarije. Praznina 
je potisnuta. Kuća se punila, stvarima, glasovima, budućnošću. 
Kupili su i psa, rudlavog šarplaninca. Bundo je uokvirivao sliku 
sretne obitelji, a gosti su je potvrđivali. Pozivani su prijatelji, njezini 
i njegovi roditelji, naposljetku i najbliži susjedi. Sjećao se, njegova 
je mama, na jednom od obiteljskih objeda, konstatirala da i Bog 
daje sretnima. 

O, da. Daje i uzima. Onoga časa kada se povjeruje u darovano. U 
postojanost. Kozmos se i sada vrti. Giba. Luduje. A tako nam treba 
vjera u njegovo mirovanje. Do te mjere, da ga umjesto Svenemirom, 
nazivamo potpuno ishitreno i netočno, Svemirom. 


Za ljetnih dana druženja su provodili na travnjaku. U podjeli kuć- 
nih poslova najradije je održavao travu. Tada je bio sam sa svojim 
neurednim mislima, a rast njihova kaotična rasporeda zahtijevao 
je sve dulju i dulju osamu. S jeseni, brigu oko trave zamijenilo bi 
podrezivanje voćaka i skupljanje lišća, potom odgrtanje snijega, 
odleđivanje automobilskih vjetrobrana, posipanje nogostupa solju. 

Zimske domjenke organizirali su na ustakljenoj terasi, posebno 
lijepoj u snježnim večerima. Ona se brinula za diskretnu rasvjetu 
i taktove birane glazbe kao dodatne epitete priče o njihovoj sreći. 
Neumorno je ponavljala zgode koje su ih dovele do kolekcije pri- 
kupljenih rijetkosti. Polica od starog ormara postajala je sve teža. 
Predmeta je bilo sve više. S njima su rasle i vrijednosti kojima su 
procjenjivani. Uživala je prepričavati zajednička lutanja iz vremena 
kada je svijet bio plav. Svakom novom pričom Dane je dobivao dojam 
kako postaje sve većim strancem. Možda je već mrtav. Predmet. 
Odložen u policu s rijetkostima. 


Potom su nastupili dječji rođendani, prvi koraci, nespretna tepanja 
i slijepa sreća usmjerena na očuvanje jednoga djetinjstva. Dugačka 
putovanja su se prestala spominjati. Istok i stare civilizacije također, 
osim ponekad, s notom poruge i humora. Zamijenila su ih ljetovanja 
u prenapučenim hotelima jadranske obale, druženja s obiteljima koje 
su imale djecu uzrasta njihove kćeri i beskrajno dosadna planiranja 
budućnosti. Prebrojavanja rata kredita. Otplaćivanje glavnica. 
Iščekivanja zakona kojima će se umanjiti kamate. Saniranje minusa. 
Život na rate. I beskrajna, beskrajna dosada. 


A Ona? Ona je bila ljepša nego ikada i konačno nasmijana. Tih se 
godina smijala predano, potpuno. Pojavom njezina smijeha svijet 
je izgubio obojanost plavim bojama. S njim se dogodio i prestanak 
pozivanja Daninih roditelja jer oni su ipak neuki i njihovo je dovoženje 
kompliciralo protokol ugošćivanja. 

Ona je postala vladaricom ljubičastog doma, a Dane se prepoznao 
u ulozi bezopasnog, sveprisutnog uljeza. Savjesnog i marljivog platiše 
računa, skrbnika za trakavicu plaćenih i neplaćenih režija, iznesenih 
i vraćenih kanti za smeće. Onoga koji nije znao prepoznati kada 
je nastupila Daničina temperatura, je li dijete progutalo mrkvu, 
krumpir ili kamen. Kriv, kriv, vječito kriv. Mrtav, a živ. Osiguran 
od poplave, požara i smrtnog slučaja, podvrgnut štednji, ulaganju 
u nekretnine i budućnost. Osiguran i prazan. 

Odluku je donio oko Božića. Mjesec dana pokušavao je zaboraviti 
što je odlučio, a zatim se počeo pripremati za provođenje. Krenuo 
je u potragu za mornarskim priborom, a potom je kradomice počeo 
pakirati ruksak. Preslagivao ga je i preslagivao, a onda, jednog nedjelj- 
nog jutra, s odlaganjem tanjura u sudoper, rečenica je sama izletjela. 

“Sutra odlazim na Istok.? 

Ona je prvo šutjela. Zatim je ustala i okrenula mu leđa. Lupkajući 
posuđem, progovorila je preko ramena:. 

“O tome ćemo poslije, nasamo. Takve priče ne želim počinjati 
pred djetetom. 

Taj dan proveli su u tišini. On je mislio kako se prenaglio. Ipak, 
Ona je predivna majka, službenica s najvećim brojem prekovremenih 
sati i pohvalama uprave poduzeća. Nije željela ništa posebno, samo 
uvažavanje i ravnopravnost. 


Ona ga je gledala ispod oka. Osluškivala ga je kao nekada. Samo, 
ovaj put, s druge strane jaruge. Iza obarača. Oboje su znali, prva 
izgovorena rečenica učinit će mnogo toga nepopravljivim. Da, željela je 
jednakost. Istu onu koju Priroda ne priznaje. Netko mora dominirati. 
Osim toga, već je Krleža rekao, u životu ne postoji matematika. Rekao, 
pa što? Čitao ga je i Dane, a sve do danas nije mislio da će i sam 
morati potvrditi postojanje nematematičnosti. Daješ, a druga strana 
uzima. Primaš i ne znaš da si otimao. Zbrajaš se i u zbrajanju shvatiš, 
cijelo vrijeme si oduzimao. Očekuješ, a ne dobivaš. Ne očekuješ, još 
se i ismijavaš, rugaš se, a dobivaš. Bez traženja. S mjesta na koje nisi 
posijao dar. Kako je ono rekao Luka, ratni veteran i njegov suborac? 
Neki moraju čitati Shakespearea, a on im ipak ne pomaže. Možda ih 
tek čini manje usamljenima u nerazumijevanju. Manje neshvaćenima 
pri prepoznavanju u opisanim slikama. Istinski snažnim 1 istinski isti- 
nitim. Ipak, Shakespeare ne daje rješenja. A kako bi i mogao? Lutanja 
kroz labirinte zahtijevaju prolaženje novim putevima. Nevjerojatno 
neponovljivim. Nevjerojatno neprepisivim. 


Ona je noć prespavala s njihovom djevojčicom, a Dane je uz vrtni 
prozor palio cigaretu za cigaretom. Iščekivao je jutro. Vrijeme je i 

letjelo i stajalo. Pokušavao je priznati zašto se ne uspijeva okrenuti 
budućnosti. Odgoditi sadašnjost. Kako ne razumije što znači uložiti 
u budućnost? Ni sa čim nije uspijevao izići na kraj, ni sa sadašnjošću, 
još manje s budućnošću. U ovoj matematici za njega je sve činilo 
nepoznanicu. Osim bezvoljnosti. S njom se združio, gotovo sjedinio. 
Pred zoru je ispraznio pepeljaru. Pomislio je, ponaša se kao krivac koji 
briše tragove. One su spavale, ili mu se pričinjalo. Miris spavaonice. 
Miris legla. Mladunčeta i njegove majke. Jedinstven u svojoj snazi, 
samodostatnosti. On tu nije imao što tražiti. Još jednom je udahnuo 
njihove mirise. Nakon toga je otišao. 


g 


Je li pola godine izbivanja puno ili malo? Moglo bi se reći, cijeli jedan 
život, ali i tek jedan tren. Ulazeći, nije pozvonio. Cipele je odložio 
na staro mjesto. Oprao je ruke i sjeo na isti onaj stolac na kojem je 
čekao jutro. Je li se pitao o svojoj krivici? Naravno. U ovakvo jutro 
nije se moglo misliti ništa drugo doli tko je i koliko kriv. Sve ga je 
navodilo na to da potvrdi pretpostavku kako je on, Dane Puljiz, 
jedini, isključivi krivac. Ipak, nije odavao nemir. Izgledalo je da 
krivicu podnosi relativno lako. Kako i ne bi kada je njegovim čuv- 
stvima, poput svojevrsnog analgetika, dominirao inat! Koncentrirana 
ustrajnost. Slijepa za sve, gluha za razgovore, nijema na odgovore, 
inatljiva ustrajnost ravna ambroziji, korovu nad čijim se daviteljskim 
sposobnostima povlače i alergolozi. 


Ona mu više nije priječila odlaske niti je pred njega postavljala 
prohtjeve. Činila se zadovoljnom njegovim odricanjem od nekretnina 
i novouvedenim pravilima života u ljubičastoj kući. Uz razdvojene 
spavaonice 1 rijetka susretanja, razvod nije bio nužan. Zašto bi 
ikome pojašnjavali razdor koji nisu mogli pojasniti ni sebi? Dane 
je pomišljao kako im se dogodilo spasonosno rješenje. Odvojeni 
životi zbivali su se pod jednim krovom, indiferentni, ali podnošljivi. 
Njegovo tradicionalno središte je odahnulo. A zatim se ponovno 
uznemirilo. Je li njezina naglo stečena pretilost dio neke poruke? 
Noćna glad za čokoladom događala joj se tek odnedavno. Ustajala je 

negdje oko tri, nakon prvog sna i kradomice počinjala tamaniti slatke 
proizvođače endorfina, hormona zadovoljstva. Zvuk pakla morao je 
biti baš takav, mljackav i zašuškan staniolom. Posvuda tamnosmeđe 
mrlje. Neznatno različite od boje zgrušane, osušene krvi. 

Kad se čokolada ne bi pokazala dostatnim nadomjeskom zado- 
voljstva, nastojala bi ga povrijediti, najčešće vrlo banalnom kretnjom 
ispružene ruke i mimikom kojom se na ulici traže novci. On bi se 
grozio. Nje i sebe. Novaca. Štednje. Čokolade. Stvari koje su se 
kvarile. Masnih mrlja. Smrdljive budućnosti. Onoga što je danas 
vidio posve jasno. 

Uskoro je otišao. Ipak, bio je siguran kako bi i sada, dok je vozio 
Danicu prema vratima ljubičaste kuće, nakon toliko godina koje je 
u međuvremenu proboravio u nekim drugim mjestima, još uvijek 
bio kadar raspoznavati ljubičasto-plave zvukove. Evo, sjedeći u 
automobilu dovoljno mu je bilo zažmiriti, snažnije osluhnuti i znati 
— Oreškovići igraju badminton, Markota popravlja bicikl, Mihaljevi 
traže psa, Horvatovi se svađaju. Bez dvojbe, ravnajući se samo prema 
zvukovima ulice i danas bi uspio odrediti dan u tjednu i doba dana 
u njemu. Neki dijelovi njega nikada nisu otišli. 

Valjda smo takvi u svemu. Svojevoljno puštamo i čupamo korijenje. 
Puštamo ga, ali ga ne zamjećujemo kada je najjače, dok nas veže i 
sapinje. Onda se otmemo, poludimo, zaletimo i oslobodimo. Važni 
smo i sebi i drugima, ta učinili smo veliku stvar, donijeli smo odluku. 
Pretvorili smo se u one koji svojom voljom realiziraju sudbinu. Kratko. 
Sve to traje kratko. Neki zaostali dio korijena zavrišti kada mu se 
više ne nadamo. Umirujemo ga. Tetošimo. Zatim se tješimo, sve je u 
redu, ovakvi krici su normalni, oni naprosto moraju pratiti radikalne 
izmjene. Ipak, nije mala stvar odreći se navika i odstraniti stanište! 

Unatoč svemu, neke su korijenske žile tvrdokorne. Ne otpadaju. 
Ne izumiru. Vučemo ih za sobom kao utege. Ni svjesni ni nesvjesni 
njihove težine. Zbog njih sve teže trčimo. Sapinju nas. Ponekad zbog 
njih jednostavno odustajemo, sjedamo na zemlju ili padamo. 

Što tada učiniti? Vratiti se? Da, to bi se činilo dobrim rješenjem. 
Otvoriti vrata i reći, žao mi je, malo sam se zabunio. Greška se 
potkrala — slučajno. Probajmo sve zaboraviti, neće se više ponoviti. 

Ne, to ne ide. Život ne poznaje gumice. Sve zbog sjećanja. Glupe 
uspomene. One su te koje uništavaju čovjeka. Šćućure se u egu i 
upozoravaju, ti si mi učinio ono, ti si mi učinio ovo, a ja sam tebi, a 
ti si meni, a nisi me čuo... 

Taština. Riječ napuhana, a izudarana — uspomenama, jalom, 
inatom i osvetama. Da. O povratku bi valjalo razmisliti. Ali kako 
može razmišljati on, ni po čemu drugačiji od bureka u Svemiru? 
Čemu gubiti energiju? Dovoljno je pogledati oko sebe. Ni Priroda 
ni evolucija ne dopuštaju povratke unazad. Oni nisu jednostavni čak 
ni onima koji na njima grade karijere. Na primjer, Vasco. Dotaknuti 
Istok i vratiti se u Lisabon. Hm, da. To je moralo donijeti počasti. 
Dobar osjećaj uspinjanja. Priznanja. Nagrade. Pljesak. 

Možda ipak nije bilo baš sve tako lako. Pretjerano jednoznačno. 
I njega je vraćanje moralo oplesti. Zažuljati. Ne znam puno, ali znam 
da jednom kada se napusti stanište, nije mudro vratiti se. 


Puneći se ribom i razgovorima, lisabonska je tržnica najavila 
kasnojesenje svanuće. Svanuće i okončanje Vascove nesanice 
začinjene jugovinom. Insomnija je, mislio je, posljedica ljudske 
misaonosti. Njezine nezajažljivosti. Zar nije sve osim uma osvojivo, 
sklono pokornosti? Viđao je i pamtio različite oblike zasužnjenosti 
— ljudi, rijeka, čak i vjetra. Ali um, on nije trpio posluh. Kao ni 
melankoliju, preteču nasanice, te đavolske bolesti zbog koje se i 
morski psi kote na gubicu. 

Pisati, treba pisati i pisanjem još jednom proživjeti povratak iz 
Indije. Unijeti redoslijed u prisjećanje iskidanih dijelova vremena. 
Postoji li razlika između misli i uspomena? Kada jedne postaju 
drugima? Moraju li uspomene udariti o tijela zvijezda da bi se 
izrodile u suvisle misli? Ili se stvari događaju obratno? Eho ga je 
razdirao. U njemu su se miješali jezici, vjere i podneblja. Morao se 
ustrojiti. Samo bi ga žena mogla dovesti u red. Smjestiti ga u neki 
smisleni poredak. Doručak, ručak, večera. Glupo, ali ustrojeno. 
Valjda je ujak Vicente dobro promislio kada je u njegovo ime 
zatražio ruku done Catarine de Ataide. Hm, ona bi morala biti 
dobar izbor, ta ipak je u kući njezina oca, Alvaroa de Ataide, 1495. 
umro, ni manje ni više, doli kralj Jođo II.! 

Pisati. Morao bi sjesti i konačno nešto napisati. Kralja Ema- 
nuela I. nije mudro ostavljati predugo čekati. Ali, riječi su slabe. 
Što, uostalom, znači napisati “izvješće"? Izvješće o čemu? Kako o 

čemu? Naravno, o svemu osim o onome što mu ne izbija iz glave i 
tijela. O svemu osim o onome zbog čega je, umjesto uplovljavanja 
u Lisabon, ostao mjesec dana na Azorima. Mjesec ili dulje, nije se 
mogao prisjetiti, kroz maglu je pamtio to doba katarze i pomutnje. 
Ali, i tada, lud i pomračen, nije zaboravio kralja. Otjerao je od sebe, 
prvo Nicolaua Coelhoa, početkom srpnja, a po tom u kolovozu i 
Jođo de S4, navigatora Santa Gabrijela. 

Da, izvijestili su ga, ali kralj je želio čitati baš ono što bi napisao 
on, Vasco, zapovjednik ekspedicije. Zapovjednik, čiji se brod vratio 
posljednji. Ima tome već mjesec, dva. Ili više? Možda i više, tko 
će znati, vrijeme je ionako samo kotao u kojemu se povremeno 
kuhamo istodobno. 

Da, trebalo je pisati i mnogošto pojasniti. Kralju i sebi. Točnije, 
sebi pa kralju. I paziti na jezik, posebice kada je ovakav dlakav i 
rudlav kakav je njegov. Umiriti dlake u ustima i eho u ušima. Po- 
kušati čuti samoga sebe. Osluhnuti protekle dvije godine. Odstraniti 
jugovinu od koje mozak kuha, a zvijezde gube sjaj. 

Još jednom valja krenuti otpočetka, od prve rečenice. 

“Kada sam pošao za riječima proroka Izaije — poravnajte put 
Gospodnji — nisam slutio da će putovi Gospodnji poravnati živote 
moga oca Estćvdoa da Game, a potom i neprežaljenoga mi brata 
Paula, preminulog na povratku iz Indije." 


Pročitao je i zaključio, ništa nije rekao. Kako nastaviti? Treba li 
pisati o bolima koje su pomutile radost prenošenja Kristove zastave? 
Razlozima zbog kojih ne uspijeva pisati? Uspomenama zbog kojih 
ne napušta kuću... Ne, narav mu nikada više neće biti blaga, a duša 
svježa i mirna. Nemoguće. Sve mu se činilo nemoguće. Kako sažeti 
tri mjeseca monsunske Indije i trinaest mjeseci povratka? Zašto bi, 
uostalom, opisivao iscrpljujuću plovidbu zapadnim dijelom Indijskog 
oceana, dva pokušaja vraćanja u Indiju, umiranje posade i ipak, 
odluku o nastavku putovanja? Može li se uopće opisati nemoć? O 
njoj, uostalom, nitko ne želi slušati. I sam je odbijao povjerovati 
da nemoć postoji. Ako i postoji, udara nevjernike. Je li baš tako? 
Tko je ostajao pribran? Ahmad. Maur. Što bi vrijeme više divljalo, 
njegova bi ruka bivala mirnija. Navigirao je zatvorenih očiju, 
hladnokrvno zobajući narovo sjemenje i pljuckajući koštice. Kao 
da je njegov Bog snažniji od našega. Snažniji, zdraviji i zabavljeniji 
sudbinama svojih vjernika. 

Čak se doimalo da mu ni život ni zasluge ne znače odviše. Na 
pohvale je odgovarao prezirom. Ni jedna nedaća nije mu se činila 
dovoljno velikom. Na sve bi odmahivao i govorio jedno te jedno, 

velikim nevoljama Allah iskušava onoga koji uveličava sitne. Rugao 
se onda, ruga se i danas. Svima i svemu, kršćanima i grizodušju, 
krivici i kajanju. 


Vasco je posegnuo za vrčem vina. Fuj. Pod južinom je i ono pro- 
mijenilo svojstva. Jutro je pulsiralo, ni svoje ni tuđe. Kao prepisana 
misao. Onako kako pulsira srce, bez prave volje, samo od sebe. 
Prevrtao je stranice dnevnika plovidbe. Kad već nije uspijevao 
pisati, uhvatio se prepisivanja. 

“Samorin nas je ispratio prepredenim pozdravima. Podvlačim 
prepredenim jer je njegovo nezadovoljstvo darovima Portugala bilo 
vrlo jasno. Zbog tog je nezadovoljstva izbjegavao i potpisivanje 
sporazuma o budućoj trgovini. Unatoč tome dao je naslutiti da 
bi mogao pristati na dogovore s Portugalom i prepustiti trgovinu 
začinima dobrom dijelu naših pomoraca. U potvrdu potonjeg poslao 
je lijepe količine papra, đumbira, cimeta, kardamoma i indiga. 

U njegovu je sultanatu jak utjecaj arapskoga svijeta. Uopće, ondje 
je sve drukčije. Iz tih Vam razloga, Vaša Svjetlosti, dovodim šest 
pripadnika hinduističke vjere, iste one o kojoj je prije dvjestotinjak 
godina pisao Marko Polo, kada je krajem trinaestoga stoljeća 
prolazio Indiju kopnenim putem." 


Odložio je pero. Mozak mu je brujio. Onako kao i onoga dana 
kada su karavele pristale na jednom otoku u blizini Goe. Tada je 
mislio da mu je mozak proključao zbog tromjesečna nepovoljna 
vjetra. Danas zna da mu je glava postala loncem od neumjerenosti, 
razloga zbog kojega niču i najbezazlenije bolesti. A oni, Portugalci, 
bili su neumjereni u svemu. U plovidbi, u udaljenosti od kuće, u 
željama i strahovima. U otporu vjetru. Zle snage zraka samo su 
pojačale narušene omjere na koje se upozorava od Hipokratova 
vremena — Mjera ljudskoga zdravlja jest dobar omjer i ravnoteža. 
Ničega premalo, ničega previše. Svega “naravno", taman i umjereno: 
naturae convenienter vivere. 

No, kako biti umjeren ako ti je pramac usmjeren prema mon- 
sunima? Možda je trebao ostati i umrijeti u Indiji. Okrenuti se 
naopako, protiv vjetra, svakako je bilo neumjereno. Neumjereno 
do nemoći. Protiv vjetra, kao i danas protiv ove južine, čovjek je 
nemoćan. Još mu i uspomene dokuhavaju kašu što ključa u glavi. 
Vraćaju slike pomora, iznenadnu pojavu pjega, ispadanje zubi i 
oticanje zglobova. Potom, bacanje beživotnih tijela preko brodske 
ograde. Kod Andžavide je more postalo premalo. Ondje se i ono 
pobunilo. I njemu je smrt dosadila. Tijela petorice skorbutom 

izmoždenih portugalskih moreplovaca tek je malo nakvasilo. A ona 
su se vraćala, plutala i udarala o bokove brodova. 

Vjetar se promijenio drugoga siječnja 1499. godine, u blizini 
Malindija, Ahmadova sultanata napuštenog prije gotovo pola 
godine. Nije bilo razloga za stajanje. Tada se pitao je li baš sve 
okrenulo naopako? E, neka je. Ako je nastupilo doba umiranja, 
neka se okonča što prije. Inatio se i inatio, istodobno se bodreći i 
zamirući. Ali ni inat nije sjedao kao prije. I njega je utanjio pomor 
mornara. I on je vapio za nekim tko bi ga usmjerio. Tih je dana 
Ahmad pokazao da osjeća Vascove misli. Oglašavao mu se iza 
leđa, nikada u lice, kao osobni anđeo i vrag. Staložen, miran i 
siguran u svoga Boga. 

“Daj, emir-al-bahr efendija, ustavi se malo, nećeš se prije domoći 
Lisabona ako izginemo. Vidiš i sam da nema više ljudi koji bi 
služili ove brodove. Pusti neka predahnu. Al' neću ti ja više ništa 
govoriti, ti promisli pa radi onako kako te pamet uči." 

Je li ga trebalo poslušati? Oduvijek je mislio, u Ahmadu je bilo 
svega, i drskosti i hrabrosti, svega, baš svega osim pameti. Možda se 
osmog siječnja nisu trebali iskrcati u Malindiju. A ipak, trebao im 
je predah... Same gluposti. Kako su se mogli odmoriti i oporaviti 
kada smrt ne poznaje odmora? U svega nekoliko dana malindijsko 
kraljevstvo se prepunilo grobovima portugalskih mornara. 

Znao je da sudbinu ne smije ispuštati iz ruku, a opet, trinaestoga 
je siječnja Ahmadu prepustio još jednu odluku — ako se kreće za 
Portugal, od malindijskoga kralja treba zatražiti ljudstvo koje će 
zamijeniti izgubljenu posadu ili treba isploviti s brodom manje. 
T4 jedra traže sluge, neće se sama od sebe ni svijati ni razvijati. 

Bio je to jedan od dana u kojima ga jezik nije slušao, nego je 
rasplitao dlake po zubima. Paulo je, kao i u djetinjstvu, govorio 
umjesto svih. Ni puno ni malo. Naredio je neka se s njegove karavele, 
karavele Santa Rafael, iskrca teret i sve vrijednosti. Ono mornara 
što nije osjećalo većih tegoba skorbuta izvuklo je brod na obalu. 
Paulo je još nešto govorio, Bože, što li je rekao, a zatim je Santa 
Rafael osobno i zapalio. 

Što je on radio? Isto što i drugi. Stajao je Paulu uz bok, šutio, 
i umjesto pamtio, zaboravljao. Bar da je sve zaboravio. Ali, ne. 
Zapamtio je samo ono što bi ga danas moglo proganjati; plamsaje 
zapaljene karavele, obrise Paulova lica, drhturavo tijelo orošeno 
kapljicama znoja i staklasti sjaj zamućenih očiju. Zapamtio je i 
trenutak kada ga je obuzeo eho. Glasove i u njima Ahmadov šapat. 

“Neka te Allah izbavi od onoga zla kojega se bojiš i neka te 
spasi od posljedica onoga od čega strahuješ.* 

Zapamltio je i nered koji mu je poharao glavu i želje. Već tada 
je ostao bez ičega, bez strasti i nadanja. Ostao je bez svega, osim 
jedne jedine želje, domoći se Portugala i Lisabona za Paulova 
života. Je li naredio pokret? Valjda. Tko bi drugi? Nije valjda onaj 
podrugljivi Maur? Nevažno. Svojom ili tuđom voljom, u Malindiju je 
ostavio previše toga: dogorjelu karavelu Santa Rafael, svježe grobove 
portugalskih moreplovaca i nadu da će se obojica da Gama vratiti 
u pristanište na rijeci Tejo. 


Dosta je bilo kuknjave. Nad prolivenim se mlijekom ne zapomaže. 
Kralj je rekao — izvješće — i on će ga napisati. Evo, samo da malo 
utihne eho. Možda bi bilo dobro protegnuti noge. Toliko je želio 
hodati podom koji se ne ljulja. Gle, stvarno, pod je tvrd, kamen 
i stoji. Stoji pod, stoji sve u sobi, čak i pogled kroz prozor — stoji. 
Sunce je visoko. Tržnica. Dokovi. Bijele kuće, pomalo maurske. 
Lijepo je stanovati u četvrti Alafama. Pogledavati na brijeg i dvorac 
Castelo de Sao Jorge, biti svjestan blizine katedrale Se, podignute na 
mjestu kuće u kojoj je rođen sveti Antun. Čovjek, a svetac. Rođen 
u Lisabonu, a nazvan Padovanski, po gradu u kojemu je umro. 
Pamte nas, ipak, po odlasku. Kao i ja Paula. 


Eto, mislio sam, ako ne zamjećujem bolest, ona će i nestati. Postoji 
samo ono što vidimo i čega smo svjesni. Nevjernici ne vide Boga, 
on za njih ne postoji. Ne znaju ga. Ako je tomu tako, nije li onda 
bilo moguće ne vidjeti Paulovo kopnjenje i učiniti da ono nestane? 
Nije. To uopće nije bilo dovoljno. Još mu se i pogoršalo. Baš na dan 
s kojim počinje proljeće! Kad sve buja i niče. Nepravedno. Mislio 
sam, ako smo za sobom ostavili Rt dobre nade, mogao bi živnuti. 
A ono? On je baš odlučio okopnjeti. Možda zbog hladnoće vjetra 
koji je zapuhao i podjario mu vrućicu? Da je barem izdržao do 
Gvinejskoga zaljeva. Do tada su Ahmadove ljekarije mogle početi 
djelovati. A i Bog ga je mogao čuti. Zna On, sigurno zna, koliko 
je Paulo zavrijedio poživjeti. Ali, nije nas čuo. I kako bi? T4 bili 
smo ondje gdje sami vragovi kolo vode. Oni su ga i natjerali da me 
pozove i sve mi ono izgovori. Čujem ga, kao da je uz mene. Čujem 
mu svaku notu sporog i hripavog daha. 

“Slušaj, Vasco. Ne bojim se smrti. Noli me tangere!" 

“Šuti. Čuvaj snagu. Već je travanj i blizu smo Lisabona. Svega 
nas dva dana dijele od Gvinejskoga zaljeva. 

“Ne bojim je se, čuješ?" 

“Čujem." 

“Čuješ i strahuješ, a znaš da sam već umro." 

“Znam, rekao si mi.? 

“Ništa ti ne znaš." 

“Znam, umro si sa Santa Rafaelom." 

“Ali ne znaš kako je nositi bolesno tijelo." 

Jesam li kriv što me ova boleština mimoišla?" 

“Kriv? Tko spominje krivicu? O smrti ti govorim." 

“Ostavi je za stare dane." 

“Vjeruj, ne bojim je se. Pusti me, Vasco." 

“Pusti? Zar te držim, Paulo?* 

“Držiš me. Držiš me u duhu. Vežeš me uz svijet željama i 
molitvama." 

“Ti buncaš." 

“Pusti me. Patit će me ovo tijelo sve dok me ne pustiš. 

“Ti buncaš." 

“A, ne. Dok buncam, tijelo ne osjećam. Tad sam na livadama 
i ruke su mi jake. Buđenje je ono što boli." 


Kako to pamtim? Gdje su mi u sjećanju osmjesi i radost? Pamtim 
mu svaki hroptaj, svaki jauk. Srećom, tad nas je prekinula sjena 
na vratima. Ahmad. Valjda je mislio da se molim pa se došao 
narugati. Ali ja znam, Bog me, ipak, morao čuti. Možda sam bio 
pretih? Da me čuo, sigurno bi uništio onu tajanstvenu klicu koja je 
prodrla u Paulovu suštinu i očistio mu krv koja je postajala gnjilom i 
ustajalom tekućicom, zamućenom stajaćicom. Morao je čuti molitve 
i otjerati demone ovisne o sokovima melankoličara. Nešto od vapaja 
moralo je doprijeti do Njega. Barem jedna Zdravomarija. Nije li 
već odavna dokazano da se molitve upućene Majci Gospodnjoj 
na prvoga travnja u osam sati ujutro naročito dobro uslišavaju? 

Svejedno, Paulovo je meso zaudaralo po pogašenim voštani- 
cama. Snovi su mu postali java, java mu je postala mora. I što je 
htio ovaj Maur dok je piljio kroz poluotvorena vrata? Nasladiti se 
Paulovom nemoći i mojom zastravljenosti. Možda je on donio uroke 
i dijaboličke čarolije? Nisam lud, otkako je ovaj Maur zajedrio s 
nama, sve je krenulo po zlu. On je kriv. Ili griješim? Trebao sam ga 
zadaviti. Onoga časa prije negoli je zatvorio vrata i nestao. Svega 
mi, ako je to moglo pomoći, trebao sam ga zadaviti. 

E, da. Trebao, trebao. Taj me Maur poznaje bolje od mene 
samoga. Prepoznao je jal, bijes i ludilo, a povukao se ne zbog straha, 
nego zbog prepredenosti. Strahu je taj Maur odolijevao bez muke. 
Strahu da, ali ne i nemoći. Porazu tijela kojemu se predavao jedan 
život. Svojevrsnoj sramoti duljoj od života. Mislio je, ako joj izbjegne 
svjedočiti, umanjit će joj trajanje. Hodao je kao duh. Biće koje sve 
vidi i sve zna. Stvor koji ne pita, a sve razumije. Ipak je budala. Zbog 
toga što razumije nije mu bilo ni bolje, ni lakše. Razumijevanje i 

spoznaja teret čine težim negoli mora biti. Uz sebe, osim toga, vežu 
osude i prijekore. Pa što? Znam da sam ga krivo optuživao zbog 
očaja i pomračene volje. Svejedno, da je Paulu moglo pomoći, tog 
bi Maura i danas zatukao. Njega, Ahmada, koji je razumijevao sve 
ono za što sam ja bio slijep. Svaki promatrač bi rekao, Ahmad je 
vidio ono što je posve jasno: Paulo je umirao, a ja sam se opirao. 
Sve krivo, naopako i nevaljalo. Promatrač bi zapamtio i trenutak 
u kojemu sam na Maura krenuo pesnicom, ali i nemoć zbog koje 
sam pesnicu zadržao uz svoje tijelo. Zapamtio bi i kako je Paulo 
stenjao i nepovezano buncao. Kako i ne bi, tijelo je ostajalo, a duh 
ga je napuštao. 


I od puno priče nije bilo ništa. Prenuo sam se tek kada je vrata 
zatvorio. Umakao je, Ahmad, pseto maursko. Pesnica se širila, a 
ruka opuštala... Jezik se uplitao. Što je to Paulo pokušavao reći? 
Morao sam se prignuti, a poželio sam, kao i Ahmad, zatvoriti vrata. 
Pobjeći. Uh. Odlazeće je tijelo zaudaralo gore od uskisle bačve. 
Paulo je otvarao pa zatvarao oči. Zjenice su mu šetale stropom, a 
grlo se stezalo. Svejedno je iz sebe uspijevao cijediti riječi. Riječi. 
One su iz njega kapale umjesto života, kao koštice iz presahla 
limuna bez soka. 

“Slušam te. Reci.? 

“Nemoj." 

“Što nemoj?" 

“Obećaj mi, Vasco." 

“Hajde, samo reci. 

“Nemoj me baciti moru." 

“Ne bulazni više. Kakvo more, kakvo bacanje?* 

“Sanjao sam. Umro sam i sve je bilo lako. Riješio sam se smrada." 

“Daj, prestani, Paulo. Pomolio sam se Mariji. 

“.. a tijelo je i dalje stenjalo." 

“Prestani. Neću slušati." 

“Nagrizala ga je sol... Obećaj...? 

“Sve ću ti obećati samo šuti već jednom." 

“Vrati me zemlji." 

Nisam prisegnuo, nisam slušao, nisam sudjelovao. Odbijao 
sam misliti o smrti i pokopu. Pristajao sam na sve, na neki drugi 
život, na nekog drugog brata, na pakt s vragom... na neki obrat, 
ma i najodvratniji, čak i onaj u kojemu bi Paulo izdahnuo i učinio 
kraj ovoj sceni. A dao bih mu sve. Život bih mu položio pred noge. 
Dao bih mu svoj dah. Sve bih učinio da spriječim ovu nemoć. 
Krah tijela. Traumu duha. Njegovo pomireno odlaženje. Moje 
unezvjereno ostajanje. 

Paulo je umro nadomak Gvineje. Treba li opisivati način na koji je 
Vasco skrbio za bratovo tijelo. Riječi koje mu je šaputao na uho? 
Jedrenje s mrtvim truplom? Molitve koje je izgovarao Bogu? Tugu 
onoga koji ostaje? Zašto bi se uopće posezalo za opisivanjem? 
Nije li se opisivanje već nebrojeno puta pokazalo nedostatnom 
formom kojom se tek djelomice iscrtavaju kružnice oko osjećaja 
do kojih se riječima ionako ne dopire? Ono što ćutimo ne iznosi 
se opisivanjima. Treba gledati ravno, bez okolišanja — u učinjeno. 
Djela nas kodiraju, kriptiraju i otkrivaju. Eto, na primjer, što bi 
se moglo čitati u Vascovu pristajanju na jednom od devet otoka 
azorske skupine? Sigurno ne kako mu je prepreku predstavljalo 
posljednjih 1.500 kilometara mora. Nadomak Portugalu, Vasco 
je odlučio stati. Spaliti Paula i rasuti pepeo. Ne dati ga ni zemlji, 
ni moru. Vjetru. Paulo je pripadao vjetru. 


Stao je, i ostao. A kako i ne bi? Je li mogao primiti počasti i isto- 
dobno se okrenuti put groblja čijoj bi zemlji predao Paula? Slaviti 
i tugovati? Ne, vrijeme slavlja namijenjeno je onima koji se mogu 
radovati. Nakon što je na Azorima spalio Paulovo tijelo, Portugalu 
je uputio Nicolaua Coelha, kapetana karavele Bćrrio. Njegovo je 
uplovljavanje u rijeku Tejo bio povoljan znak o ishodu ekspedicije 
i dovoljna hrana masi gladnoj senzacija. Kada je za mjesec dana, 
krajem kolovoza, u Lisabon uplovio i Santa Gabrijel, navigator 
Jođo de Sa nosio je i prvo pisano izvješće kralju Emanuelu I. Kratko 
i sažeto, ni nalik onomu koje će kasnije, mjesecima, sastavljati 
Vasco da Gama, ali posve dovoljno za prvo slavlje. Neka slave! 

On je morao učiniti ono što je nužno. Razmisliti o svemu. Prije 
svega o Bogu, Njegovim obznanama, Paulu, ocu Estevđu, rađanjima 
i umiranjima. Onima koji nas dočekaju i onima koje ispraćamo. 
Nije sumnjao, događaji u njemu će se posložiti. Valjda će nešto i 
shvatiti. Ako i ne, barem će daleko od svijeta i očiju gomile, sam 
i o svom trošku, bolno i sumanuto ludovati. 

“Ahmade, je li svanulo?" 
“Da.* 
“Što da?" 
“Da. Svanulo je onima koji žele vidjeti svjetlo." 

“Ti ne prestaješ s dvosmislicama? * 

“Što si me ostavio uz sebe ako ti smetam?" 

“Ma, ne smetaš. Pitam te lijepo, je li svanulo? 

Eho i tama, tama i tišina. Sredinom kolovoza Vascu su se dani 
provedeni na Azorima činili baš takvima. Izmiješani ehom, tišinom 
i tamom. U pravu je Ahmad. Svjetlo svanjuje onima koji ga žele 
vidjeti. Dobro i pita, zašto li ga je ostavio uz sebe? Njega, kojega je 
toliko puta poželio zadaviti i zatući. Valjda nije podnosio licemjerje. 
Taj je Maur imao snage odšutjeti kada treba i izreći sve ono što 
normalan čovjek ne govori kad ne treba. Činio se iskren. Možda 
ono što je govorio i nije istina, ali barem je bio iskren. Osim toga, 
u njegovim se očima vidio kao u zrcalu. Evo i neki dan, kad su 
naletjeli na onog Židova, sve je pisalo na Ahmadovu licu. Protivio 
se i bunio dok su ga pokrštavali. Da, smetalo mu je pokrštavanje 
Židova, ali da su ga obratili islamu, to mu ne bi smetalo. Sve je 
oko nas, ipak, politika, a mi smo njezine marionete. 

“Što kažeš na Gaspara?" 

“Koga?* 

“Ne pravi se lud, na onog Muhammada kojemu sam kumovao 
na krštenju? 

“Ne znam, nisam još susreo Židova koji se zove Muhammad. 
Čudno mi je to mlijeko na kojem je othranjen." 

“Rekao je da je rođen u Aleksandriji. Roditelji su mu iz pri- 
jestolnice Kazara, Itila, grada podignutog na spajanju Volge s 
kaspijskim vodama." 

“Da, baš na mjestu s kojega se kopnenim putevima putuje u 
Indiju? 

Vasco se i sam zamislio. Nije li o Kazarima čitao u al-Ma- 
sudijevim Livadama zlatnih rudnika i dragog kamenja? Ako ga 
je sjećanje dobro služilo, Itilova lijeva i desna obala oduvijek su 
povezane pontonskim mostom. Zapadni je Itil naselje čistokvrnih 
Kazara. Opasan je čvrstim zidom i odijeljen od istočnoga dijela 
grada, muslimanskoga Kazarana. Točno. Nema druge Kazarije 
doli one čije je puteve prema Armeniji, Gruziji, Perziji i Bizantu 
još prije pet stoljeća opisao Ibn Fadlan u Ilustriranom putopisu. 
Čudan neki narod, divlji i krvoločan. Zanimljiv svima, kršćanima, 
muslimanima i židovima. Svi su ih željeli privući pod svoje okrilje, 
zagospodariti Kazarijom i ovladati njihovim prostranstvima, 
poveznicom Istoka i Zapada. I što se onda ovaj Židov ne bi zvao 
Muhammad? I on je Kazar. Valjda su se, živeći na razmeđi vjera, 
morali naučiti na život s tri imena." 

“Dosadan si, Ahmade. Pitaš uvijek jedno te isto: kako Židov 
pa Muhammad, kako Židov pa Muhammad? Je li rekao da su mu 
roditelji prebjegli u muslimansku Aleksandriju?! Što će ondje nego 
skrivati židovsko podrijetlo?" 

“Krasna osobina, nema što. Vjera nije cipela koju s jutrom 
obuvaš, a s večeri izuvaš. U Kuranu jasno stoji: Vama vaša, a 
nama naša vjera." 

“Nije cipela, naravno da nije. Ali, misli malo svojom glavom. 
Bi li taj isti Židov u muslimanskoj Goi mogao službovati Yusuf 
Adil Khanu, čuvenom Sabaja-šahu, da nije primio ime koje ovomu 
ne para uši?" 

“Naravno da ne bi.* 

“Eto." 

“I ja kažem: eto. To ti i govorim, efendija. Nije dobar čovjek 
koji zatre podrijetlo." 

“Nije ništa zatirao. Oženio se Židovkom. Imaju i sina." 

Vidiš, vidiš... Korisno je razgovarati. Naklapajući s Ahmadom, 
shvatio sam da bi trebalo pokrstiti Muhammadovu obitelj. To je 
dobar naum. Muhammadu ću darovati ne samo ime, nego i prezime. 
I to svoje vlastito. Ahmad ništa ne razumije. To što je Židov, a zove 
se Muhammad, ne znači ništa. Morao je čovjek preživjeti. A novo 
ime zvuči zaista dobro. Gaspar da Gama. 

Sina bi mu krštenjem mogao nazvati po drugom biblijskom 
kralju, Baltazaru. Ako mu se dogodi još koji muški potomak, njega 
bi svakako trebalo krstiti u Melkiora. Tako bi se prezime da Gama 
povezalo s imenima sve trojice svetih kraljeva. 

“Što si ono rekao, kako bi ga nazvao, efendija?" 

“Gaspar. Gaspar da Gama." 

“Gaspar? Kaniš li ga uzeti za rizničara?" 

“Ne. Zašto?" 

“Zato što Gaspare, Gathaspar na perzijskom označuje nadzi- 
ratelja, rizničara." 

“A, ne. Gaspar će dobiti ime po jednom od svetih kraljeva koji 
su pohodili i darivali tek rođenog Isusa." 

“Svetih kraljeva? Nisu oni bili kraljevi. 

“Ahmade, bogohuliš!" 

“Ne hulim. Moji spisi o njima govore kao o adeptima, učiteljima, 
hijerofantima ili, ako hoćeš, efendija, kao o magima koji su u 
konjunkciji prepoznali ono što bi prepoznala svaka upućena duša." 

“Kakvoj konjunkciji?" 

“Saturna i Jupitera u sazviježđu Riba kojoj se potom pridružio 
i Mars.? 

“Ti i tvoje zvijezde... Što su prepoznali?" 

“Prepoznali su događaj silaska, inkarnaciju Avatara, velike 
božanske duše." 

“Molim? O čemu govoriš, Ahmade?" 

“Govorim o onome u što su bila upućena mistična i okultna 
bratstva istočnjačkih zemalja. Stoljećima prije Božića na svim je 
jezicima svijeta bio navješten dolazak velikog Učitelja, moćnog 
utjelovljenja Božanstva koje će pokušati izbaviti svijet od robovanja 
stvarima i bogatstvu." 

“Ahmade, brate, ti vjeruješ u Krista?" 

“Stani, efendija. Ja vjerujem u jednoga Boga, u Allaha, a govorim 
ti ono što piše u knjigama." 

“Ali, kako možeš tako?" 

“Kako tako? 

“Pa, tako, govoriti jedno, a vjerovati drugo?" 

“Samo te ispravljam, efendija. Ti vjeruješ u ono što ne poznaješ. 
Vjeruješ onako kako se vjeruje slici u zrcalu. Ogledaš se, zrcalo 
pokazuje sliku i ti pomišljaš, odraz govori dovoljno o onome koji 
ga nosi. Pitam te jesi li siguran da vjeruješ iz pravih pobuda?" 

“Ti ćeš me, možda, učiti kršćanstvu?" 

“Neću te učiti. Mogu ti reći ono što mi je poznato. Sveti spisi 
Indije, Perzije, Kaldeje, Egipta, Medije i Asirije predvidjeli su 
dolazak Isusa, dakle, dolazak velikog Učitelja, stoljećima ranije, 
a tri su Ga maga prepoznala u konjunkciji planeta." 

“Misliš na sveta tri kralja?" 

“Mislim na mage koji su Ga darivali, zlatom, tamjanom i 
mirtom.? 

“I to znaš." 

“Znam da su mistični znakovi oduvijek bili posrednici između 
vjere i razuma, kao i da Mu je njihovo zlato olakšalo obilazak Istoka. 

“Molim? " 

“O, da. Veliki je Učitelj Judeju napustio nakon dvanaeste godine. 

“Nakon prvog govora u Hramu?" 

“Tako je, efendija. Nakon blagdana Pashe na kojemu je Isus 
osupnut krvlju žrtvovanih životinja." 

“To znam. Biblija o tome govori. 

“Da. Biblija govori i o Njegovu bijesu kada je, po povratku s 
Istoka, u dvorištima Hrama zatekao trgovce i mjenjače novaca. 
Njegov je tadašnji bijes ostavio dubok trag, gotovo jednak tragu 
koji je ostavljao hodajući Istokom." 

“Ne razumijem te, Ahmade.? 

“Ne čudim se. Isus je propovijedao mir koji nadilazi čovjekovo 
razumijevanje. Ostavio je dubok trag u svim narodima kojima je 
propovijedao, a hodao je i propovijedao punih sedamnaest godina." 

“Po Istoku?" 

“Po Istoku. Boravio je čak i među lamama u Tibetu. Ondje 
se još uvijek čuvaju predaje o čudesnom malom Majstoru koji je 
primio njihova najtajnija znanja." 

“Ne vjerujem ti, Ahmade." 

“Ni ne trebaš mi vjerovati. Ni ja ne vjerujem sve što čujem.? 

“Gdje si rekao da je bio?" 

“Rekao sam ono što sam znao, a pouzdano znam i da u Perziji 
još uvijek kolaju predaje o Isi, mladom Majstoru koji je vjerovao 
u bratstvo ljudi." 

“Ali, kako?* 

“Što “kako“, efendija? Veliki je Učitelj vjerovao u Univerzalno 
Bratstvo." 

“I, kažeš, pamte Ga u Perziji? * 

“U Perziji, Indiji, i u Kini." 

“U Indiji?" 

“U Indiji Ga poznaju kao asketa. Neki su Ga nazivali asket 
Jesof;, drugi, asket Josa.* 

“Asket?" 

“Hm, da. U Indiji se držao asketskog života, ali nije odstupao 
od žestokih uvjerenja. Indiju je prošao uzduž i poprijeko napadajući 
tradicionalne zakone o kastama. Ti Mu se, efendija, onakvom 
buntovnom, sigurno ne bi svidio." 

“Zadavit ću te, Ahmade.? 

“Davi, efendija... Ali, istina je samo jedna. Osim toga, to 
sam i usvojio od Ise. Propovijedao je protiv svećeničkog staleža i 
formalizma. Isa je bio zainteresiran samo za Istinu.? 

“I ja sam!" 

“Eh, efendija. Drukčije se traži istina." 

Drukčije se traži istina? Tko je Ahmad da bi mi govorio o 
istini? Ja sam taj koji je zbog istine izgubio oca i brata. Duša mi 
kroz uši izlazi, eho me udara i ne pušta me predahnuti, a njega 
slušam... njega puštam govoriti o Velikom Učitelju? On mi drži 
slovo? Nekrst! Vrag maurski. 

Sve on zna, u sve je upućen. Spominje mi darove svetih kraljeva, 
konjunkcije, planete, astrale i magiju. Njemu je sve magija. 

Zlato, tamjan i mirta Ahmadu su tek potvrda magije. U svoga 
Boga ne da, ali bi od moga učinio maga i okultnog zanesenjaka. 
Što to govori? I nadalje hvali Krista. On je čitao svete spise... 

Magovi su mirtom navijestili gorčinu Kristovog smrtnog života... 
Njome su Ga onda pomazale žene pred stavljanje u grob... Velikog 
su Učitelja svi poštovali. U Njemu su prepoznali utjelovljenje Boga 
snažnije od svih viđenih. 

Najradije bih ga pitao, ako zna Kristovu veličinu, zašto ne 
prijeđe k nama, kršćanima? Zar ne strahuje od pogrešnog izbora? 
Čudi se i gleda me tim svojim garavim očima kao da me njima 
začarava. Ljuti se. Bjesni. Drži da moramo ostati u onoj vjeri u 
kojoj smo rođeni. Ma, eto mu njegove vjere... eto mu je... Ništa 
više ne razumijem. Jezik mi se kovrča. Uh, uznemirio sam se, dlake 
su ga prikovale k zubima. Pokušat ću se držati Kristova nauka. 
Uostalom, što Ahmad zna? Zna magiju. Poznaje i zvijezde, ali u 
vjeri je neuk. Ja sam taj koji je prepoznao Krista. Još sam pokojnom 
ocu rekao, Krist je sve do naših dana bio neshvaćen, kao i svi koji 
su živjeli ispred svojega vremena. Stari se Est6vdo tada ponosio 
mnome. Ja sam ipak kršćanin. Ja sam onaj koji je za pravednost. 

“Dobro, Ahmade, neka ti bude." 

“Što ti je, efendija?" 

“Nemoj misliti da si me prevario. Pomirljiv sam jer ti tako 
pokazujem svoju kršćansku prirodu." 

“Mašala, efendija." 

Ahmad, kao i uvijek kad ne treba, nije mirovao. Kopao je 
oko ovoga Muhammada, budućeg mi prezimenjaka i sumnju mi 
raspirivao. Evo, izvukao je neke bilješke, vrti po njima, prevrće ih 
i čini me radoznalim. Znam što će učiniti. Njegov će britki um 
zasvrdlati umotvorinu kojom će me jezikom ubosti. 

“Nego, efendija?" 

“Reci, Ahmade." 

“Nije ti čudno da te baš on, Sabajin podanik, dočekao na 
Azorima?*" 

“Slučajno, Ahmade."? 

“Hm, da. Previše slučajno. ? 

“Odstupio je iz službe, eto ti dokaza da je nevin." 

“Reci mi, za koga si još čuo da je odstupio iz šahove službe, a 
sačuvao glavu?" 

“Reci, reci... Otkud znam. Reci ti meni." 

“Nitko, efendija. Osim, naravno, izdajnika ili doušnika." 

“Kao što si ti, na primjer. Nisi li i ti živ živcat ostavio malin- 
dijskoga kralja?" 

“Ali u dogovoru i s tobom i s njim. Jesi li me uzeo zavezanih 
očiju ili ste se pogodili? Hajde, reci pravo." 

“Dobro, nećemo o tebi." 

“Hoćeš o njemu, prijetvorniku i laskavcu?" 

“Čuješ li se? Siješ sumnju kao neka baba. A on govori kao 
gospodin. Svi mu jezici leže pod nogama, hebrejski, njemački, tali- 
janski, španjolski, kazarski, kaldejsko-babilonski, čak i portugalski." 

Jezici i laskanja. Pitaš li se čijim naredbama puni želudac? 
Kako se zatekao na Azorima? Ako je i krenuo tražiti podrijetlo, nije 
li ga našao na razmeđi Istoka i Zapada, a to je na posve drugom 
kraju svijeta. Upućen je u sve tajne Indije, hoćeš na kopnu, hoćeš 
na moru." 

“Hm. Dobra ideja. 

“Kakva sad ideja?* 

“Sutra ga šaljem kralju Emanuelu I." 

“Tebi se um, efendija, potpuno pomračio. Taj će te prevrtljivac 
koštati i glave i ugleda." 

“Huči, sovo, huči. Zar ne vidiš da baš takav čovjek treba 
Portugalu?" 

“Ne bih ni riječi rekao da je samo tvoja glava u pitanju. Ali, 
dok sam uz tebe, taj će izrod svrdlati protiv nas obojice.? 

“Dosta je bilo. Nije na tebi donositi moje odluke. Sutra ga šaljem 
kralju Emanuelu I... Ionako nisam napisao izvješće, a Gasparov bi 
ga dolazak mogao primiriti... Da, kralj će biti zadovoljan. Gaspar 
će mu prenijeti sve ono što se u Sabajinom sultanatu događa." 


Ahmad se okrenuo na drugu stranu. Nije želio promatrati Vascovo 
uznošenje novim budalaštinama. I to, ni manje ni više, nego dvjema 
odjednom. A Vasco, k'o Vasco. Mislima je bio daleko. Prionuo je 
papirima, zasukao rukave i prihvatio se mastila. Umjesto izvješća, 
sastavio je dva pisma — preporuku Gasparu s kojom će ga kralj 
primiti i saslušati i pismo ujaku Vincenteu s novom, još luđom 
idejom. Trebala mu je žena, a ujak bi je mogao razumno izabrati. 
Bez srca se pametnije bira. Napisao mu je najnužnije. Neka dobro 
otvori oči i uši tražeći neku krotku dušicu cijenjena roda. I neka se 
ne opterećuje izgledom. Ne, nije mu važno hoće li biti oku ugodna. 
Valjalo bi da je tiha, bogobojazna i, naravno, plodna. 


Ahmad je gledao kako Vasco predaje pisma i činilo mu se da su 
u njim zapisana dva pogubljenja odjednom, Vascovo i njegovo, 
Ahmadovo! Vasco ih je napisao vlastoručno i uručio ih Gasparu, 
ni Židovu, ni muslimanu, ni kršćaninu. Prijetvorniku Gasparu, 
koji će ih svojeručno uručiti egzekutorima. I budala bi vidjela da 
je šejtan u ovo umiješao svoje prste. Nije li i sam Vasco najradije 
govorio, tko za vragom pođe, vrag ga i odnese? Dakle, znao je što 

snalazi prostodušne, sklone uresima. Ali trebalo je vraga moći 
prepoznati. Šejtan mijenja obrazine. Svakom nudi onu slast na 
koju je najslabiji. A kada obuzme budalu, najpametnije je okrenuti 
se. Ne sudjelovati. I obratiti se Bogu. 
Ahmad je posegnuo za brojanicama. Kad je duša nemirna, 
utočište joj je Knjiga. Zatvorio je oči i počeo ponavljati suru Iskrenost. 
U ime Allaha, Milostivog, Milosrdnog! 
1. Reci: “On, Allah, je Jedan! 
2. Allah je Apsolutan! 
3. Ne rađa i nije rođen! 
4. Iravan Mu nije nitko!" 


g 


Zvukovi lisabonskih ulica najavljivali su podne. Vasco je otvorio 
prozor sobe u kojoj je pokušavao nastaviti pisanje izvješća za 
kralja Emanuela I. Okrenuo se od prozora i zaustavio pogled 
na kraljevoj odredbi kojom je imenovan za admirala Indijskoga 
oceana. Odvratio je pogled. Kao da ga je baš ta titula, uz ostale 
počasti i nagrade, priječila u pisanju. Pero mu je otimala ruci. 
Ona je kriva. Osjetio je mržnju. Prema počastima, Vili u Sinesu, 
stalnom prihodu, plemićkoj tituli “don"... Mrzio je sve dobivene 
počasti. Počasti i odlikovanja primljena za što? Možda za Paulovu 
preuranjenu smrt i poraze sačuvane u najdubljim predjelima duše? 


Ne misliti. Odlučio je ne misliti. Ali kako uposliti mozak? Nešto je 
valjalo činiti. Posegne za zvoncem i pozove služavku. Neka dovede 
Ahmad Ibn Majida i dva od šestorice Indijaca. Koje? Svejedno. 
Ahmad će izabrati rječite. Trebao je razgovora. Neku drugu priču. 
Neki tuđi život. 

Činilo mu se da ih je dugo čekao. A ipak, kad su pristigli, nije 
ih zamijetio. Dobro je, nije više sam. Neka uđu. Žurno. Trebali 
su mu kao dah. Ahmad se smjestio na svoje uobičajeno mjesto 
pored prozora. U susjednoj je prostoriji posluga udarala šalicama, 
pokušavajući ovladati pripravljanjem indijskoga čaja. Razbiti 
zvukove i otjerati eho. To mu je trebalo. Naglo se okrenuo Ahmadu. 

“Želim ih ispitati o njihovoj obali. 

“Što ne pitaš Gaspara?" 

“Još te muči? Kako ću ga pitati kad je na dvoru?" 

“Čudno, ne nalazi vremena za posjet kumu, admiralu da Gami." 

“Znaš i sim da ga kralj ne pušta od sebe." 

“Tko bi rekao, efendija? Nisu li se do sada ispričali?" 

“Kralj je zadovoljan, a to je najvažnije." 

“A ti? Jesi li s tim Gasparom bio mudar i za sebe?" 

“Vidiš da sam dobio svu silu počasti." 

“Što jest, jest. Za razliku od ona dva nesretnika, Nicolaua 
Ceolhoa, i Jođa de Sa, ti si dobro nagrađen. Ha-ha-ha.? 

“Izazivaš?" 

“Ama, gdje bih tebe izazivao. Nego, mislim, je li te kralj nagradio 
za žrtvu koju si mu podnio ili za onog izdajicu, Gaspara, kojeg si 
mu uputio?" 

“Udavit ću te, svega mi!" 

“Nećeš me udaviti jer znaš da sam u pravu. Dok ti ne uspijevaš 
sastaviti izvješće, on se gosti i s kraljem pregovara o tvojoj i mojoj 
sudbini. 

“Misliš? " 

“Misliš to i ti, samo ne želiš priznati. Da ne misliš, ne bi me 
zvao da ti prevodim ovo što ćeš od Indijaca doznati." 

“Nije na tebi da misliš o onome što ja mislim. Ali, u pravu si, 
tvoje mi je znanje jezika dragocjeno." 


Ahmad je Vasca poznavao jednako dobro kao i mračno nebo 
u noćima bez Sjevernjače. Znao mu je sumnje, inat i razloge 
popuštanja, kao i to da ga povremeno mora podsjećati. 

“Najkorisniji su oni koji daju najbolje savjete; najbolje je djelo 
koje ima najpovoljnije posljedice, a najljepša je ona pohvala koja 
potječe iz usta zrelog i iskrenog čovjeka." 

Vasco se, i protiv svoje volje, suglasio s Ahmadovom dosjetkom. 
Tek je nedavno postao svjestan povjerenja s kojim je uzimao sve što 
bi mu Kapetan Astrolog govorio. Šteta što im je Bog različit. Da je 
barem htio prijeći k nama, kršćanima, sve bi bilo puno lakše. Ovako 
mu, ipak, nikada ne vjeruje do kraja. Čak ni kad je nedvojbeno 
u pravu. Je li se prevario s onim Gasparom? Zaista, kako nije 
našao vremena doći pozdraviti se, upitati za zdravlje? Ipak mu je 
on, Vasco, otvorio vrata dvora. Koliko čuje od ujaka Vincentea, 
kralj se ne razdvaja od njega. Možda to još uvijek ne znači ništa 
loše. Ipak, nije naodmet potruditi se i doznati sve što je moguće o 
indijskoj obali. Da, s izvješćem nedvojbeno treba okončati. Prije 
vjenčanja i potomaka. Čut će se još za prezime da Gama! 

Indijci su se smjestili nedaleko od Ahmada. Vasco ih je po- 
nudio čajem, a potom je i sam otpio nekoliko gutljaja te s novim 
elanom posegnuo za papirom, perom i tintarnicom. Odlučio je 
saznati sve o strateškim točkama na obalama Gudžerata. Oni su ih 
morali poznavati. Nakon višesatne rasprave, crtanja, prevođenja i 

zapisivanja, Vasco se umorio. Ali, eho je utihnuo. Dobro je, mislio 
je. Razgovor liječi. Što bih ih još mogao pitati? Možda ponešto 
znaju i o luci Diu? 

Ahmad se prihvaćao brojanica. Neće valjda odustati od pre- 
vođenja, pitao se Vasco? Jezik. Eto, što mu je neprijatelj. Jezik i 
govorenje. Razgovor ga liječi, a samom mu je teško govoriti. 

“Pitaj ih, Ahmade." 

“Nije ti za danas dosta, efendija?" 

“Daj im čaja, jela, što požele. Samo ne staj. Pitaj ih, neka govore." 

“Neumjerenost ubija i najjače." 

Je li mu se to Ahmad obraćao kao neumniku? Neka je i tako. 
Daleko je od Malindija i nema puno izbora. Ako mi se prohtjelo 
čuti sve o Diu, neka govore. 

Razgovor je krenuo. Ponešto je teklo, često je zapinjalo. Ahmad 
ih je neko vrijeme pozorno slušao, prevodeći pokoju riječ i dijelove 
rečenica. Zatim se, umoran i zasićen, okrenuo Vascu. 

“Efendija, svašta su mi napričali, iz priča koje su i sami čuli, 
a znaš kako je, ono što čovjek čuje, zamjenjuje i viđenje i susret. 

U admiralovom naglom trzaju glave Ahmad je prepoznao 
Vascov inat, čio i osnažen, kao nekada. 

“Znam, efendija što mi poručuješ: ne mudruj, nego kazuj. Piši 
što ti govorim, neću više izreći ni jednu prekobrojnu.? 

U sebi je mislio, lakše je skuhati željezo, negoli rastaliti tvr- 
doglavost. Neka mu bude i ova priča. Pitao je i prevodio redom. 
Od prvih dana Jašina namjesnikovanja Mahmudbegu. Oba su se 
Indijca, navodno, sjećala kako je Melek Jaša nagovorio sultana 
Mahmudbega na podizanje utvrda još kad portugalski jedrenjaci 
nisu plovili prema Indiji. Jedan od njih tvrdio je da je Jaša za sebe 
izradio četiri prstena, svaki kao simbol onog dijela sultanata koji 
mu je povjeren na upravu. Na prvom prstenu koji je označava more, 
stražu i sigurnost napisao je riječ “vlast". Drugi je predstavljao danak 
i skupljanje novaca. Na njega je upisao riječ “procvat", na treći, 
prsten životnih namirnica, “obilje", a na prsten žalbi “pravednost. 


Drugi je Indijac tvrdio da je Melek Jaša jedan od najmoćnijih 
vazala Mahmudbega. Mahmudbeg je, baš prema Jašinom savjetu, 
obnovio veze s Egiptom i tamošnjim moćnicima, a Jaša se brinuo 
i njegovao te kontakte čuvajući ih za moguću potporu u slučaju 
prodora osvajača sa Zapada. Načuo je, također, da je Jaša do prije 
nekih pet-šest godina bio u potpunosti posvećen izgradnji luke Diu, 
a otkako je doveo svoju današnju hanumu, Nihadu, potpuno se 
posvetio obitelji i odgoju sinova. 

Nakon što su još malo razgovarali na svom jeziku, zaključili su 
da bi Melek Jaša sad mogao biti u dobi od četrdeset i pet godina, 
ali izgled mu ne odaje godine, baš kao što je svojstveno onima koji 
su zadovoljni sobom i životom koji vode. Da, ženidbom je dobio 
nova krila. Tko mu je hanuma? E, to je već teže reći, o njoj kruže 
različite priče. 

Prema nekima, pristigla je iz Dubrovnika, kraja koji je Jaša 
odavno napustio. Po drugima, žena mu je perzijskoga podrijetla. 
Te su se glasine činile vjerojatnijima. Uz njih se ispredala i priča o 
susretu Jaše i Nihade u Nihadinu rodnom gradu i “gradu derviša" 
— Lahoru. Svi koji su čuli za tu priču još su se uvijek čudili što sve 
može učiniti odluka da se putovanje nakratko zaustavi. 


U doba Nihadina i Jašina susreta, Jaša je još uvijek bio Ridvanov 
rob, povoljno kupljen na stambolskoj tržnici, namijenjen sultanu 
Mahmudbegu na poklon. Ipak, od običnoga roba razlikovala ga 
je silna Ridvanova naklonost koja je s primicanjem Indiji, cilju 
njihova putovanja, sve više nalikovala roditeljskoj brizi. Ridvan je 
već tada, hvaleći ga, govorio: “Moj Jaša jezikom dokazuje veliku 
pamet, i uvijek ima spreman odgovor. A djela mu nisu prazna, 
nego puna srčane snage kojom izgara u svemu što čini." 

Možda su se za predah odlučili baš zato što su znali kako im je 
Gudžerat svakim danom sve bliži, a s njim i rastanak od putešestvija. 
Ridvan je nasladu volio odgoditi upravo kada je najugodnija. 
Takvo mu je postalo i ovo putovanje. Slatko i zamamno. Istina, 
s približavanjem Indiji i pokrajini Gudžerat, rasli su mu umor 
i zasićenost slikama viđenih predjela, ali i osjećaj izdržljivosti 
duha i tijela zbog kojega se sam sebi doimao snažnim i upravo 
veličanstvenim. 


Baš kad je pomislio na svoju veličinu i izdržljivost, odlučio je 
učiniti predah. Bilo je to pred trgovinom ispred velikih kamenitih 
vrata nazvanih od tamošnjega naroda imenom Lahore. Prema 
običajima ugošćivanja musafira, putnika namjernika, trgovac im 
je ponudio okrjepu i iznio najukusnija jela koja su mu se zatekla u 
kući. Zauzvrat, njegovi su mu gosti, ne štedeći riječi, pripovijedali 
o krajevima kroz koje su putovali, o običajima koje su upoznali 
i ljudima s kojima su se susreli. Priča im se najviše razvijala pri 
opisivanju mirisa jer mirisi ponajbolje opisuju ono što je u svakom 
kraju nevidljivo, baš kao što opisi ljudskih djela govore o skrivenom 
dijelu duše zbog kojega se i događaju. 


ALIKVOT 


153 


Nakon što su se Ridvan i Jaša okrijepili, Ridvan je s trgovcem 
dogovorio kupovinu namirnica koju će Jaša spremiti za daljnje 
putovanje, a sim se uputio posjetiti bazar. Odlazeći prema ba- 
zaru, osvrnuo se za sobom. Sve se činilo u redu: Jaša se, u sjeni 
vrata Lahora prigibao zavežljajima, razvezivao ih i punio svježim 
namirnicama. Osvrnuo se još jednom. Taj put mu se učinilo kako 
je pod vratima ugledao dvije sjene. Sjetio se svoje rahmetli majke. 
Nije li ga ona poučila da dvostruka sjena govori o tome kako će se 
jedna duša umnožiti i umnožena udružiti? Odmahnuo je i nastavio. 
Svakakve su mu budalaštine počele padati na pamet. Valjda mu je 
mozak sam od sebe stao izmišljati. Sve je to od umora i naviknutosti 
na pustinjske omare. Nastavio je put bazara i hodajući bez Jaše, 
osjetio da su mu kosti omekšale. Pomislio je, čudan neki dan. Em 
susretne dvije sjene umjesto jedne, em osjeti vrijeme putovanja na 
kostima koje su se omekšale. 


Hodajući bazarom, Ridvan je često zastajkivao. Takvo se šarenilo 
rijetko viđalo. Njega su u stanju bili stvoriti samo dobri trgovci. 
Zabavljao se cjenkanjem i pregovaranjem. Svratio je ido hamama. 
O, da. Vruća mu je kupka godila. Kao da su mu i kosti od nje 
očvrsnule. Ako ne od nje, a onda zasigurno od masiranja opojnim 
uljima. Nakon parama obavijenoga kupališta, još je neko vrijeme 
posjedio na trgu. Lijepo mu je bilo razmijeniti iskustvo s ondašnjim 
mudracima. Kada mu se učinilo da nije obnovio samo tijelo, nego i 
dušu, lagano se podigao i krenuo mjestu na kojemu je ostavio Jašu. 


Ali, sudbina se bavi nama čak i onda kada na nju zaboravimo. 

Umjesto Jaše, dočekala ga je priča trgovca namirnicama, a 
Ridvana je obuzeo jal. Ma, nije bio problem u priči, volio je Ridvan 
razgovor, ali riječi trgovca su mu brkale misli i mutile planove. Tko 
bi pomislio da će se u ovo kratko vremena dogoditi toliko toga? 
Sve bez najave i dogovora. Eto, kako je Ridvan otišao, Jašinu 
zabavljenost obnavljanjem zaliha omeo je dolazak nekakve djevojke. 
Kakve sada djevojke?, pitao se Ridvan. Otkuda se stvorila? Tko će 
ga znati, sve se činilo uobičajenim, ušetala je u radnju i raspitala se 
o cijenama i robi. Trgovac je toga dana usluživao mnoge kupce pa 
je Jaša na djevojčine upite priskočio i odgovorio koliko je znao. Što 
se među njima dalje događalo, teško je reći. Ali Jašin je iznenadni 
odlazak, a potom i izbivanje, unijelo u trgovca, a sada i u Ridvana, 
zabrinutost i nespokoj. 

Aman, nije to ništa tako strašno, Jašu je sigurno ponijelo 
mladalačko srce, mislio je Ridvan, ali kud baš sada, kad su gotovo 

na kraju puta? Briga kao briga, što se o njoj više misli, teže jenjava. 
Trgovac je mudrovao, odvraćao teme na trgovinu i vrijeme, a kad 
se Ridvan nije umirivao, podsjetio ga je da mu je Jaša nitko i ništa, 
tek rob. Govorio mu je kako se takvih robova svakoga dana može 
pronaći na bazaru na prodaju, i to povoljno. 


Te noći Ridvan nije usnuo. Sjedio je pred trgovinom pa bi se uzšetao, 
onda bi opet sjeo pa uzšetao. Trgao je listove betela, zatim ih je 
žvakao, sjedio bi pa bi ustajao, ustajao, sjedao pa šetao. 

S prvim zracima zore Ridvan je već izdaleka prepoznao Jašin 
korak i siluetu koja se pomaljala iz tek razbijena mraka. Nisu se 
pozdravili. Jaša je sjeo do njega i stao žvakati betel. Eto, čak me 
ni ne zanima gdje je bio, mislio je Ridvan. Neka je čitav i neka 
se vratio. Ne treba od sudbine tražiti sve odjednom. Ona može 
osjetiti čovjekovu pohlepu, a tada mu otima i ono što mu po svim 
zakonima pripada. Osim toga, sve mi je jasno. Treba li išta govoriti 
čovjeku u godinama? Njemu bi moralo biti jasno da je Jašino srce 
postalo podijeljeno. Na jednoj je strani ostalo sve ono što je volio 
prije i oduvijek, a na drugoj ono što ga je noćas obuzelo. 

Osim toga, mislio je Ridvan, samo neka šuti. Ta nisam budala, 
vidim kako mu se krijesi oko. Ni ne uzdiše, a obojicu nas je zavio 
u sevdah. Što ćeš, zatekao ga je udarac slučaja koji ljudi već sto- 
ljećima nazivaju ljubav. Kada je šutnja postala teža od noći koja 
ih je napuštala, Jaša je, posramljen i u neprilici, priznao. 

“Ridvane moj, ja od noćas robujem dvostruko. Tebi, koji si 
me otkupio, i ovome što nisam tražio i za što ne znam otkuda 
me snašlo." 

“I što sada, Jašo? 

“Sada nam je nastaviti gdje smo stali. Vidiš da sam ti se vratio." 

Jesi li baš dobro razmislio?" 

“Nema se što misliti. Ako sam čovjek koji vrijedi, po nju ću 
se vratiti." 

“E, da, ali život ne stoji, to valjda znaš.? 

“Nemoj mi to, Ridvane, govoriti. Slučaj svoje ili jest ili nije učinio." 


Možda sam ga tomu baš ja poučio, pitao se Ridvan. Nismo li 
putovanje prekinuli kako bismo odgodili nasladu stizanja k cilju? 
Evo, on se sada odriče, a na meni leže njegovi tereti. Što da mu 
kažem — možda, ostani? Ali ne ide to tako. Drukčije smo se pogo- 
dili. Ili je, kad bolje razmislim, razlog druge prirode. Kod njega je 
mladost bila okrenuta na glavu. Valjda zato hoće život posložiti u 
neki red. Prvo glava, zatim trbuh, pa tek onda srce? Tko će ga znati. 


ALIKVOT 


157 


Možda si mora potvrditi odvažnost i dokazati je u djelima kojima 
će umiriti i duh i tijelo. Nije na meni da mislim o tim stvarima. 
Samo On sve vidi i On sve zna. Ridvan se podigao i nogom zatro 
trag mjesta na kojem su sjedili. 

“Neka ti Allah sačuva mladost, um i rječitost, a zaobiđu te zla." 

To je rekao, a u sebi je mislio, Jaša u jednom ima pravo, 
putovanje je valjalo privesti kraju. Kao i u svemu, ili ne pokušavaj 
ništa, ili dovrši započeto. Trebalo je hodati. Putovanje će sve dovesti 
u red. Umorit će im tijela i Jaši razvezati jezik. Možda će mu se 
kroz razgovor pojasniti ono što mu se dogodilo. Samo, ništa ne 
treba pitati. Ako ga pitam, odgovorit će pogrešno, to je svakome 
od nas u prirodi. Neosjetno mu treba jezik razvezati, a on će ga 
promatrati pažljivije nego vrana. 

E, da, tomu bi bilo tako da je Jaša mogao normalno misliti i 
suvislo govoriti. Ali, čuvstva se ne nalaze u dometu znanja. Hodali su 
i hodali, a Ridvan je slušao i kao iskusan čovjek, zdvajao nad onim 
što je čuo. Pitao se je li toliko ostario da ga je napustila i pomisao 
na ljubav? Prisjećao se i prisjećao, ali se nije mogao dosjetiti je li 
i sam ikada ovako bulaznio. Ovaj njegov Jaša je pretjerivao baš u 
svemu. Kako je baš njegova Nihada obdarena samim vrlinama? 
Te Nihada ovo, te Nihada ono. Gdje bi došao svijet kada bi sve što 
je izrekao bilo istinito. Sljepilo je to, nema što drugo biti. Allah je 
razdijelio i manu i vrlinu svima podjednako, prema samo Njemu 
znanom omjeru. Ne bi valjda On takvu grešku učinio da sva dobra 
smjesti u jedno tijelo? Taman posla. I sve da je tako, onda bi baš 
Jašu, bezimena roba, na tu vrlinu uputio? 

Slušao ga je i slušao, žestio se na ono što je čuo, na tu Nihadu 
koja im je pokvarila čaroliju putovanja, a naposljetku i na sebe. 
On, Ridvan, umjesto da misli o svojim poslovima, ispire uši Jašinim 
buncanjima. I još se napinje u njima nešto dokučiti, kao da ne 
zna za sljepilo kroz koje mu rob prolazi. Čudio se samomu sebi, 
razumnom i opreznom čovjeku, što nije Jašu poveo sa sobom 
na bazar, a poslije i u hamam. Nema tog roba koji se neće oteti 
ako ga ostaviš nasamo. Ali, ipak, tko bi računao? Ostavio ga je 
tek nakratko. A i kad se osvrnuo, jasno ga je vidio zabavljenog 
namirnicama. Sačuvaj me, Bože, koliko je malo potrebno da 
nestane sve uobičajeno. Rehmetli majka ga je dobro poučila, vidiš 
li dvije sjene, dušu koju ostavljaš zateći ćeš udvojenu, umnoženu, 
a stopljenu u jedno. 

Što to budala govori, on joj je dao zavjet? Obećao joj se vratiti? 
Možda će sve malo potrajati jer bogatstvo se ne može u nekoliko 
dana prikupiti. Bogatstvo? O čemu on to govori? A ona mu je 

vjerovala. Ma što mu je mogla povjerovati? Gdje će rob prikupiti 
bogatstvo? Još se hvali, nije ga zaustavljala. Niti ga je odvraćala. 
Molila ga je neka krene što prije, a kada su se naposljetku razdvojili 
i tijela im se udaljila tako da su se tek nazirala, iz daljine mu je 
doviknula: “Sretan budi, i... dušu mi ne zaboravi!" 

E, ovo je prevršilo svaku mjeru. A opet, Ridvan ga je pustio 
neka govori. Što ćeš, takvi su “djelitelji*oni koji sebe poklanjaju 
bez ostatka, i životu i ljubavima. Dok se Jaša zaklinjao kako 
neće mirovati sve dok ne ispuni zavjet položen Nihadi, Ridvan je 
istodobno tugovao zbog Jašine slatke boli i radovao se spoznaji 
kako ova rijetka skupina ljudi ipak još uvijek postoji. 

Kada su stigli u Gudžerat, Ridvan je pomislio, cilj putovanja nije 
bio cilj koji mu je Allah odredio. Pokazalo mu se jasnim da je cilj 
bilo putovanje samo po sebi, a mjesto na koje su došli moralo je 
postojati da bi se putovanje moglo dogoditi. Je li zažalio što su stigli? 
Tko će znati. On i njegov bivši rob prepustili su se događajima 
koji su ih sve više razdvajali. Mahmudbeg je Jašu uzeo u službu, a 
Ridvan je svoje trgovačke poslove premjestio u Gudžerat, bliže Jaši. 
Izmijenjene okolnosti promijenile su im i navike. Iako navike govore 
puno o čovjeku, neki njegovi dijelovi se nikada ne mijenjaju. Ono 
što je i kod Ridvana i kod Jaše ostalo neizmijenjeno bio je osjećaj 
uzajamne naklonosti koji ih je oduvijek povezivao — u trgovanju, 
razgovorima i prešutnom razumijevanju. 


Godine su prolazile, a musafiri su Jašina i Nihadina pisma raznosili 
u oba smjera. Jedno od njih čuveno je i danas. Nekim čudnim 
okolnostima, prije negoli je dospjelo Jaši, obišlo je pola Perzije i 
dobar dio Indije. Naizust su ga učili oni koji nekoga svoga iščekuju, 
a takvih je oduvijek bilo poprilično. Govorenjem se zadržalo u 
predaji, danas ga i čak i oni koji nikoga ne čekaju znaju izgovoriti. 

“Selam alejk, dragi. Pišem Ti pismo bez prstiju, kao što sam u 
sjeni vrata Lahore govorila s Tobom bez jezika. Otkako je među 
nama ono od čega nema krupnijega, otkako je moja duša Tvojom 
dušom vezana, oči mi više ne znaju za san, a misli mi ne napuštaju 
srce. Spasi me od ovoga što mi je prodrlo u meso, izgrizajući mi 
kosti, i razvezujući mi misli. 


Pisma su letjela, s njima i riječi, a nad njima događaji. Jaša je 
imenovanje Mahmudbegovim vezirom primio ponosno i odgovorno. 

On nije bio ni od onih koji uzmiču, ni od onih koji šire oči na 
lagodu. Zasukao je rukave i prionuo gradnji utvrde Diu. Iako mu 
je s dodijeljenim visokim položajem bogatstvo svakim danom bivalo 
sve veće, Jaša se prema njemu ponašao na svoj način. Vjerovao 
je da je jedino blago vrijedno stjecanja časno ime, a njega se ne 
može dostići preko noći niti drukčije doli djelima. Gradio je Diu 
iu svaki ugrađeni kamen utiskivao imena dviju čežnji — Nihade i 
svoga Dubrovnika. 

Ridvan se veselio Jašinim uspjesima i neimarskim dostignućima. 
Promatrajući ga kako mu dani neumitno izmiču dok se pisma 
gomilaju, jednoga ga je dana pozvao k sebi. 

“Hodi, sjedni uz mene." 

“Zar na prag, Ridvane?" 

“Baš na prag, Jašo. 

“Onako kao nekada, dok smo putovali od praga do praga?" 

“Tako, baš tako. Bilo je dobro ne misliti o bogatstvu? Ha, što 
kažeš?" 

“E, da. Kad nemaš ništa, lako i sjedaš i ustaješ.? 

“Nego, vidim, lijepo napreduješ. Luka već i brodove prima." 

Još kada podignem i ova dva, zapadna bedema..." 

“Kad ih već spominješ, odmah ću ti reći, pozvao sam te baš 
zbog njih, zbog tih bedema. Ti znaš, Zemlja pripada velikome 
Allahu, a On je daje onim svojim robovima kojima je želi dati." 

“Hvala Mu. Mene je nagradio i s tobom i s ovim posjedima." 

“Pusti mene, to je manje važno. Što jest jest, sve što si dobio 
na upravu, dobro si uredio. Samo..." 

“Što? Negdje sam pogriješio?" 

“Čekaj, opet srljaš. Još si mlad... ha-ha-ha... dobro je, nisi još 
ostario. Htjedoh ti reći, vrijeme je da se malo zamisliš nad sobom." 

“Ali, ubih se od mišljenja, Ridvane. Povazdan crtam, računam, 
zbrajam. ..? 

“Slušaj što ti govorim i ne brzaj. Zbog prevelikih želja glave 
obaraju i zaslužni ljudi." 

“Želim li previše?" 

“Previše ili premalo, dođe ti na isto. U oba slučaja, živi se loše. 

“Hm, hoćeš mi reći da griješim?" 

“Pišeš ta pisma kao da vježbaš za pisara." 

“Misliš na Nihadu?* 

“Ne mislim na Nihadu. Kada se tebi obraćam, mislim samo 
na tebe. Ode ti život u stjecanju... ? 

“Planiram je dovesti. Dovest ću je, sigurno. Ali nije spremno. 
Nisam dovršio..." 

“A kada ćeš sve dovršiti?" 

“Možda dogodine." 

“Kažeš, dogodine? A ja ti kažem — nikada. Život ne poznaje 
gotove poslove." 

“Sada si me ražalostio... Neka znaš. Baš si me ražalostio." 

“I trebaš se žalostiti. Bolje se žalosti sada, dok je vrijeme na 
tvojoj strani. Trgni se, brate! Pogledaj malo oko sebe, upitaj se 
gdje si i s kim si." 

“Gdje sam?! Do grla u zidanju, eto gdje sam." 

“Misliš li da će te, ako izgradiš još toliko, novi zidovi uzdići 
više? Ili će Nihadi pomoći da se do tebe spusti niže?" 

“Ali što to govoriš, Ridvane. Zar me ne poznaješ?" 

“Poznajem te, zato ti i govorim." 

“Što da uradim?" 

“E, brate slatki, to ćeš lijepo sam domisliti. Na meni je bilo izreći 
ti ovo što si čuo, a ti našilji olovku, prihvati se svoje matematike 
i Vidi što ćeš učiniti. A do tada, evo malo betela. Uhvati još koju 
zraku sunca i prožvači nešto lišća. Kažeš, dobro je bilo od praga 
do praga? E, da. Lijepa su to bila vremena.? 

Istoga je dana otposlano pismo, najkraće do sada. U njemu je 
pisala samo jedna rečenica: “Prestani kidati dušu, šaljem po tebe!" 

Izgradnja bedema je obustavljena. Zidari su se izmjestili nedaleko 
luke, a Jaša im je naložio neka za Nihadu urede prostore okrenute 
moru, podignute na brojnim stupovima i izdignute iznad krovova. 
Želio je biti izdvojen od svijeta, vreve i oskudice. Za odaje je dopremio 
raznobojni mramor s Mrtvoga mora, a za stropove unajmio slikare 
koji će ih ispisati vitičastim šarama od zlata i lazura. Još je naručio 
svakojake rijetkosti, bogate zastore, blještave ukrase, iračku svilu 
i meke jastuke od medinskoga atlasa. 

Ridvan je mislio, ovaj moj Jaša baš ništa ne može uraditi bez 
ludovanja. Gledajući ga kako se mijenja i kopni od nove pomame, 
za svadbeni mu je dar poslao Šabana, vrsnog i provjerenog liječnika. 
Ali, kako ne možeš magare naviklo na teret naučiti odmoru, jednako 
tako ni ljekarijama ni vradžbinama ne možeš zaustaviti onoga koji 
se ne osvrće ni na sebe, ni oko sebe. 

Na sve Ridvanove upite, Šaban je danima donosio jednake 
odgovore. 

“Što mu je? Što mu je? Niti čuje, niti vidi, niti govori, eto, to 
mu je." 

“Zaustavi ga nekako. Jesam li te poslao da ga ozdraviš ili da 
ga zajedničkim snagama što prije satrete?* 

“Ma, taj ne govori, to je problem. Kako ću liječiti onoga do 
koga ne dopirem?" 

“A ti probaj drukčije. Budi uz njega noću." 

“Noću? Ne govori ni danju, a kamoli noću. Cijeli se uvukao 
u sebe." 

“Ako šuti o javi, a ti mu uđi u snove." 

“Jadna li je takva medicina. Nema lijeka bez govorenja, govoriti 
treba, Ridvane." 

“Meni kažeš? Jesam li ja kupio tebe ili si ti kupio mene?" 

Već sljedećih dana Šabana se nije moglo sresti na ulicama Diua. 
Jadnom mu se, sve pobrkalo, dan s noći, noć s danom, buncanje 
s razgovorom, razgovor s buncanjem. Sjedio je uz Jašinu postelju, 
pratio mu pokrete i osluškivao snove. Kada ga je Ridvan sljedeći 
put upitao kako liječenje napreduje, Šaban se doimao potpuno 
uvjerenim u dijagnozu. 

“Urekli su ga džini, to ti je Ridvane." 

“Hajde!" 

“Kažem ti, džini su ga urekli i snove mu razbrkali. Vidio sam 
mu jasan znak, crnu mrlju na koži." 

“Vidiš, vidiš... ? 

“Ima sve znakove, dobro sam ga motrio. Pretjerano zijeva, a 
oči mu se zalijevaju suzama. Muči ga i tjeskoba u prsima, neras- 
položenje, bolovi u glavi, vratu i leđima. Nisi li me baš zbog ovog 
što sam nabrojao njemu darovao?" 

“Dobro govoriš. To bi moglo biti. Džini su ga, dakle, urekli?" 

“Ništa ne brini, već sam poduzeo korake.* 

“Kakve, svega ti?" 

“Kažem ti, ne brini. Prepisao sam mu pripravak od očišćena 
sezama.? 

“Samo to?* 

“Ma kakvi. To i petodnevni post. Znaš i sam, kad razuman 
čovjek dopadne raznih rana, on mora liječiti najopasniju, a tu 
ponajbolje pomaže gladovanje. Ali ni to nije sve. Nego, nisam htio 
ništa dok se ne dogovorim s tobom." 

“Govori, slušam." 

“Njega bi valjalo očistiti od uroka." 

“Je li? A kako?" 

“Evo, ovako. Treba nam posuda s vodom na koju ćemo proučiti 
sure El-Ihlas, El-Felek i En-Nas i onda tri puta izgovoriti: Allahumme 

raben-nasi, ezhebil-be 'ssešfi enteša afi, la pifae illa šifauke šfaen la 
jugadiru sekamen." 

“Ne čini se teškim." 

“Da, taj dio bi nam mogao ići lagano. Ali ne znam kako ćemo 
ostalo. 

“Ostalo?" 

“E, da, kad sve to izgovorimo, morali bismo mu isprazniti tu 
posudu s vodom na glavu, ali u jednom potezu i tako da mu voda 
dohvati čitavo tijelo. Allahovom voljom, nakon toga bi morao 
ozdraviti." 

“Nema nam druge nego poslu prionuti.* 

“Evo vjedra. Pobrinuo sam se i za vodu. Penjao sam se, ne 
štedeći se, sve do vrela. Čista je i nezagađena ljudima i životinjama." 

“Odlično, Šabane. Znao sam da na tebe nisam uzalud novce 
rasipao.? 

Na dan u kojemu je stigla Nihadina nosiljka iz grada Lahora 
u luci je proglašeno slavlje. Nosiljku su dočekali ugledni suci i 
svjedoci, a potom je sastavljen bračni zapis. Ratnici su odjenuli 
svečane odore, a luka je iskićena na razdoblje od sedam dana. 
Svadbena je svečanost krenula, mimo očekivanja, iz predgrađa 
Bandar dei Rumi. Jaša je, kao i onoga dana kod Mahmudbega, 
mjeru svoje sreće mogao odvagati samo u očima svojih zemljaka. 
Ulice je ispunio postavljenim stolovima, akrobatima i sviračima 
talambasa. Istekom sedmoga dana, svečanost je još uvijek trajala. 
Slavlju su se pridruživali uzvanici pristigli iz daleka, čak i emiri 
iz Egipta. Eh, da, uz njega su svetkovali i Ridvan i Šaban. Još su 
se poprijeko pogledavali, ono vjedro s vodom Jaša im je jedva 
oprostio. Ali Ridvan nije žalio. Otkako su s njega skinuli uroke 
džina, njegov se Jaša ipak pripitomio. Šaban mu se postelji više 
nije smio primicati, ali je doznao od slugu sve što je trebalo, nakon 
vjedra i vode Jaša je puno mirnije spavao. 


g 


Nihadina zagonetna priroda i moć koju je imala nad Jašom 
pojačavala je zainteresiranost svih stanovnika luke Diu za nju i 
sve ono što je odlikuje, ali rijetki su bili oni koji su imali prilike 
doznati nešto više. Zato se o Jašinoj zaluđenosti hanumom, posebno 

otkako mu je darovala i potomke, pričalo s jedne na drugu stranu 
Indijskoga oceana. 

U prve tri godine Nihada mu je podarila dvojicu sinova, Saku 
i Liasa. lako se opirala, Jaša im je pod miškom obojici ubockao 
glagoljičko pismeno: Saki znak WN (dobrć — dobro), a Liasu QM 
(živćti — živjeti). Držao je, ako on, Jaša, zbog ubockanog križa nije 
zaboravio Dubrovnik, ni to da je potekao od kršćana, valjda će i 
njegovi sinovi pamtiti poruku s kojom ih je predao svijetu i sudbini. 

Svatko ih je dočekao onako kako je najbolje znao i umio. Šaban 
im je, eto, proučio dovu: “U 'izuke bi kelimatillčhit-timme min 
kulli šejtčinin ve hčimme ve min kulli ajnin Iimme — tražim zaštitu 
za tebe Allahovim savršenim riječima od svakog šejtana, otrovnih 
životinja i insekata i urokljiva oka", istu onu koju je Poslanik učio 
svojim unucima Hasanu i Husejnu, a Ibrahim svojim sinovima, 
Ismailu i Ishaku. Nadzirao je i sluge kako ih odijevaju te spaljivao 
svaku odjeću crvene boje, omiljene šejtanu, džinima i urokljivim 
očima. A tih je godina uroka, pogleda divljenja pomiješanih sa 
zavišću, bilo na sve strane. I nije ovo bilo sve što je Šaban činio, 
nije on bdio samo nad urocima, drhtao je on nad svakim pokretom 
njihovih sitnih tijela i svakim tonom ispuštenim iz glasnica. Srećom, 
znao je svakovrsne ljekarije. Kada su im nicali zubi, desni bi im 
masirao perunikinim korijenom; kada su gorjeli, na prsa bi im 
polagao list kupusa premazan mašću; kada nisu mogli disati, u 
nosnice bi im stavljao masla; a kada je sve bilo kako treba biti, 
nokte bi im sjekao danju i nikako petkom, da ih ne bi skupljali na 
onome svijetu — Ahiretu. 


A Jaša? Jaša je puškama i topovima kitio izgrađene bedeme. U 
Bandar dei Rumi udomio je dva ljevača topova, Hrvata, koji su 
iz Cochina prvo prebjegli k Samorinu, a potom se trajno nastanili 
u ovom predgrađu. K njima je vodio sinove, oni su im pričali o 
Dubrovniku, gradu čiji je prizor on, Jaša, gradio za njih ovdje, u 
Gudžeratu. Gledao ih je kako u more bacaju kamenice i prvi puta 
zadovoljavaju potrebu da svojim malim rukama uzrokuju mreškanje 
nečeg tako velikog kao što je more. Gledao ih je i mislio — oni će 
moći bolje negoli sam ja mogao. Bit će slobodni ljudi, snažni u 
volji, hrabri u odluci. To je mislio, tako ih je i učio. Na Sakin deveti 
rođendan dogodilo se ono zbog čega je cijeli Gudžerat Diu prozvao 
“Nova Laka — Devet milijuna laka". Pričalo se, toga je dana mali 
Saka poželio dobiti lučki utržak. Bolestan od neimaštine, Jaša je 
iste večeri pred djetetove noge položio cijelih devet milijuna laka, 
a već sutra je novo ime luke obišlo Gudžerat i šire. Nihada je 

zdvajala, Ridvan se ljutio, Šaban se klanjao Allahu, a Gudžerat 
se podrugivao. Gdje maloumnom djetetu dati tolike novce? Tko je 
tu lud? Ha-ha-ha, bit će zanimljivo gledati na što će to dijete izaći. 
Jaša ih nije slušao, ali ih je čuo. Mislio je — ako je Sakina sudbina 
naopako izvrnuta, ovih devet milijuna laka neće je otkloniti. Ono što 
se mora dogoditi, dogodit će se prije ili kasnije. A ja sam jednom u 
ljubavi bio oprezan, i naudio sam svima pa i samome sebi. U strahu 
od onoga što bi mi se moglo dogoditi, kovao sam brižljive planove, 
a ipak, unatoč njima, događalo se upravo ono čega sam se bojao. 
Oprez mi nije pomogao izbjeći sudbini, pa neće ni Saki. Poželio je 
utržak i eto mu ga. Neka se bori s njegovim teretom. Ni oprezno, 
ni neoprezno stvorenje ne može umaći onome što mu je suđeno. 


g 


Ahmad se zaustavio u pripovijedanju. Misao mu je omelo Vascovo 
odlaganje pera i podizanje glave prema prozoru. Dan je poodmakao, 
osjećao je to i u leđima i u umoru. Posjedio je još malo u očekivanju 
nove Vascove naredbe, a kada uvidje kako je ovaj daleko i od svijeta 
i od sebe, ustao je i izveo Indijce. Činilo se, Vasco u sebi mjeri nešto 
duboko, nešto povezano s nesanicama i boljkama koje su mu se 
nalijepile po leđima kao da su za njega stvorene. 

Prije negoli je zatvorio vrata i prepustio se odmoru, Ahmad je 
naložio posluzi neka emir-al-bahr efendiji ponudi objed. 

“Daj mu, hanuma, nešto što će mu održati dušu u tijelu. I ne 
štedi na začinima, oni bi ga mogli prisjetiti da je živ." 

Zamaknuvši iza ugla, još se jednom osvrnuo. Imao je što i 
vidjeti - nakon više mjeseci samovanja, Vasco se odijevao. Spremao 
se izići. Čak je posegnuo i za mirisnom vodom. Zar mu se od jedne 
priče mogla dogoditi takva promjena? Što mu je? Što bi mu bilo? 
Ono mu je što i svima kada ih obuzme nada. Pomisao da bi mu 
se mogla dogoditi harmonija. I da mu za nju nije potrebno tako 
puno, tek jedna žena. Dobro izabrana, ne srcem, nego razumom. 
Ujak Vincente je morao znati što je za njega dobar izbor. Dona 
Catarine de Ataide. Dobro zvuči. Utjecajna obitelj, a i braća su 
joj, Alvaro i Tristdo, blizu kralju. Nije li Vincente najavio kako bi 
se moglo urediti da se najmlađa od sestara da Gama, Theresa, da 
za Catarinina brata, Tristaa? To bi bio pravi posao! Budućnost bi 
mogla biti njihova. Ima li što snažnije od velike, složne obitelji? Još 
ako se Catarina pokaže plodnom... Potomaka treba. Potomaka 
i harmonije. 

Vozimo se već dugo, a Danica je strpljiva. Je li to neuobičajeno za 
dijete njezina uzrasta? Tko će znati? Radije ću je pitati. 

“Šutiš, mila? Želiš li mi nešto reći?" 

Oborila je pogled. Ili je tužna, ili se duri. 

Zaustavio sam samohod. Dotaknuo sam je. Nadao sam se, dodir 
će nas zbližiti u onim predjelima u kojima smo neizgovoreni. 

“Reci što želiš. Tata se na tebe neće ljutiti, o čemu god se radilo." 

Prihvatila je moju ruku. Igrala mi se s prstima. Okretala ih je, 
vrtjela. Konačno je i progovorila. 

“Znaš onda, kada si otišao... jesi li tada išao u Indiju?" 

Očekivao sam neugodno pitanje, na primjer, zašto nisam došao 
kada sam obećao, ili... zašto sam se odselio... ali ovo, pitanje o Indiji, 
to nisam očekivao. Zašto bi to njoj, djevojčici koja još ne poznaje ni 
sve ulice u gradu, bilo značajno? Indija ili Amerika, njoj je morala 
biti jednako daleka i jednako nevažna informacija. 

Odgovor se činio važnim. Naslućivao sam, što god rekao, moje 
će riječi pamtiti. 

Jesam li dobro odlučio? Ispričati joj priču o velikom odlasku, 
onom zbog kojega oni više nisu obitelj kakva joj je potrebna, ono što 
su bili prije njega, možda i nije bila dobra odluka. Ipak je to samo 
moja istina. Da, istina koja možda i nije istinita. 

Osim toga, istinitost ove priče Danica će mjeriti svake godine 
drukčije. Njezinim dozrijevanjem dozrijevat će istinitost, nje, nas, 
priče o odlasku. 

Kako djetetu objasniti da je cijeli život uzaludna potraga za 
srećom? Hm, ovo možda nije točno. Potraga nije uzaludna, ali su 
dodiri sreće toliko kratki i podložni zaboravu, da se napori potrage 
čine jedinim aktivnim dijelovima života. 

Komplicirao sam i to me zbunjivalo. Malo toga sam joj mogao 
reći. Ta ona je dijete. Dijete koje razumije puno toga, ali ne i to da 
je sreća vezana uz individualni problem ekonomiziranja libidom. Ni 
da, poznajući bit sreće, još uvijek ne posjedujemo jamstvo njezina 
dostizanja. Ni da je za svakoga ona nešto posve drugo. Na kraju 
krajeva, Danicu je zanimalo nešto vrlo jednostavno — zašto sam 
otišao, zašto više nismo obitelj i jesam li je prestao voljeti. Ne vjeruje 
mi više. Ali to je dobro. 

“Želiš čuti zašto sam otišao?" 

“Da, ali nemoj mi lagati.? 

Nisam joj želio lagati. Pokušao sam joj ispričati sve čega sam se 
sjećao, polako i redom. Ali kako? Zaboravio sam gotovo sve. Nisam 
Uspio prizvati ni ime broda kojim sam se uputio prema Indiji, ni imena 
mjesta na kojima sam se zaustavljao, a ono čega sam se dobro sjećao, 
mučnog stanja pred odlazak, ne, to joj nisam mogao objašnjavati. 

“Neću ti lagati. Eto, otišao sam istraživati." 

“Što ti to znači?" 

“Vidjeti kako je bilo prije.? 

“Mene ne zanima kako je bilo prije." 

NIDA.“ 

“Što da?" 

“Sada te ne zanima, ali možda će te, kad narasteš, zanimati. 

“Možda prije ne postoji kao što još uvijek ne postoji poslije?!" 

“Možda. 

“I, kako je bilo?" 

“Što?" 

"PRje:" 

“A, to. Bilo je... 

“... teško?" 

“Ne znam, uvijek je teško. Kao u matematici. Teško dok ne 
ovladaš, a kada ovladaš želiš pronaći drugo prije ili poslije za novo 
ovladavanje. 

Držala me za ruke i igrala mi se prstima. Plela ih je u pletenice, a 
ja sam govorio i govorio. Redom sam priznavao. Promašaje i pogreš- 
ke. Počeo sam s gubitkom novca koji mi se dogodio već u Turskoj, 
nedaleko Antalije i brodu kojega sam morao napustiti. Govorio sam 
joj i o plantaži voća na kojoj sam radio sve dok nisam uspio nešto 
uštedjeti. Pokušao sam joj ispričati i pojedinosti ilegalnog prelaska 
granice Sirije, no ona je sve teže slijedila tu priču. Na kraju sam 
odustao. Zaključak je ionako bio trivijalan. 

“Uglavnom, nisam uspio doći do Indije." 

“A zašto bi se do nje moralo doći?" 

“Ne mora se. Ali ja sam mislio da se mora. Slijedio sam neke 
tragove.? 

“Ne razumijem.? 

“Slijedio sam tragove kojima je jedan čovjek, zvao se Melek Jaša, 
svojedobno prešao od Istanbula do Indije. 

“Ne razumijem.? 

“Ne znam kako bih ti pojasnio. To se zove istraživanje. 
“Aha, ti si istražio da se do te Indije ne može doći.? 
“Možda si u pravu.? 

“I kada si to istražio, što si onda napravio?" 

“Ništa. Sjeo sam i mislio što ću dalje." 

“Gdje si sjeo, pa kuća ti je bila daleko?" 

“Gdje sam sjeo? Sjeo sam u sjenu jednih vrata." 

“U Indiji?" 

“Pa kako u Indiji kad do nje nisam stigao. Sjeo sam, Bože, gdje 
je to bilo?... u Pakistanu. 

“Je li Pakistan nečija kuća?" 

“Otkuda ti to?" 

“Pa kada si sjeo u vrata valjda mora biti neka kuća čija su vrata!? 

“Vrata za ulazak u grad, Danice, kao vrata u Tvrđi." 

“Znači, Pakistan je grad?" 

“Ne, nego su vrata — vrata jednoga grada u Pakistanu, državi.? 

“A, tako... A kako se zove grad?" 

“Lahore.? 

“I tu si sjeo, i onda?" 

“I onda sam shvatio da do Indije neću stići." 

“Ti si toliko puno putovao, i otišao si, i nije te toliko dugo bilo, 
a na kraju nisi nikamo stigao?" 

“Ne uspijeva se baš u svemu, to valjda znaš.? 

“Ali, ti si otišao bez veze, tata.? 

Dijete me gledalo s čuđenjem. Što sam joj trebao reći? Da sam 
otišao zbog fikcije? Poželio sam se obraniti. Teško podnosimo 
osudu! Trebao sam joj reći: “Kriv sam. I ne iščuđavaj se, pametnije 
ti je učiti podnositi krivicu. To, draga, ni tebe neće mimoići." Ali, 
što me to spopalo? Ta ona je samo dijete. Dijete kojem se ne može 
objasniti da ponekad ne bježimo od drugih, nego od sebe. Na kraju 
krajeva, ipak sam ponešto i istražio. Da nisam dospio do Pakistana, 
nikada ne bih doznao kako je četiri stoljeća prije moga Melek Jaše 

postojao još jedan Melek Jaša, Melek Ayaz, prijatelj i zamjenik sultana 
Mahmudbega. Samo, taj drugi Melek Jaša nije živio u Indiji, nego 
u Pakistanu, ondašnjoj Perziji, a njegov sultan nije bio Mahmudbeg 
Begra, nego Mahmudbeg Gaznavid. Doznao sam i potvrdio, povijest 
se ponavlja. Povijest se ponavlja, a i ja u njoj, eto to sam doznao. 
Nisam pronašao mog Jašu, ali sam naletio na djelo drugog Jaše, 
na vrata Lahora, u čijoj sjeni je, na svom putu preko Pakistana do 
Indije, sjedio i moj Jaša. 

Danica je osjećala moje misli. Možda ne baš misli, ali udaljenost 
u koju su me vukle, to da. Povlačila me za kažiprst. Ruke su nam 
još uvijek bile isprepletene. Moji su se dlanovi znojili. 

“Kako si rekao da su se zvala vrata?" 

“Lahore.? 

“Jesi li onda barem vidio lahor?" 

“Vjetar se ne može vidjeti.? 

“Zar nisi rekao da je Lahore grad?" 

“Grad i vrata." 

“Onda bi to mogao biti grad od vjetra.? 

“Mogao bi biti. Ne znam. Izgleda da je puno toga od vjetra, 
Danice." 

“Kada si bio tamo, daleko, sigurno nisi uvijek bio sam?" 

Jesam li bio sam? Ali, uvijek smo sami. Evo, i tada, dok je smišljao 
što joj reći, i tada je bio sam. I ona je, u toj borbi koju je vodila s 
njim, protiv njega, za njega, i ona je sama. Svojeglava. Svojeglava i 
usamljena. 

“Je li netko od njih govorio tvojim jezikom?" 

Svojeglava i uporna. Natjerala ga je da se sjeti nekih lica. Jezika, 
govora, sporazumijevanja. Svejedno kojim jezikom govorimo. Ionako 
većinom ništa ne uspijevamo reći. Nijemo ili riječima. Mašemo, 
gestikuliramo i zazivamo podsmijeh nerazumijevanja. 

“Ne sjećam se. Mislim da nije. Zašto?" 

“Je li ti se tamo netko radovao, u tim gradovima u koje si dolazio?" 

“Radovao? Ne, nitko mi se nije radovao.? 

“Nikoga nije bilo tko bi ti se radovao, nitko te nije očekivao, 
nitko nije o tebi pisao sastave... i, nikoga nisi ovako držao za ruku, 
a namjerno si otišao?" 

Je li otišao s namjerom? Namjera, kakva čudna riječ. Je li nešto na- 
mjeravao? Ili se umorio od namjeravanja? Vrativši se nekoliko godina 
unazad, prisjetio se sadnice bršljana pod kuhinjskim prozorom, zatim 
i sebe kako kosi travu i dočekuje goste. Tih je godina skratio kosu 
i pribavio odijela, košulje, kravate. Koliko je imao godina? Nije se 
mogao sjetiti. Nije li onaj pisac rekao, imam godina koliko i svi ostali 
ljudi? Pametan čovjek. Tko uopće može posjedovati vrijeme? Godine? 
Ne, nemamo nikakve godine, samo različite oblike sputanosti. Možda 
je ponovno zahirio. Ona bi sigurno znala koliko je imao godina. 
Izvrsno se snalazila u poimanju vremena i onome što je primjereno 
za određene godine. Tada ga je gledala s ponosom. Valjda je bio 
primjeren godinama. Divila se muškarcu kojim je zamijenila njegov 
dotadašnji lik. Smiješno. Divila se utučenom uredskom činovniku. 
Tamnim podočnjacima i upalim očnim jabučicama koje su potvrđi- 
vale — još uvijek je živ. Živ, a beživotan. Obješen o kravatu, čuveni 
hrvatski suvenir. Suvenir? Da, kao kravata i on je postao suvenir. On, 
i sve njegove sklonosti, makete jedrenjaka, gravura luke Diu, olovka 
u obliku jedra, neki citati. Sve što imam, to nisam ja. Biti iznad onog 
što imam čini tajnu slobode. Henri Boulad 

Je li odlaskom išta mogao namjeravati? Bouladovu slobodu? Ali 
sloboda se ne dostiže predumišljajem. Ona ga je vidjela slobodnim. 
Zar mu nije ostavljala dovoljno prostora za njegove karte svijeta, 
riječne brodove, igranje šaha s Lukom? Osim toga, još uvijek je volio 
tromost stola nakon jela, posuđe u neredu 1 kavu nakon deserta. 
Smetalo bi mu i kada Ona nije bila u kući, kad bi se posvećivala 
drugima ili kad ne bi sudjelovala u njegovim raspravama. Zanimalo 
ga je puno toga. Na primjer, je li postojala veza između bečkog 

pejsažnog arhitekta, Alberta Escha i odluke osječke gradske uprave 
da se pristupi intenzivnom rušenju glasija, eskarpi, kontraeskarpi, 
spojnih bedema, kontragarada i revelina Tvrđe? I naivac bi vidio da 
njegov dolazak u Osijek dvadesetih godina prošlog stoljeća nije bio 
slučajan. 

Da, zanimalo ga je svašta, a dokazao nije gotovo ništa. Čak ni 
to da su ta nečuvena rušenja imala vrlo praktičan cilj — otkrivanje 
riznice pukovnika Maksimilijana Eugena grofa Gosseaua de Heneffa, 
istog onog pukovnika prema čijem je planu izgrađena Ivrđa. Loveći 
blago pukovnika Maksimilijana uljepšali su se vrtovi i perivoji, tri su 
se gradske jezgre — Retfala, Donji i Gornji grad, spojile u homogenu 
cjelinu, a Dane Puljiz nikome nije dokazao ništa. Albert Esch bio je 
uspješniji. Uspio im je svima zamazati oči. 

Svi su oni prevaranti. Prevaranti koji vuku konce i dan danas. 
A povijest se ponavlja, i on će to dokazati. 

Nije podnosio otkucaje sata. Činilo mu se da leži u srcu tempirane 
bombe koja histeričnom zvonjavom eksplodira svakoga jutra, a potom 
nastavlja odbrojavati minute do sljedeće detonacije. 

Ponekad je jutro čekao otvorenih očiju. Budilicu bi isključivao 
prije zvona, ali nije ustajao. Ležao bi i promatrao kruženje kazaljki. 
Pogledom kojim se nastoji proniknuti psiha protivnika. Gledao bi 
ih i mrzio. Ipak bi ustajao. Ustajao bi i nastavljao s odbrojavanjem: 
trideset dva poteza četkicom, sedam poteza češljom, četrnaest poteza 
žiletom pri dvostrukom i dvadeset tri pri trostrukom izbrijavanju, 
dvadeset osam sekundi pod tušem, četiri pokušaja vezivanja kravate 
te barem dva obuvanja i izuvanja rasparenih čarapa. 


Prije izlaska bi provjerio je li ostavio ključeve samohoda ili ih je 
zaboravio u nekom od džepova. Ponekad bi ih tek u hodu čuo kako 
zveckaju. Tada bi opsovao i vratio se ostaviti ih na prozor. Trčećim 
korakom bi nastavljao put prema poslu i pokušavao izračunati 
zaostatak u vremenu. Ona je upravo tada ustajala. Vjerojatno je već 
odijevala Danicu, nedugo zatim i sebe, podgrijavala sinoć pripremljen 

doručak i naravno, tražila ključeve od automobila koji su je umjesto 
na prozoru, čekali na barskom stolcu, ili nekom, kako je svake večeri 
dodavala, još manje logičnom mjestu. 

Danina trka se nastavljala. Satovi su otkucavali iz svih stanova 
pored kojih je prolazio, iz tijela uličnih svjetiljaka, iz pregrijanih 
tramvaja i otvorenih prodavaonica. Nastojao ih je izbjeći, ne čuti. 
Jače bi se primao aktovke i ubrzavao korak, zatim bi ga usporavao i 
barem prividno razbijao simetriju vremena. Kucanja i odbrojavanja. 
Trebala mu je tišina. Tišina bez satova. Pred vratima ureda poprav- 
ljao bi kravatu. Čvor bi bio podignut gotovo do Adamove jabučice. 
Jabučice? Kakva ironija. Njegova je Adamova jabučica bivala sve 
trulija i svakim danom sve manje rajska voćka. 

Zatim bi uslijedilo beskrajno pozdravljanje, svega i svakoga, tele- 
foniranje, nakon telefoniranja sastanak kolegija, provjeravanje pošte, 
odgovaranje na upite, ponude, narudžbenice, rukovanje, telefoniranje, 
ponovno rukovanje, množenje, dijeljenje, telefoniranje, rukovanje, 
rukovanje, rukovanje. U kratkim je zatišjima čitao novine i u njima 
tražio neku poruku upućenu samo njemu. Možda je poludio. Ili su 
za sve krivi mediji? Točno se sjećao, toga je jutra pročitao nešto 
što ga je nasmijalo. Novinska vijest, relativno kratka: Beograđanin 
Abdulah Numan, nekada Ivan Trifunović, tražio je nirvanu u Indiji, 
bio uhićen, živio s budistima i postao musliman. U Melburnu predaje 
na islamskom sveučilištu i tvrdi da je sam sa sobom uvijek u dobrom 
društvu. Čitao je nevjerujući. Vojsku je odslužio u Zagrebu gdje je 
probao prvu pizzu, potukao se zbog psovanja Boga i dao sašiti odijelo. 
U Beograd se iz Zagreba vratio u novim cipelama. Imao je 19 godina 
kad se zaputio u Indiju, za svojom istinom... Danas je u beogradskoj 
Bajrakli džamiji zamjenik reis-ul-uleme Hamdije Jusufspahića. 

Što je pomislio? Ništa određeno. Slatko se nasmijao. Osjetio je 
zadovoljstvo. Netko se usudio pobrkati uloge i podneblja. Otići u 
novim, zagrebačkim cipelama. Vlakom od Beograda do Istanbula, a 
od Istanbula autostopom preko Irana, sve do nepalskog Katmandua. 
Ondje, umjesto predaha, naletjeti na optužbe za krađu zlatnog Bude, 
policiju i sudove. Bježati od zatvora, a postavljati si nove ciljeve. 
U Budgaji tražiti drvo pod kojim je Buda spoznao nirvanu, u Meroli 
najveći minaret na svijetu, a u Radžastanu džamiju Adžmir i grob 

islamskog sufijskog mistika od kojega je većina indijskih muslimana 
primila islam. Ondje mu se i dogodio obrat. Ne stići do New Delhija, 
a dostići cilj. 

Zašto je izrezao i sačuvao članak? Možda se poželio još koji put 
razvedriti. Možda. Ali, zašto o njemu nije nikome govorio? Zašto je 
tu priču čuvao kao suučesnik? Nešto je u njoj odobravao. Vjerojatno 
odbijanje posluha. A smijao mu se! Slatko mu se smijao. Kako glup 
potez, otići nasumce, zatvorenih očiju. On to nikada ne bi učinio. 
Za sve je uvijek imao valjani razlog. Objašnjenje. Na kraju krajeva, 
oduvijek je bio savjestan. Da, ali zar savjest ne stvara kukavice od 
svih nas? Ne razvija li krivnju, podvrstu straha? 

Kukavica sam, eto zašto. To zvuči istinito. Kradomice sam se 
vratio Mažuranićevoj raspravi Melek Jaša Dubrovčanin u Indiji, 
godine 1480.-1528. (i njegovi prethodnici u Islamu prije deset stoljeća)? 
A jesam li imao namjeru? Čim sam o svemu šutio, valjda jesam. 
Možda je Ona bila ta koju sam morao zadiviti? Pokazati joj da 
mogu. Sam. Bez ikoga. Možda je nikada nisam volio? Ili joj nisam 
mogao oprostiti što me izdala. Mrzio sam je. Često. Nije me voljela 
onako kako je obećala. Ipak, nikada nisam pomislio otići. Odlazak 
se dogodio bez predumišljaja. Za to nisam kriv, to sigurno ne. Kriv 
sam što sam ostavio Danicu. Ali nikada ne bih otišao da se nisam 
uvjerio kako se povijest ponavlja. 


“Kamo, dona Catarina?" upitao je kočijaš uprežući konje. 

“Što dalje od Sinesa. U Fatimu." 

Zvučala je staloženo. Nadala se da joj lice ne odaje uskomeša- 
nost. Posluzi je izdavala zaduženja koja trebaju obaviti za njezina 
izbivanja, a u sebi se čudila kako se tek noćas dosjetila što joj je činiti. 

Dosta, mislila je. Dosta bi bilo. Ovo zlo treba prekinuti. 

Zatvorila je vrata raskošne, za nju zidane kuće. A. D. 1503. 
Natpis s pročelja je podsjećao, dovršena je prošle godine. Treću 
godinu po udaji za Vasca, iz Lisabona su se preselili u Sines, 
nedaleko vile darovane mu za zasluge. Zvučalo je prestižno, a 
pokazalo se nedostižnim. U vili nisu proboravili ni dana. Eno je i 
sada zjapi svojim oknima na nju. Kao da podsjeća kako izgledaju 
prazna obećanja. 

“Ne zaboravite prozračiti spavaonice. Zidovi su svježi i vlaže. 
Treba im zraka." 

Novoj, raskošnoj kući, treba zraka, ironizirala je u sebi. Kako 
ine bi, kada je prokleta. Vasco i njegovi ujaci Sodrć, navukli su 
prokletstvo i na kuću i na sve u njoj. Sinoć, u razgovorima na dvoru, 
sve je shvatila. Shvatila? Netočno. Doživljaj je bio jači od onoga 
koji stvara shvaćanje. Sinoć je osjetila. Jal, porugu, i osudu. Kralj 
se gnušao, dvorjani su se podsmjehivali. Dvorjani i ona nakaza, 
Gaspar da Gama. Kako je rekao? “Sodrć su prokleti, razorili su 
sve što je Božji sud odredio." 

Vascov pigmalionski otpadak usudio ih se procjenjivati. On, 
kojega ne bi bilo da ga Vasco na Azorima nije izmislio. Kao da 
ga je stvorio da bi nevolja bila veća, da bi ga mogao uništavati. 
Posebnim sredstvom, poznavanjem intime i slabosti tvorca. Ali, 
pigmalion je u pravu. Prokleti smo. Vasco, ja i naši potomci. Morala 
sam to znati čim sam mu vidjela jezik. Jezik i majku. Pomislivši 
to, osvrnula se u smjeru kuće. Prozori su bili zatvoreni. Spavaju. 
I Vasco, i brat mu Aires, i ta odvratna žena, dona Isabela da 
Gama, rođena Sodrć. 

“U Fatimu, dona?" pitao je kočijaš. 

“U Fatimu." 

“Posve ste sigurni? Trebat će nam više od pola dana." 

“Tjeraj konje i ne pitaj." 

Odvratna žena. Kako joj je ono rekla? “Mlada si i misliš da ćeš 
takva ostati? Sačuvana i čista. Ali plodna si. Bit će potomaka... 
Šuti i rađaj, rađaj i ne misli. Množi se. Nemoć ionako nećeš izbjeći. 
U kraljevoj smo nemilosti, pa što? Gorko je, ali dobro. Kao i gorke 
trave koje liječe želudac, tako su i gorki događaji dobri, draga. 
S njima će ti se ćud izboljšati." 

Catarina se prekrižila. Samo da ne postanem takva. Osim 
toga, moja braća nisu dijabolici kakav je bio njen Vicente. Ja ću 
bdjeti nas svojim sinovima. Oni neće imati dlakave jezike, neće 
biti ni nakazni ni bešćutni. Sve ću učiniti drukčije. Bog će to znati 
prepoznali. 

Bog. Jedino nas On može spasiti. Kako sporo putujemo! Možda 
je Fatima ipak predaleko? Neka, nije važno. Putovat ću koliko 
treba. Daleko od Sinesa, daleko od Lisabona. Ispovjediti se. 
Priznati. Kako ću početi? Kraljevom željom za osvajanjem Istoka? 
Ništa od ovoga ne bi se dogodilo da Emanuel I. nije poželio 
postati imperatorom. Kao da mu Mediteran nije bio dovoljan? 
S Venecijom ni ondje nije uspijevao izići na kraj. Trebao je graditi. 
Usavršavati ekstravagantna uvijanja “emanuelinskoga stila", okrete, 
spirale i pomorske teme u dekoraciji. Graditi, vladati Afrikom i 
opravdati naziv “sretni". Znala sam. Još prije tri-četiri godine, 

kada je umjesto Vasca u Indiju otposlao Cabrala u pratnji one 
gnjide Gaspara, sve sam znala. Pedro Alvares Cabral nije mogao 
uspostaviti portugalsko namjesništvo. Bijednik. To nije mogao, 
ali je za portugalskog namjesnika u Cannannaru uspio postaviti 
Gasparova sina Baltazara. To je mogao, taj plačljivac Cabral. 
Vratio se iz Indije plačući. Zapomažući. I tražeći milost. Optužujući 
Samorina, Indijce, i sudbinu. Naricao je: “U Kalikutu su pobili na 
stotine naših." Svojim mi je suzama tjerao strah u kosti i kvario 
sreću. Tada, kada sam Bogu zahvaljivala na sinu i na Vascu koji 
ga je dočekao svojim rukama. Kako sam bila naivna. Željela sam 
vjerovati da je Vasco svoje oplovio i da je Indija zemlja koja više 
ne čeka na njega. Sve je to bila priprema za ovaj užas. 

Stani, Catarina. Smiri se i ustroji. Misli što ćeš ispovijedati. 
Nadvladaj sebe. Gledaj kroz prozor. I misli. Misli, Catarina. 
Nadi odgovore. Skini krivicu s obiteljskoga imena. Ah, kreni još 
jednom. Otpočetka. Zašto je te veljače 1502. godine morao isploviti 
Vasco? On, koji je uhodao morski put do Indije. Nakon njegova 
prva odlaska, do nje je, s malo Božje pomoći i uz Vascove upute, 
mogao doploviti i slijepac! Hm, zašto? 

Cabral kralju nije bio dobar izbor. Prije godinu dana vratio 
se iz Indije loše obavljena posla. Portugalu je navukao na vrat 
sukob s hindusima. Kako li ih je samo izazvao onako mekan? 
Cabral nije sklon ni pljački ni ratovanju. Hvalio se, doduše, kao 
i svi muškarci, ali gotovo skromno, svega dvjema osobinama, 
pomorstvom i trgovinom. Ipak, odbio je kraljevu zapovijed. Odbio 
je isploviti. Dakle, nije bio mekan. Što mu se dogodilo? Hrabrost? 
Tvrdoglavost? Ili strah? Strah! Odbio je zaploviti s Vicentom 
Sodrćom, križarom i vragom, templarom Kristova reda. Bojao ga 
se. Da, to je bio razlog! Vicente je od sebe odbijao sve koji ljube 
Boga. A kralj je bio slab na Kristove vitezove i Vicenteovu moć 
među njima. Nije li i zemlju" koju je otkrio taj isti Cabral, nazvao 
“zemljom svetoga križa“!? Da, tada je već bio potpuno zaluđen 
Kristovim vitezovima. 

U pravu sam. Vincente je sve skuhao. On je povlačio konce, 
a kralj je udvoljavao njegovim željama. A Vasco? Vascovim su se 
imenom zatvarala usta javnosti. Veliki Vasco, istraživač, otkrivatelj 
pomorskoga puta za Indiju, veliki je Vasco poslužio kao paravan 
za Vincenteovo gusarenje Indijom. 

Jesmo li stigli? Žedna sam. Neka, nije važno. Žeđ mogu trpjeti. 
Sitna je to žrtva. Ne misli, Catarina, na tijelo, nego na ono što ćeš 

reći. Kako ću početi? Ispovjedit ću se iskreno. Počet ću posljednjim 
danom siječnja 1502. i Vascovim imenovanjem za admirala Indije. 
Da, to je dobro. I pred Boga valja iznositi istinu redom. Prvo ću mu 
nabrojati počasti kojima je kralj obasuo Vasca, oca mojih sinova. 

Bio je lijep, toga dana, 30. siječnja 1502., lijep i dostojanstven. 
Zamjerili su mu protežiranje francuskoga stila, zlatni lanac oko 
vrata i grimiznu satensku pelerinu obrubljenu samurovinom, ali 
zbog toga se nisam brinula. Bože, oprosti, lažem. Bila sam ponosna. 
Mislila sam, zavist je bolja od milostinje. Jesam li pogriješila? Jesam 
li ikada išta dobro učinila? Greška je ono što me slijedi i proganja. 
Oprosti Bože, hulim na Tebe i dok Ti se obraćam. To me Vincetovi 
vragovi opsjedaju. Nema ga više, ubijen je kako i zaslužuje, ali nam 
je prokletstvo i vragove ostavio u naslijeđe. Prevario se! Ispovijed će 
ih otjerati. Ha, Vicente Sodre, na ispovijed nisi računao, zar ne?! 

Dakle, kako ću početi? Veljačom 1502. godine. Isplovljavanjem 
brodova vođenih obiteljskim klanom Gama-Sodrć. Već tada su 
brujali, sramota, sramota. Kako nisam čula glasine? Lisabonske 
ulice su odzvanjale: “Isplovljavaju gusari, Vasco i ujaci, Vicent i 
Brds Sodrć", a ja sam bila gluha. Isplovili su kao armija. Vojska. 
Egzekutori. S četiri ratna broda predvođena Vincenteovom Esme- 
raldom, Para la amdar d armada. 

U travnju su isplovili brodovi s namirnicama koje je prethodnica 
trebala susresti u Indiji, kod Kannura. Njima je navigirao, također, 
klan, ovaj put klan Gama-Ataide. Svi smo uprljani. I Vascovi i moji. 
Bože, ne daj da to osjete naši sinovi. Hm, možda bih u ispovijedi 
trebala prešutjeti svoje rođake po ocu, Ataide. 

Alvaro nije mogao činiti zlodjela, ja bih to osjetila. Ti znam 
svoga brata. Pamtim ga otkako se rodio. Tako je, njega ću prešuljeti, 
ali ću navesti ostala imena, Vascova bratića Est6vdoa, budućeg mu 
šogora Lopo Mendes de Vasoncelosa, i jadnog mi rođaka Pero de 
Ataide, preminulog kod Mozambika. Što sam rekla? Preminulog? 
Ne, ne smijem ništa prešutjeti. Ako je Per6 pred Božjim sudom, 
on će priznati grijehe i sve će se doznati. Oprosti Alvaro, brate, ali 
i tebe ću spomenuti. 

Ili, radije ne. Alvaro je moj. Samo moj, kao i moji sinovi. Reći 
ću ovako: desetog su veljače 1502. godine, iz rijeke Tejo, a s dokova 
Belemske kule, isplovili Vasco i ujaci. Tako treba. Svečanim tonom. 
Prošli su Kanare gdje su se, za razliku od njih pripravnih položiti 
živote Kristu, neki odmarali. 

Hoće li znati da mislim na Kolumba? Ne, to nije dobro. Vragovi 
me ponovno opsjedaju. 

Catarina, ne stavljaj zlo u usta. Prešutjet ću i Cape Verde, susrete 
s besramnom golotinjom crnaca. Sve ću to prešutjeti. I nebo bez 
zvijezda, i leteće ribe, i snažan vjetar. Reći ću, u Mozambiku su 
sredinom srpnja trgovali zlatom, srebrom i biserima. Oprosti im, 
Bože, lakomost i pomamu. Oprosti im i ono što se dogodilo kod 
Kannura. Ništa nije trebalo biti tako. Vasco mi je prisegao da su, 
dok su posve mirno čekali na ostatak flote, zamijetili brod koji se 
iz Crvenog mora vraćao u Kalikut. Bilo je to 29. rujna, a brodu je 
bilo ime, kako ono, Miri ili Mćerri, ne znam više, glavom mi vlada 
zbrka jezika. Prevozio je hadžije iz Meke, tristotinjak muškaraca 
i još toliko žena i djece. 

Žedna sam. Žedna sam i teško dišem. Ipak, sve ću ispričati do 
kraja. Ništa neću preskočiti, Bog za ovaj veliki grijeh mora čuti. Iz 
mojih usta. Iz usta one čija će djeca okajavati. 

Samo je vrag mogao učiniti Portugalce sebi sličnima. Čekajući, 
postali su nalik njemu, dokoni i okrutni. Da su plovili, sve bi se 
dogodilo drukčije. Jedra i more bi ih umorili. Ali ne, oni su čekali. 
Prvi su plotun ispalili kao upozorenje. Očekivali su odgovor Maura, 
uzvrat paljbe, bilo što. Odvratilo bi ih sve osim šutnje. A hadžije su 
se pritajile. Stali su kao ovce pred klanje. Što reći? Vicente je skovao 
plan. Pregovarajući, doznao je da je na brodu desetak najbogatijih 
muslimanskih trgovaca, među njima i Jauhar al Faqih, upravitelj 
Meke i vlasnik flote od pet brodova. Pohlepa. Zov krvi. Počeli su 
s pregovorima. Ne znam više za što su se mijenjali životi, valjda 
za zlato, začine, brodove... Što god bilo, strašno je, o, Bože. Moj 
je Vasco trgovao životima. O njima je pregovarao pola mjeseca. 
Kao gusar. Otimao im je nadu. 

Možda bih trebala reći kočijašu neka stane. Umorna sam. Hvata 
me i mučnina. Ne, to me Vincente opsjeda. Samo je on mogao 
narediti da se na brod s djecom ispale plotuni. Moj Vasco to nije 
mogao učiniti. Osim toga, i prisegnuo mi je nad kolijevkom. Nad 
dječjim snom. Ne vjerujem mu. Ni njemu ni sebi. Bože, uzdam se 
samo u Tebe. Ipak si ga vratio. Pustio si ga pregovarati sa Samo- 
rinom. Uvjeravati ga da su hadžije podavljene zbog portugalskih 
žrtava u Kalikutu. Da su se njihovim životima izdaci na obje strane 
poravnali. Laž. Sve su to bile laži. Oko za oko, zub za zub! Zar je 
Krist zato morao biti razapet? Zato da bi Vasco zbrajao i oduzimao 
živote? Dijelio ih svojom pravdom? Svojom i Vicentovom? Vratio si 
ga meni, Bože, i oplodio me njegovim sjemenom. Sve prema Bibliji: 
“Kad Gospod vidje da Lea nije ljubljena, On je učini plodnom, a 
Rahela ostade nerotkinjom.? 


ALIKVOT 


179 


Vratio si ga da bih pod srcem ponijela još jedan njegov plod? 
Morao si me učiniti takvom, zar ne, Bože? Nevoljenom, a plodnom. 
A slao si upozorenja. Protest pape Julija II., kritike dvora, Europe, 
čak i okrutne Venecije. Razdor s kraljem Emanuelom I. Porugu i 
podsmijeh. Sve uzalud. Znaš li da Te je Vasco čuo samo jednom? 
Tek kada si uzeo živote njegovim Sodrćima. Čuo Te. O, da. Ipak Te 
dobro čuo. Onda kada si Maurima dao osvetu u ruke, na Khurian- 
Murian otoku, u posljednjoj Vicentevoj i Brasaovoj pljački. Znaš 
i kakav je doček priređen Vascu, slavlje s kojim su se istovarali 
papar, đumbir, cimet, klinčiće, muškatni oraščići rijetko kamenje. 

Ispovijedat ću Ti redom, ovako, kao što govorim i sebi. Priznat 
ću Ti sve. Čak i grijeh o kojem se šuti. Ime novog Vascova boga. Ne 
priznaje ga, to je točno. Skriva ga. Pred svijetom ga ne spominje. 
Ali ja ga čujem kada mu se obraća. Zove ga Buda. Drukčije mu se 
moli negoli Tebi. Pali mu mirise i spominje nirvanu. Pred njegovim 
kipom sjedi nepomičan, kao da je otišao iz sebe. Što nalazi u 
njemu? Pomozi mi, Bože, razumjeti ga. Sama sam, nevoljena, a 
plodna i ništa, baš ništa ne razumijem. 

Ahmad Ibn Majid prisloni uho uz vrata. Zadržao se i osluhnuo 
zvukove iz sobe novoimenovanog grofa od Vidigueira. Grofa koji 
je na sve pitanja odgovarao jedno te isto. “Noli me tangere!" 

A lijepo sam mu savjetovao neka slijedi Proroka i njegove 
misli pune pravednosti. Tada bi znao da se djela prosuđuju po 
namjerama. Od mene tražiti oprost, to je ipak glupo. Dovoljno 
je bilo ono što sam vidio. Potopiti hadžije?! Valjda mu je jasno 
da mu to ni njegov kršćanski Bog neće oprostiti. Jasno mu je, 
jasno. Zato se uz njega obraća i Budi. Misli li se tako osigurati? 
Nema Boga koji bi mu oprostio što je od sebe stvorio zlikovca, 
nevjernika i lopova. Čudi se što sam još uvijek uz njega. I neka se 
čudi. Čuđenje je za budale i nevjernike. Ja dobro znam, sve je u 
volji Čistoga. Nije čuo zavjet koji sam položio pred sebe. Ubiti ga, 
to bi bilo malo. Mučiti ga, opralo bi krv tek jednog od pravednika 
s broda Mrrt. Allahovu sudu neće umaći, a ja ću umiriti dušu. 
Pričekat ću. Strpljivo. I prije ulaska na Vrata Onoga Koji Sve Vidi, 
dočekat ću njegov kraj. Pobrinut ću se za obojicu. Da poživimo 
što dulje. A onda, kada prijeđem s ovoga na onaj svijet, ostaje mi 
okupiti duše hadžija, zatučenih k'o marva, u gomili, i u vrtovima 
dženeta im pričati kako im je krvnik umirao. Za života i u smrti. 
Zato pamtim. Pamtim i bilježim. Molim se, neka ga Allah vrati 

Indiji. Ja ću ga dopratiti do nje. Na mene se privikao. Ne vidi me, 
kao što ne vidi ni svoju sjenku. Sjena. Takav ću biti. Prisutan. Sve 
dok ne krene Vratima i ne pretvori se u mene. U sjenu. 

Vasco je povikao Catarinino ime. Izišao je iz sobe i naletio na 
Ahmada. 

“Ahmade, ti si. Zar ponovno nema Catarine?" 

“Nema je." 

“Nema je?? 

“Od zore... Nego, efendija, ti baš nikako ne bi u kuću doveo 
još koju ženu?" 

“Prestani, Ahmade.? 

“Kući bi dobro došla neka koja iz nje ne bi izlazila." 

“Što je, želiš reći kako sam i Catarini dodijao?" 

“Nije ona meni ništa kriva efendija, ti to dobro znaš. Zbog nje ti 
i govorim. Slaba je i tanahna. Mislim, možda bi se s tvojim teretom 
lakše izborilo još nekoliko žena? Ona, onako plava i mršava, može 
umrijeti prije reda." 

“Ahmade, znam što čekaš i čemu se nadaš, ali neću umrijeti 
prije no što namirim račune sa sobom. A tako mi svega, neće 
umrijeti ni Catarina... Gdje li je? 

“Računi, računi... Više računanja, lošija matematika. Ili, jed- 
naka račundžiji? Da, jednaka mu je, u greškama i stranputicama.? 

Vasco je zaustio odgovoriti, ali ga je zadržalo koprcanje jezika 
zapletenih dlaka. Sve je protiv mene, mislio je. Ahmad me isku- 
šava i važe mi snagu. Više računanja, lošija matematika. A ne 
računa da bih ga mogao zatući? Zadaviti ga golim rukama. Je li 
mu to zakazala njegova briljantna matematika? Ah, što volimo 
biti pametni! Svi, Mauri, kršćani, Židovi i budisti, svi smo tašti i 
oholi. Ma, gdje li je Catarina? Što si ta žena umišlja? Razmeće se 
podrijetlom i vezama. Tako mi i treba. Vicente je nju birao sebi, 
a ne meni. Zar je i on umro? Postajem nemiran. Zašto Ahmad 
ne odlazi? Jezik mi se zauzlao, ne mogu ga ni otjerati. Neka ode, 
moram meditirati. Zaključati se i meditirati. Dobro je, nitko ne zna. 
Ne bi me razumjeli. Mislili bi, odrekao sam se Krista. Ja? Ja, koji 
se zbog njega tučem s vragovima! Neznalice. Svi su oni neznalice. 
Budu drže bogom, a on je bio tek čovjek. Ne vrijedi pojašnjavati. 
Nikome. I neću se ispovjediti, ma koliko Catarina navaljivala. Moj 
Bog zna sve o meni. Kriste, tu si, zar ne? Tu, u meni. 

Ma gdje je ta žena? Otišla je u zoru. Danas, kada očekujem 
Lopa Soareza. Odlazi u Indiju. Tko mu je pokazao put? Ja. Ali za 
mene nema mjesta na brodu. Kralj za mene ne želi čuti. Za mene, 
koji sam otvorio vrata Kristovu redu. Templarima. Jesam grešan, ali 

ni on, iako je kralj, nije bog. Je li to zaboravio? I Cezar je skončao 
kada je povjerovao da je postao bogom. Ne bojim te se, Emanule. 
Ha-ha-ha. Uvjeren je da strahujem, da ne vidim podsmijeh. Istupit 
ću iz Kristova reda. Prijeći ću Santiagovcima, ionako me snube već 
godinama. Emanuel I. osjetit će porugu. Smijat će mu se. 

Ma, kako mi se opet jezik zapleo, a doći će Lopo. Jadan Lopo. 
Osjeća se snažnim. Neću mu reći što mislim o njemu. Bog se 
pobrinuo, neću ni moći. I danas mi je zauzlao jezik. 

Tko bi računao da će ta, 1506. godina, početi tako naopako, pitao 
se Šaban. Premetao je značenja brojeva. Svaki harf (slovo) — jedan 
broj. Dvadeset i osam harfova, dvadeset i osam skrivenih, unutarnjih 
vrijednosti. Eto, na primjer, broj četiri. On je uzvišen. Ne sm po 
sebi, nego po uzvišenim riječima — I4 ilahe illa Allah. Računica 
je jasna. Treba se samo mudro pitati. Koliko je uzvišenih riječi? 
Četiri. Četiri su uzvišene riječi, dakle, i broj četiri je uzvišeni broj. 
Što nije danas 1504. godina? Bilo bi lakše. U njoj bi se nalazilo 
nešto uzvišeno. A ne ovako. Okruženi smo onima koji se ne kla- 
njaju Allahu, jednako kao što bjeloočnica okružuje šarenicu oka. 
Kakva može biti godina koja započinje padom Ormuza? Loša. 
Loši neprijatelji, loša godina. 

I Portugalci su samo ljudi... Smutljivci su oni. Zarobiti Mah- 
mudbegov brod s osam stotina bačava i još četiri stotine jedara... 
Džini su, a ne ljudi. Hajde, neka je i u pravu, ako su i ljudi, nisu 
valjani. Naopaki su i izvrnuti na naličje. Oni su džini, a ja sam 
jadan. Sjedim u kući i gledam što nam rade. Jadan sam već i zbog 
toga što se ne mogu domisliti što bih, ovakav dotrajao, mogao 
protiv njih? Ništa. Ne mogu čak ni Jašu uvjeriti da su džini, a ne 
ljudi. Neka mu bude. Ja ću učiniti ono što je do mene. Okrenut 
ću se Allahu. Izučit ću suru An-Nas — Ljudi. Allah će me čuti. To 
će me umiriti. 


U ime Allaha, Milostivog, Samilosnog! 
Reci: “Tražim zaštitu Gospodara ljudi, 
Vladara ljudi, 

Boga ljudi, 

od zla šejtana-napasnika, 

koji zle misli unosi u srca ljudi — 

i od džinova i od ljudi!" 


A maoN HB 

“Što radiš, Šabane?" 

“O, vratio si se, Jašo. Pripremam Tokanu korijen perunike." 

“Niču li mu zubi?" 

“Tek jedan, malešan kao što je i on sam. Jesi li vidio koliko je 
povukao na tebe?" 

“Sliči mi, sliči. Nego, ima li čaja? Nešto sam se umorio.* 

“Čaja? Ima, kako ne bi bilo. Sjedi, odmori." 

“Obišao sam luku i ljudikao s Rumima." 

“Stigli su novi?* 

“Da. Otišli su Bugari, a došli Hrvati." 

“Hajde. 

“Mhm. Planiraju se zadržati. Odredili smo gdje će podići crkvu. 

“Dopustit ćeš im?" 

“Ti ne bi? Koliko znam, bogovi međusobno ne ratuju." 

“Možda si u pravu. Rat su izmislili i sebi prisvojili ljudi.? 

Jesam li ti rekao da su moji, baš moji. 

“Tko to?" 

“Ti, novi. Hrvati." 

“Iz Dubrovnika?" 

“Da. Vele da mu Diu sliči. Bilo mi je drago čuti. Dobro sam 
ga, znači, upamlio.? 

“Neka si, kako i ne bi. Tko svoj grad ne bi upamtio?" 

“Kod njih me zatekao Samorinov glasnik. 

“Bit će onda nešto važno." 

“U Cochinu je novi namjesnik, don Francisko DAlmeyda.? 

“Već?" 

“Hmm, Lopo Soarez im se pokazao mekan.* 

“Mekan? Izmučio je narod u Kalikutu i Cochinu.? 

“I više. Zulumario je cijelom obalom, ali nije ništa postigao." 

“E, da. Naš je Samorin čovjek od čelika. Čuo sam, majka ga 
je dugo dojila. Hvala Allahu... i Nihada ne štedi prsa." 

“Ne štedi, ne štedi. Tako i treba... Mmmm, dobar ti je ovaj čaj." 

“Spremio sam ga Nihadi za jačanje mlijeka... Što me tako gledaš? 
Pij, neće ti ništa biti. Nego, što si rekao, kad je ovaj novi stigao?" 

“Ima tomu. U dvanaest teških brodova ukrcava robu. Kažu, 
čim utovari, vraća ih u Lisabon." 

“Nikada im dosta. 

“Kao da su željni svega, tovare bilje, sredstva za masiranje, 
praškove, meleme, vodice, skupocjenu robu, raskošne tkanine, 
jemenske ćilime, mirise, biber, indijske smokve, vrapčje masline, 
eterična ulja..." 

“Jest to neki obijestan i lakom svijet." 

“Mene ne brine njihova lakomost, nego krvoločnost." 

“E, da." 

“Dvanaest brodova tovari, a s deset manjih već pravi nerede 
po obali." 

Je li?" 

“Grabe i robu i brodove. Ali ni to me ne brine." 

“Nego?* 

“Gradit će tvrđavu. Ma, krivo ti govorim, gradit će grad — tvrđavu, 
bazar i naselje." 

“Negdje blizu?" 

“Tu kod nas, u Gudžeratu. Taj DAlmeyda je izgleda odlučio 
učvrstiti Portugalce ili gradnjom i širenjem, ili ratovanjem." 

“Taman se navikneš na jednog, a eto ti drugog.* 

“Novi čovjek, nova matematika.? 

“Dobro govoriš, svatko od nas ima svoju računicu." 

“Da, ali kažu, ni njemu nije lako. Brige mu pravi sin.? 

“Kome? Ovom novom, DAlmeydi?" 

“Njemu, njemu, nego kome." 

“Djeca, što ćeš. Kako mu je ime?? 

“Lourenco." 

“Svega mi, glup neki narod. Kakva su im to imena? Kao da se 
kamenjem nabacuju.? 

“Ne voliš ih, Šabane, pa ti sve njihovo smeta. Mali je, kažu, 
cijeli kako ne treba." 

“Je li kljast?? 

“Nije na tu stranu ukrivo. Svojeglav je preko svake mjere." 

“A tko nije bio takav u mladosti? Mene više brine otac. Tko 
zida, planira i ostajati." 

Don Francisko DAlmeyda promatrao je izgrađenu utvrdu. Dobro je, 
za manje od dvije godine podigao je grad. Bazar se punio ljudima. 
Hoće li zaživjeti ove, 1507. godine? Prosinac zamiče, povoljno je 
za trgovinu. 

Ah, da mu je omirisati Azore. Ili šume hrasta plutnjaka. Kod 
kuće, u Portugalu, i Lourenco bi bio sretniji. Je li to dijete ikada 
bilo normalno? Počeo me sahranjivati otkako se rodio. 

Prestrog sam. Kod Cananora je ipak bio uspješan. Razbio 
je dvije stotine Samorinovih brodica na jedra. Heeej, time bi se 
ponosili i iskusni stratezi. Kažu, trebao sam ga pohvaliti. Kao 
da ja ne znam kako treba s mojim sinom razgovarati. Ne treba 

ga kvariti pohvalama. Mogle bi ga učiniti neskromnim. Mlad je. 
Zelen, neiskusan i podložan utjecajima. A ljudi su zli, raduju 
se pogreškama. Kako su ga samo navukli na ono glasanje. On, 
zapovjednik broda, nije se smio preglasavati sa časnicima! Tko je 
za napad, a tko protiv? Više vas je protiv? Molim lijepo, tada ne 
napadamo. Dobro je što sam doznao o tome. Sam mi je sve iznio. 
Jadan mali, još mi se i hvalisao kukavičlukom. “Vidiš tata, kako 
sam mudro postupio. Nisam prenaglio..." 

Jesam li ga tako odgajao? Slušati druge, a ne sebe? Pa što ako 
sam ga ukorio i otpustio časnike? Govore da sam pretjerao. Balavac, 
meni je našao prijetiti. On će iz sljedeće bitke izići kao pobjednik 
ili će si sam život oduzeti?! Bogohulnik. Kao da je sam od sebe 
na ovom svijetu iznikao. Ja sam ga stvorio. Ako treba, svojim ću 
ga rukama sa svijeta i otpraviti... 

Što govorim? Ništa on ne zna. Ne zna koliko ga volim. Trebao 
bih mu reći. Ali kako, kad ne sluša. Vrti onom glavurdom i topoće 
nogama. Nestrpljiv je. Mlad i nestrpljiv. Zato sam ja tu. Izvući ću 
iz njega vrline o kojima i ne sanja. Ne vidi za što ga pripremam. 
Za admirala. Da, to će biti moj sin. Admiral Indijskoga oceana. 
Što hoće ovi dosadni ljudi? U doba odmora plaze mi pred vratima. 
Boli me glava. Kako i ne bi, veća glava, više glavobolje. 

“Naprijed." 

Šapuću i ne ulaze. Pobit ću ih, sve do jednoga. Vidi ih samo 
kakvi su. Stisnuti jedan do drugoga. Boje me se. I treba. Gledaju 
me kao krivci. Konačno su shvatili, krivi su uvijek. A ja krivicu 
ne opraštam. Što to govore? Kakav pomor Portugalaca? Zar ih je 
Lourenco poveo? Ali, ništa nije najavio. Usidrio se pod Chaulom, 
na jugu Bombaja i sazvao vojno vijeće. Kakvo vojno vijeće? Ta, 
ono se saziva u izvanrednim okolnostima. Ahaa, dogodilo se 
nešto nepredviđeno... opkolili su ih Egipćani... Kapetani su ga 
savjetovali neka se s mornaricom što hitnije okrene put otvorenoga 
mora. Odbio je izdati naredbu o povlačenju? Barut je zacrnio 
Chaul. A Lourenco? Što je bilo s Lourencom? Moram se obuz- 
dati. Namjerno ne govore. Misle, pokazat ću brigu... Četrdeset 
maurskih fušti pridružilo se Egipćanima? Lourenca su napali u 
zoru. Njegov galijun se punio vodom... drugi brodovi su dočekali 
povoljan vjetar... Hoće li mi netko reći što je bilo s Lourencom?! 
Pogođen je samo njegov galijun. Valjda su ga ovi idioti spasili. 
Smiri se i slušaj. Topovska mu je kugla razderala lijevo bedro. 
Nije mogao napustiti brod? Ne, mogao je, ali nije htio! Idiot! Nije 
htio... Držao se za jarbol, izdavao naredbe i ispaljivao metke iz 
arkebuze... Egipćane je gledao u oči... izazivao ih je uzvicima... 

Uspravio se uz jarbol... pozvao na juriš... i... što?... topovsko 
ga je tane pogodilo u prsa... Neki Jaša je ronio za njim? Tko je 
taj? Mahmudbegov zapovjednik obrane Chaula. On je ronio za 
Lourencom? Ne, on, njegovi ronioci. Po moru oko Chaula plutalo 
je stotine portugalskih tjelesa... Mauri su ronili... 

Što me to pitaju? Jesam li dobro? Trebam li vode? Ne razumijem 
te ljude. Oni od mene nešto žele. Možda zato što sam živ. Što 
znači biti živ? Ne osjećati ništa? Nemam ruke. Nema me. Nema 
mi Lourenca. 

Nihadi se činilo da zvijezde stoje nepomično. Gledala je u Jašina leđa 
i osluškivala zvuk pomicanja pera. Najradije bi se upitala voli li ga, 
ali to su predjeli po kojima se ne šeta. Pisao je, kao i u svim onim 
noćima u kojima bi sudbina najavljivala iskušenja i okretala uzdu 
na suprotnu stranu. Povremeno bi se ispravljao i čitao napisano. 
Gdje mu je samo palo na um obratiti se portugalskom potkralju, 
don Francisku DAlmeydi? Nije ga se dalo odgovoriti. Ne miruje 
mu križ izbockan pod miškom. Evo ga, digao je glavu, opet će joj 
čitati. Allaha mi, ovo bi moglo potrajati do jutra. 

“Slušaš? 

“Slušam, Jašo." 

“Prvi dio znaš, to neću čitati." 

“Znam. Sve si mu pojasnio." 

“Je li bilo jasno?" 

“Jasno kao dan. Tko je došao, tko je počeo, tko je zapucao... 
Kažem ti, sve si dobro pojasnio." 

“Čitat ću ti što sam mu mislio napisati za kraj... Evo, ovako... 
Sada, kada sam izrekao ono što je ocu najteže čuti, domećem, 
okončao sam i potragu za Lourencovim tijelom." 

Jesi li ga pronašao?" 

“Gdje ću ga u onolikom moru pronaći, što ti je, ženo?" 

“Nemoj mu onda to ni spominjati. Samo ćeš mu ranu dosoliti.? 

“Kako da mu to preskočim?" 

“Lijepo. Reci mu nešto što ne boli." 

“Ne pada mi ništa na pamet. Što bi mu ti napisala?" 

“Ne znam. Rekla bih mu da je Bog velik i da oduvijek, otkako 
je stvorio ovaj svijet, daje i nesreću i radost." 

“Njemu je dao nesreću koja je svim Maurima radost. Eto, to 
bi mu ti napisala." 

“Nije tako. Na nama je da ih primamo jednako smireno jer im 
je sveta svrha jednaka." 

“Nije dobro." 

“Onda ne znam, misli još malo. Mudar si, sjetit ćeš se već nečega. 

Pati se s riječima, a one ga neće. Što ne napiše ono što misli? Ja 
bih mu rekla da imamo trojicu sinova i da nad njima strahujemo. 
Napisala bih mu da bi Saka trebao upravljati lukom Diu i gradom 
Jaketom, Lias gradom Vasaiom, a novorođeni Tokan Madrefaba- 
dom. To smo im poželjeli i za to ih odgajamo. Činimo što možemo, 
ne zamjeramo se i ne stvaramo dugove. A kada vidimo da dijete 
krene prema Vratima prije roditelja, kao što se dogodilo njemu, 
zadrhtimo, protrnemo i zanijemimo. Poželjela bih mu da pronađe 
nešto čime će skratiti noći i ispuniti dane. Pozvala bih ga pod svoj 
krov, spremila bih mu pogaču, uz nju slatkih uštipaka. Nije mu do 
jela, to znam, ali uz zalogaje bih mu možda razgovorom pomogla 
vidati rane. Pričala bih mu ono što viđam svakoga dana oko sebe. 
Rekla bih mu da sam neuka i neka moje riječi ne uzima s osudom. 
Napisala bih mu da sam danas sadila cvijeće. Od jedne rasade. 
U istoj zemlji. Pod jednakom sjenom. Pitala bih ga zna li zašto su 
dvije nikle, a treća je presahla. A sve im je bilo ponuđeno jednako. 
Dvije su nikle. Ako ne bi razumio, ponovila bih. Dvije su nikle, a 
jednoj nije bilo suđeno. Zna li itko do Velikog zašto? Neka se pusti 
Njegovoj volji. Njegovom dahu. Bez riječi. Bez borbe. Bez boli. 

Pustio je Daničinu ruku, okrenuo ključ i upalio automobil. Je li se 
prevario? Ponavlja li se povijest? Ili laže. Malo je razloga za istinu, ali 
ih je bezbroj za laganje. Brojni su i premoćni. Nameću se i mislima 
dominiraju kao virusi krvotokom. Ipak, zašto bi lagao sebi? Sve je 
činio zbog želje za iskrenošću. E, da. Problem je što iskreno nije uvijek 
jednako istini. Ni sada ne zna tko je. Gdje se to nalazi? Od silnih 
odlazaka i dolazaka nije siguran je li se vratio ili je otišao. Nešto ne 
štima. Melek Jaša, njegova praslika, nije se vraćao. Ni Dubrovniku, ni 
Jadranu. Znači, ipak je nešto pobrkao. Sebe s Melek Jašom? Život s 
fikcijom? Nešto mu je u toj priči promaklo. Idealiziranje može značiti 
samo dvije stvari: ili je bio svetac, ili u priči nedostaju neke činjenice. 


Ili je sve potpuno u redu? Evo, potpuno je svjestan svega. Bio je s 
Danicom, ručali su, zatim je svoju kćer vozio njezinoj kući. Dok je 

vozio, upalio je radio. Oglasio se signal i na Radio Osijeku. Začuo 
se glas Sanje Račić. 

“U zapadnoindijskoj pokrajini Goa početkom ožujka ove godine, 
pronađeno je tijelo tragično preminulog hrvatskog državljanina, 
D.Š.-a, starog 25 godina, pripadnika ljevičarskog anarhističkog 
okruženja i zaljubljenika u Indiju. Prema obavijesti MUP-a, zbog 
brojnih nejasnoća o okolnostima ovoga događaja, indijska je policija 
ponovno pokrenula istragu.? 

Vijesti smo slušali oboje, svatko iz svojih razloga. Iako nas je 
Indija razdvajala, Danica je poželjela razgovarati o njoj. 

“Kako je tamo stigao?" 

“Kamo, u Indiju? Ne znam, valjda je bio dovoljno mlad.? 

“Ja sam mlada. Znači, ja mogu u tu tvoju Indiju?" 

“Danice, molim te, ne pričaj gluposti." 

“Ako si ti mogao ići u Indiju, mogu i ja.? 

“Rekao sam ti, nisam stigao do nje.? 

“Ja hoću." 

“Ne govori gluposti.? 

“Nisi fer. Ako ti odeš, nije glupost; ako ja idem, onda je glupost. 

“Ne ideš ti nikamo." 

“IĆI ću.? 

“Nećeš. 

“Hoću!" 

“Danice, prestani!" 

Rekao sam joj neka prestane, a u sebi sam se obuzdavao. Nikada 
nisam znao kako s njom. Zaboga, ona je dijete. Ljutnjom ću je natjerati 
da zapamti tu glupu Indiju. Gurnut ću je u sve ono što ni sam nisam 
izbjegao. Već sada želi ispravljati moje pogreške. I tonuti na mjestima 
gdje sam stao. Lijepo samo joj pojašnjavao da je Indija bila pogreška. 
Nije me slušala. Prijetila je. Ona bi u Indiju. Pa, da, zanimljivo bi joj 
bilo potvrditi moju glupost. Već sada je upravo to poželjela. A ja se 
pitam po čemu sam drugačiji od ovog psa pod drvetom? Po moralu, 
Dane. Istom onom moralu zbog kojega osjećaš krivicu i sa strahom 
pomišljaš na budućnost. Samo po njemu. Freud bi rekao, i po tome 
što skrivaš svoje mirise kao bolesnik ispljuvak. Pereš se i sapunaš 
zbog krivice. Ispirem prošlost da me ne bi pronašla u budućnosti. 

Kakva parodija! A Danica njuši oprane mirise. Oni je zanimaju. Ti 
oprani mirisi. Ono što je jasno moje, servirano za analizu i seciranje, 
to preskače. Ne zanima je. Kopala bi po pogreškama. Onim opranim. 
I upinjala se ponoviti ih. Dokazati da može bolje. Od koga? Od mene. 
Mene, koji sam je napravio tražeći ljubav. Dijeleći ili tražeći? Budi 
pošten, Dane. Priznaj. Tražio si ljubav i nisi mislio ništa. Drhtali 
ste, ti i tvoj testosteron, i mislili: “Ona će me zavoljeti." Što sada 
hoćeš? Zavoljela te, a ti si otišao. To što nije voljela tebe, nego ono 
što je zamislila da jesi, eeee, to je već nešto drugo. Trebao si ostati i 
okajavati laž koju si prodavao. Ali ne. Ti si se sprtio i pravac u Indiju. 
Melek Jaša ti je praslika, kažeš? Pričaj ti to nekom drugom, Dane. 
Da si manje maštovit, mogao si reći, odoh po izvijač. Vraćam se 
brzo. Skoknut ću tek do Indije. Čuo sam, ondje proizvode baš onakve 
kakvi nam trebaju. Što je najgore, priča o izvijaču bi se oprostila. Još 
kada bi izvijač trebao za ogradu, dovratak ili mikrovalnu, zvučalo 
bi potpuno probavljivo. Ovako, izmislio si, Dane, nešto što ni sam 
ne uspijevaš progutati. 

Štošta bi se moglo opravdati vrlo jednostavno, čak i običnim 
pijanstvom. Mogao si se, kao svaki normalan muškarac, naliti do 
daske. Ostati bez svijesti. Zaboraviti. Sutra ponovno krenuti, gurati 
koliko ide, stati, otvoriti vrata birtije i ljudski se zaliti. Ali ne, ti 
želiš biti svjestan. Eto ti sada svijesti. Danica bi u Indiju. Samo je 
razuvjeravaj. Počni, slobodno. Učinit ćeš krivo jer ona će upamtiti 
sve suprotno. Nisu li i tebi razuvjeravanja oduvijek bila ravna uvjera- 
vanjima. To treba učiniti! To, od čega odgovaraju. Majku mu, sve je 
toliko jednostavno, a ne ide onako kako sam zamislio. Kao da sam 
u rukama sotone, onog koji se opire svemu Božjemu. I on je, kao i 
ja, posjedovao sva dobra. Stvoren je od Boga kao dobri anđeo da bi 
vlastitom krivnjom posrnuo, pao i postao vođom pobune. 


Pitala me jesam li ljut na nju? Što joj reći? Bi li mogla shvatiti da se 
ne ljutim na nju, Danicu, moju zvijezdu, nego na sebe. 

Jesam li ikada imao kakvu namjeru? Ne mogu čak ni pobrojati 
gradove iz kojih sam joj slao pisma. Ne sjećam se ni jedne pošte u 
kojoj sam joj pakirao paket. A bilo ih je... i pošta i gradova. 

Ako ostane imalo normalna, Danica će misliti samo jedno — on 
je taj koji je povukao liniju razgraničenja između njih dvoje. Bez 
pravog razloga, bez ikakve namjere. Odrast će. Odrastanje će dodati 
nove granice. Teme o kojima se šuti. Greške učinjene bez namjere. 


Danicu je vozio ljubičastoj kući, a zvuk radija je postajao sve glasniji. 
O čemu su govorili? 

... Odjučer u 18 sati muška osoba stoji uz rubnik 9. kata nebodera 
Drava. Nalazi se u stanju psihičkog rastrojstva. Policajci su učinili sve 
potrebno, donijeli su zračni jastuk, pokušali pregovarati i sada čekaju. 

Kako nije bilo pomaka u pregovorima, intervjuiraju okupljene. 
Glas tinejdžerice zvučao je uznemireno. 

“Nije u redu. Umjesto da mu dovedu nekog psihijatra, oni ga 
fotografiraju. Slikaju ga i kamerama i mobitelima. To je strašno. 
Ljuta sam i plače mi se.? 

“Što kažete, Vi, gospođo? Znate li razloge ovakvog rastrojstva?? 

“Ja poznajem gospođu, vlasnicu stana u kojem je boravio nesretni 
mladić. Divna žena. Nema ni dva-tri dana da je otišla na more. Znate, 
predsezona je puno povoljnija. E sad, je li i njezin sin otišao s njom ili 
je ostao čuvati psa, to Vam ne mogu reći. Možda je i on otputovao, 
a ostavio svog prijatelja voditi brigu o psu? Sve je moguće. Ali, da 
zbog običnog pekinezera hoće skočiti s 9. kata... to je stvarno glupo. 
Jadna žena, kakav strašan godišnji odmor." 

“Gospodine, što biste Vi rekli?" 

“Meni je sve jasno. Za sve su krivi Amerikanci. Oni kvare ovu 
mladost. Bolesni su kompletno, filmovi, knjige, reklame, sve im je 
bolesno... a ove naše budale, gutaju i gutaju te njihove besmislice. 
Mi im dajemo novce, a oni gutaju. Da sam ih ja tako gutao, i ja bih 
skočio. Ali ne s devetog. Otišao bih kod njih, u tu glupu Ameriku, i 
skočio bih sa stotog!... Što me gledate, sa stotog bih skočio.? 


Kakvi argumenti! Uznemirili su Danicu. Bili su u blizini njezinoga 
naselja, a ona se vrpoljila. Zvjerala je lijevo-desno. Nadala se da će 
ugledati nekog poznatog. Poznanstva su je počela određivati. Želio 

sam znati vole li je. Želio sam vjerovati da će joj biti dobro, da će je 
voljeti i neki drugi ljudi, oni koje nazivamo prijatelji. 

“Imaš puno prijatelja?" 

“Aha.? 

“Iz naselja?" 

“Aha... samo. ..? 

“Samo, što? 

“Mislim da me baš ne vole.? 

“Zašto te ne bi voljeli?" 

“Ne znam. Kažu da sam drukčija? 

“Ali ipak ih zoveš prijateljima.? 

“Oni meni ne smetaju." 

“A ti njima smetaš?? 

“Pa... zadirkuju me.? 

“Rugaju ti se?? 

“Rugamo se svima. Ipak, čini mi se, meni najviše.? 

“I što onda radiš?" 

“U sebi brojim brojalice. 


Počelo je odrastanje. “Rugamo se svima." Udarci i njihova ublažavanja. 
Povlačenje granica, propitivanje izdržljivosti. Pomislio sam da bih joj 
trebao dati neki savjet. Na primjer, kada joj postane teško, neka se 
prihvati bilo čega. Neka počne nešto raditi. Bilo što. Trebao sam joj 
reći da dok radi, neće dospjeti istini pogledati u oči. Manje će boljeti. 
Ali, ona će biti žena. Moći će više toga istodobno. Moći će gledati 
TV ivrtjeti po loncu, čitati novine, pjevušiti i misliti o onomu što se 
dogodilo. Čak i planirati uzvratni udarac. Sve bez puno napora. Bez 
izgovorene nakane. Kako ono? Ako ženi dopustite misliti, propali 
ste. Ona je labirint, kula babilonska. Možda je dobro što joj ništa 
nisam savjetovao. I bez mene je pronašla svoj lijek. Brojalice. Kako 
li joj je to samo palo na pamet? I uostalom, kakve brojalice? 

“Na primjer?" 

"Bia? 

“Na primjer, koju?? 

“Misliš, koju brojalicu? Volim onu o mišu. 

Iš, iš, iš 
ti si mali miš 
ja sam mala mica maca 
bjež' u rupu miš!" 


“Ha-ha-ha... Imaš još koju?" 
“Onu o balonima. Nju mi mama govori prije spavanja. 


Baloni, baloni 
ti šareni bomboni 
što suncu nose mene 
i rukuju se s vjetrom... 
Ali uto eto rode 
kljuna oštrog poput igle 
zajuri se prema dolje i 
probuši sve balone... 
Buuuuummm... 
Ja padam, ja padam 
i u krevetu sam opet svom 
nema više strašne rode 
koja s kljunom oštrim bode 
i pjesmi je ovoj kraj 
jer sve bješe kratki san... 


Okruglasti, 
pahuljasti, 
bombonasti, 
balonasti.. .? 


Jesmo li dio sna? Mogao bih povjerovati. Djeca novoga doba vjerojatno 
prepoznaju kako se liječiti od stvarnosti. Oni su evoluirali korak dalje. 

Gledao sam je dok je napuštala samohod. Vukla je školsku torbu, 
osvrtala se unaokolo, mahala mi, činila se vedrom. Ako su i dio sna, 
uloge su posve jasne. Danica je moja savjest. Zbog nje ne postajem 
bolji, to ne. Niti mudriji, promišljeniji. Ali znam, posve sigurno, da 
je moja savjest živa. Brani se brojalicama. Uspijeva otrpjeti udarce. 
Životna je bez nakane i predumišljaja. Dio je kozmosa. Sve(ne)mira. 
Uni-versa. Jednoga stiha. 

Pogreška se nalazi 
u korijenu svijeta 


naputak: 49 je bez ostatka djeljiv s brojem 7 
te je broj 7 alikvot broja 49 

... O broju 49, broju dvaju kvadrata. .. 


Razdvoje li mu se znamenke, dolazi se do dvaju kvadrata, parnog broja 4 (kvadrat broja 2) i 
neparnog broja 9 (kvadrat broja 3). 


Kub broja 49 završava njegovim znamenkama: 49%=117649. 


49 je trimorfan, ali nije i automorfan. 


o &—-glagoljički znak (K — kako), ima numeričku vrijednost broja 40. 
Ou — glagoljički znak (Z — zemli — zemlji), ima numeričku vrijednost broja 9. 


Kakva Eva?! Adam je zabrljao. Na samom početku, kad se prihvatio 
razvrstavanja Prirode po imenima. Tu je kvaka. Promatrajući, uočavao 
je iuočenom dijelio nazive. Lava je proglasio lavom, nebo — nebom, 
i na sve je strane ispodvlačio linije razgraničenja. Bojišnice. Svatko 
protiv svakog. Svi protiv svih, i sve to potvrđeno napismeno. U knji- 
gama ratuju nepismeni protiv pismenih, pismeni protiv nepismenih, 
a na koncu i sami protiv sebe. Sam Bog zna što je u knjigama točno 
prepričano, a što je Titivilus propustio staviti u svoju vreću tiskarskih 
pogrešaka, u koju prikuplja pogreške pisanja još od srednjeg vijeka. 
Većinu prikupljenih pogrešaka Titivilus je već isporučio Vragu, a ovaj 
se priprema kako će ih naglas čitati na Sudnji dan i tako svjedočiti 
protiv onih koji su ih počinili. 

Dane se vozio Frankopanskom. Izmijenila se. S obje strane ulice 
izgrađuju se kuće bez okućnica s povrtnjacima, voćnjacima i sjenicama. 
Urbaniziramo se... Kamo to vodi? Zna se kako se trebaju graditi 
kuće, s ulazom okrenutim dvorištu i udaljenim od ograde. Kućni se 
život oduvijek odvajao od uličnoga. Voćnjak je, ako nizašto drugo, 
dobro služio za intimu rastegnutog užeta za sušenje rublja. Povezanog 
između dva ili četiri drveta. Svejedno. Uže je, kao i svaka intima, 
zahtijevalo par. Parnost iz koje lako niče kvadrat i umnožavanje 

Otvorio je drvena vrata dvorišta. Dolazak je najavio udarcima o 
ciglama popločanu stazu. Zaleđe kuće mirisalo je po svježem kreču, 
a obješeno rublje po deterdžentu. Nešto je zalepetalo. Dvije su se 
ptice uznemirile i prhnule. 

Iz kuće se začuo uzvik. 

“Drži se podalje od zidova!" 

Luka je opet krečio?, pitao se Dane. 

Uz okućnicu su se nalazila vjedra s bojom. Točnije, bojama. 
Žutom i narančastom. Na stolu, pomaknutom u sjenu bagrema, iz 
crvene se džezve izvijao miris turske kave. 

“Čekao sam te..." rekao je glas iz kuće. “Ništa ne diraj, donosim 
orahovicu.? 

Stolci bez naslona stajali su uokolo. Zašto ga je taj detalj uznemiri- 
Vao i činio ga nesigurnim kao da je dospio na neko nepoznato mjesto, 
a ne u dvorište u kojemu redovito igra svoju nedjeljnu partiju šaha? 

Detalji su ono uz što se vežemo, pomislio je Dane. 

Prišao je stolcima i rasporedio ih oko stola. Sjedajući, primijetio 
je crnoga mačka. Pozvao ga je po imenu. 

“Takuma...? 

Mačak ga je ignorirao. 

“Luka?" 

"Reci." 

“Je li ime upalilo?" 

“Kakvo ime?" 

“Takuma Sato... Je li mačak dostajan imena?" 

“Vješt je. U lovu brz i precizan, kao pravi Japanac.? 

S kućnih su se vrata začuli teški koraci pojačani drvenim potplatima 
bojom išpricanih natikača. 

“Danas kasniš. Pomislio sam da si se uplašio poraza koji sam ti 
obećao prošli tjedan. Što je, nisi još ni kavu rastočio?? 

Dane se prihvatio žlice. S vrha džezve skupio je pjenu i razdijelio 
je po šalicama. Dalje je bilo lako, valjalo je umiriti ruku i naglim 
pokretima izliti kavu u šalice. Ovim pokretom vladao je um potpunog 
djelovanja ili, točnije, um bez ostatka. Japanci ga nazivaju zanshin 
i pronalaze ga u trenutku nakon nakon što se otpusti strijela, u 
završnom potezu kistom dok ruka i kist spojeni u jedno odlaze s 
papira, u prenošenju težine s jedne noge na drugu pri započinjanju 
sljedećeg koraka, u potpunom udisaju, ali 1 u potpunom izdisaju. 

“Zadržao sam se s Danicom. Pozdravlja te... Pred rastanak me 
pitala što je za mene šah. Pojma nisam imao što bih joj odgovorio. 

Luka je slagao šahovske figure. 

“Što je šah? Dobro pitanje.? 

“Što si joj odgovorio?" 

“Za znanstvenike je igra, a velikim igračima, kao što je bio 
Fischer, šah je znanost." 

“Stvarno? Fischer je zaista mislio da je šah znanost?" 

“Čuj, manje je bitno je li znanost ili nešto drugo. Davao mu je 
značaj. Kao, uostalom i Aljehin." 

“Dobro, za njega je šah bio umjetnost." 

“Nisu li znanost i umjetnost dvije različite pojave? Jedna uljepšava 
sakrivanjem, druga užasava otkrivanjem? Ha...?? 

“Otkud znam. Meni je težak." 

“A ipak je razonoda." 

“Velikanima sigurno... možda veličanstvenom Morphyu.? 

“Ili Duchampu." 

“Tko ti je taj?" 

“Marcel Duchamp?! Francuz, otac dadaizma i oulipovac.? 

“Nisam znao." 

“Njemu je šah bio igra. Što misliš, kako to?? 

“Pojma nemam.? 

“Zato što je i umjetnost igra, Dane. Ljudi su se igrali.? 

“Kao ti s krečenjem? Koji put krečiš ove godine?" 

“Svaki put kad pomislim koliko je svijet prljav.? 

Dane je očekivao početak jednog od Lukinih monologa zbog 
kojih je prije desetak godina zaradio dijagnozu. PTSP, posttraumatski 
stresni poremećaj, tako nešto. Požurio se prekinuti ga. 

“U pravu si, Luka.? 

“Naravno da sam u pravu.? 

“Ne mislim za krečenje, nego to, za igru.? 


“Sto kažeš na onu da poslije kiše dolazi sunce?" 
“Ako tražiš sunce, najsigurniji način da ga nađeš je da odeš na 
more, sjedneš u čamac i umjesto kišobrana otvoriš suncobran.? 


Luka je srkao kavu. 

“Mhmmm... dobra je... ali nemoj mi, molim te, soliti pamet o 
šahu.? 

“Ja?" 

“TI, ja, bilo tko... O šahu nitko nema pravo govoriti.? 

“A, znam, sada si se sjetio Byrona." 

“Da. Život je prekratak da bi se šah spoznao u cijelosti." 

“Zašto mi onda gubimo vrijeme. Gledamo se i ne igramo?" 

“Zato što te čekam, Dane. Ha-ha-ha... Zadovoljno te čekam na 
onom mjestu koje je suština šaha.? 

“Opaaa, to je nešto novo. Gdje je to mjesto? Možda pod ovim 
bagremom za kojim sjedimo i dangubimo?" 

“Čekam te na pogrešci, majstore. 

“Istoj onoj bez koje bi šah izumro?" 

“Bez koje bi igra umrla.? 

“U pravu si. Smrt šaha, igre nad igrama, dogodit će se kada se 
zaigra bez pogreške." 

Luka je ustao, odmaknuo se od stola i šaku sa stisnutom figurom 
ispružio ispred sebe. Okrenuo se prema Dani, zabavljenom kavom i 
cigaretom. Luka je u šaci čvrsto stezao crnoga pijuna. Teatralno je 
otvorio dlan i pokazao na pijuna.. 

“Ne gubi se zbog velikih grešaka. U pravilu je kriv... 

Dane je otpuhnuo dim tek zapaljene cigarete i nastavio Lukinu 
misao. 

“... pljun, obični pješak... 

“Kao 1 u ratu!" 

“Da nazdravimo, ratniče! Uzdravlje!? 

“Kažeš, pijuni su oduvijek podmetali noge velikima?" 

“Pa, naravno. Podmetali su svima, preko Cezara, Napoleona, 
do Hitlera i ovih naših, domovinskih generala... Ti ne misliš tako?" 

“Mislim da svatko od nas ima svoja ograničenja .? 

“E, jesi mudar?!" 

“Ili, točnije. Mi smo kao priče koje bi se pričale tako da se 
neprestance podsjećamo na zadana ograničenja." 

“Misliš da su nam rođenjem dobivena ograničenja nešto kao 
prirodom uvjetovane pogreške?" 

“Priroda ne priznaje ni granice ni pogreške. Ako ih i prepoznaje, 
ne ispričava se.? 

Luka je podignuo čašu. Nazdravili su orahovicom i naglo je ispili. 
Dane se pitao treba li spomenuti Adama, krivca za postojanje granica. 
On ih je zametnuo i rasijao svijetom. Odlučio je šutjeti. Koga briga 
za Adama, Prirodu i Univerzum? Hm, da, Luka mu je dao misliti... 

Univerzum ne poznaje granice. Ni suprotnosti razbijanja cjelina na 
parove: zlo-dobro, minus-plus, sreća-nesreća. Univerzum je veliko 
Jedno. Caruje li njime nepar? Izgleda da caruje. Kako ono? Jedan je 
neparan, dva je paran. Par, dišpar. Univerzum je veliko Jedno kojim 
vlada harmonija gibanja. Harmonija bez granica. Linije razgraničenja 
su Adamova umotvorina, namijenjena nama, pijunima, pješacima koji 
ne vide prst pred nosom. Luka je povukao potez i prekinuo šutnju. 

“Svi smo mi budale.? 

“Tko mi?" 

“MI, pijuni. Prepuni grešaka." 

“A Kolumbo?" 

“Što s njim?" 

“Nije li i on, iako moreplovac, bio pješak? Pijun. Običan artiljerac.? 

“Ma svi mi ratujemo. Gurnu te na nečiju granicu, a ti se izvoli 
snaći.? 

“Greška do greške." 

“Ha-ha-ha. Zamisli Kolumba. Krenuo za Indiju, a stigao u 
Ameriku!" 

“Ili, Marie Cdrie, dvostruku nobelovku... Ozračila je sebe 1 sve 
oko sebe.? 

“Dobro, ona je ipak pronašla što je tražila." 

“Radij, misliš? Ma, daj. Sve su to bile pogreške.? 

“Nećeš valjda reći da je i Gallileo, osnivač moderne fizike, 
pogriješio kada je vikao: Epur si muove!" 

“On je tek brljao. Dva puta priznao, tri puta porekao. Te Zemlja 
se kreće, te šalio sam se, Zemlja se ne kreće." 

“A ti ne bi poricao? Čovječe, glava mu je bila u pitanju!" 

“Pa što? Kada glava nije u pitanju? I dok krečim, zatvoren u ovoj 
kućerini, glava mi je u pitanju. U svakom trenutku mogu otresti s 
ljestava i polomiti se.? 

“Aaaa, to da.? 

“Ratovi su se vodili i gubili zbog pijuna.? 

“Ma nisu baš svi." 

“Većina.? 

Luka se nagnuo nad šahovsku ploču. Pomaknuo je lovca i ugasio 
cigaretu. 


200 Jasna Horvat 


“Osim u šahu, kada se približavam matu koristeći se.. .? 

“... mojom damom... 

“Tako je. Evo, mat ti se smiješi. I to ponovno govori o tebi, Dane.? 

“Što?" 

“Kod tebe su dame — žrtve.? 

“Ti si, Luka, 1 klinički lud. Daj popij neku tabletu pa se smiri." 

“Boli. Istina boli. Ha-ha-ha.? 
korijenu svega?!" 

Danu je Lukina primjedba podsjetila na izdvojenu završnicu 
šahovske partije, poznatu kao Mat dobrog srca, Djevojački zadatak ili 
Mat Dilaram. Koliko se sjećao, za tu je mansubu bila vezana legenda 
o Dilaram, tek vjenčanoj ženi nekoga vezira. Partija se igrala na dan 
njihova vjenčanja, a vezir je gubio sve što posjeduje, naposljetku i 
cijelo imanje. Kao posljednji ulog, založio je i Dilaram. Šahovska je 
ploča pred njim naprosto podivljala. Činilo se da mu kralja u mat 
gura neka viša sila. Protivnici su se počinjali radovati. Točili su pića 
i nazdravljali. Tada se uključila Dilaram. Veziru je došapnula svega 
nekoliko riječi. Recept se kasnije činio jednostavnim. Stao je u svega 
četiri riječi: Umjesto kralja žrtvuj kule. Što bi jadnoj Dilaram da 
pomogne ovoj budaletini? Savjetujući mu sljedeći potez, doživotno se 
učahurila u vezirovim rukama. Spasila mu je ugled. Kreten je partiju 
riješio u sljedećih šest poteza, a ona je dobila doživotno. Nakon te 
četiri riječi trpjela ga je i podnosila do kraja života. Morala ga je, htjela 
ne htjela, gledati drugim očima. Bez igračkog poštovanja. Jesam li to 
izazivao kod žena? Jeftino prodane partije i igru bez poštovanja? Eto, 
kad sam odlazio iz ljubičaste kuće, Ona se nije uključivala. Nije me 
pitala čak ni: “Zašto?" Zar to ne bi bilo prirodno? Bilo bi, kako ne 
bi bilo. Ali u meni nije vidjela igrača dostojnog igračkog poštovanja. 
Luka je zabubnjao po stolu. 

“Hej! Nećemo tako! Čekam na tvoj genijalni potez, a ti si odsutan. 

“Što si toliko razdražljiv?" 

“Gubiš partiju za partijom.. .? 

“Pa kad griješim.? 

“Ne gubiš ti zbog grešaka, Dane." 

“Nego?? 

“Zbog nesudjelovanja, blesane.? 

“Misliš?? 

“Popij orahovice. Živjeli!" 

“Uh, jaka je..." 

Što to Luka govori? Nema pojma, a sudi. Moj je problem prejako 
uključivanje, nikako nesudjelovanje. Što uopće drži nesudjelovanjem? 
Možda misli na odlaske i Indiju. Ali, uvijek sam se vraćao. Kakvim me 
očima vidi? Priča gluposti. Nemam mu razloga vjerovati. A vjerujem 
mu. Nekako, predosjećam da je iskren. Od mene ništa ne očekuje. 
Ne traži me. Ne treba me. Ja dolazim k njemu, u njegovo dvorište. 
Ne mora biti ljubazan. Sa mnom ne dobiva. Pa dobro, ako ne dobiva, 
ni ne gubi. Kakvim me vidi? Vidi li me uopće itko? Postojim li izvan 
sebe? Moram ga pitati što točno misli. 

“Slušaj, stvarno misliš da ne sudjelujem?" 

“Ne mislim ništa.? 

“Lažeš.? 

“Naravno, ponešto i mislim.? 

“Na primjer?" 

“Dok ti filozofiraš, ja na primjer, mislim kako matirati tvog kralja. 
Ovoga trenutka, u ovom dvorištu.? 

“Daj, prestani s tom filozofijom života dan po dan. Sve su to 
gluposti. Prošlost je u svakome od nas." 

“Samo što ja igru vidim i u šahu i u prošlosti.? 

“Vidiš igru? Izvrsno. Onda se oprosti s lovcem. Bye-Bye... smazao 
ga je karcinom, rakonja koji će jednom smazati i sve nas." 

“Ohoo, to je nešto novo! Radio si na novim potezima, Dane? 

Lud je, mislio je Dane. Zaista se obradovao gubitku. Kako može? 
Ruga mi se. Prema meni se ponaša kao prema pubertetliji. Izaziva. 
Neću uspjeti obuzdati bijes. Moram ga povrijediti. Reći ću mu ono 
što je neupitno. Ono što ne može pobiti. On je na dnu ovoga svijeta. 
Marginalac. Umirovljeni branitelj. Odbačen od svih. Nepotreban. 

“Ti, marginalac, ti ćeš mi reći što je zanimljivo?!" 

“Budalo, mama ti je marginalac. Granice su u tvojoj glavi. Odbij!? 

Granice? Kako je ono rekao Wilber? Adam je povukao prve 
granice. Nazvao nas je imenima i začeo sukobe. Sve mi se izmiješalo. 

Ne znam više tko je u pravu. Ja koji ludujem obilazeći planet ili Luka 
koji se zatvorio u ovo dvorište? Izdvojio se. Kojeg vraga dolazim u 
to njegovo dvorište? Samo mu pokazujem da mi je nedostižno. On 
i njegova krečenja. Možeš misliti izazova, svakih par dana maljati 
nešto u kućerini!? Ali, sve što kaže, pogađa me. Ravno u glavu. Što 
on to priča? Prošlost mu je igra? Nije važno što će misliti, pitat ću 
ga. Baš ću ga pitati. Neću se osvrtati na njegovu zajedljivost. Pravit 
ću se da me ne pogađa. 

«199 

"Som 

“U kakvoj igri vidiš prošlost?" 

“Glup si, Dane, ali si mi baš zbog toga drag. U kakovoj igri? Na 
primjer, prošlost vidim baš sada, u ovoj igri koju igramo." 

“U šahu?" 

“Čitao si Cassela?? 

“Ni čuo ni mirisao.? 

“Nisi čuo da Cassel uspoređuje šah s kazarskom vlasti?" 

“O Kazarima ponešto znam. Sjećaš se, pričao sam ti, Vasco da 
Gama..." 

“... aha, onaj koji je jurišao na tvog dvojnika, Melek Jašu...? 

“Da. Vasco je na krštenju kumovao Gasparu. A, taj Gaspar, on 
je bio prevratnik. Nije se razjasnilo je li prihvatio židovstvo, islam 
ili kršćanstvo. Čini se, po potrebi je koketirao sa svakom od vjera _? 

«19» 

“I taj je Gaspar bio Kazar.? 

“Baš Kazar?" 

“Baš, baš! Rođen u Aleksandriji, ali kazarskog podrijetla." 

“Eto, igra se nastavlja. U nju se uključuje i Kazar Gaspar da 
Gama. 

“Mislim da on nije igrao šah." 

“Stvarno si doslovan. Kao da je važno koju je igru igrao Gaspar.? 

Doslovan? Možda je to moj problem, mislio je Dane. Doslovan 
sam i tvrdoglav. Pogrešna kombinacija. A vidi ovoga Luku! Kako samo 
uspijeva? Drži se kao predsjednik države. Da ne kreči svaka dva dana, 
mislio bih — nije mu ništa. Ipak ga nešto grize. Ponosan je. Šuti. Ja 
sam taj koji je traljav. Tašt sam i gnjio. Razgovarati treba. Igrati se, 

riječima i figurama. Živo mi se fućka za tog njegovog Cassela, ali... 
neću mu to reći. Želi razgovarati o njemu, nudi mi temu, pruža ruku. 
Sve su to nadigravanja. Dekodiranja neizrečenih poruka. 

“Kažeš, Cassel je u kazarskoj podjeli vlasti prepoznao pravila 
šaha?" 

“Da. Casselova je poveznica poprilično suvisla.? 

“Kakvo je kraljevanje u šahu?" 

Ne sačekavši Danin odgovor, Luka je nastavio. 

“Dvostruko. 

“Misliš, jedan bijeli i jedan crni kralj? Dva kralja. Dakle, par. 
Dvostruko kraljevanje.? 

“Što ti je? Par su, koliko znam, jedan kralj i jedna kraljica. 

“Ha-ha-ha... stvarno sam bez mozga... 

“Kužiš? Muškarac i žena, kralj i kraljica. To je par!" 

Luka je srknuo kavu i ustajući sa stolca učinio nekoliko koraka. 
Leđa 1 kosti su ga počele boljeti već u prvim godinama povlačenja po 
rovovima. Istegnuvši križa, uživljeno je nastavljao priču o kazarskoj 
podjeli vlasti. Ukazivao je na sličnost kagana sa šahovskim kraljem, 
a kaganice s kraljicom. Kagan je živio izolirano, gotovo kao Bog, ali 
s neznatnom svjetovnom moći. Njemu je bio dopušten mali korak, 
šahovskim pomakom mjerljiv svega jednim poljem. 

“Figure ga štite, a kralj se uglavnom dosađuje." 

“Pokopčao si, Dane. Ona dominira.? 

“Kazarska kaganica je kraljica, faca koja dominira!" 

“Ne zaboravi, bez kagana je ipak bezvrijedna.? 

“Naravno, s njom ili bez nje, igra se nastavlja... .? 

“Ali je bez kagana zabavi kraj." 

“Od nje strahuju, a njega... 

“... obožavaju... 

Logično, mislio je Dane. Izolirani kralj predmet je obožavanja. Da 
bi se obožavalo, mora ga se odvojiti od života. Učiniti ga nedostupnim. 
Luka je donio olovku. Iscrtavao je kaganov grad na obje obale rijeke 
Itil, današnje Volge, raspored njegovih raskošnih odaja, veličinu šatora 
za uzvanike i načine na koje se obraćao bogovima. Svakom posebno 
i u zasebnim ritualima. Rituali, ponovio je Dane. Ne koristimo li ih 
kada riječi gube značaj? Ritualno ispijamo kavu, palimo cigarete, 

igramo šah ili ratujemo. Rituali su nadigrali Adama. Jači su od riječi. 
Što to govori Luka? Nabraja kazarske bogove. Pogledaj ga samo, 
sav se uživio. Izgleda kao onda, prije rata. Jednak sebi u mladosti. 

“Slušaš li me? Za svaki životni detalj bio im je zadužen jedan bog.? 

“Slušam te, slušam. Znači, kagan nije mogao donijeti lošu odluku, 
učiniti pogrešku. Bogovi su bili iznad njega." 

“Da. On je bio posrednik. Transmiter zamolbi i odgovora. Svakom 
od bogova posebno." 

Važno mu je slušam li ga. Zašto? Zato što ne podnosimo ignori- 
ranje. Danica je na svako moje zanemarivanje skidala cipele s nogu i 
gađala me njima. Neću zapamtiti te kazarske bogove, ali ga ne smijem 
ignorirati. Ignoriranje je oblik ubojstva. Toliko često umiremo na 
različite načine i u različitim očima. Ignoriranje je trenutna smrt. 

“Što kažeš? Dvanaest bogova?" 

“Pa da. To ti govorim. Kagan se posebno obraćao bogu zime, 
posebno bogu ljeta, kiše, vjetra, drveća, ljudi, konja, vode, dana, 
noći, zemlje ili smrti!" 

“Izgleda lako. I ja bih mogao tako vladati. Prenositi poruke za 
koje su krivi bogovi." 

“Bogovi i rituali. Bogovima se trebalo pravilno obraćati.? 

“Ali postojali su. Za razliku od današnjice kojom vlada jedan 
jedini bog.? 

“Misliš na Krista?" 

“Mislim na kapital, Luka. Oni su imali dvanaest bogova i u 
njima alibi.? 

“Alibi? Za što?" 

“Za sve. Za tumačenje reziduala, odstupanja od očekivanog, za 
promašene želje. Jednostavno, ali i za sve pogreške." 

“Ne znam. Mnogima nije bilo jednostavno. Divlja su to bila 
vremena." 

“A koje doba nije divlje?" 

“Čuj, ipak su vješali bez reda i rasporeda, i one koji su znali 
previše i one koji su glumili preskromne.? 

“Trebalo je imati mjeru. Pravilan omjer znanja i skromnosti. 

“Ma kakvi, to je uvijek bilo jednako. Vlast nikada nije donosila 
dobro. Osim toga, kaganu je bilo mudrije umrijeti na vrijeme." 

“Kakvo vrijeme?" 

“Vladao bi četrdeset godina i niti dana dulje." 

“Ništa mirovina? Ništa krečenje dvorišta?" 

“Stvarno si budala, Dane.? 

“Šalio sam se... Daj, reci, zar za kagana nije bila predviđena 
mirovina?" 

“To je namijenjeno nama, pijunima. Njega su skraćivali za glavu.? 

“Ja bih ipak radije bio pijun.? 

“Ne moraš se brinuti, ti i onako ne bi mogao biti kagan.? 

Ma nemoj!" 

Ne znaš sa ženama. Kagan ih je imao dvadeset i pet.? 

“Opa." 

“Nego kako. Svaka žena je kći nekog kralja kojega je potčinio." 
“I što, one mu dođu milom?" 

“Milom ili silom. Kada si vidio da se u politici nešto dobiva milom?" 

“Tako bih i ja mogao sa ženama." 

“A još šezdeset konkubina? I svakoj njezino vlastito mjesto, 
poslužitelji i eunuh!*? 

“Nije moguće! Ukupno osamdeset i pet čavki? Taj nije mogao 
vladati četrdeset godina. 

“Ha-ha-ha... Misliš, morao je zakazati i ranije." 

“Čovječe, s jednom nisam mogao izaći na kraj, a ne s njih osam- 
deset i pet." 

“Ti si se, mladiću, baš uživio u priču. Vidiš se, ni manje ni više, 
nego na kaganom mjestu?!" 

“Prisjelo mi je zamišljati se kaganom. Četrdeset godina vlasti i 
cap..." 

“Bar se ne bi morao pitati kad ćeš i kako umrijeti. Znaš onu 
stvar: zar je stvarno svanuo taj dan... 

“Nemaš sluha, Luka.? 

Zašto volimo raditi ono za što nemamo dara? Raspjevao se, a 
reve kao magare. Još u pjesmi i uživa. Smučilo mi se od priče o ovom 
kaganu. Želudac me boli od pomisli na umiranje. Dobro, ima dana 
kada te teme podnosim i ponešto bolje, ali danas bi bilo dosta mraka. 
Koja je budala kaganici dala tolike ovlasti? Sve je ona nadzirala, 
vojsku, trgovinu, pokope, slavlja... On, jadničak, glumatao je neku 

božansku vlast, a ona je vedrila i oblačila. Zašto uopće spominjemo 
te Kazare?... Ah, da, zbog šaha... zapravo, u pravu je bio Cassel... 
analogija je potpuna... Gdje počinje život, gdje prestaje igra? 

“I tako, Luka, kagan je predstavnik božanske vlasti, a kraljica 
narodne?" 

“Kao u šahu.? 

“Kažeš, kagan umre, a kaganica priredi svečanost?" 

“Ma, da. Svetkuje, iako je i njenoj igri došao kraj.? 

“Novi kagan, nova kaganica?? 

“Novo doba, novi ljudi." 

“I, kažeš, riješe ga se lako?" 

“Za početak mu sagrade zgradu s dvadesetak prostorija i u svakoj 
iskopaju grob. 

“Jednom kaganu iskopaju dvadeset grobova? S njim sahranjuju 
i žene, ili...2" 

“Ne, svi su za kagana. Ali, zameću trag u kojem je, kako ne 
razumiješ. I nije tu kraj. Na kraju ceremonije na grobnicu natjeraju 
rijeku." 

“Potope ga, želiš reći? I njega i grobnicu... 

“Do kagana više ne može doći, kako oni kažu, nikakav vrag, 
nikakav čovjek, nikakav crv.? 

“I nikom ne puste krv? Nevjerojatno... 

“Samo kopačima grobnice. Ali vrlo sofisticirano, vrlo čistim 
odrubljivanjima glave." 

“Krasno... Onda je i taj Gaspar da Gama morao biti divljak.? 

“Ma, nemoj? Divlji narod, divlji običaji, i odmah su svi pripadnici 
naroda — divljaci.? 

“Čovječe, ti se vrijeđaš na sve. 

“Ja? Ne vidiš problem u sebi? “Odi malo Švabama i predstavi im 
se kao Hrvat. Uživat ću dok se budeš ispričavao što si naš... 

“Ja se ne stidim.? 

“Ni vijetnamskog sindroma? PTSP-a? Okidača koji pogađa 
nakon rova! Onog koji udara tek kada shvatiš da se pola planeta 
ludo zabavljalo i prežderavalo dok si ti krvario...? 

“Ponavljam ti, ja se ne stidim.? 

“Ti si, Dane, budala. Ja se stidim. Sebe, granica, ratova, divljaka 
i civilizacije. Želiš čuti kako mi je?" 

“Pun mi je..." 

“I meni je pa nisam na tabletama.? 

Obojica su se uhvatila cigareta. Dane ih je pripaljivao, Lukinu 
pa svoju. 

“Devedeset druge i tebe je udarilo. Priznaj, Dane.? 

“Je, a koga nije? Udarilo me i pomagao sam si kako sam znao.? 

“Nisi izlazio iz teretane. Trenirao si, a treniranje te napucavalo 
serotoninom, neurotransmiterskom kemikalijom zadovoljstva." 

“Kemija, brate, sve je kemija. Trenirao sam tri puta dnevno! 
Znoj me uništavao i spašavao. Onaj koji se prepoznaje nadaleko. 
Moj vlastiti.? 

Zašutjeli su. Dane je pred sobom slagao figure pojedene Luki. Njih 
sam osvojio legitimno. Držeći se pravila igre. Znam li bez pravila? 
Rušim ih i ništa ne dokazujem. Svjesno griješim i ništa ne postižem. 
Bole me leđa. Ostario sam. Vjerovao sam, izbjeći ću godinama, 
starenju, bolesti, umiranju. Sve što je loše, mislio sam, namijenjeno 
je drugima. Ne meni. Ako i jest, nadigrat ću zamke. Vraga... Nisam 
nadigrao ni zamke ni sebe... Kako me to Luka gleda? Podsjeća me 
na Kasparova koji je navijao za svog suparnika Viktora Korčnoja. 
Luka me želi pobijediti. Znači, mora me držati jakim. Možda i jesam 
jak. Luka bi to morao znati. Protivnika moraš poznavati. Nepozna- 
nicu još nije svladao nitko, osim čudom ili omaškom. Ozbiljnom i 
promišljenom. Kozmičkom pogreškom. 


“Možda si u pravu. 

“U vezi s čim?" 

“U vezi sa mnom, s čim drugim. 

“Misliš na nesudjelovanje?? 

“Pa, da. 

“Dramatiziraš bez veze. I drugima je tako.? 

“Ne bih rekao." 

“Ne umišljaj si. Svi gubimo kada odustajemo." 

Govori li to Luka da se spotičem o samoga sebe? Podmećem 
si noge. Vrline su mi istodobno najveći nedostaci. Kaže, i drugima 

je tako. Ali nije u pravu. Ima onih kojima je kompromis prirodno 
stanje. Političari se uspijevaju dogovoriti. Ponose se sobom i barjakom 
kapitala pod kojim stoje. Oduvijek je bilo tako. Među onima koji se 
bune, ali šute, oduvijek je bilo onih koji koriste i grabe. Gaspar da 
Gama nije griješio. Grabio je, odbacivao i nije se osvrtao. Moral ga 
nije mučio. Ne znam kako je podnosio premoć Prirode i trošnost 
tijela, ali nesavršenost društva ga nije zabrinjavala. Nju je koristio 
kao prednost. Prednost zbog koje je bio prihvaćen i priznat. Gaspar 
nije pubertetski trčao za slobodom. A i zašto bi? Težnja za slobodom 
usmjerena je protiv civilizacije, protiv bliskih i dalekih, protiv svih 
ostalih. Odbija, stvara neprijatelje, a ionako se ne dostiže. 


Gaspar se zadovoljno protegnuo. Promotrio je svoje tijelo, koljeno, 
dio potkoljenice i lijevu ruku. Još uvijek je bio snažan i sokovi su 
mu kolali žilama. Pitao se je li pravi trenutak za ustajanje. Hoće 
li pomicanjem udova narušiti ugodu vlastita tijela? Protegnuo se 
i započeo monolog sa samim sobom. 

Dobro je ovako, ali... gladan sam. Ustat ću i jesti. Dugo. Bez 
ometanja. Samo, morao bih se odjenuti i izići iz ove sobe. Kakav 
nered! Noćas je bilo sve kako treba. Opojni porto i žene snažnih 
bokova. Zašto bi me smetao nered? Što je uopće red? Puko opo- 
našanje prirode. Ignorirat ću ga. Odbijam oponašati. Ne podnosim 
pogreške, a u oponašanju su neizbježne. Ne, ja ću po svom. 

Podignuo je ruku i pomirisao se ispod pazuha. Volio je miris 
svoga znoja, oporog dokaza jedinstvenosti. 

Nisam više mlad, a uspio sam se vratiti u Portugal. Posljednjih 
osam godina provedenih u Indiji, dosadile bi i isposnicima. Čekaj, 
je li to bilo osam ili više godina. Koliko je točno proteklo od 
1505. do 1512. godine? Točno, osam godina. Izdržao si, Gaspare. 
Učvrstio si Baltazarov položaj u Kannuru, mudro trgovao dragim 
kamenjem, čak i opijumom. Toliko si bio veličanstven da ti se s 
ramena obrisalo prezime Vasca da Game. Čak bez puno truda. 
Sami od sebe prozvali su te — Gaspar da India. Zvuči bolje, puno 
bolje nego Gaspar da Gama. 

Misle, poznaju me. Ma, sve su to budale. Drže me Emanuelovim 
robom, a ja ne priznajem nikoga. Ni čovjeka, ni Boga. Kažu, moral 
nas razlikuje od životinja. Možda njih, mekušce. Ali, ja sam Kazar, 
naviknuo na ritualna smaknuća. Ona su me naučila životu. I druge 
bi. Svakoga tko bi vidio kaganovu odrubljenu glava. Bio sam dijete, 

a još uvijek pamtim kako su se razletjele kaganove pletenice! Kao 
nemoćni bičevi, munje bez grmljavine... Gdje su tada bili bogovi 
koji su ga savjetovali? Gdje bi bili? Pregovarali su s Europljanima. 
Udruženim snagama razbili su nas truli Europljani i potkupljivi 
bogovi. Pretvorili su nas u kršćane, Židove i muslimane. Hoćete 
me takvog? Evo, stojim na usluzi. Samo, možete li odgonetnuti 
braćo, koji sam? Koristim sve vaše uloge. Zemlja vam treba? Koja, 
samo recite... Ključni tjesnac — Derbent, Darband klanac, “vrata 
koja se okreću", Bab al Abwab ili ako hoćeš, “Kapija kapija", naš 
prolaz između Kavkaza i Crnog mora, to vam treba? Što se mene 
tiče, evo vam ga. Pa ja sam Kazar, nomad, srkač krvi! “Gaz" još 
uvijek znači lutanje, a ja sam upravo to — gazar, Kazar, nomad, 
skitnica, lutač! Meni je zemlja u nogama, idioti! 

Kazari ne trebaju odmora. U hodu brijemo brade i jedemo uši 
što plaze u njima. Pokazujemo vam golotinju svojih žena. Neka 
se skidaju pred vama. Morate vidjeti draži pred kojima ćete se 
obuzdavati. Usudite ih se dotaknuti. Hajde, Europljani, dotaknite 
ih! Žive ćemo vas razderati. Čuvate svoje djevice pod ključevima 
kao da Gaspar ne zna što treba tražiti. Ha-ha-ha... I noćas je bilo 
slatko... Gaspar da India bio je pijetao u don Emanuelovu jatu... 

Što to govorim? Neka je on meni zadovoljan, ha-ha-ha, kralj 
mora biti zadovoljan. Napisao je njemu njegov Gaspar opširno 
izvješće. Jest, znam puno, ali kralj vjeruje da znam i vrijedim 
puno više. Tako i treba, naivčinama treba pomoći da budu to što 
jesu — budale i naivčine. 


Pomislivši na izvješće, Gaspar je odgurnuo pokrivač i skočio iz 
postelje. Odlučio je još sinoć, spalit će dnevnik i bilješke. Kazari 
za sobom ne ostavljaju dokaze. Gdje li su samo? Jučer ih je vidio 
u drvenom kovčegu. 

Aaa, evo... Krenimo redom. 

Kako je to bilo davnol... Gotovo sam zaboravio dan kada je 
poginuo Lourenco. Mali nije imao sreće... A njegov otac, don 
Francisko DAlmeyda, taj jena kraju zamračio. Zavidio je svima sa 
živom djecom... I onda ga je Melek Jaša svojim pismima podsjetio 
na trojicu svojih sinova... Tko je još čuo da se suparnici tješe? To 
je neka kršćanska novotarija... 

Evo i pisma iz 1507. Dobro sam ga napisao. Njime sam olakšao 
don Emanuelovu odluku o smjeni indijskih namjesnika. Nakon što 
ga je primio, kralj je poslao zamjenu za don Franciska DAlmeydu. 
E, sad, je li Alfonso bio dobar izbor, o tome bi se već moglo 
raspravljati. Ali za njegov dolazak nisam bio odgovoran. Žurilo 

mu se u Indiju. Doplovio je već krajem studenog 1508. Doplovio i 
zatekao don Franciska DAlmeydu kojemu nije padalo na pamet 
predati mu vlast. Jadnik, um mu se potpuno pomračio. Alfonso je 
dobro postupio. Povukao se u Cochin i razvijao svoje poslove. I ja 
bih postupio jednako da sam bio na njegovu mjestu. Protiv svega 
možeš, ali ako želiš savladati ludilo, moraš i sam poludjeti. 

Don Francisko DAlmeyda je za to vrijeme ujedao kao bijesno 
pseto. Je li morao spaliti Dabul? Nije to mala stvar, dirnuti Maurima 
u zjenicu. Trebala mu je hrana, to razumijem. Bio je žedan krvi. 
I to razumijem. Ali, gdje ćeš protiv sebe, magarče? Provaliti u grad, 
opljačkati ga, razoriti i zapaliti, moglo je značiti samo jedno — svima 
će nam na leđa navući Arape. 

A i onaj Melek Jaša, baš je bio uporan s tim svojim pismima i 
pjesmama utješnicama. Te razumije ovo, te mu je žao zbog onog... 
kao da razjarenom biku maše pred nosom. Evo još jednog njegovog 
pisma. Ne razumijem tog čovjeka. On se povjerava don Francisku 
DAlmeydi? Tko mu je umro? Neki Ridvan... spominje očeve i 
sinove, robove i gospodare... nekog liječnika, Šabana... budala... 
Svi smo sami. Ako i nismo, bit ćemo. 

Kako mu je don Francisko DAlmeyda odgovorio? 

Ratom! Lijepo mu je, u veljači 1509. dojedrio u Gou i usidrio 
se pred luku Diu. Brzopleto i neupućeno, ali žestoko i snažno. 
Pokazalo se da je don Francisku DAlmeydi promaknuo jedan 
detalj, da nije znao kako su Jašine snage oslabljene borbama s 
gorštacima iz radžaputskog zaleđa. Gubio je vrijeme na beskrajnim 
pregovorima s nekim Seid Alijom, Jašinim izaslanikom. On, don 
Francisko DAlmeyda, pristao je razgovarati s izaslanikom? Melek 
Jaša mu se nije obratio izravno? Ja bih to protumačio uvredom. 
Ili upozorenjem. Pomislio bih da Jaša nastoji dobiti na vremenu. 
Navalio bih na Diu svim snagama. A ta se portugalska luda pobojala 
da je Jaša bahat s razlogom... Greška! 

Točnije, dio greške. Jaša je zaista dobivao na vremenu. Ali ne 
onako kako je DAlmeyda očekivao. Pretpostavke su temelji velikih 
grešaka. Dakle, čime se zabavljao Melek Jaša? Nije okupljao pomoć, 
niti je dovlačio naoružanje. Pripremao je varku, privid, opsjenu. 
Što je učinio? Pristup luci prepriječio je “morskim čudovištem", 
teretnim brodom čije je trupo razdijelio brojnim pregradama. 
Dobra umotvorina! Dok je DAlmeyda dangubio sa Seid Alijom, 
Jaša je nadgledao oblaganje trupa “morskog čudovišta“ kožama 
svježe zaklanih volova. Iznenađenje je bilo na Jašinoj strani. Brod 
se pokazao nedodirljiv i topovskoj tanadi i ljudstvu. Portugalci su s 
krvavih volovskih koža klizili ravno u more, a otvori od topovskih 
pogodaka punili su se vodom tek djelomice, do prvih pregrada. I to 

nije bilo sve. Iza “morskog čudovišta" Jaša je postrojio svoju flotu. 
Portugalcima je demonstrirao njezinu brojnost i raznovrsnost. Sve 
da su i savladali “morsko čudovište", na njih bi čekale Jašine fušte, 
Samorinove brodice i egipatske hitrolovke. 

Kao i uvijek kad sila zakaže, sutradan su otpočeli pregovori. 
Cjenkanja, odmjeravanja, popuštanja i zahtijevanja. Naposljetku, 
DAlmeyda je Jaši izdao propusnicu za slobodno prometovanje u 
gudžeratskim lukama. Zauzvrat je ishodio poslanicu prema kojoj 
će se naoružani Egipćani izmjestiti iz svih gradova pod Jašinom 
upravom. 

DAlmeydi je bilo dosta svega. Odjedrio je u Cochin, predao 
vlast novom namjesniku, Alfonsu dAlboquerqueu i put Portugala 
isplovio 19. prosinca. 1509. godine. 

Je li čudno što nije uspio ni u povratku? Umro je kako je i živio, 
glupo i sumanuto, sjeverno od Rta dobre nade, u slučajnom sukobu 
zapodjenutom s urođenicima. Kada sam čuo kako je uz njega 
izginulo stotinu pedeset mornara i dvanaest kapetana, pomislio 
sam — jadni, i njih je povukla DAlmeydine zla kob. Možda. Otkako 
sam ostario, sve mi se čini moguće. DAlmeyda je poginuo pod 
vrućim afričkim suncem, a ja se pitam je li mu se pogled zamaglio 
zbog onih srcedrapajućih Jašinih piskarija. Bol se može podnijeti, 
samilost je ta koja uništava. Da, to sam naučio gledajući smaknuće 
kazarskog kagana, milost ne postoji, a samilost uništava. 


g 


1510. mi je išla u prilog. Vukla se polako, kao da je novim interesima 
svakom ponaosob zauzlala stopala. Emanuel I. napredovao je, 
Melek Jaša utvrđivao je Diu, Mahmudbeg je bolovao, a Alfonso se 
razmetao nadimkom Veliki. Nikada nisam podnosio narcise. Oni 
su, zapravo, posebna vrsta jadnika. Otužno je bilo gledati Velikog 
Alfonsa, čovjeka u dobi od šezdeset godina, kako sanja o Širenju 
portugalskog imperija sve do Japana. Veliki Alfonso, veliki snovi. 
Pomahnitalo je ratovao pod Kalikutom i Ormuzom, osvajao na 
Malaki i palio po Indiji. Zajurišao je i na samog Samorina, no on ga 
je zaustavio. Spletom nespretnih okolnosti Veliki je Alfonso ranjen 
pred Samorinovom palačom. Dok je lizao rane nepromišljenosti, 
ja sam se posvetio sinu Baltazaru. Ponovno sam ga upoznavao i 
razočarano konstatirao: promijenio se. Posljednjih sedam godina 
vođenja faktorije u Kannuru učinile su ga vrlo prizemnim i mlakim. 
On, koji je svojedobno gorio za jedinstvo kazarskoga naroda, satima 
je sjedio nad trgovačkim knjigama zbrajajući dobit od trgovine 

začinima. Moj je sin postao koncentratom mojih suprotnosti. 
Odvratno poslušan i administrativan. On, kojega sam odgajao za 
divljaštvo i neobuzdanost! Tko ga je mogao prizvati k svijesti? Ja 
i nitko drugi. Zasukao sam rukave i pritegnuo uzde Baltazarova 
klimavog života. Kakva ironija. Ja sam zdvajao, a drugima smo 
izgledali idilično. Vjerojatno smo ostavljali utisak bliskosti. Govorili 
su, Gaspar je brižan otac, promišlja budućnost svog potomka, 
priprema ga za visoko mjesto na portugalskom dvoru. 

Budale. Kakav dvor, kakav Portugal?! Baltazar je morao postati 
kagan, ujediniti Kazare i zavladati stepama. Još sam ga u Kannuru 
podučio glagoljici, pismu kojim piše onaj problematični Melek 
Jaša. Govorio sam mu: “Jezike, sine, jezike trebaš znati. Šutjeti, 
slušati i iz svega korist izvlačiti." 

Moram priznati, u glagoljici i jezicima, nema mu ravnog. Ali je 
zato, brate, trapav da ne može trapaviji biti. Ne mogu, a ne pitati 
se na koga je takav? Dao sam sve od sebe. Sve. Baš sve... Odvlačio 
sam ga do Itila, pojio ga kobiljim mlijekom, hranio sirovim mesom 
i tjerao da osjeti izazov Kapije Kapija. Uzalud. Od sunarodnjaka 
je glavu okretao s dosadom, a lagati nije naučio ni na kazarskom, 
a ne na nekom od svjetskih jezika. Mlakonja. Od svih mogućih 
riječi on se služio svega dvjema: dosadno i odvratno... 

Majku li mu njegovu! Da mu nisam otac, razapeo bih ga između 
stabala i odapeo nebu pod oblake. Ovako, nisam učinio ništa. Trpio 
sam ga, a u sebi se izjedao. Sve dok nisam odlučio... Zbrojio sam 
se i u zbrajanju gotovo oduzeo. Baltazar neće biti kagan. Neću 
ni ja, ali meni je vrijeme odbrojano. Ja sam Baltazaru put krčio 
i imetak namicao. Što mi je činiti? Baltazara, krv svoje krvi, ne 
mogu promijeniti. Iako bih trebao, neću ga pljunuti. I njega ću 
iskoristiti. Negdje će već poslužiti. Sve mi je bilo jasno, valjalo je 
prionuti poslu. Napraviti još sinova. U životu je matematika vrlo 
jednostavna — slabići se prepuštaju slučaju, jaki se ne obaziru. 
Dobro sam učinio. Namnožio sam se. Osam dječaka u roku od 
pet godina! Svi od različitih majki i iz različitih gradova. Ovaj put 
znao sam što mi je činiti. Odvojiti ih i očvrsnuti. Majkama sam ih 
otimao kao lopov. Ja, tvorac, a tat. Hoće li ih moji Kazari dobro 
odgojiti? Nije na meni o tome misliti. O tome će se pitati oni koji 
upoznaju jednoga od njih. Kagana. Jednog od mojih sinova. 


g 


Gladan sam, pomislio je. Gladan sam svega, žena, hrane i opija. 
Počinjem se znojiti. Soba je puna insekata. Sićušnih nakaza koje 

zuje, zuje, zuje i zuje... Gladan sam. Trebam miri opijum. Upozorili 
su me na taj opijat, čudesni “sok biljke". Tko bi pomislio da bez 
njega neću moći?! Postajem nervozan, papiri su razbacani, dostupni 
svima, a ja sam nemiran. 

Dlan sam obrisao o košulju, i otvorio bilješke iz 1511. godine. 
Papiri su mi se lijepili za ruku. Što sam ovdje zapisao? “Alfonso 
je osvojio Melaku. Na povratku u Cochin zahvatila ga je oluja 
usred otvorena mora. Od svih osamnaest portugalskih brodova, 
oluji je podlegla baš njegova karavela. Alfonso je odlučio spašavati 
samo ljude." 

Kakva budala. Ha-ha-ha... Slabić je bio i glupi Alfonso. Veliki 
Alfonso pokazao se velikim u slabosti. To bih mogao sačuvati i 
pokazati Emanuelu. Neka vidi kako bira svoje osvajače. Da, to 
ću mu pokazati. 

“Nakon što je brod ostao bez ljudstva, Alfonso se stao moliti. 
Oluja ga je ljuljala, more zalijevalo, a munje osvjetljavale. Kažu, 
onako star i naboran, i sam je djelovao avetinjski. Dok je usta 
otvarao u molitvi, rukama je mahao kao da tjera vragove, demone, 
što li... Tada su ga posljednji put vidjeli da u rukama drži brodski 
dnevnik. U jednom trenutku izgubio se iz vidokruga. Ispario je poput 
duha. Ja mislim da su sve te tlapnje oko opraštanja s brodom čista 
izmišljotina. Tražio je lisac nešto što bi mogao ugrabiti. Možda 
zlato ili svjetlucavo kamenje. Bisere je mogao staviti oko vrata, 
nitko ne bi ni primijetio. No, dobro, nije razjašnjeno što je Veliki 
tražio po umirućem brodskom truplu. 

S broda je uspio izbjeći. Činilo se, bez dnevnika i bez dragocje- 
nosti. U naručju je držao neko dijete, valjda djevojčicu, ispostavilo 
se, kćer svoje robinje. Mala je urlala i drhtala, a Alfonso je njezino 
uznemireno podrhtavanje do jutra smirivao svojim naručjem. 

Lud da luđi ne može biti. Za malu se pogađao s Vragom. Voda 
je nadirala, a on se cjenkao. Vragu je darovao dnevnik i otkrio mu 
gdje je sakrio vrijednosti, a Vrag je obećao da će ga iskupiti od 
žrtava koje je posijao po Melaki. U toj trgovini, iskupljenje je bilo 
pokvarljiva roba i vrijedilo je samo ako malu vrati majci... Meni je 
to zvučalo neuvjerljivo. Ako je ostalo i točno, ovo je izmislio... Mora 
da mu je mala uši probila drekom. Majku je, naravno, našao već 
sutradan i osobno joj predao dijete. Prizor su pratile stotine očiju 
mornara sa svih osamnaest brodova. Lisac je on, Alfonso. Stari 
je patetik uvjerio cijelu flotu da čini dobro djelo stavljajući život 
na kocku i da time čini Bogu ugodu... A sebe? Je li i sebe uvjerio? 
Zar je Veliki Alfonso povjerovao da je Bog trgovac, da zbraja i 
oduzima? I da ne vidi kako, kada i kome dajemo. Ako Ga i ima, 

On priznaje jedino davanja u kojima se od sebe otkida. Davati iz 
moći i obilja, eeee... to Bog ne priznaje. Žrtva! Žrtva je potrebna!" 

Hm, jesam li se raspisao. Ovo ću ipak morati prepraviti za 
Emanuela. Ma, neću ništa uređivati. Spalit ću i zaključiti s pisanim 
tragovima. Dnevnici su ionako obmane, i za one kojima dopadnu 
šaka, ali i za nas same. Kakve veze ima to što sam tada mislio? 
Ja sam danas drugi, drugačiji Gaspar. Imat ću potomaka. Oni 
će učiniti ono što ja nisam dospio. Možda i ubijem Baltazara. 
Zapravo, samo mi smela... 

Kad se sjetim, dok sam se ja natezao s Baltazarom, Jaša se šepurio 
s onim svojim sinovima. Kako li je uspio petljavog Saku oženiti 
za kćer najmoćnijeg kneza Radžaputa?! Na vjenčanje je dovukao 
Mahmudbega, klimavog i trulog. Takav mu je baš i trebao. Da je 
Mahmudbeg bio boljeg zdravlja, ne bi se razbacivao ni darovima 
ni počastima. Ne, ne... ne bi tako olako podijelio nazive “melek " 
svoj trojici Jašinih sinova. 

Samo, ni ti se Jašo nisi osigurao. I tebi je vrijeme na izmaku, 
vučeš šezdeset i neku, a s njom i onu trojicu mekušaca. Pomažu 
ti, znam da ti pomažu... Melek Lias i Melek Tokan utvrđuju luku, 
vješti su i u topništvu... znam to... Nego, budimo pošteni, s kim 
si ih ikada izmjerio? 

Nisu ti se od kuće maknuli ni na pola dana, kao ni ona moja 
budaletina Baltazar. Mislio sam da ga osiguravam od svega, držao 
sam ga blizu sebi i nadzirao sve dok ga nisam poslao u Indiju. 1? 
Što se pokazalo? Pokazale su mu se ćud i priroda. Sve je povukao 
na mater. Na mater i na obijest. On bi plandovao! 

Koliko vidim, i tvom se Saki osladilo živjeti život s radžaputskom 
princezom... ne izlazi iz ljetnjikovca u Novanagori. Umjesto da ti, 
Jašo, odmaraš stare koščurine, ne... Saka ti se mora odmarati. 
Budala si ti kao i ja... Ali, vrijeme je na mojoj strani. Mlađi sam 
od tebe, još sam u snazi. I osigurao sam se. Posijao sam samoga 
sebe, a oživjelo mi sjeme odgajaju Kazari! 

Dosta mi je svega. Dosta mi je i djece i vlasti i imetka i... 
Opijum mi treba. Pa što ako ga sutra budem trebao jače nego što 
ga trebam danas? Treba mi i života pa mi izmiče. Treba mi života, 
ali ga je, kao i mene samoga, svakim danom sve manje i manje... 

“Umro je i Mahmudbeg." 
“Umro je, Šabane.? 
“Umro je i Ridvan.? 

“Umro je.? 

“Umrijet ću i ja." 

“Šuti, Šabane.? 

“Šuti, Šabane, šuti, Šabane...? 

“Šuti i guraj. Guram i ja, gurali su i oni prije nas.? 

“Mrtvaci na sve strane. Živi i mrtvi. A ja se upinjem, liječim, 
loše ozdravljam, slabo popravljam... džini su se namnožili... možda 
i zbog mojih grešaka?" 

Je li na tebi da sudiš?" 

“Nije.? 

“Onda, šuti. Šutimo svi pa šuti i ti." 

“Evo, šutim... Nego, što ti jeu amanet ostavio Mahmudbeg?" 
“Što bi mi ostavio? Ostavio nam je svima isto, sina Mozafara." 
“Ne valja." 

“Ne valja, znam i ja. Mlad je i neiskusan." 

“A Alfonso se približava." 

“Ali ni on nije što je bio. Nakupilo mu se čudo neuspjeha. Čuo 
sim, umorili su ga porazi kod Crvenog mora." 

“Cijelu je zimu lizao rane... Gdje ono?" 

“Na Karamangu se zavukao.* 

Ne mogu više, mislio je Jaša. Dosta mi je strepnji, ratova i 
obrana. Straha od izdaje. Svi nešto računaju, svakome nešto treba. 
Glave se prodaju, cijene životu sve više padaju. A ja sumnjam. 
Sumnjam u sve, čak i u sebe. 

Eto jučer, dok sam sa Seid Alijom igrao šatarandžu, ponovno 
sam sumnjao. Ali zašto? Isti nam je interes. Padne li Diu, neće se 
sačuvati nitko, pa ni Seid Alija. Ipak, čudan je. Jučer, dok smo 
igrali šatarandžu, s dolaskom glasnika na vrata oborio je pogled i 
lice uklonio sjeni. To se ne radi bez razloga. Kada lažemo, gledamo 
dolje, kada ne znamo odgovor, očima lutamo prema gore. A Seid 
Alija je oborio glavu. Možda bih ga trebao upitati: “Bi li me izdao?" 

Nitko normalan ne bi mi odgovorio. A meni je dosta. Dosta 
mi je svega. I zidanja i ratovanja. Misilio sam da se nikada neću 
umoriti. Kad ono, došla je starost i ja sam se ukopao kao magare. 
Neće mi se. Ništa mi se neće... 

Nije baš tako. Neće mi se ništa osim igre. A i što bih trebao? 
Namakao sam svega i djecu sam podigao. 

Eh, da, djecu. Sinove. Dobre i odmjerene, ali nekako... kako 
bih to rekao, nekako mlake. Lijene? Jest, to je točno. Lijeni su. 
Danima razbijam glavu, na koga li su se umetnuli? Možda sam 
ih takvima ja napravio. Mislio sam, ja sam se patio, oni neće. 
Neka leže. Neka se odmaraju. Neka rade što im je volja. I što sam 

napravio? Nisam ih ni do Dubrovnika odveo! A trebao sam. Baš 
sam trebao. Tamo bi im se razjasnilo kako se živi. 

Bi li im se razjasnilo? Ne znam. Ne bi. Ni meni nije bilo bistro 
sve dok nisam ostario. Sada se pitam jesam li baš sve morao ovako? 
Mogao sam leći pod drvo i ležati, ostario bih jednako. Ali, ako 
ćemo iskreno, baš mi je i postalo svejedno. Jesam li mlad ili star, 
tko dolazi, a tko odlazi, hoće li obraniti Diu ili neće, vala, meni 
je već svejedno. Ipak, ne mogu tako govoriti. Zbog svijeta. Što će 
reći? Vidi onog Jaše, pustio je uzde i gleda kako se osipa sve što 
je stjecao godinama? Pamlit će me po onome kakav sam otišao, 
a ne po onome kakav sam bio. Baš mi je i to svejedno. Pamlili, 
ne pamtili, i oni će za mnom. Što bi bilo dobro kada bi se ondje, 
na drugome svijetu, moglo zaigrati šatarandže. Ne bih časa časio. 
Odmah bih se fino prebacio. Sjeo bih na neki oblak, pogledao bih 
na Dubrovnik, pa na Diu, i onda bih se mirno igrao. 

A ne ovako, uvijek na oprezu, uvijek u nemiru. Ni šatarandžu 
ne možeš zaigrati bez ometanja. Eto, kad mi je jučer Seid Alija 
otimao lovca, ja sve mislim, znak je, izdao me pa mi na izdaju 
uvijeno ukazuje. 

Dosta mi je tog opreza. Kako sokol može biti neoprezan? I 
tigar, i slon... i buha... skaču kako im se prohtije. Samo mi, 
jadovi jadni, neprekidno nešto čuvamo i osiguravamo. Stišćemo, 
a u dlanu ništa ne ostaje. 

Što mi je ono rekla mati? Jučer sam je jasno čuo. Sve mi se 
vratilo. I mirisno jutro, i jadransko plavetnilo i njezin dlan na 
mome obrazu. Vukli su me prema konjima, a ona me dozivala. 
Imenom koje nisam čuo godinama. Jakove... Jakove... Pokazivala 
jena pazuh. Valjda je mislila na ubockani križ... ili na ono mjesto 
u unutrašnjosti Hrvatske gdje me rodila i učila glagoljati... ili na 
srce pod kojim me nosila... tko će ga znati. Čuo sam je samo 
još jednom. Onda, kada su me na konja postavljali i odvodili iz 
Dubrovnika. Čuo sam je. Dvije riječi. Ne zaboravi. 

Muhamed Aga poslao je po Seid Aliju. Alfonsovi bojni brodovi su 
sedmi dan stajali ukotvljeni uz prilaz diuskoj luci. Ne, ne vara se, 
jedna je karavela svakim danom stajala sve bliže. 

Mislio je, eto kakva je sreća, tek što sam postao desna ruka 
Seid Alije, Jašina zamjenika, Franci su se okomili. Popeo sam se 
do samoga vrha. I neka sam. Bolji sam od drugih... Bolji sam u 

svemu, u brzini i u oprezu. Neću brzati ni poduzimati korake na 
svoju ruku. 

U razmišljanju su ga prekinuli Seid Alijini žustri koraci. 

Jesi li im poslao nove darove, Muhamede?" 

“Nisam, Seid Alija, na tebe sam čekao.? 

“Čekao, čekao... svi samo čekaju..." 

“Aman. Nisam htio učiniti pogrešku." 

“Pogreška je ponekad i to tvoje čekanje." 

“E, da. Ali čekao sam zbog opreza." 

Seid Alija domahnuo je nosačima. Razmahao se i uspuhao. 
Dovikivao je ovo i ono, a lice mu se sve više crvenjelo. Eto, ni 
njemu nije lako, mislio je Muhamed Aga. Na mene se izvikao, 
a sam sa sobom nije načisto što ćemo i kako ćemo. Teško mu 
je slušati Melek Jašu. Kakve su to naredbe?! Neprijatelju slati 
darove! Da je do mene, raspalio bih po njima i ne bi ih žalio. 
Ali ne. Melek Jaša ih podmićuje. Kao da kupuje milost. Šalje im 
pozdrave i pohvale. Još ih je i u posjet pozvao. Krvoloke! Takvu 
glupost svijet još nije čuo, a ni vidio. Što to tovari na hitroplovke? 
Same vrijednosti gudžeratskog kraja, najbolje od najboljeg. A oni, 
Franci, onako iskićeni križevima i teškim naoružanjem, ni ptici 
ne daju prhnuti iz luke. 

Vidim li ja to dobro? Seid Alija pregovara s franačkim glasnikom. 
Klima glavom. Poslao je i po Jašu? Oooo, sprema se nešto veliko. 
Što to govore? Jaši nije dobro i ne može se pridići iz postelje? Ali 
lažu! Jutros sam ga gledao u lovu na sokole. Opet neka varka, to 
je. E, jesam i ja naivčina. Kako ću se nadmetati s Francima kad ne 
poznajem ni svoje? Nastupila su neka druga vremena, Muhamede. 
Eto, to ti je. Ti si onakav kakav treba biti, ali je doba naopako. 
Ljudima je promijenilo lice i navuklo im stotine obrazina. Tko je 
od nas onakav kakvim se predstavlja? Nitko. Baš nitko. Ni ja sam 
sa sobom više nisam iskren. 

Muhamed Aga uhvatio se za glavu. Jagodicama prstiju prelazio 
je po čelu, nosu i bradi, sve kao da se upoznaje sa samim sobom. 
Za leđima mu se oglasio Seid Alija. 

“Na noge, Muhamede." 

“Što je? Nije li otišao franački glasnik?" 

“Otišao da dovede druge." 

“Znači, vrijeme je za oružje?" 

Jok. Znaš Jašu, ne da ni čuti. Primit će Alfonsa i njegovu 
stražu, a nas dvojica ćemo im pokazati sve što imamo.? 

“Ti i ja? A Jaša?" 

“Jaša oteže. Računa da im se neće militi ratovanje kad ugledaju 
oružje koje imamo." 

“I spremište topova? * 

“Što s njim?" 

“I njega ćemo im pokazati?" 

“Topove, streljivo, puške, samostrijele... sve, Muhamede.? 

“Ogolit ćemo se do kosti?" 

“Do kosti. 

“Dobro, ali nećemo ih pustiti, zar ne? Onog bi Alfonsa mogao 
meni prepustiti. Čupao bih mu nokat po nokat... u mučenju mi 
nema ravnog..." 

“Ne slušaš što ti govorim. Pokazat ćemo im Diu, nahranit ćemo 
ih i vratiti. A Jaša će im sutra uzvratiti posjetu.“ 

“Oprosti, Seide, ali to je glupo. Orao ne pušta vrapca ako ga 
se dočepao..." 

“Ti ćeš mi o orlu i vrapcu... Rekao sam ti da ćemo im pokazati 
sve, ali ne i našu flotu. Kad Jaša sutra isplovi prema njima, povest 
će stotinu hitroplovki i još toliko teglećih i ratnih brodova." 

“I, misliš, Franci će se okrenuti i otići?" 

“Ti bi ostao?" 

“Ja bih." 

“Lažeš, Muhamede. Ostao bi, a danas, zbog opreza, ni naredbu 
nisi izrekao. Mene si čekao...? 

“Rekao sam ti, nisam želio pogriješiti. Ovo je nešto drugo. U 
borbi sam jak.? 

“U kakvoj borbi, Muhamede? Alfonsova flota je već mogla biti 
na dnu mora. Ali...? 

Ali?" 

“Treba li nam njihova osveta?" 

“Tebi i Jaši sve je šatarandža...? 

“Takav je i život." 

“Pa, i nije, Seid Alija. Orao vreba vrapca, vrabac lovi crva. Svi 
smo mi ili lovci ili lovina." 

“Da, i?" 

Jasno mi je, Jaša će ih i ovaj put nadigrati, ali nećemo ih se 
riješiti. Neće za svoja tri meleka kupiti ni milost ni sreću." 

“Šuti, Muhamede.? 

“Sada se ljutiš. Nitko ne voli istinu. A znaš i sam, kada ga ne 
bude, po njihovim će se leđima osuti njegove figure iz šatarandže." 

“Šutjet ću. Ipak, sve će ostati onako kako mora biti. Poplašit 
ćemo Franke, odgodit ćemo sukob, a ono što se mora dogoditi, 
svejedno će se dogoditi." 

“Šuti, Muhamede.? 

Pogled sa zidina utvrde Diu. 


g 


Melek je Jaša sjedio nad šatarandžom. Promatrao je figure i u njima 
prepoznavao sebe, Alfonsa, Seid Aliju, svoje sinove. Gledao ih je i 
vagao poteze. Ponešto je dobro procijenio. Ipak, unatoč godinama, 
još uvijek je znao zaigrati srcem, a ne razumom. Događaji su mu 
postajali jasnima tek kad bi se od njih dovoljno udaljio. Onda, kada 
su sve pogreške bile učinjene, a njihove posljedice prepoznatljive. 

Čudan je bio Alfonso Veliki. Častohlepiv, ali nismo li svi takvi? 
Ipak, zašto ga je 1515. godine don Emanuel I. zamijenio novim 
namjesnikom, Lopom Soarezom? Jest, Alfonso je bio nagao i 
svojeglav, ali svejedno... Točno da je kanio osnovati i svoju vlastitu 
državu u Indiji. Ipak je dobro služio Portugalu. Zapravo, smiješno. 
Kakvu je državu mogao osnovati Alfonso, onako star i derutan? 
Da je sve to bila istina, ne bi ga ni srce izdalo. Moralo mu je biti 
gadno. Gledao je dvanaest Soarezovih brodova kako se šepire pred 
Goom, a srce mu se otimalo. Puklo bi i mlađemu, a ne njemu, 
potrošenom Velikom Alfonsu, u šezdeset i trećoj godini. Eto, koliko 
je potrebno da nestanemo. 

I tko ga je zamijenio? Gusar. Pljačkaš. Slabić i spletkaroš. 
Kao da ne znam što sprema. Već je prije tri godine, u rujnu 
1518., zatražio od Mozafara da se unutar diuskih zidina izgrade 
portugalske faktorije. Što sam mu rekao? Samo jednu riječ. Riječ 
moga djetinjstva: “Libertas!" 

Potapa mi brodove, osiromašuje mi zalihe. Budala. Misli da 
Jaša ne zna izaći na kraj s neimaštinom. Oteo mi je brod. I što 
je postigao? Ništa! Posada se raznijela barutom. Umakao mu je 
plijen, i brod, i tovar, i ljudi. Libertas! Flota od 48 portugalskih 
brodova nije uspjela savladati jedan trgovački brod. Ne zna Soarez 
kako je slatko ginuti zbog ponosa. Što ti je, Jašo? Postaješ mekan 
i nemiran. Žao ti je ljudi. Strahuješ nad sinovima. Misli na nešto 
drugo. Poigraj se. Drži se figura na ploči. Udalji se od života i 
jasnije ćeš ga vidjeti. Izučavaj mansube, postavljaj tabije. Evo, 
šesnaestu tabiju već si gotovo zaboravio. A vidi kako su u njoj 
lijepo postavljene figure! 

Ovaj skakač, baš me podsjeća na njega, na gusara Soareza. 
Jest, baš je takav, kao skakač. Lopo Soarez bi preskakao polja. Ne 
zna, budala, da i prečica košta. On bi na brzinu stigao do cilja. 
Opkolio nas je. Ništa mu nije vrijedilo, ni njegovih četrdeset osam 
jedrenjaka, ni tri tisuće i osam stotina ratnika. 

Ako i jest brz, ja sam podmukao. Varka je moje oružje. Iluzija 
je moja snaga. Cijeli život varam. Varam da sam jak, snažan i 
mudar. A slab sam. Povraćam na prolivenu krv. Od kad sam sve 
ovo stekao, postao sam kukavica. Dijelio bih slobodu. Davao bih 
milost. Što si umišljam? Pa nisam Bog koji smije i može popravljati 
svijet. Nisam ni dobar, ni loš. Ali znam što vidim. Ne valja taj 
svijet što se namnožio. Ne valja, a ja ne mogu protiv njega. Osim 
varkom. Iluzijom i opsjenom. 

Lopo Soarez je povjerovao da sam mu iza leđa dovukao Mo- 
zafarovu mornaricu. Još jednom sam varao. Prije negoli nas je 
opkolio, iz luke sam izjedrio s ratnim fuštama. Razglasio sam da 
me nema i zapovjednicima diuske obrane imenovao Seid Aliju, 
Muhamed Agu i Sufo Turka. 

Dobro me poučio Ridvan: suparniku najavi što ćeš koristiti 
protiv njega. Uradi sve kao što si mu rekao, sjedni i čekaj. Vidjet ćeš, 
rijetki će povjerovati. Istina je posljednja misao kojoj se okrećemo. 

Lopo Soarez me očekivao unutar diuskih zidova, a ja sam 
mu prišao s leđa. Istina je moja opsjena. Ni sam više ne znam što 
činim. Ja, Jakov iz Dubrovnika, živim po muslimanskim zakonima. 
Gledam ove svoje kršćane kako dolaze krv prolijevati i pitam se 
jesu li zaboravili poruku Krista? Ako i jesu, ne čudim se, Bože. 

Teško je ljubiti druge onako kako nas Isus ljubi... Može li se uopće 
ljubiti druge kao sebe samoga? Može li se to, Bože? Eto što sam 
učinio pokušavajući ljubiti svoje neprijatelje. Da, pokušavajući. 
Zbog ljubavi prema sebi ili prema njima? Koga sam varao? Tebe, 
Bože? Portugalce? Njih, moje kršćane? Mahmudbega i Mozafara? 
Sinove? Nihadu? Onog drugog Jakova — Melek Jašu, muslimana? 

Oćoravio sam. I šatarandžu primičem nosu. Figure su mi u 
magli, kao da ih i nema. Ne čudim se svojoj ćoravosti. Znam 
što mi poručuješ, Bože. Što će mi oči kad se nisam služio njima 
onda kada je trebalo, dok sam “dijelio — i sebe i od sebe, pravdu 
i nepravdu. Shvatio sam Tvoju poruku. Progledao sam oćoravivši, 
tek kad sam se od života odmakao. Ovakav ćorav jasnije vidim no 
ikada. Treba se igrati. 


Iz unutrašnjosti kuće odbilo je pet puta. U sedamnaestom satu 
praznoga dana, Danina je igra postala spora. Trebalo je uravnotežiti 
napad i obranu. Ili osmisliti nešto dobro. Neočekivani obrat kojim 
bi se uzdrmala kraljica. 

Ali, kako, kad igram po navici?, pitao se. Bojim se prepuštanja 
potpunoj koncentraciji i sublimiranom libidu?. Predvidiv sam. Povlačim 
osrednje poteze. Čudno. Neurotičan sam, a loš igrač. Poznato je, 
neurotičari su rođeni borci. Takvi su bili i Kasparov i Shirov. Brinuli 
su o svemu i svačemu, neprekidno im je nešto smetalo. Opsjedali su 
se brigom. Da, ija se brinem, ali ne poduzimam gotovo ništa. Mislim 
za sebe da sam idealan. Osim što sam osjetljiv na zimu, slavonsko 
blato i osamsatno radno vrijeme. Zapravo, nisam neurotik. Bliži 
sam Fisheru. On je radio ono što je želio, a ne ono što se od njega 
zahtijevalo. Bohem. Je li bio sujevjeran? De Groot je držao da za 
šah moraš biti “skeptičan i relativist do kraja, nikako sklon dogmi ili 
sujevjeran. U protivnom, ništa od efektivnog mišljenja." Kakav sam? 
Pojma nemam. Igra me neće. Možda je to pravi odgovor? Nemam 
ideja. Gledam u te figure kao mutavo tele. Premirno je u ovom dvo- 
rištu. Sve stoji i miruje. Tišina kaplje kao iz dotrajale slavine. Ideje se 
ne rađaju iz dokolice, nego iz nužde. Iz potrebe za nadvladavanjem 


Po Čovjek subliminiranog libida onaj je koji nagone i energiju preusmjerava iz polja tjelesnih 
zadovoljstava u polje zadovoljenja vrlo konkretnog, često racionalnog cilja. 

prethodnih stanja. A meni je u ovom dvorištu dobro. Nisam sam, 
a šutim i mislim u sebi o svemu kao da sam najsamiji na svijetu. 

Luka se promeškoljio. 

“Čuješ ih?" 

“Koga?" 

“Pčele.? 

“Aha, oblijeću voćke.? 

“Pun sam domaćih životinja. Čuješ i ostale?" 

“Misliš na Takumu?" 

“Mislim na sve svoje drakule, nindža kornjače, buba švabe i pauke." 

Dane se nalaktio na stol. Nije bio siguran šali li se Luka ili je 
izrekao jednu od svojih istina. Podigao je glavu i uhvatio Lukin 
pogled posvećen šahovskoj ploči. Jesmo li istiniti? Čega se igramo? 
Pobjeda i poraza? Podnošenja udaraca. Možda treniramo za buduće 
gluposti, a možda smo samo pijuni nečije igre. Možda se Bog igra 
s nama. Ne vjerujem. Njemu, Bogu, to bi morala biti dosadna igra. 
Zabavni Mu sigurno nismo. Prebrzo smo dotrajali i postali gnjili. 

Luka je pomaknuo figuru pješaka. 

“Odakle ti to da se povijest ponavlja?" 

“Pročitao sam kod Wilbera.? 

“A on je...?? 

“Američki filozof, sociolog... Tako nešto." 

“New age, znači?! I što je Amer smislio?" 

“Da su sva naša zbivanja dio jednog jedinog kozmičkog vala. 
Točnije, inicijalnog vala Kozmosa.? 

“I? Loše surfamo pa smo nesretni?" 

“Istraumatizirani smo napretkom." 

“Hajde!" 

“Tako piše. Ova se trauma odvija od prosvjetiteljstva, unazad 
tristotinjak godina." 

“Zato što su nas prosvijetlili? Meni ne smeta biti ljak-se.? 

“Zato što smo krenuli u trku za uspjehom, odbacujući negativna 
iskustva kao pogubna." 

“A što bi Amer? Razmetao bi se minusima?" 

“Ne bi od njih zazirao. Ima logike, ako val ima vrh i dol, a ti si 
na primjer stalno na vrhu, više ne prepoznaješ dol.? 

“To sam već čuo negdje... 

“Naravno da si čuo, budizam vrvi sličnim recepturama.? 

“Što je tu onda novo?? 

“Ne moramo uspjeti pod svaku cijenu.? 

“Nego?? 

“Primati iskustva, prepoznavati ih i složiti.? 

“Čekaj, da nije i Amer u mirovini?" 

“Naporan si, Luka... 

“Ja ili oni koji su na vrhu? Tko je naporan, reci iskreno." 

“Njih izbjegavam. Grozim se onih što se guraju po prvim redo- 
vima." 

“Ha, ha, ha... Dane, oprosti, ali ti si tako trivijalan." 

“Trivijalan?? 

“Da si ih željan, ne bi danas sjedio u ovom mom otužnom dvorištu.? 

“Ne razumijem te.? 

“Pričekaj trenutak." 

Luka je zalupao drvenim klompama i zamakao pod okućnicu. 

Kako je to moguće, pitao se Dane. Dok šutimo, potpuno se 
razumijemo. Progovorimo li, ni jedna rečenica više ne zvuči suvislo. 
Pogrešno biram riječi. Ili zaista ne razumijem. Niti ono što me pita, 
ni ono što bih želio reći. Naopako je izvrnuta latinica, od prvog pa 
do posljednjeg slova. A je glava bika postavljena na rogove. Oblik 
i raspored slova u abecedi uspomena je, i to izvrnuta na glavu, na 
kretskog boga Minotaura, polučovjeka-polubika. Priča o Minotauru 
zapisana je prije četiri tisuće godina, na hebrejskom jeziku, s dvadeset 
i dva crteža-simbola. Prvi znak imao je glavu bika i predstavljao je 
boga-bika. Čitao se alef jer se na hebrejskom bik kaže alef. Kako alef 
živi u svojoj kući (beth), palači s bezbroj hodnika, drugi znak je bio 
beth, a kako kao gospodar Svijeta nosi vladarsku palicu (gimmel), 
treći znak nosio je ime palice (gimmel), četvrti mjernog trokuta daleth 
(bog-bik je i Graditelj svijeta), a peti (he) rascvjetale grane koja govori 
kako bog-bik osigurava život i rast prirode. Prvih dvanaest znakova 
bilježilo je bikove vladarske osobine, a od trinaestog znaka počinju 
se nabrajati njegovi neprijatelji — sile mraka, podzemlja i smrti, dok je 
sama smrt označena znakom ukriženih crta (tau) kojima je izražena 
prastara ideja presijecanja životne niti. I sve je bilo jasno dok se u 

ovo pismo nije uplela pogreška. Alef je predstavljalo trokutastu glavu 
bika s dva roga, sve dok Feničani nisu pojednostavili znak, a zatim 
ga Grci preokrenuli naglavačke i počeli pisati naopako, izvrnutog 
naglavce, onako kako ga pišemo i danas. 


Luka je sjeo i prelistao nekoliko stranica bilježnice. U njoj su se 
nalazili dijelovi tekstova prepisani rukom i koncem zašiveni izresci 
novinskih članaka. 

“Vežeš ih koncem?" 

“Tek odnedavno. Otkako mi je ponestalo ljepila.? 

“Zašto ne kažeš da ti treba. Donijet ću ti sljedeći put..." 

“Dane, ne gnjavi. Nije poanta u ljepilu, nego u ideji. Posve sam 
zadovoljan s mojim koncem. Prestani s glupostima i slušaj što je 
zapisao Galton.? 

“Galton?? 

“Rođak Charlesa Darwina... Dakle, evo kako je sažeo prirodu 
natjecanja, ili ako hoćeš, življenja: Nekontrolirana se priroda, vođena 
nasljednim stimulansima, uspinje putem koji vodi ka slavi i koja ima 
snagu dostići sam vrh. Pitanje je kako će se ona, priroda, ponašati kad 
je ometana... Ta će se ista priroda, kad je ometana, otimati i boriti 
sve dok se prepreke ne savladaju i dok ponovno ne postane slobodna 
pratiti svoj stvaralački instinkt." 

“To bi značilo, svima nam je potreban vrh? Slava?" 

“Čovjek ti je lijepo rekao, do nje najbrže stižu oni koji su nekon- 
trolirani. Često poprijeko, ne birajući sredstva 

“Kako misliš nekontrolirani?" 

“Bilo kako. Kontrola dolazi iz nas samih. Valjda je mislio na 
moral, obzire, odgoj... Što ja znam... Sve ono što nas je kultiviralo.. .? 

“Da, i?" 

“I pitanje je što se događa kad se slomiš, kad te gurnu u stranu 
i javno ti obznane da vrh nije za tebe.? 

“Stvarno, pitanje je... što se događa?" 

“Događa se to da ćeš, ako nisi genetski škart, isplivati ponovno." 

“Unatoč pogreškama?" 

“Zahvaljujući njima. Izbjegavat ćeš prve redove. Slavu, guranja, 
laktarenja, utrku poprijeko." 

“Ali? 

“Ali nećeš stati. Grabit ćeš u neke druge svjetove. One u kojima 
ne vlada hijerarhija.? 

“Nego?? 

“Što ja znam kako se to drugo zove, valjda kreacija? 

Luka bi mogao biti u pravu. Iskustvo prodora, uspinjanja na vrh, 
samo po sebi nije dovoljno. Geniji su također greška prirode! Treba 
se igrati. Činiti pogreške, podizati se i popravljati vlastite kodove. 
Ako ne popravljati, onda ih barem prihvaćati. Rasti iznutra. Smjestiti 
se u svoj prvi red. Unutarnji. I u svaki koji slijedi iza njega.? 

“A intuicija? ? 

“Ne znam, Galton je ne spominje. Valjda i nju treba slijediti." 

“Ne razumiješ me. Što ako je intuicija stvarna, a interpretacija 
iskrivljena? Kako mogu znati jesam li zaista slušao sebe?" 

“Ako to ne znaš, Dane, onda si u klincu, u psihozi.? 

“Aaaa?? 

“Ne zijevaj! Stvarnost je takva kakva jest svima osim psihotičnim 
budalama.? 

Dane je zamislio sve moguće drakule, nindža kornjače, buba 
švabe i pauke, kao i sebe samog, pod utjecajem kofeina. Prisjetio se i 
posljednjeg eksperimenta s paucima, u kojemu su Ameri upozoravali 
na nesuvislost paukove mreže nakon što bi pauke napojili kofeinom. 
Za razliku od onih pod utjecajem marihuane, LSD, ekstazija ili 
drugih opijata, mreža koju bi izgrađivali kavom napojeni pauci niti 
je spajala bez imalo smisla ili plana. 


“I ja sam, Luka, po tebi, psihotičan?? 

“Nisi po meni, nego po onom svom Melek Jaši.? 

“Ali on mi je samo lakši način bijega od stvarnosti.? 

“Pričaj ti to nekom drugom. Zapucao si u Indiju... 

“Pa što? Rekao sam, idem ga potražiti. Nisam rekao da ću naći." 

“To ti i govorim. Normalan čovjek bi kod kuće iscijepao naramak 
drva i došao k sebi.? 

“Znaš što, Luka?" 

“Što? 

“Nisi ti lud. Ti si zaguljen.? 

Takvim me vidi? Bolesnim psihopatom? Ja, Dane Puljiz, psihopat? 
Zvuči grozno. Nemam pojma što govori. Želi me uznemiriti. Kao i 
Danica. Nema ni punih jedanaest godina, a vodi blog na internetu. 
Povjerava se svima, a preda mnom šuti. Ne smeta mi što šuti, nego 
što laže. Skriva ocjene. Možda me i ona vidi psihopatom? 

Dobivam želju pocijepati tu njegovu bilježnicu, prevrnuti stol, 
zalupiti vratima. Otići i nikada se ne vratiti. Daj, priberi se, Dane. 
Misli o nečem drugom. Ali o čemu? Mogu misliti samo o kukuruzima. 
Oni su mi bili utočište. U kratkovidnoj, ravnoj Slavoniji, nemaš se 
u što sakriti osim u kukuruze. A te, devedeset i prve, i kukuruzi su 
podbacili. Nevjerojatno. Podbacili su istodobno kada i ljudskost. 

“Luka, jesi čuo ono za kukuruze?? 

“Koje? Znam da su prošle godine izrasli u Dravi, čini mi se, u 
Zimskoj luci." 

“Ha-ha-ha... Nisam mislio na vodene kukuruze.? 

“Zar ih nisi vidio?" 

“Kako ih ne bi vidio? Znaš da dane provodim na šlepu u Luci. 
Vidio sam ih... I njih i ribolovce koji su ih posijali. Vodostaj je bio 
nizak pa su mamci, kukuruzi, nikli kao što bi u Kini nikla riža. Ne, 
nisam mislio na vodene kukuruze.? 

“Nego?" 

“Sjetio sam se vukovarskog zubana. Početkom rata potpuno je 
podbacio." 

“Je li? Meni se činilo da su pred rat kukuruzišta bila visoka kao 
da su posijali jablanove.? 

“Čuj njega. Kako ne bi izrasli u visinu kad nije bilo klipa. Stabljike 
su izrastale nebu pod oblake.? 

“Kažeš, neplodne?" 

“Ni zrna." 

“Osjetio je, taj zuban, majku mu.? 

“A ja, budala, tog ljeta nisam ni izišao na lenije. Napamet mi nije 
padalo pogledati u kukuruze.? 

“Naravno, kad si ti zabavljen ponavljanjem povijesti." 

“Provociraš? Tebi se ne čini da postoji pravilnost u događanju?" 

Luka je ugasio zaboravljenu cigaretu i opuškom prošarao mje- 
denom pepeljarom. Ustao je, prohodao do grma jasmina i prignuo 
se podižući mačka. Dok je Dane rastakao preostalu kavu, Luka se 
približio stolu, pogledao prema suncu i pomaknuo stolac iz sjene 
bagrema. 

“Zebu mi kosti, sve od vlažnih rovova. 

“Ti 1 tvoj Takuma imate jednake simptome. 

“Kostobolju?*? 

“Da, kostobolju i lov na devet života.? 

Luka je rukom gladio mačkov povijeni hrbat. Položio ga je na 
natkoljenicu i pomirljivo pogledao Danu. 

“Nisi posve zviznuo.? 

“Zviznuo?? 

“Mislim na tu tvoju teoriju o ponavljanju... Neke su godine ipak 
posebne.? 

“Pa to ti, prijatelju, cijelo vrijeme i govorim." 

“Osamdeset četvrta je bila drukčija." 

“Orwel je imao dobar njuh. 

“Kako je ono napisao?... Onaj tko kontrolira sadašnjost, kontrolira i 
prošlost. Tko kontrolira prošlost, kontrolira i budućnost, tako nekako... 

“I sada, reci, nije li bio u pravu?" 

“Ne znam, Dane, nastojim ne biti isključiv.? 

“Isključiv? Evo pogledaj, na primjer, 969. godinu." 

“Eto gledam. 127 

“Danas sam bio s Danicom. Znaš da se viđamo nedjeljom." 

“Znam. 

“Prelistao sam joj knjige. Što da ti kažem, ta djeca bubaju svašta, 
a ne razumiju gotovo ništa." 

“To je uvijek bilo tako." 

“Ne znam. Ja se ne sjećam te 969. godine." 

“Ne sjećam je se ni ja.? 

“Ali moja mala, recitira o njoj kao papiga... Kako ono? Krešimira 
II. naslijedio je njegov sin Stjepan Držislav." 

“Kakve to veze ima s kukuruzima?" 

“Nema veze s kukuruzima, nego s preklapanjem.? 

“Svega ti? I što se preklopilo 969. godine?" 

“Iste je godine Dalmata Džauhar otpočeo izgradnju Kaira. Na 
drugoj strani Mediterana. Na sjeveru Afrike." 

“Zanimljivo. Opsjednut si ciglama i izgradnjom, a sam ne razlikuješ 
cement od pudinga.? 

“Ma, nema veze... To sam zapamtio onako, usput. Nego, kad već 
igramo taj šah, učinilo mi se čudnim da je te, 969. godine, mlađahnog 
Stjepana Držislava udarila zamisao o šahovnici... 

“Ma daj... Šahovnici na našem grbu?" 

“Čuj, ako laže povijest, lažem i ja... 

Nije valjda i on igrao šah?" 

Nećeš vjerovati, ali jest... Ne ovako kao mi, pod bagremom i 
u dokolici.? 

“Naravno. Kraljevi su valjda i tada imali poseban tretman.? 

“Držislav ga je igrao pod prisilom... Legendarnu partiju je odigrao 
nakon jednog od hrvatsko-mletačkih ratova.? 

“To mi je nešto poznato. Rat je izgubio i završio u lancima... 
Čekaj, tko ga je ono zarobio?" 

“Petar II. Orseolo.? 

“I što? Orseolo ga je zarobio radi igre? Ha-ha-ha... Ma daj, 
izmišljaš, Dane... Ha-ha-ha, što je i u redu s obzirom na tvoje 
psihotično stanje." 

“Ozbiljno ti govorim. Igrali su pred svjedocima. Na tri dobivene!" 

“Svega ti?! Igrali na bezveze? Baš se Mletku nadigravalo s 
gubitnikom... 

“Ali, igrali su za glavu. 

“Orseolovu?" 

“Držislavovu. Glava ili sloboda." 

“Ohoo, dobar ulog!" 

“Kao da je Držislav mogao birati." 


će 


će 

“Bar je imao razloga misliti. Vjerojatno se pitao što mu je sve 
to trebalo." 

“Ti si, Luka, trivijalan. I ja se pitam što mi treba da me ti pod 
ovim bagremom masiraš svojim glupostima, a svejedno gubim. 

“E, da, Kozarac je rekao, čovjek se upoznaje kada ga lome.? 

“Ne citiraš točno. Čovjek je svjetlo, koje mora biti prelomljeno da 
pokaže sve svoje boje... Tako nekako..." 

“Hoćeš reći, ti bi bolje igrao kad bih izvukao kalašnjikov i 
pripucao?" 

“Hoću reći, slijetanje na dno inspirira." 

“Ma, za što inspirira, svega ti.? 

“Na borbu, budalo!? 

“A tebi borbe nisu dosadile, ha, majstore?" 

“Dosadilo mi je slušati gluposti.? 

“Kome nije?" 

“Nego, reci, kad bi te netko pitao što voliš, što bi odgovorio? 

“Nitko me to ne pita, Dane." 

“Svejedno. Kad bi te pitao, što bi mu odgovorio?" 

“i RGGL4" 

“Rekao bih mu da volim snijeg." 


Dane je zaškiljio prema suncu. Nebo je presjekla bijela, oštra crta. 
Avion iznad Osijeka? Nemoguće! Tko bi iznad nas prelijetao? Mlatim 
bez veze. Klasični sam luzer koji lupa veslima oko svoje olupine i ne 
pomiče se. Eto, tako živim, tako igram, tako se provlačim kroz tjedne 
i godine. Odbijam jeftine provode, a nisam spreman za skupe uloge. 
Kako bih ja odgovorio. Što volim? Samo kontraste. Da, intenzivno 
uživam u kontrastima. Preskakivanjem iz jednog stanja u drugo, 
vruće — hladno, resko — patetično, nježno — grubo, mučno — zanosno. 
Kao i ovaj nespašeni avijatičar što nadlijeće Osijek, izdižem se ne 
bih li nešto vidio, a stvarnost mi se udaljuje i postaje sitna. Tuđa. 
Udaljena. Na nebu je još jedna linija. Možda su ih dvojica? Možda 
se nadmeću? Piloti. Hm, kakvo je to zanimanje? Kao da se školuješ 
za profesionalnog samoubojicu. Ipak, ostvario je san iz djetinjstva. 
Nisam čuo za pilote koji se srame svoga poziva. Dovoljno su mladi 

krenuli za željom. Da, velike su želje rezultat infantilne, nedorasle 
prirode. 

"Cu Dane, možda imaš pravo.? 

“Ja?" 

“Mislim na tog Držislava. Stvarno je imao motiva biti zainteresiran 
za igru.? 

“Dobio je tri partije zaredom.? 

“Što misliš, bi li ti mogao?" 

“Ja? Sto posto sam siguran da bih izgubio." 

“Tebe spašavanje ne bi motiviralo?" 

“Ma, ne mislim na to... Motiviralo bi me. Ali bi me vjerojatno 
dekoncentriralo. Pretpostavljam, mislio bih o tome zašto ne uspijevam 
misliti na igru... tako nešto..." 

“I što je bilo dalje?" 

“Nakon treće dobivene, Držislav je pušten.? 

“Aaaha... Dužd je bio tvoj čovjek.? 

“Moj?" 

“Ako su svi uvjeti bili na Orseolovoj strani, a ipak je gubio, vjero- 
jatno je imao problema s koncentracijom. O čemu li je razmišljao?" 

“Otkud znam? Mene bi sigurno mučila probava ili bi mi se non- 
-stop vraćao neki song...? 

“Dobio, izgubio, ja bih Držislavu otfikario glavu. Hajde, reci 
pošteno, zašto bi dužd priznavao poraz ako mu je vojska čuvala leđa 
i... Uostalom, sve je bilo na njegovoj strani?" 

“Ne znam, možda mu je kodeks časti nešto značio... uglavnom, 
oslobodio ga je...? 

“Svašta. Što je ovaj učinio? Vjerojatno se dobro napio. 

“Držislav?" 

“Tko drugi, ne valjda dužd?" 

“Držislav nam je osmislio barjak. Crveno-bijelu šahovnicu.? 

“Nije imao pametnija posla? Sebe je iščupao, a nama je zabiberio.? 

“Danas sam pomislio, možda su zbog njegove šahovnice podbacili 
vukovarski zubani.? 

“Misliš, nanjušili su da će nam se glave kotrljati?" 

“Nanjušili su.? 

“Kukuruzi ispadoše pametniji od nas?" 

“Ispadoše.? 
“Barem su na vrijeme podbacili." 


Dane se prignuo šahovskoj ploči. Srknuo je ohlađenu kavu i pomislio 
kako je vrijeme da se vrati igri. Razgovor s Lukom počeo ga je umarati. 
Sve što kažem, krivo razumije. Kako mi uspijeva? Tako je bilo od 
prvoga dana, od prve podijeljene ratne tišine i prividnog smiraja. 
Samo, tada nije mirisao bagrem. Dominirao je mulj. To pamtim, 
mulj i vlagu koja probija odjeću tražeći kosti. Ipak, ne znam bih li 
preživio devedeset i prvu da nije bilo ovog našeg natezanja. Šahovski 
turniri i natjecanja... Kakva besmislica. No, zaboravljali bismo. 
Gotovo sve. Mjesto i vrijeme radnje, smrad močvare. Zaboravljali 
bismo da smo pijuni. Ma što si umišljam? Ni pijuni nismo bili. Bili 
smo obične mete. Izvješene, označene i preporučene za odstrel. 
Mete poslagane po dnu močvare. Tada sam shvatio da um i mozak 
nisu jedno te isto. Jedno sam mislio, drugo govorio, treće želio, o 
četvrtom šutio... Jesam li si tada obećao da ću otići? Ne sjećam se 
jasno. Jesam li rekao, otići ću ako preživim? Svima ću okrenuti leđa. 
Njima i njihovim granicama. Ne, mislim da nisam. Tada nisam mislio 
o odlasku. Znao sam poželjeti neka me već jednom pogode. Dosadi 
to sakrivanje. Dosadi biti ono što nisi, čak i kad nisi posve siguran 
što jesi. Dosadi nadati se opstanku. 

Kada sam odlučio otići u Indiju? Ne onda kad je bilo logično. Ne 
u doba rata. Tek kad je sve stalo, kad sam gotovo zaboravio. Rekao 
sam — gotovo zaboravio. Koji me vrag tjerao kopati i doznavati — što 
je bilo, što je bilo?... Kako je u Bosni? Što je u Sarajevu? 

Da sam mirovao, ne bih doznao da je već 1992. godine na zidu 
improviziranog zatvora za žene i bivšeg sarajevskog restorana Kod 
Sonje netko dopisao riječi one pjesme. Koje pjesme? One pjesme 
zbog koje sam odlučio ostati budala. 


Poželjet će drumovi budala 
al' budala više biti neće. 

I dugo će plakati za njima 
ojađena zemlja i drveće. 

Neće biti onoga tko će smjeti 
posumnjati u sve k'o do sada. 
Poput teške omorine ljeti 
svijetom će vladati dosada. 


Svi cvjetovi ostat će bez glava 
da bi bili s travom u skladu. 
Poželjet će drumovi budala 

al' budala više biti neće. 


Ahmad Ibn Majid otvorio je vrata. Vascova je soba bila prazna. 
Nema ga, noć je, a još uvijek se nije vratio. Otkako je prije dvije 
godine, u prosincu 1521. preminuo Emanuel I., Vasco ne napušta 
dvor. 

E, da, otišao je Emanuel Sretni, “O Rei Venturoso", kao da ga 
nikada i nije bilo. Sretni kralj je umro. Umro je, a s njim je umrla 
i tlapnja o Azijskom Carstvu, snovi o osvojenoj Indiji, Melaki i 
Japanu. Umro je Emanuel I., a umrlo je i tvoje vrijeme, Vasco. Ma 
koliko odbijao povjerovati u istinu, prošlo je tvoje doba. Gledam 
te kako kao zunzara oblijećeš oko Emanuelova nasljednika, Jođoa 
III. Mlad je, ponešto ti od laskanja i vjeruje. Ali, dosadan si, brate. 
Možda te i pošalje u Indiju, možda ti udijeli i koji posjed ili plemićki 
naslov... Sve je to moguće, a istina je ipak samo jedna. Indija Jodoa 
ne zanima. Mladi infant, Jodo III., gleda u potpuno drugom pravcu. 
Mame ga Amerika, nove zemlje, svježa krv. Mladost... Oduvijek 
je bila takva, svojeglava i željna promjena. 


Ni ti, ni mladi Jodo III. niste čuli što zvijezde najavljuju nama 
astrolozima. Otomansko se Carstvo širi. Iste godine kad je umro 
Emanul, Sulejman I. Kanuni, Zakonodavac, Veličanstveni, u 
tri je tjedna osvojio Beograd. I nije ondje stao. Što je Sulejmanu 
Veličanstvenom jedan Beograd? Ni za zub mu ne stane. On osvaja 
i osvajat će nadalje. Učinit će mnogo toga, premostit će dravske 
močvare kod Osijeka, izgradit će most u Mostaru, uništit će 
ugarsku državu, osvojit će dio Dalmacije, predjele sjeverne Afrike, 
Mezopotamiju s Bagdadom i ojačati islamske snage u zapadnoj 
Indiji. I umrijet će osvajajući. Za drugog pohoda na Beč, pod 
zidinama Sigeta. Zvijezde i to znaju da do Beča neće dospjeti. 
Sedamdesetdvogodišnje srce zaustavit će mu običan anonimac. 
Doduše, zapovjednik obrane Sigeta, ali anonimac, nitko i ništa, neki 
tvrdoglavi hrvatski ban. Čuj, ban?! E, jest mi i to neka titula. Ban 

države Hrvatske, kraljevine, banovine, što li je, zemlje koja jedva 
da postoji. I naći će se taj Nitko i Ništa, taj Nikola Šubić Zrinski, 
baš u Sigetu. Neće mu biti mrsko ispriječiti se Sulejmanu. Ono što 
nisu učinili mnogi slavni, uspjet će ovom anonimcu, izdanom od 
svojih i prepuštenom sporom umiranju. Kako će ono govoriti dok 
bude pomoć uzalud dozivao? “Bog je visoko, a kralj je daleko." 

E, da, Zrinski, bit ćeš u pravu... Oduvijek je bilo tako. Izdat će 
te tvoji, a ti ćeš u svom očaju biti snažniji od jakih. Zaustavit ćeš 
svijetlu zvijezdu otomanskoga neba, našeg Veličanstvenog Sulejmana, 
i vjerovat ćeš da si dobro učinio... Dobro ili loše, tko zna? Računi 
će se podnositi ondje gdje ljudskom oku nema pristupa. Ondje će 
se doznati tko je za što umirao. A možda je baš i svejedno... Otići 
će glave i jednima i drugima... Otići će glave, pa što? Otišla je i 
Emanuelova, iako je u Lisabonu bila brižljivo čuvana. Emanuel je 
krojio, a drugi su osvajali... Osvajali i mislili da se uspinju prema 
vrhu. Kao i ti, Vasco. E, alaj si se natrčao oko dvora. Život ti je 
gotovo na izmaku, a nisi postigao ni upola što si naumio. Misliš, 
sinovi će nastaviti. Jest, figu. Čak nisi imao sreće ni umrijeti dovoljno 
rano. Pamlit će te onakvim kakav si bio, gladnim slave. Ti bi bio 
plemić! Kao da je plemstvo Božja umotvorina?! 

Čudno kako smo skloni ljudskim glupostima. Posjedujemo 
razum da bi nam pomagao, ali ga ne koristimo. Ne vjerujemo mu... 
A jesam se s tobom, Vasco, naselio po Portugalu, gore od nomada 
po pustinjskim dinama. Život u Sinesu bio je podnošljiv sve do 
1506. i do vijesti o Kolumbovoj smrti. Pitao sam se zašto bi divljao 
zbog smrti običnog namjesnika španjolskoga dvora? Kasnije sam 
doznao, Kolumbo je umirao i tvrdoglavo zahtijevao povrat svojih 
prava i povlastica, a Vasco se poistovjetio. U Kolumbovoj smrti 
vidio je da Bog ne otklanja nepravde po čovjekovoj molbi nego 
prema svojoj volji. Sjećam se, pisao je studiju u kojoj se žestio nad 
ovim našim novim dobom za koje je tvrdio da je ubojica Krista i 
kršćanstva. Studiju je započeo rečenicom iz Evanđelja: “Jao vama, 
slijepe vođe... koji ste se odrekli religije skrivajući se upravo iza 
nje." Danima me proganjao nagađanjima o korijenima Kolumbova 
zaokreta k misticizmu i razlozima predsmrtne mu tlapnje o odlasku 
u Jeruzalem. A jest me namučio. Sve naprazno i u vjetar. Tek što 
sam pomislio da je zaboravio na Kolumba, dojurio bi s novim 
ludilom. Odlučio je, vrijeme je za selidbu, što dalje od dvora, u 
Evoru. Mislio sam, neka ti bude, Vasco, proći će i selidba i ružna 
1507. godina. Nismo se u Evori posve ni raspremili, kad, sedam 
godina poslije, opet put pod noge. Gdje nam je bilo ići? U regiju 
Portalegre, tik do španjolske granice. Zašto smo se selili? Da bi se 

ti, Vasco, rasipao u koketeriji sa Španjolcima, sve zbog ucjenjivanja 
Emanuela I., te bio bi grof; te trebalo bi ti posjeda... Kada si se i tu i 
tamo dokopao koječega, taman sam se ponadao da te ova politička 
trgovina ponešto smirila, kad, avaj, i to se pokazalo pogrešnim. 
Udarilo te novo ludilo. Čežnja za Lisabonom i bratom Airesom. 
Lagao si i to, kao i mnogo toga drugog. Ispostavilo se da su i Airesu 
i tebi u glavi bile samo petljancije i malverzacije. 


Vksco 


DA GAMA 


Nisi se promijenio, ali ni za zrno papra. Što te gonilo prije, goni te 
i danas. Gladan si titula, počasti, dvora i sjaja. Neki dan sam se 
upitao nisi li se vratio u Lisabon gledati Emanuela I. na izdisaju? 
Iskoristiti mu slabost i zakačiti mu se za nasljednika. Slušao sam 
te i gledao dok si opsjedao mladog infanta. Jadno je to bilo, Vasco. 
Jadno i okrutno. Starost te nije nimalo omekšala. Suprotno, stareći 
si postao tvrđi nego što si bio. Postao si prazan i star kao što je i 
ova tvoja prazna soba. 


Nema ga. Što li toliko dugo radi kod mladoga kralja? Neće li ga 
nagovoriti na neku glupost? Ne bih se čudio. Osjeća kao zvijer, 
više mu nije preostalo puno vremena. A jest se razbacivao životom! 

Slijedeći ga, potucao sam se Portugalom kao stara mazga. Koliko 
je tome godina? Čekaj, da sračunam... Ma ima ih podosta... Više 
od dvadeset... 

Sve se izmijenilo. Ni Portugalcima nije više kako je bilo. Španjolci 
su se proširili Melakom i obalama Indije. Kako i ne bi? Brate 
slatki, toliko ih je, da bi cijeli Portugal potopili ako bi u isti čas 
pljunuli. Osim toga, Allah se pobrinuo i za našu stvar. Od novog 
turskog sultana, Sulejmana Veličanstvenog, drhte i Europa i Azija. 
Osilio je Allah i Egipćane. Mašala! Bilo je krajnje vrijeme da se 
Mediteranom pronese duh islama. 


A ovaj Vasco navaljuje, on bi u Indiju, on bi u Indiju. Po čemu li 
je drugačiji od Gaspara, poludjelog od sifilisa? Čujem, neku djecu 
DO svijetu otima i skuplja? Kaže, to su mu nasljednici... Vijaju ga 
redom svi, prosjaci i državnici, zaratio je s rodom i s porodom, i 
u jednom dahu pobrisao sve što je godinama stvarao. Neki kažu, 
uspeo se na planinu, uvukao se u šator i raspustio pletenice. Sam 
je sebe imenovao kaganom, a od podanika ima svega nekoliko 
magaradi i dvije ostarjele kobile. Jest da njegovog naroda odavno 
više nema, ali što se to budale tiče?! E, da. I Gaspar je pokušao, 
ali se poskliznuo. Kao da nije čuo da svijet još nije upoznao onoga 
koji je naskočio na svoju sjenu. 

Ali ni Vasco nije odmakao puno dalje. Ne odvaja se od ogledala, 
a ne vidi na što sliči. Podbuhao je i natekao. Trbuh mu se napuhao 
kao leđa kornjačina. Kažem mu, smanji Vasco, jedi manje... Aman, 
ni da čuje. Trpa u sebe kao da od hrane vrline izrastaju. A nakitio 
se i godinama, prevalio je šezdesetu. 

E, da, prevalio i premro od straha za sebe. Nema dana da me 
ne pita, koliko ću još, Ahmade? Što ne pogleda u šaku? U dlanu 
mu sve lijepo piše. Smrti su, kao i dlanovi, svima jednake, a opet, 
svaka drukčija, svaka za sebe. Od nje ne umiču ni velike ni male 
glave. Dosadan je. Znam, i danas će me pitati bi li mogao od života 
oteti barem još desetak godina? 

Što ću mu reći? Ništa. Gledat ću ga i šuljeti. Nije istina za 
lakome. Ali nije on ni tako loš. Nije me Allah njemu uputio uzalud. 
Vasco mi je dao misliti. O njemu i o sebi. Nisam valjda kao on?! Ne 
molim za milost, ne tražim ništa osim onoga što mi Allah pošalje. 
Ipak, tko će znati kakav sam? Nitko sebi u potiljak ne zagleda. 

Uh, što zaudara u ovoj zemlji Franaka. Razgrnut ću vatru. 
Dodat ću joj dobrih trava, neka na zdravo isparava. Meni ova 
Europa uopće nije jasna, ali Allah sigurno zna zbog čega im je zimi 
dodijelio tako malo topline. Danas Sunca nije bilo ni u tragovima. 

Neka, sve je to dobro, a najbolje od svega je što Suncem ne upravlja 
čovjek. Kad bi ga se dočepao, i njega bi čovjek pokvario, grijao bi 
i hladio bez reda i pameti, sve prema trenutnoj potrebi. 

Što sam dulje kod Franaka, jasnije mi je, Allah se na ovome 
dijelu svijeta poigrava. Čas ih grije, čas ih hladi. Nevjernike oblikuje 
iu nevjerovanju. Prekaljuje ih jarom i studeni onako kako čovjek 
metal kuje. 

Samo, što im je udijelio toliko smrada? Ljeti ih hara kolerom 
i malarijom, a zimi ih pobija hladnoćom. Smrdi po toj Europi, 
kako god da okreneš. Od nje su mi se i pluća smanjila. Čekajući 
Vascov konac, još ću otići prije njega. 


Ma gdje li je taj Vasco? Dugo se ne vraća. Oko čega li se pogađa 
s infantom? Kad toliko traje, mora da nije bezazleno ono što 
dogovara. Večer je postala gusta, zrak ustajao, a smrad uskisnuo. 


Pomolit ću se Allahu. Prijat će mi proučiti suru Jasin. O, da, ona 
će prijati. Čitat ću Kuran i promisliti o onome što uči. Vratit ću 
se omiljenim mi surama — O kravi, Imranova obitelj, Iskrenost, 
i O opasnostima. Tako ću učiniti. Nadjačat ću sebe i nejake mi 
misli. Odvratit ću ih od Vasca, njegova horoskopa i ružne mreže 
madeža iscrtanih mu po dlanovima. Znam ja, Kapetan Astrolog, 
znam dobro što mi se sprema. A, evo ga, stiže i on. Oholi obijestan, 
okićen zlatnim lancem i peruškama. Nada se, iznenadit će me 
viješću o odlasku u Indiju... E, Vasco moj, zvijezde govore i kada 
mi šutimo. Govorile su mi danas, kao i onda kad si dojedrio do 
mog Malindija. 


“Na noge, Ahmade." 

“Es selamu alejkum... Dobra večer, efendijo.? 

“Ne pitaš me ništa." 

“Dobru sam ti večer poželio." 

“Ma što je meni jedna dobra večer? To mi je malo... Poželi mi 
dobro more, sretan put, mirne oceane..." 

Ahmad je žaračem prošarao vatrom. Pomislio je, kad bi cjepanice 
posuo jabukovom korom, možda bi i zamirisalo. 

“Čuješ što ti govorim?" 

“Čujem." 

“Od danas sam vođa nove ekspedicije." 

“Ajde?! 

Ironičan si? Zavidiš mi? Neka... Neka... Zavideći mi pokazuješ 
koliko vrijedim...? 

Vasco se rukom hvatao unutarnjeg džepa pelerine. Nervozno je 
pokušavajući skinuti s leđa, okretao se kao pas za svojim repom. 

“Ma, gdje li je rukav... Evo, daj, pomozi, oslobodi me ove 
odjeće... Tu u džepu, tu je dokumeni, tu sve piše... Daj, Ahmade, 
oslobodi me ovih rukava... Čuješ li me?" 

“Čujem... Pruži ruku... Okreni se lijevo... Evo, gotovo je. Nego, 
jesi li promislio?" 

“Ja? Promislio? O čemu, glupane?" 

“O ugledu." 

“Pa što radim cijeli život, negoli vodim brigu o ugledu?" 

“Ostario si. Bijele vlasi lakše je uprljati." 

“Lupetaš, Ahmade... Sad sam pravi... Nitko mi nije ravan, ni 
medvjed, ni lisica, ni morski pas, ni kit, ni sokol... Gdje je ono 
ogledalo?... Daj, dodaj ga... Pogledaj me, vidi koliko sam snažan. 
Stani bliže. Slušaj, čitat ću ti sve što piše..." 

“Neka, efendija... Nemoj, vjerujem ti i bez čitanja..." 

“A, ne.. Slušat ćeš... Nisam se uzalud natezao s pisarima... 
Dakle, admiralu Vascu da Gami dodjeljuje se 14 brodova... Od 
toga tri karavele i dvije galije... kapetani po njegovu izboru... Slušaj 
imena brodova... Prava smo armada... Sđdo Jorge, S4o Sebastio, 
S4o Roque, Santo Esptrito, Santa Elena, Espadarte, Santa Clara... 
I naravno, moja galija... Znaš kako sam je nazvao?... Slušaš li 
me... Santa Catarina do Monte Sinai...?" 

“Doni Catarini bit će drago...? 

“Žene nisu nikada zadovoljne... Još kada čuje da vodim i 
Estevaoa...? 

“Sina? * 

“Muškarca, kapetana..." 

“Ajoj, efendija, neće biti dobro... Dona Catarina će..." 

“Što će? Šutjet će. Eto, to će! Napravit ću reda u toj Indiji. 
Prvo ću kralju poslati brodove s tovarima klinčića i cimeta, a 
onda ću se pozabaviti uvođenjem reda... Sve se otelo nadzoru i 
kontroli, tamo svatko svoju politiku vodi dok se svojim džepovima 
zaokuplja i bavi...? 

“Treba li ti to, efendija?" 

“Poda mnom će biti preko 2500 tisuće ljudi... Eheeej, znaš li ti 
što je to? Moć! Osjećam je već u svojoj ruci... Svi će me poštovati... 
Vojnici i trgovci... Samo, najavio sam kralju... Žene samice neće 
nogom ni na jedan od mojih brodova..." 

“Što ti smetaju, efendija? Možda bi neka majka otišla posjetiti 
sina, sestra brata?" 

“Ni čuti! I Eva je bila sama kad je Adama u grijeh utjerala. 
Vragovi su ti one... Ostavi me s mirom, Ahmade. Ti ne znaš kako je 
teško politiku voditi... Nego, što je tebi? Jesi li poludio? Ovdje se ne 
može disati... Zrak si presušio... Sve si usmrdio s tim travama..." 

“Ostavi se prozora, efendija, kosti su mi se od vlage utanjile!" 

Vasco je zaškiljio. Na podu su u neredu ležale natalne karte. 
Pomislio je, valjalo bi od Ahmada doznati što je iščitao u zvijezdama. 
Znao je, vrag maurski, predskazati sve točno u sat. Razastro je 
karturine s planetima i ispisao po njima nerazumljive znakove. 
Mag je on, to je od prvoga dana bilo jasno. Vradžbinama je cijelu 
kuću zasmrdio. 


SOENITE> 

“Daj, reci, što kažu zvijezde?" 
“Najavljuju neke nove ljude." 
“Nove? Zar ima novih?" 
“Ne misliš valjda da će svijet s tobom stati?" 

“Ti u svemu vidiš moje umiranje, Ahmade. Pitam te, što govore 
zvijezde." 

“Što govore, što govore? Govore o najuspješnijem pomorcu 
otomanske mornarice. 

“Uh, ostavi ih s mirom. Oštri su i kad ne ratuju." 

“Ne pitaj me onda." 

“Ma, ne, reci dalje. Kažeš, imaju boljeg od najboljeg?" 

“Barbaros Hayreddin. Pravog imena — Yakupoglu Hlizir, u 
prijevodu, Hizir, sin Yakupov." 

“Čuo sam već nešto o njemu. Barbarosa se počeo uspinjati za 
Selima I.? 

“Da, ali je osnažio prije desetak godina, kad mu je Sulejman 
Veličanstveni dao odriješene ruke i učinio ga gospodarom Sredo- 
zemlja." 

“Vražju bi mater bio gospodar Sredozemlja da se ja nisam bavio 
Indijom. Kad bih se zainatio, Barbarosa bi trčao uokolo i molio 
za milost. Nego, o smrti te pitam. Vidiš li je?" 

“Vidim sve, i život i smrt. Ako me za smrt pitaš, Barbarosa 
će umrijeti prirodno i mirno, u Istanbulu, 1546. godine, u svojoj 
palači na Bosporu." 

“Ma, budaletino, za sebe te pitam. Svejedno mi je što će biti s 
Barbarosom. Imam li još deset godina? * 

“Zvijezde kažu da ćeš umrijeti prirodno." 

“Prirodno, kažeš? Hoću li te prije toga prirodno i zadaviti? 
Ahmade, daj otvori prozore! Presušio si zrak. Muka mi je i od tebe 
i od njega i od zvijezda i od umiranja." 

Vasco se uhvatio za grlo i posegnuo prema vrču vode. Žedno 
se prepustio ispijanju. Kao i uvijek, dlakavi mu se jezik natapao, 
bubrio i usporavao. Postajao mu je trom i mlohav jednako kao 
i misli. Ponovno mu je hučalo u uhu. Eho. Kao i more, nikada 
ne miruje. 

Prišao je prozoru, širom ga otvorio i snažno udahnuo. Zagledao 
se u smjeru morske pučine, a zatim prema zvijezdama. One će 
mu reći kako će skončati? Trice i kučine. Da išta znaju, ne bi 
svjetlucale takvim slabašnim sjajem. Istina, nebo ih je puno, ali 
svaka pojedinačno nije nizašto. Tanane su i u sjaju slabe, dotrajale 
kao sirotinjske svijeće. One će mi reći... Nitko ne zna što mi se 
sprema. Osim mene. Ja znam. Poštovat će me! Divit će mi se! I 
Indija i Portugal i Venecija i Europa. Još ja mogu, još u meni ima 
snage. Zapamtit će me, htjeli ne htjeli! Mene, Don Vasca da Gamu, 
grofa de Vidigueira i admirala Indijskoga oceana! 

Ahmad je sjedio uz prednju katarku. Iako je bilo toplo, ogrnuo se 
grubim jutarnjim suknom. Srce mu je još uvijek aritmično bubnjalo. 
Indijski ocean vratio im je udarac na koji je čekao dvadeset i četiri 
godine. Znao je on, Ahmad, što će se i kojim redoslijedom zbivati, 
pa ipak, najnoviji su ga događaji potresli i uznemirili. 

Da, zvijezde su mu rekle ono što je bilo jasno i bez njih: Vasco 
je strastven i nepromišljen. I ovaj put pojurišat će u Indiju bez 
pravoga plana. Žurit će, srljati, spoticati sebe i sve uokolo sebe 
o vlastite korake. Zašto se onda čudim? Eh, zašto, zašto? Takvi 
smo mi, ljudi. Zatvaramo oči i onda Boga zazivamo. A On nam 
šalje znakove i upozorava nas na promjene. Nevjernik bi rekao, 
ne čujem ga i ne vidim, ali vjernik u svemu prepoznaje Allaha. 

Evo, na primjer, prije bolesti, Allah nam šalje upozorenje. Sitne 
znakove koji se pojavljuju na tijelu, posjedu za koji smo samo mi 
odgovorni. Naravno, Allah šalje znakove, ali mi se ne osvrćemo. 
Nadamo se, sve što je loše, namijenjeno je drugima. Zirkamo 
pogledom i ulijevo i udesno, a kad se boleština dogodi, onda se u 
čudu ogledamo. Ja, bolestan? Aman, kako? Zar se takva boleština 
ipak dogodila meni? Čudimo se i iščuđavamo. Kako i ne bi, kad se 
cijeloga života ili zabavljamo ili čudimo? Ne smeta nam što ništa 
od ovoga svijeta ne razumijemo. Baš suprotno. Onaj koji ništa ne 
misli, brže grabi naprijed. Ne smetaju njemu ni planine ni ljudi. Eto, 
ija ispadoh takav. Zvijezde su mi jasno najavile što nas čeka, a ja 
se danas čudim. Tresem se od groze, sunce me ne uspijeva ugrijati, 
drhturim, zebem i uvijam se u sukno. Allah mi nije poslao bolest, 
ali mi je dodijelio stanje koje joj je nalik. Mračno, nesretno i loše. 


Znakovi upozorenja došli su i prije isplovljavanja iz Portugala, 
već pod zidovima Belema. Četrnaest je brodova stajalo podignutih 
sidara i razapetih jedara, ni manje ni više nego sedam dana. Što je 
puno, puno je... Sedam dana, heeej... Od devetog do šesnaestog 
travnja 1524. godine, četrnaest je brodova čekalo, čekalo i čekalo. 

Takvu glupost Lisabon još nije vidio. Bilo je jasno da nam nije 
suđeno krenuti za Indiju. Ali, ne! Grofovski kreten od Vidigueira 
odlučio je isploviti. Odmah. Istoga časa čim vjetar jenja. Kao da 
nije znao kakav je Atlantski ocean početkom travnja. Nemiran, 
nepredvidiv i neraspoložen za jedrenja. 

Isplovili smo s istekom sedmoga dana. Noću, kao krivci. Već 
umorni od putovanja koje je trajalo, a nije ni otpočelo. Kasnije, 

kad smo se otisnuli do sredine Atlantika, napredovali smo brzo. 
Bez pristajanja. S dobrim vjetrom sve do Malindija. I baš kad sam 
se ponadao da ću se bosih nogu izdovoljiti malindijskoga pijeska 
i ljubljena mi tla, nasukao se jedan od galijuna portugalske flote. 
Zavladalo je nezadovoljstvo, gotovo rasulo. Normalni bi admiral 
zastao, potražio brodove i ljude, ali ovaj luđak, Vasco, nije se ni 
osvrnuo. Čak ni kad je flota izgubila još četiri broda. Napeo je 
jedra i punom snagom pojurio dalje. Pokušavao sam ga zadržati, 
podsjetiti na obećanje koje mi je dao. Prva točka pristajanja svakako 
je trebao biti moj ljubljeni Malindi. 

Ali, ne. Vicekralj Indije i admiral Indijskih mora napuhao je 
onu svoju trbušinu i za njom se otisnuo. 

“Ne stajem nigdje. Indija me zove. Što ako smo ostali bez nekoliko 
brodova? Kakvi kapetani, takvi i brodovi... Ne stajem nigdje... 
Ostavi me na miru. A ti, Ahmade, ako ti se hoće u Malindi, skoči 
i otplivaj. Pitaj svoje zvijezde zašto smo ga ostavili za leđima... 
Ili nemoj, svejedno mi je. Žuri mi se. Brzo... Brzo... Glasovi mi 
govore da treba iskoristiti povoljne vjetrove. Toliko toga moram 
učiniti... Eho mi govori o greškama iz mladosti, a ja se osjećam 
jačim no ikada. Popravit ću svoje tragove..." 


Što bi mudar čovjek učinio? Pustio bi ga. Okrenuo bi se sebi, moru 
i zaboravio na Vasca. Glavu bi zaokupio nekim drugim mislima, 
nekim boljim temama. Allah mi je svjedok, pokušavao sam svašta. 
Slučajno sam birao slova, a onda bih se domišljao riječi koje njima 
započinju. U nabrajanjima nisam bio loš. Sreća mi u ovoj igri pratila 
sve do slova “S". Dobar je to bio ulov, na slovo “R* sam nabrojao 
čak stotinu dvadeset i tri riječi. Tko bi pomislio da ću se spotaknuti 
u običnoj igri? Sa slovom “S" nabrajanje me nije išlo, aman, baš 
nikako. Izmucao sam svega trinaest riječi i ni jedne više. Nikako, 
ma ni da me ubiješ. Kad ne ide, ne samo da ne ide... Stane, kao 
gluho magare. Ukopa se i ni makac dalje. 

A do slova “S" baš me htjelo. Do sita sam se sm sa sobom 
razgovarao. Sve do trenutka kada sam se stao diviti nad sobom. 
Čak sam se pobojao da sam otupavio. Trajno. Ne bih li se provjerio, 
svaku sam od trinaest riječi promislio u njezinu značenju. To me 
već htjelo. Ponadao sam se da nije tako strašno, glupavoća me 
izgleda udarila onako usput, samo kratkotrajno. Svega mi, osjetio 
sam kako mi se mozak razgibavao, kako da kažem, baš mi se 
ubrzavao. Slogove sam lijepo izgovarao, onako, dajući svakoj riječi 
njezin značaj: sabur — strpljivost, sadaka — milostinja, sahibija — 
vlasnik, salla — učenje s minareta povodom smrti, sehara — ukrašen 

sanduk, sehur — ramazanski ručak prije zore, sejriti — promatrati, 
selam — pozdrav, selamet — spas, pravi put, serdžada — tkani mali 
sag za klanjanje, sevab — dobro djelo, sura — poglavlje Kur'ana, 
suret — oblik, izgled... 

Ipak, nije pomoglo. Misao mi je bila troma, stara i umorna. 

Sabur. Strpljivost. Što mi govori ta riječ? Ništa. Vraga, ništa. 
Govori mi da sam život ulupao u strpljivost, a u njoj me, na moju 
nesreću, dresirao onaj koji je imao najmanje prava, Vasco da Gama. 
Eto što mi je govorila prva riječ na slovo “S" koje sam se prisjetio. 

Jadna li mi majka, strpljivosti me naučio hajvan, isti onaj zbog 
kojega sam život okrenuo naglavačke. Još bih mu možda trebao 
biti zahvalan?! Strpljivost nije šala, njome je ipak prekriven dženet. 
Da, naučio me strpljivosti, ali ne kao čovjek čovjeka, nego kao 
gospodar roba. On je meni bio sahibija, vlasnik; sadaku mi je 
davao dok me puštao na njega sejriti... 

Riječi su mi se slagale u svom skrivenom značenju. Kada sam 
hladne glave pogledao na trinaest riječi kojih sam se s mukom 
prisjetio, nisam imao što drugo pomisliti, nego da su one izabrale 
mene, a ne ja njih. U životu ništa nisam birao, niti mi se išta 
događalo slučajno. Poredak tih trinaest riječi bio je baš takav, 
poslan od Allaha, kao i moj život. Namijenjen meni, sa svim svojim 
punoćama i prazninama. 

Izabralo me trinaest riječi dok sam ih se pokušavao prisjetiti. 
A ja mislio da sam ih se dosjetio... E, jesam lakovjeran... 

Nisam ja stvoren zbog njih. One su mi poslane. Zbog mene 
je sve ovako kako je, kao što sam i ja ovdje da upriličim svjetove 
onima koje svojim djelima okružujem... 

Misli su mi se poredale i posložile kao vojnici. Shvatio sam 
koliko malo čovjeku treba pa da krene na one Gasparove livade 
pomračena uma. 

Jest, i on je nabrajao prije negoli je prozviždukao. Kakva slova, 
kakva nabrajanja?! Nije to za mene. Nije to za Ahmada. Njegova 
je duša zaposlena važnijim stvarima. 

Odavna sam dušu predao izginulim hadžijama s broda Mirin, 
a duši kao duši, ne treba joj puno pa da počne razgovarati s njima, 
s onima kojima je predana. Jest, hadžije su na drugome svijetu, ali 
šalju mi riječi i poruke, sve zbog sevaba koji im činim. Oni kroz 
moje oči gledaju mijenjanje sureta onoga koji ih je pobio, njegovo 
srljanje u nakaznost i propast. 


Tada, kada sam dušu posložio i uredio, tada sam pomislio, najpa- 
metnije mi je pisati. Ruka je sporija od jezika i neće joj se otimati 

besmislice. Pisanjem ću obuzdati misli, a i glasovi hadžija će se 
umoriti. Uspavat ću ih pisanjem i malo mozak omekšati. Omekšat 
ću mozak, ruku i dušu koja će i sama ubrzo na put, k mojim hadži- 
jama. Na vrh glave mi se popeo ovaj svijet i sve slabosti dunjaluka'. 

Ipak, valjalo je promisliti o onome što dolazi. Kada prođe moje 
doba, malo tko će znati za Ahmada. Dunjaluk će se napučiti onima 
koji mi ne poznaju glas i o meni ništa ne znaju. Ma, i to mi je baš 
svejedno, ali dođe mi teško kada pomislim da bi me neke buduće 
hadžije mogle zatrebati. Mene ili ono u što sam ulupao sve svoje 
godine. Sve što imam, sve se može strpati u riječi, rečenice i brojeve. 


Da, tako sam pomislio, neće o meni ništa znati, a mogli bi me 
trebati. Njima ću ostaviti znanje. Zapisat ću im sve što sam doznao. 
Neću im olakšati postojanje, to mi je jasno, ali bih im misli mogao 
zaposliti i usmjeriti prema korisnostima. Jer, što nas drugo uništava 
osim vlastite misli? 

Odlučio sam, moj trag će biti koristan. 

Pisat ću onima koje ne poznajem onako kako bi roditelj pisao 
djeci. Odlučio sam i prionuo. 

Na vrhu sam se lista potpisao punim imenom, a pri dnu sam 
stavio datum, 6. rujna 1524., opis vremenskih prilika i mog duhovnog 
stanja. Neka znaju kada me je Allah prosvijetlio! Sve je ukazivalo 
na to da sam donio dobru odluku — i zvijezde, i zvukovi i mirisi... 
Noćni me zrak učinio svježijim. Njegova me reskost nadahnula i 
otrijeznila, kao da sam iskočio iz nekog bunila. 

Brzo sam odlučio i o čemu ću pisati. Počet ću s korisnim 
svojstvima kamenja i raslinja, dobrim stranama gradova i naselja, 
hamajlijama i kemijskim spojevima zlata i srebra. Hm, oni koji budu 
čitali mogli bi pomisliti da sam neuk, da mi nedostaje vrijednih 
spoznaja. Ali, iznenadit ću ih sljedećim zapisima. Zna Ahmad 
podosta o mnogočemu, kako o svjetlu, tako i o tami. Poučit ću 
ih o otrovima. O tome kako ih načiniti. I jedne i druge. Otrove 
i protuotrove. Ovaj svijet je svijet zrcala i sve nam daje upareno. 
Ponekad ne umijemo razlikovati koji dio para je pred nama, 
ali i o tome će Ahmad nešto zapisati. Sve na primjeru otrova. 
Kako ih prepoznati, kako im pojačati svojstva, kako ih načiniti 
bezopasnima. Eto, to je moje blago. I njega će netko otkopavati 
onoga dana kada me ne bude. Otkrivajući ga, otkrivat će i moju 
etersku srž, moju zraku svjetla koja nikada ne umire. Dokučit će 
mnogo toga — što sam za života poštivao, čemu sam se priklanjao, 

o čemu sam čitao. Iz mojih će se rečenica začuti glasovi svijetlih 
arapskih mislilaca — al-Farabija, ibn Sine (Avicenne), al- Gazzalija 
i ibn Rušdija, kod Franaka nazivanog Averroočse. Čut će se i glas 
Ksenokrata iz Afrodizije! Njegove su bilješke u svojoj ruci držala svega 
trojica mudraca, a Ahmad ih je iščitao u cijelosti... Ma što iščitao, 
Ahmad ih je probavio. Tjerajući loše misli od sebe, Ksenokratove 
bilješke ću lijepo urediti, prepisati i pripremiti za one koji dolaze. 
Uputit ću ih u ljekovite snage životinjskih i ljudskih organa, ali i 
izlučevina. Tako je. To je prvo o čemu smo dužni znati. Zatim ću 
pojasniti važnost redovitog korištenja krvi šišmiša, mesa nosoroga 
i obloga od sprešanih puževa. 

Pomislio sam, mogao bih prevesti Sadržaje i Kiatab al Mansuri 
bagdadskog liječnika Abu Bekri Muhamed ibn Zakarija al Rasija. 
Svi bismo morali poznavati sadržaje koji nas ispunjavaju. Možda ću 
pretjerati? Za tolike stranice ne bi mi dostajala ni tri života. Ipak, 
mogao bih se pozabaviti najvažnijim. Prevest ću im i zapisati sve 
o liječenju boginja i ospica. 

Tako ću učiniti. Iz Avicennina Kanuna neću ništa izostaviti. 
Dobro je promatrao, logično je rasuđivao. Jest, živio je neuredno. Čak 
je samoga sebe greškom smakao napitkom koji je krivo pripravio. 
Liječio je želudac, a zaustavio srce. Ma, Avicennu ću preskočiti. 
Tko će mu takvom šeprtljastom povjerovati? 

Radije ću se posvetiti Abul-Kasimovoj enciklopediji zdravlja Al 
Tasrif. Izdvojit ću najvažnije, a ostalo neka istraže sami. Samo, što 
ako ih lijenost zaustavi? Što ako pomisle da o tijelu nije potrebno 
toliko toga znati? 

Vala, neka. Onda su glupi i daleki od islama. Uzvišeni nam 
svima u suri Et-Tarik razgovijetno poručuje što nam je i kako gledati. 


“Neka čovjek pogleda od čega je stvoren! 
Stvoren je od tekućine koja se izbaci, 
koja između kičme i grudi izlazi!" (86, 5-7) 


Čekaj, Ahmade. Ne ljuti se na budućnost unaprijed. Razmisli kako 
ćeš im biti od koristi. O, da, svima koji ljeti posjećuju Italiju nužno 
će trebati lijek protiv malarije. Njega ću im podrobno opisati. Protiv 
malarije, oboljelom oko vrata objesiti zečje srce. Tako. Dobro će 
im doći. Uz njega im neizostavno treba i lijek protiv grčeva. Sami 
bi se teško domislili da će im pomoći skuhano tijelo novorođena 
psa. Nije najukusnije, ali je djelotvorno. 

Srećom, oduvijek sam slušao i bilježio. Allah je znao koliko će 
mi dobar sluh značiti u prikupljanju vrijednih savjeta. Hvala mu, 

Njemu, Svijetlom, Dragom, Dobrostivom! On mi je riznicu tajni 
napunio najdragocjenijim umotvorinama. Evo, na primjer, ovom, 
o korisnosti lava. O tome valja misliti. To ima smisla. Lav je kralj 
životinja pa njegova krv ima moć nad svim bolestima, čak i nad 
demonima. Lavljom masti mogu se otjerati svakojaki bolovi, od 
uhobolje do ujeda zmije, a zubima i pandžama sitne boleštine kao 
što su prehlade. Trebam li im napisati i kako se žena, uz pomoć 
mlijeka lavice, može zaštiti od trudnoće? Hm... bolje ne. Žene bi 
mogle zlorabiti taj savjet. Njima, kao i Francima, nije za vjerovati. 
Otkada je svijeta, sklone su izvrtati svoje prednosti. 


Tako sam umovao i zapisivao, a nakon što sam osjetio prvu slast 
pisanja, slatki su me srhovi u nju posve i uvukli. Pišući, zaboravio 
sam na Vasca, na hadžije, na dunjaluk s morima i kopnima. 
Neosjetno, prelazio sam u neke druge svjetove, a u rečenicama koje 
su se nizale stvarale su se neke samo moje livade. Povremeno sam 
morao zastati, ali nakratko, tek koliko je potrebno za protegnuti 
udove. Ustajući, osjetio bih umor i bolove u leđima, ali već prvi 
pogled na Portugalce bol bi učinio neznatnom i vratio me mojim 
bilješkama i papirima. 


U danu među danima dogodilo mi se da me jedan od zatomljenih 
bolova u leđima ponukao na pisanje o temelju svake medicine. 
Bilješke sam započeo otprilike ovako: “Slatki moji, dobro vam 
je znati sljedeće, ako vam je suđen dugačak život, ne može vam 
nauditi niti mala, niti velika štetnost. Međutim, ako vam je suđeno 
obratno, ne dajte se prevariti. Liječnici će vas navoditi na svašta, 
a na vama je samo jedno, prepustiti se Allahovoj sigurnoj ruci, 
primiti je i za njom poći lakim korakom meleka." 

Tada, baš tada kad sam pomislio na Allahovu ruku, osjetio 
sam i njezin dodir. Svega mi, toplina mi je ugrijala obraze, a ja 
sam se ponadao i pomislio: evo ih, meleki su se spustili, dolaze po 
mene. Kada su me dotakli svojim krilima, more se razmaknulo, a 
brod zaljuljao. Sljedeće što sam čuo bila je škripa dasaka i katarki, 
povici, jauci i ustrčali koraci. 


“Uzbuna! Bibavica!* 

“Oluja bez vjetra!" 

“Vragovi su nas okružili!" 

Rukama sam prekrio bilješke. Pokušao sam ih spasiti. One 
su već tada, takve nedovršene, predstavljale sve blago mojega 
života. Slagao sam ih u drveni kovčeg zajedno sa svojim knjigama 

i astrološkim zemljovidima. Toga se trenutka nisam brinuo za sebe. 
Ne, moje je tijelo ionako na izmaku. Želio sam sačuvati svoje 
bilješke, svoje zemaljsko blago. Podrhtavao sam kao leptir, a usta 
su mi se otvarala i sama od sebe birala riječi koje su izgovarala. 
Ne znam kako, ali progovorio sam suru Zemljotres. Ja, koji se 
nisam mogao domisliti više od trinaest riječi slova “S", izgovarao 
sam naizust suru devedeset i devet. 


Kad se zatrese Zemlja potresom svojim, 

izbaci Zemlja terete svoje, 

i reče čovjek: “Što joj je?" 

Toga dana kazivat će vijesti svoje, 

jer će joj Gospodar tvoj objaviti. 

Toga dana pojavit će se ljudi odvojeni, da im se pokažu 
djela njihova. 

7._Pa tko je uradio dobroga za težinu atoma, vidjet će ga, 
8. a tko je zla za težinu atoma, vidjet će ga. 


AmaoNDH 


Koliko su je puta moja usta izgovorila, ne sjećam se. Što se zbivalo 
na palubi, ne sjećam se. Dakle, o onome što se dogodilo ne mogu 
valjano svjedočiti, ali ako ću vjerovati mornarima, nad nama se 
prostrla Božja obznana u obliku morskog zemljotresa. Franci su se 
kotrljali palubom kao krumpiri bačeni nizbrdo. Allah ih je redom 
protresao. Dok su se brodovi vrtjeli između neba i mora, neki su se 
Franci zaklinjali na vječno poštenje i milost prema drugima. Drugi 
su pokušavali ispjevati portugalsku himnu ili izmoliti krunicu, a 
bilo je i onih koji su se predali nesvjestici i buncanju. Još jednom 
se potvrdilo, Bog je samo Jedan, ali ga ljudi vide različitim očima i 
osjećaju različitim osjetilima. U suri El-Bekara lijepo su nabrojani 
dokazi za one koji imaju pameti. 


“Stvaranje nebesa i Zemlje, smjena noći i dana, lađa koja morem 

plovi s korisnim tovarom za ljude, kiša koju Allah spušta s neba 
pa tako u život vraća zemlju nakon mrtvila njezina — po kojoj je 
rasijao svakojaka živa bića, promjena vjetrova, oblaci koji između 
neba i zemlje lebde — doista su dokazi za one koji imaju pameti!" 
(2, 164) 


Vasco se pojavio nakon što se more smirilo. Činio se miran, gotovo 
pribran. Ali, znao je njega Ahmad, iza mirnoće skrivao je drhtaj. 
Jezik mu se zapetljao. Slina ga je natopila i dlake su mu podivljale. 

Nemiran je, iako je bibavica minula. Zašto? Ta brodovi su mu 
ostali neoštećeni, a mornari neozlijeđeni. Ono što drugima nije 
bilo jasno, znali su meleki, znao je Vasco, a znao sam i ja: bibavica 
se podignula i smirila na mjestu potopljenog hadžijskoga broda 
Mirt i pobijenih šest stotina vjernika. Gutao je dlake, kako i ne bi. 
Mislio sam, shvatio je. Allah mu je poslao bibavicu, upozorenje i 
podsjećanje. Ali njegovom glavom samo jedan vjetar puše, a pod 
jednim vjetrom i borovi rastu krivo. 

Što je budala napravila? Ni tri dana nisu prošla kako treba, 
Franci su se oporavljali od morskoga potresa, a na obzoru su se 
pojavili Sabajini brodovi, na povratku iz Adena. Gaz im je bio 
dubok, prevozili su dobra u robi i vrijednosti u zlatu. Gledao sam 
Vasca. Promatrao sam ga kao i onda. Jezik mu se upletao, ali je 
naredbe izgovarao poprilično jasno. Glupi Vasco. Imao je priliku 
spasiti dušu, istrgnuti se sudbini i dokazati da je čovjek. Što je 
napravio? Evo mi se utroba još uvijek trese. Grčevi me razdiru, 
a daleko smo od kopna. Ni novorođena psa ne mogu skuhati i 
umiriti uznemirena crijeva. Gledao me i govorio pogledom. 

“Što je? Pustio sam ih s glavama na ramenima. Oteo sam im 
novce, pa što? Ostavio sam ih živima, nije li im to dovoljno?" 

Što on umišlja? Tko je on da bi životima upravljao? Nad plijenom 
je ina bibavicu zaboravio. Brojio je i prebrojavao. Naslađivao se 
ulovom i hvalio um koji je izmislio brojenje. Brojeći, jezik mu se 
nije uplitao. Zadovoljno je zbrajao. Nakupio je dovoljno, 60.000 
cruzadosa u zlatu i 200.000 cruzadosa u robi, začinima i drugim 
vrijednostima. E, da, Vasco, potvrdio si ono što su moji stari 
odvajkada znali, tko jedno učini prvi puta, možda je slučaj ili 
sudbina, ali tko isto učini dva puta, posegnut će za tim, ma što 
bilo, uvijek kada mu se ukaže prilika. Nisi im uzeo živote, kažeš? A 
i zašto bi? Tko te ovlastio? Po čemu si drugačiji? I ti si, budaletino, 
samo jedan od nas, običnih smrtnika. 


Čučim sada uz katarku i obračunavam se s bijesom. Obuzdavam 
se i prekaljujem u strpljenju. Sunce je jako, a ne grije me. Hladno 
mi je. Teško mi je. Najradije bih ga izazvao. Pitao bih ga zašto 
zamahuje ako se boji udariti. Mi možemo podnijeti. Naučeni smo 
na udarce, naučeni smo i bez glava ostajati. Jesi li čuo, Vasco? 
Izdržljivi smo kao korov, nemoj zaboraviti. Gledaš me trulog i 
iznemoglog, misliš da ti ne mogu ništa... A ja ću te, sa zvijezdama 
ili bez njih, ja ću te Vasco, s ovoga svijeta ispratiti. 

Kada su 12. rujna 1524. uplovili u Chaulsku luku s novoizgrađenom 
portugalskom utvrdom, Vasco se nije brinuo zbog dojma koji je 
ostavljao. Sve na njemu, uključujući način hoda, kretnje i osmijehe, 
predstavljalo je čovjeka zadovoljna sobom i misijom koja mu je 
namijenjena. Iako se razmetao titulom vicekralja Indije, činilo se 
da je tu titulu nosio pun dobrih namjera i težnje za dostizanjem 
pravednosti. Unutarnja radost mu se zrcalila iz oka i koraka i s 
njom je postizao mnogo. Godila je i njemu i drugima. 


Uvjerio se, a za zadovoljstvo je imao i valjane razloge. Ipak je 
njegovo otkriće morskoga puta za Indiju utrlo put portugalskom 
imperiju. Bez njega, ovi Portugalci koji mu danas kliču, ne bi bili 
tu gdje jesu. Dosadni su, to da, žele ga izvijestiti o svemu, pričaju 
makar što, nadajući se kako on, Vasco da Gama, ne zna za njihove 
sitne i krupne prijestupe. Eh, umorili su ga ljudi i njihova kratka 
pamet. Odlučio je da će ih pustiti govoriti. Neće ih prekidati. A oni 
će postati iskreni ako zaborave na strahopoštovanje koje im ulijeva. 
Eto, kako je sve u životu označeno naličjem. Poštovanje prema 
njemu priječi ih izreći mu istinu. Gledao ih je i mislio: ipak, dobar 
je to osjećaj biti poštovan. Lijepo je kada ime ide ispred vlasnika 
tako kao što njegovo ide ispred njega. Samo, dosadni su... Teško 
ih je slušati. A i zašto bi ih slušao? Ima i mlađih od njega. Evo, 
na primjer, ovaj Jorge de Menezes. Čini se sposoban. On bi bio 
prava osoba za slušanje naklapanja i besmislica. Hm, i Estevdo 
bi mu se mogao priključiti. 

Ali, s djecom čovjek nikada nije siguran. Dok ih stvara, pun 
je nade da će s njihovim rođenjem umnožiti sve njegove vrline. 
S izrastanjem prvih trajnih zuba postaje jasnije da se vrline nisu 
umnožile. Kako odrastaju, postaje jasnije da su se u njima izmiješale 
svakojake, nepredvidive osobine. 

Zato će svoga sina Estevđa pustiti malo pričekati. Neka sluša 
kako de Menezes postavlja pitanja i na gluposti mudro odgovara. 
Znam, ponizit ću Estevda, ali valjda će ga žudnja za vlašću trgnuti. 
Čekanje na vlast trebalo bi mu otvoriti uši i oči. Kad mene ne 
sluša, slušat će de Menezesa. Gotovo su vršnjaci. To će ga kosnuti. 
Morat će se upitati zašto sam mu nadredio nekog bezveznjakovića, 
žutokljunca kakav je i sam. Valjda će shvatiti. De Menezes je 
životan. Žustar i okretan. Brzo misli i jasno govori. 

Da, de Menezes će uvesti reda. Neće mu biti jednostavno, imat 
će ruke pune posla. Nakotilo se činovnika, vojska se opustila, a 
ni moja posada nije ništa bolja. Dvije sam im žene samice ulovio 
na brodovima. De Menezes će se i time pozabaviti. Izreći će kazne 
brodskim prijestupnicima, stajaćoj će vojsci smanjiti plaće, ovlasti 
i snabdijevanje u namirnicama. Hej, ovdje se živi na visokoj nozi! 
A mi u Portugalu jedva podmirujemo obveze. Zaboravit će na 
to ovi indijski Portugalci. Korupcija i mito cvjetaju, Otomanci i 
Španjolci sa svih strana nadiru, a Samorin se i dan danas razmeće 
po onoj Gol. Čujem, Melek Jaša gradi brodove nalik našima. Nije 
ga stid?! Okuplja sve do kojih stigne, i muslimane i one svoje Rume, 
kršćane. Trguje, i to dobro, trgovina mu cvjeta. A luka mu je ostala 
portugalskom rukom nedodirnuta! Diu još nije naša. Trebalo bi 
je slomiti i razbiti sramotu s kojom nas godinama izaziva. Diu je 
postao muslimanskim odmorištem za teretne brodove na putu 
prema Crvenom Moru, Ormuzu i arapskom dijelu Indijskoga 
oceana. Sve ću to dovesti u red. Ali polako. I Bog je svijet stvarao 
promišljeno, redom. Prvo ću se pobrinuti za začine. Dva ću broda 
što žurnije poslati Jođu III. Želim da osjeti moju zahvalnost. Jest 
dijete, ali me rehabilitirao. Vratio je sjaj mome imenu. 

Tako je. Začinima ću se baviti. Oni barem šute. Ljude će u red 
dovoditi de Menezes, a ja ću izdavati naredbe i tovariti začine. A 
sada ću malo sjesti i predahnuti. Kiselo mi je u ustima. Valjalo 
bi založiti. 

“Ahmade, ima li nečega?" 

Vidi ga, po cijeli dan nešto zapisuje. Ne govori, ne čuje me i 
ne primjećuje. Najradije bih mu te njegove papire istrgao u sitne 
komadiće, sve do jednoga. 

“Ahmade!" 

“O, efendija, vratio si se?? 

“Što to piskaraš?" 

“Raspravu o prilikama." 

“Kažeš, raspravu? Ma, s kim raspravljaš, tako ti svega? * 

“Sa sobom, efendija. 

“Je li? Baš sa sobom?" 

“Procijenio sam samoga sebe dobrim sugovornikom." 

“Boljim i od mene?" 

“To ne, ali ti si zaokupljen državničkim poslovima pa sve nekako 
mislim, nije prilično da te ometam.* 

“Hajde, probaj. Baš me zanima kako to sam sa sobom rasprav- 
ljaš. O čemu si ono rekao? O čemu ti je rasprava?" 

“O prilikama.? 

“Kakvim prilikama?" 

“Onima koje nam Bog daje. Pitao sam se je li nam dano prilike 
prihvaćati prema slobodnoj volji." 

“Hm. Pitanje zvuči prihvatljivo za raspravljanje. Samo, kako 
ćemo raspravljati nas dvojica, kad pripadamo različitim vjerama. 
Koja je ono tvoja, uvijek zaboravim?" 

“Zaboravljaš je zato što ti je nevažna. Rekao sam ti već, ja 
sam derviš." 

“A ima ih podosta, tih derviša." 

“Kao i vas kršćana." 

“Ne huli, Ahmade." 

“Ne hulim. Nije li se vaše jedinstveno halkedonsko kršćanstvo 
raskolilo tisuću godina nakon Krista? Ali to sada nije važno." 

“A nije ni na tebi da o tome sudiš. Što si me ono pitao?" 

“Pitao sam te je li nam od Boga dano prilike prihvaćati prema 
slobodnoj volji? 

“Jest, dano nam je." 

“Ne znam, meni se ne čini tako. Jer, ako su prilike prepuštene 
našoj volji, kako to da ih tako često izazivamo postupcima?" 

“Pa i postupci su nam dani od Boga!" 

Jesu, osim kad ga ne slušamo. A, oprostit ćeš, to i nije neka 
rijetkost, efendija." 

“Zato nas je Bog upozorio, doći će Sudnji dan i sve će se doznati." 

“Stani, efendija. Prije Sudnjeg dana moramo proživjeti jedan 
cijeli ovozemaljski život. Zašto? Što bi rekla tvoja vjera?" 

“Ovozemaljski život put je vječnom, budućem životu." 

“Ali kako ćemo do njega ako ne vjerujemo?" 

“Ja vjerujem!" 

“Dobro, vjeruješ. Pitam te, kako vjeruješ? 

“Kako najbolje znam i umijem. Svakoga dana ponavljam 
molitve, razmišljam o vjeri onako kako ju je opisao Pierre Abelard: 
Vjerujem da je Sin Božji postao sin čovječji i da jedinstvo njegove 
osobe leži u dvjema osobama i u dvjema prirodama. Vjerujem da 
je On, navršivši dane svog ljudskog života, podnio muku, da je 
umro, da je uskrsnuo i da će doći suditi živima i mrtvima." 

“A što si učinio za svoju vjeru?" 

“Ja? Što sam učinio? Pred Boga sam položio više od jednoga 
života. Čuješ? Ž i v o t e! Svoj, svoje braće, sinova, čak i tvoj, 
Ahmade.? 

“Dobro, položio si živote. Ali, je li to odluka od Božje ili tvoje 
volje?" 

“Otkuda znam, Ahmade?" 

“Eto, o tome raspravljam, efendija." 

“Sam sa sobom? I bolje ti je, meni tek sada ništa nije jasno. 
Jesi li bilo što odgonetnuo?" 

“Ovozemaljski život živimo da bismo dospjeli do vjere." 

“Hm, možda.? 

“No, unaprijed nam je dano sve što u sebi nosimo." 

“A prilike? 

“Njih smo također dobili unaprijed, ali zavezane u velikoj vreći. 

“Zavezane?" 

“Zavezane, efendija." 

“Ako su zavezane, kako dospijevamo do njih?" 

“Vreća se sama otvara i iz nje prilike izlijeću ovisno o našim 
postupcima." 

“Znaš što Ahmade? Ja sam strašno ogladnio.? 

Ništa ne razumije taj Vasco. Otisnuo se u Gou, a potom u Cochin i 
svu vlast ostavio u rukama onog balavca, Henriquea de Menezesa. 
A ovaj ga tužaka kralju. Piše pismo za pismom i blati svaki admiralov 
potez. Te “gubi vrijeme", te “igra se začinima ", te “otisnuo se u Gou 
umjesto da se posveti poslovima na pravome mjestu, u Ormuzu. 

Dosta mi je tih Portugalaca. Jest, uz njih mi je vjera očvrsnula, 
ali mi je ovozemaljski život prisjeo. Umirem od želje da odem na 
hadžiluk u sveti Allahov dom pa da se okupam u svjetlu Prorokova 
groba, neka Mu je slava i hvala za sva dobročinstva kojima nas 
je podario! 

Vrijeme me pritisnulo i preša me kao maslinu. S jedne sam se 
strane naslonio na prošlost, a s druge na budućnost. I što mi je 
ostalo? Dok me tlači preša prošlosti i budućnosti, cijedim se, nestaje 
me i ruke su mi pune svega osim sadašnjosti. Nije mi žao, Allah je 
tako htio, a ipak, čudim se, kako sam uspio poživjeti toliko dugo, 
sve bez ijednog dana sadašnjosti. Ili su me proganjale slike hadžija 
s Mirija ili sam sanjao o posljednjem danu Vascova života. Sanjao 
i sanjao, a sada, kad sam ga dočekao, mučno mi je i zagušljivo. 

Ni Vascu nije dobro. Teško diše. A ja ne znam čime bih ga 
ozdravio. I večeras ću mu pripremiti okrepljujući napitak. Sve ću 
učiniti da poživi što dulje. Pogotovo sada, kada mu se želje gase, 
a noge i ruke trnu. Gdje li sam zametnuo tamjan? Ni jučer ga 
nisam pronašao... Nije važno... Tamjan ionako dolazi na samome 
kraju. Evo, prvo ću izmiješati dvije žlice rumskog mukarara s 
prstohvatom kitajske kubebe i tajnim omjerima cimeta, karanfila, 

gronice, džumbira, bijeloga bibera i usitnjenim tijelom planinskoga 
guštera. Miješat ću ih ne štedeći zglobova. Vješt sam. Zaista, tek 
sada uviđam, vješt sam. Allah me je obdario mnogim darovima. 
Mjerim slobodnom rukom, sve otprilike, a mjere pogađam kao da 
sam stopljen s nekim nevidljivim kantarom. 

Sastojci su se usitnili, sve se pretvorilo u fini prah. Tako ćemo 
imi, e moj Vasco. Prah, to smo bili, to ćemo i biti... Ne budali, 
Ahmade, miješaj dalje. Prokuhaj ulje i dodaj mu samljevene 
sastojke. Ne smije vriti. Treba kratko prokuhati, tek toliko da se 
jedno s drugim prožme. Dosta bi bilo. Čekaj, da probam. Dobro 
je. Još samo grumenčić tamjana i šalica gare... To će ga ozdraviti. 
Malo mi je pregusto. Razrijedit ću s nešto vode. E, da. Žitkije je, 
lakše će progutati. Još četiri žlice rumskoga meda i Vasco će živnuti. 

Što radi? Prišunjat ću se. Možda se pridigao. 

Nije dobro. Leži i ne mrda. Ne čuje me. Inače bi već odavno 
podviknuo. Nije dobro. Nije dobro. 

Vrijeme je pogledati što budućnost predskazuje. Nemam pijeska, 
a nemam ni volje. Poslužit će i brašno. Njega je, na sreću, još 
uvijek u izobilju. Koliko da razaspem? Četvrt vreće mora dostajati. 
Aman, neću na Vascu biti tvrdica. Rasut ću cijelu vreću. Još samo 
da načinim četiri reda jamica... 

O, ne... Nije dobro. Kraj mu se posve primakao. Brašno kaže 
da ga je napala bedrenica. A i ovo brašno, leti na sve strane. 
Zaprašio sam i podove i stropove. Eh, od panike čovjeku nema 
goreg neprijatelja. 

Vasco šuti i ne mrda. Je li on to živ? Ni kosa mu se ne pomiče. 

“Efendija." 

Ne odgovara. Vjeđe mu se trzaju, nemirnije i od poremećenih 
izdisaja. 

“Digni glavu, emir-al-bahr efendija!" 

Hropće. Vruć je. Svega mi, morat ću se pomučiti ako ga želim 
poživjeti i u njega utjerati nešto od ovoga lijeka. 

“Hajde, uzmi malo, efendija..." 

“Gdje su ljudi?" 

“Aman, koji ljudi? Pusti sada ljude. Zini.? 

“Ostavi me s mirom... Odvratno je... Jesu li na ulici?" 

“Petlja ti se jezik, ništa ne razumijem. Zini još jednom." 

Što ga briga za ljude? Jesu, na ulici su. Slave rođenje Kristovo. 
Slave njegovi kršćani, a on umire. Kako je ono nazvao onu zemlju? 
Natal! Sve mu se zapisalo oko Božića. Možda ga to brine. Upliću 
mu se dlake, strah ga je. Petlja svejednako jedno te isto: “Mors 
ultima ratio. 

Traži pero i tintarnicu. Potpuno je poludio. Kako ću ga smiriti, 
jadan ne bio? Šišti, imenuje zamjenika, raspodjeljuje dužnosti, a 
dlake mu s jezika same otpadaju. Hoće li se smiriti? 

“Dobro, pišem... Ma, pišem sve što govoriš, efendija. Neka se 
vlasti prihvati zapovjednik Cochina... Indija mora ostati portu- 
galska...? 

Kakve su mu to oči? Krvave, mutne i daleke. U što se zagledao? 
Ajoj, brašno je ugledao. Hoće da mu gatam. Jadan ne bio, kako ću 
ga sada odbiti? Nema mi druge negoli mu na pitanja odgovoriti. 
Mrzim laž, a već vidim, večeras mi ne gine. 

“Kažeš, Estevdo te brine... Evo, pričekaj, neka vidim što brašno 
za njega kaže... 0000, ma dobro je. On će ti biti guverner Indije. 
Dvije godine, od 1540. do 1542. Razbit će flotu egipatskog paše... 
Ne ovdje, ne u Indiji... Na Crvenom moru..." 

Traži vode. Ovo ga je iscrpilo. Ipak, zadovoljan je. Loše mu 
je, a zadovoljan je. Nada se, sin će mu nastaviti ondje gdje sam 
nije mogao dalje. Dobro da sam se izvještio u šutnji. Jest, i ona 
je oblik laži, ali pravilniji. U što sam se pretvorio? U lažljivca bez 
riječi. Ipak, bih li bio bolji kad bih mu rekao da ni Estevdo neće 
učiniti ništa veliko? Neće zauzeti Suez i to će ga slomiti. Dobro 
ga je Vasco procijenio, nije taj u stanju učiniti ništa veliko. Ali, ne 
slomimo li se svi na nečemu? Neki na zlu, neki na dobru. Dokači 
nas taman kad se opustimo. 

Što sada hoće? Zanima ga... Tko? Četvrti sin, Christ6vdo? 

“Smiri se, efendija. Ni brašno ne govori pod prisilom. 

Hajde, Ahmade, ti to možeš. Ne misli o Vascu, ne misli o smrti. 
Gledaj ravno pred sebe. Brašno je bijelo. Površina mu je glatka. 
Ono je, kao i sudbina, daleko od uma, daleko od vremena. 

“Što radim, efendija? Gledam kako će se rasporediti nove jamice. 
Eto, sve je jasno. Christ6vđo će putovati, osvajat će, bit će snažan 
i odlučan... U pomoć će ga pozvati Abesinci... 1541. godine... 
Priskočit će ne štedeći se. Ispriječit će se i zaustaviti šeika Zeilija i 
saveznika mu, Turke... Dobro je... Pobijedit će ih u dva navrata... 
Hajde, popij malo lijeka pa ću ti govoriti i dalje." 

Vraga ću ti govoriti. Iz mene nećeš više iscijediti niti slova. Jest, 
pobio si hadžije, ali gdje ću ti na samrti trovati dušu? Ionako će 
sve biti onako kako će biti i nikako drukčije. Christovđovi su dani 
odmjereni rukom Pravednika. On mu je namijenio smrt od turske 
ruke. Ne mogu govoriti o mučenju koje će ga u Abesiniji snaći i 
odrubljenoj mu glavi koja će se prašinom kotrljati. Ne mogu mu 
to reći... A ne mogu ni lagati... Eto, tako mi i treba... Tko me 
tjerao došaptavati se sa sudbinom? 

Ahmad je navukao zastore. Primakao se Vascovoj postelji i oslušnuo 
mu disanje. Činilo se da mu se dah primirio. Ipak, i nadalje je 
izgledao kao jedna od tužnih slika koje kršćani vješaju po zidovima; 
s ugla usana cijedilo mu se ostatak neprogutanog lijeka, a koža mu 
se osipala crnim prištevima. Da, izgledao je baš tako, kao ružna 
slika. Ipak, barem je šutio. Šuti, a usta mu se pomiču kao da govori. 

“Ahmade, ti si?" 

“Ja sam. Tko bi bio?" 

“Čujem te." 

“Što kažeš, efendija?" 

“Ponovno čujem. Sve, čak i najmanje šumove.? 

“Pa, čuo si i prije." 

“Čuo sam, ali me ometao eho.? 

“Ah, da. Spominjao si ga, taj eho.? 

“Nestao je. Mozak mi se očistio od njega. Što to znači?" 

“Znači da si ga se oslobodio. Eho se vratio u vreću prilika i 
neprilika." 

“Možda se nekom vratio sluh." 

“Možda." 

“Možda moj dvojnik po imenu ponovno čuje." 

“Misliš na polubrata? Vasca da Gamu?* 

“Na njega, na koga drugog. Oduvijek sam mislio da je baš zbog 
mene oglušio." 

“Hajde, efendija, nismo mi ljudi baš toliko snažni da bi nekome 
sluh davali ili oduzimali." 

“Vasco je zbog mene oglušio." 

“Zašto, efendija? Zašto bi netko zbog tebe oglušio? 

“Nije me mogao dostići, a ja sam se razmetao svojom veličinom. 

“Ali, braća ste, efendija?! Gdje bi, jadan ne bio, brat oglušio 
zbog tvoga uspjeha?" 

“Isto ime, isti otac, a drukčija sudbina..." 

“E, vidiš, sve to što si pobrojao, sve to ne biramo." 

“Ne biramo, ali boli. Nije me mogao dostići pa me gluhoćom 
pokušao zaobići." 

“Kud si se njega domislio sada kada je puno toga konačno i 
gotovo?" 

“Molio sam se, a Bog mi je poslao misao o njemu.? 

“Eh, moj emir-al-bahr efendija, napali su te i vrijeme i sudbina." 

“Nisu me napali. Vidiš da su me eha oslobodili." 

Iscrpljuje se. Sada bi popravljao. Sada, kada je i bez dlaka na 
jeziku ostao. E, Vasco moj, kasno je. Dodat ću mu malo vode, 
možda mu ona grlo ispere. 

Je li mi oprostio?" 

“Iko, efendija?" 

“Kako tko? Polubrat, Vasco!" 

“Nije na nama ljudima da opraštamo..." 

“Ništa ne razumiješ, Ahmade.? 

“Hajde, šuti! Čuvaj snagu!" 

“Kakvu snagu, Ahmade? Moram govoriti." 

“Aman, o čemu ćeš sada govoriti?" 

“Svećenika mi zovi.“ 

“Sada?* 

“Zovi ga, Ahmade." 

“Ne govori, ostavi se riječi. 

“Zovi ga. Moram se olakšati." 

“Bolje zini i progutaj malo ovoga lijeka.? 

“Što se to čuje na ulici?" 

“Pucaju lumbarde." 

“Ah, da, Kristovo rođenje slave. Zovi ga, Ahmade." 


od 


Gdje sam to? Svijetlo je i zračno. Čujem božićne napjeve, vidim 
ulice, ljude i razapete barjake. Ne osjećam ni radost ni bol. Lagan 
sam i kao bez tijela. Što ovaj ludi starac čini? Silom pokušava 
rastvoriti nečija usta i ugurati među njih neku tvar smećkaste boje. 
Govori o napitku koji ozdravlja. Svojom željom me vuče dolje, u 
mračnu i zagušljivu sobu, u dotrajalo i podbuhlo tijelo. Kakvo 
tijelo? Moje tijelo. 

Jesam li umro? Umro sam. Smiješno. Umro sam, a slobodniji 
sam negoli ikad. Riješio sam se tijela, svoje olupine. Sada, kad 
konačno plivam po oceanu u kojemu je sve dijelom velikog Jednog, 
Ahmad me doziva i privlači dolje. Pusti me, Ahmade, pusti me 
plivati. Ne čuje što mu govorim. Svega mi, baš je uporan. A ja sam 
tek na rubu svjetlosti. Oko mene se na sve strane prostiru zračne 
poljane. Ahmad me drži. On i Catarina. Sjedi u Lisabonu i nariče. 
Možda zna da sam umro? Kako bi znala kad to jedva znam i sam? 
Nariče nad sobom i mene spominje. Ostavite me, ljudi, s mirom. 
Pustite me zaploviti svjetlom. 

U sobu je ušao Estćvdo. Ahmad mu pokazuje moje tijelo. Gle, 
tko bi rekao? Taj me dječak volio? Ljuti se, bjesni, tuguje. Boji se. 

Čekaj, čekaj. Boji se za sebe. Zaziva me i proklinje. Proklinje? 
Nisam mu na vrijeme dao vlast... Ah, mijenjaju se boje. Svjetlost 
mi izmiče. Kakva je to sada žena? Što ona hoće? Pamti smrt hadžija 
na brodu Mirt. Danas ih se sjetila. Drži ih u ustima, izgovara 
rečenice o njima, a oko mene je sve tamnije. Pustite me, ljudi. Jeste 
li poludjeli? Govorite o nekom drugom, bavite se nečim, radite, 
jedite, pijte, pustite me svjetlosti. 

O, Ahmade, što si sada naumio? Stavlja mi povez preko očiju, 
zaštitu od pogleda smrti. Promatra me i razodijeva. On? Zar od 
svih ljudi na svijetu baš Ahmad mora razodijevati moje napušteno 
tijelo? Pere ga i suši. Premazat će ga eteričnim uljima. Bira mirise. 
Lotos ili jasmin? Jasmina je malo. Izabrao je lotos. Cijeloga me 
premazao. Nateže mi ruke i noge, a one beživotno padaju. Sada 
bira odoru. Hm, dobro je odlučio, svečanu je izabrao. Teško me 
odijeva. Ipak, uspijeva. Uz bok mi polaže oružje i raspelo. Stoji 
iznad mene i dugo me gleda. Je li moguće? Čini se kao da mu je 
žao? Najradije bih ga upitao nad čim žali... Ali, ne, na mjestu 
sam gdje nema ni jezika ni pokreta. Okrenuo se. Možda će otići i 
konačno me ostaviti u miru. Otvara ormar, uzima škrinju. Drago 
ga kamenje ne zanima. Sjeo je i čita moje zapise. Razdvaja ih na tri 
hrpe, za Catarinu, za kralja i za vatru. Je li moguće? Jest, moguće 
je. Pali sve što sam zapisao, a nisam tako mislio. Pobrinut će se 
da me ne pamte kukavnim i slabim. Sklanja Budin kip. On je 
znao, oduvijek je znao da sam tražio spas u okrilju dvaju bogova. 
Znao je i šutio. 


Okrenuo se i još jednom me pogledao. Na vatru je stavio dvije 
cjepanice i listove jasmina. Valjda mi tijelo već i zaudara. Izlazi. 
Zatvorio je vrata. Nosi nešto u rukama. Moj kompas i zemljovid 
koji smo zajedno iscrtali. Ne osvrće se. Ne zastajkuje. Korak mu je 
ujednačen, ali su mu leđa povijena. Kapetan Astrolog je stigao do 
pristaništa. Gužva je. Upravo su pristali brodovi s darovima Melek 
Jaše. Seid Alija traži nekoga tko bi ga doveo do mene, admirala 
Indije, Vasca da Game. Nema me. Zar je moguće? Moguće je, nema 
me. Ahmad iz vrećice za pojasom vadi drago kamenje. Cjenka se 
i pregovara. Kupuje brod, ni velik ni mal, čvrstih bokova i hitra 
gaza. Ni sa kim se ne oprašta. Razvija jedra i isplovljava. Kljun 
broda je usmjerio na zapad. Kamo će? Čujem ga. Čujem ga što 
misli. Jedri prema Meki. Vraća se sebi i svojima. Blago njemu, on 
nikada nije sumnjao. Oduvijek sam mislio da je sirov i okrutan, 
a on je znao svoje znanje i u njega je vjerovao. 


260 Jasna Horvat 


Još me veže za zemlju. Spominje me. Prisjeća se nekih prošlih 
godina, Lisabona, Evore i jedrenja. Pusti me, Ahmade. Pusti me 
u duhu. Zaboravite me i vi drugi. Pustite me izdići se dalje od 
zemlje, prema svjetlu. 


Dane je zamijetio da je postalo mračno. Svjetlost je dolazila još 
samo sa zapada na kojemu se Sunce natjerivalo s ljubičastosivim 
četvorinama. Upitao se je li moguće da je Tvorac svijeta imao na 
umu i neku dublju, značajniju poruku odredivši Istok za polazišnu 
točku svanuća? Jednako kao i Sunce, na Zapadu se ustrajno gase i 
civilizacijski tijekovi začeti na Istoku. Može se raspravljati o tome je 
li nam civilizacija začeta u Indiji ili na Bliskom Istoku, ali bez ikakve 
dvojbe, ono što je začeto na Istoku, gasi se na Zapadu. 

“Znaš li kako je vrijeme kataklizme opisano u indijskim svetim 
knjigama?" 

“Kako, Dane?" 

“Čuj, oni kažu da svaki ciklus ima svoj kraj, a ovaj civilizacijski 
ciklus će doživjeti kraj nakon što se ispremiješaju kaste i nestanu 
obitelji." 

“Ops. Zvuči mi poznato. Ja barem nisam osnivao obitelj.? 

“Za razliku od mene... Ja sam i obitelj iznevjerio... 

“Nego, ne čini li ti ova prognoza poprilično mračnom?" 

“Mrak je nužan. Prijelaz iz jednog ciklusa u drugi samo je 
promjena stanja. Nešto kao rađanje i smrt.? 

“Za danas mi je dosta priča o smrti... Iako... sve dok se razmišlja 
o znanjima življenja i umiranja sudjeluješ. U fazi si umiranja tek kada 
prestaneš raščlanjivati život i smrt.? 


“Samo sam htio reći da se rubna stanja događaju u mraku... 
Vjeruješ li u priče o svjetlu nakon smrti?" 

“Ja vjerujem samo u evoluciju. 

“Oprosti, Luka, ali evolucija je čista izmišljotina. Zašto bi snažniji 
imali veće pravo na život? Nije li zavist jedini pravi proizvod evolucije?" 

“Zavist?? 

“Zavist prema svakome koji je bolji. Fućkaš budalu kojoj je palo 
na pamet uspoređivati neusporedivo. Evo, reci, možemo li se ti ija 
uspoređivati?" 

“Reci ti!" 

“Luka, zašto mislim da me sada izazivaš?" 

Renć Gućnon je bio u pravu. Moderni je svijet upao u krizu 
pojavom renesanse, individualizma i izumom sveprisutnog laicizma. 
Želeći svijet svesti na mjeru čovjeka, renesansa je učinila nekoliko 
kardinalnih pogrešaka — ubila je značenje moralnosti i principa, a 
zatim je zaljuljala i devastirala kršćanstvo. Osim što je sahranila srednji 
vijek, renesansa je sahranila i uspomenu na njega. Sažegla je sve pod 
sobom, misticizam, znanje i prirodnost. Glagoljica je morala biti 
rezultat principijelnijeg doba, a nikako renesanse. Naravno, renesansa 
se pobrinula pobrisati tragove srednjovjekovlja, a prosvjetiteljstvo joj 
je, kao prava sotonska nadgradnja, pomoglo. Zar se i Luka zakvačio 
za nemoralni karakter modernog? Ne, samo me iskušava. Znam da 
ga smetaju evolucijski izdanci poput zavisti i suvremenog meteža. 

“Čuj, što misliš koga je Gućnon provocirao?" 

“Tko?? 

“Hamvasov učitelj, Rene Gućnon. I on je, čim je obrkatio i postao 
punoljetan, prešao na islam. Meni to miriši na provokaciju. 

“I on? A tko je još prešao na islam?" 

“Ivan Trifunović." 

“Molim?" 

“Ma, nema veze... To je neka druga priča." 

“A taj Gućnon, tko ti je taj?? 

“Francuz. Filozof i matematičar. Na islam je prešao u dobi od 
dvadesetak godina. 

“Što ti je tu čudno? Danas smo svi sve i nitko nije ništa. 

“Ali on je to učinio početkom prošlog stoljeća. Još dok je živio 
u Francuskoj. Kada mu je umrla žena, čak se i preselio. Čini mi se 
u Kairo. Pristupio je jednom od sufijskih redova.? 

“I postao derviš?" 

“Ne znam. Vjerojatno. Ako je živio u tarikatu, morao je postati 
derviš." 

“Čuj, možda je čovjek bio lud? Osim toga, koga bi mogao pro- 
vocirati? Mene, na primjer, uopće ne tangira je li Gućnon ostao, 
postao ili prestao biti sufija.? 


Luki sam dosadio. Ne želi ni čuti za Gućnona, a ja o njemu raz- 
mišljam danima. Razmišljam i šutim, a kada progovorim, shvatim 
da sam dosadan. Luka nije neupućen, zna da su sufijski redovi 
asketski, mistički pokreti unutar islama. Osim toga, još uvijek se 
viđa s Enesom iz Bosanskog Broda, a Enes nam je obojici pričao 
o svojim iskustvima doživljenim u tarikatu Hadži Sinanove tekije, 
škole ezoterične islamske filozofije. 

“A Enes, je li i Enes bio lud?" 

“Enes, čovječe, nije mijenjao vjeru. 

“Ipak, svojom je voljom izabrao derviški red kadirije.? 

“Kaderije.? 

“Kadirije ili kaderije... Znaš da govorim o najstarijem sufijskom 
tarikatu.? 

“Ne znam... Ja sam oduvijek zazirao od njih.? 

“Kao i od svega što je nepoznato." 

“Što ti hoćeš, Dane?" 

“Hoću konačno znati bi li mi mistično iskustvo svijeta bilo što 
rasvijetlilo?? 

“Čuj, najpametnije ti je oprobati se... Samo, znaš da evolucija 
nema vremena za žaljenje. 


Oprezan je. Oprezan je i suzdržan. S druge strane, to je možda 
i mudro. Istraživanje spiritualne istine nikada nije bila jednostavna, 
sigurna tema razgovora. Barem ne nama, laicima. Da, svi smo laici. 
To nam je renesansa učinila. Oduzela nam je vjeru i učinila nas 
laicima. Mistično iskustvo svijeta? Kako mi samo padaju na pamet 
takve budalaštine? I što bih s istinom, sve kada bih je i doznao? Da, 
i s istinom i bez nje bio bih tamo gdje sam bio. 

“Dobro, Dane, a što ti misliš?" 

“Mislim da ubrzano nestaje znanje iskonskog doba. Granice su 
povučene.? 

“Kakve granice? Međudržavne?" 

“Ne. Prva ozbiljna granica je bila granica između Istoka i Zapada.? 

“Idealiziraš, Dane.? 

“Nije točno. Istok i danas označuje prostor kontemplacije, a 
Zapad prostor akcije.? 

“Lupetaš. Danas je kapital pobrisao sve granice. Svi smo u 
jednakim rovovima." 

“Da, u rovovima smo, a granice su jače no ikada. Povučene su 
između svih nas, između tebe i mene, između pojedinaca." 

“Sranje. Napredak je, dakle, stigao 1 do tvog bajkovitog Istoka.? 

“Mog? Još su stari Egipćani Istok nazivali svijetom živih, a Zapad 
svijetom mrtvih. 

“I ti si zato bježao na onu stranu?" 

“Pa, između ostalog i zato." 

“Jadni moj, Dane. I gdje ćeš sada bježati?" 

“Ne znam. Ali sigurno neću dopustiti da mi Zapad nametne 
zaokupljenost materijom, neživim 1... 

“I izobiljem.? 

“I izobiljem, ako hoćeš. Izobiljem bez samopoštovanja.? 

“Ali Zapad je zato razvio teorije." 

“Posebno one koje akciju postavljaju iznad svih drugih vrijednosti.? 

“Pa što hoćeš, Dane? Zar i tine popunjavaš vrijeme aktivnostima?" 

“Da, ali se borim protiv jeftine zabave i sklonosti trenutnome.? 

“Zašto? Ne razumijem te.? 

“Zato što izbjegavam stanje neravnoteže. Neravnoteže su kata- 
klizmičke, a ja ne opraštam sebi kad sam kriv.? 

“Kriv za što?" 

“Za nerede, Luka. Meni je još uvijek važno Evanđelje." 

“Da? 

“Da. A u njemu stoji upozorenje: Sablazni moraju postojati, ali 
jao onome po kome dolaze." 

“Dakle, majstore, ti ćeš ponovno giljati samo zato da ne bi uprljao 
ručice?" 

“Ne znam što ću, Luka. Što ćeš ti?" 

“Dat ću oglas u novine. Izdajem sobu, ploče, knjige, tajne, prijatelje, 
rodbinu i državu... Tako nešto... Zajebavat ću se.? 

“Krečit ćeš svaka dva dana.? 

“Krečit ću i sigurno neću glavu razbijati idejom napretka, laičkom 
dogmom osamnaestog stoljeća. 

“I tako ćeš životariti?? 

“Nietzsche je rekao: Možda je samo predrasuda da živim. 

“Znaš što?" 

“Sto?" 

“Tebe kao da je netko podijelio s nulom.? 

“Je li?" 

“Kvocijent ti ide u beskonačnost, a baza, nazivnik, toliko ti je 
prazan da ne može biti prazniji.? 


Dok se večer hvatala za vrhove grana, zrak je otežavala vlaga polegla 
po travi i voćkama. Šahovska se ploča presvlačila sitnim kapljicama 
rosulje i novim sjajem. Luka je počeo zapisivati položaje figura. 
Zagledan u njihova beživotna tijela, Dane je pomislio — i pješaci su 
se umorili od nadmetanja. I oni su stigli do točke na kojoj prestaje 
slobodna volja, a počinje sudbina. 

“Evo, i tebi sam prepisao položaje, kralj, E7...? 

“Ostavi to zapisivanje, Luka. Dosadilo mi je planirati poteze. 
Umorio sam se i od gubljenja i od pobjeđivanja.? 

“Što je, majstore, ne bi više bio budala?" 

“Želio bih znati jesam li u pravu.? 

“U vezi s čim?" 

“Kako u vezi s čim? U vezi sa svim, Luka. Nemam više puno 
vremena. Ako nešto radim krivo, krajnje je vrijeme da toga postanem 
svjestan." 

“Što? Popravljao bi se?? 

“Pokušao bih.? 

“Odustaješ od toga da budeš budala?" 

“Ne znam, možda.? 

“Postalo ti je svejedno što će ih nestati?" 

“Koga?" 

“Kako koga? Tebe, mene... drugih budala?" 

“Misliš na onu stvar?" 

“Da, mislim na onu stvar. Kako je ono išla?" 

Luka je zatvarao šahovsku ploču i recitirao. 

Svi cvjetovi ostat će bez glava 
da bi bili s travom u skladu. 
Poželjet će drumovi budala 

al' budala više biti neće. 


“Neće ih biti, pa što? Preživjela je civilizacija i bez mnogih drugih 
budala. Preživjet će i bez nas.? 

Luka se pravio naivnim. Pokušavao me oraspoložiti. Trebao bih mu 
reći da nema potrebe za utjehama. Niti za obmanama. Jednostavno, 
želim znati što mi je činiti i u što mi je vjerovati. Za sada znam tek 
toliko da postoji ono što nadilazi razum. Ako takvo što postoji, tada 
ima i određenu svrhu. Eto, to bih želio dokučiti. Svrhu. Svrhu života 
samog po sebi. Misliti o onome što vidim. Znati ono što mislim, i 
obratno... Sve stane u jedan glagoljski broj: šezdeset i tri sastavljen 
od dva znaka: fl (60, M — myslite — misliti) i II (3, V — ve€d€ — znati). 


Neću mu to reći. Pozdravit ćemo se, onako kako to činimo svake 
nedjeljne večeri. Nakon što se rastanemo, obojica ćemo osjetiti 
gubitak. Sa žaljenjem ćemo pomisliti na neizgovoreno, s ironijom 
ćemo se prisjećati izgovorenog. Znat ćemo da smo bliski. Različiti 
u umorima. Različiti u nadanjima. Jednaki u prešućivanjima. 


25 
Želja mi je za 
tobom ne zažaliti 


naputak: 25 je bez ostatka djeljiv s brojem 5 
te je broj 5 alikvot broja 25 


... O broju 25 
Kvadrat je, ali i zbroj dvaju kvadrata (25=32+42=52). 
Broj je jak ako se svaki od njegovih prostih djelitelja pojavljuje barem kvadriran. 


Brojevi 25 i 27 jedini su poznati par uzastopnih neparnih jakih brojeva. 


s E —-glagoljički znak (I — i), ima numeričku vrijednost broja 20. 
Ub — glagoljički znak (D — dobre — dobro), ima numeričku vrijednost broja 5. 


Nisam jak. Slab sam i nasađen naopako. Otišao sam od Luke bez 
pozdrava, kao što sam i došao, bez poziva. Razumijemo se, u to ne 
sumnjam, ali se u razumijevanjima potiremo. Možda zato što bih ja 
njega silom ispravljao. Jasno mi je što bi Luka trebao učiniti da bi 
mu život izgledao bolje, pametnije i opravdanije. A, opet, dolazim u 
njegovo dvorište baš zato što je takvo kakvo je. Racionalno, sporo, 
staro i sklono običajima. Ja sam drugačiji. Ja sam alternativan, suprotan 
običajima. Da, odbijam živjeti po običajima. Jedinstven sam i moj život 
ima pravo slijediti mene. Vraga sam jedinstven. Odbijam običaje, a 
nisam sposoban osmisliti njihove nadomjeske. Kada su sahranjivali 
naše veterane, Luka je odlazio na karmine, a ja sam se opijao po 
birtijama. Mislio sam, Luka ne razumije, primitivnost karmina treba 
nadići. Jesam li to uspijevao? Nalijevao sam se u mračnim podrumima 
i vjerovao da sam izbjegao provincijskim porivima. Inicijacije. Sve do 
jednog snažnog iskustva, sve su to različite inicijacije. I onda, pred 
odlazak, počinjem mu dosađivati sa sufijskim redovima, Indijom i 
budistima. Što hoću? Jednoznačan odgovor. Ponašam se priglupo, 
ljutim se na sve, počevši od religije do avijacije. Da, stvarno, kako mi 
samo uspijeva pronalaziti krivce bez imena! Katoličanstvo je počelo 
odumirati s renesansom, a uništila ga je avijacija. Zrakoplovi su 
mi izravno iz oka odstranili vizije vjerskih iluminacija. Izbjegavam 
pozerstvo i time potvrđujem kako sve shvaćam preozbiljno. 

Dobro me Luka uopće trpi. Ja bih sebe otjerao. Rekao bih si: 
“Marš iz moga dvorišta!? 

A možda i ne bih. Ipak, on me očekuje. Kao pauk muhu. Pušta me 
lupetati, a onda, kad izvalim dovoljno toga, počinje s razmetanjem. 'Te 

ovo nije ovako, te ono nije onako. Svjestan da smo obojica na njegovu 
terenu. Sve su to pravila. Tradicija je jača od pojedinaca. 

A nije ravnodušan. Dobiva me u šahu jer cijeli tjedan smišlja 
poteze. Želi me pobijediti. Pokazati mi da može. Šuti i udara. A ne 
kao ja. Zaista, ponašam se kao neka babetina. Sve izlaprdam. I ono 
što mislim, i ono što ne mislim. 

Ružica bi rekla da sam infantilan. A ja samo bolje mislim kada 
nisam sam. Ljudi me motiviraju na mišljenje. Gledajući ih u oči lakše 
izgovaram i sumnje i dvojbe. Možda me inspiriraju? Ne, Ružica bi rekla 
da sam infantilan. Još bi mi se i nasmijala u lice, a ja bih se raznježio. 
Raznježio bih se nad onim zbog čega bih bio u stanju ubiti. Zašto joj 
tako slijepo vjerujem? Njezine su mi uvrede balzami za dušu... Glupo 
bi bilo pomisliti da sam se zaljubio. Srećom, u dvadeset i prvom stoljeću 
više ne postoji čežnja. Za čežnju nije ostavljeno dovoljno slobodnog 
vremena. I bolje. Zbog čežnje još nitko nije učinio nešto zbog čega ne 
bi zažalio. Ipak, za Ružicom čeznem. Čekam je pod prozorima kao 
tinejdžer. Dežurstvo joj je završilo prije dva sata. Možda se odvezla 
do Ipercoopa. Da, vjerojatno kupuje. Vrijeme joj neprimjetno teče, a 
ona čita deklaracije na sirevima, namazima. Je li češnjak domaći ili 
je iz Kine... Čudno. Cijeli je život proživjela bez selidbe, u desetero- 
katnici uz prugu. Hm, da. Tvrdi da smo se poznavali i prije. Nisam 
je primjećivao. Djevojčicu kojoj je mama umrla u sedmom razredu. 
Niti nju, niti druge. Zapravo, nikoga nisam primjećivao. Egoistično 
ili ne, ali oduvijek sam bio zaokupljen sobom. 

Izmaknut ću se sa svjetla. Mogla bi me uočiti i optužiti me da je 
uhodim. Kako žive svi ti ljudi, u toj deseterokatnici? Slušaju vijesti i 
kuhaju ručkove za sutra. Ponedjeljak je postao simbolom kolektivne 
neuroze. 


Evo, čuje se i najava sportskih večernjih vijesti, a nje još nema. Što 
to govori komentator? 

“U Senju, pod ugodnom sjenom utvrde Nehaj, danas je poražen 
hrvatski prvoligaš...? 


Nehaj! To bi bilo dobro rješenje. Valjalo bi postići upravo takvo, 
nehajno stanje duha i tijela. Ali, nemoguće je, sve dok me dodiruju. 

Dodirujem te, dodiruješ me, dodiruju ih... Nekada sam znao sklanjati 
i sprezati i na latinskom. Čak i fraze... Noli me tangere. 

Nije li se 1 Isus tako obratio Mariji Magdaleni? Jest, Isus je 
zamolio Magdalenu neka ga ne dodiruje, a ona je čeznula. Čežnja. 
Za nekim tko je jak, jači od naših slabosti. 

Što radim ovdje, pod tuđim prozorima? Uhodim? Skrivam se? 
Privlačim njezino sažaljenje? Odbijam prihvatiti da je ravnodušna. 
Ne pristajem na pogled kojim mi kaže: “Ti me ne tangiraš, Dane. 
Noli me tangere.? 

Stvarno, glupo je ovako stajati pod balkonima. Sjest ću u auto. 
Slušat ću radio. Zapalit ću cigaretu. 

Kakvim me pamti? Kada je pitam kakvim me pamti, samo se 
osmjehuje. Jednom je nešto natuknula. Počela je s pričom o sebi i 
ekscentričnosti koja joj nije bila dopuštena. Dovoljno je bila izdvojena 
odrastanjem bez mame i ranom prepuštenosti samoj sebi. Bilo kakav 
eksces samo bi pojačao sumnju da s njom nešto nije u redu. 

Što to znači? Je li mislila da sam ekscentričan? Pomaknut? Ne- 
moguće. Ta ja se samoga sebe ni ne sjećam. Posebno ne u toj dobi. 
Početak adolescencije. Prve inicijacije. Vjerojatno sam bio kao i svi 
ostali. Ipak, čudno se smješka kad me promatra. Odmjerena je. To mi 
se sviđa. Sviđa mi se i taj njezin doktorski miris. Poznavanje medicine 
joj daje vrijednost neprikosnovene sveznalice. Ovo nije dobro, ovo 
je dobro, zdravo, nezdravo, potrebno, nepotrebno. Odmara me kad 
misli umjesto mene. 

Evo je. Parkirala je auto. Telefonira. Smije se. Razgovor joj je 
ugodan. Nije bila u kupnji? A, ne. Varam se. Otvara prtljažnik i vadi 
vrećice. Možda bih joj trebao pomoći. Ne, to nikako, doznala bi da 
je uhodim. Još uvijek telefonira. Mobitel je prislonila između brade i 
ramena, nogom zatvara vrata samohoda, okreće se, pritišće dugme i 
samohod se zaključava. Pričekat ću još neko vrijeme. Sada je u liftu. 
Do desetog joj je kata potrebno manje od minute, naravno, ako se 
lift ne zaustavi na nekom od međukatova. Stigla je. Otključala je 
vrata stana i upalila svjetlo. Pričekat ću. Znam da je smeta kada je 
promatram za raspremanja vrećica. 

Zapalit ću cigaretu. Tako ću potrošiti još sedam, možda i osam 
minuta. 

Tko bi pomislio da ću tada, po povratku iz Pakistana, naletjeti na 
Ružicu. Stvarno sam idiot, prikazao sam joj se u najgorem mogućem 
svjetlu. Pa, kako i ne bih. Tada nisam ništa očekivao. Osim toga, 
nisam je se ni sjećao. Uopće je nisam uspijevao nekamo svrstati, a 
ona je bila susretljiva i ljubazna. Ipak, pričati joj o Melek Jaši dok mi 
je spašavala ligamente desnog koljena i petu na lijevoj nozi! Ahilova 
peta. Ružica je upravo to postala, moja Ahilova peta. Osjeća da sam 
slab i da sam se vezao uz nju. Kada sam je počeo tražiti u svemu? 
Nemam pojma. Jednog dana sam shvatio da je vidim posvuda. Uz 
nju sam uspijevao fantazirati o onome što želim i tako postajati više 
nalik onomu što jesam. Upravo tako, bivao sam ono što jesam tek 
ako me gledala. Ne govori puno. Zato me i tjera na pokret. S njom 
se osjećam kao na putovanju. Želje mi postaju stvarnost. Stvarnost 
se pretvara u igru. Baš sam patetičan. Pa što? I patetika je, kao i 
šund, legitimna forma. Kičast sam i to mi prija. 

Ugasila je svjetlo u predsoblju. Mogao bih krenuti. Ali ne liftom. 
Liftovi. Nikada im nisam vjerovao. Ubrzano katapultiranje prema 
gore. Kao pijanstvo. Ne volim ostajati bez svijesti. Kontrol-frik. 
Isprepadani kontrol-frik, to sam ja. Je li mi pametnije krenuti pješice? 
Ali... Deset katova... Što je puno, puno je. Nema veze. Poslat ću 
joj SMS i najaviti svoj dolazak. Dok se uspnem, imat će dojam da 
se nisam Žurio. 

Tek sam na trećem? Nevjerojatno. Srce mi panično udara. Ciga- 
rete. Morat ću ih ostaviti. Bit ću u trendu generalne hajke na pušače. 
Pušenje ubija! Možeš misliti. A život ne ubija? Njegujemo se kako 
bismo što elegantnije venuli. Kažu, pogubni su pušenje, debljina 1 
stres... Ma, jok. Ovo penjanje, to je ono što ubija. Na kojem sam 
katu? Tek petom... Uh. Otpuhat ću. Predahnuti. Što je ovo? Ružičin 
SMS. Pita gdje sam. Što ću joj odgovoriti? “Vozim. Stigao sam do 
podvožnjaka.? 

Volim je i lažem. Lažem i bjesnim. Zar ništa ne mogu raditi kako 
treba? Zašto joj jednostavno ne priznam: draga, penjem se i izdišem, 
stigao sam do šestog kata, ne usudim se ući u lift, klaustrofobičan sam, 
trese me paranoja i razmišljam o suicidalnom pokušaju ostavljanja 
cigareta... Zašto joj to ne kažem? Zato što bi se prestala pitati ima 
li posla s budalom. Sve bi joj postalo jasno. 

Osmi. Još samo dva kata. Nevjerojatno, već osjećam miris nje- 
zinog stana. Haluciniram. Vidim je u svemu, a ne bih je mogao 
opisati. Zašto bih je opisivao? Ionako je svatko od nas odraz u očima 
drugih, odraz koji se mijenja ovisno o zrcalu u kojemu se ogleda. 
Vjerojatno je drugi ne vide mojim očima. Kao što sam i ja drugačiji 
pod njezinim pogledom. Stvarno, kakvim me vidi? Ponekad mi se 
čini da je privlači najgori dio mene. Onaj o kojemu je maštala, a 
nije ga se usudila živjeti. Ona je ipak cijeli život provela na jednom 
mjestu. Nevjerojatno! Nikada se nije pakirala onako kako se pakira 
pred selidbu. Stotinu puta me ispitivala o trenutku odlaska u Indiju. 
Kako si se odlučio? Što si ponio? Jesi li se planirao vratiti? Jesi li bio 
nesretan što nisi dospio dalje od Pakistana? Ondje su česti potresi? 
Zbog linije rasjeda posred Pakistana? Jesi li se bojao potresa? 

Čudi je, to sam siguran, kako sam uspio opstati. Pokušavam joj 
odgovoriti, a ona ima dojam da nešto prešućujem. Što bih joj trebao 
reći? Uspio sam jer sam se potpuno otkačio? Čak sam i zaradio, 
poprilično. Malo sam investirao, ulagao, ponešto sam izgubio, bilo 
je i sreće, izgubljeno sam vratio, uloženo se umnožilo. Ne razumije. 
Naravno. Kada bi razumjela, ne bi robovala bolnici, radnom vremenu 
i kadrovskoj hijerarhiji. Niti bi se ljutila što se smijem uvijek kada 
spomene ravnatelja. A opet, zavidim joj na disciplini i samokontroli. 
Ja bih na njezinom mjestu prije ili kasnije nekoga ubio, ili pacijenta 
ili ravnatelja. 

Uh. Evo, gotovo sam stigao. Još nekoliko koraka. Daj, priberi 
se, Dane. Ako me vidi ovako uspuhanog, posumnjat će. Ma, što 
posumnjati, vještica je ona, znat će, odmah će me pitati: “Zar nešto 
nije u redu?" 

Što se događa sa stubištem? Pred njezinim se vratima pali svjetlo? 
Ona izlazi?" 

“Dane? Ti si?? 

“Da. Nekamo si krenula?" 

“Baciti smeće. Što radiš pored smećarnika, u mraku? Nije ti 
dobro?" 

“Ma, ne. Upravo sam... 

“Hajde, uđi. Dolazim za čas, samo da se riješim ove vrećice.? 

Vještica. Prava, originalna, autohtona vještica. Namirisala me još 
u prizemlju. Što ću joj reći? Novu laž, eto što ću joj reći. Na primjer, 
odgovarao sam na SMS koji sam primio po izlasku iz lifta. Ali, zašto 
bih pisao u potpunom mraku? Zato da bolje vidim zaslon mobitela. 
Muka mi je od laganja, pretvaranja i izmišljanja. Sjest ću u kuhinju. 
Gledat ću ravno pred sebe pa neka bude što mora biti. 

Ulazi. Pere ruke. Vedra je. Ne ispituje me. Čini se radosnom što 
me vidi. Govori, imali su čudan slučaj poremećene bakice. Prema 
rekonstruiranoj priči, pospremajući unukovu sobu, pronašla je tri 
dotrajala kolačića. Progutala ih je iz čisto praktičnih razloga, ali prije 
svega zbog štedljivosti. Naučila je poštivati parolu nek-se-ne-baci. 
Kolačiće nije bacila, ali je ubrzo zahalucinirala i zatekla se okružena 
vojskama demona predvođenih Sotonom osobno. Pokušavala se boriti, 
a kada je porazbijala pokućstvo, dokopala se telefona i alarmirala 
sve javne službe, od vatrogasaca do pogrebne pomoći. 

“Ne razumijem. Bakicu je nešto spopalo?? 

“Spopali su je kolačići. Unuk ih je premazao visoko koncentriranim 
uljem marihaune.? 

“Ajoj. A ona ih je smazala, pretpostavljam... Koliko?" 

“Tri, odjednom. To bi i medvjeda bacilo u paranoju." 

“I? Kako je priča s bakicom završila?" 

“Nije završila. Još traje. Kada sam se vraćala kući, nazvali su me 
s odjela. Kažu, luduje i nadalje. Skrivajući se i divljajući po odjelima, 
naletjela je na ravnatelja i pomislila da je sam nečastivi stigao po nju. 
Prekrižila je ruke i urlala: Odstupi đavle od crkvenih vrata! Odstupi 
od mene i svakoga moga!" 

“Mudra neka bakica.? 

“Sjedni. Večerat ćemo. Jesi li gladan?" 

“Ne znam, izgleda da sam danas zaboravio na jelo. Ti si bila u 
trgovini?" 

“Ne, nisam stigla. Dulje sam se zadržala u bolnici." 

Nevjerojatno, Ružica laže. Laže, a ja je ne smijem pitati zašto. 
Nešto mi ne želi priznati. Čak je bacila i smeće, dokazni materijal. 
Jasno sam vidio, nosila je vrećice Ipercoopove samoposluge. Možda 
mi ne želi priznati da me očekivala? Kupovanje namirnica za ovu 
večeru moglo bi se činiti kao njezin predumišljaj. Svjesno kapituliranje? 

Želja za razvijanjem dubljih odnosa? Odstupanje od principa eman- 
cipiranosti? Tko će razumjeti te žene? Pustit ću je. Toliko živaca još 
uvijek imam. Baš me zanima gdje će nas njezina laž odvesti. 

“Zapravo, osjećam glad.? 

“Divno, imamo sve same finoće: paški sir, masline, pršut i dobro 
vino, plavac mali, to voliš.. .? 

“Ništa od zdrave prehrane?" 

“Nakon bljutavog dana svatko normalan sanja o masnoći, soli i 
začinima.? 

“Hm, masline s bademima... 

“Fino?" 

“Fino, fino. Nego, vidim, otvaraš nove konzerve? Nisi bila u 
trgovini?" 

“Ne, rekla sam ti, zadržala sam se u bolnici. Što se tiče konzer- 
vansa, prestala sam ih izbjegavati." 

“Kako to? Zar nisi ti glasnogovornica zdravog života?" 

“Mhm... ali više nikome ne vjerujem. Prestala sam koristiti sve 
što preporučuju — kreme za sunčanje, sokove bez šećera, hranu bez 
konzervansa...? 

“Zašto?? 

“Lažu. Svi do jednoga. Poznate konzervanse zamijenili su teškim 
metalima, titanom i drugim novotarijama.? 

“Da, 1? U čemu je fora?" 

“Fora je u tome što ne znamo kako će ove novotarije reagirati, 
kakve će nove kemizme proizvesti u ljudskom tijelu. 

“Očekuješ loše posljedice?" 

“Nove, Dane. Ma kakve bile, tijelu će biti nove, a našem genetskom 
kodu treba dugo vremena za prilagođavanje. Posljedice uglavnom 
vide oni koji dolaze, generacijama poslije.? 

“Misliš, vidjet će ih oni koji se u evoluciji pokažu jačima?? 

“Sretnijima! Slavni je genetičar Mitoo Kimura rekao da je evolucija 
preživljavanje najsretnijeg, a ne najjačeg.? 

“Aha. Kao u laboratoriju s kontroliranim uvjetima.? 

“Tako nekako. Živimo pod više-manje jednakim uvjetima, a 
efekti reakcija ovise o tome koliko smo sretni.? 

Efekti reakcija ovise o tome koliko smo sretni. Je li svjesna da 
moja sreća ovisi o njoj? Hrani me, gleda me u oči i laže. Stavila je 
kosu iza uha. Uho. Gledam u njezino uho. Na što li me podsjeća? 

“Hm, da. Zaboravila sam ti reći.? 

Dobro je. Ipak ima savjesti. Sada će mi priznati da je bila u 
trgovini. Ispovjedit će mi se, razotkrit će sve, zašto je lagala, što je 
bilo u vrećici koju je bacala, sve ću doznati. Ipak je ona Hipatija, 
čistunica, znanstvenica. 

“Da? 

“Pitao si me o kavi?" 

“Molim?" 

“Prošli put, zar se ne sjećaš? Obećala sam pronaći ti što je 
medicina mislila o kavi.? 

“Da? 

“Da. Dala sam si malo truda i na simpoziju u Rijeci sam doznala. 
Pogledaj, molim te, pribavila sam kopiju Rasprave o uporabi kave, 
čaja i čokolade napisanu u Lyonu 1671. godine.? 

“Mhm. 

“Pročitaj. Zvuči zgodno. Kava jača jetru, olakšava tegobe oboljelih 
od vodene bolesti, posjeduje snažnu sposobnost pročišćavanja, pouzdana 
je protiv izraslina, poremećenja krvi, protiv glista i kao čudesno olakšanje 
poslije preobilnog jela i pića. Većina liječnika je drži anafrodizijakom, 
napitkom uškopljenika .? 

“Uškopljenika?" 

“Ne budi tašt. Ha-ha-ha... To što si kavopija, ne znači da si 
uškopljenik. Ne brini, ako bude nužno, spremna sam posvjedočiti 
pred javnošću.? 


Jednom me rukom hrani i umiruje, drugom me udara. Gdje je ono 
doba kada mi se povjeravala? Jesu li nestale bliskosti kad bi mi glavu 
polagala na rame i priznavala razloge zbog kojih se osjeća udaljenom? 
Ja sam je razumijevao. Upijao sam svako njezino slovo i svega mi, 
baš sam je razumijevao. Njezine sam udaljenosti doživljavao svojima. 
Sve do posljednje, sve su bile i moje, čak i one u kojima je priznavala 
da se osjeća udaljena i od mene. Vjerovao sam joj i kada je tvrdila 
da razloge pojavljivanja osjećaja udaljenosti primjećuje u pojačanoj 

čežnji za mirisima Hercegovine, snažnim suncem i redovima nani- 
zanoga duhana. Pratio sam je u takvim raspoloženjima koja su znala 
potrajati i mjesecima. Pratio sam je i slijedio. Potpuno, bezrezervno. 
Ropski predano. Vozio sam je u tu njezinu Hercegovinu u kojoj 
kamen pršti pod nogama i trava cvrči od pregrijanosti. Vozio sam je 
tamo i natrag, puštao je njezinoj zatvorenosti, šutnji i razgovorima 
bez prave poruke. Meni nije morala reći ono što je bilo jasno. Ja 
sam znao prepoznati njezin strah od sreće, taj antihedonizam koji 
je opsjedao, uznemirivao i progonio. Oprez. Životom se izvještila 
na oprez. Nikome vjerovati, nikome se predavati. Literatura bi je 
svrstala u emancipiranu i osviještenu liječnicu, a ja sam u njoj pre- 
poznao izvještenost u porazima. Raskomadanu Hipatiju. Hipatiju 
u reinkarniranom gardu. Hipatiju s rukama ispruženim na obranu. 
Opreznu. Noli me tangere. 

Što bih joj trebao reći? Ne dotičem te, Ružice. Gledam u tvoje 
uho. Ne uspijevam se prisjetiti na što me podsjeća. Šutim o tome. 
Šutim o svemu. Evo, puštam te. Laži mi kao što i ja lažem tebi. Ni ti 
ni ja ne činimo ništa novo. Uloge su nam ponešto prilagođene ovom 
vremenu, ali bit priče onakva je kakva je bila oduvijek. Misliš li da 
je Melek Jaši bilo jednostavnije negoli meni danas? Jest, ja sam se 
jedva uspeo na tvoj deseti kat, to je sigurno drukčije, ali sam te ipak 
prepoznao. Prepoznao sam te i označio svojom onako kako se to 
oduvijek činilo. Medicinu poznaješ, ali si sebi ipak ostala nejasnom. 
Potreban sam ti da bih te dekodirao. Neka. Pristajem. Prepustit ću 
ti dominaciju. Ali tek u ovoj bitci. Priroda ne poznaje jednake. Ti 


Kao što ni noć nije vječna, tako ni ovo moje bdijenje neće dovijeka. 
Budna sam, a opet me je prevarilo jutro. Prevarilo me je. Živa sam, 
prisutna sam, a željela bih da me nema. Noć me nije odnijela. 
Ostavila me kao što me ostavio i život. Malo po malo, ostajala 
sam bez svega, bez snage, bez mladosti, bez želja, bez snova i bez 
sna. Dugo sam vjerovala da ću se ugasiti odjednom, da ću otići 
onakva kakva sam bila. Krivo. Sve sam krivo mislila, ali sam 
ispravno živjela, ne štedeći ni sebe, ni godine. Kraj nam je oboma, 
Jašo, pred vratima. Ne zna se tko će prije, ali ja bdijem i čuvam te 
od odlaska. Ne bi bio red, priznaj, da me ponovno ostaviš i odeš. 

Eh, kada bi se odlazilo kada tko poželi, moja bi duša, Jašo, tvoju 
dočekala u dženetu, u društvu s melekima. Priredila bih ti postelju, 
kao što sam ti je priređivala i ovdje, u ovoj našoj sobi. 

Svjetlosti je sve više i kao da sve postaje lakše. Ja sam posve mirna, 
sklopila sam ruke, utanjila sam disanje, nešuškam ni haljinama. 
Svjetlost prodire, dotiče moga Jašu i stvari koje je stvorio. Dotiče 
ih i uživa u njima. Ljeska se po škrinjama optočenim rubinima, 
smaragdima i tirkizima, prevrće se po kovčezima od bjelokosti, 
prolazi kroz boce s ružinom vodom i posude za izgaranje mirisa. 
Svjetlost. Bez nje stvari nemaju vrijednosti. Bez svjetlosti ničemu ne 
vrijede ni sve Jašine knjige tiskane na Zapadu, bez nje su nevrijedni 
njihovi kaligrafski hrbati, ali i srebrni svijećnjaci, kineski porculan, 
vrčevi od ahata, sablje s britkim oštricama, tigrove kože, raznobojni 
sagovi i konjsko sedlo ukrašeno rezbarijama. 

Ti spavaš, Jašo, kao što spavaju svi umorni i izrađeni. Naletio 
si se... Naletio si se više i od sokola. Znala sam da si takav već 
od našeg prvog susreta. Govorio si mi da utvaram, preuveličavam 
i izmišljam. Ali ne. Ja sam samo dobro vidjela. Znala sam te 
prepoznati. I u tami i na svjetlu. Prepoznala sam te u sjeni vrata 
Lahora. Zbog tebe sam ponavljala i onu pjesmu. Pjesmu koja mi 
se javila sama, jednako kao što si mi se i ti obznanio. Ušetala mi 
jeu misli, u njima se nastanila i evo je netaknute u meni sve do 
današnjih dana. Volio si se buditi uz nju. I sada ću ti je izgovoriti, 
u mislima i tiho, da te ne probudi. 

Jedna je ptica kružila nad svijetom leteći i k istoku i k zapadu. 
Drugoj se letjeti nije dalo. Život je proćulila u gnijezdu provodeći 
ga u izobilju..." 


Okrećeš se, Jašo. Mrštiš se i vrpoljiš, ali oči ne otvaraš. Sjest ću 
bliže tebi, uz uzglavlja. Naučila sam čekati. Gledat ću u ruke i u 
sebi ću pjevati pjesmu o dvije ptice. Pazit ću da te ništa ne uznemiri. 
A kada se probudiš, bit ću uz tebe, onakva kakvom si me volio. 
Znam, ukrašavanje kanom nije za moje godine. Ipak, sinoć sam 
u crveno obojala kosu, stopala i ruke. Žene su takve, vuku i tegle, 
svoje tijelo daju i muževima i potomcima, a nakon svih napora, u 
njima još uvijek gori potreba za ljepotom. Takva sam ti i ja, Jašo. 
Čekala sam te i čekajući te, brinulo me samo jedno, jesam li ti 
okopnjela. Govorio si mi da sam lijepa. Govorio si mi da sam 
tvoja. Govorio si mi da sam pjesma. 

Govorio si mi, a ja sam živjela za noć u kojoj žene znaju ono 
što se govori bez jezika. Jest, gladovao si za mnom cijeloga života. 
Na tvoju sam lakomost odgovarala svojom krotkošću. Željela 

sam ti biti meka i podatna, glađa od svile i nježnija od lahora. A 
sada smo stari. Gladni smo još samo smiraja. Naš je svijet nestao, 
umanjio se i presahnuo. Smiješna sam pod ovom kanom. Smiješna 
i tužna. Ali ti me nećeš vidjeti takvu, tužnu i rastrganu. Ustat ću i 
udahnuti srk jutarnjega zraka. 

Jutro je. S tvoje se luke cijede tragovi noći. Začuo se ćuk. Čuo se 
i noćas dok smo razgovarali o zvijezdama. Kako si mi ono rekao? 

“Zvijezde ne donose Božju objavu, niti su istinita božanstva. 
Njihova se tijela gase i umiru, a Bog nikada ne umire. Kažeš, ženo, 
lijepe su. Ama, što je ljepota prema savršenosti, koja je drugo ime 
Boga?* 

Kao i uvijek, i noćas si me poučio. Ljepota nije ništa prema 
savršenosti Boga. Ipak, vidiš li ih? Vidiš li koliko je zvijezda razastrto 
nebom, Jašo? Možeš li prebrojati koliko ih je? Znam što bi rekao. 
Kada bi me čuo, rekao bi mi, ne traži u zvijezdama svojstva koja 
nemaju. Zvijezde nisu božanstva, one se ne nadmeću, ne ratuju, 
među njima nema ni poraženih ni pobjednika. U pravu si, Jašo. 
Zvijezde nisu božanstva. Zvijezde ništa ne stvaraju, nego su i same 
stvorene od Allaha, Boga jedinoga. 

Eto, već sam posve mirna, kako i priliči svakom onom koji 
klanja i Božje ime veliča. 

Slušao si me dok sam ti o zvijezdama mudrovala, Jašo. Nisi 
me u potpunosti razumio, ali si me slušao. Rekla sam ti, Allah ih 
je stvorio ponajprije da bi bile ukras prvog neba, potom i zato da 
bi uništavale šejtane koji se na nebo penju, i naposljetku, po nebu 
ih je razasuo i zato da bi musafiri lakše odredili put do odredišta. 
Zvijezde su ukrasile nebo da bi nama bilo ljepše pogledati ga i da 
bismo tamu podnosili jednako lako kao i danju svjetlost. Tako sam 
ti govorila, a ipak se nisam umirila. Kako bih i mogla biti mirna 
kada mi je k6b udijelila sposobnost čitanja poruka iz rasporeda 
zvjezdanih tijela, a u njima, jadna ne bila, danas vidim same 
prijetnje i nevolje. 


Gledam te nepomičnog i grozim se najgoreg. Što ako odeš prije 
mene i ostaviš me samu na ovome dunjaluku. Kada bi me čuo, 
pokušao bi me utješiti. Tješio bi me onako kao što tješe kršćani 
i od tvoje utjehe nikome od nas ne bi bilo bolje, ni meni koja 
strahujem, ni tebi koji se zbog svega, čak i zbog onoga što se ne 
može izbjeći, osjećaš krivim. Ali ja ne želim utjehu, Jašo. Predat 
ću se Allahovoj volji onako kako sam se predavala tebi. Ti kako 
bih bila tužna? Iza nas je ostao cijeli jedan život u kojemu nas je 
Allah nagradio dobrim prilikama. 

Pitaš se, možda, dok me gledaš ovakvu izbojanu, volim li te 
još uvijek onako kako sam te voljela u gradu Lahoru? Eh, Jašo, 
svaka ljubav je lijepa. Ali sada znam da je mijenjaju razlozi. Jest, 
mijenjaju je razlozi zbog kojih volimo. U mladosti sam te voljela 
drukčije. U tvojoj sam snazi nalazila svoju vodenicu. Mljeo si me 
kao što žrvanj upokoruje žito, a ja sam pod tvojim rukama postajala 
brašno. Svileno, meko, podatno i hranjivo. Da, od svoje sam volje 
bila tvoje žito. Orosio si me dobrom i osvježio milošću, kao što 
kišni oblak osvježava sparušenu zemlju. Upoznala sam miris svakog 
tvog znoja, i onog od rada i onog od straha. Upoznala sam te i 
počela te voljeti drukčije. Povjerovala sam da osim brašnom, mogu 
postati i tvojim melemom. Željela sam zacjeljivati tvoje pukotine i 
biti jača od tvoga straha. A ti si se bojao jedino Boga. Znam i još 
nešto. Jesi me volio, jesi mi i djecu podario, jesi ih odgojio onako 
kako su običaji Gudžerata nalagali, ali nikada se nisi od svoga 
Boga odvojio. Ponekad si me uspijevao prevariti. Gledala bih te 
kako klanjaš i mislila, vidi moga muslimana. Ali krivo. Ti nikada 
nisi ostavio svog razapetog Boga. Stišćeš i sada pod miškom križ 
što su ti ga ubockali. Je li te on, ubockani križ, začarao uz Krista? 

Krista, Isusa, Mesiju, Poslanika... Kako li Ga nazivate? Jednom 
si mi pričao o Njegovim brojnim imenima, sažecima Njegova 
poslanja. Rekao si, Isus je bio navješten konjunkcijom zvijezda, a 
jedno od Njegovih imena navijestio je anđeo Gabrijel. Božji je sin bio 
predodređen, predodređeno mu je bilo značenje imena — Isus — “Jahve 
spašava“ i nije mu ga birala majka, kao što si ti, Nihado, birala 
imena našim sinovima. Shvatila sam, Jašo. Tvoj se Bog utjelovio 
da bi ljude približio Istini. Snažan u Duhu, pobijedio je samoga 
sebe. Odolio je zemaljskim iskušenjima, tijelu, bolima i ugodama. 
Slušala sam te dok si govorio o Njegovim djelima, čudotvornim 
izlječenjima, pretvaranju vode u vino i drugim čudesima. Dobro sam 
te čula i kada si mi ponovio Isusove riječi u kojima si vidio i sebe: 
“Nema proroka koji bi bio dobro primljen u vlastitoj domovini." 

Jesi li se zato uplašio svoga Dubrovnika? Nosio si ga u srcu, ali 
mu se nikada nisi vratio. Misliš, Jašo, da nisam čula tvoju čežnju? 
Vjerovao si da ne znam za bočicu koju držiš uz uzglavlje. U njoj 
si čuvao ulje ljubavi, smirnu, ulja od mirte kojom su premazali 
zemaljsko tijelo tvojega Boga. Smirna ti je bila više od običnog ulja. 
U njoj si pronalazio miris vjere. Smirna ti je bila mirisni podsjetnik 
na vrijeme u kojem ćeš krenuti s dunjaluka i uputiti se prema gore 
ili prema dolje. Živio si, a mislio si na smrt. Sćm si vagao svoja 
djela i grizao se zbog drugih i zbog sebe. Da, uvijek si se osjećao 

krivim. Je li i to bilo zbog križa pod miškom? Čula sam te kada si 
potajice ponavljao: “Moj grijeh, moj grijeh, moj preveliki grijeh..." 

Ne razumijem te i nikada te nisam razumjela. Nije li tvoj Bog 
razapet da bi spasio i tebe i mene? Ne živi li on još uvijek u nama 
svima? 


Budiš se, Jašo. Lice ti se mršti kao da mi nešto želiš reći. Dočekat 
ću te s osmijehom i blistavih očiju. Obrisat ću obraze, zagladit ću 
obrve i kosu, a kapke ću premazati surmom. Bit ću smiješna, ovako 
uređena, pitat ćeš se jesam li štogod naumila, a oboje ćemo znati 
što nam se sprema i o tome ćemo šutjeti kao što smo uvijek šutjeli o 
rastancima. Rastat ćemo se od svega, od budućnosti, sadašnjosti i 
prošlosti. Evo, odložit ću sumerdan i provjerit ću nabore na odjeći. 
Sjest ću ti bliže, skroz pod noge, na ovaj jastuk od perzijske svile s 
ukrasima od ahata. Bit ću uz tebe dok se budeš budio i pripremao 
za još jedan dan koji ćeš darovati Gudžeratu. 

Sjedit ću uz tebe i čitat ću ti. Čitat ću ti o noćnom putovanju 
Poslanika Muhameda na nebo, Kitab al-mi'radž. Izabrat ću ti nešto 
lijepo, nešto o mjestu na kojem ćemo se ponovno sresti. Čitat ću ti 
poglavlje trideseti i četvrto. U njemu se kazuje o svim dženetima, 
njihovim imenima i o mnogim drugim stvarima. 

“Vidjevši sve ovo o čemu sam dosad kazivao, ja, Muhamed, 
podoh u sve dženete. I dok njima, gledajući sad tamo, sad ovamo, 
prohodih, najednom vidjeh da su dženeti načinjeni na načine 
različite i da je svaki bolji od ostalih." 

Jesi li čuo, Jašo? Više ih je i svi su dobri. 

“Tako ih je Allah načinio da bi udijelio više milosti i počasti 
onima koji su mu više mili. Pa sam naučio i imena dženeta, te ću 
vam kazati kako se koji zove." 

Čuješ li me, Jašo? Čuješ li me, mili? Pamti imena, slušaj me 
što ti govorim, a ja ću gledati na mig tvoga lica. Čitat ću ti i gledati 
znak kojim ćeš me uputiti u dženet u kojem ćemo se opet susresti. 

“Znajte da se prvi dženet, onaj u kojemu je stvoren Adem, 
zove Aden, drugi je Dar al-dželal, treći je Dar as salam, četvrti je 
dženet Mahva, peti je dženet Huld, šesti je dženet Firdaus, a sedmi 
je dženet Na'im. Ovaj posljednji je kao utvrda dženeta, a zaista je i 
viši od ostalih. I s njega bi čovjek mogao vidjeti sve druge dženete. 
I Allah dođe u njega kad poželi vidjeti sve dženete. On je, kad u 
njega Allah dođe, zapravo kuća njegova." 

Ne mičeš se, Jašo, i ne odaješ mi znakove. Spavaš još uvijek ili 
se nisi odlučio, mili? Neka, samo spavaj, tebi će ih tvoja Nihada još 
jednom predstaviti. Sve ću ti ponoviti, a ti ćeš prema svojoj robinji 

biti milostiv. Migom ćeš joj odati u kojem ćemo se dženetu, kao 
nekad u Lahoru, sastajati. 


g 


Jesi li se naspavao?" 

“Kosti su se odmorile, ali mi um ni trena nije mirovao." 

Nije se odmorio. Eto, došlo je na isto, njegov san bez mira i moje 
bdijenje bez snova. Jučerašnji mu je dan donio veliku pomutnju. 
Nikada prije Jaša nije gubio mir u rasuđivanju, niti je pred svijetom 
pokazivao zdvojnost. No, posljednjih je mjeseci samomu sebi govorio 
u bradu: Gdje ti je, Jašo, misao, gdje ti nestadoše volja i raspored? 

Svi smo mu se sklanjali s puta, a njega su salijetale sve čudnije 
umotvorine, jedna s drugom nevezane i za dnevni život posve 
beskorisne. Ogrnuo se sumnjom kao oklopom. Da, mijenja se 
moj Jaša, ovakvog ga nisam poznavala. Čak je i na Seid Aliju 
posumnjao. Zbog čega? Zbog gaza Alijine fušte. Stajao je na doku i 
gledao kako se u luku vraća fušta dubokoga gaza, teška i nakrcana 
teretom. Gaz mu je jasno rekao da se fušta vraća s neisporučenim 
darovima Vascu da Gami. 

Darivao si, Jašo, i kupovao mir. Naučio si na ljudsku lakomost. 
Računao si, nećeš žaliti na dragocjenostima, Vasco će primiti darove 
iu svojim osvajanjima ponovno zaobići naš dom, tvoju luku Diu. 

Tvoj plan je narušen i obuzima te bijes. Ruke ti se tresu. Razum 
te napušta. Dobro, nisi li mogao pomisliti, ako Seid Alija i nije 
ostavio darove da Gami, valjda je za to imao neki razlog. Ali ne. Ti 
si, mili, prionuo sumnji kao dijete majčinom naručju. Ne opraštaš 
pogreške. Ti, koji si cijeli život trčao za srcem, ti si zaboravio da je 
i greška Allahova pouka. Mrštiš se i otpuhuješ. Mrštiš se, a osjećaš 
da te promatram. 

“Reci, ženo, kako mi se dogodio Seid Alija? 

“Dogodio? Nije ti se dogodio, ti si ga od svoje volje imenovao 
prvim pomoćnikom.? 

“Da, ali kako? Što više napinjem sjećanje, to su mi slike bljeđe 
i nestalnije." 

“Prije se to ne bi pitao." 

“Prije... Prije ništa nisam znao. Nisam znao da su brige kao i 
tuđe žene, nevolje prekrivene velom koji skriva." 

“Kakve brige imaš zbog Seid Alije? U svemu te slijedi, odan ti 
je i gleda te s razumijevanjem." 

“Ali, ja se ne mogu sjetiti ničega što bih morao znati o njemu. 
Ne znam čak ni tko je koga izabrao." 

“Tko je koga izabrao? Što to govoriš, Jašo? Jesi li ti njega ili je 
on tebe imenovao? 

“Imenovanje je posljedica želje, njegove ili moje." 

“Govoriš kao da želje čuče uz dvorište i zalijeću se po nama." 

“Zalijeću se, zalijeću. Jača se ostvaruje. Uspijeva ona koja 
sruši suparnika. Ako je Seid Alija dovoljno jako zaželio postati 
mojim suradnikom, ja sam njegovu želju poslušao, a da se razumu 
nisam obratio." 

“Što je u svemu tome loše?" 

“Loše je što ne znam čiji je razum čiju želju nadjačao. Ako je 
Alija izabrao mene, dobro je birao. Visoko se uspeo, dokazao se, 
ime je stvorio. No, ako sam ja izabrao Aliju, a ne znam zašto sam 
to učinio, valjalo bi me izbatinati.? 

Jadan nebio, što to govoriš? * 

“Govorim da sam bio slijep i gluh, eto što govorim. A sve zato 
što me Seid Alija određuje više negoli su me odredili domovina i 
podrijetlo." 

“Određuje li te više i od mene?" 

“Više. Nego kako, nego više. * 

“Jadna ti sam." 

“Nisi jadna, nego ne misliš o onome što ti govorim. Tebe sam 
birao srcem, a njega sam trebao izabrati razumom. Kada griješiš 
srcem, takve te pogreške dženetu približuju... 

“Ja sam ti greška, dušo?* 

“Ti si mi sve na svijetu i ne tjeraj me da ti to govorim kad 
odavno znaš." 

“Nego? Što želiš reći, Jašo?" 

“Želim ti reći da sam sebe vidio krivo. Dičio sam se mudrošću, 
mislio sam da sam dobar strateg." 

“I jesi." 

“Nisam. Ja sam ti prava bena. Pustio sam da Seid Alijina želja 
trči ispred moga razuma." 

“Zar nisi zadovoljan s njim?" 

“S njim sam zadovoljan, ženo." 

Ali?" 

“Nezadovoljan sam sa sobom. Pustio sam da me svojim željama 
i voljom vodi mudriji od mene." 

“Ako je i tako, pa neka je. I tebe je Mahmudbeg pustio da 
potrčiš za sokolom.? 

“Jest, pustio me. Ali ja sam mu do kraja bio odan.? 

“Pa odan je i Seid Alija." 

“Odan? Ne vidiš li da se vraća neobavljena posla? Fušta mu 
je dubokog gaza. Ili nije dospio do Vasca da Game, ili je dospio, 
ali ga iz škrtosti nije obdario mojim darovima..." 

“Čekaj, Jašo. Čut ćeš što se dogodilo i tko je za što odgovoran. 
Neka te je Alija i izabrao, dobro je učinio." 

“Sumnjam u sve, ženo." 

“Sumnjamo, Jašo, oboje. Stari smo i ljudi su nam po duši 
ostavili žuljeve." 

“Nije mi drago što je tako. Svijet se žuri, a ja ga više ne sustižem.* 

“Ne žali, Jašo.? 

“Ostavlja me sjećanje. Ne vjerujem u sebe. Želje su mi ispale 
kao što su mi poispadale i vlasi s glave." 

Stari smo i želje su nam se rasule. Rekao je što ga je tištalo i 
sada će mu biti lakše. Sjest će uz prozor, zagledat će se u daljinu i 
tražit će ono svoje, onu svoju biklu. Ja ću mu izmiješati vino i kozje 
mlijeko, peći ću mu svježe pogačice, a on će ih umakati u biklu. 
Sjećat će se okusa koji je zapamtio u djetinjstvu i pomislit će da se 
nalazi u starome kraju. Nepce će mu biti mag, s njim će odjedriti 
pod zidine Dubrovnika, mljackat će i činit će mu se da se vratio 
svome moru, svome Mare Adriaticu. Bikla će mu vinom dozvati 
oca, a mlijekom majku, Mediteran i mladost. Zaboravit će ratove 
i strategije, krivice i grijehove. Osjetit će se mirnim i sigurnim. Eh, 
Jašo, sva mora i sve livade koje vidimo nisu od razuma. Njihove 
su nam slike odvajkada zapisane u srcima. U srcima i osjetilima. 
Znam, sjećanje te napušta, možda ostaješ i bez razuma, ali tvoje 
tijelo pamti. Pamte ti nagoni, pamte ti snovi, pamte ti osjetila. 

Eto, bila sam u pravu. Seid Alija je iskočio iz fušte i pojurio u 
Jašinom smjeru. Nisu se ni poselamili, a ovaj mu je dovikivao: 

“Umro je... Umro je Vasco." 

Dobar je Alija insan. Nije odugovlačio, nije mi Jašu izmučio. 
Izvalio je istinu jednako kao što kokoš izvali jaje iz sebe. Znala 
sam da je Alija dobar izbor. Previše se moj Jaša izjeda i zbog malih 
stvari da bi griješio na velikima. Osim toga, Vasco da Gama ne 
bi odbio Jašine poklone. To bi mogao učiniti neki usijani mladac, 
ali ne i lukavac da Gama. 

Gledam te muškarce, baš su čudni. Okupili su se oko Jaše, kao 
što su se okupljali uvijek za nemira. Što li misle dok u njemu traže 
snagu? Je li Vascova smrt dobar ili zlokoban znak? Ne znam. Nikada 
se nisam razumjela u muška posla, a svejedno su me dostizala. Za 

ženu su druga znanja, ali ovo novo doba nema milosti, tjera te biti 
dijelom ženom, dijelom muškaračom. Što to govore? 

“Umro je da Gama. Ispunio mu se zapis s čela.* 

“Kada si mu ga vidio, Muhamed Ago?" 

“Koga, zapis ili čelo?" 

Jadan, Muhamed Aga. Godinama se borio uz Jašu i Seid Aliju, 
ali mu je mozak ostao prazan kao prazno vjedro. Ipak, takav 
glupav i trom, predviđa sudbinu točnije od vračare. Tko će znati 
kako mu je Allah misli rasporedio. Oduzeo mu je u računici, a 
dao mu u točnosti. 

“Kažeš, Muhamed Ago, pisalo mu je na čelu?" 

“Pisalo mu je, Jašo, pisalo." 

I ti si vidio?" 

“Vidio sam, i to na daljinu." 

“Ajde?!" 

“Svega mi. Gledao sam ga durbinom, a na čelu mu se iscrtalo, 
jasno da ne može biti jasnije... 

Je li pisalo u slovima?" 

“A ne... Kad na čelu stoji zapis, on je u linijama." 

I ti si ih vidio?" 

“Vidio i pročitao." 

“I, što si to pročitao?* 

“Pročitao sam da se neće smiriti ni u grobu. Vidjelo se jasno, 
umrijet će daleko od Portugala, mrtvo će mu tijelo prevoziti po 
morima sve do Lisabona... 1, kad ga gotovo zaborave, sahranit 
će ga u Belemskoj crkvi, odmah uz ulazna vrata. Isklesat će dva 
sarkofaga od bijeloga mramora. Jedan za njega, Vasca, drugi za 
nekog pjesnika, Camoesa.? 


Jadan Muhamed Aga. Nitko mu ne vjeruje. Sve pogađa, ali mu 
zbog smušenosti umanjuju točnost proricanja. Seid Alija poskakuje. 
Lomi prste i ništa nedokučuje. Taština ga peče. Poznat je po brzoj 
misli, računa pravo i precizno, ali je slijep za nadnaravno. Što mu 
je? Ne poznaje slova duše, eto, to mu je. 


“Pa kako ja to nisam vidio?" 

“Ti, Seid Alija, ne možeš vidjeti takve zapise. 

“Svega ti, a zašto ne bih mogao, Muhamede?" 

“A, ne... To tije Allah ostavio za nas koji ne računamo povazdan. 
Tebi su se oči pretvorile u brojeve, a moje su ostale odmorne... 
I uvijek kada sam bio onakav kakvi ste vi, ljudi od računice, zamutio 
bi mi se ovaj pogled... Ne može to svatko..." 

“Kažeš, tebe hoće čitanje s čela jer ne računaš?* 

“Tako mi je rekla nana." 

“Ne budali, Muhamede.? 

“Eto, a ti vidi. Ako Vasco ne bude sahranjen u Lisabonu, uz 
nekog pjesnika, u istoj crkvi u kojoj je sahranjen i onaj njegov kralj, 
Emanuel, eto, a ti me onda išibaj.? 

“Kako ću to, budaletino, vidjeti? Znaš li ti gdje je Portugal?" 

“E, to ne znam. To ćeš morati Jašu pitati. 

Ne sluša ih Jaša. Umaraju ga oni, umaram ga i ja. Povukao se i 
zasjeo uz ploču šatarandže. Pomiče figure, planira poteze, igra se. 
Poželio je biklu, a u kući je ponestalo mlijeka. Pripremila sam mu 
ono drugo “njegovo jelo“. Izmiješala sam vino s uljem od masline, 
ispekla sam mu svježu pogaču. Uzalud. Jaša niti ne haje. Odbija 
hranu. Kaže, igra ga smiruje. Igra se sdm samcat, sam protiv svih, 
sam protiv sebe. Udaljuje se od svega što ga sužuje. Igrajući, odlazi 
od nas i postaje bliži sebi. 

Ali život ne miruje. Evo mu i Seid Alije. Ušao je bez selama, 
privukao mu se bez glasa. Ipak ga poštuje. Sjeo mu je do nogu. 
I njega je šatarandža prikovala. Gleda Jašu. Prati mu poteze. Uči se. 
Mudar je taj Seid Alija. Uči, pamti i ne zapitkuje. Života je gladan. 
Prihvatio se i pogače. lako mu vjera brani, umače je u Jašino vino 
i ulje. Hvali mu ovo jelo. Eh, života je u njemu za trojicu. Dobro 
je. Svojim je životom zarazio i Jašu. Jedu i igraju. Jaša se smirio. 
Sluša ga. Ponovno je s nama. Žvače betelovo lišće i uživa u njegovu 
okusu. Hvala ti, Alija. Hvala ti što si svojom željom, svojom strasti 
za životom, povratio Jašu. 

“Kažeš, Alija, uplovio si nakon Božića?" 

“Tako je Allah htio." 

“Dočekao te de Menezes?" 

“Jest, tako mi svega. Dočekao me de Menezes, novi namjesnik 
Goe." 

Je li te saslušao?" 

“Slušao me s pola uha." 

“Kako znaš?" 

“Slušao me i kovao svoje planove. Rečenice su mu bile krnje i 
ohole. Osim toga, i prije negoli me čuo, zabranio mi je isplovljavanje. 
Držao me u luci danima." 

Je li pretražio brod?" 

“Ne. Veće je on imao planove. Nakon sedam dana, isplovili 
smo zajedno. Namjerio se na one naše dvije fušte s trupcima za 
gradnju brodova i galijuna.?" 

“One dvije što sam poslao u Džidu na Crvenom moru?" 

“Jest. Baš na te.? 

“I ti si mu umakao?" 

“Umakao, nego kako. Kod Batikale me pokrio crni mrak. 
Jedra sam usmjerio prema vjetru i izdvojio se iz portugalske flote." 

“Vješto." 

“Vješto, ali kukavno.* 

“Neće to na dobro, Seide. Već neko vrijeme osjećam kako se 
sudbina u drugu stranu okreće.“ 

“Što ćemo? Vasca si poznavao, a ovaj de Menezes je kao prazna 
šatarandžina ploča." 

“Čovjek je." 

“Znam da je čovjek, ali nam je nepoznat." 

“Kažem ti, Alija, čovjek je. A čovjek je tašt i blesav stvor. Izradit 
ću mu prijestolje." 

“Prijestolje? 

“Kićeno srebrom i sedefom.? 

“To će potrajati. 

“Neka. Vrijeme će ga otupjeti. Ostavit ćemo ga na miru do jeseni." 

“Možda do tada navali." 

“Neće. Ako mu trebaju trupci za brodove, trebat će mu i vrijeme 
za popravke." 

“Misliš, slaba mu je flota? Ako je slaba, mogli bismo je razbiti... 
Pričekati ih u zasjedi... Navaliti...? 

“Nećemo, Alija.? 

“Nećemo? " 

“Nećemo. Igrat ćemo. Do jeseni će nam šatarandža pročistiti 
misli od nemira." 

“Velik si, Jašo. Ne želiš krv. Znaš, ja ti se divim." 

“Nitko nije velik, Alija." 

“Ti jesi, Jašo.? 

“Čovjek sam. Svi mi nosimo anđele na ramenima. Na svakom 
ramenu po jednoga. Oni nam bilježe djela, riječi i misli kako bi ih 
na Sudnji dan obznanili." 

“Doznat će se, kažeš." 

“Sve će se doznati, Alija. Izgovorene će se riječi iščitati, obznanit 
će se namjere koje su nas vodile, izgovorit će se najtanje misli o 
kojima smo šuljeli. Tek tada, nakon procjene, znat će se tko je 
kako i koliko živio.? 

“Ipak, već se zna koji su među nama dostojni." 

“Ne znamo mi, Alija, baš ništa." 

“Zašto mi onda govoriš da tvoja svijeća dogorijeva?" 

“Dogorijeva, kako i ne bi. Dogorijeva sve brže s odlaskom 
mojih protivnika." 

“Drugi bi slavili. Hej, Vasco da Gama je umro sam od sebe! 
Umro je i sjašio nam s vrata.? 

“E, Alija, za druge duše možda i nisam odgovoran, ali se zbog 
duša svojih protivnika izjedam... Izjedam se i utanjujem žar koji 
me pokreće." 

Je li to otišao Seid Alija? Neka je, bilo je i vrijeme. Pristavit ću vodu 
za čaj. Zdravo je sve što potiče životne porive, a smiruje osjećaj 
izdvojenosti. Jašin će se um primiriti od bijeloga gloga. Dodat ću mu 
i čudotvornu biljku neem, njezino lišće i samljevenu koru. Lijepo 
miriši. Dostići ću te u lutanjima. Vratit ću te sebi. Da, mirisima 
ću te omekšati, Jašo. Ti nećeš znati što ti činim, mislit ćeš da si 
nekim slučajem ponovno blizak sebi, blizak nama, blizak meni. 
Nad vodom ću izgovoriti i čarobne riječi. Redom. Nježnim glasom. 


Laf, laf, laf, 
Daf,; daf, daf; 
Jabiš, dibiš, 
Galbiš, galbiš, 
Daud, daud, 
Arak saruh 
Hah, hah. 


Evo, na mene već djeluju. Mirisi i riječi. Grudi mi se otimaju kao 
da me ponovno preplavljuje hem, stara boljka ljubavi. Uh, kako me 
ispatio u Lahoru. Bila sam mlada i nisam znala čime me to hem 
zauzlava. Eh, da. Sretan je onaj koji zna što ga muči. Izrečenoj je 
muci lako iznaći ljekara i pribaviti joj lijeka. Zato ću čaju dodati 
perunikinog korijena. 

Prišunjat ću se tijestu, razviti ga i ispeći. Vidiš kako ulje tiho 
prijanja uz njega? Cijela je buka našega svijeta sačinjena od tišina. 
Volim tvoje tišine. Riječima si izbjegavao nevolje. Čitao si mi Kai 
Ka'nsa od Gurgana. Učio si me njegovim mudrostima. Kako ono? 
Čovjek koji je previše sklon govoru, ma koliko mudar bio, ubraja se 
u budale. Ja ću ti govoriti mirisom. Razgaram ti žeravicu i prinosim 

joj posudu za pečenje hljepčića. Osjećaš li kako te obuzima miris 
doma? Odvlačim te od igre. Otimam te mašti, staništu duhova i 
dobrih i loših. 

Prišao si mi jer me čuješ. Prilaziš vatri, a pozvala sam te bez 
izgovorene riječi. Znaš što ti poručujem. Darovao si mi, Jašo, život 
čiji je miris bio ljepši od mirisa jasmina. 

Odmahuješ kao da se buniš. Napisao si mi glagoljički znak [Th 
(5, D - dobre — dobro). Znam da je dobro, Jašo. Nikada se ni na što 
nisi požalio. Poželio si mi nešto reći. Možda da smo svi u ljubavi 
jednaki? Šuti, Jašo, šuti. Pusti me pomoliti se i Allahu i tvome 
Bogu, neka me ne odijele od tebe. Gledaš me. Pogled ti je dubok. 

“Ne brini se, ženo. Dobro je. 

“Zašto bih se brinula? Što ti je?" 

“Poznajem te. Čujem tvoju tišinu." 

“Glasna sam, Jašo, to mirisi govore." 

“Kažem ti, ne brini se. Neću krenuti dok se ne pripremim za 
odlazak." 

“UŠ, šu, šu... Ne spominji odlazak! Ne čuli te oni koji ne trebaju!" 

Trgam pogačice i donosim ih pred tebe. Vruće su i mirišu po 
obilju. Plakala bih, a gledam te s osmijehom. Ne dotičem te, a 
cijela sam polegla po tvom umornom, ostarjelom tijelu. 

Jedi malo. Svježe je i namirisano mirisima iz tvoje Dalmacije.? 

“Osjetim ih, ženo." 

“Posula sam ti i mirte." 

“Dobra je.? 

“Pomislila sam, možda ti je žao..." 

“Žao? Ne žalim ni za čim, ženo." 

“Uh, a ja sam strahovala..." 

“Ne strahuj. Nisam zažalio ni za čim pa se nemam od čega ni 
dijeliti. Neću ti još skoro otići." 

“Sigurno?* 

“Moji su stari govorili, duša ne napušta čovjeka prije negoli 
ovaj zažali." 

“Zbog čega, Jašo?* 

“Ah, kako tko. Netko zbog toga što se nije koristio prikupljenim, 
netko zato što nije postigao ono čemu se nadao, netko zato što nije 
spremio dovoljno hrane za put na koji polazi." 

“Šuti i jedi." 

“Pa jedem, zar ne vidiš? * 

Jedi i ne žali. Ne žali, molim te, ma što se dogodilo... Ne žali, 
bar ne zbog mene.* 


290 


Jasna Horvat 


g 


Kuća je prazna, ulica je pusta, tiho je. Gledam u svoje ruke sklopljene 
na krilu i čini mi se da ne znam tko sam. Tko je žena koja se skriva 
iza imena Catarina da Gama? O sebi mogu reći vrlo malo. Volim 
Lisabon. Volim njegovo pristanište i četvrt Alfama naslonjenu 
na podnožje brežuljka s utvrdom tvrđave Svetoga Jurja, jednog 
od prvih mučenika Dioklecijanovog progona kršćana. Alfama 
me čini nostalgičnom. Valjda zbog njezine atmosfere koju su za 
sobom oduvijek ostavljali saraceni, Mauri. Uske, zavojite uličice i 
azzulejosi. U Alfami sam nostalgična i svečana. Svečanom me čini 
katedrala Se Velha i crkva svetog Ante Padovanskog, sagrađena 
na mjestu kuće njegova rođenja. A Mauri? Oni su bili moj prozor 
u svijet. Nedostaje mi Ahmad. Otkako je isplovio s Vascom, ne 
razgovaram, šutim, ne vidim. Ahmad je znao da sam se umorila 
od poslušnosti. Ahmad je znao i da gubim vid. Znao je i za moju 
tajnu. Sifilis. 

Neću misliti o tome. Mislit ću o vremenima dok smo bili na 
okupu. Jest, Vasco je nedostajao, uvijek drukčije, uvijek iz drugih 
razloga. Čekala sam ga. Čekala sam ga i pjevala. A zašto i ne bih 
pjevala? Pjesme imaju riječi, a o riječima se mora misliti. Mudrije 
mi je bilo misliti o riječima u pjesmama negoli o pitanjima na koje 
nije bilo odgovora. Je li Vasco u dosluhu s vragom, kada mu je jezik 
tako obrastao dlakama? Je li eho na koji se tuži obznana kazne 
darovane mu za života? Jesam li učinila krivo? Jesam li s budalom 
izrodila šestoricu sinova? Jesam li kriva što me ostavlja? Jesu li 
njegova izbivanja bijeg od mene ili pohota za avanturama? Je li me 
i mogao željeti? Ta ja sam bila njegovo vlasništvo. Ništa drukčija 
od odjeće i obuće koju je hirovito i u neredu, svlačio i odbacivao. 

Nisam kriva. Tražila sam odgovore i čitala ih u svemu što nam se 
događalo. Ako bih čula pjev lastavice, znala sam, Vasco se sprema 
u Afriku. Ako bi za ručak poželio vongole, svinjetinu sa školjkama, 
bilo je jasno, opet će se otisnuti, otet će mi ga more. Čitala sam 
znakove i gledala u onaj njegov životinjski jezik obrastao dlakama. 

Gledala sam i čekala. Čekala i gledala, sve do jedne od selidaba. 
Našavši se u novoj kući na kraju svijeta (jer portugalska granica 
sa Španjolskom i nije ništa drugo doli kraj svijeta), pomislila sam, 
poludjet ću. Vasco je nestajao, izbivao je mjesecima, a ja sam 
odgovore tražila po knjigama. U svakoj je bilo ponešto od onoga što 
me doticalo. Moram li reći kako me potpuno uznemirio slučajan 
pristup knjizi De abditis morborum causis, čuvenog talijanskog 

liječnika Antonia Beniviena? Njegova upućenost u različite oblike 
maljavosti budila mi je nadu. Pronađem li tog liječnika, konačno 
ću doznati jesam li sinove doista izrodila s vragom. Nisam dugo 
dvojila. Tajno sam unajmila kočiju i uputila se u Italiju. Putovanje 
je bilo naporno, ali po mnogo čemu i dopadljivo. Sjećam se svog 
ushita kada sam, stupivši na crveno tlo, pomislila da je Portugal 
svoje ime dobio po ovoj čudesnoj zemlji. Je li mogao značiti bilo 
što drugo doli “porto — galija", vrata Galije, vrata Italije? 

Italija. Italija me naučila. Pokazala mi je širinu razbludnosti i 
uzbudljivost razvrata. Maštovitost nije moja vrlina, ali u Italiji... Eh, 
da... Ondje je sve bilo drukčije. Unatoč manijakalnoj destrukciji 
Cesara Borgije, Firenca me je očarala. Očarala me Firenca i radovi 
Leonarda da Vincija, čudaka koji se prema svojim djelima odnosio 
kao njegov otac prema njemu — nebrižno i sa zanemarivanjem. 
Gledajući njegove slike, doživjela sam osjećaj oceanskog jedinstva. 
Moje sićušno Ja izgubilo je granicu prema ostatku svijeta. Neko 
vrijeme hranila sam se tim nadahnućem, potom sam krenula dalje. 

Mjesec dana sam obilazila talijanske gradove, upoznavala se 
s aristokratskim uglednicima (predstavljajući im se najrazličitijim 
i nikada istim imenima), sve dok naposljetku nisam doznala 
obitavalište doktora Benivienia. Venecija. Grad na lagunama 
ispunjen Ticijanovim slikama i moćima svetoga Marka. Kako sam 
se osjećala? Kao dio velikog gradilišta. Venecija je još uvijek u bila 
u povojima, ali su joj upravo oni davali svježinu, optimizam i nadu. 
Dok su majstori, ovješeni po skelama i ljestvama, ukrašavali taj 
biser Mediterana, ja sam posjećivala zabave i prikupljala hrabrost 
za posjet misterioznom doktoru Benivieni. Ponekad bih i zapjevala. 
Od sreće ili očaja, teško je reći. Melankolija je boljka u kojoj su 
prisutni obrisi svih čuvstava, ali izmiješani i neprepoznalljivi. 

Doktor Benivienia primio me vrlo srdačno. Kritično me promotrio 
i zaključio da mi je potreban lijek od demonskoga uroka. Za svaki 
mi je slučaj provjerio bilo i potvrdio. 

“Inchino, moj naklon, signora. Vama je potrebna misa na 
blagdane, redovito škropljenje rubenine svetom vodom, blago 
uživanje posvećene soli, paljenje svijeća, okađivanje tamjanom i 
pjevanja psalama, molitava i Očenaša. 

“Doktore, stvar je puno ozbiljnija. 

“U tom slučaju sjednite i pišite. Pisati, naravno, znate? Po Vašoj 
bih odjeći rekao da ste plemenitog roda. Sve na Vama je lussuosso, 
kako bih rekao, luksuzno." 

“Ja sam, znate, inkognito.? 

“Tražite discretione? Oprostite. Nastavljam bez pitanja. Sjednite. 
Slušajte me pozorno i zapisujte što brže. Ove riječi ne trpe česta 
ponavljanja. 

Gurno me prema prozoru, posjeo me na stolac i, ni sama ne 
znam kako, uhvatila sam se kako zapisujem. 

“Načiniti smjesu od voska crkvenih svijeća, uskrsnog tamjana, 
cvijeća ubranog na dan Velike Gospe, hostija povećenih na Veliki 
Petak, grobljanske zemlje, svete vode i soli. Moleći Vjerovanje i 
Očenaš, smjesu dobro izmiješati, samljeti je u prah i izmijesiti je s 
toplom vodom i voskom. Još dok je smjesa topla, načiniti dva križa. 
Jednog valja postaviti iznad vratnice ulaznih vrata, a drugi, eh, 
drugi mora doticati Vaše tijelo. Najbolje bi ga bilo nositi oko vrata.? 


Pokušala sam mu pojasniti razlog moga dolaska, no doktor Be- 
nivienia je bio nestrpljiv. Iz ruku mi je istrgnuo ispisanu recepturu 
i odložio je na rub stola. 

“Čini Vam se jednostavno? Evo, draga signora, evo drugog 
savjeta. Kupelj će Vam otkloniti uroke. Attenzione! To je vrlo 
moćno sredstvo. Kupkom ćete istjerati nečisti duh iz sebe. Kako 
ćete je pripraviti? Pišite, signora. Pišite. Na dan Svetoga Trojstva, 
poslije ispovijedi i pričesti, pribavit ćete čistu riječnu vodu u koju 
ćete dodati... Pišete?... Dakle, dodat ćete svetu vodu, vosak, sol, 
pepeo, grobljansku zemlju i ovaj prstohvat posvećenih trava... 
Njih ću Vam ustupiti vrlo povoljno, za svega pola zlatnika... Ne 
zaboravite, duh treba curare, njegovati..." 


Izvadila sam zlatnik i položila ga na stol. Nadala sam se da će 
sjaj zlata umanjiti doktorovu retoriku. Naravno, krivo. Zlato je i 
ovaj put pokazalo svoju nepredvidivu moć. Doktor Benivienia ga 
je zgrabio, provrtio među prstima, zagrizao i nastavio govoriti s 
još većim žarom. 

“Magnifico! Scusa, signora, šteta ga je razdijeliti na dvoje. Za 
cijeli zlatnik dobit ćete još podosta toga. Trenutak samo, ovdje 
negdje sam imao izop, miomirisni lijek iz Smirne. Čuli ste da su s 
njim, s čudotvornim izopom, stari Heleni liječili svakovrsna duševna 
oboljenja? O, da, Vi upravo izop zaslužujete.? 

Poletio je prema skrivenim vratima, otvorio ih uz ponešto 
psovki i upinjanja, a zatim je pobjedonosno dotrčao i uručio mi 
tamnozelenu bočicu. 

“Izop mi je donio reputazione. U povjerenju, mnogi mi ga žele 
oteti. Na sve strane su se izlegle uccello rapace, ptice grabežljivice. 
No, signora, izop će Vas spasiti. Nakon čudotvorne kupke nanijet 

ćete ga na bolna mjesta i popit ćete posvećeno vino. Taj će Vas 
recept stajati još samo pola zlatnika." 

Pred nosom mi je zasvijetlio novi papir. Doktor Benivienia 
me rukom lagano udario po leđima i ja sam, ni sama ne znajući 
kako, nastavljala pisati. Pisala sam i uzdisala, a zatim sam zastala, 
okrenula se prema doktoru htijući ga upitati koliko će me još mučiti. 
Okrenuvši se, iza njegovih sam leda ugledala stol za seciranje i... 
svijest me je napustila. 

Sljedeće čega se sjećam je rezak miris soli. Doktor je zdvajao, 
ispričavao se, a moje su oči pogledom pretraživale stol za seciranje. 
Na njemu je još uvijek stajala staklenka. Sada sam je pozornije 
promotrila. Unatoč prljavim stjenkama, jasno sam vidjela njezinu 
vodenastu utrobu i primjerak dlakavog srca. 

“A, signora, to Vas zanima. Cuore, srce!" 

“Peloso cuore..." 

“Dlakavo srce! Benvenuto, signora. Na pravom ste mjestu." 

“Čije je?" 

“Glas Vam je, kako bih rekao, nemiran, isterico? Smirite se, 
signora... Ovaj razbojnik više nikoga neće disturbare...? 

“Ime!" 

“Njegovo ime? Pelo Sparire." 

“Nije Vasco?* 

“Vasco? Scusa, koji Vasco?" 

“Mio marito. Njegov je jezik dlakav. Od rođenja. K Vama sam 
se uputila po diagnosi." 

“Diagnosi? Signora, zašto ne kažete? Dlakavi jezik je, kao i 
dlakavo srce, medicini poznat odavno. S njim se rađaju junaci." 

“Ali, ovaj Vaš... Ovaj čije dlakavo srce gledamo. ..? 

“Pelo Sparire?" 

“Da, on. Zar on nije bio razbojnik?" 

“Razbojnik ili junak? U čemu je razlika, signora? I u jednom 
iu drugom slučaju ljudi gube razum." 

“Bilo ih je, dakle, još?" 

“Niste čuli? Čudno. Mislio sam da spoznaje brže putuju... Bilo 
ih je, kako ne. Imao ih je Juda, Jakobov sin, ali i poneki životinjski 
primjerak, kao što je bio pas Aleksandra Velikog." 

“Ipak su rijetki." 

“Rijetki i teški ljudi. To, da. Evo, na primjer, ovog su Pela 
Sparirea, bezuspješno dva puta pokušavali vješati... Vama je loše?" 


Koliko sam se zadržala kod doktora Benivienia? Cinilo mi se, 
cijelu vječnost. Je li me začarao? Ili sam mu se podala svojom 

voljom? Opijao me riječima, travama i magijom. Govorio mi je o 
imenima kao odrazima božanske volje, nutkao me ambrozijom, 
eliksirom besmrtnosti, i pripremao me na nadahnuće koje ću 
osjetiti. Dogodila nam se glosolalija. Razumjeli smo se premda 
smo govorili različitim jezicima. Po mom je tijelu iscrtao labirint, 
s dvanaest trijemova opasanih jednim zidom. Kožu mi je nazivao 
svilenom barijerom, trbuh kotačem života, srce osovinom svijeta. 
Bio je mag. Mag, kojega sam svojevoljno potražila. Mag koji me 
zarazio larvom. Mag koji mi je darovao magično ogledalo i sifilis. 


g 


Tada to još nisam znala. Kada su me prestale opsjedati njegove čini, 
preostalo mi je samo jedno. Bijeg i povratak u Portugal. Dolazak 
kući. Sukobi, svađe, selidbe, sramota. Vasco i njegov dlakavi jezik, 
sinovi, sobe i ručkovi, more i nebo, ptice i usamljenost. Jesam li 
zažalila? 

Ne žalim već dugo. Bolest mi se pogoršava, ali me, Bogu hvala, 
razum još uvijek ne ostavlja. Glava mi je teška. Otpit ću gutljaj 
čaja. Otrpjet ću peckanje otvorenih rana u ustima. Proći će. Proći 
će, kao što prolazi i sve ostalo. Za ovu bolest nastupa teško doba, 
konjunkcija Saturna i Marsa. Zglobovi su mi ružno otekli, koža mi 
se išarala pjegama. Neću misliti o tome. Odjenut ću se i prohodati. 

Obići ću Alfamu, pomolit ću se u katedrali Se. Obratit ću se 
Isusu, Bogu izopćenika. Čudila sam mu se. Zašto je okupljao 
sirotinju, gubave i beznadne? Sada, kada sam i sama posrnula, 
sada znam. Bila sam zla jer je zlo čisto neznanje. Spoznaja je više 
od vjere. Vjera je sažeta spoznaja najvažnijih istina prilagođenih 
ljudima kojima se žuri. Tako nekako je zapisao Sveti Klement. 
Držeći se njegovih riječi, doživjela sam pročišćenje. No, ono me 
ne uznosi. Pročišćenje je tek jedan oblik niječnog stanja. Osjećam, 
nalazim se na rubu spoznaje, na rubu velikog Isusovog čuda — čuda 
odricanja. Svjesno se odričem. Sebe. Snova. Ugode. Odričem 
se čak i riječi, omotača misli. Upalit ću svijeću, a ona će užgati 
moju krivicu. Željet ću se prisjetiti Venecije. Svega, do posljednjeg 
detalja. Bogu će biti ugodna moja žrtva. Pojačat ću je odlaskom 
u Bairo Alto (Gornji grad), veliko gradilište Lisabona. Uspet ću 
se na njegovu najvišu točku i pogledom ću obuhvatiti grad. Što je 
ono prorekao Ahmad? Potres će poharati Lisabon 1755. godine, 
na blagdan Svih svetih. Ruševine će natjerati bogataše iz Alfame 
da se presele u Bairo Alto. Do tada će proći još podosta vremena, 
više od dvije stotine godina. Nestat će svega što su namicali Vasco, 
Emanuel i Jođo. Smiješno. Smijala bih se do suza. Skupljali su 

i otimali, pretvorili su se u eškije, razbojnike, hvalili su se svojim 
dostignućima, a potres će ih demantirati. Razrušit će Lisabon, 
razorit će vile i palače, stradat će 40000 ljudi. Zatim će se dogo- 
diti poduzetni Marques de Pombal, koji će izgraditi sve ponovno, 
onako kako je u svijetu vidio. Njegova će ruka podizati, zidati i 
graditi “po uzoru". Izgradit će Avenidu de Liberdade po uzoru na 
parišku Champs-Elysćes... Perivoje po uzoru na francusku vrtnu 
arhitekturu... Ništa neće biti ovako kako je danas... 

Samo će moja Alfama, arapska četvrt, biti nalik sebi. Dobro 
je rekao Ahmad. Otporni smo mi, Mauri. Jeste nas protjerali iz 
Španjolske i Portugala, ali mi ćemo uvijek biti blizu vas. Hodat 
ćemo za vama kao sjene. 

Volim Alfamu. Ako se dogodi pukotina u oblaku, kao što se 
dogodila sada, u njoj se vrijeme, barem nakratko, pretvori u ljetno, 
sunčano. 

Gdje li je Ahmad? Jesu li on i Vasco, dospjeli do Indije? Vasco. 
Bio je moj, a ja sam bila nevoljena. Ahmad nas je pokušavao 
približiti. Došaptavao bi mi neka uperim prstenjak na Vasca. 
Očekivao je, snaga prstenjaka morala bi u Vascu probuditi dobre 
osjećaje. U tome su, “sunčanom prstu, usredotočene tajne časti, 
snage, moći i prijateljstva. Upirala sam ga, Ahmade, vidio si i sdm. 
I ništa. Kao da i nisam. Vasco me nije vidio. Ni mene cijelu, ni 
oba moja prstenjaka. 

Domišljao si se, Ahmade, što bi ovome mogao biti uzrok. 
Pomislio si, napao nas je ljubavni sihr. Učinilo mi se mogućim. 
Mjesecima smo tražili džina koji me opsjeo i tjerali ga prokuhanim 
peršinom. Uzalud. Mene nisu napuštali nesanica i glavobolja, a 
Vasca napadi u snu. Nije pomoglo. Umjesto da otjeramo džina, 
Vasco je dobio nove madeže, paklena mjesta na ljudskome tijelu, 
a ja sam se slomila, uplašila od tvojih i mojih pokušaja i pobjegla 
u Italiju. 

Lažem, Ahmade. 

Lažem. 

Nisam se uplašila vradžbina. Iz tvoje sam ruke progutala 
toliko toga da bih mogla nadvladati horde džina i armadu sotona. 
Uplašila sam se onoga što nam se moglo dogoditi. Tebi i meni. 
Našoj bliskosti. Zastrašujućem privlačenju različitosti. 

Isplovili ste za Indiju, a ti si mi najavio da se nećete vratiti. Ni 
ti, ni Vasco. Izjedrili ste i odnijeli dvadeset godina našeg traljavog 
suživota. Otišli ste, pa što? Odlazili ste toliko puta. Ali kada bi bio 
malo bliže, postavila bih ti tisuću pitanja. Je li Vasco dobro? Je li se 
prizvao k svijesti? Imate li svega dovoljno? Je li vam postelja meka?... 

Lažem. Ponovno. Pitala bih te jedno jedino pitanje. 
Jesi li zažalio, Ahmade?" 


Voli me. To je tako 1 ne može biti drukčije. Kuha mi, za mene se 
uljepšava, dočekuje me s dosjetkama. Ljubav je možda razlog našeg 
postojanja. Kad samo pomislim koliko mi Ružica znači, čini mi se, 
mogao bih skočiti s desetog kata. Ili još nešto drastičnije. Mogao 
bih liftom i gore i dolje. Večerat ćemo, opustit ćemo se i ona će 
prigušiti svjetlo. Spomenut će kako kuhano sjemenje bagrema može 
biti nadomjestak za grah, a prženo za kavu. Samo da se ne sjeti onog 
CD-a s Marijom Callas. Možda će zaboraviti. 

Ja ću joj se približiti i pravit ću se posve nepomičnim. Obožavam 
njezin nemir. Ona će se uznemiriti. Strahovat će da sam u mislima 
zaokupljen nečim drugim, a neće se usuditi pitati me. Samo da ne 
pusti Mariju Callas. 

Valjda neće. Ljubav je najvrjednije osjećanje života. Normalno. 
Tu smo da se oplodimo i razmnožimo. Ljubav je samo posrednik 
u tom procesu. A, ipak, svemu daje neki viši smisao. Osim ako se 
o njoj ne počne misliti. Evo, ako se počnem pitati o motivima zbog 
kojih me Ružica voli, mogao bih se smjesta ustati i otići. Liftom ili 
bez njega. Što vidi u meni? Luzera? Slobodnjaka? Facu iz škole? 
Nečiju tuđu simpatiju koju bi bilo zgodno upoznati, doznati što se 
toj nekoj nekad sviđalo na meni? Polugu za bijeg? 

Bolje mi je stati. Svaki motiv za ljubav je dovoljno odvratan da 
bih zbog njega mogao istodobno zamrziti. Nju i sebe. 


Ljubomoran sam na njezine prijateljice iz razreda. Sastaju se redo- 
vito i onda o tome što se zbivalo telefoniraju satima. Sve ih zove 
deminutivima - Škevice, Mašice, Melice, Oljice... Nedavno je Maša 
doputovala iz Italije i Ružica je bila nedostupna. Pokušavala mi je 
objasniti da je Maša razredna ljepotica i da ta uloga za sve njih ima 
posebnu važnost i težinu. Pokazivala mi je njihove fotografije i govorila 
o razlikama koje ih odlikuju u stilu. Za nju, sve su ostale onakve 
kakve su bile i s njima je onakva kakva meni više ne može biti. Sada 
joj se čini, oduvijek je znala da će Maša živjeti izvan Osijeka. Željela 

bi doznati je li to uvjerenje još jedna od samoobmana. Zanima je 
kakva bi bila da je ona živjela Mašinu ulogu i možemo li se do kraja 
poistovjetiti s onima o kojima smo maštali. 


Na stolcu su razbacane novine. Čudna je večeras. Sve mi je sumnjivo. 
Smiri se, Dane. Tako ti i treba kada razmišljaš o motivima zaljublji- 
vanja. Pokušaj stvari vidjeti pozitivno. Pršut mi prija, sir miriši na 
Mediteran, kruh je svjež, a ipak, pažnja mi je rasuta, zalijepljena po 
požutjelim novinama. Zanima me što je u njima čitala. I ne samo 
čitala. Ako dobro vidim, ponešto je zaokruživala. O ovoj svojoj 
sklonosti nije mi se povjerila. Vjerojatno postoji razlog za takav 
način čitanja. Što je ovdje zaokružila? 


ŠIBENIK, 20. 11. 2004. 
Kradljivac telefonom javio gdje je ostavio aureolu sv. Marka 

Nakon gotovo 25 godina, jučer točno u podne, vraćena je na glavu kipa sv. Marka 
na južnom transeptu katedrale Sv. Jakova u Šibeniku kamena aureola koju je nepoznati 
kradljivac skinuo prije 25 godina i nakon vratolomnog veranja katedralom ostavio je na 
sjevernom vijencu katedrale. Kamena aureola bila je preteška pa je nije uspio spustiti na tlo. 

lako se krađa dogodila osamdesetih godina prošlog stoljeća, za sve to vrijeme ni 
Šibenčani ni stručnjaci nisu primijetili da kipu svetoga Marka, isklesanom renesansnom 
rukom znamenitog Nikole Firentinca, nedostaje aureola. 

Kada je počela obnova katedrale, kradljivac je osobno nazvao restauratore i vrlo 
precizno pojasnio probleme koje je imao u krađi zbog težine sporne aureole te točno 
mjesto na koje je aureolu svetoga Marka odložio, s obzirom da je zbog njezine težine 
nije uspio spustiti na tlo i trajno otuđiti. Kako doznajemo, na temelju ovog događaja 
nastaje (post)oulipovski roman radnog naziva Auron. 


Hm, ne znam što bi joj u ovom članku moglo biti zanimljivo. Možda 
poznaje kradljivca? Autora romana Auron? Ili nekog od restauratora? 
Ako je pitam, ponovno će me optužiti za sputavanje njezine auto- 
nomije. Najpametnije bi mi bilo praviti se da ništa nisam primijetio. 
Uzet ću još sira. Natočit ću joj vina. Što bi moglo biti neuobičajeno 
u skupljanju starih novina? Ali, njezina suština nije kolekcionarske 
prirode. Konačno, je li zločin ako me zanima što će joj zaokruženi 
izresci, čemu će joj stare novine? Ipak je neću pitati. Prepričat ću 
joj kako je bilo kod Luke, to uvijek voli slušati. Ili ne. Pitat ću je. 

“Čitaš stare novine?? 

Evo, bio sam u pravu. S tim novinama nešto nije u redu. Trgnula 
se. Pogledala me podozrivo. Vrti vilicom po tanjuru. Smišlja što bi 
mi odgovorila. 

“Skupljam izreske. Ne uvijek. Ponekad." 

“Biraš ih vezano uz neku određenu temu?" 

Prestala je jesti. Ustala je od stola, ruke obrisala o kuhinjsku krpu 
i žvačući neprogutani zalogaj, polako prišla štednjaku. Istodobno 
pojačava vatru kuhala i lonac puni vodom iz slavine. Oduvijek se 
ponašala tako. Kada bi se osjećala nesigurnom ili usamljenom, 
kuhanjem bi postizala ravnotežu. Znači, uznemirio sam je. Otvorila 
je hladnjak. Praznim pogledom prelazi po namirnicama. Ne zna što 
će staviti u lonac. Smišlja kako smiriti tenzije. Trebao bih je pustiti 
na miru. Imala je težak dan, umorna je od puta, njezin poslovični 
oprez večeras je izbrušen do krajnjih granica. Raduje mi se, očekivala 
me, ali me se i pribojava. Ne, to nije prava riječ. Ne pribojava me se, 
nego me odmjerava. Svako moje pitanje moglo bi biti i posljednje. 
Znamo to oboje. Nešto je stavila u lonac. Kuha. Hm, da. Kuhamo 
sve troje, Ružica, lonac i ja. 

Neću šutjeti. Zašto bi se tenzije morale smirivati? Novine se, 
uostalom, ne nalaze u ormaru ili na nekom skrivenom mjestu. 
Dočekale su me na kuhinjskom stolcu, a to je gotovo jednako kao 
da su mi i ponuđene. Prelistat ću ih. Neću skrivati da me zanimaju 
i da ih čitam. Listat ću ih 1 citirati označeno crvenim. 


NEW DELHI, 5. 12. 2004. 
Veleposlanstvo Republike Hrvatske u posjetu Panajitiju i Staroj Goi 
Od 2. do 5. prosinca 2004. veleposlanik Republike Hrvatske je boravio u posjetu 
Panajitiju i staroj Goi (savezna država Goa). Tom prigodom, veleposlanik je posjetio i crkvu 
Svetog Vlaha u staroj Goi — u malom mjestu Gandaulim Brassa Paula Silveiru. Vezano 
uz buduća istraživanja povijesti crkve Sao Blaz i provjeru navoda o njezinoj izgradnji u 
16. stoljeću od strane Dubrovčana, veleposlanik je uspostavio suradnju s biskupskim 
uredom u Panajitiju. 


Bilježi zapise o Gol, o Indiji? Nevjerojatno. Kako trebam protu- 
mačiti ovakvu zainteresiranost? Kao potvrdu brige o meni ili kao 
provjeravanje moje fikcije? Možda zaključujem prenagljeno. Ružica 

je religiozna. Oduvijek. O svojoj vjeri ne govori. Čak ni meni. Za 
nju razgovor o vjeri umanjuje vjerovanje. Ono u što se vjeruje ne 
podliježe sumnji, samim tim ni raspravama. Neko vrijeme živjela je u 
samostanu. Ondje je postala bogata: bog-ata, Bogom darovana. Iako 
filozofiju i religiju drži jedinim učiteljima; svijetu, medicini i ljudima 
vratila se kao svojevrsnim amortizerima straha. Za filozofijom poseže 
potajice i danas, ali umjesto religije spominje njezina tri elementa: 
pouku, utjehu i zahtjev izražen kroz propise. Da, svijetu su je vratili 
religijski propisi. 

Ružica je religiozna, ali neposlušna. O svojoj vjeri šuti, ali se 
neposluhom razmeće. Neposluhom i inatom. Navikama pokazuje 
inat spram svijeta, medicinom inat spram Boga, a ovim novinskim 
isječcima inat spram mene i mojih istina. 


Zagreb, 13. 3. 2005. 
Specijalno iz Goe, Nikola Severšeni 
Do Guandaulima, sela na obali rijeke Mandovi, 20 kilometara udaljenog od Panajia, 
glavnog grada indijske pokrajine Goa, vodi uska krivudava cesta. Selo je to kakvih u 
indijskoj pokrajini Goi ima na tisuće. No Guandaulim se od ostalih razlikuje po svojim 
osnivačima, Hrvatima. Prema predaji i rijetkim sačuvanim zapisima, u selo s pet kuća i 
malenom kapelicom, posvećenom svetom Vlahu, u 16. stoljeću doselilo se petnaestak 
Hrvata, pretpostavlja se iz okolice Dubrovnika. Kako kaže pater Moreno Souse, Hrvate 
su doveli Portugalci kako bi Indijce poučili brodogradnji. 


ZAGREB, 18. 3. 2005. 
Marulićev Evanđelistar, predziđe katoličanstva 

Nove toerije pojašnjavaju razloge zbog kojih je 1529. godine u Kolnu, užurbano i 
uzastopno tiskan Marulićev Evanđelistar, Kako su Hrvati svojedobno bili brana protiv 
prodiranja Turaka u Europu - antemurale Christianitatis (predziđe kršćanstva), tako je, 
igrom sudbine, Marulićeva knjiga Evanđelistar imala sličnu ulogu u borbi protiv širenja 
Lutherove vjere, kao antemurale Catholicum (predziđe katoličanstva). 

Evanđelistar je dobio i posebno značenje u širenju Kristove vjere na poganski Istok. 
Slabljenje portugalske moći u kolonijalnoj Indiji portugalski je infant Joao III. pokušao 
spriječiti zahtijevanjem slanja katoličke misije u Gou. Papa mu je izišao u susret te je 15. 
ožujka 1540. odobrio misiju u koju je imenovan i sv. Franjo Ksaverski. 

Da se Ksaverski držao Marulićevih riječi iz poglavlja De paupertate servanda (O održavanju 
siromaštva) svjedoči njegov dolazak u grad Goa, gdje je 6. svibnja 1542. prvi put stupio 
na tlo Indije, iznuren i u iscijepanoj odjeći. Nastanio se u bolnici, a prvo što je učinio 
bilo je prepuštanje svoga kreveta bolesnicima. On je ostao dosljedan sebi i Kristovoj 
vjeri. Spavao je na podu, skroman i uvijek jednako predan širenju kršćanskoga milosrđa. 

Na put prema Dalekom istoku krenuo je u rujnu 1542., opremljen onim što je držao 
potrebnim - vjerom, Marulićevim Evanđelistarom i obrednim priborom za svetu misu. 


ZAGREB, 7. 3. 2005. 
Nerazjašnjena smrt u Goi 
Nakon što je napustio klub na plaži Anjuna, jednoj od pješčanih plaža Goe u Indiji, u 
rijeci Nerul, desetak kilometara udaljenoj od kluba, 26. veljače 2005. godine pronađeno 
tijelo 25-ogodišnjeg Hrvata (D.Š.), alternativnim krugovima poznatom pod nadimkom 
DJ. Kobayagi, Na putu Indiju, D.Š. je sa skupinom prijatelja krenuo krajem 2004. godine, 
posebno opremljenim autobusom sa sound sustavom. Stigavši u Indiju, prva dva mjeseca 
su boravili u planinama ispod Himalaje, a na poluotok Gou su dospjeli početkom 2005. 
godine gdje su se nastanili u malom ribarskom mjestu Chapori, unajmivši prostranu 
kuću nedaleko crkve svetog Ante. 


Zašto me ove novinske zabilješke pogađaju? Ružica me promatra, a 
ja ne uspijevam obuzdati podrhtavanje mišića lica. Ponovno je sjela, 
između zalogaja prepričava događaje sa seminara, opisuje mirise mora, 
svijest o potpunom zaboravu kontinentalne klime i nadu lakoće s 
kojom će dočekati ljeto. Iako je noć provela u vlaku, danas joj je sve 
polazilo za rukom. Spomenula je pismo koje mi je jutros ostavila u 
poštanskom sandučiću. Kod nje, sve mora imati opravdanje, lakoća 
dana, večerašnji susret, pisanje pisama. I piše opravdano. Naravno, 
zbog medicinskih i terapeutskih razloga. Pisma su dio vječnosti. Pišući 
ih, oživljava sjećanje na prošlost, stanje kojega se odričemo i time 
činimo ustupak tranziciji, nadolazećem kapitalizmu, globalizaciji, 
jednom riječju — utrci, ma kakvim god se imenima ta utrka nazivala. 
Pišući oblikuje prošlost i takvu, popravljenu i oblikovanu, pohranjuje 
u pamćenju onoga koji će čitati. Ispričava se. Da, na žalost pišući 
ponešto izmijeni, ali i nanovo još jednom proživi. Proživi i promisli 
proživljeno. Preko ramena gleda prema štednjaku. Ustaje, otklapa 
lonac i gasi kuhalo. 

“Hoćeš?" 

Sto?" 

“Nešto protiv nakupljenih otrova svakodnevice. U vinu sam 
skuhala suhi korijen perunike. 

“Skuhala si najrazbludniji cvijet secesije?" 

“Naravno. Ponekad zaboravljaš da sam liječnica. Dijelom žena, 
dijelom vještica.? 

“Nije mi smiješno. Osim toga, nije li perunika protiv glavobolje?" 

“Mhm. Liječi migrenu, ali naravno, kuhana u vodi, a ne u vinu. 

“Možda si je trebala tako skuhati. Kao da me hvata glavobolja.? 

“Ali, Dane, pobrkao si uloge. Glavobolja je klasični ženski izgovor.? 

“Za što?" 

“Za sve." 

“Stvarno me počela boljeti glava. Maloprije. Čim sam pročitao 
o onom malom.? 

“DJ. Kobayagi?" 

“Da. Zašto si sačuvala tu vijest?" 

“Zato što sam ga poznavala." 

“Molim?" 

“Stanovao je u ovoj zgradi, na sedmom katu. Sve do rata. Otac 
mu je često bivao politički osuđivan. Znala sam ih viđati u liftu. 
Igrali bi nogomet pred zgradom. Uvijek sami i nekako izdvojeni.? 

“Razgovarali ste?" 

“To ne. Ako i jesmo, zaboravila sam. Znaš da mi žene pamtimo 
u slikama.? 

“Imala si nešto s njegovim ocem?" 

“Ti si lud. Zbog ovakvih pitanja ubijam.? 

“Prijetiš?? 

“Samo te upozoravam da pokušavaš prijeći granicu bez poziva. 
Bez putovnice." 

“A ti lažeš." 

“Lažem?? 

“Lažeš. Ne vjeruješ da mi je Melek Jaša dvojnik. Prikupljaš 
dokaze o Goi. Tražiš potvrdu moje priče." 

“Ne tražim.? 

“Tražiš.? 

“Ako i tražim, to je zato što me zanima sve vezano uz tebe. A u 
tvoju glupu fikciju vjerujem .? 

“Ne vjeruješ." 

“Vjerujem. To ću ti i potvrditi. Pričekaj sekundu." 

“Kamo si krenula?" 


302 Jasna Horvat 


“Vraćam se odmah. Idem po dokazni materijal, Jungovo Tumačenje 
prirode i psihe." 

Ponovno sam bio brzoplet. Lud, brzoplet i usamljen. Oduvijek 
sam znao svoje šupljine i napukline. Valjda sam zato i želio biti netko 
drugi. Bilo tko, pilot, ložač na ciglani, Melek Jaša. Bilo tko. Malo 
toga je nepodnošljivo, a ono što je uistinu nepodnošljivo toliko je 
trivijalno, da je nepopravljivo. Zašto joj sve ne priznam? Bojim se 
svojih istina kao uroka. Bojim se priznati svoje šupljine i izmišljam 
neke druge istine. Postavljen sam ukrivo. Ali, ne samo ja. Cijeli svijet 
je jedno potpuno nelogično selo. Zašto se ne rađamo istodobno? 
Zašto ne odlazimo istodobno? Ako se već moramo rastajati, zašto 
se tako jako vežemo? 

“Evo. Slušaj što je rekao Jung: kad govorim o sinkronicitetu, 
smislenom podudaranju u vremenu, tada govorim o podudaranju 
koje može poprimiti tri oblika.? 

“Ipak si me provjeravala." 

“Šuti i slušaj. Prvi oblik sinkroniciteta istodobno je podudaranje 
izvjesnog duševnog sadržaja s odgovarajućim vanjskim zbivanjem.? 

“To nije moj slučaj." 

“Djelomice i jest. Odlaziš u Indiju i pronalaziš dokaze o postojanju 
Melek Jaše. Ne prekidaj me. Slušaj dalje. Drugi oblik sinkroniciteta 
podudaranje je osobnog psihičkog stanja s utvarom, snom ili privi- 
đenjem, koja se kasnije pokazuje više ili manje vjernim odrazom 
sinkronicističkog, vanjskog događaja s određene udaljenosti." 

“To bi mogao biti moj slučaj. Samo, kod mene se sve odvija u 
vremenskoj udaljenosti." 

“Hoćeš prestati? Slušaj kako je Jung definirao treći oblik. Slu- 
čaj je jednak prethodnom, samo što se zapaženi događaj odvija u 
budućnosti, a u sadašnjosti ga predstavlja utvara koja ga ponavlja.? 

“Ne vjerujem." 

“Što ne vjeruješ?" 

“Ne vjerujem da to piše." 

“Evo ti knjiga." 

Stvarno sam poludio. Poludio sam ja, poludjela je Ružica, poludio 
je Jung. Da, sve stoji točno kako je pročitala. Znači, ne pucam zbog 
shizofrenije nego zbog sinkroniciteta. Kada bih joj barem mogao 

povjerovati... Ali više ne vjerujem nikome, ni Ružici, ni Jungu, ni 
sebi. Ipak, 

liječnica je, morala bi znati. Treba mi njezina sigurnost. Ovisan 
sam o njezinu uvjerenju u sebe i u mene. U tu glupu medicinu. Kako 
je ono rekao Gauss? Bog računa. 

Sa mnom se preračunao. Negdje je u matematici kiksao. Ili me 
to udarilo ovo vino s perunikom. 

Neka misli da mi je otkrila nešto novo. Zar nije posumnjala da 
sam odavno upućen u ideju sinkroniciteta i samotvornog smisla? 
TA, na sinkronicitetu je izgrađena klasična kineska misao. Kineska 
misao, kao i prostodušni nazori srednjega vijeka. U mene ne sumnja 
nitko osim mene samog. Na meni je zakazala i ženska intuicija. E, 
jesam luzer. 

Gledam me i šuti. Ponovno nešto kuha. Što stavlja u vodu? Jaja! 
Majko mila, simbol života. To je previše, čak i za moj morbidni želudac. 

Danas me nadjačala. Još uvijek gledam u njezino uho i ne 
znam na što me podsjeća. Osjećam se gubitnikom. Ne dominiram. 
Povlačim se i napadam iz zasjede, a ona odolijeva. Ponaša se kao da 
me tješi. Vjerojatno bi mi željela reći da prianjam za sinkronicitet 
i tuđe prošlosti i nastojim biti nezavisan od sudbine. Svatko od nas 
je u nekom obliku paranoik. To znam. Znam i da paranoidnim 
halucinacijama nastojimo ispravljati neku nepodnošljivu osobinu 
svijeta. Svoju sumanutost ubacujemo u realnost, a zatim mjerimo 
dostizanje sreće. Sreće? Što bi to bilo? Iznenadno zadovoljenje jako 
nagomilanih potreba? Možda. U svakom slučaju, sreća je fenomen 
kratkih epizoda, kontrasta i nepostojanosti. 

Zanimam je jer sam prije trideset godina zaboravio doći na spoj. 
Osvojio sam je zaboravljanjem. Destrukcijom. Da, destrukcijom, jer 
zaboravljanje nije ništa drugo doli razaranje tragova. Najpametnije 
bi mi bilo da je ponovno zaboravim. Ali, to sada više nije tako 
jednostavno. A potpuno smo različiti. 

Kažu, suprotnosti se privlače. Bez veze. Smisao života nam ipak 
određuje način na koji postižemo zadovoljstvo. Što radim ovdje, u 
njezinoj kuhinji? Pokušavam vidjeti je li sretna pored mene. Uspijevam 
li je ushititi svojim običnim, svakodnevnim postojanjem? 

Oljuštila je jaja, složila ih uz kruh, na tanjurić istresla sol. 

“Zapalio bih.? 

“Pušiš za vrijeme jela?" 

“Pušim.? 

“Zar na cigaretama ne piše da su štetne za zdravlje?" 

“Da, piše. ...? 

“Ali? 

“Ali to je jedno od rijetkih upozorenja pa računam da mi ga je 
možda pametnije ignorirati." 

“Ne razumijem.? 

“Eto, upozorenje ubija nije pisalo na licima sudaca trgovačkog 
suda, a zbog njih je neki dan umro Spajić.? 

“Neke stvari se ne mogu izbjeći.? 

“Dobro. Onda ćemo potražiti drugi primjer. Kažu, treba izbje- 
gavati šećer.? 

“I sol." 

“A piše li na njima da ubijaju? 

“Ne piše." 

“Piše li na licima uzornih muževa da su svoje žene ostavili bez 
hormona i volje. 

“Ne piše." 

“Eto... A na cigaretama piše, zato mi se upozorenje čini naivnim. 
Glupo mi je u njega povjerovati." 

“Ti si nešto ljut?" 

“Ljut? Ni najmanje." 

Nisam ljut. Ja sam, Ružice, nesiguran. Nesiguran sam i u tebe i 
u sebe. U tanjuriću je sol. Uz tanjurić je i papar u zrnu. Igra. Ona 
se igra sa mnom. Igra se, i to je dobro. Jedan od znakova da joj je 
stalo do mene. To što se teško obuzdavam nije zbog nje. Moralno 
je ocjenjujem, a to me umara. Osim toga, vidim je krivo. Moralno 
rasuđivanje niječe očitosti. Sve što vidim i što utvrđujem razumom, 
prestaje biti istina sama po sebi. Istinu o Ružici zamagljuju moje 
moralne ocjene. A zašto bih je ocjenjivao? Zato što ne uspijevam 
pronaći pravilan omjer nagona i razuma. 

Pogled joj je tužan. Razočarana je. Večeras je od mene očekivala 
puno više. Najbolje će biti da ustanem i odem. Izmislit ću nešto. 

Neku obavezu. Danica me čeka, moram joj nešto odnijeti. Ustajem. 
Ona ne diše. 

“Ideš?" 

“Moram.? 

“Kako si to složio papar?" 

Zaista. Nesvjesno sam posložio zrna u obliku slova ITh, dobro. 
Možda se tješim? Ili ipak znam? Da. Znam. Dobro je. Otići ću i to je 
dobro. Predahnut ćemo oboje, posložit ćemo se u lažima i istinama. 
Dobro je. A zašto i ne bi bilo dobro? 

Ne zadržava me. 

Izgubila se negdje. Klapa ladicama. Pali i gasi svjetla. 

Uh, dobro je. 

Kao da su stvari postale podnošljivije. Vidi, stvarno. Napisao sam 
slovo [Th. Dobro je što nisam otišao. Na kraju krajeva, bilo bi glupo. 

Pustila je Mariju Callas? Ostat ću još malo. Samo malo. Neću 
joj pokazati da mi je stalo. Pojest ću jedno jaje. Hm, baš mi prija. 
I vino je nekako bolje nego prije. 

Što li radi? Ne pojavljuje se. Dobro je. Nadvladao sam sebe. Ipak, 
dakle, starim. Eh, Dane, jest, luzer si, ali napreduješ. Ne prenagljuješ. 
Dobro je. Dobra je i ta Callasica. 


Eratostenovo sito 


naputak: 9 je bez ostatka djeljiv s brojem 3 i sa samim sobom, brojem 9 
te je broj 3 alikvot broja 9 


On *' 
+ + 


... o broju 9... 
Četvrti sretni broj i prvi kvadratni sretni broj, izuzme li se broj 1. 


Sretni brojevi pronalaze se Eratostenovim sitom, dijele mnoga svojstva prostih brojeva, premda 
tvore niz nešto kraći od niza prostih brojeva: 1, 3, 7, 9, 13, 15, 21, 25, 31, 33, 37, 43, 49... 


t A -glagoljički znak (Z — zemli — zemlji), ima numeričku vrijednost broja 9. 


Grad držim pod nogama. Tutnji mi pod stopalima, a Ružica je zaspala. 

Neko sam je vrijeme promatrao. Potom sam se osjetio suvišnim. 
San ne podnosi očevice. Sanjala je. Pratio sam joj brze pokrete očnih 
jabučica pod vjeđama. Je li tako izgledala i čarobna aleksandrijska 
Hipatija? 

Ustao sam, odjenuo se i otišao. Svjetlo u predsoblju ostavio 
sam gorjeti. Spustio sam se liftom. Bilo mi je svejedno hoće li me 
progutati klaustrofobija. Smirio sam se. Postao sam netko drugi. 
Mijenjam se. Oduvijek. Kao bez volje. Kao bez svijesti. Izašao sam 
na ulicu. Oglasio se ćuk. 

Grad mi je pod nogama. Uspavan i trom. Kiša udara ravnomjerno, 
otapa neonsku rasvjetu i žmiganje prometne signalizacije. Ćuk i kiša 
ove godine se javljaju samo noću. 

Grad mi je pod nogama. Kako je ono rekao Vidal de la Blanche? 
Ljudi se nekoć nisu rasprostirali zemljom kao mrlja ulja. Skupljali 
su se u gradovima, koraljno. Svojim su životima činili nakupine 
uzastopnih slojeva. 

Jesmo li kao koralji? Okamenjeni, a živi? 

U gradu sam. Unaokolo su ljudi, a ipak, osjećam se posve sam. 
Ne znam pogađa li me ljubav ili otuđenje. Možda prije otuđenje, 
paradoksalno osjećanje izraslo iz dviju oprečnosti — nekontrolirane 
potrebe za životom u gomili i nesposobnosti prepoznavanja srodnih 
duša. Neparan sam. Neparan sam, a ovisan o parnosti. 

Jesu li neparni bili i renesansni savršeni građani? Kako je tada, 
za renesanse, odlučeno u Firenci? Savršeni građani posvećeni su 
dostizanju sreće, pustolovine, pravednosti, mudrosti i ljepote. Utopija! 

Fortuna, ventura, ragione, prudenza, bellezza... Čista utopija, kao i 
svaki drugi zahtjev postavljen bez plana. Evo, na primjer, Osijek. 
Izgrađen je bez reda i rasporeda. U srcu Slavonije, a prepun nekih 
oštrih zavoja. Volan mi izmiče iz ruke i sada, pred zoru, u uspavanom 
gradu, na praznim ulicama... Kao da nije bilo uvjeta za okuke pod 
manjim nagibom. U Osijeku se oduvijek živjelo bez plana. Plansku 
izgradnju Tvrđe remetilo je neplanirano izrastanje Gornjeg i Donjeg 
grada. Okrenuli smo i ravnicu onako kako nama odgovara. Čak i 
Dravu. Prilagodili smo je sebi. Ugnijezdili smo se u njezine meandre 
onako kako se htjelo nama, a ne njoj, rijeci. Pecamo u pola grada, 
sadimo kukuruze u Zimskoj luci, sjedimo po bentovima kao da smo 
izrasli u bistroj vodi, a ne u slavonskom blatu i ilovači. 


Kakav bih bio da sam, kojim slučajem, predodređen za život u Alek- 
sandriji, planskoj metropoli? Aleksandrija je izgrađena po principima 
geometrije. Njezine ulice pratile su oblik klamisa, kratkog ogrtača 
makedonskih konjanika. Pravilan, rešetkasti raspored imao je viši 
smisao. Kao i cijeli grad. 

Aleksandrija je temeljena na ljudskom umu. Ona i sve u njoj. 
Njezina knjižnica, sveučilište, naklonjenost filozofiji i matematici. 
Rodni grad Zapada izgrađen je planski. On, i njegova knjižnica, 
hraniteljica umova i raspaljivačica mašte. Epicentar ljudske misaonosti. 
Čuvano i nadzirano žarište ideja. 

Dvije stotine godina prije Krista, aleksandrijsku je knjižnicu 
nadzirao Eratosten. Sjedio je nad znanjima, čuvao ih i drhtao nad 
njima, u predahu računajući (i pogađajući) opseg Zemlje, plavog 
planeta. Znanja su mu bila nadohvat ruke, a on je znao birati. Od 
svih raspoloživih znanja izdvojio je teorem iz Euklidovih Elemenata i 
dužinu sjene u Aleksandriji, točno u podne, na dan ljetnog solsticija. 
Izmjerio je Zemlju, a da se nije ni pomaknuo iz Aleksandrije, grada 
spoznaje. 

Ipak je sjever Afrike prostor čuda. Ondje se događalo sve: Egip- 
ćani, piramide, Aleksandrija, Isus... Čak i Pitagora. Mistična duša 
koju su kasnije uspoređivali s njegovim suvremenikom Siddhartom 
Gautamom Budhom, a nešto kasnije i s Isusom. Pet stotina godina 

prije Krista, Pitagora i Buda, propovijedaju gotovo istodobno, i šalju 
istovjetne poruke: treba voljeti neprijatelje, osloboditi se posjedovanja, 
kočnica na putu dostizanja božanskih istina, biti blagonaklon prema 
svakom obliku života... 

Svaki od njih imao je svoja iskušenja, čeličenja i otvrdnuća. Pita- 
gora je sebe spoznao na sjeveru Afrike, u svojim zrelim godinama. 
Nakon trinaest godina morao je napustiti Egipat. Njegova okultna 
izobrazba prekinuta je osvajanjem Perzijanaca i izgonom u Babilon, 
grad poznat po svojoj osebujnoj matematici. Pitagora je ondje, 
protjeran i zasužnjen, još jednom ojačao. Uz egipatske hijeroglife i 
esenske tajne obrede, uputio se i u babilonske spoznaje. 

Naučio je gospodariti svojim astralnim bićem. Istodobno se po- 
javljivao na različitim mjestima, hodao nad vodom, zauzdavao vjetar i 
more. U pedesetoj, vratio se na Samos. Odlučio je progovoriti i poučiti 
izabrane kako je broj sve, a matematika religija. On je taj koji joj je 
skovao naziv. Prvi je posegnuo za riječi matema, i osvijetlio njezinu 
pozadinu, privlačnu zbog mnoštva brojevnih odnosa. Pojašnjavao je 
tu privlačnost i tumačio je. Relacijama. Omjerima. Vezama. 

Pitagora je imenovao iracionalne brojeve. Nazvao ih je alogon- 
neracionalan, ali i ono o čemu ne treba govoriti. Otkrio je postojanje 
iracionalnih brojeva, ali ne i način na koji bi ih valjalo uklopiti u 
racionalan svijet. Proglasio ih je tajnom. Tajnom zbog koje su poneki 
ostali bez glave. I danas je tužno prisjetiti se Hipasusa ubijenog zbog 
pogaženog zavjeta šutnje i izbrbljane vrijednosti drugog korijena iz dva. 

Ali, sve bih ti to oprostio, Pitagoro. Sve do jednog otkrića, sve 
do jedne utopije. I opraštam ti. Opraštam ti sve, osim što si brojeve 
podijelio na parne i neparne. 

Što ti je to trebalo? Čemu? Brojeve si povezivao s idejama i u 
tome ne vidim ništa loše. Oblik igre, možda zabavu. No, što ti je 
trebalo neparnim označiti mene, Danu Puljiza, anonimca iz Osijeka? 
To si mi ti učinio. 

Ti i Eratosten. Taj se požurio izmjeriti zemlju. Kao da je time 
nešto doznao... Ja sam je i oplovio i ophodao, pa ništa. Glup sam, 
gluplji negoli sam bio prije. Upinjem se i pokušavam razmišljati 
racionalno. Kontroliram svoje želje i izjave. Svejedno. Kao da se ne 

pomičem s mjesta. Zapravo, pomičem se, nekamo unatrag. Uvijek 
unatrag, uvijek sam i uvijek neparan. 


Parkiram pred zgradom broj jedan. Izlazim. Pogledam na pločicu uz 
ulazna vrata i tješim se, dobro je. Broj jedan jest neparan, ali je sretan. 
Nije to mala stvar, stanovati na broju koji je sretan. Penjem se prema 
trećem katu, odbrojavam svakih trinaest stepenica. Zadovoljan sam. 
Jedan — sretan, tri — sretan, trinaest — sretan. Sretan, sretan, sretan. 
Svi do jednog neparni, a sretni, čak i trinaestica, mjera udaljenosti 
niza stepenica. Svatko normalan vjerojatno bi se zabrinuo... Već su 
me pozivali pristupiti udruzi triakaidekafobičara, fanatika opsjednutih 
strahom od broja trinaest. Ali, ne, ja im ne pripadam... Trinaest je 
peti sretni broj, šesti prosti broj, sedmi broj Fibonaccijevog niza. 
Otključavam vrata stana broj sedam. Broj nad ulaznim vratima čini 
me dodatno zadovoljnim. Privjesak se njiše i na njemu glagoljički 
znak (IN. Ž, živjeti. Sedam. Živjeti. 


Ulazim i zatječem miris ustajalog zraka. Postajem nemiran. Sam 
sam i neparan. Ne palim svjetlo. Prilazim prozorima. Glavom mi 
odbija uvijek isto. Sam sam i neparan. 

Pitagora. On je taj koji je broj pet nazvao Afroditinim brojem, 
brojem ljubavi. Kriv je Pitagora i onaj Eratosten. Pet su zaboravili 
označiti sretnim brojem. Možda njima nije bio sretan... Zašto bi ga 
onda označavali sretnim ako njima nije bio? A zašto ne bi? Toliko 
je toga označeno krivo pa se Zemlja i nadalje vrti. 

S peticom kao sretnim brojem bilo bi lakše. Drugima možda i 
ne, ali meni bi... Zaista, bilo bi mi lakše kada bih se uvjerio da se 
iza Afroditina broja krije sreća... 

Vratio sam se kući. Ružica spava. Sam sam kao pas. 

Što bih trebao učiniti da bih bio sretan? Pronaći red u neredu. 
Evo, buljit ću u ove dijagonale, u Ulamovu mrežu i vidjet ću sve što 
sam vidio noćima prije. Neparni su se lijepo razvrstali. Lako ih je 
pronaći. Razmjestili su se kao rođaci na pokopu, pokrili su jedan 
drugog po dijagonalama. 

Ulamova mreža. 


Gledam, ali mi na pamet ne pada nikakva logika. Što povezuje 
moje brojeve? Nisam ih birao. Ni jedinicu na zgradi, ni treći kat, ni 
sedmicu na vratima stana, ni trinaest stuba između dviju razina... 

Ignoriraj dijagonale! One mi neće ni pomoći ni odmoći. Ako 
je Pitagora znao sve o snazi brojeva, zašto nije ostavio neki jasniji 
znak što mi je činiti? 

Neparan sam i to mi smeta. 

Ugasit ću svjetlo. Otvorit ću prozor i duboko udahnuti. 

Ozon. Noć je još uvijek svježa. Ponovno kiši. Čuje se ćuk. Dobro 
mi je. Miran sam. Disanje mi je pravilno. 

Ružica spava. Ona je normalna. Ipak, nije ih uspjela sakriti. 
Jasno sam ih vidio. Anti-bebi pilule drži na noćnom ormariću. Ne 
želi moj plod. Pa što? Ne želim ga ni ja. Ali moja želja rezultat je 
racionalnosti. Ona, Ružica, ona je kriva. Kriva je duboko i istinski. 
Ona ne želi biti majkom moga djeteta. Ne zato što je to dobra ili loša 
odluka. Ona to naprosto ne želi biti iz emotivnih razloga. 

Sam sam. Sam sam i neparan. Gdje mi je ono Eratostenovo sito? 

Buljit ću u njega koliko god trebalo, valjda ću jednom nešto shvatiti. 

Kako ono? Parni brojevi leže u drugom, četvrtom i šestom stupcu. 
Brojevi koji u sebi sadrže peticu, nalaze se na svakoj petoj rastućoj 

dijagonali. Brojevi koji sadrže sedam, nalaze se na svakoj sedmoj 


opadajućoj dijagonali, počevši od druge. 


Hm, moj problem leži među brojevima koji u sebi sadrže peticu. 
To mi je jasno. Da vidim... Uključit ću razum... Na kojem broju 


stanuje Ružica? Na broju deset. 


Desetica je na rastućoj dijagonali. Na kojem katu stanuje? Na 
desetom. S koliko su stuba odijeljeni katovi? S petnaest. I petnaest 


je na petoj, rastućoj dijagonali. 

Zapravo, Ružica je, preko datuma rođenja pa sve do registracijskih 
pločica, potpuno poredana petom, rastućom dijagonalom. I, što s tim? 

Zapalit ću. Moram srediti misli. Ona je, dakle, petica. Označena 
je Afroditom, odnosno, Afroditinim brojem koji, zbog Pitagore i 
Eratostena, nije uvršten u sretne brojeve. 

Ne razumijem samoga sebe. Ma, gdje sam ostavio cigarete? Nema 
ih. Sada, kada mi najviše trebaju, njih nema. Evo neke prastare kutije. 
Što je to? Poluprazna kutija Croatie? 

E da... Kako stvari stoje, popušila je Croatia, popušio sam i ja. 
Nikotin, i mnogošto gore. Još jednom ću stati. Krenut ću redom... 

Dobro, dakle, Ružica je u znaku nesretnog broja ljubavi, ali 
je sretna, pije anti-bebi pilule, to je ne zabrinjava, živi po svom ne 
osvrćući se na mene. 

A ja? Ja sam označen sretnim, ali neparnim brojevima. 

Znači li to da ću biti sretan dok sam sam? 

Glupost. Pa sam sam, a nisam sretan! 

Ali... Ako bih bio iskren, ne mogu reći da sam baš posve sam. 
Tu su ipak Danica, Luka, Ružica, starci... Ili... Možda na svakoga 
od nas vreba neko pravilo Eratostenova sita, a mi smo zaboravili 
kako se pravila trebaju tumačiti? Protisnuti smo, to da. Svojstva su 
nam se nataložila na dnu naših posuda, trunje i otpaci plivaju gore 
po površini, svakim danom vidljiviji i uočljiviji. Možda mi je Pitagora 
to želio poručiti? Možda je s tom nakanom Eratosten objelodanio 
svoje sito? 


Umoran sam. 

Obilježen. Sitom, nesanicom, ludošću. Sjest ću, zapalit ću još 
jednu. Smirit ću se. Gledat ću u svoje jedrenjake, u maketu luke 
Diu. To je oduvijek pomagalo. Evo, i sada me umiruje. Umiruje me 
to što je Melek Jaša opstao, a nosio se s najjačima. Kako je samo 
utvrdio istočnu stranu obale! Znao je, baš je znao. Držao ih je na 
udaljenosti. Sve do jednoga. Punih trideset godina. Mora da se i 
Vasco da Gama pitao isto što i ja: Kako li je znao? Jadan Vasco... 
Njega je promašilo toliko toga. Promašio ga je čak i glas njegove 
žene Catarine. Nije je čuo ni kada mu je priznavala... 

Jesam li iz Italije odnijela bilo što drugo osim sifilisa? Tražila sam 
Vasca, trebala sam ljubav, a donijela sam smrt. 

Sve što posjedujem moram urediti i složiti. Sam Bog zna tko će 
iza mene vršljati po mojim stvarima. A stvari su smeće. Prekopaš 
li po kompostu iza kuće, znat ćeš što se iznosilo na stol; pregledaš 
li nečiju haljinu, doznat ćeš bez čega ne može; ispovijeda li ti tko 
svoju boljku, znat ćeš kako ju je zaradio. 

E, nećete. Nećete kopati po meni. Jesam luda, to ne odričem. 
Ali nećete... 

Gdje mi je ona škrinja? Nisam je otvarala od dana kada sam 
je donijela iz Italije. 

Uspomene. 

Teške su. Tko bi pomislio da ih se toliko nakupilo? Moji 
tragični posjedi: četka za kosu, pudrijera, nojevo perje, uvojak 
kose, povezani rupčić, a u njemu... Šaka zemlje. Zemlja... Ista 
ona na koju sam pala prije negoli sam se zavjetovala. Zemlja i 
riječi, sve je to uspomena. Sjećaš se, Bože? Sjećaš se kako sam 
Ti se obraćala? Griješila sam... Zavjetovala sam Ti se na onoj 
prevrtljivoj talijanskoj grudi da neću prijeći preko Tvoga praga prije 
no što okajem sve do jednoga grijeha. Neću Ti dosađivati. Niti ću 
Ti kucati na vrata. Kriva sam. 


Jest. Tako sam se zavjetovala i u spomen ponijela grumen zemlje. 
Šaku praha. Jadna li sam... Pregrizla sam Italiju i grijeh. Pregrizla, 
prožvakala i probavila. Nosim ih i danas u sebi kao što se nosi 
pokvareni zalogaj. Muka me ne napušta, ali više nije blizu srca. 
Spustila se u želudac. Prešla je na zube, kožu, kosti. Zbog nje mi 
se tijelom otvaraju rane, slabe mi oči, napušta me vid. 


Kakvom si me to načinio, Bože? Jesi li mi slabosti udijelio snekom 
višom svrhom? S nekim dubljim ciljem? Nisu to pitanja za neuke. 
Poznajem samu sebe koliko i predmete u ovoj škrinji. Površno. 
Maglovito. 

Dotičem četku, nojevo perje, uvojak kose i počinjem se prisjećati. 
Njih, svojih uspomena. Ponovno ih prepoznajem, ponovno ih 
prihvaćam. Kao da ih je netko drugi skupljao... od mene odmicao. 

Gle, kristalna čaša! Dar doktora Benivienia. Rekao je, ponesi 
je, ona je magično zrcalo prikriveno oblikom čaše. U njoj ćeš me 
pronaći ako me poželiš vidjeti. Čudila sam se. Kako čaša može biti 
zrcalo? Doktor Benivienia, naravno, imao je odgovor. 

“Ispuniš li je čistom vodom, u njemu ćeš vidjeti cijeli svijet. 
Čaša je ogledalo iz kojega se stvari istodobno vide iznutra i izvana. 
Zovu ga trećim okom, čakrom i intuicijom." 

Mislila sam, izmišlja. Nisam mu povjerovala. Ipak, nekoliko 
puta sam je ispunila vodom. Prvi puta, nakon što sam primijetila 
znakove bolesti. Ponadala sam se da će me čaša utješiti, da će me 
njezina magičnost ozdraviti. Uzalud. Sve što sam vidjela u vodi 
bilo je da si ovoj boleštini podlegao i ti koji si me zarazio, doktore 
Benivienia. 

Čula sam te kako me Ditaš je li mi žao... Eh, žao. Kao da je 
žaljenje jedino stanje očaja. Bilo mi je svakojako. Sumanuto i 
nespokojno. Eto kako mi je bilo. Bilo mi je tako da sam porazbijala 
sve što sam dohvatila. Bacila sam i čašu. O pod, pa o zid, na koncu 
u kamin. Nije pukla. Odoljela je. Valjda je to njezino treće oko jače 
od mojega jada i nevolje. 

Podignula sam je. Nadjačala me... Razmišljala sam što bih joj 
trebala učiniti. Odgovor mi se otkrio sam po sebi. Odložila sam 
očišćenu i ulaštenu čašu i prionula pripremanju ručka. Mislila sam, 
ako mi je umrijeti, neka se barem pošteno najedem. Nadgledala 
sam kuharicu onako kako se to čini za blagdana. Znalački sam je 
držala na oku. Stol sam postavila svečano, upalila svijeće i raspustila 
poslugu. Poželjela sam ponovno biti puna snova. Osjećati ono što 
sam jednom osjećala za Vasca. Nadala sam se, ako nas izdvojim i 
osamim, dogodit će se čudo. Sve će postati kao prije. 

A on? Čula sam ga kako ulazi u uobičajeno doba. Ušetao se 
nadmeno, dugačkim korakom. Ništa nije zamijetio. Sjeo je za 
stol i zijevnuo. Svejedno mu je poslužujem li ga ja ili služinčad. 
Uh, poželjela sam ga otrovati! Obuzdala sam se. Čak sam se i 
osmjehnula. Poslužila sam kamenu juhu. Grah je dobro rodio 
pa se lijepo napuhnuo. U tanjurima se doimao baš kako treba, 
kameno, poput morskih oblutaka. Okusom sam bila zadovoljna. 
Vidjelo se da nisam štedjela ni mesa ni začina. Nakon juhe sam 
iznijela tamales de papa, punjene lignje u umaku od rajčica, a za 
njima složenac od bakalara i jaja. Natočila sam vino i nazdravila. U 
kristalnu sam čašu ulila vode s izvora. Bistre. Hladne. Tek rođene. 
Vode bez straha i osjećaja. 

On je jeo i pio, pio i jeo. Glavu nije pridizao sve do bakalara. 
A njega sam, svega mi, dobro posolila... Posolila sam ga tako da 
je nakon drugog zalogaja dreknuo. 

“Vode, ženo!" 

“Vode?" činila sam se nevještom. Dodala sam mu vodu. Spre- 
mno. Radoznalo. Da, tada sam još uvijek bila radoznala. Čaša 

mu je u ruci zasjala i sve sam vidjela. Otići će u Indiju. Po treći, 
posljednji put. Čaša mi je rekla da za nas više nema vremena. 
Nema vremena? Kako možemo nemati ono što nikada nismo 
posjedovali? Ako smo ga i imali, ono je u sebi sadržavalo svakoga 
trunja. Planove, ambicije, taštine, strahove i nerazumijevanje. Ti 
si me mimoilazio, Vasco. Kao posjed zarastao u šikaru. Ja sam 
venula, a ti si uzvikivao: “Začini okreću svijet, povijest i budućnost!" 

Dala sam ti ono što sam imala. Izrodila sam ti, Vasco, sinove 
i kćeri. Hej, šestoricu sinova! Uzalud. I to se pokazalo naopako. 
Kao što si mi oteo sebe, oduzeo si mi i njih, moja čeda. Oduzeo 
si mog Estćvđa, Paula, Christovđa i Alvara. Vuku se s tobom po 
tuđini. Osvajaju nečiju zemlju. Kao da zemlja donosi sreću? Prah, 
Vasco! Sve je to prah. 


Čudno. Dok sam te voljela, hranila sam se tvojom šutnjom. 
Vjerovala sam da se iza nje kriju divne rečenice. Krivo! Tko me 
je umjesto tebe činio živom i poželjnom? Tvoj rob i tvoja sjena 
dovedena s istočnih mora — Ahmad! Hranio me nekim travama što 
jačaju srce i rashlađuju oči. Tješio me u nesanicama. Uvjeravao me 
kako je nesanica vrlina jer spavači nikada nisu ravni nespavačima. 

Tješio me Ahmad Ibn Majid, Maur koji te prezirao. Čudiš se? 
Samo se čudi. Duša ti je negdje blizu, Vasco. Osjećam je, još uvijek 
me obilazi. Obilazi me sada, kada sam i sama sebi prekobrojna. 

A gdje si bio kada sam djecu stavljala na počinak? Gdje si 
bio, Vasco, kada ih je Ahmad uspavljivao? Ispričao im je tisuću i 
jednu Šeherezadinu priču. Onako kako je Šeherezada održavala 
budnim cara Šahrijara, tako je Ahmad držao budnom mene, tvoju 
obitelj, djecu, nas. Još i danas ga čujem. 

“U perzijskome gradu Samarkandu stolovao je car Šahrijar 
koji je zbog izgubljene vjere u žene svake noći ubijao po jednu 
djevojku. Kada je u Samarkandu ponestalo djevojaka za udaju, 
vezir je pred cara Šahrijara doveo svoje dvije kćeri - Šeherezadu 
i Dunjazadu...? 

Eh, kako sam uživala. Ahmadov me glas prenosio u Šeherezadin 
lik. Možda sam zbog nje i sama prestala spavati? Do jutra bih 
smišljala što bih ja na Šeherezadinu mjestu ispričala Šahrijaru. 
Kakva bi bila moja matematika? Kako bih ga zabavila i odvratila 
od bijesa? Bih li mu uspjela biti drugačijom od drugih? 

Okupljali bismo se oko Ahmada, a vrijeme se počinjalo topiti 
brzinom kojom se med sjedinjuje s vrućim čajem. Vrijeme su 
odnosile priče. Svakojake. Priča o trgovcu i duhu, priča o bag- 
dadskom brijaču, zgode iz mnogostupnog grada Irema, zapisi o 

zaljubljenom, maloumnom i nepismenom učitelju, dogodovštine 
sa Sinbadovih putovanja. I na kraju, pred počinak, po zahtjevu 
malog Estćvđa, uvijek jedna te ista priča. Iz večeri u večer, jedna 
te ista. Ona o nadmudrivanju vezira Šimasa i dvanaestogodišnjega 
dječaka, sina cara Džilijada, zbog kojih je Est&vđo postavljao 
uvijek jednaka pitanja. 

“AAhmade, ni meni nije jasno kao ni njemu." 

“Kao i kome, Estćvdo?" 

“Pa kao i tom dječaku, sinu cara Džilijada. 

“A što ti nije jasno, efendija Estevdo? 

“Zašto ljudi toliko jako vole zemaljski život kad će ga, prije ili 
kasnije, morati napustiti? Zašto ih Bog tako muči?" 

“Bog je stvorio čovjeka da ga voli." 

“Ali ga ipak muči." 

“Ne muči ga, efendija. Bog je čovjeku iz ljubavi darovao volju. 

“Što će ljudima volja?" 

“Ljudi voljom mogu za zemaljskoga života zaraditi blaženstvo." 

“I onda ne umiru?" 

“Umiru. Kako ne bi umirali? Ali to prestaje biti važno." 

“Zašto, Ahmade?" 

“Eh, zašto. Jednom blažen, uvijek ostaje blažen.? 

“I ja bih bio takav, Ahmade." 

“Bio bi? Tada ćeš takvim valjda i postati." 

“Ali, kako ću postati blažen, Ahmade?" 

“Djelima." 

“Znam li ja ta djela, Ahmade?" 

“Znaš, dušo. Jedno od njih je i otići na vrijeme u postelju. 
Blažena se djela prikupljaju od najranijih dana." 

“Pa to nije teško, Ahmade." 

“Nije, efendija. Hajde! Kreni i s lakoćom napravi blaženo djelo!" 


Večeri s Ahmadom nizale su se i nizale. U njima mi se razbistrilo, 
Vasco, i to da svijet ne obrću začini, nego priče. Sve je u glavi. 
Radosti i prijevare, zločini i nagrade. Varala sam te s Ahmadom 
iz večeri u večer. Varala sam te, Vasco. Bez dodira. Bez pogleda. 
Bez predumišljaja. Slušala sam ga i bila sam njegova. Eto, Vasco, 
to sam ti morala reći dok ti je duša još negdje na Zemlji. 

Nismo uspjeli biti blaženi. 

Nismo znali. 

Ahmad je rekao, blaženstvo se dostiže svojom voljom. 

Negdje smo pogriješili. 

Eh, Vasco. Što bih ti još mogla reći? 

Ništa što ne znaš i sam. 
Nismo znali. To ti je. Krivo smo željeli. Oboje. Nismo znali. 


g 


Seid Alija se oprezno nakašljao. Već je neko vrijeme tražio način 
kako prekinuti Jašinu zaokupljenost razvijanjem mansube. 

“Živio, Jašo!" 

“Živio? Ja sam svoje odradio, Alija. Dani su mi za leđima..." 

“Čuj, dani su ti za leđima, a nadživio si i Vasca i svakog drugog 
dušmanina. Nadživio si njih, nadživjet ćeš i nas!* 

Jaša se zamislio nad Alijinom dosjetkom. Posljednjih ga noći 
pohodi anđeo smrti, Azrail. Pohodi ga i mami. Nutka ga zlatnom 
jabukom i umanjuje mu preostalu snagu. Iz noći u noć. Nije dobro 
jer kada se Azrail zainati, taj ne odustaje. Neće to na dobro. Neće 
na dobro, ali neće ni na loše. Svakome dođe da život privede kraju. 
Što ga ovaj Seid Alija plaši? Jadan bi on bio čovjek kada bi ovdje 
dovijeka ostao. A i kome, uostalom? Valjda drugima na ruglo? 

“Ne dao Bog istinitosti tvojim riječima, Alija! Koji bi čovjek 
mogao poželjeti nadživjeti svoje sinove i prijatelje?" 

“Ali ti Jašo, nisi bilo tko.? 

“Pred Bogom smo svi jednaki." 

“Jesmo. Tu si u pravu. Ipak, ja te vidim još godinama... čilog 
i borbenog." 

“Kažem ti, Alija, uskoro će se za moju dušu učiti sura JA-Sin.? 

“Šuti, Jašo. Čut će te Azrail.? 

“Čut će me, kažeš? Ha-ha-ha... Ne brini, Alija. Dok ne čuje, 
ispijat ćemo svatko iz svoje čaše ono što nam je zadano." 

“Ma, znam, Jašo, ali...? 

“Jaranit ćemo bez straha od onoga što dolazi, jesi li me čuo?" 

“Ti govoriš o smrti kao da je to nešto što biraš od svoje volje.? 

“Malo toga mi biramo, Alija. 

“Pa to ti i govorim, Jašo." 

“Ali smo veliki onoliko koliko umijemo podnijeti." 

“Znam, ali... O smrti govorimo. 

“Sve ti je to, prije ili kasnije, jedno. Zemlja. 

“Ne razumijem, Jašo." 

“Vidiš ovaj znak?? 

Jaša se prignuo i posegnuo za mastilom. Vraćalo mu se. 
Vraćale su mu se slike, neke otrgnute rečenice, neka slova koja 
je još u Dalmaciji pisao. Uhvatio je pero i vješto, lako napisao 
glagoljički znak Z. 

“Što ti je to?" 


“To je ono što smo bili i ono što ćemo biti." 

“Taj znak?" 

“Taj znak." 

“Pa što ti je to?? 

“To ti je moje pismo, Alija. I na mojem pismu, to je ono što 
oduvijek jesam. Zemlja." 

“Zemlja, kažeš?" 

“Zemlja, Alija. 

“Ali, ja te vidim čovjekom, a ne zemljom.? 

“Eh, Alija. Dragi je Bog htio da na ovoj Zemlji učinim od svoga 
života sve po svojoj volji. Živio sam kako sam najbolje znao i umio, 
a on mi poručuje, dosta je bilo." 

“Baš ti poručuje?" 

“Poručuje mi, kako ne...? 

“Ti ga čuješ?" 

“Čuje ga svatko tko ga želi čuti." 

“I što kaže? Govori li nešto i o nama?" 

“Govori mi da je kraj dinastije koja je dva stoljeća vladala 
Gudžeratom.? 

Jadan ja.? 

“Zašto ti, Alija? * 

“Padne li naša vlast, pao sam i ja." 

“A, ne, nije tako. Nije to baš prijelazno." 

Je li ti Bog poručio nešto za mene?" 

“Poručio mi je da si snalažljiv i da za tebe ne brinem." 

Ja bih radije da ipak brineš... Ovaj de Menezes, taj baš ne 
miruje. Doći će me glave.? 

“Neće. I njegova je na izmaku." 

“I to ti je rekao Bog?" 

Jest. Rekao mi je. Pobjeći će pred Samorinom negdje kod 
Kalikuta.? 

“Dakle, da ne brinemo?" 

“Ne brinimo, Alija.? 

“Želiš da zaigramo?*" 

“E, ta ti je na mjestu." 

“Bi li volio neku posebnu mansubu?* 

“Najradije bih zaigrao devetu." 

“Devetu? Nju nismo igrali već dugo." 

“I još bih nešto, Alija." 

“Reci, Jašo.? 
“Pozovi Nihadu. Reci joj neka zapjevaju. 

Poželio je pjesmu. Tko će znati što ga je spopalo? Ali, vidio sam, 
baš je poželio. Pokušao sam i ja zapjevati. Nije me išlo. Grlo mi 
se stezalo i ispuštalo samo neke neljudske glasove. A baš sam 
poželio ispjevati pjesmu za svog Jašu. Što ćeš, nije nam svima od 
svake milosti dano. 

Nihada se dobro držala. Vidio sam, najradije bi plakala, ali... 
Dobro je, pokazala se hrabrom, odolijeva. I suzama i osjećajima. 
Surma joj se tek neznatno razmazala. Ispjevala je Jašinu omiljenu 
pjesmu, onu o ruci na kojoj su dom podigle sve vrline. Sinovi su je 
pratili na udaraljkama, a Sakina ih je mlada radžinica nadglasavala 
tonovima s vine. 

Čovjek bi rekao, poludjeli su svi koliko ih je. Tko bi se, pored 
čovjeka na umoru, uhvatio pjesme, udaraljki i vine? Ali ne može 
se tek tako protiv Jašine volje. Tijelo ga više ne sluša, to je istina, 
no želja mu je još uvijek snažna. Nadjačao nas je sve, koliko nas 
god bilo oko njega. 

Morali smo pjevati i hiniti radost. Sakina je radžinica nekoliko 
puta ponavljala jednu te istu pjesmu. Već sam je i ja naučio napamet. 
Tko bi rekao da je Jaša volio pjesmu o ženi, s tijelom nalik vrbovoj 
grani i s plahom prirodom sličnoj žednoj gazeli? A ja sam mislio 
da njegove misli ne zaokuplja ništa drugo osim kamena i zidina. 

Svi smo mi neki drugi. Neki drugi... 

Što je sada? Zove me? Sve je otpustio, želi da baš ja, Seid 
Alija, ovu noć ostanem uz njega. Neka uzmem i oružje? Što li mu 
je? Možda strahuje od Azraila? Njegova Nihada mi domahuje... 
Razgovarala bi... 


“Reci, Alija, reci mi." 
“Rekao sam ti, hanuma, sve što se moglo vidjeti." 
“Reci mi još jednom.? 
“Da krenem od početka?" 
“Kreni.? 
“Jaša je brzo zaspao." 
“Je li ležao na leđima?" 
Jest, baš je ležao na leđima." 
“I ti ga nisi okrenuo?" 
“Gdje ću ga okretati, jadan ne bio?" 

“Pa, lijepo sam ti rekla, Alija, loše sanja uvijek kada je na 
leđima. Trebao si ga okrenuti." 

“Trebao, trebao... Nisam ga okretao, nego sam ga slušao." 

“Veliš, nešto je govorio?" 

“Nije govorio, nego je buncao.? 

“O čemu? Da nije o neprijateljima?" 

“Nije nikoga od ljudi spominjao." 

“Nego?* 

“Nego, nego? Zar ti baš sve moram govoriti, hanuma Nihada?" 

“Govori, nesrećo nijedna. Meni Jaša ne bi izdahnuo na rukama 
kao što je netom izdahnuo tebi. Ja sam ta koja ga i mrtvog Čuva..." 

“Spominjao je anđela Azraila.? 

Jadna ti sam." 

“Azrail ga je nutkao jabukama... Valjda ga je mamio onim 
drugim svjetovima." 

“I? Jesi li mu prinosio jabuke što sam ih po sobi pometala?* 

Jesam, ali nije pomoglo." 

“Nije pomoglo? 

Jok! Jaša se probudio oko ponoći. Nije htio jabuka, ali je želio 
raštike. Kada mu je nisam mogao dati, jer to je nama nepoznato 
jelo iz njegova staroga kraja, rekao mi je da Azrailu više neće moći 
odoljeti." 

“Znala sam... Jesi li mu barem izmasirao prsa?" 

“Hajde, ženo, što me pitaš? Nisam ga masirao, nego sam 
zapisivao njegove poteze..." 

“Niste se, valjda, ponovno igrali?" 

“Nije šatarandža igra, rekao ti je to Jaša stotinu puta. Šatarandža 
je ozbiljan posao." 

“Dobro. Neka ti bude. Što si pisao?" 

“Zapisao sam sve njegove poteze, ali i ono drugo, sve što mi 
je diktirao. Ispisao sam za svakoga od vas po list-dva. Uglavnom 
neki savjeti i upute.* 

“Uh. Teško mi je, Alija. 

“Evo pismo za tebe, hanuma Nihada." 

“Čitaj." 

“Ne mogu ti čitati. 

“Ali, ti si ga pisao, što mi ga ne bi mogao pročitati?" 

“Ne mogu. Svašta ti je Jaša priznao. Napisao je i ime dženeta 
u kojemu će te čekati. Ne mogu to još jednom čitati." 

Nihada je klonula. Spustila je ramena. Učinilo se kao da je 
izgubila svu snagu maloprijašnja bijesa. 

“I bolje. Ne diraj u moje pismo." 

“Nego, što ćemo? Valja nam grad okititi." 

Ju, zulume. Trebalo bi te izbatinati! Nije ti Jaša bio dobar? 
Malo ti je učinio?" 

“Ma, čekaj, ženo..." 

“Što, čekaj? Ti bi njegovu smrt proslavljao?* 

“Ne bih ja... Sam je naredio. Vidi kako piše: Saka neka ukrasi 
naselje Bandar dei Rumi, a Tokan i Lias neka se pobrinu da na 
ulicama bude dovoljno hrane i pića." 

Jadna ti sam. Je li poželio i da zapjevamo?* 

“Nije. Rekao je, to bi moglo biti previše. Ali je naručio svirače.? 

“Svirače?* 

“Za njega i za sultana Mozafara.* 

“Zar je i sultanovo ime spominjao u tim svojim pismima?" 

“A ne, njega sam ja od svoje volje dometnuo." 

“Crni Alija, jesi li ti pobudalio?" 

“Nisam, hanuma. Zdrav sam i prav da ne mogu biti praviji. Ne 
bih se u ovo uplitao da noćas i sam nisam razgovarao s anđelom 
Azrailom.? 

“Ti si razgovarao? * 

“Ama, ja sam više slušao. Čuo sam ga kada je Jaši najavio da 
će još ove noći pohoditi i sultana Mozafara." 

“Ne razumijem. Pa Mozafar je još neki dan bio čio i vedar?" 

Jest, ali ga je noćas otrovao." 

“Anđeo Azrail?" 

“Ma, kakav Azrail! Otrovao ga je sin.? 

“Badur?*" 

“Ni manje ni više. A mogu ti reći, hanuma, Badur je kriv i zbog 
toga što nas je noćas Jaša napustio." 

“Kako to, Alija?" 

“Jaša se borio i odolijevao, sve dok Azrail nije doveo sultana 
Mozafara." 

“Baš si ga čuo?? 

“I čuo i vidio." 

“A i Jaša, kada je ugledao sultana..." 

“Što je učinio?" 

“Nekako se nasmjehnuo. I ruke je raširio. Činilo se i kao da 
je poletio." 

“Kažeš, s osmijehom?" 

“Ako lažem, s mjesta se ne pomaknuo." 

“Je li nešto rekao?" 

“Ništa. Skoro ništa. Nešto sitno. 

“Pa govori, Alija... Ne muči me nepotrebno." 

“Meni je na dušu ostavio Badura.? 

“Ah, Jaša kao Jaša. I kad umire, na pravdu ne zaboravlja." 

“Dobro, hanuma, hoćeš li nam dopustiti da ga pokopamo 
onako kako je poželio?" 

Jadna ja... Ja da nešto dopustim ili ne dopustim? Prvi put me 
se tako nešto pita i to baš sada, kada Jaša nije blizu..." 

“Blizu je. Znaš i sama što bi ti rekao..." 

“Jest, u pravu si, Alija. Hajde, reci, što je poželio?" 

“Poželio je da ga svirači isprate do predgrađa Bandar dei Rumi." 

“Tamo bi se sahranio? * 

“Na uzvisini. S pogledom na zapad." 

“Prema Dubrovniku?" 

“Prema Hrvatskoj." 


“Neka je noć izmakla." 
Jest, hanuma, lakše je." 


Noćno doba, kao i rano jutro, umnožava zvukove. Dane se trgnuo, 
siguran kako na svojim leđima i sam osjeća hladni dodir Azraila. 
Zatvorio je prozor i razgibao utrnute udove. Kiša je prestala padati, 
a nebo je bilo čisto i prozračno, bez oblaka. 

U kutiji Croatie preostala je još samo jedna cigareta. Pomislio 
je, 1 ona je neparna. Neparan je ponedjeljak, neparna je Croatia, 
neparna je cigareta, neparan sam takav kakav sam. Pitagora bi me 
danas nazvao iracionalnim, više negoli neparnim. 

Da, nakon sna stvarnost dobiva drukčiji oblik. Pitagora je ipak 
pogriješio. Odbio je priznati da postoje drugi brojevi, oni koji su 
iracionalni, jer nisu ni razlomci ni cijeli. Zabranio je raspravu o 
njima, ali ih zabranom nije izbrisao. 

I ja šutim. Nikome ne govorim o Melek Jaši, unatoč tomu što 
znam da je postojao. Krivo sam rekao. Ne govorim o Melek Jaši, a 
znam sve o njemu jer sam baš ja u njemu postojao. 

Smijali bi mi se. Rekli bi mi da sam shizofren ili da fantaziram... 
A zašto ne bi bilo moguće da sam se nekim čudom reinkarnirao? 
Spoznaje napreduju, mogućnosti se umnažaju i otvaraju čudima. 

Danas računaju s ilegalnim, iracionalnim brojevima, premda se 
stoljećima o njima šutjelo. Tko kaže kako jednoga dana nećemo biti 
upoznati s našim reinkarnacijama? Jednom, kada civilizacijski ojača- 
mo. Naravno, ako prethodno ne uništimo sve što nam je dostupno. 

Možda ćemo se dospjeti razviti. Kao vrsta. Kao uljudba. Kao ljudi. 

Ako se to dogodi, naše bi nam astralne jezgre mogle ispuniti 
dnevne živote. Suštinom. Istinskom spoznajom. Možda jednom 
postanemo manje uprljani egzistencijom i svakodnevicom. 


Osim toga, kada bih se osvrtao na druge, ne bih ni do Pakistana stigao. 

Treba raditi. 

Moje su mogućnosti sužene, ali ću se ipak posvetiti onome u 
što vjerujem. Prvo ću se riješiti Eratostenova sita. Iscijepat ću ga u 
sitne dijelove. 

Odbijam povjerovati da sam prosijan. 

Pokušat ću učiniti isto što i Ahmad. Unijet ću reda u svoje bilješke. 
Popisat ću korisnosti. Ako ne korisnosti, a onda poznatosti. Pojasnit 
ću Jašu, svoj pralik, svoj oblik iz prošlosti. 

Počet ću od kraja. Zašto? Zato što nas pamte po kraju. Jest, 
nepravedno je, ali je tako. Sjest ću 1 pisati. Inače sam brzoplet. Pokušat 
ću biti drugačiji. Miran i razložan. Evo, počinjem. Počinjem kako 
sam i najavio. Od kraja. 

Melek Jaša je umro. Puk je zaključio da ga je malo tko poznavao. 

Što su mogli o njemu reći? Nije bio brzoplet. Nije bio brzoplet, 
ali starost općenito nije brzopleta. Hm, to se ne čini Jašinim bitnim 
svojstvom. 

Pokušat ću pronaći još pokoje. 

Jaša je rijetko govorio o motivima koji su ga vodili. 

Ne zvuči dojmljivo. Ni drugi robovi ne govore o onome što priželj- 
kuju... Najpametnije bi mi bilo da odustanem... Ne mogu se dosjetiti 
što bi se još moglo reći za Melek Jašu. Možda: Većina ih je pamtila 
priču prema kojoj jeu Gudžerat pristigao kao rob. Šutljiv, marljiv, ali... 
rob. Rob rođen u nekoj Hrvatskoj, negdje na obali Adriatika. Živio 
je, navodno, u Dubrovniku. Vješt je bio u streličarstvu i glagoljanju. 

Eto, prisjetio sam se. To je ono što bi se nakon cijeloga života 
moglo reći o Jaši. Malo. Šturo. Kao čovjek koji šuti i ne srlja... 

Kažu, živote usmjeravamo prema očekivanjima. Ako je tako, pitam 
se što je Melek Jaša očekivao? Vjerojatno ono što očekuje većina: 
mogućnost ispravljanja propusta i pogrešaka. Nadao se. Ako je on, 
Jaša, proveo mladost robujući, njegovi bi sinovi morali živjeti bolje, 
drukčije. Izbjegavajući sukobe, učinit će ih sretnijima. 

Krivo? Tko će ga znati... Sultan Badur bi ih posmicao, prije ili 
kasnije. Zašto? Eto, parodije. Baš zbog onoga što im je Jaša ostavio 
u naslijeđe: zbog teritorija, vlasti i čvrstih veza s arapskim emirima. 
Uništilo ih je ono što ih je trebalo očuvati. Životna matematika ipak 
je igra nekih drugih svjetova, a ne ovog našeg. 

Badur se naslađivao. Pred kraj njegova obračuna s Jašinim sino- 
vima nalikovao je tigru zabavljenom gazelama. Hitrim, ali plahim 
stvorenjima. 

Posvetio im se vješto. Bez puno buke. Melek Saku je otrovao, 
Tokana umorio u prepadu s leđa, ali Lias mu je ipak umaknuo. 

Umaknuo je ne osvrćući se. Gudžerat je za Liasa zaboravljeno 
područje. Progonjeni drugim očima vide kraj iz kojega potječu. Lias 
je bježao i poda se bacao uspomene, snove, mladenaštvo i djetinj- 
stvo. Grabio je naprijed bez cilja. Bez želja. Grabio je i zaboravljao. 
A zatim se osvijestio. Točnije, svijesti ga je prizvalo nalijetanje na 
straže mogula Humajuna, srećom, i samog u ratu protiv Badura. 


Mogul Humajun nije Liasa samo ugostio. Osim što mu je pružio 
utočiste, očinski ga je prigrlio. Činilo se da ga je Lias ganuo. Neki 
kažu, bilo je to zbog praznog pogleda Liasova oka. Drugi govore, 
Humajuna se dojmilo Liasovo odsustvo interesa za blaga i gomilanja. 
Treći kažu, osvojila ga je Liasova sklonost sokolima. 

Svatko od nas umije ponešto, a Lias je rođen s darom govora 
s divljim pticama. Spuštale su mu se na šaku čim bi ih pogledao, 
osluškivale su mu misao, govorile mu razgovijetno na svom divljem, 
ptičjem jeziku. Mogul Humajun, čovjek stepe, znao je prepoznati 
tu vještinu. 

Je li se Lias obratio za pomoć magima mogula Humajuna? Je 
li se možda sam prihvatio čarolija? Sve je moguće. Nečija kletva 
dostigla je Badura i rasula njegovo carstvo na brzinu sklepano od 
tri sultanata. 

Badur se pokušao obratiti. Činilo se da je ponešto i sam shvatio. 
Uzalud. Počinjeno se ne ispire, ni vodom, ni suzama. Smrt mu se 
dogodila nakon obraćenja i povratku iz Meke. Skončao je u Jašinu 
gradu, uz prilično mutne okolnosti. Tijelo mu je pronađeno u glibu 
luke Diu, izbodeno portugalskim strijelama i kljunovima sokola. 

Badurova smrt potaknula je jedno pitanje sa samog ruba misti- 
cima: je li Lias sudjelovao u Badurovu kraju? Ili, možda prije, Jaša, 
premda je od njegove smrti proteklo deset godina? 

Nagađalo se svašta. Mnogi su govorili da Badurovo tijelo po 
Jašinoj volji trune u diuskome mulju. Gradovi, kao i ostale zamisli, 
ostaju dovijeka u vlasti onih koji su ih podizali... 

Pisanje mi ne ide onako kako sam zamislio. Želio bih pisati o strasti, 
o nerazumnom dijeljenju i rasipanju sebe. Volio bih druge uvjeriti 
da sam nadjačao život, da sam znao kako biti svoj, a ne štedjeti se, 
dati i davati se. Dijeliti se. Bez ostatka. Sebi. Njima. Njoj. 

Ružici. Mojoj ruži vjetrova. Amblemu. Metafori. Svom putokazu. 


Sjever im je obilježen šiljkom, kopljem, zvijezdom Sjevernjačom 
ili cvijetom ljiljana. Istok usmjeravaju Svetoj Zemlji i Jeruzalemu, 
središtu kršćanskoga svijeta, svetištu Mediterana. Od središta se 
razlistavaju latice ruže, feu de jole, krijes radosti. Ružu čine latice, 
krjesovi, donositelji sreće. Sreće ili spasa... Krjesovi upozorenja na 
dolazak obrata. Ili vjetrova. I strujanja koja nas raznose. Jedne od 
drugih. Jedne prema drugima. 

Ružica je moja metafora. Pisat ću o njoj. Stavit ću naslov: Ruža 
vjetrova. 

Eto, sada bih mogao početi. Pisat ću o ruži vjetrova. Pobrojat ću 
simbole bez kojih ne znamo kako i kamo. Bez kojih smo izgubljeni. 
Bez simbola smo bezvrijedni. 


Priznat ću sve. Napisat ću: odbio sam odlučivati o sudbinama dru- 
gih. Povukao sam se. Odmaknuo sam se od ljudi, okrenuo sam se 
simbolima. 

Ne želim odlučivati o sudbinama drugih, odbijam moć, odbijam 
posluh, odbijam hijerarhiju. Odbijam, i to me tjera na povlačenje. 
Vjerojatno ostavljam dojam slabića. Pretpostavljam da me sažalijevaju 
iza leđa. Ili mi zavide. Misle, živi lako i lagodno. 

A mogao sam više. Mogao sam, a to što sam mogao, odmaknuo 
sam od sebe. Svojevoljno. Tješi me to što alternative ipak postoje. 

Apstinencija. Da. I apstinencija je alternativa. Možda se čini da 
Životarim? To bi bilo točno kada mi glava ne bi bila prepuna simbola. 

Preračunali ste se, bivši drugovi, današnja gospodo. 

Ja sam tu. Odbijam biti nalik vama. Drzak sam kada vam se 
rugam? A narugat ću vam se i više. 

Pisat ću. Posvetit ću se ruži vjetrova, matematici, paralelnim 
svjetovima, sinkronicitetu i Meleku Jaši. 

Vi samo i nadalje trčite. Od volje vam. Trčite, osvajajte položaje, 
ukrašavajte poprsja ordenjem. 

I? Što ćete me pitati? Već vas čujem. 

“Pišeš? Nešto zanimljivo? Što ćeš s tim učiniti kada završiš? Hoće 
li ti netko objaviti?" 


Odbijte. 

Redom. Što ću nakon što sve zapišem? Što ću s ukroćenim, 
discipliniranim riječima? 

Slatki moji, s njima ću učiniti ono što mi prvo padne na pamet. 
Možda ću ih zapaliti, možda ću ih razbacati, a možda, naprosto, s 
pisanjem nikada neću okončati. 

Pišući, udaljujem se i od vaše i od svoje trivijalnosti. Zatvaram 
se u neparnost, otvaram unutarnja osjetila i živim kao netko drugi, 
kao Melek Jaša, svoja praslika iz povijesti. 

Pišem i stvaram svjetove nalik ovom našem. Prešućujem pogreške. 
Izmišljam čovječnije motive. Prekrajam gnusobe. Odlazim. Odlazim 
i nema me. Postajem alikvotska mandala: +P+4W-, +E+2-, +E:M-d-, 
.Q-:3- TD. 

Ako se prihvati da nas neprijateljstva određuju jednako snažno kao 
i prijateljstva, tko se ne bi upitao kakav li je morao biti Melek Jaša, 
čovjek bez podrijetla, kada mu je ustrajno neprijateljstvo iskazivao 
Vasco da Gama, sin civilnoga guvernera Est6vda da Game? 


g 


U susjednom je stanu netko upalio svjetlo. Život se gura. Ipak nismo 
izdvojeni. 

Neparan sam, to da, ali okružen mnogima, neparnim i parnim 
ljudima. Zraka. Ponovno mi treba zraka. Otvorit ću prozor. Jutro 
se počinje hvatati za rubove obzora. Istine su jednostavne. Pokušat 
ću tako misliti. Jednostavno. 

Pustit ću ruku neka zapisuje umjesto mene. 

Daleko je potraga za ciljem puta. 

Što sam želio reći? Odustajem od cilja? To ne. Cilj je daleko? 
To da. Daleko je, ukoliko mi se ne nalazi pred nosom. Evo, napada 
me sljedeća rečenica. 

Daleko je potraga za Čovjekom kojega više nema. 

Na kojeg čovjeka mislim? Na Jašu? Hm... Zašto bih za njim 
tragao? Jaša je u meni. To sam samome sebi odavna dokazao. 


Zrak je još uvijek rijedak. Tišina je potpuna. Ne čuje se baš ništa. 
Umjesto poznatih zvukova, mislima mi trče riječi seljaka izbodena 
pčelama, koje sam čuo... Gdje? Na televiziji? Kako je ono rekao? 
“Nisu opasne velike životinje, nego one za koje ne postoji uzica.? 

Baš kao i moje misli. Što ih više pokušavam ukrotiti, one brže 
odmiču ostavljajući ono malo ustrojenih rečenica u sve većem neredu. 
Ali nadjačat ću sebe. Što ću, dakle, zapisati? 

Danas su daleko i stan i stanar, i cilj puta, i Čovjek kojega više nema. 

Zvuči općenito. Pokušat ću biti određeniji. 

Sutra će njihove udaljenosti biti drukčije, a u jednom od dana koji 
će uslijediti, daljine više neće biti... 

Je li to još jedna neukroćena pčela zazujala? Zbog nje nisam 
dospio napisati točku. Rečenica bez točke je nedovršena. Točka? 
Nedavno sam čitao o točki. Gdje, ono? 

Evo, knjiga mi je još nadohvat ruke. Euklidovi Elementi. Počeci 
matematike. Počeci ustrojene misli. 

To ću im napisati. Savjetovat ću ih onako kako je Ridvan savjetovao 
Jašu, a tako i mene. Eh, Ridvane, bio si u pravu! Dobro je misliti o 
matematici. Ona je u stanju ustrojiti misliti i umiriti porive. 

Možda bih im mogao dopisati nešto iz Euklidovih Elemenata? 
Da. To će biti dobro. Napisat ću im... Ako vas obuzmu nemiri, 
mislite o matematici. Nemate li što pametnije, pokušajte krenuti od 
Euklidovih postavki. 


1. Točka je ono što nema dijelova. 
2. Linija je dužina bez širine. 
3. Granice linije su točke. 

Tri - bez promatrača 
svijet ne postoji 


naputak: broj tri alikvot je brojeva petnaest, dvadeset i jedan, 
dvadeset i sedam, broja devet te jedan mogućih završetaka tih poglavlja 


... O broju 3 

Simbol trokuta, temelja stvaranja. 

U Grčkoj, Egiptu i Babilonu, postoje trijade bogova. 
U kršćanstvu, Bog je Trojstvo. 


Prirodni je svijet trodimenzionalan, Einsteinova četvrta dimenzija vremena nesimetrično je 
vezana za tri dimenzije dužine. 


Broj tri jedini je broj kojemu je na hrvatskom jeziku broj slova u riječi jednak vrijednosti koju 
izražava. 


u (1 - glagoljički znak (V — vćdčti — znati), ima numeričku vrijednost broja 3. 


Zvona s osječke katedrale biskupa Josipa Jurja Strossmayera odbila 
su dvanaest sati. Podne je. Simetričnost zvonjave vjerojatno je po- 
sljedica simetričnog oblika zvona, razmišljao je netom probuđeni 
Dane. Sanjao sam da me nema. A tu sam. Vidim sunce. Osjećam 
podne. Kako su ono vjerovali pitagorejci? Tko vidi, sudjeluje. Tko 
sudjeluje, postaje mjerom učinjenog. 
lovat ću. Zvona još zvone. Osječani su Strossmayera nazivali Štroco. 
Smiješan nadimak za onoga koji je krajem devetnaestog stoljeća imao 
hrabrosti održati govor u Vatikanu u povodu proglašenja dogme o 
papinoj nezabludivosti. Strossmayer je tvrdio da je Isus apostole 
poslao da osvoje svijet obećanjem Duha Svetog i strogom zabranom 
uzimanja vlasti ili sudjelovanja u njoj... 

Apostoli nisu smjeli postati nalik poganskim kraljevima. Štroco 
je podizao spomenike Bogu i bog-atstvu Duha. 


Odgurujem pokrivač, ustajem, teško se prisjećam kada sam i kako 
otišao na spavanje. Prozorska krila širom su otvorena. Zvona od- 
zvanjaju. Nalik su trokutu, simbolu stvaranja i poimanja. Zvoni i 
telefon. Leutar. 

“Što radiš, biznismenu?" 

“Razmišljam o trokutu." 

“Ljubavnom?? 

“Ma n6..." 

“Silom bi bio originalan? Drukčiji?" 

“Ja? Što ti je? Ja sam čisti prosjek. 

“Ti si, Dane, blesav." 

“Ali mogu ti to i dokazati." 

ćOlo: da si blesav??? 

“Da sam čisti prosjek. 

“Ha-ha. Zaista ne gubiš vrijeme." 

“Kako mogu gubiti ono što ne posjedujem??? 

“Naravno, samo se ti drži brojeva i statistike." 

“Zašto? 

“Zato što je uz pogrešno postavljena pitanja i obrnuto zaključivanje 
moguće objasniti baš sve. Čak i ono za što ne postoje objašnjenja 

Leutar se raspričao 0 statistici i priopćenju iz osamdesetih godina 
objavljenom u nekom prestižnom američkom časopisu. Govorio je 
o krastavcima i avionima. Navodno, statistika je dokazala kako su 
kiseli krastavci uzrok padovima aviona, automobilskim nezgodama, 
ratu i raku. Svi podaci bili su točni, a veza između podataka ležala je 
u kiselim krastavcima. Njih su tamanili svi uključeni u istraživanje, 
i vojnici, i piloti, i vozači i oboljeli od raka. 

“Banaliziraš, Leutare.? 

“Ja ili statistika?" 

“Ti banaliziraš. Rugaš se posljedicama, a ne uzroku. 

“Posljedicama? Misliš na ratove, padove aviona i automobilske 
nesreće?" 

“Mislim na pogrešnu pretpostavku. Kakve veze imaju krastavci?" 

“Ha-ha-ha. To ja tebe pitam, Dane." 

“Pa, krenuli su od pogrešne pretpostavke.? 

“Zar ih nema posvuda?" 

“Pogrešnih pretpostavki?" 

“Pa, naravno. 

“Ima... Ima ih posvuda." 

“To ti i govorim. A tko je za njih kriv?" 

« o» 

“Tvoja statistika, Dane. Tvoji brojevi... Apsurdnost točnih po- 
dataka.? 


Neke dijelove stvarnosti mudrije je ostavljati po strani, bez imena. 
Pustiti ih neka se odvijaju onako kako im je namijenio viši ustroj 

svijeta. Smeta mi kad Leutar govori o brojevima. Brojevi su moji. 
Brojevi su moj bijeg, a Leutar se ruga. Rugajući se brojevima, ruga 
se i meni. 

Leutar je čovjek stvarnosti. Vezan je nogama uz zemlju, kapital, 
profit i jeftinu zabavu. S njim trebam razgovarati drukčije. O nečemu 
što ne izaziva dvojbu. S Leutarom treba govoriti o biznisu. 

“Jesi li se čuo s Ademom?* 

“Što čuo? Čuo i potvrdio dogovor." 

“Posao je dogovoren?" 

“Još sinoć. Jutros smo već stupili u akciju." 

“Kakvu akciju?" 

“Adem traži prijevoznika." 

“Prijevoznika?" 

“Čovječe, sve smo dogovorili. Otkupljuje cijeli kontigent riječnih 
brodova. Hitno." 

“Nevjerojatno. Još jučer si govorio da je to nemoguća misija.? 

“Biznis je biznis, roba je roba." 

“Otkupili su sve? Jesi li ga pitao što će s njima? Pa oni nemaju 
rijeke.? 

“Kažem ti, biznis je biznis, a svaka roba ima svoga kupca. Nego, 
majstore, dolaziš li ili ne?2? 


Ne smijem povjerovati u ovo što sam čuo. Osjećam obnavljanje 
energetskih naboja nadanja. I dalje razgovaram s Leutarom, otvaram 
ormar i tražim ruksak. Jednom rukom razvezujem čvorove na rancu, 
pokušavam slijediti razgovor, detalje ugovora, planove o odlasku. 
Polica je puna navigacijskih instrumenata i zemljovida. Trebam li 
ih ponijeti? 

Odložio je telefon i zatvorio prozor. Ovaj grad za mene više ne 
postoji. Utopija o prodaji riječnih brodova Bliskom istoku življa je od 
mene, grada i realnosti. Želja j je postala stvarnost. Činilo se točnim, 
usmjerena želja jest vektor. Sila snažnija od nuklearne energije. Uspio 
sam. Ostvario sam utopiju. 

Ja, promatrač, pripremam se za povratak Istoku. Pogledom 
tvorim novu sliku svijeta. Oslobođen sam. U stvarnosti i imaginaciji. 
Potvrđen sam u ostvarenoj utopiji. 


_ 


Pet - svakodnevna 
vještina zvana voljeti 


naputak: broj pet alikvot je brojeva petnaest, dvadeset i pet, 
trideset i pet, četrdeset i pet te jedan od mogućih završetaka tih poglavlja 


... O broju 5 
Atroditin broj, broj ljubavi. 
Ne pripada skupini sretnih brojeva. 


Simbol mu je Pentagram, Pentalfa, pravilna petokraka zvijezda — magijski simbol, tajna lozinka 
i geometrijska oznaka pitagorejskog bratstva. 


Pentagram u sebi sadrži savršene “zlatne rezove", a u centru mu se nalazi peterokut u koji 
je moguće upisati novu, obrnutu zvijezdu. 


Kako je ovaj postupak moguće ponavljati beskonačno mnogo puta, Pentagram je simbol 
beskrajnoga rađanja i produženja vrste. 


Broj 5 vjerojatno je jedini neparni nedodirljivi broj. 


vo [Ih — glagoljički znak (D — dobre — dobro), ima numeričku vrijednost broja 5. 


Pustinja je škripala visokim tonovima brojnih zrnaca koja su nestajala 
pod snažnim nanosima svjetlosti i Daninim koracima. Pustinja se 
rasipala i u rasipanju narastala u nove, veće oblike. 

Onemoćao od žeđi i nesnosne jare, Dane je vapio za vodom. Čeznuo 
je za udarcima valova, prozirnom svježinom izvora ili najobičnijom 
slavonskom kišom. Zbog dugotrajna hoda, stopala su ga žarila i 
pretvarala se u otvorene, goruće rane. Hodao je još neko vrijeme, a 
potom zagrlio pješčanu dinu. Glavu je pokušavao uvući u ramena i 
zaštiti se od prejakoga svjetla. Pijesak se borio protiv tijela. Zatrpavao 
mu je nosnice, otežavao disanje i bez prestanka, gibljivo škrgutao. 

Pustinjsko su šuškanje razrezala crkvena zvona. Dane je pomislio, 
sa mnom je gotovo, haluciniram. Halucinacije su prvi znak mučenja, 
njegova najava i početak. 

Pijesak se otimao vjetru. Pustinja se punila peterokrakim zvijez- 
dama. Kada bi se oglasila zvona, pješčane su se zvijezde ugibale do 
tla, gotovo nestajući. Zvona su bila sve glasnija. Dane je osjetio kako 
mu se noge odižu od tla. Tijelo mu je začudno olakšalo, a zatim ga 
je preplavio zrak. Svježina. Možda nebo. 


Otvorio je oči. Izgleda da je prespavao veći dio jutra. 

Prozor je bio otvoren, soba u neredu. Uz krevet je stajala pepeljara 
prepunjena čikovima, razbacana odjeća, sheme ruža vjetrova. 

Nije bio sam. Za stolom je sjedila Ružica. Leđa okrenutih prozoru, 
desnom rukom oslonila se o stol istodobno držeći glavu i pridržavajući 
kosu. Nešto je čitala. Nešto? 

Mogla je čitati samo jedno. Ružu vjetrova. 

Alikvotska ruža vjetrova 


“Otkuda ti?" 

Pogledala ga je, kosu stavila iza uha, odložila stranice, stolac 
okrenula prema središtu sobe i sjela prekriživši noge u koljenima i 
ruke na prsima. Je li bila nesigurna? 

“Ostavio si otključano.? 

“Možda. Nemam naviku zaključavanja. 

“Da. Ti voliš izazivati.? 

“Molim?*" 

“Mislim na dijeljenje bez ostatka. Izazivaš s tim svojim dijeljenjima. 
U sebi te nazivam Alikvot...? 


6 27 


“Ostavljanje otvorenih vratiju nekakav je poziv, što 1127 

“Ne znam.? 

“Nije važno... Pokušat ću o sebi ne razmišljati kao o Daničinoj 
maćehi.? 

“Otišao si bez pozdrava." 

“Pa, spavala si... 

“Ne prozivam te.? 

“Pisao si? Odakle ti toliko riječi? Čitala sam i pomislila, ti si bogat.? 

Dane je jednom rukom privukao k sebi stolac s cigaretama, 
upaljačem i pepeljarom. Zapalio je i prvi dim otpuhnuo visoko u 
zrak. Zabavljao se pravljenjem dimnih kolutova. Pitanja su sustizala 
kolutove, a on ih je obuzdavao. Ipak, odlučio se. 

“Ja? Bogat?" 

“Bogat i blesav. Donijela sam ti dar.? 

“Dar?? 

“Rođendanski. Jučer ti je bio rođendan. Četrdeset prvi. 

“Ili, ako hoćeš, napunio si 490 mjeseci, 104.750 tjedana, 14.964 
dana, 359.144 sati, 21.548.646 minuta, 1.292.918.746 sekundi, 
129.291.874.600 milisekundi.. .? 

“Za mene su rođendani glupost... apsolutna nula.? 

“Tebi je sve apsolutna nula." 

“Ne razumiješ me, rođendani su zaista apsolutna nula. Mislim, 
matematički gledano. Apsolutna nula je odsustvo mjerenog svojstva. 
Ako me nije bilo prije rođenja, tada je datum rođenja moja ishodišna 
točka. Apsolutna nula.? 

“Dane...? 

“Molim? 

“Prestani.? 

“Što?" 

“Prestani lupetati, prestani odbijati život, prestani zaboravljati.? 

“Pa, ne zaboravljam." 

“Zaboravio si doći na spoj... 

“... to je bilo prije dvadeset 1 kusur godina..." 

“Zaboravio si da ti je jučer bio rođendan, zaboravio si da sam ti u 
pismu napisala kako sam ti donijela dar — tabakeru, zaboravio si... 

Ružica ne zaboravlja. Zanimaju je moji razlozi zbog kojih sam je 
ignorirao tada, u mladosti. Ignoriranje je oblik umorstva. Poželjela 
je ponovno postati živom. Vratiti se životu uz mene, onoga koji 
ignorira. Postojala je i svih ovih godina. Postojala je, ali ne iu mojoj 
svijesti. Nije bila moja žudnja. Pamti da se nisam pojavio. Govori 
mi o večeri, rođendanskom daru, mojoj neorganiziranosti. Lijepa je. 
Ruke je prekrižila na prsima, nesigurna je. Gleda me kao neprijatelja, 
a bori se za mene. Da, sada se bori za mene. Isto vidimo različitim. 
Napada me. To prije nije činila. Napada me i ja znam da joj je stalo. 
Stalo joj je i zato je slaba. Pokazala mi je da je ranjiva. 

Lijepa je. Kosu je stavila iz uha. 

Ipak, pije anti-bebi pilule. Štiti se od mene. Pita me tko je koga 
osvojio. Jesmo li u ratu? Zašto je kosu stavila iza uha? Promatram 
je, a vidim samo jedan njezin dio. Uho. Na što li me podsjeća? Što 
želim vidjeti u njezinom uhu? 


Uho joj je oblika fetusa. Da. Ona mi je pričala o tome. Što je rekla? 
Akupunkturne točke na uhu slijede tijelo fetusa okrenutog glavom 
nadolje. Vidim ga. Uho. Vidim i ono što mi govori. Vidim plod. 
Njezin i svoj. Ustat ću. Zagrlit ću je. 


f 


Sedam - životu 
se čovjek ne može oteti 


naputak: broj sedam je alikvot brojeva dvadeset i jedan, 
trideset i pet, četrdeset i devet, šezdeset i tri te jedan od mogućih završetaka tih poglavlja 


OT . 
+ + 


... o broju 7 


Po pitagorejcima, sedam je “praprvi" broj neosporne čistoće, sam kairos (kaypćc — zgodan 
čas, prilika), najsavršeniji broj mnogih religija. 


U hebrejskom jeziku broj sedam korijenski je vezan uz riječi potpun i cjelovit. 

Sedam je broj svemira. 

Sadrži božansko i duhovno izraženo brojem tri, ali i tjelesno (zemaljsko) izraženo brojem četiri. 
Sedam je dana u tjednu, sedam je mjesečevih mijena, sedam je dana stvaranja svijeta. 


Kako bi špil karata bio doista slučajno izmiješan, potrebno je sedam izmjeničnih miješanja. 


w (0 - glagoljički znak (Ž — živćti — živjeti), ima numeričku vrijednost broja 7. 


Draga moja Katice, 

javljam ti se nakon dugo vremena. Nemoj se ljutiti, nije mi 
imao baš tko zgodno napisati sve dok nije došao Dane, a on je, 
draga, silno zauzet. 

A što da ti napišem, sunce moje milo, nego da primiš duboku 
sućut od svoje matere. To sve mora biti baš tako, životu se čovjek 
ne može oteti. 

Znaš i našu prošlost. Ono što je bilo, što nam se događalo, 
moralo je biti baš tako. Ne mogu ti ni opisati moje jade, kada sam 
saznala za smrt tvoga Mate. 

Svaka je Sudbina teška, ali je čovjek mora moći primiti i 
podnijeti. Ti znaš kako mi je tvoj čovjek, Mate, bio drag i blizak. 
Uvijek sam ti pisala da ga paziš i da budeš brižna prema njemu. 

Vrijeme nosi svoje, a mi moramo dalje. Dobro si napravila što si 
se vratila radu, inače bi bila u kući sama po cijele dane. Počele su 
te, sinko, od tvojih malih dana hvatati nevolje i jadi. Što možeš... 
Budi tvrda, radi, uredi se, nemoj se zapustiti. 

Ja ne mogu ništa drugo nego se pomoliti za njegovu dušu i za 
mir u tebi, sada kada si ostala sama u kući. 

Eto, toliko, Katice. Budi tvrda i podnosi svoje muke. Podijeli ih 
s nama. Čovjek je manje sam ako u život pusti blizu sebi nekoga 
s kojim podnosi ono što se podnijeti mora. 

Ponekad, kada pišeš Babićevima, puno ih pozdravi. Otkako 
je opustjela kuća, otac i ja niti primamo njihovu poštu, niti im 
pišemo. S njima se čujemo ponekad telefonom. 

Više ti nemam što pisati, nego da te i danas, jednako kao i 
prije, puno vole tvoja mater i ćaća. 


Dane je odložio olovku i upitno pogledao majku. 
“Je li ovo sve ili joj želiš nešto dopisati?? 

“Ne znam, sine. 

“Kako ne znaš?" 

“Ne znam što si joj napisao.? 

“Ali, mama, ti si diktirala, ja sam samo zapisivao!" 

Vičem, a ona me pokušava uvući u svoj omiljeni način razgovora. 
Čineći se nevještom, propituje sve oko sebe. Igrala bi se. Oduvijek je 
voljela doskočice. I u tugama i u radostima. Ali ja nemam vremena. 
Približava se podne. Moram se još naći s Leutarom. Ipak je to veliki 
posao. Veliki novci... Zapalit ću jednu. Moram se ostaviti tih cigareta. 
Razdražljiv sam. 

Zapalit ću i pročitat joj pismo još jednom. Zaboravila je, jadna, 
što smo pisali. Vrti pismo u rukama. Ne zna što bi s njim. 

“Nismo joj ništa napisali o Danici.? 

“Hm, u pravu si, mama." 

“Daj dometni kako je Danica ista Katica kada je bila njezinih 
godina, i kako je njena baba jako voli, samo je rijetko viđa.? 

“Dobro, dopisat ću.? 

“Je li, Dane, kakvo je ovo vrijeme, sine?" 

« o» 

“U naše su se doba ljudi prestajali viđati kada bi otišli s ovoga 
svijeta, kao što je sada, Bože mi oprosti, otišao Katičin Mate. Danas 
se nitko ne viđa ni s kim, osim možda, sačuvaj nas Bože, kada umru.? 

“Vrijeme je skupo.? 

“Kao da nije bilo i prije, Dane... Moja su braća dolazila iz 
Dalmacije pješice.? 

“Pješice? Pa koliko je to trajalo?" 

“Ako je bilo sreće, mjesec dana. Ili nešto manje. Ja sam stigla 
za tri tjedna.? 

“Pješice?" 

“Pješice.? 

“I znaš što ću ti reći. sine?" 

“Sto?" 

“Bila sam sretna.? 

Dani je zazvonio mobitel. 

“Halo. Ti si? Ne, nisam u gradu. Kod svojih sam... Neću dugo... 
Da. Čujemo se. Zdravo 

“Ti već odlaziš, sine? 

“Morat ću. Još malo... Želiš li da dopišem koju rečenicu o Danici?" 

“I o sebi, sine. Pa, sestri pišeš." 

Dane je zapalio cigaretu. 

“Zašto bih joj pisao o sebi? Čujemo se telefonom 

“Gdje ti je to isto? Jesi li ga čuo, stari? Ne bi sestri pisao o sebi?" 

“Pusti tatu na miru..." 

“Hajde, piši. Sve ovako kako ti govorim: Dane nam je uvijek u 
žurbi, a mi strahujemo. Kakav je, opet će se nekamo otputiti. Ni 
Danici nije lako. Dijete ga je oduvijek željno." 

Mobitel je ponovno zazvonio. Odlučio se javiti. Leutarov glas 
činio ga je napetim. 

“Znam, kasnim... Samo što nisam... Što, Adem je zvao? Nije... 
Očekuje poziv... To mi, Leutare, ne nabijaj na nos... Dvadeset prvo 
stoljeće ne trpi čekanje, ma nemoj... Javit ću ti se za pet minuta... 
Ajd bog... Ne, ne spuštam slušalicu... Da... Čuo sam te...? 


[44 37 


“"ITu sam... Slušam te.? 


[44 bb) 


“Znaš što, Leutare... Ideš mi na živce!" 


će 27 


“Slušaj, izgleda kako od mene i ovoga posla neće biti ništa." 


će 27 


“Dobro si me čuo... 


[44 bb) 


“Zaboravi na mene.? 

« o» 

“Predomislio sam se. Ne zanimaju me tvoje prodaje. Ne idem 
nikamo.? 

Završio je razgovor. Okrenuo se majci i pismu. Zagledao se u 
slova koja su mu nastajala pod rukom. Riječi su nadolazile prirodnim 
slijedom. Nastavljao je pismo Katici bez puno razmišljanja i muke. 
Teme su izvirale, same od sebe, jedna iz druge. Počeo je s opisom 
Danice, njezine radoznalosti nalik ćudljivom proljetnom vremenu. 
Potom je napisao nekoliko rečenica o majčinoj mreni i očevoj šutnji. 
Na kraju je dopisao: Za njih ne brini. Odlučio sam, ne odlazim nikamo, 

ovdje sam cjelovit. Mjesto me je konačno privuklo i ja sam se uvukao 
u njega, kao u samoga sebe. 

Razmišljam o tebi. Teško ti je. Ostala si sama. Pomišljaš li na 
povratak? Znaš da si naša. Ako uhvatiš vremena, navrati. Proljeće je 
i stvari se sliježu onako kako je potrebno. 


Devet — bio je, 
i - prošao... 


naputak: broj devet alikvot je brojeva dvadeset i sedam, četrdeset i pet, šezdeset i tri, 
osamdeset i jedan te jedan od mogućih završetaka tih poglavlja 


Ou >" 
+ + 


... O broju 9 


Devet dijeli drugi broj onda i samo onda ako dijeli zbroj znamenki toga broja (aritmetički zbrojevi 
jednostavno se provjeravaju postupkom "izbacivanja devetki"). 


Razdijeli li se četverokut dijagonalom suprotnih stranica, dobivaju se dva jednaka trokuta. 
Prema pitagorejskoj religiji, ovako prepolovljena cjelina rastavljena je na Monadu i Dijadu, na 
dvije jednake, ali i suprotne polovice Trijade. 


X (u —glagoljički znak (Z — zemli — zemlji), ima numeričku vrijednost broja 9. 


Jesam li slovo? Jesam li broj? 

Ako je u početku bila riječ, a i broj je riječ, tada bi broj, kao 
drugi oblik riječi, mogao izreći ono što ne stane u riječ. Možda sam 
broj. Kada sam sam, sve što pomislim čini mi se opravdano. Zašto, 
na kraju krajeva, ne bih bio broj? Različit od svih ostalih brojeva, a 
ipak, broj. Broj, kao što su i drugi brojevi. Ako je brojeva beskonačno 
mnogo, tada je moguće i da je svaki otisak prsta drugačiji. Otisci 
su tada, kao i brojevi, dio Velikog Plana. Ja sam jedna od bezbroj 
kombinacija. Originalna. Neponovljiva. 

Kombinacija sam. To da. Samo mi još nedostaje neki plan. Što 
učiniti sa sobom? 

Zvoni. Podne je. 

Kako je ono rekao Ridvan? Treba misliti o matematici. 

Mudro bi bilo krenuti od početka. Od Euklida. Neke njegove 
pretpostavke nisu bile dobro sročene. Neke su bile prešutne. Nekima 
je pokušao dokazati više negoli je bilo moguće. 

Euklid nije uspio u svemu. 

Ipak, dokazao je, prostih brojeva beskonačno je mnogo. Dokazao 
je beskonačnost neparnosti. 

Kritiziraju ga. Nedovoljno je određen, a nedovoljna određenost 
život dodatno komplicira. 

Pretpostavku o nedovoljnoj određenosti Euklidovih postulata 
relativno je jednostavno dokazati. Dovoljno je pojmove točke, dužine 
i kruga, zamijeniti drugim riječima. Ako postulat ne gubi smisao, 
nego se unatoč takvoj drastičnoj izmjeni i nadalje može interpretirati, 
tada je naprosto nedovoljno određen. 

Evo, pokušat ću. Riječ točka zamijenit ću riječju ljubav, umjesto 
dužine pisat ću mržnja, a usamljenost umjesto kruga“. 


1. Između bilo koje dvije ljubavi može se povući mržnja kojoj su te 
ljubavi krajnje ljubavi. 

2. Svaka mržnja može se beskonačno produžiti u oba smjera. 

3. Oko bilo koje ljubavi kao središta može se nacrtati usamljenost 
bilo kojeg promjera. 


Dokazao sam. Euklid je neodređen. Ili je, možda, bio upućen u sva 
polja apstrakcije? 

Lako je Euklidu bilo misliti o matematici. Njemu i onima nakon 
njega kojima je Aleksandrijska knjižnica bila svjetionik. Nakon 
knjižnice sagorjele u požaru i civilizacija je ostala bez plana. Hipatija 
je pogubljena, knjižnica spaljena, s njom i grčka tradicija apstrakcije. 

Je li konačno izmaknuo mrak ljudske misli? 

Svjetlost je na pomolu. Osjećam je. Spotičem se o privide i pre- 
preke, a ipak, osjećam kako me povremeno dotiče svjetlost. Ljutim 
se. Želio bih više. Od sebe i od drugih. Ljutim se. Sve dok ne iziđem. 
Van. Na ulicu. Na zemlju. 

Tada čujem. Čujem ono što bih morao znati. S planom ili bez plana. 

Čujem. 

Čujem sebe. 

Čujem njih. 

Čujem Euklida. 

Čujem Veliki Plan. 

Čujem. 

Podijeli se. Daj se. 

Čujem. 

Ne ljuti se, zemlja si. 


y = Izvorni Euklidovi postulati glase: 
1. Između bilo koje dvije točke može se povući dužina kojoj su te točke krajnje točke. 
2. Svaka dužina može se beskonačno produžiti u oba smjera. 
3. Oko bilo koje točke kao središta može se nacrtati krug bilo kojeg promjera. 


Dodatak 

Bilješka o autorici 


Jasna Horvat (1966.) počinje pisati za djecu potkraj devedesetih 
tijekom suradnje s osječkim dječjim kazalištem Branko Mihaljević. 
Kao rezultat te suradnje objavljuje knjigu dvaju dramatiziranih tek- 
stova Izgubljena vila (Matica hrvatska, 2002.), a zatim i Alemperkina 
kazivanja (Naklada Ljevak, 2005.). Knjiga pisama Ireni Vrkljan Pismo 
u pismo (Naklada Ljevak, 2008.) potvrda je autoričine spisateljske 
svestranosti, a romani Az (Naklada Ljevak, 2009.), Bizarij (Naklada 
Ljevak, 2009.), Krijesnici (Algoritam, 2009.), Auron (Naklada Ljevak, 
2011.) i Vilikon (Naklada Ljevak, 2012.) ustrajne naklonosti hrvatskoj 
baštini. Roman Az nagrađen je prestižnom nagradom Hrvatske 
akademije znanosti i umjetnosti za 
književnost 2010. godine. 

Jasna Horvat internetsko doba isti- 
če svojim prostornim i vremenskim 
određenjem. Ono joj omogućuje spa- 
janje različitih profesija te se ostvaruje 
kao književnica, teoretičarka kulture 
i znanstvenica. Književnost propituje 
narativnim eksperimentima u kojima 
postavlja nova pravila i ograničenja 
slijedeći i inovirajući doktrinu čuvenih 


oulipovaca. Svojim romanima stvara 

unikatne knjige-igračke, svojevrsne kolekcije znanja s različitim 


čitalačkim mogućnostima. Autorica je Manifesta aksiomatske knji- 


ževnosti, programskog teksta kojim određuje svoju romanesknu 


poetiku. Rukopisni prvijenac, Alikvot, prvi je tekst koncipiran po 


aksiomima Manifesta te tako prethodnik već objavljenih romana 


autoričina opusa. Manifest aksiomatske književnosti ovom prigodom 


donosimo u cijelosti. 


MANIFEST AKSIOMATSKE KNJIŽEVNOSTI 


1. Dostupnost tezaurusa raznovrsnih informacija i znanja zahtijeva 
novo promišljanje književnosti. 


2. Književni tekst nije rezultat slučaja već voljnog, osviještenog 
djelovanja autora. 


3. Književni tekst onaj je koji uspijeva objediniti zabavnost i korisnost. 


4. Književni tekst može komunicirati na više semiotičkih razina 
(indeksnoj, simboličkoj i ikoničkoj). 


5. Svaka razina književnog komuniciranja može se uočiti, utvrditi 
i izraziti kako individualno, tako i uopćeno. 


6. Književni tekst može se izgraditi primjenom aksioma. 


a 
b 


C 


Aksiomi su “definicije koje se podrazumijevaju“. 

Aksiomi potječu iz različitih znanstvenih disciplina. 
Aksiomi su primjenjivi u znanstvenim i umjetničkim discipli- 
nama. 

Primjenom aksioma tekst se izgrađuje (i povezuje) na tematskoj, 
strukturnoj i ikoničkoj razini. 

Jedan književni tekst može počivati na više aksioma. 
Aksiomi književnog teksta (ne)posjeduju hijerarhiju u primjeni 
ili tumačenju. 


z Definicija preuzeta iz Shlickove knjige o epistemiologiji. 

. Književni tekstovi izgrađeni primjenom aksioma posjeduju 
prepoznatljive odlike: 


interpretabilnost u logičkom, formalnom i estetskom smislu, 


a 

b mnogostrukost tumačenja, 

c unapređenje ljudske spoznaje, 
d 


objedinjavanje fikcionalnog i stvarnosnog. 


. Aksiomatska književnost podr(a)žava osnovne odlike internetskog 
doba. 

Bilješka o tekstu 


Dovršetkom Alikvota u prosincu 2008. godine udaljila sam se od 
opisanih dijeljenja bez ostatka. Ne bi bilo točno kada bih izjavila da 
sam Alikvot posve zaboravila, ali ne bi bilo točno ni kada bih napisala 
da sam o njemu razmišljala. Događali su se neki drugi romani, njihova 
stvaranja, objavljivanja i predstavljanja. 

Kada je Az nagrađen nagradom HAZU-a, prisjetila sam se Alikvota 
jer me zaintrigiralo kakva bi bila sudbina Aza i ostalih mojih romana 
da su objavljivani redoslijedom kojim su napisani. 

Ta razmišljanja podijelila sam s Anitom Peti-Stantić na samom 
izmaku sušnog ljeta 2012. godine u kratkom druženju na osječkom 
kupalištu Copacabana. 

Kao i u ostalim susretima s Anitom, potvrdila su se razumijevanja 
koja nas prate još od upoznavanja 2005. godine. Naša suradnja bila 
je najintenzivnija 2009. godine kada je Anita urednički oblikovala 
Krijesnike, roman za djecu. Razgovarajući, saznala sam da se Anita 
sprema na put u Ameriku. Obećala sam da ću joj za čitanje poslati 
Alikvot, moj prvijenac u kojemu sam intuitivno slijedila oulipovsku 
doktrinu kao i Mažuranićevu studiju o Melek Jaši. 

Pripremajući materijale za slanje, na Mažuranićevoj studiji uočila 
sam svojim rukopisom ispisane varijacije izgovaranja i zapisivanja 
imena Melek Jaše. Sve skraćenice, svodile su se na riječ koja je ili 
zvukom ili pismom podsjećala na Az, naslov objavljen 2009. godine. 

“Melek ,Jaša Dubrovčanin“ u 
godine 1480.—1528. 


i nieaovi nrethodnici u Islam 


Od tada do danas dvojim. 
Pitam se, naime, što je uopće slučajno i pišemo li, dijelimo li, tek 
jedno jedino pismo, jedan jedini tekst, jednu jedinu misao. 


KRK, 11. TRAVNJA 2013. 

Prilozi 


Prilog 1. Tablica glagoljičnih znakova prilagođenih hrvatskom 
standardnom jeziku 


Obla Uglata Epistula | Brojevna ži 
: : : p Čita se kao 
glagoljica | glagoljica | Croatica | vrijednost 
+ rh rh 1 AZB a 


buky 


vede 


glagoljo 
dobre 


estp 


živčti 


3610 


zemli 


O/|90%| > UR IR 


— 
o 


S) 
>, 


[S] 
o 


E 
Vv 
%o 
db 
3 
96 
6 
Ov 
Y 
O 
M 
" 


n SnB SAS LAŠE KE 


n5aHEBBRKRoBFET 


a 
o 


366 Jasna Horvat 


Epistula | Brojevna 


glagoljica | glagoljica | Croatica | vrijednost SILESLEO 


e 
S 


ljudie 


myslite 


Našp 


ON 


pokoi 


rBCi 


slovo 


tvrbdo 


UKkE 


frBtb 


h€rE 


Otb 


šta 


EgeE N68 SoNn=u ua 
EHoeeEErHuHBHornaunaBf 


g9 
P 
3 
a 
b 
Q 
VU 
» 
& 
b 
Q 
i 
8 
2 
TI 


Tablica načinjena prema: Damjanović, Stjepan, Slovo iskona. Staroslavenska / Starohrvatska čitanka, 
Zagreb, Matica hrvatska, 2007, 50-51. 


Projekt izrade oble glagoljice 1995. dovršio je Zoran Rajić. Znakovi su dostupni za pregledavanje 
i preuzimanje na mrežnom mjestu http://fly.cc.fer.hr/-zox/glagoljica.html. 


Od travnja 2008. dostupna je poboljšana inačica uglatih glagoljičkih znakova za računala euglag8. 
ttf. Probleme je otklonio Ivica Glavan sa Sveučilišta u Zadru, a Eugen Divjak autor je stare inačice iz 
2001. godine. Znakovi uglate glagoljice dostupni su za pregledavanje i preuzimanje na mrežnom 
mjestu www.croatianhistory.net/etf/kurziv.html. 


Epistula Croatica autorski je doprinos Filipa Cvitića kojim je znakovlje uglate glagoljice prilagođeno 
za rad na računalima. Znakovi su dostupni za pregledavanje i preuzimanje na mrežnom mjestu 
www.fabula-croatica.com. 

POGOVOR 


Život kao neprekinuta igra 


Alikvot Jasne Horvat, književnice i znanstvenice, renesansne autorice 
u vječnoj potrazi za znanjem, saznavanjem i otkrivanjem nepoznatog 
na presjecištu prošlosti i sadašnjosti na mnogo je načina slojevit 
roman koji svojom unutrašnjom organizacijom provocira brojna, 
uvelike i divergentna čitanja. 

Plejada likova okupljena je oko onih za koje nam se čini da 
žive u sadašnjosti i onih za koje nam se može učiniti da su živjeli 
u prošlosti, ali zapravo u nekom cikličnom svijetu kakav je svijet 
Alikvota, još uvijek žive u svojoj intenzivno živoj sadašnjosti. Pred- 
stavnik sadašnjosti, ali istovremeno i mostova, je Dane Puljiz, u 
svom nastojanju da razumije sraz zapadnoeuropske i osmanske 
kulture, koji taj sraz pokušava proživjeti putovanjima svijetom za 
koje tek malobrojni pokazuju tračak razumijevanja, jednostavno 
zato što se ta traženja ne uklapaju ni u svakodnevicu koja se očekuje 
ni u pitanja koja se većini čine relevantnima. S onu stranu njegova 
puta stoje Vasco da Gama i Melek Jaša, obojica izrasli iz legende, 
ali uloga podijeljenih drugačije nego što bismo očekivali. Snaga i 
odlučnost, kao i primanje i davanje, a onda i dijeljenje bez ostatka, 
na strani su nasilno odvedenoga, u početku poniznoga, izrasloga 
iz vlastite sjene, Dubrovčanina Melek Jaše, a ne velikana svjetske 

povijesti Vasca da Game. Ukotvljen u svim dostupnim tekstovima, 
počev od studije Vladimira Mažuranića “Melek Jaša Dubrovčanin 
u Indiji god. 1480.-1528. 1 njegovi prethodnici u Islamu prije deset 
stoljeća“ iz 1925, a onda i povijesno-pustolovnog romana Ivane Brlić 
Mažuranić “Jaša Dalmatin: potkralj Gudžerata“ iz 1937, ali izgrađen 
od tkanja imaginacije i poetske zasanjanosti, Alikvot je učeno štivo 
koje istovremeno omogućuje i čitanje s ključem, ali 1 intuitivnu 
avanturu (re)kreiranja teksta. Plovidba je to od Osijeka i Slavonije 
do Dubrovnika, a onda, očekivano, dalekim svjetskim morima u 
nepoznate krajeve. 

Prošlost oživljena u romanu relevantna je za sadašnjost. Prošlost 
je to koja, zbrojena i pomnožena, sa sadašnjošću tvori cjelinu na 
način kao što alikvot zajedno s brojem kojega je alikvot tvori cjelinu, 
neodvojiv od njega u tom specifičnom odnosu povezanosti, a opet 
svoj, samostalan u svojoj cjelovitosti i jedinstvenosti. U njihovu 
se prepletu uz već spomenute likove smještaju i brojni drugi, koji 
čitatelja uvode u avanturu, bilo da je riječ o naizgled sasvim običnoj 
Ružici koja je sve samo ne obična, bilo o matematičkim mudracima 
kao što su Pitagora, Eratosten ili Ulam. O kome se god radilo, u 
samom je središtu u svakom trenutku pripovijedanje o fraktalima 
života odabranih pojedinaca koji su se, prema autoričinu mišljenju, 
bez ostatka predali vlastitim vizijama i vlastitu vremenu. Svjetovi 
gledani njihovim očima predstavljaju svjetove generacija koje se 
nadopunjuju i preklapaju, svjetove koji od nerazumljivih postaju 
bliži, ako ne i sasvim naši. 

Poglavlja u knjizi naslovljena su glagoljičkim slovima koja istovre- 
meno predstavljaju brojeve, redom umnoške neparnih prostih brojeva. 
Podijele li se brojevi kojima su označena poglavlja bez ostatka trima 
prostim brojevima (3, 5 i 7) i jednim složenim brojem (brojem 9), 
dobiveni kvocijenti upućuju čitatelja na jedan ili više mogućih epiloga. 
Čemu takva konstrukcija? Igre radi, i one intuitivne, kakvu može 
razumjeti većina, nerijetko nesvjesna da u svakoj igri postoje pravila, 
i one matematičke, koja je dostupna samo odabranima, onima koji 

su svladali strah od matematičkih simbola i apstrakcija ugrađen u 
tolike druge. Svjesno ili nesvjesno, u svakoj igri, pa tako 1 u ovoj, 
prihvaćamo pravila prihvaćajući svijet u kojem se igra oblikuje. 
Alikvot, autoričin prvijenac, vjerojatno je upravo zbog svoje složenosti 
i slojevitosti u tolikoj mjeri odraz njezina intuitivnog i intelektualnog 
svijeta, zamišljen i ostvaren kao metatekst vođen matematičkim 
načelima, ovdje predan na odgonetavanje strpljivih. 

